(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΠΘ΄

Τετάρτη, 31 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μέλη από τον Ευρωπαϊκό Σύλλογο Φοιτητών Νομικής στις Βρυξέλλες, μαθητές από το 2ο Πρότυπο Γυμνάσιο Αθήνας, το 1ο Δημοτικό Σχολείο Νέου Ψυχικού, το 4ο Γενικό Λύκειο Κερατσινίου, το 17ο Γυμνάσιο Πάτρας, το Γενικό Λύκειο Βουνάργου Ηλείας και από το 8ο Γυμνάσιο Λάρισας, σελ.   
3. Επετειακή Αναφορά στη μνήμη των πεσόντων Αξιωματικών του Πολεμικού Ναυτικού, Χριστόδουλο Καραθανάση, Παναγιώτη Βλαχάκο και Έκτορα Γιαλοψό, που θυσίασαν τη ζωή τους κατά την κρίση των Ιμίων στις 30 Ιανουαρίου 1996 και τήρηση ενός λεπτού σιγής , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.

2. Συζήτηση επικαίρων ερωτήσεων:   
 α) Προς τον Υπουργό Εξωτερικών:   
 i. με θέμα: «Εγκληματικές ενέργειες κατά του Ηγουμένου Γέροντος Ιουστίνου της Ιεράς Μονής Αγίας Φωτεινής στο Φρέαρ του Ιακώβ και άλλων κληρικών στην Αγία Γη», σελ.   
 ii. με θέμα: «Η θέση της Ελληνικής Κυβέρνησης μετά την Απόφαση του Διεθνούς Δικαστηρίου της Χάγης κατά του Ισραήλ για παραβιάσεις της Συνθήκης Γενοκτονίας στη Γάζα», σελ.   
 β) Προς την Υπουργό Εργασίας και Κοινωνικής Ασφάλισης, με θέμα: «Οι οδηγοί σχολικών λεωφορείων να πάρουν αναδρομικά τα βαρέα ένσημα που δικαιούνται», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν στις 29.1.2024 σχέδιο νόμου: «Εθνική Αρχή Κυβερνοασφάλειας και λοιπές διατάξεις», σελ.   
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: Κύρωση της από 11.12.2023 Πράξης Νομοθετικού Περιεχομένου « Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α'203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΜΠΟΥΡΑΣ Α., σελ.   
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επετειακή Αναφορά στη μνήμη των πεσόντων Αξιωματικών του Πολεμικού Ναυτικού, Χριστόδουλο Καραθανάση, Παναγιώτη Βλαχάκο και Έκτορα Γιαλοψό, που θυσίασαν τη ζωή τους κατά την κρίση των Ιμίων στις 30 Ιανουαρίου 1996:  
 ΑΝΔΡΟΥΛΑΚΗΣ Ν. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΙΩΡΓΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΚΑΦΟΥΡΟΣ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΝΑΤΣΙΟΣ Δ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΣΠΑΝΙΑΣ Α. , σελ.   
 ΤΣΙΑΡΑΣ Κ. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
  
Β. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΚΡΗ Ζ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΦΩΤΗΛΑΣ Ι. , σελ.   
  
Γ. Επί των επικαίρων ερωτήσεων:  
 ΓΕΡΑΠΕΤΡΙΤΗΣ Γ. , σελ.   
 ΚΑΖΑΜΙΑΣ Α. , σελ.   
 ΚΤΕΝΑ Α. , σελ.   
 ΤΣΑΚΛΟΓΛΟΥ Π. , σελ.   
  
Δ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
 ΑΝΔΡΟΥΛΑΚΗΣ Ν. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΟΛΟΥΔΑΚΗ Σ. , σελ.   
 ΒΟΡΥΛΛΑΣ Α. , σελ.   
 ΒΡΟΥΤΣΗΣ Ι. , σελ.   
 ΓΙΩΡΓΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΣ Ι. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΖΕΪΜΠΕΚ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΑΦΟΥΡΟΣ Μ. , σελ.   
 ΚΕΛΛΑΣ Χ. , σελ.   
 ΚΟΝΤΗΣ Ι. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΙΧΑΗΛΙΔΟΥ Δ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΣΧΑΛΙΔΗΣ Ι. , σελ.   
 ΠΑΦΙΛΗΣ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΙΑΡΑΣ Κ. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΠΘ΄

Τετάρτη 31 Ιανουαρίου 2024

Αθήνα, σήμερα στις 31 Ιανουαρίου 2024, ημέρα Τετάρτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοισυνάδελφοι,η σημερινή μας συνεδρίαση θα αρχίσει με την επετειακή αναφορά στη μνήμη των πεσόντων Ελλήνων Αξιωματικών του Πολεμικού Ναυτικού που θυσίασαν τη ζωή τους κατά την κρίση των Ιμίων στις 30 Ιανουαρίου 1996, αναφορά που δεν αποσκοπεί στην αποτύπωση των γεγονότων αλλά στην απόδοση της οφειλόμενης τιμής στους Χριστόδουλο Καραθανάση, Παναγιώτη Βλαχάκο και Έκτορα Γιαλοψό, καθώς και στην άντληση διδαγμάτων που πρέπει να παραμένουν χαραγμένα ως παρακαταθήκη στη μνήμη όλων μας.

Τα διδάγματα πολλά και για κάθε χώρο που ενεπλάκη με οποιονδήποτε τρόπο στην κρίση. Τα σωστά και τα λάθη εκείνων των ημερών έχουν αναλυθεί, έχουν αξιολογηθεί και έχουν αφήσει το δικό τους αποτύπωμα, όχι μόνο στην ιστορία αλλά και στην χάραξη της πολιτικής και στρατηγικής του μέλλοντος.

Αν ωστόσο, θελήσει κάποιος να αναλογιστεί και να φωτίσει, την κορυφαία, την πιο τραγική αλλά και την πιο ένδοξη στιγμή της κρίσης, αυτή δεν μπορεί να είναι άλλη από τη θυσία των τριών Ελλήνων Αξιωματικών του Πολεμικού Ναυτικού που επέβαιναν στο μοιραίο ελικόπτερο που απομειώθηκε από τη φρεγάτα «Ναυαρίνο», εκείνη κυριολεκτικά την σκοτεινή νύχτα για να πράξουν το καθήκον τους προς την πατρίδα.

Στις 4.50΄ το πρωί της 31ης Ιανουαρίου το ελικόπτερο με τους Χριστόδουλο Καραθανάση, Παναγιώτη Βλαχάκο και Έκτορα Γιαλοψό δίνει την τελευταία του αναφορά σχετικά με την κατάσταση στη Μικρή Ίμια. Ενημερώνει και δεν ξανακούγεται. Χάνεται αυτό και το πλήρωμά του στα νερά του Αιγαίου, αλλά ταυτόχρονα αναδύεται στα ένδοξα σκαλοπάτια της ιστορίας μας ως φωτεινός φάρος θυσίας και μνήμης.

Οι Έλληνες Αξιωματικοί δεν δείλιασαν, δεν δίστασαν, δεν σκέφτηκαν ούτε στιγμή τους κινδύνους της αποστολής τους. Αυτοί είναι οι ήρωες των Ιμίων. Έπραξαν το χρέος τους και έδωσαν την ίδια τους τη ζωή στο υπέρτατο ιδανικό στο οποίο ορκίστηκαν. Ανταποκρίθηκαν στο κάλεσμα της πατρίδας. Με τη θυσία τους πέρασαν στο Πάνθεον της ελληνικής ιστορίας.

Σήμερα στην Εθνική Αντιπροσωπεία καλούμαστε να τιμήσουμε τους τρεις ήρωες των Ιμίων Χριστόδουλο Καραθανάση, Παναγιώτη Βλαχάκο και Έκτορα Γιαλοψό. Ας μην περιοριστούμε όμως μόνο σε αυτό. Ας κλείσουμε στο μυαλό μας τη δική τους θυσία κι ας την κάνουμε φάρο και συνείδηση ζωής που αν απαιτηθεί, θα έχει συνέχεια. Μόνο τότε θα μπορέσουμε όλοι μας να πούμε ότι η θυσία αυτή δεν πήγε χαμένη. Μόνο τότε όλα όσα λέμε σήμερα δεν θα είναι απλή επετειακή αναφορά, αλλά συνειδητή τιμή στη χώρα μας και τους ήρωές της. Διότι κυρίες και κύριοι συνάδελφοι, το Αιγαίο δεν έχει γκρίζες ζώνες. Η κυριαρχία και τα κυριαρχικά δικαιώματα της πατρίδας μας είναι αδιαπραγμάτευτα.

Με τις σκέψεις αυτές σας καλώ να κρατήσουμε ενός λεπτού σιγή προς τιμήν των Αξιωματικών του Πολεμικού Ναυτικού που θυσιάστηκαν στα Ίμια στις 31 Ιανουαρίου 1996.

(Στο σημείο αυτό τηρείται στην Αίθουσα ενός λεπτού σιγή)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 31 Ιανουαρίου 2024 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 637/29-1-2024 και η 648/29-1-2024 επίκαιρες ερωτήσεις θα απαντηθούν από τον Υπουργό Εξωτερικών, κ. Γεώργιο Γεραπετρίτη.

Η υπ’ αριθμόν 638/29-1-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές.».

Ξεκινάμε με τη δεύτερη υπ’ αριθμόν 637/29-1-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιούπρος τον Υπουργό Εξωτερικών με θέμα: «Εγκληματικές ενέργειες κατά του Ηγουμένου Γέροντος Ιουστίνου της Ιεράς Μονής Αγίας Φωτεινής στο Φρέαρ του Ιακώβ και άλλων κληρικών στην Αγία Γη».

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Καλημέρα σε όλους, κύριοι Υπουργοί, ήθελα να πω λίγο για την σημερινή επέτειο για τους τρεις Αξιωματικούς του Πολεμικού Ναυτικού στη Λευκωσία. Εκεί που είναι θαμμένοι οι ήρωες της ΕΟΚΑ υπάρχει μια ωραία επιγραφή, εμβληματική που γράφει «του ανδρειωμένου ο θάνατος, θάνατος δεν λογιέται». Και οι τρεις ανδρειωμένοι έγραψαν με το αίμα τους ότι το Αιγαίο -γιατί ακούστηκε κάποτε από επίσημα χείλη αυτό- έχει σύνορα και τα σύνορα του Αιγαίου είναι γραμμένα με το αίμα των ηρώων του Κανάρη, του Μιαούλη, του Κουντουριώτη και των τριών Αξιωματικών του Πολεμικού μας Ναυτικού.

Κύριε Υπουργέ, για να έρθω στην ερώτηση. Σύμφωνα με πληροφορίες του Διεθνούς Πρακτορείου Ειδήσεων «Orthodoxia News Agency» δημοσιευμένες μεταξύ της 14ης και της 16ης Ιανουαρίου του 2024, ο Ηγούμενος της Ιεράς Μονής Αγίας Φωτεινής στο Φρέαρ του Ιακώβ που βρίσκεται στη Σαμάρεια της Παλαιστίνης, δέχθηκε επί τρεις ημέρες ανηλεείς επιθέσεις με πέτρες, ρουκέτες, όπλα και χειροβομβίδες.

Αποτέλεσμα ήταν η πρόκληση σοβαρών ζημιών στο ιερό προσκύνημα, όπου εγκαταβιεί ο γέροντας, ενώ σε κίνδυνο τέθηκε και η ζωή του. Το εν λόγω ελληνορθόδοξο προσκύνημα έχει γίνει και κατά το παρελθόν στόχος επιθέσεων από φανατικούς αλλόθρησκους με αντικειμενικό σκοπό την εκδίωξη του υπερήλικα και επιβαρυμένου με σοβαρά θέματα υγείας ηγουμένου.

Είναι γνωστό ότι οι διακονούντες ορθόδοξοι μοναχοί στα ορθόδοξα προσκυνήματα των Αγίων Τόπων, οι οποίοι βρίσκονται εκτός του κέντρου της Ιερουσαλήμ, αντιμετωπίζουν παρόμοιες επικίνδυνες καταστάσεις. Ενδεικτικώς αναφέρω ο Γέροντας Ιερόθεος στην Ιερά Μονή Αββά Θεοδοσίου του Κονοβιάρχου έχει καταλήξει στο νοσοκομείο κατόπιν ξυλοδαρμού με βαρύτατες σωματικές βλάβες. Ο Γέροντας Γεράσιμος στο Σαραντάριο Όρος, ο οποίος κοιμήθηκε πρόσφατα, είχε βρεθεί μέσα στο μοναστήρι του μετά από μέρες δεμένος χειροπόδαρα και με μονωτική ταινία στο στόμα.

Αντίστοιχα σοβαρά περιστατικά βίας έχουν επισυμβεί εις βάρος των μοναζουσών στην Ιερά Μονή των Αδελφών του Λαζάρου και στην Ιερά Μονή Βαϊοφόρου. Και να υπενθυμίσω ότι ήδη γιορτάζουμε στην Ορθόδοξη Εκκλησία μας τη μνήμη ενός νέου ιερομάρτυρος του Αγίου Φιλούμενου ο οποίος διακόνησε τους Αγίους Τόπους επί σαράντα πέντε χρόνια μέχρι τον μαρτυρικό θάνατο του.

Κατά τους λίγους μήνες της τοποθέτησής του στο Φρέαρ του Ιακώβ αντιμετώπιζε πολλά προβλήματα από φανατικούς Εβραίους που συνέχεια τον απειλούσαν ότι αν δεν εγκαταλείψει το Φρέαρ και πάρει τις εικόνες και τον εσταυρωμένο, θα τον σκοτώσουν. Εκείνος όμως απαντούσε ότι δεν θα εγκαταλείψει ποτέ το προσκύνημά του. Έτσι το απόγευμα της 29ης Νοεμβρίου του 1979 φανατικοί Εβραίοι μπήκαν στον χώρο της Ιεράς Μονής και ενώ εκείνη την ώρα ο Άγιος Φιλούμενος τελούσε τον Εσπερινό, του επιτέθηκαν με τσεκούρι, τον χτύπησαν αλύπητα στο πρόσωπο και του έκοψαν τα δάχτυλα του δεξιού χεριού. Και τέλος, βέβαια, βρήκε τον μαρτυρικό θάνατο, ο οποίος ήταν φρικτός.

Ερωτάσθε, λοιπόν, σε ποιες ενέργειες έχει προβεί το Υπουργείο Εξωτερικών για να προστατεύσει τα ιερά μας προσκυνήματα και την ορθόδοξη παρουσία μας στους Αγίους Τόπους και ιδίως τώρα που έχουμε και τη σύρραξη μεταξύ Ισραήλ και Χαμάς;

Και δεύτερον, έχετε νομίζω και υποχρέωση να μας ενημερώσετε και θεσμικά για όλες αυτές τις εξελίξεις στη Μέση Ανατολή μέσω του συνταγματικώς προβλεπομένου Εθνικού Συμβουλίου Εξωτερικής Πολιτικής.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο ο Υπουργός Εξωτερικών, κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Να αποτίσω κι εγώ φόρο τιμής στους ήρωες που έδωσαν το αίμα τους για την πατρίδα. Το υπόδειγμά τους είναι εκείνο το οποίο μας καθοδηγεί μέρα και νύχτα στις άοκνες προσπάθειές μας για την υποστήριξη της πατρίδας, της κυριαρχίας και των κυριαρχικών τους δικαιωμάτων, γιατί η πατρίδα η οποία δεν τιμά τους ήρωες, δεν μπορεί να έχει μέλλον.

Κύριε Πρόεδρε, σας ευχαριστώ για την επίκαιρη ερώτησή σας. Θα ήθελα να επισημάνω ως προς το πρώτο ερώτημά σας ότι η ελληνική πολιτεία μεριμνά, έτσι ώστε όλα τα προσκυνήματα να τυγχάνουν απόλυτης ασφάλειας, έστω και στο εμπόλεμο πεδίο. Αμέσως μετά τα επεισόδια τα οποία είχαμε στη Μονή Αγίας Φωτεινής στο Φρέαρ του Ιακώβ, ο γενικός πρόξενός μας στην Ιερουσαλήμ απευθύνθηκε στην παλαιστινιακή αρχή, καθώς επίσης είμαστε σε διαρκή επικοινωνία με το Πατριαρχείο των Ιεροσολύμων, έτσι ώστε να αυξηθούν τα μέτρα ασφαλείας σε όλα τα προσκυνήματα, όπερ και εγένετο.

Εγώ ο ίδιος, κύριε Πρόεδρε, απευθύνθηκα για το ζήτημα αυτό στους Υπουργούς Εξωτερικών τόσο της παλαιστινιακής αρχής όσο και του Ισραήλ και της Ιορδανίας, έτσι ώστε να υπάρξει μια απόλυτη προστασία των θρησκευτικών προσκυνημάτων και τόπων λατρείας. Και πράγματι, το τελευταίο διάστημα υπάρχει μια πολύ μεγαλύτερη ασφάλεια στα ζητήματα αυτά.

Θα ήθελα δε να επισημάνω ότι με δική μας πρωτοβουλία, το ζήτημα της προστασίας των θρησκευτικών χώρων έχει αναχθεί και σε ευρωπαϊκή πολιτική μέσω του Ύπατου Εκπροσώπου ενώ ανάμεσα στους υπερψηφίσαντες στο ψήφισμα της Ουνέσκο της 10ης Νοεμβρίου του 2023 για την προστασία όλων των προστατευόμενων χώρων, ήταν και η Ελλάδα.

Θα ήθελα ως προς το δεύτερο ερώτημά σας, το οποίο αναφέρετε στην ενημέρωση του Κοινοβουλίου να αποδεχθώ απολύτως την τοποθέτησή σας ότι θα πρέπει να υπάρχει άμεση και διαρκής ενημέρωση για τα τεκταινόμενα στη Μέση Ανατολή, τα οποία αποτελούν όχι μόνο μία βραδυφλεγή βόμβα για την περιφερειακή ειρήνη και ευημερία, αλλά έχουν άμεση αντανακλαστική συνέπεια και για την Ελλάδα. Θα ήθελα να επισημάνω ότι ειδικά για το ζήτημα αυτό έχει υπάρξει επανειλημμένη ενημέρωση όχι μόνο μέσω του κοινοβουλευτικού ελέγχου αλλά και μέσω της ενημέρωσης των κοινοβουλευτικών κομμάτων προσωπικά από εμένα, καθώς επίσης και σε μία σειρά από δικές μου παρουσίες. Ειδικά δε για το ζήτημα του Εθνικού Συμβουλίου Εξωτερικής Πολιτικής που είναι και συνταγματικά προβλεπόμενο όργανο και έχει καθιερωθεί από τον ν.3123/2003 θα ήθελα να επισημάνω ότι τις αμέσως επόμενες ημέρες συγκροτείται και θα υπάρξει τυπική ενημέρωση. Η καθυστέρηση οφείλεται στο γεγονός ότι από την επιστολή την οποία έχω στείλει ήδη από τις 18 Δεκεμβρίου, διότι σύμφωνα με τον νόμο θα πρέπει τα κόμματα να ορίσουν εκπροσώπους δύο τακτικά και δύο αναπληρωματικά μέλη.

Έχω λάβει τις προτάσεις από όλα τα κόμματα πλην του ΣΥΡΙΖΑ, οπότε στην περίπτωση αυτή και οπωσδήποτε τις επόμενες ημέρες, θα έχουμε συγκρότηση του Σώματος και εντός του Φεβρουαρίου θα έχουμε την πρώτη συνεδρίαση έτσι ώστε να υπάρξει η τακτική και περιοδική ενημέρωση.

Σε κάθε περίπτωση, καλώ το Σώμα, εφόσον θεωρεί ότι θα πρέπει να υπάρχει ενημέρωση για οποιοδήποτε ζήτημα, να απευθύνεται σε μένα, είτε θεσμικά, μέσω του Υπουργείου, είτε κοινοβουλευτικά, μέσω της αρμόδιας επιτροπής.

Να επισημάνω δε ότι σήμερα στις 13.00΄ θα υπάρχει η ενημέρωση της Επιτροπής Εξωτερικών Υποθέσεων και Άμυνας ακριβώς για τα ζητήματα που αφορούν στις εξελίξεις στη Μέση Ανατολή.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κύριο Υπουργό.

Τον λόγο έχει ο Πρόεδρος της Κοινοβουλευτικής Ομάδας Νίκη για τη δευτερολογία του, ο κ. Δημήτρης Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Υπουργέ και ευχαριστώ και για την αποδοχή. Ήταν μία από τις προτάσεις που είχαμε υποβάλει για το Συμβούλιο.

Ήθελα -είναι συναφές με αυτό που συζητάμε- να πω και το εξής. Προστατεύουμε, βέβαια, τα προσκυνήματά μας όπου γης και ιδίως, στους Αγίους Τόπους. Κρίνεται, νομίζω, η αξιοπιστία και η αξιοπρέπεια του ελληνικού κράτους -είναι προαιώνια προσκυνήματα- η ελληνική σημαία να σηκώνεται στους Αγίους Τόπους.

Όμως, πρέπει να ρίξουμε μια ματιά και να προσέχουμε και τα εντός της ελληνικής επικράτειας προσκυνήματα. Κάθε χρόνο το Τμήμα Θρησκευτικών Ελευθεριών και Διαθρησκευτικών Σχέσεων της Διεύθυνσης Θρησκευτικής Εκπαίδευσης και Διαθρησκευτικών Σχέσεων της Γενικής Γραμματείας Θρησκευμάτων δημοσιοποιεί -κάθε χρόνο, όπως ανέφερα- έκθεση για τα περιστατικά εις βάρος χώρων θρησκευτικής σημασίας στην Ελλάδα. Περίπου επαναλαμβάνεται το ίδιο: Κατά 95% περίπου βιαιοπραγίες, καταστροφές κ.ά. αφορούν ναούς και προσκυνήματα της Ορθόδοξης Εκκλησίας.

Αν διαβάσατε αυτές τις εκθέσεις, για παράδειγμα, τα τελευταία πέντε χρόνια επαναλαμβάνεται το ίδιο ποσοστό. Πάνω από 95% αφορούν ορθόδοξα προσκυνήματα ή ναούς και το υπόλοιπο 5% άλλα θρησκεύματα.

Και μια και σας έχουμε μπροστά μας και επειδή έχουμε και ιδιαίτερο ενδιαφέρον και ευαισθησία για τα θέματα της Μακεδονίας, θέλω να σας θυμίσω κάτι. Και με συγχωρείτε που βγαίνω λίγο εκτός θέματος, ξέρω την ευγένειά σας, ότι δεν θα αρνηθείτε να απαντήσετε.

Θυμίζω τι έλεγε ο κύριος Πρωθυπουργός από το Βήμα της Διεθνούς Εκθέσεως Θεσσαλονίκης το 2018, ως Αρχηγός τότε της Αξιωματικής Αντιπολιτεύσεως. Έλεγε, λοιπόν, για την επικείμενη συμφωνία: «Είναι μια συμφωνία-ντροπή, όπως και η προσπάθεια να χαρακτηρίζονται ακροδεξιοί όσοι αντιτίθενται σε αυτή. Οι γνήσιοι πατριώτες δεν είναι εθνικιστές και ακραίοι εθνικιστές δεν είναι πατριώτες. Να μην τολμήσει ποτέ ο κ. Τσίπρας να συγκρίνει την παράταξη του Κωνσταντίνου Καραμανλή με την ακροδεξιά. Η Νέα Δημοκρατία θα καταψηφίσει αυτή τη συμφωνία είτε τώρα είτε στην επόμενη Βουλή». Κλείνω τα εισαγωγικά. Είναι τα λόγια του κυρίου Πρωθυπουργού.

Ως φαίνεται, όμως, όλα αυτά ανήκουν, δυστυχώς, στο παρελθόν. Ο κύριος Πρωθυπουργός όχι μόνο απεδέχθη τη συμφωνία, αλλά εμφανίζεται πρόθυμος να τακτοποιήσει και τις τελευταίες εκκρεμότητες.

Αν θέλετε, απαντάτε: Τελικά, θα φέρετε προς κύρωση τα τρία μνημόνια συνεργασίας με τα Σκόπια; Και να επαναλάβω ότι, για εμάς, στη Νίκη, δεν πρόκειται ποτέ να αποδεχθούμε την προδοσία των Πρεσπών, τα Βόρεια, Νότια ή δεν ξέρω τι.

Για εμάς, όπως και για όλον τον ελληνικό λαό, θα παραμείνουν Σκόπια.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Γεραπετρίτης για τη δευτερολογία του.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε, για τις παρατηρήσεις σας.

Για τα δύο θέματα που θέσατε, ως προς το πρώτο, είναι εξαιρετικά ανησυχητικό ότι υφίσταται μια σημαντική αύξηση πανευρωπαϊκά και στην Ελλάδα σε σχέση με φαινόμενα θρησκευτικής μισαλλοδοξίας.

Δεν θα περιοριστώ, κύριε Πρόεδρε, στα θέματα που έχουν να κάνουν με επιθέσεις και βιαιοπραγίες κατά ορθόδοξων τόπων λατρείας. Είναι εξαιρετικά σημαντικό, βεβαίως, αλλά η άποψή μου είναι ότι οποιαδήποτε επίθεση γίνεται σε οποιονδήποτε λατρευτικό χώρο οποιουδήποτε θρησκεύματος συνιστά μια βίαιη παραβίαση θεμελιωδών ανθρωπίνων δικαιωμάτων, καλλιεργεί την εχθροπάθεια και τη μισαλλοδοξία και δημιουργεί συνθήκες διάρρηξης της κοινωνικής συνοχής.

Κατά τούτο, θεωρώ και εγώ ότι θα πρέπει να υπάρχει προτεραιότητα στο ζήτημα της προστασίας των λατρευτικών χώρων. Σε κάθε περίπτωση, αποτελεί προτεραιότητα όχι μόνο της ελληνικής πολιτείας, αλλά και της διεθνούς κοινότητας, έτσι ώστε να διασφαλίζεται στο ακέραιο η άσκηση της θρησκευτικής ελευθερίας των πολιτών.

Σε ό,τι αφορά τη Συμφωνία των Πρεσπών, έχω επανειλημμένως τονίσει ότι η Συμφωνία των Πρεσπών αποτελεί μια διεθνή συνθήκη. Ψηφίστηκε από το ελληνικό Κοινοβούλιο και όπως το Σύνταγμα επιτάσσει, η συμφωνία αυτή υπερισχύει κάθε αντίθετης διάταξης νόμου, πράγμα το οποίο σημαίνει ότι δεν είναι δυνατόν να τροποποιηθεί μονομερώς από οποιοδήποτε από τα μέρη.

Η Νέα Δημοκρατία είχε εγκαίρως τοποθετηθεί ως προς τα σημεία εκείνα τα οποία ήταν προβληματικά σε σχέση με τη Συμφωνία των Πρεσπών. Είχε εγκαίρως επισημάνει ότι θα υπάρξουν ζητήματα και στην εφαρμογή και βεβαίως, ζητήματα αρχής, τα οποία έχουν να κάνουν με την υπόθεση αυτή.

Εν τούτοις, σήμερα, κύριε Πρόεδρε, είμαστε συνταγματικά υποχρεωμένοι να εφαρμόζουμε τη συνθήκη αυτή και δεν είναι δυνατή η μονομερή της τροποποίηση. Εκείνο, όμως, το οποίο οφείλουμε να πράττουμε και το πράττει η ελληνική πολιτεία είναι να παρακολουθεί τη συνεπή και αυστηρή τήρηση των διαλαμβανομένων σε αυτή.

Και θέλω να σας επισημάνω ότι το Υπουργείο Εξωτερικών θα είναι αυστηρό σε ό,τι αφορά τις προβλέψεις της Συμφωνίας των Πρεσπών. Θα θέσει τα ζητήματα τα οποία αναφέρονται. Υπάρχουν πολύ ρητές προβλέψεις οι οποίες έχουν να κάνουν με έγγραφα δημόσια, ιδίως ταξιδιωτικά, με πινακίδες οχημάτων. Υπάρχουν άλλα ορόσημα τα οποία οφείλουν να τηρούνται.

Και βεβαίως, κύριε Πρόεδρε, τα μνημόνια τα οποία προβλέπονται να έρθουν προς κύρωση στη Βουλή απολύτως εξαρτώνται από την πιστή και αυστηρή τήρηση των όσων προβλέπονται στη Συμφωνία των Πρεσπών.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με τη συζήτηση της τρίτης με αριθμό 648/29-1-2024 επίκαιρης ερώτησης πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η θέση της ελληνικής Κυβέρνησης μετά την Απόφαση του Διεθνούς Δικαστηρίου της Χάγης κατά του Ισραήλ για παραβιάσεις της Συνθήκης Γενοκτονίας στη Γάζα».

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ.

Κύριε Πρόεδρε, κύριε Υπουργέ, στις 26 Ιανουαρίου, το Διεθνές Δικαστήριο της Χάγης έλαβε μια ιστορική απόφαση στην υπόθεση της προσφυγής της Νότιας Αφρικής κατά του Ισραήλ για παραβίαση της Σύμβασης Γενοκτονίας στη Γάζα. Το Διεθνές Δικαστήριο, βάσει του κειμένου της απόφασης, «κατέληξε στο συμπέρασμα ότι πληρούνται οι απαιτούμενες προϋποθέσεις για να υποδείξει προσωρινά μέτρα» και υπογράμμισε ότι το πράττει αυτό «με σκοπό να προστατευτούν τα δικαιώματα που επικαλέστηκε η Νότια Αφρική και τα οποία το Δικαστήριο έκρινε βάσιμα». Δηλαδή, το Δικαστήριο έκρινε «βάσιμη» την προσφυγή της Νότιας Αφρικής κατά του Ισραήλ για παραβίαση της Σύμβασης Γενοκτονίας στην περίπτωση των Παλαιστινίων.

Επιπλέον, το Διεθνές Δικαστήριο της Χάγης, πάλι σύμφωνα με το επίσημο κείμενο της απόφασης -και λέω σε εισαγωγικά- «θεωρεί ότι, σχετικά με την κατάσταση που περιγράφηκε παραπάνω, το Ισραήλ πρέπει, στη βάση των υποχρεώσεών του που απορρέουν από τη Σύμβαση Γενοκτονίας, σε σχέση με τους Παλαιστίνιους στη Γάζα, να λάβει όλα τα μέτρα στη δύναμή του για να αποτρέψει τη διάπραξη όλων των πράξεων που εμπίπτουν στο άρθρο 2 αυτής της σύμβασης». Εδώ κλείνουν τα εισαγωγικά. Μεταξύ άλλων, δηλαδή, το Δικαστήριο υπενθυμίζει ότι οι πράξεις αυτές περιλαμβάνουν -και ξαναλέω σε εισαγωγικά- «την εσκεμμένη επιβολή στην ομάδα συνθηκών ζωής που έχουν υπολογιστεί, ώστε να επιφέρουν τη φυσική καταστροφή του, εν όλω ή εν μέρει».

Όπως θα θυμάστε, από την έναρξη των εχθροπραξιών στη Γάζα, σας υπέβαλα αλλεπάλληλες επίκαιρες ερωτήσεις και έκανα συνεχείς παρεμβάσεις για το θέμα αυτό τονίζοντας, ότι η ελληνική Κυβέρνηση «ανέχεται» και «δεν κρατά σαφείς αποστάσεις» από την ανεξέλεγκτη δολοφονία χιλιάδων αμάχων και ιδίως παιδιών από τον ισραηλινό στρατό στη Γάζα.

Επίσης, δεν παρέλειψα να υπογραμμίσω ότι από τον περασμένο Οκτώβριο συντελείται συστηματική εθνοκάθαρση εις βάρος των Παλαιστινίων και υπάρχουν συνθήκες συντελούμενης γενοκτονίας. Παρά τις δικές σας προσπάθειες για παροχή ανθρωπιστικής βοήθειας στη Γάζα, η ελληνική Κυβέρνηση συνολικά διατηρεί φιλικότατες σχέσεις με την κυβέρνηση Νετανιάχου, αντί να την καταγγείλει για τα ειδεχθή εγκλήματα πολέμου που διαπράττει κατά των Παλαιστινίων.

Επίσης, η ελληνική Κυβέρνηση, αντί να υποστηρίξει άμεσα την προσφυγή της Νότιας Αφρικής στο Διεθνές Δικαστήριο της Χάγης, μέχρι τον Δεκέμβριο υποστήριζε δημόσια το δικαίωμα του Ισραήλ στην αυτοάμυνα.

Σας ερωτώ, κύριε Υπουργέ, πρώτον, γιατί η ελληνική Κυβέρνηση, ενώ γνώριζε καλά τα στοιχεία που παρουσιάστηκαν στο Διεθνές Δικαστήριο της Χάγης και οδήγησαν στην καταδικαστική απόφασή του εις βάρους του Ισραήλ, δεν προέβη σε καμμία δήλωση ή πράξη, ως όφειλε, με την οποία θα καταγγείλει τις βιαιοπραγίες της κυβέρνησης Νετανιάχου, εις βάρος δεκάδων χιλιάδων Παλαιστινίων; Και δεύτερον, καλωσορίζει η ελληνική Κυβέρνηση την απόφαση του Διεθνούς Δικαστηρίου εις βάρος του Ισραήλ και τι προτίθεται στο εξής να πράξει, για να απαλλαγεί από το ηθικό βάρος της συνενοχής που απορρέει από την πολιτική της μέχρι τώρα;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο Υπουργός Εξωτερικών κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Σας ευχαριστώ πολύ για την επίκαιρη ερώτηση, κύριε καθηγητά. Γνωρίζω την ευαισθησία την οποία έχετε προσωπικά και η Κοινοβουλευτική σας Ομάδα, σε σχέση με τα τεκταινόμενα στη Μέση Ανατολή και την προστασία των αμάχων στην περιοχή της λωρίδας της Γάζας.

Θα ήθελα να επισημάνω επί της αρχής ότι πράγματι η απόφαση του Διεθνούς Δικαστηρίου της Χάγης της 26ης Ιανουαρίου συνιστά μία σημαντική συμβολή. Το Διεθνές Δικαστήριο της Χάγης αποτελεί το μείζον δικαιοδοτικό όργανο των Ηνωμένων Εθνών και περιβάλλεται με σημαντική νομιμοποίηση και αποδοχή. Ειδικά σε σχέση, πάντως, με την απόφαση, την οποία μνημονεύετε και η οποία έχει εξέχουσα θέση στη νομολογία του δικαστηρίου, θα ήθελα να επισημάνω τρία σημεία, τα οποία δεν απομειώνουν την σημασία της απόφασης αυτής, απλά θέτουν τη σωστή της διάσταση.

Το πρώτο είναι ότι η απόφαση αυτή συνιστά μία απόφαση επί αιτήματος προσωρινών μέτρων. Δεν είναι η οριστική απόφαση και κατά τούτο, δεν υπάρχει καμμία προδιάθεση ως προς το τελικό αποτέλεσμα της δίκης αυτής. Εξάλλου, ακριβώς επειδή πρόκειται για μία απόφαση επί προσωρινών μέτρων, το μέτρο της απόδειξης των πραγματικών είναι εντελώς διαφορετικό, εάν δύναται να επιφέρει ζημία σε δικαιώματα τα οποία αναγνωρίζονται από τον Οργανισμό Ηνωμένων Εθνών και για τον λόγο αυτό υπήρξε εντολή από το δικαστήριο, το Ισραήλ να απέχει από οποιαδήποτε ενέργεια, η οποία θα μπορούσε δυνητικά να επιφέρει το αδίκημα της γενοκτονίας. Δεν αναφέρεται σε κάποιο σημείο της απόφασης ότι υπάρχουν αποδείξεις για τετελεσμένη γενοκτονία.

Εξάλλου, όπως θα έχετε δει -είμαι σίγουρος ότι έχετε μελετήσει καλά την απόφαση- το δικαστήριο, όπως είχε διαδικαστικά το δικαίωμα, δεν υιοθέτησε τα αιτήματα της πλευράς της Νότιας Αφρικής, αλλά το ίδιο βράδυ διέλαβε ένα ειδικό διατακτικό και μάλιστα, νομίζω είναι σημαντικό ότι σε δύο από τις έξι εντολές που έδωσε, συναίνεσε και ο ad hoc ισραηλινός δικαστής, ο οποίος ακριβώς στο πλαίσιο της ανάγκης να υπάρχει μία άμεση ανθρωπιστική αποσυμπίεση, υπερψήφισε τις διατάξεις αυτές.

Σε ό,τι αφορά το κομμάτι της δικής μας θέσης, θα ήθελα να επισημάνω ότι εξαρχής, κύριε καθηγητά, εμείς λάβαμε μία θέση αρχής. Η θέση αρχής είχε να κάνει με την προστασία του άμαχου πληθυσμού, με την κατά το δυνατόν ελαχιστοποίηση της οποιασδήποτε ζημίας προκαλείται εξαιτίας του πολέμου αυτού, με την απελευθέρωση των αμάχων και με την ειρηνευτική επίλυση στο πλαίσιο των αποφάσεων του Συμβουλίου Ασφαλείας των Ηνωμένων Εθνών.

Η στάση μας αυτή εξακολουθεί να είναι αυστηρή και αταλάντευτη και για τον λόγο αυτό, η Ελλάδα έχει διατηρήσει το διπλωματικό κεφάλαιο να μπορεί να συνομιλεί με όλες τις πλευρές, έχοντας έναν ισχυρό λόγο στα θέματα της Μέσης Ανατολής. Ειδικά δε, σε σχέση με την απόφαση της 26ης Ιανουαρίου, θέλω να σας πω ότι υπήρξε τοποθέτηση εκ μέρους της Ευρωπαϊκής Επιτροπής στην κοινή δήλωση της 26ης Ιανουαρίου του Ύπατου Εκπροσώπου της Ευρωπαϊκής Ένωσης και της Ευρωπαϊκής Επιτροπής με την οποία γίνεται αποδεκτή η απόφαση, τίθεται το ζήτημα της εφαρμογής του ανθρωπιστικού δικαίου, καθώς επίσης, και της πλήρους συμμόρφωσης στο διατακτικό της απόφασης αυτής. Η Ελλάδα ασμένως συντάσσεται με την κοινή αυτή δήλωση και την ευρωπαϊκή αυτή θέση και κάνει κάθε δυνατή προσπάθεια, έτσι ώστε να υπάρξει επιτέλους ειρήνευση στην περιοχή η οποία θα δημιουργήσει και τις συνθήκες για μία βιώσιμη ευημερία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ο κ. Καζαμίας για τη δευτερολογία του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Υπουργέ. Μένω στο ότι είπατε πως η απόφαση του Διεθνούς Δικαστηρίου αποτελεί σημαντική συμβολή και ότι, όπως αναγνωρίσατε και εσείς -στην ερμηνεία που δώσατε στην απόφαση- αυτή η απόφαση περιμένει από το Ισραήλ να απέχει από οποιαδήποτε ενέργεια.

Αναφερθήκατε, επίσης, πολύ σωστά και στην αντίδραση της Ευρωπαϊκής Ένωσης την 26η Ιανουαρίου με την οποία είπε -και σας αναφέρω συγκεκριμένα- ότι η Ευρωπαϊκή Ένωση αναμένει την πλήρη, άμεση και αποτελεσματική εφαρμογή. Ελπίζω και η ελληνική Κυβέρνηση να τα αναμένει αυτά.

Σύμφωνα με το Παρατηρητήριο Ανθρωπίνων Δικαιωμάτων για την Ευρώπη και τη Μεσόγειο, το EuroMed, από τότε που πάρθηκε η απόφαση έχουν υπάρξει μέχρι χθες τριακόσιες εβδομήντα τρεις περιπτώσεις θανάτων στη Γάζα, εκ των οποίων τριακόσιοι σαράντα πέντε αφορούν αμάχους και έχουν υπάρξει εξακόσια σαράντα τρία θύματα τραυματισμού. Το παρατηρητήριο συμπεραίνει ότι το Ισραήλ δεν έχει σταματήσει καθόλου την ένταση της επίθεσής του στη Γάζα μετά την απόφαση του δικαστηρίου. Γνωρίζετε ότι το Ισραήλ δεν αποδέχεται την απόφαση του δικαστηρίου και διαμαρτυρήθηκε ενάντια σε αυτήν.

Έχω να σας κάνω μια σειρά από ερωτήσεις: Πρώτον, αρκεί να ευχόμαστε το Ισραήλ να συμμορφωθεί και να περιμένουμε σε ένα μήνα όταν το Διεθνές Δικαστήριο θα επιστρέψει για να εξετάσει την περίπτωση ή μήπως πρέπει η ελληνική Κυβέρνηση να πάρει πιο αυστηρά μέτρα;

Δεύτερον, θεωρείτε ακόμα την κυβέρνηση Νετανιάχου φίλη κυβέρνηση προς την ελληνική Κυβέρνηση ή όχι. Θεωρείτε το Ισραήλ της κυβερνήσεως Νετανιάχου φίλη χώρα προς την Ελλάδα, τη στιγμή που βρίσκεται στο Διεθνές Δικαστήριο της Χάγης για πράξεις οι οποίες κατά το δικαστήριο οδηγούν στην παραβίαση της συνθήκης γενοκτονίας ή όχι; Και επίσης, έχω να σας ρωτήσω: Γνωρίζετε ότι η Ελλάδα μπορεί με βάση το Διεθνές Δίκαιο να προβεί σε πολύ πιο αποφασιστικές πράξεις; Να καταγγείλει συγκεκριμένες περιπτώσεις παραβίασης του ανθρωπιστικού δικαίου στη Γάζα και δεν το πράττει; Και γιατί δεν το πράττει;

Έχω, κύριε Υπουργέ να αναγνωρίσω ότι εσείς προσωπικά προσπαθήσατε να πάρετε πρωτοβουλίες για την ανθρωπιστική καταστροφή στη Γάζα. Όμως, η Κυβέρνηση συνολικά φοβόμαστε πως έχει άλλη πολιτική. Συνεχίζει να πιστεύει ότι πρέπει να συνεχιστεί ο πόλεμος. Κατά τη γνώμη μας, αυτή είναι η στάση της Κυβέρνησης στη Γάζα. Δεν ζητά μόνιμη παύση πυρός. Και σας ρωτώ τώρα για άλλη μια φορά, ζητάει η Κυβέρνηση μετά την απόφαση αυτή μόνιμη παύση πυρός στη γάζα ή όχι και αν όχι, γιατί, τι άλλο περιμένει; Και όπως γνωρίζετε πολύ καλά, για να διαπιστωθεί από το Διεθνές Δικαστήριο της Χάγης ότι υφίσταται γενοκτονία χρειάζονται χρόνια. Θέλουμε εμείς να περιμένουμε χρόνια να συνεχιστεί αυτή η καταστροφή, ούτως ώστε να διαπιστωθεί αν υφίσταται γενοκτονία ή όχι; Δεν θεωρείτε ότι υπάρχουν αρκετά στοιχεία, ούτως ώστε να ασκηθεί πολύ πιο σοβαρή πίεση στο Ισραήλ να σταματήσει αμέσως τους βομβαρδισμούς και να τηρήσει μια μόνιμη παύση πυρός;

Τέλος, χθες στη συνέντευξή σας που στον κ. Χατζηνικολάου μιλήσατε για την ευχή σας να τελειώσει αυτός ο εφιάλτης -έτσι τον περιγράψατε, είναι εφιάλτης- όσο γίνεται πιο σύντομα. Με ευχολόγια θα το σταματήσουμε ή με συγκεκριμένες πράξεις; Και ποιες είναι αυτές οι πράξεις που η ελληνική Κυβέρνηση είναι έτοιμη να λάβει, για να σταματήσει αυτόν τον εφιάλτη, όπως είπατε;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο Υπουργός Εξωτερικών κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, για να απαντήσω στα ερωτήματα του κυρίου καθηγητή, καταλαβαίνετε ότι θα χρειαστώ σχεδόν το σύνολο της κοινοβουλευτικής ημέρας. Παρά ταύτα, επιφυλάσσομαι, κύριε καθηγητά, σε λίγες ώρες θα είμαστε μαζί στην αίθουσα της Γερουσίας και θα συζητήσουμε τα ζητήματα στο πλαίσιο της Επιτροπής Εξωτερικών Υποθέσεων. Θα ήθελα απλά να επισημάνω κάποια σημεία, σε σχέση με τα όσα αναφέρετε.

Ζήτημα πρώτο. Είπατε ότι εγώ προσωπικά έχω κάνει προσπάθεια για τα ζητήματα τόσο τα ανθρωπιστικά όσο και της κατάπαυσης του πυρός, αλλά η Κυβέρνηση όχι αντιστοίχως. Η Κυβέρνηση, κύριε καθηγητά, εκφράζεται δια του Υπουργού Εξωτερικών. Ο Υπουργός Εξωτερικών εκφράζει την εξωτερική πολιτική και μαζί με τον Πρωθυπουργό δεσμεύει τη χώρα.

Άρα, κατά τούτο, θα μου επιτρέψετε να πω ότι η στάση της ελληνικής Κυβέρνησης, όπως έχει εκφραστεί, είναι μία στάση αρχής, η οποία κατατείνει στην όσο το δυνατόν μεγαλύτερη ανθρωπιστική βοήθεια, για να καταπολεμηθεί πραγματικά η σοβούσα κρίση, όσο και για να υπάρξει μια βιώσιμη διακοπή των εχθροπραξιών.

Θα σας δώσω περισσότερες λεπτομέρειες, κατά τη διάρκεια της συνεδρίασης της επιτροπής.

Ζήτημα δεύτερο. Μου ζητάτε να αναφέρω τι πραγματικά θα κάνουμε, τι εφαρμοσμένα θα κάνουμε, έτσι ώστε -πέρα από ευχολόγια- να μπορέσουμε να έχουμε επιτέλους ειρήνη και ευημερία στην περιοχή.

Η πραγματικότητα είναι ότι γίνονται πολύ μεγάλες προσπάθειες, έτσι ώστε να υπάρξει αυτή η βιώσιμη ειρήνευση. Θα σας έχω περισσότερα στοιχεία σε λίγο.

Είναι σημαντικό, στην προσπάθεια αυτή, να τηρούμε μία στάση αρχής. Και είναι καλό, κατά την άποψή μου, να αντιλαμβανόμαστε τα πράγματα στο σύνολό τους και όχι αποσπασματικά. Καλό είναι, επίσης, όπως ορθά αναφέρετε ότι θα πρέπει η ελληνική Κυβέρνηση και η ελληνική πολιτεία να στέκονται με το Διεθνές Δίκαιο και ιδίως με το διεθνές ανθρωπιστικό δίκαιο, να αντιλαμβανόμαστε ότι υπάρχει μία αφετηρία των γεγονότων. Και αυτή η αφετηρία είναι μία τρομοκρατική δράση, η οποία συντελέστηκε κατά απόλυτη παραβίαση οποιασδήποτε έννοιας ανθρωπισμού. Καλό είναι, λοιπόν, όταν αναφερόμαστε συνολικά στην κρίση, να μην αφήνουμε στην άκρη αυτό το ζήτημα.

Το τρίτο σημείο είναι η πίεση, η οποία θα πρέπει να ασκηθεί, έτσι ώστε να υπάρξει η διακοπή των εχθροπραξιών. Πράγματι, πρέπει να υπάρξει πίεση προς όλα τα μέρη και προς αυτή την κατεύθυνση εργαζόμαστε όλοι πολύ σκληρά και συστηματικά. Νομίζω ότι στην περίπτωση αυτή η πίεση θα πρέπει να ασκηθεί προς όλες τις πλευρές, διότι, κύριε καθηγητά, δεν πρέπει να ξεχνούμε ότι όπως αυτή τη στιγμή διαφαίνεται ότι το Ισραήλ μπορεί να υπερβαίνει το μέτρο της αναγκαίας άμυνάς του, θέλω να σας θυμίσω ότι εξακολουθούν να υφίστανται όμηροι. Και η ομηρεία συνιστά τη χειρότερη αποτύπωση της παραβίασης της ανθρώπινης αξίας. Χρησιμοποιούνται άνθρωποι, έτσι ώστε να υπάρξουν πολιτικά και εθνικά ωφελήματα.

Θα μου επιτρέψετε να πω ότι για τον λόγο αυτό εμείς θα επιμείνουμε στη στάση αρχής: Απόλυτη προσήλωση στο Διεθνές Δίκαιο, καμμία παραχώρηση, σεβασμός του ανθρωπιστικού δικαίου. Βεβαίως, θέλουμε να μπορέσουμε να ανοίξουμε όσο το δυνατόν περισσότερους ανθρωπιστικούς διαύλους και να έχουμε μία διακοπή των εχθροπραξιών, η οποία θα είναι μακρά και θα δημιουργήσει συνθήκες, για να μπούμε στην υποκείμενη διαφορά και να λυθεί επιτέλους το Μεσανατολικό στη βάση των αποφάσεων του Συμβουλίου Ασφαλείας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα ολοκληρώσουμε τον κύκλο των επικαίρων ερωτήσεων με την πρώτη με αριθμό 638/29-1-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς την Υπουργό Εργασίας και Κοινωνικής Ασφάλισης, με θέμα: «Οι οδηγοί σχολικών λεωφορείων να πάρουν αναδρομικά τα βαρέα ένσημα που δικαιούνται».

Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, οι οδηγοί των σχολικών λεωφορείων ασφαλίζονται σύμφωνα με τον Κανονισμό Βαρέων και Ανθυγιεινών Επαγγελμάτων. Ωστόσο, από το 2013 συγκεκριμένος εργοδότης, ιδιοκτήτης ιδιωτικού εκπαιδευτηρίου, κολλάει μεικτά ένσημα μέχρι σήμερα, οδηγώντας έτσι τους οδηγούς που απασχολούσε να υποβάλουν καταγγελία στον ΕΦΚΑ σχετικά με αυτό το ζήτημα.

Ο ΕΦΚΑ έδρασε με πρωτοφανή ταχύτητα. Με τους χειρισμούς του και το ερώτημα που έθεσε, οδήγησε σε μία απαράδεκτη ερμηνεία του κανονισμού, σύμφωνα με την οποία οι οδηγοί απεντάσσονταν από τον κανονισμό και μάλιστα κατά παράβαση, διότι ο κανονισμός προβλέπει ότι πρώτα πρέπει να συνεδριάσει η Διαρκής Επιτροπή για τα βαρέα και ανθυγιεινά επαγγέλματα, προκειμένου να γίνει κάτι τέτοιο. Νομιμοποίησε έτσι την αυθαιρεσία, την παρανομία του συγκεκριμένου εργοδότη και αυτό οδήγησε και άλλους εργοδότες στον κλάδο να κάνουν το ίδιο.

Ανοίγεται ένας πολύ επικίνδυνος δρόμος με τη συγκεκριμένη ερμηνεία, που λέει ότι πρέπει η επιχείρηση να έχει ως μοναδικό αντικείμενο τις μεταφορές, κάτι που καταλαβαίνετε ότι ειδικά στη σημερινή δομή και οργάνωση της οικονομίας ισοδυναμεί και οδηγεί πρακτικά στην απένταξη. Ανοίγει, δηλαδή, τον δρόμο για την απένταξη και άλλων εργαζομένων.

Αυτό έχει πολλαπλές συνέπειες. Ο συγκεκριμένος κλάδος των εργαζομένων ήδη έχει δυσκολία να συμπληρώσει τα συντάξιμα έτη και τα απαραίτητα ένσημα, προκειμένου να βγει στη σύνταξη. Απασχολούνται με συμβάσεις εργασίας μειωμένου ωραρίου και μειωμένου χρόνου και μετά τα εξήντα πέντε έτη απαγορεύεται η άσκηση του επαγγέλματός τους, δεν μπορούν να εργάζονται μέχρι τα εξήντα επτά, προκειμένου να αποκτήσουν και άλλα ένσημα.

Έχοντας όλα αυτά υπ’ όψιν, παρακαλούμε να απαντήσετε στο ερώτημα: Τι μέτρα θα πάρετε, προκειμένου να ανακληθεί το απαράδεκτο έγγραφο του ΕΦΚΑ και οι οδηγοί των σχολικών λεωφορείων να πάρουν αναδρομικά όλα τα βαρέα ένσημα που δικαιούνται;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός Κοινωνικής Ασφάλισης κ. Τσακλόγου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμη κυρία Κτενά, κατ’ αρχάς ευχαριστώ πολύ για την ερώτησή σας.

Θα μου επιτρέψετε να ξεκινήσω με μια σύντομη αναφορά στο ιστορικό της υπόθεσης και το νομικό πλαίσιο που διέπει το θέμα της ερώτησής σας.

Ο ισχύων πίνακας βαρέων και ανθυγιεινών εργασιών καταρτίστηκε το 2011 με την υπουργική απόφαση 26816/2011, κατ’ εξουσιοδότηση του άρθρου 17 του ν.3863/2010 και τέθηκε σε εφαρμογή από την 1η-1-2012. Με την απόφαση αυτή επανακαθορίστηκαν οι χώροι, οι εργασίες και οι ειδικότητες που υπάγονται στα βαρέα και ανθυγιεινά επαγγέλματα.

Στο πρώτο μέρος της υπουργικής απόφασης καθορίζονται ρητά συγκεκριμένοι χώροι εργασίας, στους οποίους οι απασχολούμενοι στις αναφερόμενες ειδικότητες υπάγονται στην ασφάλιση των βαρέων και ανθυγιεινών επαγγελμάτων. Ειδικότερα, εξετάζεται εάν ο ασφαλισμένος εργάζεται σε οικονομική μονάδα, στο αντικείμενο δράσης της οποίας περιλαμβάνεται κάποια από τις περιγραφόμενες εργασίες και στη συνέχεια εξετάζεται εάν ο συγκεκριμένος ασφαλισμένος εργάζεται με την ειδικότητα που αναγράφεται έναντι της αντίστοιχης εργασίας στον πίνακα.

Επομένως, πρέπει να πληρούνται και τα δύο κριτήρια, δηλαδή του χώρου εργασίας και της συγκεκριμένης ειδικότητας.

Στην 51η περίπτωση εργασιών του πρώτου μέρους ορίζονται ως χώρος εργασίας οι επιβατικές και εμπορευματικές μεταφορές σε συνδυασμό με τις εξής ειδικότητες: οδηγοί βαρέων φορτηγών μεικτού βάρους άνω των τριάμισι τόνων, λεωφορείων και πούλμαν, οχημάτων σταθερής τροχιάς, οδηγοί ταξί Νομού Αττικής και Θεσσαλονίκης, βοηθοί και οδηγοί ασθενοφόρων, διασώστες και καθαριστές λεωφορείων.

Η απαρίθμηση των εργασιών και των ειδικοτήτων που υπάγονται στο καθεστώς προστασίας του Κανονισμού Βαρέων και Ανθυγιεινών Επαγγελμάτων είναι περιοριστική. Ο κανονισμός προβλέπει ειδικές συνταξιοδοτικές ρυθμίσεις για τους συγκεκριμένους εργαζόμενους, αναγνωρίζοντας ακριβώς ότι η απασχόλησή τους επί μεγάλο χρονικό διάστημα στις προαναφερόμενες εργασίες ή ειδικότητες επιφέρει πρόωρη φθορά ή και εξασθένιση του οργανισμού τους και κατ’ ακολουθία αδυναμία τους να εργάζονται για διαστήματα ίδια με αυτά των απασχολούμενων σε επαγγέλματα που δεν έχουν αυτά τα χαρακτηριστικά.

Η ευνοϊκή αυτή μεταχείριση ορισμένων ασφαλισμένων από την άποψη των προϋποθέσεων συνταξιοδότησής τους, δηλαδή η μείωση του ορίου ηλικίας συνταξιοδότησης σε συνδυασμό με την περιοριστική και όχι ενδεικτική απαρίθμηση των εργασιών και ειδικοτήτων που εντάσσονται στα βαρέα και ανθυγιεινά επαγγέλματα, καθιστά τις διατάξεις του κανονισμού αυτό που οι νομικοί αποκαλούν εξαιρετικό δίκαιο. Ως εκ τούτου, όπως έχει δεχθεί η νομολογία, οι σχετικές διατάξεις πρέπει να ερμηνεύονται στενά και δεν είναι επιτρεπτή η διασταλτική ερμηνεία ή η αναλογική εφαρμογή των διατάξεων του Κανονισμού σε παρεμφερείς περιπτώσεις εργασιών ή ειδικοτήτων.

Σύμφωνα με τα στοιχεία που μας κοινοποίησε ο ΕΦΚΑ, η Διεύθυνση Ασφάλισης της Κεντρικής Υπηρεσίας του φορέα, με αφορμή ερωτήματα που αφορούσαν την υπαγωγή ή μη των οδηγών σχολικών λεωφορείων και σχολικών πούλμαν στις ανωτέρω διατάξεις, απηύθυνε ερώτημα τον Φεβρουάριο 2020 στο Υπουργείο Υποδομών και Μεταφορών, ως αρμόδιο για την εποπτεία των μεταφορών, σχετικά με το εάν τα σχολικά λεωφορεία ανήκουν στην κατηγορία των επιβατικών και εμπορευματικών μεταφορών.

Στην απάντησή του, το Υπουργείο Υποδομών και Μεταφορών επικαλείται τον ευρωπαϊκό κανονισμό 1071/2009, που ορίζει το επάγγελμα του οδικού μεταφορέα επιβατών ως προς τη δραστηριότητα κάθε επιχείρησης που εκτελεί με λεωφορεία μεταφορές επιβατών, παρεχόμενες στο κοινό ή σε ορισμένες κατηγορίες χρηστών έναντι κομίστρου καταβαλλομένου από τον επιβάτη ή τον διοργανωτή της μεταφοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό ακόμα θα χρειαστώ, κύριε Πρόεδρε. Θα το πάρω από τη δευτερολογία μου.

Στον ορισμό αυτό δεν συμπεριλαμβάνονται επιχειρήσεις, που η κύρια δραστηριότητά τους δεν είναι οι οδικές μεταφορές επιβατών, αλλά εκτελούν το συγκεκριμένο έργο παρεμπιπτόντως, στο πλαίσιο της διευκόλυνσης του έργου τους, όπως παραδείγματος χάριν για τη μεταφορά του προσωπικού τους ή για τη μεταφορά μαθητών με σχολικά λεωφορεία. Πιθανώς, η ερμηνεία αυτή δίδεται για αυτές τις περιπτώσεις που το μεταφορικό έργο δεν ασκείται σε συνεχές και πλήρες ωράριο, κάτι που αναφέρατε και εσείς κυρία Κτενά στην πρωτολογία σας.

Βάσει αυτής της απάντησης, λοιπόν, ο ΕΦΚΑ εξέδωσε το σχετικό έγγραφο, που αναφέρατε και εσείς στην ερώτησή σας, διευκρινίζοντας ότι τα ανωτέρω πρόσωπα δεν εμπίπτουν στην περίπτωση 51 του πρώτου μέρους του Κανονισμού Βαρέων και Ανθυγιεινών Επαγγελμάτων.

Το θέμα των οδηγών σχολικών λεωφορείων απασχόλησε τη Διαρκή Επιτροπή Κρίσεως Βαρέων και Ανθυγιεινών Επαγγελμάτων, η οποία συστάθηκε με την υπουργική απόφαση με αριθμό 9535/2020. Όπως προκύπτει από το πόρισμα της επιτροπής που κατετέθηκε τον Δεκέμβριο του 2020, το αίτημα ένταξης των οδηγών σχολικών λεωφορείων και πούλμαν στα βαρέα και ανθυγιεινά επαγγέλματα συζητήθηκε σε τέσσερις συνεδριάσεις, αλλά δυστυχώς η επιτροπή δεν έλαβε καμμία συγκεκριμένη απόφαση.

Στη δευτερολογία μου θα αναφερθώ και στα υπόλοιπα που αναφέρετε στην ερώτησή σας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Κτενά, έχετε τον λόγο για τη δευτερολογία σας.

**ΑΦΡΟΔΙΤΗ ΚΤΕΝΑ:** Κύριε Υπουργέ, αν κατάλαβα καλά, δεν έχετε απάντηση να μας δώσετε.

Μας παραθέσατε το αναλυτικό ιστορικό, το οποίο δεν αμφισβητώ. Εάν υπάρχουν ελλείψεις στον κανονισμό ή ο κανονισμός έχει ασαφείς διατυπώσεις που πρέπει να διορθωθούν προκειμένου να καλυφθεί αυτή η συγκεκριμένη κατηγορία εργαζομένων, παρακαλούμε να το πράξετε άμεσα, ώστε πραγματικά να αποδοθούν στους οδηγούς τα ένσημα που τους έχουν κλαπεί.

Το Υπουργείο σας πρέπει να προστατεύει τους εργαζόμενους και όχι τους εργοδότες. Πρέπει συνολικά να δείτε ως Κυβέρνηση την ασφάλεια των μεταφορών των μαθητών, εάν αυτές οι επιχειρήσεις τηρούν τα προβλεπόμενα προκειμένου με ασφάλεια να μεταφέρονται τα παιδιά από το σπίτι τους στο σχολείο και πίσω ή στις σχολικές εκδρομές, γιατί είναι πολλές οι παρατυπίες και σίγουρα μία μεγάλη αδικία είναι η κλοπή των βαρέων ενσήμων από τους οδηγούς. Δεν είναι δικαιολογία το ότι η εταιρεία τους δεν έχει κύρια δραστηριότητα το μεταφορικό έργο. Χρειάζεται το μεταφορικό έργο προκειμένου να λειτουργήσει. Συνεπώς, πρέπει να καλύπτονται και αυτοί, όπως και οι άλλες κατηγορίες των οδηγών, και αν υπάρχει πρόβλημα στον κανονισμό παρακαλούμε αυτό να διορθωθεί και να ανακληθεί άμεσα η εγκύκλιος του ΕΦΚΑ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Τσακλόγλου για τη δευτερολογία του.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε, και την κ. Κτενά επίσης.

Κυρία Κτενά, κανένας Υπουργός Εργασίας δεν έχει τις κατάλληλες τεχνικές γνώσεις για να απαντήσει με σαφήνεια στα ερωτήματα όπως αυτό το οποίο αναφέρατε προηγουμένως. Αυτός είναι και ο λόγος που η πολιτεία έχει προβλέψει συγκεκριμένα όργανα γνωμοδοτικά προς τον Υπουργό ο οποίος με βάση τις συμβουλές που θα λάβει από αυτά, θα λάβει την τελική απόφαση.

Θα μου επιτρέψετε να εξηγήσω τη λογική μου πάνω σε αυτό. Όπως είπα και στην πρωτολογία μου οι κανόνες για την υπαγωγή στα βαρέα και ανθυγιεινά επαγγέλματα συνιστούν εξαιρετικό δίκαιο, γιατί εισάγουν απόκλιση από τον κανόνα που ισχύει γενικά για τη συνταξιοδότηση, όσον αφορά ιδίως το όριο ηλικίας και τον απαιτούμενο χρόνο ασφάλισης. Επομένως οι κανόνες αυτοί ερμηνεύονται στενά και δεν μπορούν να εφαρμόζονται αναλογικά σε άλλες παρόμοιες κατηγορίες εργαζομένων.

Για τον λόγο αυτόν άλλωστε σύμφωνα με τις διατάξεις του άρθρου 17 του ν.3863/2010 ο πίνακας των βαρέων και ανθυγιεινών επαγγελμάτων τροποποιείται με απόφαση του Υπουργού Εργασίας ύστερα από γνώμη της Διαρκούς Επιτροπής Κρίσεως Βαρέων και Ανθυγιεινών Επαγγελμάτων και γνωμοδότηση του Συμβουλίου Κοινωνικής Ασφάλισης. Προβλέπεται δηλαδή, συγκεκριμένη διοικητική διαδικασία για την εξέταση των θεμάτων αυτών, ώστε να υπάρχει πραγματικά ασφάλεια δικαίου. Επομένως, όταν συγκροτηθεί εκ νέου η Διαρκής Επιτροπή Κρίσεων θα μπορούσε να τεθεί το θέμα εκ νέου εκ μέρους των οδηγών σχολικών λεωφορείων.

Όσον αφορά τις δικαστικές αποφάσεις στις οποίες αναφέρεται η επίκαιρη ερώτησή σας, το ελληνικό δημόσιο δεν ήταν διάδικος και δεν έχει λάβει μέρος στις σχετικές διοικητικές δίκες ούτε του κοινοποιήθηκαν οι σχετικές προσφυγές όταν κατατέθηκαν. Σύμφωνα με ενημέρωση που είχα από τις αρμόδιες υπηρεσίες, πρόκειται για πρωτόδικες δικαστικές αποφάσεις. Συνεπώς η διοίκηση και εν προκειμένω ο ΕΦΚΑ θα τις εκτελέσει όταν αυτές φτάσουν στο στάδιο της τελεσιδικίας, όπως προβλέπεται άλλωστε από την κείμενη νομοθεσία.

Συνοψίζοντας, ο ΕΦΚΑ εξέδωσε το σχετικό έγγραφο για τους οδηγούς σχολικών λεωφορείων κατόπιν αλληλογραφίας με το Υπουργείο Υποδομών και Μεταφορών με το αιτιολογικό ότι οι επιβατικές μεταφορές δεν αποτελούν την κύρια δραστηριότητα των επιχειρήσεων όπου απασχολούνται και επομένως δεν εμπίπτουν στην έννοια των μεταφορών, όπως ορίζονται στον κανονισμό 1071/2009.

Το θέμα εξετάστηκε από την Επιτροπή Κρίσεως Βαρέων και Ανθυγιεινών Επαγγελμάτων χωρίς να ληφθεί απόφαση. Υπάρχουν πρωτόδικες δικαστικές αποφάσεις για τις οποίες θα ακολουθηθεί η προβλεπόμενη διαδικασία και, τέλος, το θέμα μπορεί να εξεταστεί εκ νέου όταν συγκροτηθεί ξανά η Διαρκής Επιτροπή Κρίσεων και θα μπορούν να υποβάλουν εκεί το σχετικό ερώτημα οι οδηγοί.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Θα προχωρήσουμε σε μία ολιγόλεπτη διακοπή πριν εισέλθουμε στην ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν προχωρήσουμε στην ημερήσια διάταξη της νομοθετικής εργασίας θα ήθελα να κάνω μια ανακοίνωση προς το Σώμα

Οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν στις 29-1-2024 σχέδιο νόμου: «Εθνική Αρχή Κυβερνοασφάλειας και λοιπές διατάξεις».

Παραπέμπεται στην αρμόδια Διαρκή Επιτροπή.

Επίσης γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μέλη από τον Ευρωπαϊκό Σύλλογο Φοιτητών Νομικής στις Βρυξέλλες.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού.

Η Διάσκεψη των Προέδρων αποφάσισε στη συνεδρίαση στις 25 Ιανουαρίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ιάσονας Φωτήλας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κύριε Υπουργέ, κύριε γενικέ, κυρίες και κύριοι συνάδελφοι, πριν ξεκινήσουμε, ακολουθώντας το παράδειγμα της Προέδρου της Πλεύσης Ελευθερίας κι επειδή σήμερα είναι η επέτειος από τα Ίμια νομίζω ότι οφείλουμε προς τιμήν και εις μνήμην των ηρωικών αξιωματικών μας Καραθανάση, Βλαχάκου και Γιαλοψού να σηκωθούμε όρθιοι και να τηρήσουμε ενός λεπτού σιγή για να τους τιμήσουμε, και θα ήθελα να το ζητήσω.

**ΠΡΟΕΔΡΕΥΩΝ (Ιωάννης Πλακιωτάκης):** Το έχουμε ήδη κάνει.

**ΙΑΣΟΝΑΣ ΦΩΤΗΛΑΣ:** Το έχετε κάνει ήδη; Δεν το ήξερα, κύριε Πρόεδρε, δεν έχω παρακολουθήσει. Ζητώ συγγνώμη. Απλά το σκέφτηκα. Δεν είχα δει ότι έχει γίνει μέχρι τώρα.

Ευχαριστώ, λοιπόν, κύριε Πρόεδρε.

Η σημερινή νομοθετική πρωτοβουλία του Υπουργείου Παιδείας, Θρησκευμάτων και Αθλητισμού επικυρώνει την άμεση αντίδραση του Πρωθυπουργού για την ανάγκη αυστηροποίησης των μέτρων ασφαλείας κατά τη διεξαγωγή αθλητικών συναντήσεων, ύστερα από τα αποτρόπαια συμβάντα του Δεκεμβρίου του 2023, που είχαν ως αποτέλεσμα να θρηνήσουμε μία ακόμα ζωή. Μου δίνεται η ευκαιρία, λοιπόν, από αυτό εδώ το Βήμα να εκφράσω και εγώ προσωπικά τη θλίψη μου για τον άδικο χαμό του Γιώργου Λυγγερίδη.

Το φαινόμενο της οπαδικής βίας και η λήψη μέτρων για την αντιμετώπισή της βρίσκονται ψηλά στην ατζέντα του κυβερνητικού έργου. Οφείλω όμως να ομολογήσω ότι κατά τη διάρκεια των συζητήσεων στις επιτροπές της Βουλής έγινε ξεκάθαρο από όλες τις πτέρυγες το γεγονός ότι το φαινόμενο της οπαδικής βίας απαιτεί δράσεις αντιμετώπισης που πρέπει να μας βρουν όλους ενωμένους. Επιπλέον, αναδείχθηκε η χρησιμότητα των διατάξεων του υπό συζήτηση νομοσχεδίου. Είναι ένα νομοσχέδιο που περιέχει διατάξεις τόσο για την αντιμετώπιση της οπαδικής βίας όσο και την ψηφιακή μετάβαση του αθλητισμού και την εν γένει αναμόρφωσή του.

Κυρίες και κύριοι συνάδελφοι, το παρόν νομοσχέδιο αποτελεί αυτή τη στιγμή μια πολύ σημαντική προσθήκη στην αθλητική νομοθεσία της χώρας, γιατί γίνεται μια οργανωμένη προσπάθεια μέσα από την οποία αυστηροποιείται το πλαίσιο των αθλητικών συναντήσεων και συμπληρώνεται μια σειρά νομοθετικών κενών.

Ταυτόχρονα, γνωρίζουμε ότι τα διοικητικά μέτρα και οι κυρώσεις που περιγράφονται στο νομοσχέδιο μπορεί να είναι αυστηρά, είναι όμως δεδομένο ότι θα εφαρμοστούν στο ακέραιο. Παρ’ όλα αυτά, η πραγματική επιτυχία στην αντιμετώπιση του φαινομένου της βίας και του χουλιγκανισμού θα έρθει μόνο αν όλοι μαζί συνεργαστούμε, αν όλοι μαζί δείξουμε το πιο σκληρό μας πρόσωπο σε κάθε μειοψηφία που πιστεύει ότι το γήπεδο είναι πεδίο μάχης.

Μέσα σε αυτό το πλαίσιο, εισάγεται μια σειρά από διατάξεις που όχι μόνο προωθούν ένα νέο ρυθμιστικό πλαίσιο αντιμετώπισης της οπαδικής βίας αλλά περαιτέρω υιοθετούν ένα νέο κανονιστικό πλαίσιο συνολικά, για τη λειτουργία του αθλητισμού και την ψηφιακή μετάβασή του σύμφωνα με τις επιταγές της εποχής και τον εκσυγχρονισμό των αθλητικών σταδίων, των αθλητικών σωματείων και των αθλητικών ομοσπονδιών.

Η βασική δομή του νομοσχεδίου περιλαμβάνει ουσιαστικά τρεις ενότητες και αποτελείται από 26 άρθρα. Στην πρώτη ενότητα κυρώνουμε την από 11-12-2023 πράξη νομοθετικού περιεχομένου, όπως ορίζει η συνταγματική επιταγή της παραγράφου 1 του άρθρου 44, αναφορικά με τα έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας.

Η στόχευση των παρεμβάσεων αυτών είναι διακριτή και ουσιαστική. Δεν μπορούμε στη χώρα μας να επιτρέπουμε πλέον εγκληματικές συμπεριφορές από κάποιες νοσηρές μειοψηφίες εις βάρος του αθλητισμού, εις βάρος κάθε αξιοπρεπούς φιλάθλου και εν τέλει, εις βάρος ολόκληρης της κοινωνίας.

Στη δεύτερη ενότητα της νομοθετικής πρωτοβουλίας θωρακίζουμε περαιτέρω τον αθλητισμό, περιφρουρούμε τις αθλητικές συναντήσεις και καλύπτουμε κενά στην αθλητική νομοθεσία.

Στο πλαίσιο αυτό, συνδιαμορφώνεται το πλαίσιο λειτουργίας της ΔΕΑΒ σε εναρμόνιση του νομοθετικού μας πλαισίου με τη Σύμβαση Σεντ Ντενί η οποία κυρώθηκε με το 4901/22. Η ΔΕΑΒ αποκτά πλέον, ένα πιο επιτελικό ρόλο, ενώ μειώνονται και τα μέλη της σε πέντε, ώστε να καταστεί πιο λειτουργική η επιτροπή αυτή κατά την άσκηση των αρμοδιοτήτων της.

Επιπλέον αναμορφώνουμε τις αρμοδιότητες της ΔΕΑΒ προκειμένου, κάποιες από τις αρμοδιότητές της να περάσουν στην Εθνική Επιτροπή Συντονισμού, πάντα σύμφωνα με τις διατάξεις του άρθρου 4 της Σύμβασης Σεντ Ντενί του Συμβουλίου της Ευρώπης. Βασικές αρμοδιότητες της Εθνικής Επιτροπής Συντονισμού είναι να παρακολουθεί τα περιστατικά, να αναγνωρίζει τάσεις σχετικά με τη δραστηριότητα των φιλάθλων σε αθλητικές συναντήσεις και να καταγράφει σχετικές παραβατικές συμπεριφορές. Η επιτροπή είναι ενδεκαμελής και συγκροτείται με κοινή απόφαση των Υπουργών Παιδείας, Θρησκευμάτων και Αθλητισμού και Προστασίας του Πολίτη.

Ιδιαίτερη βαρύτητα δίνεται, στο παρόν νομοσχέδιο, στην εξειδίκευση της διαδικασίας του δειγματοληπτικού ελέγχου των εισιτηρίων από τις αστυνομικές αρχές. Με τον τρόπο αυτόν οι αστυνομικές αρχές μπορούν να προβούν σε έλεγχο ταυτοπροσωπίας, δηλαδή να διαπιστώσουν αν το εισιτήριο φέρει τα στοιχεία τού κατόχου του και αν τελικά το ονοματεπώνυμο που αναγράφεται είναι το ίδιο με αυτό τού κατόχου του.

Επιπλέον, οι αστυνομικές αρχές εάν βεβαιώσουν σχετική παράβαση, προχωρούν άμεσα στην επιβολή προστίμου και συντάσσουν σχετική έκθεση την οποία καταθέτουν στη ΔΕΑΒ με το σύνολο των περιστατικών που διαπίστωσαν. Να πούμε σε αυτό το σημείο ότι στο νομοσχέδιο εξειδικεύονται περαιτέρω οι κυρώσεις σε περίπτωση παράβασης.

Στο υπό συζήτηση νομοσχέδιο περιγράφεται και η λειτουργία της πλατφόρμας ταυτοποίησης των κατόχων αθλητικών εισιτηρίων, η οποία λειτουργεί μέσω της Ενιαίας Ψηφιακής Πύλης Δημόσιας Διοίκησης, στο gov.gr. Mε τη συγκεκριμένη διάταξη κάνουμε κάτι απλό και συνάμα αυτονόητο. Προωθούμε την προσωποποίηση των εισιτηρίων και βάζουμε την αυθεντικοποίηση του θεατή ως πρώτη γραμμή άμυνας έναντι της παραβατικότητας.

Πιο συγκεκριμένα, δημιουργείται μια εφαρμογή στο κινητό τηλέφωνο, η οποία θα περιλαμβάνει αφ’ ενός το ηλεκτρονικό εισιτήριο, αφ’ ετέρου θα διασυνδέεται με την αστυνομική ταυτότητα του κατόχου. Επιπλέον, σε κάθε γήπεδο θα έχει εγκατασταθεί ψηφιακό σύστημα σάρωσης, η οποία θα επιτρέπει την είσοδο στο θεατή εφόσον ταυτοποιηθεί. Υπάρχουν δε ειδικές προβλέψεις για ανηλίκους, οι οποίες κατηγοριοποιούνται σε εκείνους άνω των δεκαπέντε ετών και σε εκείνους κάτω των δεκαπέντε ετών.

Εμείς ως πολιτεία πλέον γνωρίζουμε ποιος είναι, τα στοιχεία του, σε ποια αθλητική συνάντηση θα πάει, χωρίς να απαιτείται η διενέργεια ελέγχων από φυσικό πρόσωπο. Όλες οι αθλητικές εγκαταστάσεις οφείλουν να έχουν σύστημα ανέπαφης σάρωσης για την αναγνώριση των εισιτηρίων.

Επιπροσθέτως, γίνεται ξεκάθαρη η σημασία που δίνει το Υπουργείο στην ηλεκτρονική εποπτεία των αθλητικών εγκαταστάσεων ποδοσφαίρου και καλαθοσφαίρισης. Με την ηλεκτρονική εποπτεία προβάλλεται ότι θα πραγματοποιείται λήψη, αποθήκευση, επεξεργασία και αναπαραγωγή εικόνας και ήχου πριν, κατά τη διάρκεια και μετά την αθλητική συνάντηση.

Στη συνέχεια περιγράφεται βήμα προς βήμα το πώς θα λειτουργούν οι κάμερες, σε ποιες περιοχές του γηπέδου θα εστιάζουν, την ακρίβεια των καταγραφών αλλά και το που θα αποστέλλεται το υλικό αυτό. Αποκτούμε δηλαδή κάτι που ήδη υπάρχει σε άλλες ευρωπαϊκές χώρες.

Να σημειώσουμε, επίσης, στο ίδιο θέμα ότι γίνεται εξειδίκευση αναφορικά με τον έλεγχο και την ορθή λειτουργία των καμερών πριν, κατά τη διάρκεια και μετά τη λήξη της αθλητικής συνάντησης. Προβλέπονται δε συγκεκριμένες κυρώσεις σε περίπτωση που το ηλεκτρονικό σύστημα δεν λειτουργεί καθώς επίσης και περίοδος διόρθωσης του, κυρίως πριν αλλά και μετά τον αγώνα.

Το ηλεκτρονικό σύστημα εποπτείας και ελέγχου των αθλητικών εγκαταστάσεων αποτελεί ένα δεύτερο μέτρο για την αποτροπή έκνομων πράξεων εντός του χώρου τού γηπέδου. Με αυτόν τον τρόπο ενισχύουμε την πρόληψη παραβατικών συμπεριφορών, καταργούμε την ανωνυμία, που είναι βασική συνιστώσα για την ανάπτυξη παραβατικής συμπεριφοράς και προστατεύουμε εν γένει τον αθλητισμό.

Στο ίδιο πλαίσιο κινούνται και οι διατάξεις αναφορικά με την αναμόρφωση του θεσμικού πλαισίου για τις λέσχες φιλάθλων. Πιο συγκεκριμένα, θεσπίζεται η ύπαρξη μόνο μίας λέσχης ανά έμβλημα ομάδας, η οποία θα πρέπει να λειτουργεί με τη συναίνεση της ΠΑΕ και θα έχει την έδρα της εντός της ΠΑΕ.

Επιπλέον, διευρύνεται η προσβασιμότητα στο ψηφιακό μητρώο λεσχών φιλάθλων, στο οποίο αποκτούν πρόσβαση οι αστυνομικές αρχές.

Επίσης, εξειδικεύονται διαδικασίες αναφορικά με τη σύνθεση του διοικητικού συμβουλίου της λέσχης και του μητρώου των μελών της και προωθούνται κυρώσεις σε περίπτωση που διαπιστωθούν παραβατικές συμπεριφορές.

Στο υπό συζήτηση νομοσχέδιο εισάγονται διοικητικές κυρώσεις σε περίπτωση παρότρυνσης, υποκίνησης ή αποδοκιμασίας επεισοδίων και φαινομένων βίας. Για την επιβολή των κυρώσεων, αρμόδιο όργανο ορίζεται η ΔΕΑΒ.

Επιπλέον, εξειδικεύονται ειδικές περιπτώσεις επιβολής κυρώσεων, όπως για παράδειγμα, σε περιπτώσεις ρίψης εύφλεκτων αντικειμένων όπως φωτοβολίδες, καπνογόνα, βεγγαλικά ή σε περίπτωση παράνομης εισόδου θεατών και σε άλλες περιπτώσεις.

Ταυτόχρονα, εισάγεται σχετική διάταξη με την οποία απαγορεύεται η ανάρτηση πανό ή άλλων επιγραφών πολιτικού, θρησκευτικού, ιδεολογικού, ρατσιστικού χαρακτήρα με περιεχόμενο υβριστικό, ρατσιστικό, σεξιστικό.

Σημαντικό, είναι να αναφέρουμε ότι με συγκεκριμένες διατάξεις τού νομοσχεδίου αποθαρρύνουμε δηλώσεις, ανακοινώσεις και εν γένει πράξεις παρότρυνσης στη διάπραξη αδικημάτων βίας σε βάρος των θεσμοθετημένων διοικητικών, δικαιοδοτικών, δικαστικών και πειθαρχικών οργάνων τού επαγγελματικού αθλητισμού, των προσώπων που συγκροτούν τα όργανα διαιτησίας τού επαγγελματικού αθλητισμού και γενικώς των διαιτητών, των μελών διοίκησης της οικείας αθλητικής ομοσπονδίας με μόνον στόχο να σταματήσουμε την τοξικότητα μέσα από τον δημόσιο διάλογο.

Με τις προαναφερθείσες διατάξεις, η Κυβέρνηση δημιουργεί δικλίδες ασφαλείας για την προστασία των αθλητικών συναντήσεων. Κάνουμε μια προσπάθεια να καταστήσουμε σαφές ότι όλα μπαίνουν στο μικροσκόπιο, ότι ο μόνος κερδισμένος θα είναι η φανέλα.

Στο τρίτο μέρος του νομοσχεδίου, θεσπίζεται το Πληροφοριακό Σύστημα e-Kouros, μια ψηφιακή πλατφόρμα προσβάσιμη μέσω της Ενιαίας Ψηφιακής Πύλης της Δημόσιας Διοίκησης που έχει ως σκοπό την καθολική ψηφιοποίηση του αθλητισμού. Προωθεί ταυτόχρονα τον εκσυγχρονισμό και τη μείωση των διοικητικών βαρών στη λειτουργία των αθλητικών φορέων με τη χρήση ψηφιακών εργαλείων. Η ψηφιακή Πλατφόρμα e-Kouros είναι μια πραγματική μεταρρύθμιση, η οποία αξιοποιεί όλα τα δεδομένα της σύγχρονης ψηφιακής εποχής και έτσι δημιουργείται ένα σημείο συγκέντρωσης όλου του αθλητισμού. Είναι μια εφαρμογή ελεύθερα προσβάσιμη από όλους για κάθε αθλητή, για κάθε αθλούμενο. Μέσω της συγκεκριμένης πλατφόρμας προωθείται η χαρτογράφηση των αθλητικών σωματείων και εγκαταστάσεων, η ψηφιακή διαχείριση των προγραμμάτων άθλησης για όλους και η προώθηση της συμμετοχής των πολιτών σε προγράμματα αθλητισμού και σωματικής άσκησης. Οι πρώτες εκθέσεις από τα αποτελέσματα της ανάπτυξής της θα παρουσιαστούν περί τα τέλη Φεβρουαρίου.

Το υπό συζήτηση νομοσχέδιο εισάγει και κάποιες διορθωτικές διατάξεις, όπως για παράδειγμα διάταξη αναφορικά με την εναρμόνιση της θητείας των μελών των διοικητικών συμβουλίων των εθνικών αθλητικών κέντρων με αυτή των προέδρων αυτών, προωθεί θέση συντονιστή, γενικού διευθυντή για το Καυτανζόγλειο Στάδιο, προκειμένου άμεσα να ξεκινήσουν όλες οι ενέργειες και τα έργα, ώστε το εν λόγω στάδιο να καταστεί ασφαλές και σύγχρονο.

Επιπλέον, δίνουμε τη δυνατότητα σε προπονητές των οποίων οι αθλητές έχουν κατακτήσει υψηλότατες θέσεις σε Ολυμπιακούς Αγώνες ή σε παγκόσμια ή ευρωπαϊκά πρωταθλήματα να αποκτήσουν άδεια άσκησης επαγγέλματος πρώτου επιπέδου, χωρίς να απαιτείται πτυχίο δευτεροβάθμιας εκπαίδευσης.

Υπάρχει επίσης πρόβλεψη για την εναρμόνιση των καταστατικών των αθλητικών σωματείων για έξι μήνες με συγκεκριμένα άρθρα του βασικού νόμου 2725/1999, ενώ την ίδια στιγμή προωθούμε την επιχορήγηση σχολικών ομάδων από τον δήμο ύστερα από σχετική απόφαση του οικείου δημοτικού συμβουλίου, προκειμένου να ανταποκριθούν στα αυξημένα έξοδα από τη συμμετοχή τους σε πανελλήνιους διαγωνισμούς.

Τέλος, λαμβάνοντας υπ’ όψιν το γεγονός ότι διανύουμε μια ολυμπιακή χρονιά και προκειμένου τα αθλητικά σωματεία να ανταποκριθούν στα σχετικά αυξημένα έξοδα, επεκτείνεται και για το έτος 2024 η εξαιρετική πρόβλεψη ότι το ποσοστό των εσόδων που χρησιμοποιείται για τη χρηματοδότηση αθλητικών ομάδων και την επιχορήγηση αυτών είναι ακατάσχετο στα χέρια του δημοσίου ή τρίτων.

Κυρίες και κύριοι συνάδελφοι, το υπό συζήτηση νομοσχέδιο έχει έναν και μόνο στόχο, να συμβάλει ουσιαστικά στον εκσυγχρονισμό της αθλητικής μας νομοθεσίας. Την ίδια στιγμή αντιμετωπίζει με αυστηρότητα το φαινόμενο της οπαδικής βίας και προάγει το σύνολο του αθλητισμού με σημαντικές μεταρρυθμίσεις.

Κυρίες και κύριοι συνάδελφοι, μπορεί να πούμε ό,τι θέλουμε, να αλλάξουμε τα πάντα, χωρίς ωστόσο στην πραγματικότητα να αλλάζουμε τίποτα. Αυτό γινόταν εδώ και πολλά χρόνια σε πολλά πεδία. Αυτή η Κυβέρνηση υποσχέθηκε και το αλλάζει ημέρα με την ημέρα, νομοσχέδιο με το νομοσχέδιο. Αυτή είναι η δουλειά μας, να προσφέρουμε έστω και ένα λιθαράκι στο μονοπάτι της βελτίωσης της ζωής των συμπολιτών μας.

Εάν εμείς εδώ μέσα βρούμε πραγματικά κοινό βήμα, όπως φάνηκε στις επιτροπές ότι υπάρχει η διάθεση, νομίζω ότι μπορούμε να πετύχουμε πολύ περισσότερα και στον αθλητισμό και σε όλα τα πεδία της πολιτικής που ενδιαφέρουν και που μπορούν να κάνουν τη ζωή των συμπολιτών μας καλύτερη και ευκολότερη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φωτήλα και για την τήρηση του χρόνου.

Τον λόγο έχει ο εισηγητής από τον ΣΥΡΙΖΑ - Προοδευτική Συμμαχία, ο κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι σήμερα είναι μια μέρα φορτισμένη, μια μέρα μνήμης, καθώς οι ήρωες του Πολεμικού Ναυτικού Αντιναύαρχος Χριστόδουλος Καραθανάσης, Αντιναύαρχος Παναγιώτης Βλαχάκος και Αντιπλοίαρχος Έκτορας Γιαλοψός έδωσαν τη ζωή τους, υπερασπιζόμενοι την κυριαρχία, τα ιδανικά και τις αξίες της πατρίδας μας.

Αυτούς τους ήρωες αξιωματικούς τιμούμε σήμερα είκοσι οκτώ χρόνια μετά την κρίση των Ιμίων και αισθανόμαστε βαθιά ευγνωμοσύνη για το θάρρος τους, την υψηλότατη αίσθηση καθήκοντος και την ύψιστη θυσία τους για την πατρίδα.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω λίγο ανορθόδοξα και να μεταφέρω προς την Εθνική Αντιπροσωπεία ορισμένα λόγια ενός ανθρώπου που με άγγιξαν πραγματικά.

Πριν από μερικές μέρες, λοιπόν, το πανελλήνιο άκουσε τα εξής: «Βία δεν είναι μόνο οι μάχες σώμα με σώμα που βλέπουμε μέσα και έξω από τα γήπεδα. Βία είναι να υπάρχει, κύριε Βρούτση, ένας νόμος και να μην εφαρμόζεται από την πλευρά της πολιτείας. Να μη σε πληρώνει η ίδια η πολιτεία είναι και αυτό βία».

Πριν από λίγες μέρες λοιπόν ο κ. Γιώργος Μπαντής, ο Πρόεδρος του Πανελλήνιου Συνδέσμου Αμειβομένων Ποδοσφαιριστών και Ποδοσφαιριστριών, με τα λόγια τού οποίου ξεκίνησα την τοποθέτησή μου, με δημοσίευσή του στα μέσα κοινωνικής δικτύωσης, παρέθεσε μια συγκλονιστική προσωπική συνομιλία που αποτυπώνει την απαράδεκτη κατάσταση, στην οποία βρίσκονται όμηροι εδώ και πολλά χρόνια δεκάδες ποδοσφαιριστές, άνθρωποι που περιμένουν πάνω από δέκα χρόνια να εισπράξουν τα δεδουλευμένα τους από την πολιτεία, ενώ στο μεταξύ έχουν χάσει σπίτια, περιουσίες και δυστυχώς, κύριε Υπουργέ, ορισμένοι από αυτούς, και κυρίες και κύριοι συνάδελφοι, αποπειράθηκαν να αυτοκτονήσουν. Μια κατάσταση εξίσου βίαιη που πρέπει να τερματιστεί άμεσα, χωρίς άλλη καθυστέρηση, κύριε Υπουργέ.

Η Κοινοβουλευτική Ομάδα του ΣΥΡΙΖΑ - Προοδευτική Συμμαχία κατέθεσε κοινοβουλευτική παρέμβαση και εξ όσων γνωρίζω και άκουσα ο ίδιος, και τα υπόλοιπα κόμματα στις επιτροπές έθεσαν το ζήτημα με την ίδια ακριβώς ένταση.

Το επεσήμανα στις επιτροπές, θα το πω άλλη μια φορά και σήμερα, καθώς συνεχίζω να νιώθω, κύριε Υπουργέ, ότι ζω ένα πραγματικά πολιτικό ντε ζαβού, γιατί πραγματικά βρισκόμαστε πάλι μετά από είκοσι δύο μήνες σε αυτή την Αίθουσα της Ολομέλειας για να συζητήσουμε άλλο ένα νομοσχέδιο της Κυβέρνησης που θα αντιμετωπίσει αποτελεσματικά τη βία στον αθλητισμό.

Σε αυτούς όμως τους είκοσι δύο μήνες η αποτελεσματικότητα του προηγούμενου νομοσχεδίου της Κυβέρνησής σας μπορεί να μετρηθεί στα συνεχώς αυξανόμενα περιστατικά βίας και επιθέσεων με οπαδικό πρόσχημα και μανδύα και δυστυχώς, στις τραγικές απώλειες του Μιχάλη Κατσουρή στη Νέα Φιλαδέλφεια, του Γιώργου Λιγγερίδη στο Ρέντη, του Άλκη Καμπανού στη Θεσσαλονίκη.

Εδώ υπάρχουν δύο πάρα πολύ κρίσιμα και καίρια ερωτήματα.

Πρώτο ερώτημα: Πώς θα μπορούσε να αποτρέψει το νομοσχέδιο που συζητάμε σήμερα την κάθοδο των Κροατών χούλιγκαν που εισήλθαν και διέσχισαν τη μισή χώρα για να δημιουργήσουν τα επεισόδια στη Νέα Φιλαδέλφεια, με τραγική κατάληξη τη δολοφονία του Μιχάλη Κατσουρή; Πώς θα μπορούσε με αυτό το νομοσχέδιο να αποτραπεί η επίθεση με ναυτική φωτοβολίδα στον αστυνομικό Γιώργο Λιγγερίδη, ο οποίος δυστυχώς κατέληξε; Πώς θα μπορούσε με αυτό το νομοσχέδιο να αποτραπεί η δολοφονική απόπειρα στον Άλκη Καμπανό με την τραγική κατάληξη;

Ερώτημα δεύτερο: Συνεισφέρει το νομοσχέδιο αυτό ώστε να βρούμε τους ενόχους; Αλήθεια, κύριε Βρούτση, τι κατάληξη τελικά είχε η κατάθεση της λίστας -μαζί με τον κ. Οικονόμου είχατε πάει- διακοσίων σεσημασμένων χούλιγκαν στην Εισαγγελία του Αρείου Πάγου; Την ίδια ακριβώς μέθοδο είχε χειριστεί και ο κ. Χρυσοχοΐδης, αν θυμάμαι καλά. Τι κατάληξη, λοιπόν, είχε αυτή η λίστα; Ήταν διακόσια ονόματα. Έχουν ασκηθεί ποινικές διώξεις; Σε ποιο σημείο βρισκόμαστε;

Άρα, γι’ αυτό διατυπώνω το ερώτημα. Πώς βοηθάει το νομοσχέδιο αυτό να βρούμε τους ενόχους από δολοφονικές επιθέσεις; Πώς αυτό το νομοσχέδιο θα αντιμετωπίσει τη βία εν τέλει, όταν είναι εμφανές ότι από τις διατάξεις που εμπεριέχει δεν έχει γίνει καμμία προσπάθεια ουσιαστικής προσέγγισης και κατανόησης του φαινομένου;

Είναι απορίας άξιο πραγματικά πώς περιμένουμε αυτό το νομοσχέδιο να έχει ένα διαφορετικό αποτέλεσμα, αφού χρησιμοποιείται ακριβώς η ίδια συνταγή με το προηγούμενο. Ποια είναι αυτή η συνταγή; Εμπεριέχει αρκετή επικοινωνία, καθόλου ουσία.

Η χάραξη, λοιπόν, κυρίες και κύριοι συνάδελφοι, μακροπρόθεσμων και αποτελεσματικών πολιτικών προϋποθέτει τη σφαιρική πρώτα από όλα κατανόηση του φαινομένου του οπαδισμού και την παραδοχή της κοινωνικής προέλευσης της βίας. Προϋποθέτει τη θεσμοθέτηση και κυρίως την υλοποίηση μέτρων πρόληψης και κοινωνικών παρεμβάσεων.

Δεν υπάρχουν πουθενά όλα αυτά στο νομοσχέδιο που έχει κατατεθεί. Το επισημάναμε ουκ ολίγες φορές κατά τη διάρκεια των επιτροπών. Δεν θα μπορούσαν, κατά τη γνώμη μας, να υπάρχουν άλλωστε. Δεν θα μπορούσε, γιατί δεν έχει γίνει καμμία ουσιαστική διαβούλευση και δεν έχουν ληφθεί υπ’ όψιν σύγχρονα επιστημονικά και κοινωνικά δεδομένα.

Αν το είχατε πράξει, θα γνωρίζατε ότι οι διαρκώς αυξανόμενες εκδηλώσεις βίας δεν εξαλείφονται μόνο με κάμερες και την αυστηροποίηση ενός ήδη θεσμοθετημένου αυστηρού πλαισίου κυρώσεων και ποινών. Θα γνωρίζετε ότι η απάντηση στο φαινόμενο είναι πρώτα απ’ όλα η πρόληψη.

Η βία στους αθλητικούς χώρους, κύριε Υπουργέ, είναι ένα σύνθετο κοινωνικό φαινόμενο που τρέφεται μεταξύ άλλων από τη νεανική δυσφορία για τους κοινωνικούς θεσμούς, αλλά και τα πολλαπλά αδιέξοδα στα οποία βρίσκεται σήμερα η νεολαία.

Η πρόληψη και η θεραπεία απαιτούν, κατ’ αρχάς, ενημέρωση και ευαισθητοποίηση, απαιτούν το χτίσιμο μιας υγιούς φίλαθλης κουλτούρας από μικρές ηλικίες μέσω της εκπαίδευσης και μέσω της οικογένειας, απαιτούν την ενεργοποίηση φορέων και υπηρεσιών για εξωστρεφείς δράσεις που πραγματοποιούνται για τη νεολαία με τη συνδρομή κοινωνικών λειτουργών, αλλά και την καθοδήγηση νέων και υγιών οπαδών, απαιτούν εν τέλει την ανάδειξη των εναλλακτικών φωνών που υπάρχουν, κύριε Βρούτση, μέσα στον οπαδικό χώρο, προκειμένου να εμπλακούν όλοι αυτοί οι οπαδοί-φίλαθλοι στη δημιουργία ενός διαφορετικού πολιτισμού της εξέδρας, απαιτούν εν τέλει τον τερματισμό της κατάληψης και της ομηρίας του οπαδικού χώρου από άτομα του οργανωμένου εγκλήματος. Αυτή την πολιτική πρόληψης αλλά και θεραπείας δεν μπορούμε να τη διακρίνουμε σε κανένα σημείο του νομοσχεδίου που συζητάμε σήμερα.

Έρχομαι τώρα στον σκληρό πυρήνα του νομοσχεδίου. Εισάγεται επί της ουσίας η απόφασή σας να εφαρμόσετε το οριζόντιο, αυταρχικό και αναποτελεσματικό μέτρο διεξαγωγής αγώνων ποδοσφαίρου κεκλεισμένων των θυρών. Κλείσατε τα γήπεδα με πρόσχημα τους λόγους ασφαλείας, προσβάλλοντας και τιμωρώντας επί της ουσίας συλλήβδην τη φίλαθλη κοινότητα, για να τα ανοίξετε στις 12 Φεβρουαρίου χωρίς ουσιαστικά να έχει αλλάξει τίποτα.

Μαζί τα συζητούσαμε χθες, κύριε Βρούτση. Είδαμε τις νομοτεχνικές βελτιώσεις. Θα δει η πολιτεία αν έχουν εφαρμοστεί αυτά που εμπεριέχονται στο νομοσχέδιο στις 6 του Μάρτη. Ξέρετε πόσες αγωνιστικές μεσολαβούν, κύριε Βρούτση, μέχρι τις 6 Μαρτίου;

Ποια ήταν, λοιπόν, η μεγάλη ιδέα της Κυβέρνησης; Για να μην υπάρχει βία στα γήπεδα δεν θα πηγαίνει κανείς στα γήπεδα. Απορώ, πώς δεν το είχαμε σκεφτεί κι εμείς νωρίτερα αυτό;

Άρα, η απόφασή σας αποδείχθηκε ξεκάθαρη επιχείρηση “damage control”, προκειμένου να μην πληγεί περισσότερο η εικόνα της Κυβέρνησης και να αποκαλυφθεί η αναποτελεσματικότητά της να αντιμετωπίσει και να αναχαιτίσει την επί των ημερών της έξαρση του φαινομένου.

Γίνεται λόγος τώρα για ανασύσταση οριστικά της ΔΕΑΒ και μετατρέπεται σε ένα όργανο με πολλαπλές αρμοδιότητες, χωρίς όμως να προβλέπεται παράλληλα η ενίσχυσή του με τα απαραίτητα εφόδια για να ανταπεξέλθει στην αποστολή του, ενώ συνεχίζει η αποτρεπτική εξάρτησή του από τις πολιτικές προτεραιότητες του εκάστοτε Υπουργού Αθλητισμού.

Κύριε Υπουργέ, κατά την κατάρτιση αυτού του νομοσχεδίου -κι εδώ έρχομαι σε ένα πολύ σημαντικό θέμα- είχατε την ευκαιρία να εκμεταλλευτείτε το γεγονός ότι έχουν πλέον ωριμάσει οι συνθήκες, ώστε να προχωρήσετε στη σταδιακή απεμπλοκή της αστυνομίας από τη διεξαγωγή αθλητικών συναντήσεων και φυσικά τον περιορισμό της στον προκαθορισμένο και συντεταγμένο ρόλο της. Σας επισημάναμε πάλι, ουκ ολίγες φορές, τη θέση του ΣΥΡΙΖΑ - Προοδευτική Συμμαχία κατά το στάδιο επεξεργασίας του παρόντος νομοσχεδίου και σας προέτρεψα να το πράξετε.

Αντιθέτως, αυτό που όλοι παρατηρήσαμε -όλοι οι συνάδελφοι από τα κόμματα της Αντιπολίτευσης το επεσήμαναν αυτό- ήταν ένας αποκλεισμός του συνδικαλιστικού οργάνου των αστυνομικών από την ακρόαση των φορέων, να μην έχουν την ευκαιρία τα συνδικαλιστικά όργανα των αστυνομικών να παραθέσουν αυτό ακριβώς που σας εξηγώ σήμερα. Τείνω να καταλήξω, κύριε Βρούτση, ότι εν τέλει ήταν μια συνειδητή επιλογή και μια σκοπιμότητα αυτός ο αποκλεισμός.

Έρχομαι τώρα στην κορυφαία αντίφαση: Ενώ έχουν έρθει όλοι, σχεδόν όλη η Αντιπολίτευση, με καλή διάθεση, με καλή προαίρεση, προκειμένου να συμβάλουμε στη διαδικασία κατάθεσης του νομοσχεδίου, βγαίνει ο κ . Χρυσοχοΐδης σε μια συνέντευξή του στην ΕΡΤ, ο αρμοδιότερος όλων Υπουργός, ο οποίος τάσσεται υπέρ της άποψης ότι δεν έχει καμμία δουλειά η αστυνομία εντός των γηπέδων, και στο νομοσχέδιο μέσα, επί της ουσίας, βαθαίνει η εμπλοκή της αστυνομίας στην ασφαλή διεξαγωγή του αθλητικού γεγονότος. Δεν έχετε συνεννοηθεί ούτε στα βασικά.

Σε όλες, λοιπόν, τις σοβαρές ευρωπαϊκές χώρες η ασφαλής διεξαγωγή αθλητικής αναμέτρησης υπόκειται στην ευθύνη των ομάδων, ενώ την περιφρούρησή της αναλαμβάνουν εταιρείες σεκιούριτι που προσλαμβάνουν οι ανώνυμες αθλητικές εταιρείες. Σε αυτές τις χώρες η αστυνομία διαδραματίζει αυστηρά επικουρικό ρόλο, εποπτεύοντας τους χώρους γύρω από το γήπεδο, την ομαλή άφιξη και αποχώρηση των φιλάθλων και των ομάδων και κάθε ενδεχόμενη επέμβασή της γίνεται κατόπιν συνεννόησης με τους υπεύθυνους ασφαλείας της ομάδας.

Με το παρόν, λοιπόν, σχέδιο νόμου όχι μόνο δεν αποφορτίζεται η Ελληνική Αστυνομία από ευθύνες και αρμοδιότητες, αλλά επιφορτίζεται επί της ουσίας με περαιτέρω έργο, να πάει να κάνει δειγματοληπτικούς ελέγχους η αστυνομία έξω από τις θύρες των οργανωμένων οπαδών! Καλά, σοβαρολογούμε; Η ΕΛ.ΑΣ., λοιπόν, η ελληνική αστυνομία, στην υπηρεσία των ΠΑΕ, να διεκπεραιώνει εργασίες και διαδικασίες για λογαριασμό τους!

Το έχουμε διατυπώσει πολλές φορές, θα το πούμε και άλλη μία για να είμαστε ξεκάθαροι: Η πλήρης ευθύνη για ό,τι συμβαίνει μέσα στα γήπεδα να περάσει σε αθλητικές ανώνυμες εταιρείες. Έτσι, κύριε Υπουργέ, θα αναγκαστούν να προστατεύσουν το προϊόν και την επένδυσή τους, ειδικά όταν θα επιβαρύνονται με τεράστια ποσά αποζημιώσεων αλλά και με τον φόβο δραστικής μείωσης των εσόδων τους.

Δεν το τολμήσατε, κύριε Υπουργέ. Αντίθετα, εκτός από το αστυνομικό προσωπικό, τους διαθέτετε κάθε χρόνο δεκάδες εκατομμύρια ευρώ μέσω της φορολογίας των κερδών των παικτών του στοιχήματος. Περισσότερα από 90 εκατομμύρια ευρώ μέσα σε τρία χρόνια σε αθλητικές ανώνυμες εταιρείες, προκειμένου αυτές να είναι άμοιρες ευθυνών! Ε, δεν το καταλαβαίνουμε αυτό! Πριμοδοτούνται, δηλαδή, για να είναι αδιάφορες να αναλάβουν τις ευθύνες τους, να βελτιώσουν την οπαδική εμπειρία των φιλάθλων και να παρέχουν ασφαλή γήπεδα.

Στη διάταξη για τη διαδικασία ταυτοποίησης κατόχων εισιτηρίων εκφράζουμε την ικανοποίησή μας για την προσθήκη της πρότασής μας που αφορούσε στους κατόχους των προαγορασμένων πακέτων και των εισιτηρίων διαρκείας. Παρ’ όλα αυτά, το επισημαίνουμε άλλη μια φορά, ότι η προτεινόμενη διαδικασία εξακολουθεί να μην είναι φιλική για συγκεκριμένες κατηγορίες πολιτών. Δηλαδή με την παρούσα διάταξη συνεχίζουν να αποκλείονται οι φίλαθλοι που δεν διαθέτουν συσκευές τηλεφώνου τύπου smartphone, καθώς και αυτοί συνήθως μεγαλύτερης ηλικίας που δεν διαθέτουν γνώσεις αξιοποίησης των ηλεκτρονικών διαδικασιών.

Εκφράζουμε επίσης την ικανοποίησή μας για την υιοθέτηση των βραχυπρόθεσμων μέτρων που πρότεινε ο ίδιος ο ΣΥΡΙΖΑ - Προοδευτική Συμμαχία διά του Προέδρου του κ. Στέφανου Κασσελάκη για την εποπτεία των αθλητικών εγκαταστάσεων με σύγχρονα μέσα, κατά τρόπο λειτουργικό, αδιάλειπτο και με σεβασμό στα ατομικά δικαιώματα.

Και ειδικά στο τελευταίο, κύριε Υπουργέ, να είστε σίγουροι ότι θα το παρακολουθούμε πάρα πολύ στενά, προκειμένου να μη διανοηθεί οιοσδήποτε να κάνει κατάχρηση των διατάξεων και των δυνατοτήτων που παρέχει η εφαρμοσμένη τεχνολογία.

Έρχομαι τώρα σε μια κατά τη γνώμη μας πάρα πολύ κρίσιμη παράλειψη και θα επικαλεστώ δικές σας δηλώσεις, κύριε Βρούτση. Στις 12-12-2023, σε ραδιοφωνική σας συνέντευξη, αναγνωρίσατε, κύριε Υπουργέ, ότι -αυτά είναι δικά σας λόγια- «Τοξικά δημοσιεύματα και εμπρηστικές δηλώσεις παρακινούν την οπαδική βία». Μία μέρα νωρίτερα, στις 11-12-2023, ο Υπουργός Δικαιοσύνης, ο λαλίστατος κ. Φλωρίδης, δήλωσε -παραθέτω αυτούσια τις κουβέντες του- «Αν συνεχιστεί η συμπεριφορά παραγόντων ή δημοσιογραφικών παραγόντων ή μέσων ενημέρωσης να διοχετεύουν το μίσος, τότε θα πρέπει να εφαρμοστεί ο υφιστάμενος νόμος, ο οποίος στις ποινές που επιβάλλονται δεν έχει αναστολή. Φυλακή όλοι».

Στο άρθρο 15, λοιπόν, απαλείφετε, παρά τις δηλώσεις αυτές, την παράγραφο 5 του ν.4326/2015, μια ακατανόητη παράλειψη, που προέβλεπε επιπλέον χρηματικές ποινές, πέραν των ποινικών που προβλέπονται, και η αμνήστευση εκδοτών, ιδιοκτητών ή διαχειριστών μέσων μαζικής ενημέρωσης. Εσείς τα λέτε, εσείς τα αφαιρείτε από το νομοσχέδιο! Δεν το καταλαβαίνουμε αυτό.

Κατά τη διάρκεια της επεξεργασίας δεν απαντήσατε ξεκάθαρα στα ερωτήματά μας για αυτή την ενέργεια. Ψελλίσατε μόνο κάτι περίεργα περί κάλυψης της αντικειμενικής υπόστασης από το άρθρο 15 του παρόντος. Το άρθρο 15, κύριε Υπουργέ, εστιάζει στην ατομική υπαιτιότητα και ευθύνη. Με το άρθρο 15 αρκεί μια υποσημείωση ότι οι απόψεις των αρθρογράφων εκφράζουν μόνο τους ίδιους ή ότι τα ενυπόγραφα άρθρα εκφράζουν τον συντάκτη τους και δεν συμπίπτουν κατ’ ανάγκην με την άποψη της εφημερίδας, ώστε κάθε εκδότης, ιδιοκτήτης ή διαχειριστής μέσων μαζικής ενημέρωσης να μείνει εκτός κάδρου και κυρώσεων, ενώ τις περισσότερες φορές είναι ο ηθικός αυτουργός τέτοιων συμπεριφορών.

Με αυτή τη διάταξη, κύριε Υπουργέ, επιλέγετε να τιμωρήσετε μόνο την πέτρα και όχι το χέρι που την πετάει. Να την επαναφέρετε γιατί είναι εμφανείς και προκλητικές οι πιέσεις που σας ασκήθηκαν για να την καταργήσετε, κύριε Βρούτση.

Όσον αφορά τώρα τις λέσχες φιλάθλων επί της ουσίας γίνεται ένα αναμάσημα όσων έχουν νομοθετηθεί στο παρελθόν, θέτοντας ένα γραφειοκρατικό και διαδικαστικό πλαίσιο που καταδικάζει κατά τη γνώμη μας το εγχείρημα σε αποτυχία εν τη γενέσει του.

Θέλω να μείνω για λίγο στο άρθρο 20. Υπάρχει ένα πολύ σοβαρό πρόβλημα -σας το επισημάναμε- που εμπεριέχεται στη συγκεκριμένη διάταξη και που πρέπει να λυθεί άμεσα και να μη διαιωνίζεται με διατάξεις σαν αυτήν. Μέχρι πρότινος, κυρίες και κύριοι συνάδελφοι, δίπλωμα προπονητή α΄ επιπέδου αποκτούσαν μόνο οι απόφοιτοι των ΤΕΦΑΑ στην ειδικότητά τους.

Προφανώς η διατήρηση του κύρους και της επιστημονικής φερεγγυότητας του ελληνικού δημόσιου πανεπιστημίου δεν αποτελεί προτεραιότητα της Κυβέρνησης. Η συνεχής όμως, κύριε Υπουργέ, υποβάθμιση των πτυχίων και των επαγγελματικών δικαιωμάτων των αποφοίτων ΤΕΦΑΑ και ειδικά αυτών του ποδοσφαίρου που συνεχίζουν -και το γνωρίζετε αυτό- να κρατούνται όμηροι από τα σεμινάρια της ΕΠΟ και της UEFA είναι απαράδεκτη και πρέπει να σταματήσει.

Κλείνοντας, μια παρατήρηση για τη διάταξη που αφορά σε έναν πνεύμονα του αθλητισμού της Θεσσαλονίκης, ένα ιστορικό στάδιο, που επί τέσσερα χρόνια το αφήσατε να ρημάξει και η τωρινή του κατάσταση χαρακτηρίζεται από μεγάλες και εκτεταμένες καταστροφές, υποστελέχωση και υπολειτουργία. Μιλάω φυσικά για το Καυταντζόγλειο. Αποφασίσατε να προσλάβετε συντονιστή διευθυντή, έναν μάνατζερ δηλαδή. Έχετε ένα σκεπτικό και μια αιτιολόγηση περί τούτου. Καμμία αντίρρηση.

Πολύ φοβάμαι όμως ότι με τη δεδομένη πολιτική και τα πεπραγμένα της Κυβέρνησης στο ΟΑΚΑ, η θέση του συντονιστή διευθυντή δημιουργείται προφανώς για να διευκολυνθεί η παραχώρηση των αθλητικών χώρων σε ιδιώτες και επί της ουσίας στον αποκλεισμό της μαζικής άθλησης στους χώρους του σταδίου.

Να ξέρετε ότι αν συμβεί κάτι τέτοιο, κύριε Υπουργέ, θα μας βρείτε και εμάς απέναντι, αλλά και σύσσωμη την αθλητική κοινότητα Θεσσαλονίκης.

Κυρίες και κύριοι συνάδελφοι, κλείνω και συγγνώμη που καταχράζομαι λίγο τον χρόνο, δυστυχώς, πολύ φοβόμαστε ότι το παρόν νομοσχέδιο δεν αποτελεί προϊόν ουσιαστικής και συμπεριληπτικής διαβούλευσης αλλά εξυπηρετεί κυρίως, δυστυχώς, λόγους επικαιρότητας. Δεν επικεντρώνεται στη ρίζα του προβλήματος και μεταθέτει μετά βεβαιότητας την αντιμετώπιση της βίας σε κάποιο άλλο νομοσχέδιο, από κάποιον άλλο Υπουργό, στο κοντινό μέλλον.

Δεν φταίτε εσείς, κύριε Βρούτση, έχετε πραγματικά -και σας το αναγνωρίζουμε αυτό- τις καλύτερες προθέσεις. Το πρόβλημα είναι πως συνολικά η Κυβέρνηση φαίνεται ότι δεν κατανοεί ούτε στο ελάχιστο τον αθλητισμό. Δεν καταλαβαίνει ένα απλό πράγμα, ότι όλα γίνονται για το κοινό, ότι ο αθλητισμός είναι διασκέδαση, είναι εκτόνωση, ότι γι’ αυτό γεμίζουν τα γήπεδα.

Αντιθέτως, η Κυβέρνηση αντιμετωπίζει τον αθλητισμό σαν «πονοκέφαλο», διότι σε αυτόν επιχειρούν άνθρωποι που τους έχει ανάγκη και το μόνο που την ενδιαφέρει, είναι να ισορροπήσει ανάμεσα σε αυτούς τους ανθρώπους. Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Μεϊκόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τέσσερις συνοδοί εκπαιδευτικοί από το 2ο Πρότυπο Γυμνάσιο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει το ηλεκτρονικό σύστημα.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Αναστάσιος Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω την ομιλία μου με την υπουργική τροπολογία και ειδικότερα με το άρθρο 1, το οποίο αφορά τον καθορισμό του κατώτατου μισθού για το 2024. Πρόκειται για μία δυσάρεστη έκπληξη, καθώς σε ένα τόσο σημαντικό νομοσχέδιο, το οποίο απασχολεί έντονα την κοινωνία, η Κυβέρνηση κατάφερε να βρει τρόπο να εισάγει και άσχετες διατάξεις. Το ζήτημα της βίας στον αθλητισμό, δεν αφήνει κανέναν πολίτη αδιάφορο είτε πρόκειται για φιλάθλους που πηγαίνουν στο γήπεδο είτε για αυτούς που παρακολουθούν αγώνες από την τηλεόραση. Κι, όμως, σε ένα τόσο σημαντικό νομοσχέδιο, με ευθύνη της Κυβέρνησης, υπάρχει το ενδεχόμενο αποπροσανατολισμού.

Κύριε Υπουργέ, κυρίες και κύριοι συνάδελφοι, δεν γνωρίζω πόσοι από τους παρόντες στη σημερινή συνεδρίαση συμμετείχαν στην προηγούμενη σύνθεση της Βουλής, όμως, όσοι ήταν σε αυτή την Αίθουσα και πριν από δύο χρόνια, είμαι σίγουρος ότι θα αισθάνονται πως παρακολουθούν ξανά το ίδιο έργο. Αυτή τη φορά βέβαια το έργο είναι χωρίς θεατές, όσον αφορά τα γήπεδα ποδοσφαίρου λόγω της πράξης νομοθετικού περιεχομένου που εκδόθηκε στις αρχές Δεκέμβρη.

Για δεύτερη φορά σε χρονικό διάστημα μόλις δύο ετών, η Κυβέρνηση της Νέας Δημοκρατίας αναλαμβάνει νομοθετική πρωτοβουλία για να αντιμετωπίσει το φαινόμενο της βίας εντός αγωνιστικών χώρων. Η προηγούμενη σχετική ρύθμιση ήταν ο ν.4908/2022 επί Υπουργίας του κ. Αυγενάκη. Τότε είχε προηγηθεί η δολοφονία του Άκη Καμπανού, που συγκλόνισε την κοινωνία.

Τώρα υπήρξε η δολοφονία του αστυνομικού Γιώργου Λυγγερίδη, ο οποίος ανάγκασε εκ νέου την Κυβέρνηση να αναλάβει μέτρα. Στο ενδιάμεσο, το περσινό καλοκαίρι σημειώθηκε η δολοφονία του Μιχάλη Κατσουρή. Τότε δεν υπήρξε κάποια νομοθετική πρωτοβουλία, αλλά παρέμβαση στο υψηλότερο κυβερνητικό επίπεδο από τον ίδιο τον Πρωθυπουργό, ο όποιος εξήγγειλε την εφαρμογή ήδη ψηφισμένων μέτρων για την αντιμετώπιση του φαινομένου της βίας στον αθλητισμό. Μέσα σε δύο χρόνια, τρεις νέοι συνάνθρωποί μας, βρέθηκαν στο λάθος σημείο τη λάθος στιγμή και το πλήρωσαν με την ίδια τους τη ζωή. Η πολιτεία δεν τους προστάτεψε ως όφειλε.

Κυρίες και κύριοι συνάδελφοι, το υπό ψήφιση νομοσχέδιο του Υπουργείου Παιδείας Θρησκευμάτων και Αθλητισμού, περιλαμβάνει σειρά μέτρων για την αντιμετώπιση της βίας στους αθλητικούς χώρους, στο πλαίσιο διεξαγωγής αθλητικών συναντήσεων. Δεν υπάρχει, όμως, κάποια πρόβλεψη για τη βία εκτός γηπέδων. Και τα τρία πρόσφατα θύματα έχασαν τις ζωές τους εκτός γηπέδων, οι δύο μάλιστα χωρίς να υπάρχει κάποια αθλητική συνάντηση.

Εξάλλου από το σύνολο των δολοφονιών με οπαδικά κίνητρα της τελευταίας δεκαετίας στη χώρα μας, μόλις δύο έχουν συμβεί εντός γηπέδων, όλες οι υπόλοιπες δολοφονίες με αφορμή τον αθλητισμό, συνέβησαν εκτός γηπέδων και κάποιες εξ αυτών ακόμα και εκτός πλαισίου διεξαγωγής αγώνων.

Αυτό σημαίνει πως το ζήτημα της βίας στον χώρο του αθλητισμού είναι ένα σύνθετο και πολύπλοκο πρόβλημα με προεκτάσεις πέρα από τον χώρο του αθλητισμού. Γι’ αυτό και θα πρέπει να εξεταστεί ακόμα και η εκπόνηση ενός εθνικού σχεδίου δράσης, μέσα από ευρεία διακομματική συναίνεση. Στο πλαίσιο αυτό θεωρείται αναγκαία η λήψη πρωτοβουλιών που θα αντιμετωπίζουν το πρόβλημα της βίας στις ρίζες του, μέσω ενός ολοκληρωμένου σχεδίου αντιμετώπισης της οπαδικής βίας εντός αλλά κυρίως εκτός γηπέδων, με βάση το τρίπτυχο «πρόληψη, έλεγχος, τιμωρία» και με απόλυτη έμφαση στο επίπεδο της πρόληψης.

Κατά την επεξεργασία του νομοσχεδίου στην επιτροπή, καταθέσαμε συγκεκριμένες προτάσεις, μία εξ αυτών αφορούσε την ανάθεση αρμοδιοτήτων στην Εθνική Επιτροπή Συντονισμού για πραγματοποίηση δράσεων εκπαιδευτικού χαρακτήρα με έμφαση στα σχολεία. Ο κύριος Υπουργός έκανε αποδεκτή τη σχετική πρόταση και αναμένουμε την εφαρμογή της στην πράξη. Θεωρούμε πως είναι μια πολύ σημαντική πρωτοβουλία, καθώς συμβάλλει στην αντιμετώπιση της βίας εκτός γηπέδων και κυρίως στοχεύει στη διαμόρφωση νέων γενιών φιλάθλων με σεβασμό προς τον αντίπαλο.

Κυρίες και κύριοι συνάδελφοι, περνώντας το σχολιασμό των μερών τού νομοσχεδίου, στο Α΄ μέρος περιλαμβάνεται η κύρωση της πράξης νομοθετικού περιεχομένου για το κλείσιμο των γηπέδων. Είχαμε εκφράσει τη διαφωνία μας και τότε, το ίδιο θα κάνουμε και στη σημερινή ψηφοφορία. Εξάλλου το ίδιο το νομοσχέδιο μας δικαιώνει, καθώς αποδείχτηκε πως ήταν ένα αχρείαστο μέτρο, με οριζόντιο χαρακτήρα, που τιμώρησε όλους τους φιλάθλους, αντί τους υπαίτιους των επεισοδίων.

Τα γήπεδα θα ανοίξουν ξανά στις 13 Φεβρουαρίου. Όμως, από όλα όσα συμπεριλαμβάνονται στο νομοσχέδιο, στο άνοιγμα το γηπέδων θα ισχύει μόνο η δυνατότητα επιβολής διοικητικών κυρώσεων από τη ΔΕΑΒ. Τα ηλεκτρονικά συστήματα και οι κάμερες θα εφαρμοστούν από τον Μάρτιο και η πλατφόρμα ταυτοποίησης των εισιτηρίων από τον Απρίλιο. Ουσιαστικά, με την πράξη νομοθετικού περιεχομένου η Κυβέρνηση κέρδισε χρόνο. Με τη συγκεκριμένη απόφαση τιμωρήθηκαν χωρίς εξαίρεση όλοι οι φίλαθλοι, οι οποίοι δεν μπορούν να παρακολουθήσουν την αγαπημένη τους ομάδα ή το αγαπημένο τους άθλημα.

Κυρίες και κύριοι συνάδελφοι, δεν γνωρίζω πόσοι εντός της Αίθουσας γνωρίζουν τον Γιάννη Παπαστεφανάκη, είναι ο μικρός φίλος του ΠΑΟΚ, που συγκλόνισε την Ελλάδα στον περσινό τελικό κυπέλλου. Τον γνωρίζω προσωπικά και είχε το θάρρος να μου στείλει ένα βίντεο, εκφράζοντας το παράπονό του, ότι δεν γίνεται για λίγους χούλιγκαν να τιμωρούνται όλοι οι φίλαθλοι. Πρέπει να ξέρετε πως για κάποιους ανθρώπους, όπως ο μικρός Γιάννης, το ποδόσφαιρο, ο αθλητισμός γενικότερα, είναι πηγή ζωής. Γι’ αυτό οφείλουμε αυτούς τους ανθρώπους να τους έχουμε πολύ ψηλά στις σκέψεις μας, όταν αναλαμβάνουμε πρωτοβουλίες και όταν νομοθετούμε για τον αθλητισμό.

Στο δεύτερο μέρος του νομοσχεδίου, περιλαμβάνονται τα μέτρα για την αντιμετώπιση της βίας εντός αθλητικών χώρων. Περιλαμβάνονται ρυθμίσεις για τη ΔΕΑΒ και την Εθνική Επιτροπή Συντονισμού, για τη ταυτοπροσωπία φιλάθλου και τη δημιουργία πλατφόρμας ταυτοποίησης, για τα συστήματα παρακολούθησης με κάμερες, για τις ποινές εφόσον υπάρξουν επεισόδια και για τις λέσχες φιλάθλων. Σε γενικές γραμμές δεν γίνεται παρά να συμφωνήσουμε, έχοντας βέβαια κάποιες επιμέρους επιφυλάξεις.

Άλλωστε, εκτός από την πλατφόρμα ταυτοπροσωπίας, όλα τα μέτρα υπήρχαν και στο παρελθόν, έχοντας ως βάση το ν.2725/1999 που ψηφίστηκε επί διακυβέρνησης ΠΑΣΟΚ και Υπουργίας Ανδρέα Φούρα. Επιπλέον με τις διατάξεις του νομοσχεδίου, ενσωματώνεται επιτέλους και η Συνθήκη του Σεντ Ντενί στην εθνική νομοθεσία, έστω και με καθυστέρηση.

Στο τρίτο μέρος του νομοσχεδίου, περιλαμβάνονται ευρύτερες ρυθμίσεις σχετικά με τον αθλητισμό στη χώρα μας και κατά τη γνώμη μας, εδώ υπάρχουν και τα πιο προβληματικά σημεία του νομοσχεδίου. Κυρίες και κύριοι, για εμάς του ΠΑΣΟΚ, η δημόσια διοίκηση και η ανάδειξη σε θέση ευθύνης, πρέπει να έχουν διαφορετικά χαρακτηριστικά, μέσα από διαγωνιστικές διαδικασίες ανοιχτές, δημόσιες, διάφανες.

Δεν μπορούμε να δεχτούμε ότι ο γενικός διευθυντής στο Καυταντζόγλειο, θα επιλέγεται μόνο με υπουργική απόφαση. Γυρνάμε πολλές δεκαετίες πίσω, κύριε Υπουργέ, με αυτές τις πρακτικές. Όπως δεν μπορούμε να δεχτούμε και την ύπαρξη φωτογραφικού χαρακτήρα διατάξεων σε ένα νομοσχέδιο. Είναι διαφορετική η αντίληψη που έχουμε από αυτή της Νέας Δημοκρατίας, οπότε σε αυτά τα σημεία θα μας βρείτε αντίθετους.

Και κάτι ακόμα, όσον αφορά το πρόβλημα που εντοπίσαμε στο νομοσχέδιο. Σε αυτό περιλαμβάνονται είκοσι τέσσερις αναφορές σε υπουργικές ή κοινές υπουργικές αποφάσεις, οι οποίες στο μέλλον θα καθορίσουν πώς θα εφαρμόζονται οι διατάξεις του παρόντος νομοσχεδίου, το οποίο συνολικά έχει είκοσι έξι άρθρα. Ειδικά για το σύστημα e-Kouros, ο κύριος Υπουργός στις συνεδριάσεις των επιτροπών το περιέγραψε με ιδιαίτερη θέρμη και το αναμένουμε με ενδιαφέρον.

Όμως, πέρα από κάποιες γενικές αναφορές στο παρόν νομοσχέδιο αναφέρεται πως θα υπάρξουν τρεις υπουργικές ή κοινές υπουργικές αποφάσεις που θα καθορίσουν τον τρόπο λειτουργίας του συστήματος e-Kouros.

Κυρίες και κύριοι συνάδελφοι, η βία εντός των αθλητικών χώρων και κυρίως η βία εκτός αθλητικών χώρων με αφορμή τον αθλητισμό, αποτελεί ένα τεράστιο κοινωνικό πρόβλημα το οποίο τέμνει οριζόντια την ελληνική κοινωνία, ενισχύει το αίσθημα ανασφάλειας των πολιτών κι έχει πτυχές που ξεπερνάνε τα όρια της κοινής εγκληματικότητας.

Η βία στον αθλητισμό δεν είναι ξεκομμένη από τη βία στα σχολεία, από τη βία μέσα στην οικογένεια, από τη βία σε κάθε κοινωνική έκφανση ακόμα και από την αύξηση της εγκληματικότητας. Αποτελούν αλληλένδετα κομμάτια και γι’ αυτό θεωρούμε ότι η βία θα πρέπει να αντιμετωπιστεί με ένα ολοκληρωμένο πλαίσιο. Το μείζον ζήτημα δεν είναι η έλλειψη νομοθετικού πλαισίου αλλά η έλλειψη πολιτικής βούλησης για την εφαρμογή του.

Ως εκ τούτου, το νομοσχέδιο περιλαμβάνει διατάξεις χρήσιμες για την αντιμετώπιση της βίας εντός αθλητικών χώρων, οι οποίες όμως θα αποτελέσουν κενό γράμμα αν δεν εφαρμοστούν στην πράξη. Επιπλέον, είναι σαφές πως το πρόβλημα της βίας στον αθλητισμό δεν θα επιλυθεί, καθώς απαιτούνται ριζικές τομές σε κοινωνικό επίπεδο, οι οποίες δεν περιλαμβάνονται σε αυτό το νομοσχέδιο.

Όμως, θέλω να σταθώ και σε ένα ακόμη σημείο το οποίο συνδέεται έμμεσα με τη βία στους αθλητικούς χώρους, αλλά αφορά το σύνολο όσων ασχολούνται με τον αθλητισμό. Αναφέρομαι στην κατάσταση στην οποία βρίσκονται τα περισσότερα γήπεδα της χώρας τα οποία δεν πληρούν τις απαιτούμενες προδιαγραφές ασφαλείας, βρίσκονται συχνά μέσα στα κέντρα των πόλεων και είναι αφ’ ενός μεν παλαιάς κατασκευής αφ’ ετέρου δε δεν συντηρούνται επαρκώς.

Η κατάσταση αυτή των γηπέδων ευνοεί την παραβατικότητα και θέτει σε κίνδυνο την ασφάλεια τόσο των φιλάθλων που τα επισκέπτονται για να παρακολουθήσουν έναν αθλητικό αγώνα αλλά και των ίδιων των αθλητών που αγωνίζονται σε αυτά. Είναι, λοιπόν, επιτακτική ανάγκη η εκπόνηση ενός εθνικού σχεδίου για την αναβάθμιση και τον εκσυγχρονισμό των γηπέδων της χώρας, ώστε να ανταποκρίνονται σε συγκεκριμένες προδιαγραφές ασφαλείας και να εξασφαλίζουν ένα περιβάλλον ομαλής λειτουργίας και διεξαγωγής αθλητικών γεγονότων.

Γι’ αυτό και είναι απαραίτητη η πραγματοποίηση παρεμβάσεων στους αθλητικούς χώρους, ώστε να έχουμε τις αναγκαίες υποδομές, να είναι προσβάσιμες για ΑΜΕΑ και να μπορούν να αδειοδοτούνται με αντικειμενικά κριτήρια.

Επιπλέον, εφόσον πρόκειται για χώρους αρμοδιότητας δήμων, θα πρέπει να υπάρξει η κρατική αρωγή, έτσι ώστε να προχωρήσουν όλες οι απαραίτητες εργασίες. Οι παρεμβάσεις αναβάθμισης στα γήπεδα θα συμβάλλουν και στην αναβάθμιση του αθλητισμού σε όλα τα επίπεδα και όσον αφορά τους αθλητές και όσον αφορά τους θεατές.

Κύριε Υπουργέ, με την ψήφιση του παρόντος νομοσχεδίου αναλαμβάνετε βαριά ευθύνη. Ο νόμος που εισήχθη προς ψήφιση, από εδώ και στο εξής στις απλές αναφορές του κόσμου και στα δημοσιεύματα των μέσων μαζικής ενημέρωσης, θα φέρει το όνομά σας. Το ίδιο έγινε και με τον κ. Κοντονή, το ίδιο έγινε και με τον κ. Αυγενάκη. Είναι χρέος σας ο νόμος να εφαρμοστεί πλήρως και να μη μείνετε στις καλές προθέσεις, όπως συνέβη με τους προκατόχους σας.

Ως ΠΑΣΟΚ λειτουργώντας με υπεύθυνο τρόπο, υπερψηφίζουμε επί της αρχής το συγκεκριμένο νομοσχέδιο. Ξεκαθαρίζουμε όμως ότι η θετική μας ψήφος, δεν είναι λευκή επιταγή. Επιθυμούμε αφ’ ενός να σας κινητοποιήσουμε προς την κατεύθυνση της εφαρμογής των μέτρων αφ’ ετέρου στοχεύουμε στο να σας δώσουμε την απαραίτητη θεσμική ενίσχυση για να αντιμετωπίσετε όλες τις εστίες ανομίας εντός και εκτός αθλητικών χώρων.

Από εδώ και πέρα, κύριε Υπουργέ, δικαιολογίες δεν υπάρχουν. Το νομοθετικό πλαίσιο καθορίστηκε. Είναι πλέον ζήτημα πολιτικής βούλησης η εφαρμογή του.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τέσσερις συνοδοί εκπαιδευτικοί από το 2ο Πρότυπο Γυμνάσιο Αθήνας Δεύτερο Τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής από το Κομμουνιστικό Κόμμα Ελλάδας, κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρίες και κύριοι, η Κυβέρνηση σε μία προσπάθεια να υλοποιήσει την αντιλαϊκή βάρβαρη πολιτική της σε βάρος της πλειοψηφίας του ελληνικού λαού, επιστρατεύει το ψέμα, τη συκοφαντία, τον αυταρχισμό και τον κοινωνικό αυτοματισμό.

Τόσος κυνισμός ενώ φορτώνει στις πλάτες του λαού για τις ανάγκες των αμερικανονατοϊκών σχεδιασμών νέα εξοπλιστικά πακέτα πολλών δισεκατομμυρίων ευρώ. Χωρίς ίχνος ντροπής να προκαλεί τους φοιτητές, λέγοντας ότι οι αγώνες τους είναι ληστεία, ενώ την ίδια στιγμή φέρνει νομοσχέδιο για τα ιδιωτικά πανεπιστήμια με θύματα τα παιδιά των φτωχών, λαϊκών οικογενειών. Τόσο θράσος ενώ έχει τσακίσει το λαϊκό εισόδημα και με την ακρίβεια να καλπάζει να φτάνει ο Πρωθυπουργός στο σημείο να λέει ότι οι αγρότες κερδοσκοπούν, επειδή οι αυξήσεις στις τιμές φέρνουν μεγαλύτερα έσοδα για τους αγρότες, κρύβοντας ότι οι εμποροβιομήχανοι, οι αλυσίδες τροφίμων και τα σουπερμάρκετ αυτοί που τσεπώνουν τη διαφορά από την τιμή στο χωράφι και το ράφι είναι όχι οι αγρότες.

Από το Βήμα αυτό το Κομμουνιστικό Κόμμα Ελλάδας χαιρετίζει τους μεγαλειώδεις αγώνες φοιτητών και αγροτών. Τα μπλόκα της περήφανης αγροτιάς φουντώνουν, απλώνονται και γιγαντώνονται σε όλη τη χώρα από τον Έβρο έως την Κρήτη. Ένας δίκαιος αγώνας. Η πολιτική της Ευρωπαϊκής Ένωσης της Κοινής Αγροτικής Πολιτικής και όλων των κυβερνήσεων Νέας Δημοκρατίας, ΣΥΡΙΖΑ, ΠΑΣΟΚ τους εξοντώνει στην κυριολεξία. Το αγροτικό εισόδημα συρρικνώνεται, το κόστος παραγωγής εφοδίων, εργαλείων, οι ζωοτροφές, αυξάνονται με ιλιγγιώδη ταχύτητα για να εξασφαλίζονται τα υπερκέρδη των επιχειρηματικών ομίλων της ενέργειας για να κάνουν πάρτι οι μεσάζοντες και οι μεγαλέμποροι.

Οι μειώσεις στη βασική ενίσχυση που έφερε η νέα ΚΑΠ που τους εξοντώνουν, χωρίς αποζημιώσεις από τις καταστροφές στη Θεσσαλία και τις κοινοκαρπίες στις ελιές, αρνούμενη η Κυβέρνηση να εφαρμόσει και τα στοιχειώδη μέτρα ανακούφισης, επικαλούμενη τις δημοσιονομικές αντοχές.

Αυτά τα προβλήματα τα προκαλεί η δική σας πολιτική, η πολιτική της Κυβέρνησης που εφαρμόζει την Κοινή Αγροτική Πολιτική και αυτά είναι και ο υποκινητής των κινητοποιήσεων.

Η ρύθμιση που φέρατε με την τροπολογία για τις οφειλές ηλεκτρικής ενέργειας σε πληγείσες περιοχές από τις πλημμύρες του Σεπτεμβρίου του 2023 είναι στην κυριολεξία μούφα. Την φέρνετε λόγω της πίεσης που δέχεστε από τα αγροτικά μπλόκα, γιατί αν ενδιαφερόσασταν, θα την είχατε φέρει από τον Σεπτέμβριο. Το θυμηθήκατε όμως τώρα που βγήκαν τα τρακτέρ στους δρόμους. Από τότε βέβαια έχουν κοπεί εκατοντάδες ρεύματα στη Θεσσαλία και σε άλλες περιοχές.

Είναι ένα μέτρο κοροϊδία, αισχρή εξαπάτηση. Δεν ενδιαφέρεστε για τους πνιγμένους. Είναι αβανταδόρικη για τις εταιρείες-παρόχους ηλεκτρικής ενέργειας, οι οποίες θα πληρωθούν από τον κρατικό προϋπολογισμό το επιτόκιο για να μη χάσουν τα κέρδη τους.

Το όλο ενδιαφέρον σας είναι να μη ζημιωθούν οι πάροχοι κι όχι πώς θα βοηθηθούν οι βιοπαλαιστές αγρότες για την επιβίωσή τους. Αυτό που ζητάνε βέβαια οι αγρότες είναι διαγραφή εδώ και τώρα των χρεών κι όχι αναστολή πληρωμών. Οι ελιγμοί, τα επικοινωνιακά κόλπα, οι απειλές και η τρομοκρατία είναι σίγουρο ότι θα πέσουν στο κενό. Κι ας μην τολμήσει η Κυβέρνηση να χρησιμοποιήσει δυνάμεις καταστολής εναντίον των αγωνιζόμενων αγροτών, όπως και φοιτητών. Θα το πληρώσει πάρα πολύ ακριβά.

Στα μπλόκα, όπως και στα πανεπιστήμια θα συντριβεί η κυβερνητική προπαγάνδα που μαζί με όλα τα άλλα κόμματα του ευρωενωσιακού τόξου εξωραΐζουν και κρύβουν τη στρατηγική τους σύμπλευση με τον αντιδραστικό αντιαγροτικό και αντιεκπαιδευτικό ρόλο της Ευρωπαϊκής Ένωσης, την οποία ακολουθεί και η Κυβέρνηση της Νέας Δημοκρατίας.

Εδώ και τώρα η Κυβέρνηση να ικανοποιήσει τα δίκαια αιτήματα των βιοπαλαιστών αγροτών για αναπλήρωση του χαμένου εισοδήματος, για 100% αποζημιώσεις για τις ζημιές, μείωση του κόστους παραγωγής και κατώτερες εγγυημένες τιμές.

Επιπλέον καταψηφίζουμε το άρθρο 1 της τροπολογίας.

Πρόκειται για εφαρμογή του αντεργατικού νόμου Αχτσιόγλου.

Το ΚΚΕ έχει τοποθετηθεί, ζητώντας την κατάργησή του και την επαναφορά των ελεύθερων συλλογικών διαπραγματεύσεων στα συνδικάτα.

Περνώντας στο αθλητικό νομοσχέδιο Βρούτση-Αχτσιόγλου -να σας βάλουμε και εσάς μέσα, να μη μείνετε παραπονεμένος για το αντεργατικό σας έργο…

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δικός μου είναι ο νόμος!

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι, ναι. Εδώ συναγωνίζεστε. Δικός σας είναι ο νόμος, βέβαια, και τον επέκτεινε και η Αχτσιόγλου!

Πάμε στο αθλητικό νομοσχέδιο. Η Κυβέρνηση δεν σταματά τα ψέματα εδώ. Αυτά τα νέα ρηξικέλευθα μέτρα, όπως τα παρουσιάζει η Κυβέρνηση, για την αντιμετώπιση της βίας στα γήπεδα, δεν θα τελεσφορήσουν, όπως δεν τελεσφόρησαν μέχρι σήμερα. Πρόκειται για μέτρα εντυπωσιασμού, χωρίς ουσία, χωρίς διάθεση να μπει το μαχαίρι στο κόκκαλο για τα όσα τραγικά συμβαίνουν στον εμπορευματοποιημένο αθλητισμό και ιδιαίτερα, στο ποδόσφαιρο.

Η Κυβέρνηση προσπαθεί να αντιμετωπίσει και να διαχειριστεί τα συμπτώματα της βίας στα γήπεδα και όχι να θεραπεύσει την αρρώστια. Και επειδή η αρρώστια θα συνεχίσει να υπάρχει, τα συμπτώματα όχι μόνο δεν αντιμετωπίζονται, αλλά, κατά τη γνώμη μας, θα αυξάνονται και θα πολλαπλασιάζονται.

Γι’ αυτό και το ΚΚΕ καταψηφίζει επί της αρχής το νομοσχέδιο. Όλα αυτά τα χρόνια υπήρξε αυστηροποίηση των ποινών, πάρθηκαν κατασταλτικά μέτρα, ιδιώνυμα και πρόστιμα από όλες τις κυβερνήσεις, σε μια προσπάθεια να μαζευτεί η σήψη και η ασυδοσία, που σε πολλές περιπτώσεις αξιοποιούνται από το κράτος και για την περιστολή λαϊκών ελευθεριών, ενώ όλες οι κυβερνήσεις διαφήμιζαν διαχρονικά τη συνεργασία των ΠΑΕ στην προσπάθεια να μπουν κανόνες.

Και όμως, τα επικίνδυνα και νοσηρά φαινόμενα παραμένουν. Απόδειξη το αιματοκύλισμα στη Νέα Φιλαδέλφεια από τους ναζί χούλιγκαν της Ντιναμό Ζάγκρεμπ, με τη δολοφονία του Μιχάλη Κατσουρή, τα τελευταία γεγονότα έξω από το κλειστό του Ρέντη, που οδήγησαν στον θάνατο του τριανταενάχρονου αστυνομικού, λίγο πιο πριν, τη δολοφονία τού Άλκη στη Θεσσαλονίκη.

Αλήθεια, γιατί δεν αντιμετωπίζονται αυτά τα φαινόμενα; Είναι ανίκανες οι κυβερνήσεις; Όχι, βέβαια. Απλώς, καμμία κυβέρνηση δεν τολμά και δεν θέλει να κόψει τον ομφάλιο λώρο που συνδέει τα επιχειρηματικά συμφέροντα με τον αθλητισμό, με τους οπαδικούς στρατούς, ακόμα και με τον ίδιο τον κρατικό μηχανισμό, που βασικό του μέλημα, κατά τα άλλα, είναι ότι θα έπρεπε να προστατεύει τους αθλητικούς χώρους.

Κάνετε πως δεν ξέρετε για τις σχέσεις των Προέδρων και των χορηγών των ΠΑΕ με τους συνδέσμους, για πρώην αστυνομικούς που γίνονται στελέχη ασφαλείας στις συγκεκριμένες εταιρείες και στα γήπεδα, για μπράβους σε μαγαζιά της νύχτας, προστασία σε καταστήματα, εμπόριο ναρκωτικών, για τις σχέσεις αυτών των «στρατών» με φασιστικές ακροδεξιές ομάδες.

Αλήθεια, ποιος κάνει κουμάντο σήμερα στο ποδόσφαιρο; Είναι το Υπουργείο; Είναι η Γενική Γραμματεία Αθλητισμού; Όχι, βέβαια. Είναι οι επιχειρηματίες του χώρου, είναι αυτοί που διοικούν το ποδόσφαιρο, τα όργανά του, τη διαιτησία, με αυτό το περίφημο αυτοδιοίκητο για το οποίο είχε προειδοποιήσει το ΚΚΕ για τις συνέπειες. Η ΕΠΟ είναι αυτή που ορίζει τα πειθαρχικά όργανα και τους δικαστές, ενώ θα έπρεπε να βγαίνουν με κλήρωση, όπως είχε επίσης προτείνει το ΚΚΕ. Τώρα, βέβαια, είστε όλοι σούζα μπροστά τους.

Τα τελευταία δεκαπέντε χρόνια τουλάχιστον βλέπουμε κάθε φορά το ίδιο έργο, με τις κυβερνήσεις Νέας Δημοκρατίας, ΠΑΣΟΚ, ΣΥΡΙΖΑ να αποδίδουν τέτοια εγκλήματα σε νομικά κενά, να φέρνουν το ένα νομοσχέδιο μετά το άλλο, συσκοτίζοντας τις πραγματικές αιτίες της βίας, που επιμελώς αποφεύγουν να τα συνδέσουν με το οικοδόμημα του εμπορευματοποιημένου αθλητισμού, που οδηγεί στο κυνήγι του κέρδους και αποτελεί την αιτία για τη γέννηση, αλλά και την αναπαραγωγή τέτοιων φαινομένων και τη σαπίλα του παρασκηνίου.

Πουθενά, μα πουθενά, σε κανέναν νόμο, σε καμμία σύμβαση δεν υπάρχει σύνδεση του ίδιου του φαινομένου της βίας με τον εμπορευματοποιημένο αθλητισμό, παράγωγο του οποίου είναι η βία. Και αυτό το αποφεύγετε συστηματικά.

Το ιστορικό είναι πολύ συγκεκριμένο. Να θυμίσω: Το 2002, ο νόμος Βενιζέλου για το ηλεκτρονικό εισιτήριο, το 2006, ο νόμος Ορφανού για το ιδιώνυμο, το οποίο καταργήθηκε, το 2012, ο νόμος Γερουλάνου - Μπιτσαξή, ξανά το ιδιώνυμο με προϋποθέσεις, το 2015, ο νόμος Κοντονή, αύξηση ποινών, το 2019-2022 ενσωματώθηκαν στην ελληνική νομοθεσία δύο συμβάσεις, η Μακολέϊν και η Σεντ Ντενί, που αφορούσαν στην αντιμετώπιση της βίας. Αυτά τα ενσωματώσατε, τα φέρατε, τα νομοθετήσατε και στην ουσία, δεν έγινε απολύτως τίποτα. Αντιθέτως, πάντα είχατε ως κύριο μέλημα την προσαρμογή του νομοθετικού περιβάλλοντος στη στρατηγική της Ευρωπαϊκής Ένωσης και του κεφαλαίου για την ενίσχυση της εμπορευματοποίησης.

Να σας πω μόνο ότι η παγκόσμια αγορά στοιχημάτων για αθλητικές διοργανώσεις ανέρχεται σε τουλάχιστον 1 τρισεκατομμύριο δολάρια, εκ των οποίων το 90% είναι παράνομα στοιχήματα. Όπως είναι φυσικό, αυτός ο τεράστιος τζίρος προσελκύει μεγάλα κυκλώματα χειραγώγησης αθλητικών διοργανώσεων, με σκοπό τον παράνομο πλουτισμό από το στήσιμο αγώνων. Εκτιμάται ότι το 25% των αθλητικών διοργανώσεων παγκοσμίως ελέγχεται από συμμορίες οργανωμένου εγκλήματος.

Πιο ειδικά για τις ρυθμίσεις του νομοσχεδίου, πρώτον, επικεντρώνει σε ζητήματα ακόμη μεγαλύτερης αυστηροποίησης κατασταλτικών μέτρων με τα οποία το ΚΚΕ διαφωνεί. Επεκτείνει και αναβαθμίζει την υποχρεωτική ηλεκτρονική παρακολούθηση των θεατών, τα οποία είναι αφ’ ενός αναποτελεσματικά, αφού η ονομαστικοποίηση των εισιτηρίων και η συστηματική παρακολούθηση αθλητικών χώρων δεν εγγυώνται την αποτροπή των φαινομένων βίας και αφ’ ετέρου είναι επικίνδυνα για τις λαϊκές ελευθερίες, συστηματοποιώντας περισσότερο το γενικότερο ηλεκτρονικό φακέλωμα των πολιτών, με τη χρήση-επεξεργασία των προσωπικών δεδομένων μέσω και της διαλειτουργικότητας με άλλα συστήματα.

Τέτοια μέτρα αξιοποιούνται ως πειραματικός σωλήνας για ευρύτερα κατασταλτικά μέτρα. Υπάρχουν δείγματα γραφής που το επιβεβαιώνουν, όπως τα μέτρα ενάντια στο συνδικαλιστικό κίνημα, στους πρόσφυγες και αλλού. Άλλωστε, τα κατασταλτικά μέτρα πάντα από ένα σημείο και μετά αναζωπυρώνουν την ένταση, τη βία, τον χουλιγκανισμό μεταφέρονται και εκτός γηπέδου, κάτι που το επιδιώκουν οι μεγαλομέτοχοι των ΠΑΕ για να μη χαλάσει η βιτρίνα τους. Τα γεγονότα στου Ρέντη, η δολοφονία του Άλκη και η δολοφονία Κατσουρή το αποδεικνύουν.

Δεύτερον, δεν αντιμετωπίζεται η βία ουσιαστικά ούτε με την αναμόρφωση των επιτροπών και τη συγκρότηση νέων. Η όποια αναμόρφωση αποτελεί ένα νέο λίφτινγκ για να προστατευθεί κατά απόλυτη προτεραιότητα ο επαγγελματικός επιχειρηματικός αθλητισμός ως θέαμα, οι χώροι που παρέχετε, καθώς και οι φίλαθλοι, ως πελάτες, ως προϊόν, όπως άλλωστε και ο ίδιος ο Υπουργός είπε κατά την πρώτη συνεδρίαση της επιτροπής.

Τρίτον, τις ρυθμίσεις των οικονομικών και διοικητικών κυρώσεων στις αθλητικές ανώνυμες εταιρείες και τα τμήματα αμειβομένων αθλητών για παραβατικές συμπεριφορές των ίδιων και των φιλάθλων. Το ΚΚΕ θα ψηφίσει αυτές τις ρυθμίσεις. Τις θεωρεί, όμως, ανεπαρκείς. Δεν αντιμετωπίζουν τη ρίζα τού προβλήματος. Όσο υφίσταται η επιχειρηματική δράση οι ιδιοκτήτες και οι μεγαλομέτοχοι θα βρίσκουν τρόπους να προσπερνούν τέτοιου είδους κυρώσεις, χωρίς να θίγεται η υψηλή κερδοφορία τους. Απόδειξη το γεγονός ότι έχει μειωθεί για αυτούς η αξία προσέλευσης των θεατών στα γήπεδα, αφού αποκομίζουν πολλαπλάσια κέρδη από την παραοικονομία του αθλητισμού, όπως τα στοιχήματα.

Τέταρτον, η αναμόρφωση του θεσμικού πλαισίου για τις λέσχες φιλάθλων και ο περιορισμός αυτών σε μία καθ’ υπόδειξη των ΠΑΕ ενισχύει ουσιαστικά τον εναγκαλισμό τους με τις αντίστοιχες ΠΑΕ και κατ’ επέκταση, η δυνατότητα καλύτερου ελέγχου και χρησιμοποίησης για τα συμφέροντά τους, το πιο συστηματικό φακέλωμα και παρακολούθηση των μελών τους, τη μεγαλύτερη πρόσβαση σε αυτές τμημάτων κρατικού μηχανισμού.

Δεν ξεχνάμε, έχει αποδειχθεί ότι οι λέσχες φιλάθλων -ειδικά των αθλητικών ανωνύμων εταιρειών- είναι ο στρατός των επιχειρηματιών που λυμαίνονται τον επαγγελματικό αθλητισμό.

Πέμπτον, η απαγόρευση ανάρτησης στους αθλητικούς χώρους πανό με πολιτικό, θρησκευτικό ή ιδεολογικό χαρακτήρα, με υβριστικό, ρατσιστικό ή σεξιστικό περιεχόμενο, με την απειλή επιβολής προστίμου, χωράει τα πάντα όλα. Όχι μόνο έχει αποδειχθεί ότι δεν είναι ικανή να αποτρέψει την εκδήλωση της αθλητικής βίας, αλλά -προσέξτε- εξισώνει το πανό στήριξης των Παλαιστινίων, το πανό διαμαρτυρίας για το έγκλημα στα Τέμπη ή το πανό ενάντια στην αστυνομική βία στα γήπεδα, στα πανεπιστήμια, σε χώρους δουλειάς με τα εμετικά φασιστικά, ρατσιστικά, χυδαία συνθήματα, που πραγματικά προκαλούν τη βία στα γήπεδα. Είναι επικίνδυνη και πονηρή διάταξη, την οποία καταψηφίζουμε.

Έκτον, η λεγόμενη ψηφιακή μετάβαση του αθλητισμού σημαίνει ψηφιακές μπίζνες και προστασία του εμπορευματοποιημένου αθλητισμού. Το πληροφοριακό σύστημα e-Kouros αποτελεί βασικό συστατικό μέρος του επιτελικού ψηφιακού αστικού κράτους. Δεν συναινούμε, διότι επιδιώκει να οργανώσει καλύτερα τη λειτουργία και διεξαγωγή αθλητικών διοργανώσεων, στηρίζοντας τον αθλητισμό-επιχείρηση, καθώς και την ψηφιοποίηση και συνολική καταγραφή των κρατικών αθλητικών περιουσιακών στοιχείων και εγκαταστάσεων για άμεσες επενδύσεις και συμπράξεις δημόσιου και ιδιωτικού τομέα.

Έβδομον, η διάταξη για την απόκτηση άδειας ασκήσεως επαγγέλματος προπονητή επιπέδου Α΄ για τους προπονητές ποδοσφαίρου, σκοποβολής και τοξοβολίας, χωρίς απολυτήριο λυκείου. Προφανώς, είναι φωτογραφική. Δεν την ψηφίζουμε και εντάσσεται, σε κάθε περίπτωση, στην πολιτική απαξίωσης των πτυχίων ΤΕΦΑΑ, την υποτίμηση της προπονητικής και ως επιστήμης και ως τέχνης, δίνοντας χώρο στην ΕΠΟ να πουλά πιστοποιήσεις προπονητικής, ίσης αξίας με πτυχία ΤΕΦΑΑ.

Το ότι κάποιος έχει βγάλει έναν αθλητή με μεγάλη διάκριση ή το ότι η ΕΠΟ έχει δώσει πιστοποιήσεις κάποιων εβδομάδων, δεν διασφαλίζει ότι κατέχει την επιστήμη της ανάπτυξης των ψυχοκοινωνικών ικανοτήτων τού αθλητικού ταλέντου των παιδιών, την επιστημονική μεθοδολογία και όχι αποκλειστικά και μόνο την εμπειρία. Θα μπορούσε, για παράδειγμα, να ενταχθούν στα ΤΕΦΑΑ ανάλογες ειδικότητες που βρίσκονται σε έλλειψη, για να καλυφθούν τα κενά που υπάρχουν στις ομοσπονδίες και τα αντίστοιχα αθλητικά σωματεία. Βεβαίως, δεν είμαστε και αντίθετοι να αξιοποιούνται ως προπονητές και αθλητές με πολυετή εμπειρία ή ολυμπιονίκες, αλλά πάντα υπό την εξέταση και την έγκριση των πανεπιστημιακών σχολών σε συνεργασία με τη Γενική Γραμματεία Αθλητισμού.

Όγδοον, η δυνατότητα χρηματικής επιχορήγησης σχολικών αθλητικών ομάδων από τους δήμους. Θα ψηφίσουμε «παρών». Και το ερώτημα είναι: Γιατί από τους δήμους και όχι από τον κρατικό προϋπολογισμό; Μέχρι τώρα οι γονείς βάζουν τα έξοδα μετακινήσεων, αγοράς ρούχων και εξοπλισμού από την τσέπη τους. Καμμιά κρατική επιχορήγηση! Ο σχολικός αθλητισμός χρειάζεται γενναία οικονομική στήριξη, διορισμό καθηγητών Φυσικής Αγωγής, υποδομές, εξοπλισμό και μέσα. Η μεταφορά της ευθύνης στους δήμους σημαίνει «μηδέν εις το πηλίκον». Ή θα αποποιηθούν των ευθυνών τους οι δήμοι, λόγω έλλειψης κεντρικών αυτοτελών πόρων ή θα μετακυλήσουν το κόστος στους γονείς, μέσω της επιβολής τελών, ανταποδοτικά, δηλαδή.

Κυρίες και κύριοι, για το ΚΚΕ η λύση βρίσκεται στην κατάργηση της επιχειρηματικής δράσης στο χώρο του αθλητισμού. Η εξυγίανσή του, η αντιμετώπιση της βίας μέσα και έξω από τα γήπεδα γίνεται μόνο με σύγκρουση με τα μεγάλα συμφέροντα που θησαυρίζουν απ’ αυτόν, μόνο σε σύγκρουση με την άκρατη εμπορευματοποίησή του. Κι επειδή μας λένε κάποιοι «δεν έχετε να προτείνετε κάτι», λέμε, λοιπόν, ότι έχουν απορριφθεί απ’ όλες τις κυβερνήσεις προτάσεις του ΚΚΕ, στα σημερινά πλαίσια που βεβαίως ούτε και αυτά θα αντιμετωπίζουν συνολικά την κατάσταση. Όμως, θα αποτελούσαν ένα παραπέρα εμπόδιο στην επιχειρηματική δράση όλων αυτών των κυκλωμάτων, όπως -για παράδειγμα- η κατάργηση της συμμετοχής των ελληνικών ομάδων στο ΣΤΟΙΧΗΜΑ, η θέσπιση ελέγχου ανωνύμων αθλητικών εταιρειών ΠΑΕ-ΚΑΕ από το Υπουργείο Ανάπτυξης. Είναι επιχειρήσεις και ως τέτοιες πρέπει να αντιμετωπίζονται. Γι’ αυτό πρέπει να πάνε στο Υπουργείο Ανάπτυξης.

«Κόψιμο» της χρηματοδότησης σε ανώνυμες αθλητικές εταιρείες από το κράτος -είτε άμεση είτε έμμεση- που οδήγησε σε διαγραφή χρεών, ακόμα και με πράξη νομοθετικού περιεχομένου. Τα είπε ο πρόεδρος των αμειβομένων ποδοσφαιριστών εδώ στην ακρόαση των φορέων, για τις οφειλές του κράτους: Δεδουλευμένα 2 εκατομμυρίων ευρώ σε σαράντα τέσσερις ποδοσφαιριστές, με το ν.3607/10 για να καλύψει το κράτος τις ΠΑΕ, για την υπαγωγή τους στο άρθρο 44. Πόσα και πόσα εκατομμύρια ευρώ έχουν χαριστεί στις ΠΑΕ, που έπρεπε να έχουν αποδοθεί στους παίκτες.

Κυρίες και κύριοι, το να ασχολείσαι με τον αθλητισμό δεν είναι μικροαστική συνήθεια, ούτε πολυτέλεια, ούτε προνόμια λίγων. Είναι κοινωνική και σωματική ανάγκη και δικαίωμα του κάθε ανθρώπου να προασπίσει την υγεία του, να διαμορφώνει συνειδήσεις και να διαπαιδαγωγεί. Γι’ αυτό και για το ΚΚΕ ο αθλητισμός είναι καθολικό κοινωνικό δικαίωμα, όχι μόνο των παιδιών των νέων, αλλά και όλων των ηλικιακών ομάδων με ελεύθερη πρόσβαση σε σύγχρονες αθλητικές υποδομές, με τη στήριξη του επιστημονικού δυναμικού.

Κατά συνέπεια, και με σύνθημα «ο αθλητισμός, όπως και ο πολιτισμός, δεν είναι πολυτέλεια μόνο για τους λίγους, είναι δικαίωμα για τους πολλούς», συμπυκνώνεται η αντίληψη και η πρόταση του ΚΚΕ για τη φυσική αγωγή και για τον αθλητισμό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο συνοδοί-εκπαιδευτικοί από το 2ο Πρότυπο Γυμνάσιο Αθήνας, (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να υπενθυμίσω στο Σώμα ότι σαν σήμερα το 1996 χάθηκαν τρία ελληνόπουλα. Είχαμε τα Ίμια. Ουδεμία αναφορά. Και αναρωτιέμαι γιατί;

**ΠΡΟΕΔΡΕΥΩΝ (Ιωάννης Πλακιωτάκης):** Έγινε αναφορά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο, αναφορά δεν είναι να κάνουμε μια αναφορά κι άντε φεύγουμε! Έπρεπε να τιμήσει η Βουλή την ημέρα αυτή, να μιλήσουμε αναλυτικά και διεξοδικά. Γιατί από τα λάθη του παρελθόντος μπορείς να πάρεις πολλά μαθήματα, κύριε Πρόεδρε και να μην τα επαναλάβεις. Διότι τα ίδια λάθη που έκανε ο Σημίτης, ακολουθεί ο «σημιτικός» Μητσοτάκης και θα τα εξηγήσω σε λίγο.

Ο Καραθανάσης, ο Βλαχάκος, ο Γιαλοψός, για μας ήταν, είναι και θα παραμείνουν αθάνατοι.

(Χειροκροτήματα από την πτέρυγα της Ελληνικής Λύσης)

Θα ήθελα τώρα να πάμε στην επικαιρότητα πριν πάω στο νομοσχέδιο και θα ήθελα -αν και δεν είναι εδώ ο Υπουργός ο κ. Βρούτσης- να τον παρακαλέσω για κάτι σοβαρό. Αν μπορέσει να έρθει να μας ακούσει, θα ήταν καλό αυτό, γιατί είναι και φίλος ο Γιάννης ο Βρούτσης …

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα έρθει, μην ανησυχείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, εντάξει, φαντάζομαι ότι θα μας ακούσει.

Θα ήθελα, λοιπόν, να ξεκινήσω λέγοντας στον Έλληνα Πρωθυπουργό ότι έχει ξεφύγει. Έχει ξεφύγει, πραγματικά, ο Έλληνας Πρωθυπουργός και μάλλον χρειάζεται χαλινάρι ή χρειάζεται να μάθει καλά ελληνικά. Βγαίνει σε ένα ραδιόφωνο χθες, μιλώντας για τους νέους που κάνουν καταλήψεις. Άσχετα αν διαφωνώ ή συμφωνώ με όλα αυτά -εγώ διαφωνώ με τις καταλήψεις, είναι δεδομένο- οι καταλήψεις είναι αποτέλεσμα κακής πολιτικής στον χώρο της παιδείας. Δεν είναι το αίτιο. Πρέπει να θεραπεύσουμε το αίτιο, για να μην έχουμε το αποτέλεσμα. Αυτό είναι το πρόβλημα στο πολιτικό προσωπικό της χώρας και απευθύνομαι στα νέα παιδιά που είναι πάνω. Από το πρότυπο σχολείο δεν είστε παιδιά ή κάνω λάθος; Ναι! Το πρόβλημα στο πολιτικό προσωπικό της χώρας είναι ότι δεν μπορεί να βρει το αίτιο ενός προβλήματος, για να το επιλύσει και συζητάμε και γινόμαστε δημοσιογράφοι, αναλυτές, αναλύοντας ένα θέμα.

Είπε ο Πρωθυπουργός φέρνοντας ένα παράδειγμα για τον χώρο της παιδείας και τις καταλήψεις ότι μαζευόμαστε εδώ όλοι μαζί, αποφασίζουμε πέντε-έξι άνθρωποι να κάνουμε μια ληστεία και πάμε και κλέβουμε ένα μαγαζί από δίπλα. Αυτό ήταν ένα παράδειγμα από τον Έλληνα Πρωθυπουργό. Ατυχέστατο! Υβριστικό, λοιδοριστικό. Δεν ήταν απλά μια τοποθέτηση ενός Πρωθυπουργού. Δεν μιλά ένας Βουλευτής που μπορεί να πει και μια κουβέντα παραπάνω, μιλάει ο Έλληνας Πρωθυπουργός και αντί να κάνουμε σοβαρό διάλογο για την παιδεία –που το συζητάμε εδώ και πάρα πολύ καιρό ότι πρέπει κάποια στιγμή να κάνουμε σοβαρό διάλογο για την ελληνική παιδεία- δεν ασχολούμαστε σοβαρά κι ο καθένας λέει τα δικά του. Οι μεν, με τις καταλήψεις, οι δε, εναντίον των καταλήψεων. Δεν με ενδιαφέρει ποιος είναι υπέρ η κατά, με ενδιαφέρει να κάνουμε την παιδεία ελληνική παιδαγωγική. Αυτό πρέπει να κάνουμε.

(Χειροκροτήματα από την πτέρυγα της Ελληνικής Λύσης)

Και επίσης, αν πραγματικά ενδιαφέρεστε τόσο για την παιδεία -απευθύνομαι σε όλα τα κόμματα- έξω οι κομματικές παρατάξεις από τα σχολεία. Να φύγουν τα κόμματα από τα σχολεία. Το λέμε από την πρώτη στιγμή.

(Χειροκροτήματα από την πτέρυγα της Ελληνικής Λύσης)

Και μια και μιλάμε για την πρεμούρα της Κυβερνήσεως να φέρει τα ιδιωτικά πανεπιστήμια, θα ήθελα να κάνω μια ερώτηση στην κ. Μακρή. Ποιος μου εγγυάται ότι όταν κάνετε τα ιδιωτικά πανεπιστήμια, δεν θα έρθει ένα τουρκικό πανεπιστήμιο να ιδρύσει εκεί πανεπιστήμιο; Ασφαλιστική δικλείδα έχετε λάβει; Θέλω ασφαλιστική δικλείδα ξεκάθαρη, να μου πει η Κυβέρνηση ότι δεν θα γίνει τουρκικό πανεπιστήμιο στη Θράκη και στην υπόλοιπη Ελλάδα. Αυτό θέλω.

(Χειροκροτήματα από την πτέρυγα της Ελληνικής Λύσης)

Γιατί άλλο να κάνω ιδιωτικό πανεπιστήμιο και να έρθει να ιδρύσει κανονικό πανεπιστήμιο το Χάρβαρντ, το MIT και η Οξφόρδη -το αντιλαμβάνομαι, να το ιδρύσει- κι άλλο να κάνει ένα μικρό υποκατάστημα, για να παίρνουμε εδώ εργολαβικά πτυχία.

Εγώ θα πω τι έλεγε ο Έλληνας Πρωθυπουργός για να καταλάβετε γιατί λέω ότι ο Πρωθυπουργός μας είναι εκτός τόπου και χρόνου.

Ημερομηνία 23 Οκτωβρίου του 2018. Θέλουμε πανεπιστήμια, όπου φοιτητές και καθηγητές δεν θα φοβούνται. Σωστός! Θέλουμε πανεπιστήμια για τα οποία δεν θα ντρεπόμαστε. Σωστός! Εγγυώμαι ότι στο δημόσιο πανεπιστήμιο δεν θα υπάρχει κανένας χώρος υπό κατάληψη. Λάθος! Υπάρχει. «Οι συμμορίες που σήμερα τα λυμαίνονται θα εξοβελιστούν από αυτά» έλεγε ο Πρωθυπουργός το 2018 και σήμερα τα κάνατε μαντάρα! Στείλτε την πανεπιστημιακή αστυνομία που ιδρύσατε, να λύσει το πρόβλημα. Κάνατε πανεπιστημιακή αστυνομία και απέτυχε. Τώρα τους στέλνετε να δουλεύουν κάπου αλλού, στα γραφεία.

Κυρία Μακρή, κύριε Υπουργέ, σας ενδιαφέρει μόνο η ψήφος των ομογενών. Μόνο η ψήφος, όχι η αρωγή του ελληνικού κράτους στην ομογένεια. Στο Μόναχο κινδυνεύει να κλείσει και τρίτο ελληνικό σχολείο, που είναι στην περιοχή Freimann. Έχουν κλείσει δύο ελληνικά σχολεία και κλείνει και τρίτο! Έχω εδώ την επιστολή διαμαρτυρίας και την καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνετε στη Γερμανία ελληνικά σχολεία. Η ψήφος, όμως, σας ενδιαφέρει. Να σας ψηφίζουν θέλετε, να εκλέγονται δεν θέλετε, να εκπροσωπούνται δηλαδή στο ελληνικό Κοινοβούλιο δεν θέλετε και τους κλείνετε και τα σχολεία! Αυτό δεν είναι σοβαρή πολιτική.

Πάμε τώρα στο θέμα των αγροτών. Πάλι λέει ψέματα ο Πρωθυπουργός. Συλλαμβάνεται ψευδόμενος συνεχώς. Πήγε ο Έλληνας Πρωθυπουργός στο Νταβός. Το Νταβός τι αποφάσισε; Έχει καταλάβει κανένας εδώ μέσα το Νταβός τι αποφάσισε; Να σας το πω εγώ. Η ντιρεκτίβα του Νταβός, που θα υλοποιηθεί τα επόμενα έξι-επτά χρόνια από Βρυξέλλες και όχι μόνο, είναι μείωση αγροτικής παραγωγής κατά 60%, κτηνοτροφικής κατά 65% και αλιείας κατά 55%. Αυτό σημαίνει ότι σκοτώνετε τους αγρότες, τους κτηνοτρόφους και τους αλιείς με δόλο, γιατί εκτελείτε τις εντολές του Νταβός και των Βρυξελλών.

(Χειροκροτήματα από την πτέρυγα της Ελληνικής Λύσης)

Τώρα, λοιπόν, ο Πρωθυπουργός, βλέποντας τις ευρωεκλογές, ασθμαίνοντας γιατί βλέπει ότι καταρρέει ο ίδιος, παρά τις δημοσκοπήσεις που τον «φτιασιδώνουν», άρχισε να μοιράζει λεφτά. Δίνει 10.000 ευρώ στον έναν, 5.000 ευρώ στον άλλον, 6.000 ευρώ στον άλλον. Αυτά δεν είναι τίποτα, είναι ψίχουλα! Μπροστά στο βιός των χιλιάδων ευρώ που έχασαν οι αγρότες, οι 10.000 ευρώ δεν είναι λύση στο πρόβλημα.

Να δώσω ένα παράδειγμα. Δεν είναι εδώ ο κ. Αυγενάκης. Φέρνω το παράδειγμα του ΟΠΕΚΕΠΕ. Βγαίνει ο κ. Αυγενάκης σήμερα το πρωί -τον παρακολουθούσα και έμεινα έκπληκτος, κύριε Υπουργέ- και ξέρετε τι είπε; Στον ΟΠΕΚΕΠΕ, λέει, έγιναν ατασθαλίες και τους στείλαμε στον εισαγγελέα. Και εγώ ερωτώ εσάς: Ποιος τοποθέτησε στον ΟΠΕΚΕΠΕ τους προηγούμενους; Μπορεί να μου πει η Κυβέρνηση; Τα λαμόγια, που πάνε στον εισαγγελέα τώρα, στον ΟΠΕΚΕΠΕ ποιος τους έβαλε; Η Νέα Δημοκρατία. Άρα, αυτά τα λαμόγια που οδηγούνται στον εισαγγελέα είναι της Νέας Δημοκρατίας. Και τι κάνει πέρα ο κ. Αυγενάκης; Βάζει δύο ακόμα άτομα καινούργια στον ΟΠΕΚΕΠΕ, στον οργανισμό για τα αγροτικά θέματα. Ο ένας είναι συγκοινωνιολόγος-πολιτικός μηχανικός και άλλος είναι «κολλητός» του Αυγενάκη, που ήταν πρόεδρος ενός αθλητικού κέντρου, λέει, κάπου στην Κρήτη. Πώς θα ασχοληθούν με τα αγροτικά θέματα αυτοί οι άνθρωποι; Ο πολιτικός μηχανικός πού ξέρει από σιτάρι και κριθάρι; Ο άλλος, ο πρόεδρος του αθλητικού κέντρου, πού ξέρει από γάλα και γιαούρτια; Θα σας πάρουν με τα γιαούρτια με αυτά που κάνετε! Είναι λάθος, σας λέω.

(Χειροκροτήματα από την πτέρυγα της Ελληνικής Λύσης)

Εγώ θέλω να δώσω μια συμβουλή στους Έλληνες αγρότες. Μην κλείνετε τους δρόμους, μην ταλαιπωρείτε τους υπόλοιπους Έλληνες. Οι Έλληνες πρέπει να ταχθούν δίπλα σας. Θέλετε να κλείσετε κάτι; Κλείστε το Μέγαρο Μαξίμου, να μην μπορεί να βγει ο Πρωθυπουργός μέχρι να δοθεί λύση.

(Χειροκροτήματα από την πτέρυγα της Ελληνικής Λύσης)

Πηγαίνετε στο Μέγαρο Μαξίμου, μην ταλαιπωρείτε όμως τον ελληνικό λαό και τους Έλληνες.

Πάνω στο ζήτημα των F-35. Εδώ έχει το μεγάλο γέλιο. Δείτε πυροτέχνημα. Αγοράσαμε σαράντα F-35. Ξαφνικά, τα F-35 γίνονται είκοσι. Όταν αγοράζω κάτι όμως, ξέρω πόσο θα το αγοράσω. Η ελληνική Κυβέρνηση ακόμη και τώρα δεν μας έχει πει, ναύαρχέ μου, πόσο κοστίζει ένα αεροσκάφος μαζί με τα οπλικά συστήματα που θα φέρει, ποια οπλικά συστήματα θα φέρει και τι υποδομές χρειάζονται, για να μπορούν να προσγειώνονται και να απογειώνονται. Εάν είναι να δώσω 10 ευρώ, αλλά μου βγει 35 ευρώ, κάποιοι θα πάρουν δουλειές. Διότι, για να γίνουν οι υποδομές στα ελληνικά αεροδρόμια, ο εθνικός προμηθευτής και κατασκευαστής, η «ΓΕΚ-ΤΕΡΝΑ», θα πάρει τα στέγαστρα. Με τσιμέντο είναι, με ειδική κατασκευή. Άρα, λοιπόν, πείτε μας πόσο κοστίζουν.

Και θα σας πω τώρα και κάτι χειρότερο. Τη Διακήρυξη των Αθηνών την παραβίασε ο ίδιος ο Ερντογάν, λέγοντας ότι θα μας σφάξει, όπως μας έσφαξε στη Σμύρνη. Αυτό είναι παραβίαση του άρθρου 3 της Διακήρυξης των Αθηνών, με την οποία διακήρυξη εμείς διαφωνούσαμε. Την επόμενη ημέρα ο Ερντογάν την παραβιάζει λεκτικά και σου λέει «Θα σε σφάξω», ενώ υπάρχει όρος που αναφέρει: «Καμμία δήλωση, καμμία προσβολή το ένα μέρος στο άλλο, αλλιώς ακυρώνεται η Διακήρυξη».

Το κάνει ο Ερντογάν και τι κάνετε εσείς; Υπογράφετε και δίνετε άλλοθι στους Αμερικανούς, για να τους δώσουν τα F-16. Άλλοθι κανονικό! Γιατί ο Μπλίνκεν είπε στην επιστολή: Τα βρήκαν. Η καλή διάθεση Ελλάδας και Τουρκίας μας οδήγησε στο «πράσινο φως». Τους δίνουμε τα F-16 από το 2027 και εμείς θα πάρουμε το 2030-2031 τα F-35. Δηλαδή, οπλίζω τον εχθρό μου σε δύο χρόνια να είναι πανέτοιμος και εγώ θα μπορώ το 2031 να απαντήσω. Αυτό σημαίνει: Δίνω τα κλειδιά της Ελλάδος στον Ερντογάν. Αυτό κάνατε. Δώσατε τα κλειδιά της Ελλάδος -εγώ δεν λέω για πόλεμο- για να μας εκβιάζει καθημερινά.

Ακούστε, όμως, τι σημαίνει εξωτερική πολιτική, για να μαθαίνει η Κυβέρνηση. Έλεγε ο Ερντογάν: «Εγώ πήρα S-400 και δεν τους δίνω πίσω». Έλεγαν οι Αμερικάνοι: «Δώσε πίσω τους S-400, για να πάρεις F-16 και σου παγώνουμε τα F-35». Παρακαλούσε ο Ερντογάν: «Δώστε μου τα F-16». «Δεν σου τα δίνουμε», έλεγαν. Και τι έκανε ο Ερντογάν; Θέτει βέτο στη Σουηδία. Και τι κάνουν οι Αμερικάνοι; Του δίνουν τα F-16 και ακούστε τι γίνεται τώρα. Άρει το βέτο ο Ερντογάν και ταυτόχρονα τώρα ζητάει και F-35 και η Νούλαντ του λέει: «Καλωσορίζουμε για τα F-35, αρκεί να μην πάρετε τους S-400 και να τους δώσετε πίσω». Έτσι κάνουν εξωτερική πολιτική. Διεκδικούν δύο για να πάρουν ένα. Αυτό σημαίνει εξωτερική πολιτική. Εσείς τα δίνετε όλα και τα χάνει όλα η πατρίδα. Αυτά είναι τα λάθη σας.

(Χειροκροτήματα από την πτέρυγα της Ελληνικής Λύσης)

Ακούστε τώρα τα χειρότερα. Αυτή τη στιγμή, κύριε Υπουργέ, κύριε Βρούτση, με έναν νόμο επί Τσάκα –θυμάστε τον Τσάκα που ήθελε να φέρει Σαουδάραβες στον Παναθηναϊκό;- μπορεί ένας ξένος πολίτης να αγοράσει μία ελληνική ΠΑΕ. Ποιός μου εγγυάται ότι αύριο το πρωί, όπως ακούγεται -δεν έχει σημασία το όνομα, ο κ. Αντζούν λέγεται ότι θέλει να πάρει τον Βόλο-, δεν θα έρθει Τούρκος πολίτης να πάρει μία ελληνική ομάδα; Για να κάνω, όμως, για παράδειγμα εγώ μία εταιρεία στην Τουρκία, χρειάζομαι υποχρεωτικά Τούρκους πολίτες. Πηγαίνετε να κάνετε μία εταιρεία στην Τουρκία αύριο το πρωί. Θα σου πει το τουρκικό κράτος: «Δεν σου δίνουμε την άδεια, εάν δεν έχεις Τούρκο πολίτη μέσα». Και ερωτώ: Γιατί δεν κόβετε αυτό τον νόμο; Γιατί αφήνετε παράθυρα, την ώρα που η Τουρκία διεισδύει; Καλώς ή κακώς διεισδύει. Ήδη, πήραν άδεια, για να κάνουν νοσοκομείο στην Αλεξανδρούπολη, πολυϊατρείο, αγαπητέ κύριε Βρούτση. Δηλαδή, στην υγεία ήδη μπήκαν. Στον αθλητισμό θέλουν να μπουν και τώρα με τον νόμο που θα φέρετε για τα ιδιωτικά πανεπιστήμια μπορούν να μπουν και στην παιδεία. Ερωτώ: Πόσο πατριωτική κυβέρνηση είναι αυτή που δεν αποτρέπει διείσδυση σοβινιστικών κρατών; Είναι ερώτημα και θέλω απάντηση.

Επίσης, θα ήθελα να πω το εξής, για να δείτε πόσο πετυχημένη είναι η αγορά των F-35. Θα σας διαβάσω ένα κείμενο, κύριε Πρόεδρε της Βουλής, ενός δημοσιογράφου που έχει πολύ καλές σχέσεις με την Αμερική. Αλέξης Παπαχελάς. Και επειδή εσείς διαβάζετε κάθε μέρα εφημερίδες, είμαι σίγουρος ότι το διαβάσατε. Σας το διαβάζω αυτούσιο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Το σημερινό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σημερινό άρθρο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Τοέχω διαβάσει, μην το διαβάζετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, θα το διαβάσω, για να μείνει στα Πρακτικά της Βουλής. Δεν το κάνω για εσάς. Εάν το έκανα για εσάς, θα σας έλεγα άλλα πράγματα.

Πάμε, όμως, στην ουσία. Γράφει: «Οι ΗΠΑ αγνοούν τις σχέσεις της τουρκικής ηγεσίας με τη Χαμάς και το Ιράν. Η ελληνική Κυβέρνηση πήρε ένα σοβαρό, πιθανώς και υπερβολικό ρίσκο, στηρίζοντας την Ουκρανία απέναντι στη Ρωσία με κάθε τρόπο. Η Ελλάδα πήρε κάποια ανταλλάγματα με τη μορφή πλεονάζοντος υλικού, αλλά τα F-35 δεν μπορούν να θεωρηθούν αντάλλαγμα, γιατί θα πληρωθούν ακριβά.». Ανησυχία; Ακούστε τι λέει εδώ για το ποια θα είναι η στάση της Ουάσιγκτον, εάν η Ελλάδα και η Τουρκία βρεθούν ξανά σε οριακό σημείο, όπως βρέθηκαν στα Ίμια.

Αλέξης Παπαχελάς, εφημερίδα «ΚΑΘΗΜΕΡΙΝΗ». Είναι εφημερίδα της κυβερνώσας παράταξης. Δεν είναι κανένας ρωσοψεκασμένος, ούτε φιλορώσος, ούτε οπαδός του Πούτιν, είναι συγκεκριμένος άνθρωπος. Όταν τα λέει αυτά ο Παπαχελάς που έχει πληροφόρηση, δεν μπορώ να καταλάβω προς τι αυτή η σπουδή του Πρωθυπουργού να πάει ξανά στην Τουρκία, ενώ η Τουρκία παραβιάζει συνεχώς την όποια συμφωνία έχουμε κάνει; Ερωτήματα θέτω.

Πάμε τώρα στο γρηγορόσημο. Ο εκτελεστής της δημόσιας υγείας Άδωνις Γεωργιάδης επανήλθε στον τόπο του εγκλήματος. Και σου λέει τώρα: Έχεις λεφτά; Θα πληρώνεις, για να πας σε δημόσιο νοσοκομείο να κάνεις χειρουργείο. Δεν έχεις λεφτά; Θα πεθάνεις στην καρότσα. Αυτό είναι. Θα πληρώνουμε, για να κάνουμε χειρουργεία τα απογεύματα. Αυτά λέει ο Άδωνις Γεωργιάδης.

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν είπε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν το είπε αυτός; Το κάνει αυτός!

Απευθύνομαι στους Έλληνες: Όποιος δεν έχει λεφτά, λοιπόν, και δεν πληρώνει γρηγορόσημο, δηλαδή λεφτά για χειρουργείο, θα πεθαίνει στο ασθενοφόρο ή στην καρότσα, την ώρα που οι λαθρομετανάστες και δωρεάν ασφάλεια έχουν και δωρεάν περίθαλψη και το κυριότερο απ’ όλα, όποτε θέλουν πάνε με τις ΜΚΟ και κάνουν χειρουργεία. Αυτό είναι ένα βαθιά ρατσιστικό κράτος απέναντι στους Έλληνες. Είναι ένα βαθιά ανθελληνικό, μισελληνικό κράτος απέναντι στα ελληνόπουλα.

(Χειροκροτήματα από την πτέρυγα της Ελληνικής Λύσης)

Πάμε τώρα στο άλλο σημαντικό, στο νομοσχέδιό σας.

Σας είπα τι θέλω, κύριε Υπουργέ, να κλείσει η τρύπα, για να μην αγοράσουν Τούρκοι κάποια ελληνική ομάδα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα ήθελα να κάνω μια ερώτηση: Θα μας πείτε τι θα γίνει με το γήπεδο του ΠΑΟΚ; Το «Καυταντζόγλειο» ρημάζει. Πήγα προχθές εκεί. Το «Καυταντζόγλειο» στάδιο που είναι στάδιο κανονικό, ρημάζει, η πινακίδα γυρίζει σαν φουρφουράκι.

**ΙΑΣΟΝΑΣ ΦΩΤΗΛΑΣ:** Γι’ αυτό νομοθετούμε σήμερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άλλο σας λέω. Μισό λεπτό. Το θέμα δεν είναι τι νομοθετείς, το θέμα είναι τι υλοποιείς. Να ξέρουμε και τι λέμε. Από νόμους χορτάσαμε, όπως οι εκλογικοί σας νόμοι. Σε πέντε χρόνια, δώδεκα εκλογικούς νόμους φέρατε, γιατί δεν εφαρμόζεται κανένας σωστά. Εγώ θέλω να μου πείτε τι θα γίνει με το γήπεδο του ΠΑΟΚ.

Αφού νομοθετείτε, να σας πω ότι χθες στο Ηράκλειο έφυγε το στέγαστρο πάλι. Και γι’ αυτό θα νομοθετήσετε; Το στέγαστρο στο Ηράκλειο το πήρε ο αέρας. Έφυγε σαν το πούπουλο. Τι συζητάμε; Έχετε πάει σε κανένα στάδιο; Εδώ δεν ξέρουμε τι θα γίνει με τον τελικό κυπέλλου. Εάν ο τελικός κυπέλλου είναι ΠΑΟΚ - Άρης, που θα γίνει ο τελικός; Πείτε μου πού θα γίνει ο αγώνας, γιατί αυτό σημαίνει πρόληψη.

Και να σας πω και κάτι επειδή είστε έξυπνος άνθρωπος εσείς, τα λέτε όλα ωραία: Κλείσατε τα γήπεδα. Εγώ που είχα διαρκείας είμαι κορόιδο; Θα μου δώσετε τα λεφτά πίσω; Δεν θα μου τα δώσεις. Δώσε μου πίσω τα λεφτά από το διαρκείας.

**ΙΑΣΟΝΑΣ ΦΩΤΗΛΑΣ:** Εμείς τα κλείσαμε; Να τα ζητήσετε από την ΠΑΕ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραίος είσαι! Κλείνεις τα γήπεδα, δεν χρησιμοποιεί ο άλλος το διαρκείας και λες να τα ζητήσει από την ΠΑΕ! Σοβαρολογούμε;

**ΙΑΣΟΝΑΣ ΦΩΤΗΛΑΣ:** Τα γήπεδα έκλεισαν για την ασφάλεια, για την οποία είναι υπεύθυνη η ΠΑΕ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει τώρα! Είναι η λογική «πονάει δόντι, κόβω κεφάλι». Μπορείς να μην με διακόπτεις;

**ΙΑΣΟΝΑΣ ΦΩΤΗΛΑΣ:** Αφού κάνουμε διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν κάνουμε διάλογο έτσι.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν κάνουμε διάλογο έτσι. Με διακόπτεις συνεχώς.

Λέω, λοιπόν, τα λεφτά από τα διαρκείας θα τα πληρώσει η ΠΑΕ, αφού με δική σου ηθική αυτουργία έκλεισαν τα γήπεδα; Ωραίος είσαι! Άλλος κερνάει… Να μην πω το άλλο.

**ΙΑΣΟΝΑΣ ΦΩΤΗΛΑΣ:** Με δική της ευθύνη έκλεισαν τα γήπεδα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δηλαδή έφταιγε ο Ολυμπιακός, την πλήρωσε ο ΠΑΟΚ, ο Άρης, η ΑΕΚ και ο Παναθηναϊκός; Σοβαρά μιλάτε τώρα; Είναι λογικό, ενώ μια ομάδα έκανε τα επεισόδια, να την πληρώνουν όλοι οι άλλοι; Τι είναι αυτά που λέτε; Δηλαδή, αν γίνει ένα επεισόδιο στον Πανναξιακό στη Νάξο, τα κάνουν οι φίλαθλοι μαντάρα, θα την πληρώσει η Θεσσαλονίκη, η Αθήνα, η Καλαμάτα και η Κρήτη. Ωραία λογική, ρε παιδιά! Επειδή ένας κάνει τα επεισόδια, να την πληρώσουν όλοι μαζί; Τι λογική είναι αυτή; Δεν την καταλαβαίνω.

Για τα F-35 τα είπα. Δεν περιμένω απαντήσεις. Θα καταθέσω μόνο τις εκθέσεις του Κογκρέσου και την έκθεση της αμερικανικής κυβέρνησης που λένε ότι τα F-35 έχουν προβλήματα. Πείτε μου ό,τι θέλετε. Το λένε οι ίδιοι, δεν το λέω εγώ. Θα τα καταθέσω και στα Πρακτικά της Βουλής, όχι τι λέω εγώ, το Κογκρέσο τι λέει και η αμερικανική κυβέρνηση, ότι έχουν θέματα τα F-35.

Και επειδή ο ναύαρχος έχει μια αδυναμία στην κ. Μπακογιάννη και επειδή τα παραμύθια που καλλιεργεί η Κυβέρνηση, εύκολα καταρρίπτονται, διαβάζω τι είπε η κ. Μπακογιάννη χθες αυτούσιο: «Μην περιμένετε δέσμευση της Τουρκίας ότι τα F-16 δεν θα πετάνε πάνω από ελληνικά νησιά». Δηλαδή ο Πρωθυπουργός υπογράφει να πετάνε F-16 τουρκικά πάνω από τα ελληνικά νησιά χωρίς καμμία δέσμευση. Το λέει η κ. Μπακογιάννη, δεν το λέω εγώ. Αφήστε τα ψέματα, αφήστε τις μισές αλήθειες, πείτε την αλήθεια στον ελληνικό λαό και θα σας σεβαστεί περισσότερο.

Θα ήθελα να σας πω το εξής: Συνεχώς είστε στη λάθος πλευρά της ιστορίας. Μαθαίνω πάλι από τον φιλοκυβερνητικό τύπο ότι θα μεταφερθούν όλα τα ρωσικής κατασκευής οπλικά συστήματα -ΤOR M1 και S-300- στην Ουκρανία. Ζητώ από τον Πρωθυπουργό να διαψεύσει η Κυβέρνηση την είδηση. Δεν είναι δυνατόν να αποστρατικοποιείς, να βγάζεις πυρομαχικά ελληνικά. Ήδη το κάνετε και με τους Στίνγκερ στον Βόλο. Στέλνετε παντού στην Ουκρανία όπλα ελληνικά που τα χρειαζόμαστε. Ο Πρωθυπουργός τα πλήρωσε; Η Νέα Δημοκρατία τα πλήρωσε τα όπλα αυτά; Ο Έλληνας με το αίμα του και τον ιδρώτα του πλήρωσε για να έχουμε πυρομαχικά απέναντι στους εχθρούς. Πώς τώρα τα δίνετε στην Ουκρανία εσείς; Για πείτε μου.

Και επειδή πιέζει ο χρόνος και πρέπει να κλείσουμε σιγά σιγά, να αναφερθώ σε άλλο ένα ατόπημα του Έλληνα Πρωθυπουργού. Πήγε στο Νταβός Έλληνας Πρωθυπουργός και δήλωσε ότι επειδή επιβάλαμε κυρώσεις στη Ρωσία η Ελλάδα αντί να πληρώσει 1 δισεκατομμύριο στο φυσικό αέριο, πλήρωσε 7 δισεκατομμύρια. Είναι η δήλωση του Έλληνα Πρωθυπουργού. Να καταλάβουν οι πολίτες η ακριβή ενέργεια, που σημαίνει ακρίβεια καυσίμων, ακρίβεια φυσικού αερίου, ακρίβεια ρεύματος, ακρίβεια προϊόντων, ότι οφείλεται σε αυτό που είπε ο Πρωθυπουργός, ότι αντί για 7 δισεκατομμύρια που πληρώσαμε, έπρεπε να πληρώσουμε 1 δισεκατομμύριο για να κάνει το χατίρι των Αμερικανών, για να είναι η Ελλάδα χρήσιμη ανόητη των αμερικανικών συμφερόντων. Η Ελλάς δεν είναι ούτε ανόητη ούτε χρήσιμη ηλίθια! Είναι μια περήφανη χώρα, με έναν περήφανο λαό, που έχει τολμήσει να πει πολλές φορές «όχι»!

(Χειροκροτήματα από την πτέρυγα της Ελληνικής Λύσης)

Αυτό που είπε ο Πρωθυπουργός είναι πολύ σοβαρό. Και για να καταλάβετε τι πολιτική κάνει, να πω ότι μόνο το 2023 είχαμε 7 δισεκατομμύρια παραπάνω σε ΦΠΑ, πλήρωσαν 7 δισεκατομμύρια οι πολίτες παραπάνω σε ΦΠΑ, δηλαδή πλήρωσε κάθε οικογένεια 2.800 ευρώ παραπάνω ΦΠΑ μόνο το 2023, που σημαίνει ότι παίρνει η Κυβέρνηση τα 7 δισεκατομμύρια και μετά δίνει 1 με 1,5 δισεκατομμύριο σε Pass, «πάρτε 500», «πάρτε 600», «πάρτε τουρίστες, να κάνετε τον τουρισμό σας».

Αυτά δεν είναι σοβαρή πολιτική. Αυτά είναι δολοφονία μιας χώρας, είναι δολοφονία της οικονομίας της, είναι ισοπέδωση της αξιοπρέπειας και της περηφάνιας ενός ολόκληρου λαού. Εδώ δολοφονείτε τις μικρομεσαίες επιχειρήσεις. Για να πάει ένας παραγωγός στη λαϊκή, του επιβάλλετε να έχει POS. Για να πάρει POS ένας αγρότης, όπως μου κατήγγειλαν οι συνδικαλιστές αγρότες, οι παραγωγοί πρέπει να έχουν συγκεκριμένους τζίρους. Βέβαια με το POS που του επιβάλλετε εσείς, του παίρνει και η τράπεζα λεφτά. Πουλάει 100 ευρώ και του παίρνει 5 ευρώ η τράπεζα. Δεν γίνεται έτσι η δουλειά. Είστε υπηρέτες των ολιγαρχών, των τραπεζιτών κι όχι των πολιτών. Συνεχώς για τις προμήθειες των τραπεζών κάνετε δουλειά.

(Χειροκροτήματα από την πτέρυγα της Ελληνικής Λύσης)

Και επειδή οι κτηνοτρόφοι δεν ξέρουν την αλήθεια, έχω μπροστά μου το έγγραφο από τις Βρυξέλλες και θα το καταθέσω και αυτό στα Πρακτικά. Είναι αποφασισμένη η Ευρωπαϊκή Ένωση να κόψει τις επιδοτήσεις στους κτηνοτρόφους 59%. Τελειώνουν οι κτηνοτρόφοι με απόφαση της Ευρωπαϊκής Ένωσης. Το έγγραφο είναι εδώ, είναι η νέα ΚΑΠ που ετοίμασαν. Δεν την ξέρει κανένας μας. Έστειλαν έναν άσχετο, απ’ ό,τι μου λένε οι αγρότες, στις Βρυξέλλες, και υπέγραψε κάτι που είναι εναντίον των αγροτών, των κτηνοτρόφων και των αλιέων.

Επίσης, οι αγρότες αν δεν μπορούν να πληρώσουν την ασφάλειά τους μένουν χωρίς ιατροφαρμακευτική περίθαλψη από την 1η Μαρτίου, διότι ο ΕΦΚΑ δεν καλύπτει τα έξοδα. Οι ελεύθεροι επαγγελματίες αν χρωστούν 500 ευρώ, θα πληρώνουν από την τσέπη τους. Ναι, αλλά ο Ιμπραήμ ο Πακιστανός και ο Χασάν ο Αφγανός θα πάει τζάμπα, κύριοι της Νέας Δημοκρατίας. Γιατί τέτοιος ρατσισμός εναντίον των Ελλήνων; Για ποιον λόγο; Υπάρχουν πολλές προτάσεις.

Και όλως τυχαίως, όπου πάει ο Πρωθυπουργός, υπάρχουν και οι κλακαδόροι του. Πηγαίνει σε μια καφετέρια, είναι εκεί δύο κυρίες και λένε «τι ωραίος που είναι ο Πρωθυπουργός, τι όμορφος!». Πάει σε ένα πεζοδρόμιο, τον συναντάει ένας με ένα χαρτί και λέει «έκανα εξωδικαστικό, δείτε, εδώ είναι».

Ακούστε, κύριε Τσιάρα: Εξωδικαστικός μηχανισμός σε καρκινοπαθή. Γίνεται ρύθμιση. Απάντηση από το fund, τα «κολλητάρια» σας, ενώ έχει γίνει: Δεν αποτελεί το πρόσφορο μέσο ρύθμισης της οφειλής λόγω του ύψους και της φύσης αυτής. Ενώ έγινε, το fund αρνείται να το υλοποιήσει.

Έχετε κάνει την Ελλάδα ένα απέραντο φρενοκομείο, έχετε κάνει την Ελλάδα άντρο λαμογιών, απατεώνων και κλεφτών, οι οποίοι λυμαίνονται τον ελληνικό λαό. Αυτό θα το σταματήσει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Και επειδή μου λένε πολλοί «τι θα κάνετε εσείς;» να πω ότι εάν με ακούγατε από το 2019, ή εάν ο Πρωθυπουργός άκουγε από το 2019 ό,τι του λέγαμε εμείς, θα κάνατε αυτό που σας λέγαμε. Από το 2019 σας έλεγα να κάνετε εξορύξεις φυσικού αερίου.

Σας διαβάζω την είδηση από το «BLOOMBERG»: «Το γιγαντιαίο κρατικό επενδυτικό ταμείο της Νορβηγίας έχει κέρδη 2,22 τρισεκατομμυρίων τα οποία διανέμει στους πολίτες». Πέντε χιλιάρικα μισθό ο Νορβηγός, τέσσερα χιλιάρικα η σύνταξή του γιατί έχουν συνδέσει τις εξορύξεις με τα ασφαλιστικά ταμεία. Είναι η πρόταση της Ελληνικής Λύσης για να χορτάσει ψωμί ο Έλληνας, για να παίρνει τέσσερα και πέντε χιλιάρικα μισθό και τέσσερα και πέντε χιλιάρικα σύνταξη. Δεν με ακούτε.

(Χειροκροτήματα από την πτέρυγα της Ελληνικής Λύσης)

Θα ήθελα να πω κάτι. Θυμάμαι τον Άδωνι Γεωργιάδη. Μας λέγατε εδώ και πάρα πολύ καιρό ότι αν φεύγαμε από το ευρώ, αν η Ελλάδα έφευγε από το ευρώ –από το 2012 μας το λέγανε- θα παραχωρούσαμε εθνική κυριαρχία, θα χάναμε Μακεδονία και Αιγαίο, θα είχαμε φτώχεια, πείνα, τα σουπερμάρκετ δεν θα είχαν στα ράφια, λέει, προϊόντα -έτσι μας λέγανε και μας τρομοκρατούσαν- θα είχαμε ακριβή βενζίνη, θα είχαμε κόψιμο μισθών, συντάξεων, αυτοκτονίες, θα έφευγαν τα παιδιά μας μετανάστες αν δεν είχαμε το ευρώ, έτσι έλεγαν, «μην πάμε στη δραχμή», θα τα αντικαθιστούσαμε με άλλους, έλεγαν, θα φέρναμε μετανάστες από αλλού, θα υπολειτουργούσαν τα πάντα, δεν θα υπήρχε κράτος αν φεύγαμε από το ευρώ και πηγαίναμε στη δραχμή, υπηρεσίες, νοσοκομεία. «Τα funds θα πάρουν τα σπίτια των Ελλήνων» μας έλεγε ο Άδωνις, εδώ φωνάζανε από το 2012. Ευτυχώς, δόξα τω Θεώ που δεν βγήκαμε από το ευρώ, παιδιά! Γιατί όλα αυτά τα κάνουν σήμερα αυτοί. Όσα έλεγαν ότι θα γίνουν γίνονται, δυστυχώς. Ως φάρσα επαναλαμβάνονται.

Και πάω στη Νέα Δημοκρατία, για να κλείσω. Γιατί έχετε έναν Πρωθυπουργό ο οποίος απεχθάνεται τη Νέα Δημοκρατία; Έχουμε έναν Έλληνα Πρωθυπουργό ο οποίος απεχθάνεται τη συντηρητική παράταξη. Όλες οι κινήσεις του είναι εναντίον του σκληρού πυρήνα της συντηρητικής παρατάξεως της Νέας Δημοκρατίας: «πατρίδα, θρησκεία, οικογένεια». Πού φτάσατε τη συντηρητική παράταξη, ο ίδιος ο Πρωθυπουργός να απεχθάνεται αυτή την παράταξη και να επιλέγει συνεχώς από το σημιτικό ΠΑΣΟΚ υποψηφίους! Ονόματα: Πύρρος Δήμας, σημιτικό ΠΑΣΟΚ, Δημήτρης Τσιόδρας, Βούλα Πατουλίδου, Μιχάλης Μπλέτσας, Ναπολέων Μαραβέγιας, Εύη Χιστοφιλοπούλου, όλοι σημιτικό ΠΑΣΟΚ. Πώς ευτελίζει ο Πρωθυπουργός και απεχθάνεται τους ψηφοφόρους και τα στελέχη της Νέας Δημοκρατίας δεν το καταλαβαίνω. Και να πω και κάτι άλλο; Γιατί δεν το τελειώνετε αλλιώς; Υπάρχει κι άλλη λύση. Πάρτε και τον Γιάννο Παπαντωνίου, πάρτε και τον Πανταγιά, για να είστε σίγουροι ότι είστε με τον Σημίτη εσείς στη Νέα Δημοκρατία και όχι με τη Νέα Δημοκρατία. Είστε με τον Σημίτη. Τέλος! Πείτε το ορθά κοφτά. Δεν πάει έτσι.

(Χειροκροτήματα από την πτέρυγα της Ελληνικής Λύσης)

Και για να σας δώσω να καταλάβετε πόσο ελλιποβαρής είναι ο Πρωθυπουργός διαβάζω, 16 Ιανουαρίου του ’19: «Αφού στεγάσατε» έλεγε στον ΣΥΡΙΖΑ «όλο το παλιό σύστημα, εκείνους που απέβαλε το ΠΑΣΟΚ και τα απομεινάρια των λαθών της Μεταπολιτεύσεως, πέφτετε ένα σκαλί πιο κάτω. Γίνεστε η τρίτη ή η τέταρτη στάση του δρομολογίου του κάθε πολιτικού γυρολόγου. Καλό σας δρόμο, λοιπόν, και να προσέχετε στις στροφές!». Να προσέχει στις στροφές αυτός, γιατί ο Σημίτης είναι πάνω στη στροφή και τον παίρνει αγκαλιά τον Σημίτη. Αδιανόητα πράγματα! Πόσο συνεπής είναι ο Πρωθυπουργός όταν τα έλεγε αυτά πριν λίγο καιρό; Πλήρης ασυνέπεια λόγων και έργων από τον Πρωθυπουργό!

Και να πάμε και στους αντιρρησίες συνείδησης. Μάκης Βορίδης. Τι μορφή και ο Μάκης! Τι εξαίρετο παιδί! Για πρώτη φορά βγαίνει Υπουργός μιας κυβέρνησης και λέει ότι ο νόμος για τον γάμο ομοφυλοφίλων είναι αντισυνταγματικός, αλλά θα απέχει ο ίδιος. Δηλαδή στηρίζει μια κυβέρνηση που φέρνει αντισυνταγματικό νόμο ο νομικός Βορίδης και θα απέχει, λέει, από την ψηφοφορία. Δηλαδή ποια είναι η νομική του άποψη; Ότι αφήνει μια κυβέρνηση να ψηφίσει αντισυνταγματικό νόμο; Αφήστε τα παραμύθια τώρα. Πάει να ετοιμάσει ο Βορίδης, με τον Σαμαρά μαζί, ένα «υποκομματίδιο» στην πορεία, μπας και κόψει από την Ελληνική Λύση.

Το ποτάμι δεν σταματά, η Ελληνική Λύση δεν ανακόπτεται, ό,τι και αν κάνετε! Το επιχειρήσατε δύο φορές, αποτύχατε και θα αποτύχετε ξανά!

(Χειροκροτήματα από την πτέρυγα της Ελληνικής Λύσης)

Και πάμε στους ΛΟΑΤΚΙ. Εδώ έχω να πω το εξής, μια αποκάλυψη…

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, επιτρέψτε μου μια διακοπή. Να καλωσορίσουμε τα παιδιά, γιατί αργείτε. Άκουσα τη λέξη τελειώνω, αλλά…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τρία λεπτά ακόμη θέλω.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής των Ελλήνων, δεκαεννέα μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Νέου Ψυχικού.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ήθελα να επισημάνω κάτι. Ουδείς αμφισβητεί την προσωπικότητα κανενός.

**ΔΙΟΝΥΣΙΟΣ ΧΑΤΖΗΔΑΚΗΣ:** Την αμφισβητήσατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περίμενε. Δεν έχει το κόμμα του 41% προσωπικότητες στον αθλητισμό για να βάλει δικές του;

**ΔΙΟΝΥΣΙΟΣ ΧΑΤΖΗΔΑΚΗΣ:** Σαν τον Πύρρο Δήμα όχι. Σήκωσε ψηλά την Ελλάδα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάλι σημιτικό θέλετε; Πάλι σημιτικό θέλεις; Είπαμε, να είστε παραμάγαζο του Σημίτη, Νέα Δημοκρατία δεν είστε, αυτή η μεγάλη συντηρητική παράταξη, αυτό λέω. Δεν είναι κακό.

Πάμε και στους ΛΟΑΤΚΙ. Και θέλω να απευθυνθώ στα παιδιά που μας βλέπουν από πάνω. Αυτοί οι ψευτοαπατεώνες, οι πολιτικάντηδες δημοσκόποι, όταν κάνουν δημοσκοπήσεις να μην θέτουν ερωτήματα-παγίδες. Λένε: «Είστε υπέρ του γάμου ομοφυλοφίλων;». Η δεύτερη ερώτηση: «Είστε υπέρ της υιοθεσίας εκ μέρους των ομοφυλοφίλων;». Για σταθείτε, βρε παιδιά. Όταν λες για γάμο αυτονοήτως μιλάς και για υιοθεσία. Δεν υπάρχει διπλό ερώτημα, ένα είναι το ερώτημα. Όταν μιλάς για γάμο ομοφυλοφίλων, τελείωσε, μιλάς και για υιοθεσία. Έτσι κάνουν τις δημοσκοπήσεις τους, με ερωτήσεις-παγίδες.

Ο Έλληνας είναι εναντίον του γάμου των ομοφυλοφίλων. Δεν λέμε τι κάνουν στο κρεβάτι τους. Ας κάνουν ό,τι θέλουν. Ο Θεός θα κρίνει τον καθένα, όχι εμείς. Αλλά όσο η πολιτική εξουσία μπορεί να ορίζει τι είναι νόμιμο και τι είναι παράνομο, εγώ μια παρανομία δεν θα τη νομιμοποιήσω. Ποια είναι η παρανομία; Πήγε ο άλλος από την Αφρική και πήρε ένα παιδί –δεν θα σας πω ότι το αγόρασε- παράνομα, το έφερε στην Ελλάδα και θέλει εκ των υστέρων το ελληνικό κράτος να νομιμοποιήσει την παρανομία του. Όχι, κύριοι, ούτε θα νομιμοποιήσουμε την παρανομία ούτε θα κάνουμε το παρά φύσιν κατά φύσιν. Αυτή είναι η άποψή μας.

Κι εδώ έχουμε το εξής αμίμητο: Όλοι δικαιούνται να μιλάνε, και ο Καπουτζίδης κι ο Σεργουλόπουλος κι ο Βαλλιανάτος και ο Πατέλης -όλοι να μιλάνε έχουν δικαίωμα, ναι- κι η Σκορδά, η Καινούργιου, ο Λιάγκας, η Γερμανού, η πακιστανική πρεσβεία, οι Υπουργοί, οι Βουλευτές, αλλά δεν μπορεί να εκφραστεί η Εκκλησία. Αμ δε! Τι λέτε; Θα εκφράζεται όσο θέλει, όποτε θέλει, όταν θέλει η ελληνική Ορθόδοξη Εκκλησία, άσχετα αν είναι χλιαρή η αντίδρασή της.

(Χειροκροτήματα από την πτέρυγα της Ελληνικής Λύσης)

Καλώ τον Αρχιεπίσκοπο την Κυριακή να πει ότι όποιος Βουλευτής ψηφίσει ή απέχει από το νομοσχέδιο είναι εκτός Εκκλησίας. Διότι δεν μπορεί να είσαι αλά καρτ χριστιανός. Το δόγμα είναι δόγμα και το δόγμα δεν το αφαιρείς. Αυτό είναι, τέλος. Αν είσαι χριστιανός ορθόδοξος. Μπορεί να είσαι άθεος, βουδιστής, ό,τι θες. Φαντάζομαι στο Ισλάμ δεν ισχύει η νομιμοποίηση της ομοφυλοφιλίας. Δεν θα ψηφίσετε, φαντάζομαι, εσείς που είστε μουσουλμάνοι, τρεις δεν έχετε στο ΠΑΣΟΚ; Θα ψηφίσουν αυτοί;

**ΠΑΝΑΓΙΩΤΗΣ ΔΟΥΔΩΝΗΣ:** Τι κάνετε τώρα, τεστ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, ρωτάω, εκφράζω απορία.

Γιατί σε όλες τις θρησκείες δεν υπάρχει γάμος. Η αθεΐα και η αθρησκία το επιτρέπει, αλλά οι θρησκείες δεν το επιτρέπουν.

**ΙΑΣΟΝΑΣ ΦΩΤΗΛΑΣ:** Θέλετε να κάνουμε διάλογο;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Φωτήλα, πολύ ζωηρός είστε. Υπουργείο δεν θα πάρετε ποτέ, μην στεναχωριέστε.

**ΙΑΣΟΝΑΣ ΦΩΤΗΛΑΣ:** Δεν πειράζει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όσο και να παλεύετε, Υπουργείο δεν θα πάρετε. Σας το λέω για να το ξέρετε. Προηγούνται οι σημιτικοί. Εσείς στο «Ποτάμι» δεν ήσασταν; Από αλλού ήρθατε. Και άλλοι από αλλού ήρθατε, όπως πολλοί περαστικοί μπαίνετε, σημιτικοί, ποταμίσιοι.

Πάμε στην ουσία. Τι λέει το Σύνταγμα άρθρο 21: «Η οικογένεια ως θεμέλιο της συντήρησης και προαγωγής του Έθνους, καθώς και ο γάμος, η μητρότητα, η παιδική ηλικία τελούν υπό την προστασία του κράτους». Η πλακίτσα τέλος! Και αντισυνταγματικό, και παρά φύσιν, και δεν το θέλει η ελληνική κοινωνία. Άρα πάρτε το πίσω τώρα, γιατί διαστρέφετε την πραγματικότητα!

(Χειροκροτήματα από την πτέρυγα της Ελληνικής Λύσης)

Και επίσης, μη θυμηθώ τις δηλώσεις του ίδιου του Πρωθυπουργού για την αποχή που ήθελαν να κάνουν οι συριζαίοι κατά το παρελθόν. Υπάρχει δήλωση του Έλληνα Πρωθυπουργού ότι η αποχή είναι ό,τι χειρότερο για τον Βουλευτή που εκπροσωπεί τον ελληνικό λαό. Τώρα όμως ανέχεται την αποχή ο Πρωθυπουργός, κάνει την ανάγκη φιλότιμο, για να μη χάσει την «καρέκλα». Αν ήταν πραγματικά ανδρεία η στάση του, θα έλεγε: όχι, επιβάλλω κομματική πειθαρχία. Εδώ σε θέλω. Ιδού η Ρόδος ιδού κι οι ΛΟΑΤΚΙ! Ας επιλέξει.

Πάμε και σε κάτι που έμαθα σήμερα το πρωί. Δεν το ήξερα. Μία Βουλευτής της Ελληνικής Λύσης είχε κάνει κατά το παρελθόν αίτηση για να υιοθετήσει παιδί, το οποίο ήταν ανάπηρο και χρήζει περίθαλψης. Ήταν η γιατρός μας, η κ. Αθανασίου. Έχω την απάντηση της αρμόδιας αρχής. Δεν της το δίνουν, ενώ και λεφτά έχει και απ’ όλα. Όπως συμβαίνει και με χιλιάδες άλλα ζευγάρια ετεροφυλοφίλων. Γιατί, λοιπόν, δεν προηγούνται αυτοί που περιμένουν χρόνια και βιάζεται ο Πρωθυπουργός να το κάνει για πεντακόσια ζευγάρια που έχουν σύμφωνο συμβίωσης; Ρωτώ εσάς. Θα το καταθέσω στα Πρακτικά της Βουλής. Να, εδώ είναι η κ. Αθανασίου, ρωτήστε την. Της αρνήθηκαν να υιοθετήσει, χρόνια πριν, το 2011, το απέρριψαν. Για να μην κοροϊδεύουμε τον ελληνικό λαό.

Για εμάς τίποτα δεν μπορεί να είναι πολιτικά ορθό αν είναι ηθικά λάθος. Και αυτό είναι ανήθικο, ηθικά λάθος! Τέλος!

(Χειροκροτήματα από την πτέρυγα της Ελληνικής Λύσης)

Θα ήθελα να πω και το εξής. Στην Νέα Δημοκρατία επικρατεί μία αντίληψη, με την οποία είμαστε κάθετα αντίθετοι, η αντίληψη ότι κάνουμε το άσπρο μαύρο, το κίτρινο μπλε και αναλόγως όπως μας βολεύει βολεύουμε τα πράγματα. Τη μία η αποχή δεν μας αρέσει, την άλλη την κάνουμε, τη μία είναι παράνομος ο νόμος, αντισυνταγματικός, την άλλη θα τον φέρουμε. Δεν πάει έτσι πουθενά η Ελλάδα. Έχετε από δίπλα τα μέσα ενημέρωσης που σας βοηθούν πάρα πολύ με την παραπληροφόρησή τους και στο τέλος φτάσαμε σήμερα να λέμε το εξής και δυστυχώς το πολιτικό προσωπικό να το υπηρετεί, ότι οι βιομηχανίες όπλων θέλουν την ειρήνη στον κόσμο.

Αυτό θα πιστέψουμε στο τέλος, ότι οι φαρμακοβιομηχανίες μας θέλουν υγιείς, ότι η δικαιοσύνη είναι ανεξάρτητη, ότι η Κυβέρνηση κάνει πάντα το καλό, ότι τα μέσα μαζικής ενημέρωσης λένε την αλήθεια. Δεν ισχύει τίποτα από όλα αυτά. Ζούμε σε μια εικονική πραγματικότητα, σε μια ψευδαίσθηση, την οποία τα μέσα μαζικής ενημερώσεως τη δημιουργούν επίτηδες, για να δημιουργήσουν σύγχυση. Ε, αυτή, λοιπόν, η σύγχυση θα σταματήσει.

Τον Ιούνιο θα πάθετε μεγάλη ζημιά, γιατί ο ελληνικός λαός θα απαντήσει στις προκλήσεις, στην αλαζονεία, στην αμετροέπεια και κυρίως στη συμπεριφορά που έχει αυτή η Κυβέρνηση που δεν είναι Νέα Δημοκρατία, που δεν έχει καμμία σχέση με την συντηρητική παράταξη. Θα απαντήσει με μία φωνή. Η Ελληνική Λύση έρχεται για να κυβερνήσει. Αυτή θα είναι απάντηση με πρόγραμμα και σχέδιο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ζητήσει ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, παίρνω τον λόγο όχι για να απαντήσω συνολικά στο πολιτικό παραλήρημα -γιατί έτσι μπορώ να το καταγράψω- του κ. Βελόπουλου, που τοποθετήθηκε επί παντός επιστητού με αοριστίες, με διαπιστώσεις, με ανεύθυνο τρόπο, χωρίς τεκμηρίωση.

Δεν απαντώνται αυτά τα πράγματα αλλά τοποθετούμαι για ένα ζήτημα, το οποίο θεωρώ προσβολή προς το Κοινοβούλιο, προσβολή σε αυτό που εκπροσωπώ σήμερα, εκπροσωπώντας τον Πρωθυπουργό ως Υπουργός Αθλητισμού, για τον αθλητισμό. Και το λέω αυτό γιατί προσέβαλε έναν άνθρωπο που σήκωσε τρεις φορές την ελληνική σημαία, τον Πύρρο Δήμα, που ανεξάρτητα σε ποιο κόμμα είναι κάποιος, που είναι απόλυτα σεβαστό μέσα στην ελευθερία της πολιτικής επιλογής του οποιουδήποτε αθλητή, ανθρώπους που εκπέμπουν αυτό τον συμβολισμό, που σηκώνουν, συγκινούν συνεγείρουν την Ελλάδα που σήκωσαν την ελληνική σημαία ψηλά, είναι προσβλητικό και απαράδεκτο λάθος να προσβάλλεται από πολιτικό Αρχηγό κόμματος ο Πύρρος Δήμας. Θεωρώ ότι είναι λάθος του, θεωρώ ότι είναι ντροπή για το ελληνικό Κοινοβούλιο τέτοιες τοποθετήσεις κατά τέτοιων ανθρώπων που τίμησαν την ελληνική σημαία και τον ελληνικό αθλητισμό και ως εκ τούτου, ζητώ να πάρει πίσω την προσβολή προς τον Πύρρο Δήμα. Όχι στον Πύρρο Δήμα τον πολιτικό, που δικαίωμά του να τοποθετηθεί όπου θέλει, στον Πύρρο Δήμα και στον Πύρρο Δήμα Έλληνα Ολυμπιονίκη που σήκωσε ψηλά την Ελλάδα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Πρόεδρε, έχετε τον λόγο για ένα λεπτό -παράκληση θερμή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Κύριε Υπουργέ, εγώ δεν κατάλαβα τι είπατε.

Είναι προσβολή να είναι κάποιος σημιτικός; Αυτό είπατε τώρα; Είναι προσβλητικό να είναι σημιτικός κάποιος; Αυτό είπατε.

Ζείτε σε παράλληλο σύμπαν, μου φαίνεται, κύριε Υπουργέ. Εγώ σας είπα ότι πολιτικά είναι σημιτικοί αυτοί και εσείς λέτε ότι τον προσέβαλα. Άρα, λοιπόν, οι σημιτικοί που έχετε δίπλα σας προσβάλλουν με την παρουσία τους. Εγώ φταίω; Μη ζείτε σε παράλληλο σύμπαν. Γι’ αυτό μιλάτε για παραληρήματα. Προσέξτε τι λέτε γιατί εκτίθεστε.

**ΠΡΟΕΔΡΕΥΩΝ (Αθανάσιος Μπούρας):** Να συνεχίζουμε τώρα τη διαδικασία, καλώνταςστο Βήμα τον ειδικό αγορητή της Νέας Αριστεράς τον κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, υπό κανονικές συνθήκες μια συζήτηση στη Βουλή για τον αθλητισμό θα έπρεπε να είναι μια γιορτή, όπως γιορτή είναι και ο ίδιος αθλητισμός. Δυστυχώς, έχουμε καταλήξει στη χώρα οι συζητήσεις για τον αθλητισμό να μονοπωλούνται από ειδήσεις για στέγαστρα γηπέδων που τα παίρνει ο αέρας, όπως προχθές στο «Παγκρήτιο» ή να γινόμαστε μάρτυρες βίαιων επεισοδίων μέσα και έξω από τους αγωνιστικούς χώρους, που συχνά καταλήγουν ακόμη και στην απώλεια ανθρώπινων ζωών.

Λέμε ως Νέα Αριστερά, με την πιο δυνατή φωνή και από το Βήμα της Βουλής, πως δεν είναι αυτός ο αθλητισμός που θέλουμε και ονειρευόμαστε, δεν είναι αυτή η κατάσταση που μας αξίζει ως κοινωνία, γι’ αυτό και θα κάνουμε ότι χρειάζεται για να αλλάξει.

Κυρίες και κύριοι συνάδελφοι, με το παρόν νομοσχέδιο η Κυβέρνηση της Νέας Δημοκρατίας επιχειρεί με δραματική καθυστέρηση, να εμφανίσει ότι αναλαμβάνει κάποιες πρωτοβουλίες για την αντιμετώπιση των φαινομένων οπαδικής βίας στα γήπεδα και στον αθλητισμό. Στην πραγματικότητα η Κυβέρνηση ομολογεί τη δική της εγκληματική ανικανότητα, τις δικές της εγκληματικές ευθύνες που αποδεικνύονται και μόνο από το γεγονός, πως το δεύτερο εξάμηνο του 2023 μετρήσαμε ακόμη δύο ανθρώπινες ζωές χαμένες στα γήπεδα ή γύρω από αυτά. Από τη μία επιτρέψατε το καλοκαίρι που μας πέρασε σε Κροάτες ναζί-χούλιγκαν να διασχίζουν ανενόχλητοι τη μισή χώρα και να δολοφονήσουν έξω από το γήπεδο της ΑΕΚ τον Μιχάλη Κατσουρή. Και από την άλλη, είχαμε πριν λίγες μέρες τη τραγική απώλεια της ζωής του αστυνομικού Γιάννη Λιγγερίδη, εν ώρα υπηρεσίας στα επεισόδια στου Ρέντη.

Έρχεστε, λοιπόν, τώρα τόσο τραγικά καθυστερημένα να νομοθετήσετε. Το ίδιο ακριβώς είχατε πράξει και πριν δύο χρόνια, όταν είχε χάσει τη ζωή του σε ένα επεισόδιο ο δεκαεννιάχρονος Άλκης Καμπανός. Και τότε φέρατε νομοσχέδιο για την αντιμετώπιση της βίας, έτσι το είχατε ονομάσει, και μιλούσατε για το μαχαίρι που θα φτάσει στο κόκκαλο. Τι κάνατε τελικά; Τίποτα, το παραμικρό. Απόδειξη για την τραγική αναποτελεσματικότητά σας αποτελεί και το γεγονός πως με το σημερινό νομοσχέδιο επαναφέρετε με μικρές αλλαγές σε διατάξεις που είχατε ψηφίσει και παλαιότερα και εσείς οι ίδιοι δεν θα εφαρμόσετε ποτέ.

Επιλέξατε μετά τα γεγονότα του Ρέντη με την πράξη νομοθετικού περιεχομένου να βάλετε λουκέτα στις κερκίδες των φιλάθλων όλων των ομάδων της Σούπερ Λιγκ 1 και Σούπερ Λιγκ 2, τιμωρώντας με αυτό τον τρόπο τους πάντες, ένα οριζόντιο μέτρο επί δικαίων και αδίκων.

Αγνοήσατε όσα σας επισημαίναμε εδώ και καιρό, πως αυτό που χρειάζεται είναι η εφαρμογή των νόμων που ήδη υπάρχουν και όχι να θυμάστε τους νόμους όταν χάνονται άνθρωποι. Αν είχατε εφαρμόσει τις προηγούμενες διατάξεις, δεν θα μιλούσαμε τώρα για τέσσερα χρόνια χαμένα και πιθανότατα δεν θα μετρούσαμε νέες ανθρώπινες απώλειες.

Κυρίες και κύριοι συνάδελφοι, με το παρόν νομοσχέδιο η Νέα Δημοκρατία αποδεικνύει ότι επιμένει στην πεπατημένη της ολοένα αυξανόμενης καταστολής και του αυταρχισμού, επιχειρώντας να ιδρύσει στο ποδόσφαιρο ένα αστυνομικό κράτος. Ήδη με τον ν.4908/2022 είχατε επαναφέρει το ιδιόνυμο για παραβάσεις οπαδικής βίας ακόμα και σε πλημμελήματα.

Είχατε, όμως, ψηφίσει και πλήθος προληπτικών μέτρων που δεν εφαρμόσατε ποτέ. Θέλουμε να πούμε ότι το νομικό θεσμικό πλαίσιο που υπάρχει ήδη, που είναι ήδη ψηφισμένο, είναι από τα αυστηρότερα σε όλη την Ευρώπη. Και έρχεστε σήμερα να επενδύσετε ακόμη περισσότερο στην καταστολή, στην Αστυνομία, αναβαθμίζοντας την παρουσία της εντός και εκτός γηπέδων, στους αυταρχικούς ελέγχους, στην καταπάτηση δικαιωμάτων.

Αλήθεια, αναρωτηθήκατε ποτέ γιατί παρά το τόσο αυστηρό θεσμικό πλαίσιο, η βία στα γήπεδα στον αθλητισμό μεταξύ των οπαδών αντί να μειώνεται αυξάνεται και μάλιστα λαμβάνοντας όλο και πιο σκληρά χαρακτηριστικά; Εκτός κι αν το μοναδικό που σας ενδιαφέρει είναι απλά η βία να φύγει από τα γήπεδα και τους αγωνιστικούς χώρους και να μεταφερθεί λίγο έξω από αυτά. Φαντάζομαι πως όχι.

Το υπάρχον θεσμικό πλαίσιο δεν έχει ανάγκη από αυστηρότερες ποινές αλλά ένα σφιχτό συγκεκριμένο και οριστικό σχέδιο πρόληψης, που θα εφαρμόζεται από όλους και σε όλους και δεν θα ενεργοποιείται μόνο εάν έχουμε φονικές συμπλοκές. Αυτή είναι η θέση μας.

Θα πρέπει να γίνει κατανοητό πως το φαινόμενο της οπαδικής βίας είναι σύνθετο και πολυπαραγοντικό. Απαιτεί συνδυασμό πολιτικών ενεργειών και δράσεων για την αντιμετώπισή της. Έχει φτάσει η στιγμή επιτέλους να επενδύσουμε και στην πρόληψη, στην ευαισθητοποίηση κατά της βίας. Εσείς δεν κάνετε το παραμικρό για την πρόληψη.

Σας καταθέσαμε ως Νέα Αριστερά, συγκεκριμένες προτάσεις. Προτείναμε τη δημιουργία νέας μεικτής διακομματικής κοινοβουλευτικής επιτροπής με τη συμμετοχή εκπροσώπων των κομμάτων, επιστημονικών φορέων και των αρμόδιων Υπουργείων που θα έχει υπό την εποπτεία και αρμοδιότητα της Επιτροπής Μορφωτικών της Βουλής, την ευθύνη για τον συντονισμό της δράσης της πολιτείας για την εξάλειψη της βίας μέσα και έξω από τα γήπεδα.

Προτείναμε τη δημιουργία παρατηρητηρίου κατά της βίας στα γήπεδα, τη θέσπιση συνηγόρου του φιλάθλου, την υποχρεωτική πρόσληψη από τις ΠΑΕ και τις ομοσπονδίες όχι μόνο αθλητικού και ψυχολόγου αλλά και κοινωνικού λειτουργού, που πιστεύω ότι είναι μια πολύ σημαντική πρόταση, όπως επίσης και τη δημιουργία εκπαιδευτικών και κοινωνικών δράσεων ενίσχυσης της άμυνας του ευ αγωνίζεσθαι και ολυμπιακής παιδείας σε συνεργασία με όλα τα σωματεία αλλά και τη δημιουργία ενός οργανωμένου δικτύου πρόληψης με βάση τον χώρο της εκπαίδευσης όλων των βαθμίδων.

Αναφέρθηκα και στην επιτροπή στην πρωτοβουλία της δομής «Εις το όνομα του Άλκη», που έχει δημιουργήσει ένα δίωρο εκπαιδευτικό πρόγραμμα που απευθύνεται στους μαθητές, θέλοντας να σπείρει τους σπόρους της ενσυναίσθησης, της ευαισθητοποίησης, της συνύπαρξης στον αθλητισμό όλων των χρωμάτων. Ήδη αυτό το πρόγραμμα προβάλλεται σε πολλά σχολεία. Γιατί να μην ακολουθήσει και η πολιτεία τέτοιες πρωτοβουλίες; Γιατί να μην πρωτοστατεί σε τέτοιες πρωτοβουλίες;

Οι επιστήμονες που μίλησαν στη διαβούλευση πρότειναν επίσης ένα σύστημα με προληπτικά αυστηρά μέτρα και παρεπόμενες ποινές, όπως παρουσία στο αστυνομικό τμήμα την ημέρα του αγώνα, δια βίου απαγόρευση σε επιτροπές εκστρατείας φιλίας και ενημέρωσης και πολλά ακόμα. Τίποτε από τα παραπάνω δεν περιλαμβάνεται στο νομοσχέδιο που μας φέρνετε σήμερα. Ένα νομοσχέδιο αντιεπιστημονικό που επιλέγει να επενδύσει αποκλειστικά στον αυταρχισμό και την καταστολή, στην περιστολή δικαιωμάτων.

Έχουμε την άποψη πως οι ποινές που θα επιβάλλονται θα πρέπει να ορίζονται κλιμακωτά και να περιλαμβάνουν από απλές στερήσεις, κοινωνική εργασία, επιβολή ειδικών βιωματικών δράσεων ή τη δυνατότητα συμμόρφωσης, μέχρι την οριστική απαγόρευση εισόδου, αλλά και βαριές ποινές που θα πρέπει όμως να είναι η εξαίρεση.

Με αυτά τα δεδομένα είναι προφανές ότι καταψηφίζουμε την πράξη νομοθετικού περιεχομένου, ένα αυταρχικό οριζόντιο μέτρο που επιβάλλεται εναντίον όλων των φιλάθλων του ποδοσφαίρου. Στην πραγματικότητα προσπαθείτε να κρύψετε τις δικές σας ευθύνες.

Επίσης, θα ήθελα να κάνω μια ειδική αναφορά και στο άρθρο 20 του νομοσχεδίου, με το οποίο δίνεται το δικαίωμα αναγγελίας προπονητών χωρίς αυτοί να κατέχουν ούτε καν απολυτήριο λυκείου, αρκεί κάποιος να υπήρξε διακεκριμένος αθλητής ποδοσφαίρου, σκοποβολής ή τοξοβολίας. Πέρα από το γεγονός ότι η συγκεκριμένη διάταξη μοιάζει εξόχως φωτογραφική, θεωρούμε πως υποβαθμίζει την άδεια ασκήσεως επαγγέλματος Α΄ κατηγορίας που αποδίδουν τα πανεπιστήμια φυσικής αγωγής μέσω των ειδικοτήτων.

Κυρίες και κύριοι συνάδελφοι -και κάπου εδώ κλείνω-, ο αθλητισμός είναι κάτι πολύ παραπάνω από ένα απλό εμπόρευμα που μετριέται με βάση τα ποσοστά κερδοφορίας των διαφόρων ανώνυμων αθλητικών εταιρειών. Αποτελεί καθολικό δικαίωμα όλων των πολιτών. Υπό αυτή την έννοια, θεωρούμε αδιανόητο να υπάρχουν το 2024 αθλητικές εγκαταστάσεις και υποδομές που δεν είναι προσβάσιμες από τους συμπολίτες μας ΑΜΕΑ.

Αυτή την ώρα που μιλάμε, αθλητές, όπως κατήγγειλε και ο Πρόεδρος του Πανελληνίου Συνδέσμου Αμειβομένων Ποδοσφαιριστών και Ποδοσφαιριστριών, βρίσκονται σε άθλια οικονομική κατάσταση, απειλώντας ακόμα και να βάλουν τέλος στη ζωή τους, καθώς το ελληνικό δημόσιο καθυστερεί, παρά τις τελεσίδικες δικαστικές αποφάσεις για είσπραξη δεδουλευμένων, να τους αποδώσει χρήματα από αμοιβές που τους οφείλουν συγκεκριμένες ΠΑΕ. Αναφέρομαι στον νόμο 3606 του 2007.

Ο Πρόεδρος του ΠΣΑΠΠ έχει επίσης καταγγείλει ότι τα χρέη προς τους επαγγελματίες ποδοσφαιριστές της Σούπερ Λιγκ 2 ξεπερνούν τα 25 εκατομμύρια ευρώ. Δεν μπορεί η ελληνική πολιτεία να συνεχίσει άλλο αυτό τον παραλογισμό. Δεν μπορεί η Κυβέρνηση να κάνει πως δεν ακούει, πως δεν βλέπει. Πρόκειται για ανθρώπους, για οικογένειες. Δεν μπορεί να παρακάμπτεται έτσι ο νόμος για την εξυπηρέτηση συγκεκριμένων συμφερόντων. Να δοθούν τώρα σε αυτούς τους ανθρώπους, τους αθλητές τα δεδουλευμένα τους.

Τα συμφέροντα στον χώρο του αθλητισμού ήταν και παραμένουν πολύ ισχυρά. Δυστυχώς, εσείς παραμένετε μια Κυβέρνηση άβουλη να συγκρουστείτε μαζί τους. Γι’ αυτό και βλέπουμε όλο και περισσότερο, όλο και συχνότερα φαινόμενα βίας, αλλά και εκφυλισμού του αθλητικού γίγνεσθαι στη χώρα.

Την ώρα που ο ερασιτεχνικός αθλητισμός δοκιμάζεται σε όλη τη χώρα από την έλλειψη υποδομών και χρηματοδότησης, κάποιοι με όχημα ή πρόσχημα τις ανώνυμες αθλητικές εταιρείες θησαυρίζουν.

Εμείς στη Νέα Αριστερά θα συνεχίσουμε με πείσμα να υπηρετούμε τις πραγματικές ανάγκες της κοινωνίας και στον χώρο του μαζικού αθλητισμού, μακριά και έξω από τα συμφέροντα και τις παθογένειες του παρελθόντος.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και για την οικονομία του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και δύο εκπαιδευτικοί συνοδοί τους από το 4ο Γενικό Λύκειο Κερατσινίου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του κόμματος των Σπαρτιατών, ο κ. Ιωάννης Κόντης.

Και να εξηγήσω κάτι. Όταν ένας Αρχηγός θέλει να μιλήσει, παίρνει τη θέση που θα μίλαγε ο ειδικός αγορητής του ή ο εισηγητής του. Δεν μπορώ να αλλάξω δηλαδή τη σειρά.

Δεν τηρείτε, κύριε Κόντη, εσείς τη διαδικασία. Την τηρώ εγώ. Αν θέλετε να μιλήσετε, ελάτε.

Έχετε τον λόγο, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, κατ’ αρχάς να αποτίσω κι εγώ τον φόρο τιμής με τη δική μου φωνή στους τρεις αξιωματικούς ήρωές μας, που έπεσαν σαν σήμερα στα Ίμια και να πούμε ότι η Ελλάδα δεν τους ξεχνά. Μια χώρα είναι καταδικασμένη να διαλυθεί, αν ξεχάσει την ιστορία της. Οι Έλληνες, ελπίζω, τους τιμούν, δεν τους ξεχνούν και πάντα θα τους τιμούμε.

Και επίσης να πούμε ότι χαιρετίζουμε τον αγώνα αυτών των αγροτών που μαζί με όλους τους συναδέλφους τους της Ευρωπαϊκής Ένωσης πλέον ξεσηκώνονται, γιατί οι αγρότες δεν κάνουν αγώνα για τον εαυτό τους, κάνουν αγώνα για όλους εμάς. Σε λίγο με τις εντολές που παίρνουν από την Ευρωπαϊκή Ένωση θα είναι αδύνατο να επιβιώσουν, αλλά να επιβιώσουν και οι Έλληνες, εισάγοντας μόνο προϊόντα τα οποία θα είναι κονσερβοποιημένες ακρίδες και έντομα, σύμφωνα με όσα σκέφτονται κάποιοι για τα επόμενα χρόνια.

Σχετικά με το νομοσχέδιο αυτό, να πω, κύριε Υπουργέ, ότι είχαμε την ευκαιρία στις τέσσερις συνεδριάσεις-διαβουλεύσεις που κάναμε να πούμε κάποια πράγματα. Εγώ πραγματικά πιστεύω ότι εσείς και οι συνεργάτες σας έχετε τη θέληση «να πιάσετε τον ταύρο από τα κέρατα», όπως λέμε, αλλά δυστυχώς, υπάρχουν κάποια κενά για εμάς τους ανθρώπους που ασχοληθήκαμε με τον αθλητισμό και ειδικά με το ποδόσφαιρο και μάλιστα, στις τύχες μιας μεγάλης ομάδας, όπως εγώ προσωπικά τον Άρη Θεσσαλονίκης για πολλά χρόνια. Και να πω ότι, δυστυχώς για μένα, δεν θα έχουν εύκολα το αποτέλεσμα που θέλουμε, αλλά και θα την πληρώσει τελικά και η κάθε ομάδα στο τέλος της ημέρας και οι οπαδοί, οι οποίοι μάλλον θα απομακρύνονται σιγά σιγά από τα γήπεδα. Θέλουμε να τους κρατήσουμε μέσα στα γήπεδα, απομακρύνοντας τη βία, αλλά τελικά θα διώξουμε και τους υγιείς οπαδούς.

Και είπα την προηγούμενη φορά σε μια παρατήρηση του κ. Φωτήλα, μιλώντας για τους συνδέσμους, ότι εγώ δεν είπα πως πρέπει να χαϊδεύουμε τους συνδέσμους, είπα ότι πρέπει να δώσουμε τη δυναμική που έχουν, να την κρατήσουμε, γιατί οι σύνδεσμοι είναι παρόντες δεκάδες χρόνια -οι σύνδεσμοι οπαδών, λέσχες τους λέτε-, αλλά να κάνουμε «χειρουργικές» παρεμβάσεις στους εγκληματίες που παρεισφρέουν στους συνδέσμους. Δεν είναι ο σύνδεσμος εγκληματική οργάνωση. Κάποιοι εγκληματίες παρεισφρέουν σε συνδέσμους. Είναι τελείως διαφορετικό.

Και σας έφερα σαν παράδειγμα τις μετακινήσεις που κάναμε με την ομάδα, όταν το 2010 φέραμε από τη Θεσσαλονίκη τριακόσια εξήντα δύο λεωφορεία και τριάντα χιλιάδες ανθρώπους. Την ασφάλεια και την τάξη και πριν και μετά τον αγώνα και στην επιστροφή, παρ’ ότι είχαμε χάσει, την τήρησαν οι ίδιοι οι σύνδεσμοι, γιατί είχαμε την επικοινωνία, τους είπαμε τι θέλουμε και όντως συνέβη αυτό. Το ίδιο όταν μεταφέραμε εννέα χιλιάδες άτομα στο Μάντσεστερ για να παίξουμε με τη Μάντσεστερ Σίτι. Δεν έγινε το παραμικρό ούτε στο αεροδρόμιο ούτε στην πόλη και μάλιστα, μας χαρακτήρισαν οι Εγγλέζοι ως τους καλύτερους οπαδούς που έχουν περάσει τα τελευταία πενήντα χρόνια στην Αγγλία. Θέλω να πω ότι είναι σημαντικό στοιχείο η συμβολή των συνδέσμων στη διατήρηση των αθλητικών δεδομένων και κανονισμών και νόμων, και εντός και εκτός γηπέδων.

Όσον αφορά όλα τα επεισόδια, εγώ θα αρχίσω από τη δολοφονία την πρόσφατη ενός παιδιού που έχουμε ξεχάσει, του Νάσου Κωνσταντίνου, και όχι επειδή ήμουν στον Άρη, θα πω ότι ήταν ένας οπαδός του ΠΑΟΚ, τον οποίο κυνήγησαν στο «Καυτανζόγλειο» απ’ έξω με λοστούς, σίδερα κ.λπ., έναν Κύπριο φοιτητή, και τον σκότωσε διερχόμενο αυτοκίνητο. Και αυτό δολοφονία ήταν.

Επίσης, έχουμε τη δολοφονία του Τόσκο Μποζατζίσκι σχεδόν σαν σήμερα πριν τέσσερα χρόνια, ενός Βούλγαρου οπαδού -τον οποίο δεν ακούω ποτέ να αναφέρουν, μόνο εμείς αναφέρουμε επειδή γνωρίζουμε την υπόθεση- που δολοφονήθηκε μέρα μεσημέρι κοντά στο Μέγαρο Μουσικής στη Θεσσαλονίκη από μα ορδή, μια αγέλη δέκα-δεκαπέντε ατόμων με σίδερα, μαχαίρια, σε μια καφετέρια που έπινε καφέ, και που δυστυχώς δύο άτομα μπήκαν φυλακή και μάλιστα αποδόθηκε σαν τροχαίο ατύχημα, παρ’ ότι αυτοί όταν τον σκότωσαν πέρασαν και από πάνω του με ένα αυτοκίνητο. Και έχουμε βεβαίως και τον Άλκη Καμπανό και τον Κατσουρή της ΑΕΚ.

Θέλω να πω ότι όλα έγιναν εκτός γηπέδου και δυστυχώς η βία, εάν δεν προσέξουμε, που αρχίζει από το σχολείο και από την κοινωνία μας, απλά θα μεταφερθεί εκτός γηπέδων αλλά θα λείπουν και οι οπαδοί από τα γήπεδα. Και πώς θα λείπουν; Γιατί είναι δύσκολη η διαχείριση στους περισσότερους οπαδούς αυτού του τρόπου εισόδου στα γήπεδα για κάθε αγώνα να υπάρχει αυτή η ταυτοποίηση η ηλεκτρονική. Υπάρχουν πάρα πολλά άτομα τα οποία, είτε είναι μεγάλης ηλικίας, είτε είναι ανήλικοι, είτε και μέσης ηλικίας, που δεν χρησιμοποιούν smartphones, είτε από πεποίθηση είτε για άλλους λόγους.

Δεν μπορούμε να κόψουμε το γήπεδο σε αυτούς, οι οποίοι στις περισσότερες περιπτώσεις είναι υγιείς άνθρωποι, που πάνε να προσφέρουν με το βαλάντιό τους και στις ομάδες του μπάσκετ, του βόλεϊ, του ποδοσφαίρου. Εγώ γνωρίζω φιλάθλους που πηγαίνουν σε όλα τα αθλήματα του Άρη -προσωπικά μιλάω για τον Άρη- για να βοηθούν με 10-15 ευρώ το τένις, το μπάσκετ με αμαξίδιο που έχει η ομάδα. Υπάρχουν κι άλλα αθλήματα τα οποία στεγάζονται κάτω από ένα έμβλημα, από έναν σύλλογο.

Όπως και να ‘χει, σημαντική επίσης είναι η ύπαρξη της ΔΕΑΒ. Η ΔΕΑΒ στα χρόνια μας και μέχρι τώρα ήταν μια απαξιωμένη ομάδα ανθρώπων, η οποία υποτίθεται υπηρετούσε τον αθλητισμό δίνοντας τις κατευθυντήριες οδηγίες, κάτι που δεν έκανε ποτέ στην Κυβέρνηση, στην ΕΠΟ, στα συμβουλευτικά όργανα και τα πειθαρχικά, για το πώς πρέπει να τηρηθεί η τάξη στα γήπεδα.

Σίγουρα είμαστε υπέρ της αναβάθμισής της και νομίζω ότι λείπει όντως ένα όργανο τέτοιο, αλλά πρέπει να είναι κάτω από τις εντολές, σύμφωνα με όσα λέει και η FIFA, της Ποδοσφαιρικής Ομοσπονδίας, δυστυχώς ή ευτυχώς, ξαναλέω. Διότι και για μένα η Ποδοσφαιρική Ομοσπονδία δεν διάγει τις καλύτερες ημέρες ή χρόνια της και το ξέρουμε όλοι αυτό. Αλλά δυστυχώς είναι έτσι.

Θα έπρεπε οι αποφάσεις για ποινές ή οι αποφάσεις για έναρξη ή αναβολή αγώνων να παίρνονται αποκλειστικά και μόνο από τα όργανα τα ποδοσφαιρικά, είτε λέγονται Σούπερ Λίγκ είτε λέγονται Ποδοσφαιρική Ομοσπονδία. Είπα ότι πιστεύω πως αυτό αντίκειται στους κανονισμούς της FIFA και θα παρέμβει και νομίζω ότι θα συμβεί αυτό και πιστεύω ότι ο νόμος στον τομέα αυτό θα μπει σε αδράνεια, όπως μπήκε και του κ. Κοντονή, που τα ίδια προέβλεψε το 2015. Η ίδια παρέμβαση υπήρξε λίγους μήνες μετά ή αμέσως και τελικά έγινε μια συμφωνία μεταξύ κυρίων και είπαν ότι δεν θα εφαρμόσουμε ποτέ αυτόν τον νόμο. Αν πάμε έτσι, οκ.

Θεωρώ λοιπόν ότι θα μπορούσαμε να έχουμε έναν νόμο για τον αθλητισμό χωρίς να έχουμε επιβολή ποινών από ένα ανεξάρτητο τρίτο όργανο, το οποίο σύμφωνα με το καταστατικό επαναλαμβάνω της FIFA δεν είναι αποδεκτό να επιβάλλει ποινές.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε εισηγητά, διακόπτω επειδή το λέτε επανειλημμένα. Δεν είναι έτσι.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μη διακόπτετε. Θα πάρετε τον λόγο όταν θελήσετε.

**ΙΩΑΝΝΗΣ ΚΟΝΤΗΣ:** Κύριε Υπουργέ, εγώ σας λέω την άποψή μου από την εμπειρία που έχω και δεν θέλω να αρχίσω να λέω για τον εαυτό μου, έχω ζήσει κοντά στη FIFA και στον Πρόεδρό της για μία δεκαετία, ξέρω τι είναι.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεν παρεμβαίνουμε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Συνεχίστε, κύριε Κόντη.

**ΙΩΑΝΝΗΣ ΚΟΝΤΗΣ:** Η επιβολή ποινών είναι παρέμβαση, αλλά σέβομαι, επαναλαμβάνω, το ότι εσείς θέλετε να λύσετε το πρόβλημα και δεν θέλω να σας πουλήσω εξυπνάδα, σας λέω τι συμβαίνει. Το θέμα, λοιπόν, για μένα είναι έτσι και ο χρόνος θα δείξει αν έχω δίκιο ή όχι. Είναι προσωπική άποψη και την εκφράζω εδώ και όλα καταγράφονται.

Επίσης, νομίζω ότι θα ήταν εύκολο να μην επιβάλετε ποινές, άλλες από τη μείωση των ποσοστών του στοιχήματος, που εδώ βλέπετε, σας λέω, έχετε όλο το δικαίωμα να το κάνετε, γιατί είναι κάτι το οποίο έχετε υπογράψει με μια ΚΥΑ -δεν ξέρω πώς- ή εσείς ως Κυβέρνηση και δίνετε ποσοστό στις ΠΑΕ. Νομίζω ότι είναι ένα αρκετά σεβαστό ποσό, είναι γύρω στο 1,5 εκατομμύριο για την κάθε ΠΑΕ και πιστεύω ότι είναι κάτι το οποίο μετράνε πάρα πολύ στον ισολογισμό τους. Να ξέρετε ότι υπάρχουν ΠΑΕ που έχουν ισολογισμό 3 εκατομμύρια. Το 1,5 εκατομμύριο που τους δίνετε είναι σχεδόν το 100% από όσο θα διέθεταν οι ίδιοι, που είχαν μόνο το τηλεοπτικό συμβόλαιο από εκεί. Κάποιοι που δεν βάζουν χρήματα από την τσέπη τους, αυτό εννοώ, μιλάω για μικρές ομάδες.

Συνεπώς εκεί θα μπορούσατε να απομειώνετε το ποσοστό, κάτι μάλιστα που έκανε και η συνδρομητική τηλεόραση στην εποχή μου. Στην εποχή μου στη Λίγκα είχαμε ενιαίο συμβόλαιο τηλεοπτικό και υπήρχαν ρήτρες που μας απομείωναν. Υπήρχε ομάδα που είχε χάσει 300.000, 500.000.

Το θέμα της επιβολής των ποινών επίσης της ΔΕΑΒ -ας πούμε έρχεται ένας εκπρόσωπος ΔΕΑΒ και λέει ότι σύμφωνα με τη γνώμη του δεν μπορεί να αρχίσει ένας αγώνας- έχει να κάνει και με τον προγραμματισμό των τηλεοπτικών καναλιών, των συνδρομητικών, που πληρώνουν ένα αρκετά σεβαστό ποσό, στο οποίο ο τάδε εκπρόσωπος της ΔΕΑΒ, εκείνη τη στιγμή -και όχι ο Υπουργός, ο εκπρόσωπος της ΔΕΑΒ- θα πει ότι αναστέλλει έναν αγώνα και εκείνη τη στιγμή δημιουργείται πρόβλημα, και προγραμματισμού και οτιδήποτε άλλο επιφέρει αυτό. Είναι πολλαπλά αυτά και γι’ αυτό σας λέω ότι δεν το επιτρέπει η FIFA.

Στο θέμα των λεσχών των φιλάθλων, κύριε Υπουργέ, αυτό που θέλετε να κάνετε, επιβάλλοντας ουσιαστικά τη διάλυσή τους και τη στέγασή τους κάτω από έναν σύνδεσμο και ο οποίος θα στεγάζεται στα γραφεία της ΠΑΕ, οπότε θα έχουμε και ομογαλακτισμό, θα είναι κάτω από την αιγίδα της ΠΑΕ στα γραφεία της οι σύνδεσμοι. Και αυτό δεν μπορεί να γίνει.

Όπως, επίσης, θεωρώ ότι δεν μπορεί η ΠΑΕ να είναι υπεύθυνη για τις εκδρομές των οπαδών, να τις διοργανώνει αυτή, όπως διάβασα στον νόμο. Θα πρέπει ο κάθε σύνδεσμος να κάνει μόνος του τις εκδρομές του. Βλέπουμε βέβαια τα τελευταία χρόνια δεν επιτρέπονται και οι εκδρομές. Και τι γίνεται; Πηγαίνουν μόνοι τους οπαδοί, είτε με ιδιωτικά αυτοκίνητα -και είναι κάτι πολύ χειρότερο γιατί δεν αναλαμβάνει κανείς καμμία ευθύνη- σε γήπεδα και μπαίνουν μέσα, είτε ιδιωτικά είτε καθ’ ομάδες.

Μπορεί, λοιπόν, να έχει ο κάθε σύνδεσμος μία παρουσία, να είναι δηλωμένοι όπως θέλετε, με τα ποινικά τους μητρώα, με τα ονόματά τους, διευθύνσεις κ.λπ., αλλά θα πρέπει να διατηρηθούν ως έχουν. Μην ξεχνάμε ότι υπάρχουν σύνδεσμοι οι οποίοι έχουν παρουσία πάνω από εξήντα έτη. Στον Άρη δύο σύνδεσμοι έχουν ο ένας εξήντα και ο άλλος σαράντα χρόνια. Είναι σύνδεσμοι οι οποίοι έχουν βγάλει και πολιτικούς ακόμη. Πολλοί πολιτικοί, ακόμα και συνάδελφοί σας εδώ, έχουν βγει από τους συνδέσμους αυτούς. Δεν σημαίνει ότι ήταν εγκληματικές οργανώσεις. Και, όπως σας είπα, είναι σύνδεσμοι που πολλές φορές προστάτευσαν το ποδόσφαιρο.

Στον τελικό που σας ανέφερα, όταν πήγαν να γίνουν επεισόδια από σεκιουριτάδες στο γήπεδο μέσα, και ήμασταν τριάντα χιλιάδες παναθηναϊκοί και τριάντα χιλιάδες αρειανοί, παραδέχτηκε ο κ. Μπαλτάκος στην επιτροπή σας ότι ήταν οπαδοί που είχαν φορέσει γιλέκα σεκιουριτάδων. Απέτρεψαν τα επεισόδια όμως, όταν πήγαν να γίνουν εις βάρος μας, ακριβώς οι οργανωμένοι οπαδοί, που δεν άφησαν κανέναν, είτε να πετάξει κάτι είτε να μπει στο γήπεδο. Αυτή είναι η παρουσία η σημαντική. Φανταστείτε τώρα μια ΠΑΕ να προσπαθεί να ελέγξει τριάντα χιλιάδες οπαδούς σε ένα γήπεδο και να τους πει μην μπείτε μέσα. Είναι αδύνατον. Δεν μπορεί να γίνει.

Χρειάζεσαι τα γνωστά άτομα, τα οποία είναι οι συνδεσμίτες οι ενεργοί, στους οποίους θα αναθέσεις, όπως κάναμε σε όλα τα παιχνίδια, με ένα ειδικό γιλέκο, τη δική τους φύλαξη -όχι σεκιουριτάδες- μέσα στην κερκίδα τη δική τους φύλαξη. Αυτό θέλω να καταλάβουμε. Δεν είναι όλοι οι σύνδεσμοι και όλοι οι οπαδοί εγκληματίες. Υπάρχουν εγκληματίες; Ναι.

Θα σας πω όμως ότι ξέρω εγώ στη Θεσσαλονίκη ότι έχουν φύγει από ομάδα των Αθηνών και έχουν γίνει συνδεσμίτες σε ομάδα της Θεσσαλονίκης. Δεν είναι οπαδικό το θέμα γι’ αυτόν που θέλει να κάνει επεισόδια. Είναι ένα θέμα στο οποίο υποκρύπτονται κάτω από τον οπαδικό μανδύα κάποιοι. Μπορούμε να τους βρούμε και να τους βγάλουμε. Αυτό είναι, είναι απλό. Δεν το αμφισβητώ.

Στο τέλος της ημέρας η στόχευσή μας επιτυγχάνεται και με αυτούς τους τρόπους. Οπότε δεν θα μπω στη διαδικασία για την Επιτροπή Συντονισμού, τη ΔΕΑΒ κ.λπ.. Αυτά τα δύο σημαντικά θέματα είναι που μονοπωλούν το νομοσχέδιο.

Πάλι δεν θέλω να με παρεξηγήσετε για όσα λέω, γιατί δεν έχουν να κάνουν προσωπικά με εσάς. Επαναλαμβάνω ότι την πρόθεσή σας τη διέγνωσα και είναι πραγματικά ειλικρινής. Θέλουμε να πούμε επίσης και για το Καυταντζόγλειο. Κύριε Υπουργέ, είπατε προχθές ότι όντως θα υπάρξει μια πρόβλεψη για τους ΑΜΕΑ και για όλους τους ανθρώπους οι οποίοι αθλούνται ειδικά στο γήπεδο αυτό και είναι όντως σημαντική, εγώ το μεταβίβασα και στους ανθρώπους και αναμένουν να δουν τι θα κάνει αυτός που συνεχίζει τη διοίκηση του γηπέδου και επίσης η πολιτεία με μεγαλύτερη στοργή να είναι πάνω από τα προβλήματά τους. Γιατί νομίζω ότι αυτοί το αξίζουν και είναι το μόνο καθαρό σημείο στον αθλητισμό πλέον, έτσι όπως έχουν γίνει τα πράγματα, ερασιτέχνες και άνθρωποι με ειδικές ανάγκες.

Κατά τα άλλα πιστεύουμε ότι η Αστυνομία πρέπει να βγει από τα γήπεδα, δεν μπορεί να είναι μέσα στους αγωνιστικούς χώρους, ας είναι έξω από τους αγωνιστικούς χώρους. Θα σας θέσω, όμως, και ένα άλλο θέμα. Οι ΠΑΕ πληρώνουν κάθε χρόνο από το τηλεοπτικό τους συμβόλαιο 8%. Αυτά είναι κάποια 300.000, 400.000 για τις μεσαίες ομάδες που πηγαίνουν, υποτίθεται, υπέρ της Αστυνομίας. Η Αστυνομία σίγουρα τα βάζει στο ταμείο των εσόδων του κράτους. Θα μπορούσαν να δίνονται αυτά τα χρήματα, αν παραμείνει η Αστυνομία, σαν ενίσχυση στους αστυνομικούς που κάνουν τη φύλαξη. Επειδή, όμως, πληρώνουν οι ΠΑΕ και ιδιωτική σεκιούριτι, πιστεύουμε ότι είναι καλύτερο να μείνουν έξω, να μην υπάρχει αυτή η παρουσία τους στους αγωνιστικούς χώρους.

Επίσης, ένα άλλο θέμα που δεν έχει θίξει κανείς και θα σας το πω, είναι ότι υπάρχει παρουσία πολλές φορές σεκιουριτάδων, οι οποίοι καμμιά φορά δεν είναι σεκιουριτάδες μέσα στα αποδυτήρια, που προσπαθούν να επηρεάσουν διαιτητές. Δεν θέλω να αναφέρω παιχνίδια, έχει υπάρξει ξυλοδαρμός διαιτητών από υποτιθέμενους σεκιουριτάδες μέσα στα αποδυτήρια και υπάρχει επηρεασμός και έχει αλλάξει και το αποτέλεσμα, γιατί ήταν τρομοκρατημένος ο διαιτητής ο οποίος μετά δεν μπόρεσε ή δεν θέλησε να καταγγείλει το γεγονός.

Και δεν είναι ένα γεγονός, είναι πάρα πολλά. Όπως έχουν υπάρξει και πολλοί ξυλοδαρμοί εκτός γηπέδων διαιτητών και αυτό είναι μέσα στη βία του ποδοσφαίρου, όπως βίαια επιφέρει, κύριε Υπουργέ, το «Στοίχημα» και η αμφισβήτηση των αποτελεσμάτων των αγώνων. Και αυτό πρέπει να δούμε. Είπατε ότι θα υπάρξει ένας ευρύτερος αθλητικός νόμος, δυστυχώς, είναι μεγάλη πληγή το «Στοίχημα». Αλλά όταν λέμε «Στοίχημα», όχι αυτά τα αστεία παιχνίδια που έρχονται με 2.000 ποντάρισμα κ.λπ., αλλά τα παιχνίδια που παίζονται στο εξωτερικό και που είναι πάρα πολλά λεφτά, φτάνουν και τις εκατοντάδες χιλιάδες ευρώ καμμιά φορά, σε όλη την Ευρώπη, σε ένα παιχνίδι και αποφέρουν εκατομμύρια. Εκεί νομίζω ότι πρέπει να υπάρξει μια σύμπραξη αστυνομικών αρχών, INTERPOL -δεν ξέρω τι- να ψάξει να βρει πραγματικά αυτούς που παίζουν στοίχημα και κατευθύνουν παιχνίδια. Αυτό επιφέρει αμφισβήτηση για το αποτέλεσμα του αγώνα στους οπαδούς και μόλις δουν ένα σφύριγμα το οποίο δεν τους αρέσει, το μυαλό τους πηγαίνει -σφύριγμα εννοώ διαιτητή- ότι το παιχνίδι έχει παιχτεί στο «Στοίχημα», πολλές φορές τα βάζουν με την αντίπαλη ομάδα, με τη δική τους, είναι ένας σημαντικός ρόλος που πρέπει να παίξει το κράτος εδώ. Το «Στοίχημα», ξαναλέω, είναι καρκίνος με κεφαλαία, δυστυχώς, εδώ διαφθείρει τους νέους μας.

Τέλος, να πω, κύριε Υπουργέ, ότι αρχίζουμε όπως είπα στην αρχή από τη διαπαιδαγώγηση στα σχολεία και τη διαπαιδαγώγηση σε αθλητικούς χώρους, στέλνουμε τα παιδιά μας σε αθλητικούς χώρους, αλλά πρέπει ίσως να επανεκπαιδεύσουμε και τους γονείς τους. Πήγα τις προάλλες, τα Χριστούγεννα, και είδα μικρές ομάδες οκτώ, δώδεκα ετών και το έχω δει κι άλλες φορές -εγώ στον Άρη είχα διώξει τους γονείς από το γήπεδο μέσα και τους είχα να παίρνουν τα παιδιά τους μόνο- να παρακολουθούν αγώνα των παιδιών στις ακαδημίες και να παροτρύνουν τα παιδιά τους, να σπάσουν το πόδι του άλλου παιδιού ή να τσακώνονται μεταξύ τους. Είναι, λοιπόν, κάτι που πρέπει όλοι μαζί να αρχίσουμε και να συζητάμε σε μια ευρεία βάση από σχολείο, σχολικό αθλητισμό και να φτάσουμε μέχρι και τους γονείς, να γίνουν ακόμη και σεμινάρια σε γονείς των οποίων τα παιδιά συμμετέχουν είτε σε σχολικούς είτε σε ακαδημίες είτε σε ποδοσφαιρικές ομάδες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κόντη.

Τον λόγο τώρα έχει ο Πρόεδρος του κόμματος Νίκη κ. Δημήτριος Νατσιός στη θέση, προφανώς, του ειδικού αγορητού του κ. Βορύλλα, ο οποίος θα πάει στο τέλος, όπως συνηθίζεται όταν παίρνουν τη θέση τους οι Αρχηγοί τους.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κύριε Υπουργέ, μια και χθες ήταν και η γιορτή των Τριών Ιεραρχών και ό,τι λέμε σχετίζεται με την παιδεία, θέλω να επαναλάβω τον εξαίσιο ορισμό της παιδείας, τον οποίο μας κληροδότησε ο Πλούταρχος ο Χαιρωνεύς, 50 μ.Χ. μέχρι 120 μ.Χ., ο οποίος στο «Περί παίδων αγωγής» έργο του είχε πει: «Παιδεία ουκ εστί το πληρώσαι υδρίαν, αλλά το ποιήσαι πυράν». Δηλαδή, η παιδεία δεν είναι το γέμισμα ενός άδειου δοχείου, ο εγκέφαλος του παιδιού που το γεμίζουμε με σκόρπιες πληροφορίες, αλλά είναι άναμα ψυχής, είναι φως και πάντοτε στην παράδοσή μας, η παιδεία που είναι πολύ υψηλή έννοια και δεν έχει καμμία σχέση με την εκπαίδευση. Η παιδεία, επαναλαμβάνω, σχετίζεται με το φως. Ο Άγιος Χρυσόστομος, δάσκαλος των δασκάλων έλεγε: «Παιδεία εστί μετάληψη αγιότητας» και όχι αγριότητας που γίνεται σήμερα. Σας θυμίζω ότι και οι δάσκαλοι του γένους την περίοδο της τουρκοκρατίας ονομάζονται φωτιστές του γένους.

Θα κάνω και δύο επετειακές αναφορές. Είναι κάποιοι άνθρωποι που ανεβαίνουν τα δύσκολα κρημνά της αρετής -που τα έλεγε ο Κάλβος- με θυσιαστικό τρόπο. Άνθρωποι της θυσίας, οι οποίοι βέβαια αφήνουν και ένα αθάνατο χνάρι στην ιστορία. Τον Οκτώβριο του 1964, ο μεγάλος Ηλίας Βενέζης εκφώνησε στην Ακαδημία Αθηνών έναν λόγο με τίτλο «Το πάθος των Φιλικών». Στον επίλογο της ομιλίας του αναφέρθηκε στον θάνατο του Αλέξανδρου Υψηλάντη. Σαν σήμερα 31 Ιανουαρίου του 1828, του μεγάλου πόντιου Αρχηγού της Φιλικής Εταιρείας. Αντιγράφω τα λόγια του Ηλία Βενέζη. «Όταν οι Αυστριακοί αποφυλάκισαν τον πρίγκιπα ήταν πια αργά. Λίγες μέρες μετά την αποφυλάκισή του ο Αλέξανδρος Υψηλάντης πέθανε στη Βιέννη στις 31 Ιανουαρίου του 1828. Ετοιμοθάνατο τον βρήκε ο συμπολεμιστής του, του Ιερού Λόχου ο Κοζανίτης Γεώργιος Λασσάνης, του έφερε την εφημερίδα του τόπου τον «Αυστριακόν Παρατηρητήν». Τι νέα γράφουν, ρώτησε αργά τον Λασσάνη ο Υψηλάντης. Ο Καποδίστριας έφτασε στη Μάλτα, μια φρεγάτα αγγλική τον περιμένει να τον μεταφέρει στην Ελλάδα, του αποκρίθηκε. Ας έχει δόξαν ο Θεός, μουρμούρισε ο Αλέξανδρος Υψηλάντης και άρχισε να ψελλίζει το «Πάτερ Ημών», αλλά πριν τελειώσει την προσευχή του, είχε ξεψυχήσει». Εδώ κλείνω τα εισαγωγικά τον λόγο του Ηλία Βενέζη και βέβαια διαβάζουμε το ουσιακό τέλος ενός αληθινού Ρωμιού.

Και σήμερα μπορεί να έχει απλωθεί πάνω από την πατρίδα μας αυτή η δυσωδία που προσβάλλει την παραδοσιακή ελληνική οικογένεια, όμως, αγαπητοί μου, να μην ξεχνάμε ότι οι ελευθερωτές μας, αυτοί οι οποίοι έχυσαν το αίμα τους για την ελευθερία αυτού του τόπου ούτε λίγο ούτε πολύ ήταν σχεδόν όλοι τους πολύτεκνοι γονείς ή κατάγονταν από πολύτεκνες οικογένειες. Δυο-τρία μόνο παραδείγματα, γιατί αυτό πρέπει να προβληθεί, αυτό πρέπει να τιμηθεί η πολυτεκνία στην Ελλάδα και ίσως πρέπει στο Μνημείο του Αγνώστου Στρατιώτη να στήσουμε δίπλα το μνημείο της άγνωστης Ελληνίδας πολύτεκνης μάνας. Αυτές είναι οι σύγχρονες ηρωίδες. Ο Κολοκοτρώνης είχε δώδεκα αδέρφια, ο Ανδρούτσος πέντε παιδιά, ο Εμμανουήλ Παπάς, ο Μακεδόνας ήρωας, είχε έντεκα παιδιά. Έξι γιοι τους σχεδόν σε κάθε μάχη της εθνεγερσίας σκοτώνονταν και σκοτωνόταν και από ένας γιος του Εμμανουήλ Παπά.

Η Δόμνα Βισβίζη, η μεγάλη αρχόντισσα και ηρωίδα της Θράκης, είχε πέντε παιδιά που τα είχε μαζί της στο πλοίο που αργότερα έγινε πυρπολικό στην Καλομοίρα. Ο Μιαούλης πέντε παιδιά, ο Κανάρης ήταν πατέρας επτά παιδιών, όλοι τους πολύτεκνοι οι ελευθερωτές μας. Και κάτι τέτοια όπως ανέφερα τον λόγο του Βενέζη στην Ακαδημία Αθηνών, πρέπει να διδάσκουμε σήμερα στα παιδιά μας, μιας και αναφερόμαστε πολλές φορές ότι δεν έχουμε παιδεία η οποία θα εξημερώνει και θα γαληνεύει τα παιδιά μας. Τέτοια κείμενα πρέπει να δίνουμε στα παιδιά: για ηρωισμό, για θυσία και όχι σεξουαλικές αγωγές, κοινωνικά φύλα και λοιπές νεοταξικές μαγαρισιές.

Ίμια 1996, η δεύτερη επέτειος. Το ημερολόγιο έγραφε 31 Ιανουαρίου όταν ο χρόνος σταμάτησε, καθώς ελικόπτερο του Πολεμικού μας Ναυτικού με τρία μέλη πληρώματος, κατέπεφτε κατά τη διάρκεια της κρίσης των Ιμίων.

Σκοτώθηκαν επί τόπου και τα τρία μέλη του πληρώματος, οι τρεις χειριστές, οι αθάνατοι ήρωες Χριστόδουλος Καραθανάσης, Παναγιώτης Βλαχάκος και Έκτορας Γιαλοψός. Είκοσι οκτώ χρόνια μετά οι πληγές είναι ακόμη πυορροούσες, ανοιχτές, διότι εθνικά κυρίαρχο ελληνικό έδαφος, έφτασε να χαρακτηρίζεται ξαφνικά από τους Τούρκους γκρίζα ζώνη.

Τέτοιες ημέρες η πατρίδα μας έχασε τρία παλικάρια στα παγωμένα νερά του Αιγαίου εξαιτίας εγκληματικά λανθασμένων πολιτικών χειρισμών. Οι απορίες παραμένουν. Γιατί η τότε εκλεγμένη κυβέρνηση δεν άφησε την στρατιωτική ηγεσία τη νύχτα των Ιμίων να εκμεταλλευτεί το ισχυρότατο πλεονέκτημα το οποίο είχε;

Τα Ίμια ήταν η μεγαλύτερη στρατιωτική πρόκληση των Τούρκων μετά το 1974 και, σύμφωνα με σοβαρούς αναλυτές, θα μπορούσε να είχε αντιμετωπιστεί τόσο αποτελεσματικά, ώστε η έκβασή της να έδινε από τότε οριστικό τέλος στο τουρκικό θράσος που κατασκευάζει ακόμη και στις μέρες μας ψεύτικες γαλάζιες πατρίδες.

Στα Ίμια η Τουρκία προσπάθησε να δημιουργήσει ένα ψυχολογικό αποτέλεσμα, απειλή πολέμου, για να πετύχει σε διαπραγμάτευση την αναγνώριση ζωτικών συμφερόντων στο Αιγαίο, όπως κι έγινε έναν χρόνο μετά, δυστυχώς, στη Μαδρίτη. Παρόμοια το επανέλαβε το 2020 στον Έβρο και στο Αιγαίο.

Εμείς ποια εθνική στρατηγική έχουμε για να προασπίσουμε τα εθνικά μας ζωτικά συμφέροντα;

Ας θυμηθούμε τα εξής: Κύπρος - απώλεια 37% εθνικού εδάφους. Ίμια - γκριζάρισμα εθνικού εδάφους. Μακεδονία - εκχώρηση του ιστορικού μας ονόματος στους Σκοπιανούς. Και τώρα γαλάζιες πατρίδες τουρκολιβυκά μνημόνια και "Turkaegean". Μια πενταετία εθνικών υποχωρήσεων.

Ποια χώρα της Ευρωπαϊκής Ενώσεως και του ΝΑΤΟ δέχεται τέτοιας μορφής επιθετική υβριδική πολιτική εκ μέρους συμμάχων; Στα Ίμια ήμασταν έτοιμοι να υπερασπιστούμε τα πάτρια με επιτυχία. Όμως δεν υπήρχε βούληση, θάρρος από τους πολιτικούς εκείνης της εποχής. Άλλαξε τίποτε από τότε; Κάποια άλλα πράγματα όντως άλλαξαν. Τα Ίμια είκοσι οκτώ χρόνια μετά λέγονται «μη οριοθέτηση της Αποκλειστικής Οικονομικής Ζώνης με την Κύπρο» και, επίσης, λέγονται «καθυστέρηση χάραξης θαλάσσιου χωροταξικού σχεδιασμού στο πλαίσιο της Ευρωπαϊκής Ένωσης».

Όσο, κύριε Πρωθυπουργέ, δεν προχωρείτε στην οριοθέτηση ΑΟΖ με την Κύπρο τόσο αφήνετε χώρο στον αντίπαλο να γκριζάρει τη θάλασσά μας. Ίσως, κύριε Μητσοτάκη, δεν γνωρίζετε ότι οι διάσπαρτες βραχονησίδες έχουν πολύ μεγάλη αξία. Και ανεξάρτητα με κάποιες ύποπτες δηλώσεις των συμβούλων σας, οι βραχονησίδες έχουν επήρεια σε χωρικά ύδατα έκτασης τουλάχιστον χιλίων πεντακοσίων πενήντα τριών τετραγωνικών χιλιομέτρων και υπό προϋποθέσεις έχουν δικαίωμα ΑΟΖ και υφαλοκρηπίδας.

Επομένως, η αγωνία μας δεν είναι για έναν βράχο, αλλά για πολύ σημαντικά και ζωτικά συμφέροντα της πατρίδας μας. Ίσως εσάς δεν σας ενδιαφέρουν, όπως δεν ενδιέφεραν και τον κ. Σημίτη τα Ίμια πριν από είκοσι οκτώ χρόνια. Ενδιαφέρει όμως τα παιδιά των παιδιών μας που δικαιούνται και απαιτούν να βρουν μια ελληνική πατρίδα ακέραια και ασφαλή. Η μη οριοθέτηση ΑΟΖ με την Κύπρο είναι και τα δικά σας Ίμια κι έτσι θα τα καταγράψει η ιστορία.

Συνήθως λέμε πολλά, ακούμε λίγα, πράττουμε δε ελάχιστα. Αυτό πρέπει να αλλάξει. Εμείς στη Νίκη, έχοντας μνήμες αγώνα, θα επιμείνουμε, τιμώντας τη θυσία των ηρώων μας. Φυλαχτό μας και πυξίδα οι μνήμες των ηρώων αυτών που εμπνέουν αρετή, γενναιότητα στο ήθος μας, λεβεντιά ψυχική για να σταθούμε στους μεγάλους δρόμους της ιστορίας μας. Και όπως έλεγε ο ποιητής: «Τιμή σ’ εκείνους όπου στην ζωή των όρισαν και φυλάγουν Θερμοπύλες».

Και για να μιλήσουμε για το νομοσχέδιο. Μίλησαν, λοιπόν, οι αγορητές και οι εισηγητές μας στις επιτροπές και ξαναμίλησαν για τη βία. Την ονομάσαμε, κύριε Υπουργέ, αθλητική βία και ψάξαμε να βρούμε λόγους που τη δημιουργούν. Κάναμε κοινωνικοπολιτικές αναλύσεις, προτείναμε λύσεις, στηλιτεύσαμε παθογένειες του αθλητισμού. Τα ακούσαμε όλα με προσοχή και, μάλιστα, προσωπικώς επικροτώ κάποιες από τις πρώτες που ακούστηκαν.

Τι δεν ακούσαμε όμως; Δεν ακούσαμε ποιοι είναι αυτοί που ενορχηστρώνουν τη βία. Και σας ερωτώ: έχετε διαβάσει τα τελευταία χρόνια πρωτοσέλιδα στον ηλεκτρονικό ή τον έντυπο Τύπο, τα οποία προκαλούν και ξεσηκώνουν τη μια μερίδα οπαδών εναντίον της άλλης; Έχετε ακούσει δηλώσεις ιδιοκτητών ομάδων και παραγόντων που αγριεύουν και εξαγριώνουν τους λεγόμενους οπαδικούς στρατούς. Και, αλήθεια, έχετε ακούσει ποτέ την έκφραση οπαδικοί στρατοί;

Τι ακριβώς λέτε ότι σημαίνει αυτό; Δεν σημαίνει, δεν είναι αυτονόητο ότι ο κάθε στρατός έχει κι από έναν στρατηγό που υποκινεί τα νήματα του αθλητισμού; Οι δηλώσεις, ερωτώ, για την διαιτησία υποδαυλίζουν τη βία; Ναι ή όχι; Τα δημοσιεύματα για τη διαιτησία πυροδοτούν αντιδράσεις μεταξύ των φιλάθλων και των οπαδών; Ναι ή όχι;

Παλαιότερα μπορούσες να κάνεις μια χαλαρή κουβέντα για το ποδόσφαιρο με έναν γείτονά σου, με έναν συνάδελφό σου ή, ας πούμε, εγώ με τους μαθητές στην τάξη μου. Τώρα πια το δηλητήριο του φανατισμού έχει διαφωτίσει μέχρι μυελού οστών, θα έλεγα, τις ψυχές των οπαδών. Εδώ και χρόνια ακούμε κι έχουμε, με συγχωρείτε, συνεχή βομβαρδισμό από πρωτοσέλιδα, ραδιοφωνικές εκπομπές, τηλεοπτικές εκπομπές, διαδικτυακές εκπομπές, βίντεο στο YouTube και -πώς το λένε αυτό, οι νέοι- το TikTok, που ποτίζουν με μίσος τους νέους. Οι νέοι αυτοί μεγαλώνουν, κάνουν οικογένειες, κάνουν παιδιά και τα παιδιά αυτά διαιωνίζουν το ίδιο καθεστώς βίας.

Τρέλα είναι -λένε- να κάνεις το ίδιο πράγμα ξανά και ξανά και κάθε φορά να περιμένεις διαφορετικό αποτέλεσμα. Αυτό κάνουμε τόσα χρόνια. Αφήνουμε ανθρώπους που βλέπουν το ποδόσφαιρο σαν προέκταση του εγώ τους, να το διοικούν.

Να με συγχωρήσουν όσοι θιχτούν, όμως έτσι είναι. Βλέπεις προέδρους ομάδων να μιλούν για την ομάδα τους λες και είναι τάγματα αγγέλων και αρχαγγέλων, ενώ τους αντιπάλους τους τους "στολίζουν" με δεκάδες ύβρεις και μειωτικούς χαρακτηρισμούς. Και αυτές οι δηλώσεις μίσους γίνονται την επόμενη μέρα πρωτοσέλιδα και τίτλοι σε αθλητικές εκπομπές και site, σαν να μίλησε ο κάθε «Πάπας» του ποδοσφαίρου στους πιστούς του. Άνθρωπο έχεις απέναντι σου πρόεδρε, άνθρωπο που υποστηρίζει μια άλλη ομάδα από ότι εσύ. Πόσο δύσκολο είναι αυτό να το καταλάβει κανείς; Δεν θα πω ονόματα, γιατί δεν θέλω να θίξω προσωπικότητες. Όμως, αλήθεια, νιώθω ότι σε πολλούς προέδρους ομάδων και σε δημοσιογράφους πρέπει να γίνουν ή να κάνω ως δάσκαλος κάποια μαθήματα δεοντολογίας και σωστής ευγενικής συμπεριφοράς. Να διδαχθούν αυτοί οι άνθρωποι τα αυτονόητα. Διότι -ποδοσφαιρικός όρος- έχουν "χάσει την μπάλα", ακόμη και γι’ αυτά. Έχω κι εγώ στα νιάτα μου παίξει ποδόσφαιρο και ξέρω.

Όχι δεν θα πω το «μάθε μπαλίτσα από τον άρχοντα» του συγχωρεμένου Νίκου Αλέφαντου, αλλά θα πω να αφήσετε τους γνήσιους ανθρώπους του ποδοσφαίρου να πάρουν το ποδόσφαιρο στα χέρια τους.

Όσο στην Ελλάδα πρώτη είδηση είναι τι είπε ο πρόεδρος μιας ομάδας κι όχι ο αθλητικός διευθυντής ή ο προπονητής της, τόσο να ξέρετε πως το πρόβλημα υπάρχει και θα υπάρχει. Θα πει κάποιος: δεν είναι άδικο αυτό που λες για ανθρώπους που έχουν επενδύσει τα χρήματά τους στο ελληνικό ποδόσφαιρο;

Και απαντώ: άδικο δεν είναι επίσης να πηγαίνει το παιδί σου στο γήπεδο και να μην ξέρεις αν θα γυρίσει. Άδικο δεν είναι να πληρώνεις από το υστέρημά σου ένα εισιτήριο διαρκείας και τελικά να βάζουν λουκέτο τα γήπεδα, επειδή κάποιοι αφήνουν τους οπαδικούς στρατούς τους να οργιάζουν;

Και θα με ρωτήσει κάποιος τώρα: και τι πρέπει να κάνει ο πρόεδρος ή ο αντιπρόεδρος ή ο διευθυντής επικοινωνίας μιας ομάδας, αν αδικηθεί η ομάδα του;

Εγώ, λοιπόν, τι θα έκανα, αν ήμουν πρόεδρος μιας μεγάλης ομάδας που αδικείτο από τη διαιτησία; Κατ’ αρχάς, στις δηλώσεις μου θα σεβόμουν το ποδόσφαιρο και τους ποδοσφαιρικούς θεσμούς της χώρας μας. Θα έλεγα: «Ήταν ένας ωραίος αγώνας. Ο αντίπαλος ήταν καλύτερος. Συγχαρητήρια για τη νίκη του. Τίποτε δεν τελείωσε. Πάμε όλοι μαζί να χαρούμε το πρωτάθλημα και ας το πάρει ο καλύτερος. Ο διαιτητής και ο VARίστας πιστεύω ότι έκαναν ό,τι μπορούσαν. Ήταν δύσκολες οι φάσεις, αλλά είμαστε άνθρωποι».

Φαντάζεστε έναν πρόεδρο μιας ομάδας να έλεγε την παραπάνω φράση μετά την ήττα της ομάδας του σε ένα ντέρμπι; Τι πρωτοσέλιδο θα έστεκε την επόμενη μέρα; Όσοι έχουν κάνει επάγγελμα το να βάζουν φωτιά στην κοινή γνώμη θα ξέμεναν από καύσιμη ύλη και αν την επόμενη Κυριακή, ένας άλλος πρόεδρος έκανε την ίδια δήλωση, τι θα γινόταν; Και αν οι ΠΑΕ κατέκριναν τα εμπρηστικά πρωτοσέλιδα των ίδιων των μέσων που τους στηρίζουν, λέγοντάς τους ότι δεν αρμόζουν στο ήθος του αθλητισμού, πόσα αιμοβόρικα στόματα θα το βούλωναν -με συγχωρείτε για τη λέξη- αμέσως;

Αγαπητοί μου, «Στα γήπεδα, η Ελλάδα αναστενάζει», έλεγε ένα παλιό τραγούδι. Καλύτερα, σήμερα, να πούμε: «Στα γήπεδα, η Ελλάδα βουλιάζει και παρακμάζει». Αν συνέβαινε αυτό που προανέφερα, η ευγένεια του ήθους, σε τρεις-τέσσερις Κυριακές νομίζω ότι θα άλλαζε το πρωτάθλημα, έτσι απλά.

Και εδώ θα έρθει το επόμενο ερώτημα: Το κράτος τι κάνει; Γιατί επιτρέπει αυτή την κατάσταση; Μήπως γιατί είναι αδύναμο να επέμβει ή μήπως γιατί δεν θέλει να επέμβει; Μήπως το κράτος δεν θέλει αγκαλιασμένους οπαδούς στις κερκίδες, γιατί τότε θα δουν το πραγματικό πρόβλημα, που είναι όχι η φανέλα του αντιπάλου, αλλά το άδειο ψυγείο και η τιμή του λαδιού στα ράφια των σουπερμάρκετ;

Ελάτε να φτιάξουμε, αγαπητοί μου, το ποδόσφαιρό μας, γιατί η βία στον αθλητισμό είναι, πρωτίστως, ποδοσφαιρική βία και μετά, ελάτε όλοι μαζί να προσέξουμε τι λέμε, τι κάνουμε, πώς το κάνουμε, τι παραδείγματα δίνουμε στη νεολαία. Διότι έτσι μεγαλώνουν τα παιδιά, με πρότυπα και παραδείγματα.

Θα χαρώ κάποια στιγμή να μπορέσουμε όλοι μαζί να βλέπουμε αγώνες δίπλα-δίπλα και να αποδοκιμάζουμε όχι τα παιδιά απέναντί μας, αλλά όσα μας απομακρύνουν και μας απομονώνουν στα χρωματιστά κελιά μας, κόκκινα, κίτρινα, πράσινα, ασπρόμαυρα ή οποιασδήποτε άλλης απόχρωσης. Αυτό που λείπει πιο πολύ από τον αθλητισμό είναι τα υγιή, όπως ανέφερα, πρότυπα εκείνων που τον διοικούν. Και ένα υγιές πρότυπο δημιουργείται μόνο μέσω της ευγένειας της ψυχής. Να αγωνιστείς για να παραδώσεις μια καλύτερη κοινωνία, να γράψεις ιστορία, ως πραγματικός ευεργέτης και όχι ως υποκινητής εμφυλίων ομαδικών πολέμων.

Κλείνω επιλογικώς και με αφορμή τη μεγάλη, όπως ανέφερα και στον πρόλογο, εορτή των Αγίων Τριών Ιεραρχών, που, δυστυχώς, καταργήθηκε ως γιορτή από τα σχολεία μας. Κρίμα μεγάλο, μια χιλιετή παράδοση! Επαναλαμβάνω ότι από την εποχή των Κομνηνών καθιερώθηκε η γιορτή των Αγίων Τριών Ιεραρχών. Ούτε την περίοδο της τουρκοκρατίας δεν τόλμησαν να την καταργήσουν. Φτάσαμε σήμερα τους τρεις μεγίστους φωστήρες της Τρισηλίου Θεότητος, κατά το ωραίο απολυτίκιό τους, να μην τους εορτάζουμε, προφανώς, γιατί η σημερινή εκπαίδευση δεν έχει καμμία σχέση με την παιδεία, τη φιλάνθρωπη παιδεία, την παιδεία του γένους των Τριών Ιεραρχών.

Θα αναφέρω, λοιπόν, μια φωτισμένη ρήση του Αγίου Χρυσοστόμου, που θα μπορούσε κάλλιστα να απευθύνεται σε όσους κατευθύνουν τη μοίρα του αθλητισμού στη χώρα μας και κλείνω με αυτό, κύριε Πρόεδρε: «Αν, λοιπόν, επιθυμείς να μνημονεύεσαι αιώνια, μην τοποθετείς, άνθρωπε, ονόματα πάνω στα οικοδομήματα, αλλά ύψωσε τρόπαια κατορθωμάτων, τα οποία και στην παρούσα ζωή διατηρούν το όνομά σου και στη μέλλουσα προετοιμάζουν αθάνατη την ανάπαυσή σου. Αν ποθείς και επιθυμείς να μνημονεύεσαι, εγώ σε διδάσκω» -λέει ο Άγιος- «την αληθινή και καθαρότατη και ασφαλή οδό. Φρόντισε να ασκείς την αρετή. Διότι τίποτε δεν κάνει τόσο αθάνατο το όνομα όσο η φύσις της αρετής».

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και ευχαριστώ, κύριε Νατσιέ.

Πριν πάρει τον λόγο ο κ. Καραναστάσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις εκπαιδευτικοί συνοδοί τους από το 17ο Γυμνάσιο Πάτρας.

Η Βουλή σάς καλωσορίζει.

Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής της Πλεύσης Ελευθερίας κ. Διαμαντής Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ κύριε Πρόεδρε.

Και για το «Διαμαντής» ευχαριστώ!

Κύριε Υπουργέ, κύριε Υφυπουργέ, κύριε Γενικέ Γραμματέα, αγαπητοί συνάδελφοι, στην προηγούμενη ομιλία μου εδώ, στην Ολομέλεια, εστίασα στη συνεργασία, στο παράδειγμα, το υπόδειγμα, την ηθική, τη βελτίωση, τον διάλογο, την ανταλλαγή μεταξύ μας, την αναζήτηση σημείων τομής, ως αναγκαία συνθήκη αλλαγής και εξέλιξης, όπου βέβαια μπορεί να συμβεί αυτό, όπου μπορεί να βρεθεί αυτό το σημείο τομής, στα σημεία έστω, στον τρόπο που αντιλαμβανόμαστε με κάποιον κοινό τρόπο το πώς υπερασπιζόμαστε τα δικαιώματα των πολιτών.

Το νομοσχέδιο έχει τέτοια σημεία τομής. Η θωράκιση της ασφάλειας των πολιτών και η αντιμετώπιση της βίας είναι αναγκαίες συνθήκες για την προάσπιση συνολικά της δημοκρατίας. Η δημοκρατία είναι άμεσα συνδεδεμένη με το αίσθημα ασφάλειας των πολιτών, με την αφαίρεση του φόβου από την κοινωνία, μέσα και έξω από τα γήπεδα. Η εξάλειψη της βίας μέσα στα γήπεδα, έξω από αυτά, σε κάθε γειτονιά, σε κάθε γωνιά της χώρας, μέσα στην κοινωνία μας συνολικά, έχει να κάνει με τον πολιτισμό, την παιδεία, το παράδειγμα, τη δικαιοσύνη. Έχει να κάνει με αυτή τη μαγική λέξη, που επανέρχομαι και θα επανέρχομαι συνέχεια σε αυτή, με την «εκπαίδευση», σε συνάρτηση με το αναγκαίο, όπως έχει δείξει επίσης η διεθνής εμπειρία, τιμωρητικό πλαίσιο που διατρέχει το νομοσχέδιο, αλλά και τις προβλέψεις που έχει αυτό για μέτρα πρόληψης κυρίως εντός γηπέδων.

Θα μου πείτε τώρα: Τι δουλειά έχει αυτός ο καλλιτέχνης να μας μιλήσει για την οπαδική βία, όταν έχουν περάσει όλοι οι φορείς, έχουν μιλήσει στην επιτροπή μας πριν τη συνεδρίαση όλοι οι ειδικοί και οι παράγοντες;

Εγώ είμαι εδώ μέσα με την ιδιότητα του φιλάθλου, όπως πάρα πολλοί άλλοι καλλιτέχνες, του φανατικού φιλάθλου της ΑΕΚ, στην οποία έχω την τιμή να είμαι μονομέτοχος, με δύο ονομαστικές μετοχές προσωπικό δώρο του αείμνηστου Λουκά Μπάρλου σε μένα και τον πατέρα μου, του παιδιού που, όταν τον ρωτούσαν πώς τον λένε, δεν απαντούσε Διαμαντή, αλλά Αρδίζογλου. Αυτό ήταν το όνομά μου στα παιδικά μου χρόνια. Είχα λατρεία μου με αυτόν τον παίχτη, τον ενήλικα που έφαγε στη συνέχεια τα γήπεδα με το κουτάλι και είδε την πραγματικότητα μέσα από την εμπειρία, μέσα από την κερκίδα, μέσα από τα πέταλα. Κάτι ξέρουμε και εμείς!

Είμαι, λοιπόν, ένας φανατικός αεκτζής, με σχεδόν όλους τους φίλους μου ολυμπιακούς, συμβιώνω με μια παναθηναϊκό και έχω έναν πολύ καλό φίλο, αγαπημένο φίλο, παοκτζή. Όμως, στην ΑΕΚ θα επανέλθω λίγο αργότερα.

Το νομοσχέδιο, κατά την άποψή μου, κινείται προς τη θετική κατεύθυνση. Αποτελεί γεγονός ότι η οπαδική βία πρέπει να αντιμετωπιστεί άμεσα. Η θωράκιση της ασφάλειας των πολιτών και η αντιμετώπιση της βίας, όπως είπα και πριν, είναι αναγκαίες συνθήκες για την προάσπιση συνολικά της δημοκρατίας, της αρμονικής μας συνύπαρξης, της κοινωνικής μας ευημερίας.

Τα μέτρα που αναφέρονται στα άρθρα του νομοσχεδίου θα φέρουν κάποιο αποτέλεσμα σίγουρα. Ακόμη και να εφαρμοστούν, όμως, όλα αυτά που αναφέρονται, θα μετατραπεί το γήπεδο σε χώρο επικοινωνίας, συλλογικής έκφρασης και θεάματος, όπως αναφέρεται στο νομοσχέδιο;

Επιμένω να το αντιμετωπίζω, όπως έκανα και στις επιτροπές μας και στις συνεδριάσεις μας, ως ένα νομοσχέδιο το οποίο θα μας επιτρέψει αν όχι να επιλύσουμε άμεσα τα διαχρονικά προβλήματα πάνω στο ζήτημα της οπαδικής βίας, να βάλουμε τα θεμέλια για μία αποτελεσματική μακροπρόθεσμη στρατηγική που δεν στηρίζεται μόνο στην καταστολή και στην τιμωρία, αλλά κυρίως στην εκπαίδευση στη συνεργασία, στην καινοτομία, στην πρόληψη, στην προσφορά υψηλού επιπέδου αθλητικών εγκαταστάσεων και παροχών -που είπε ο κ. Νικολαΐδης- σε σύγχρονα γήπεδα που εξελίσσονται συνεχώς. Φροντίδα για τον θεατή, σεβασμός στην παρουσία του, ψυχαγωγικές παροχές μέσα στις αθλητικές υποδομές. Εκπαιδευτικά προγράμματα για τους εργαζόμενους, για τους οπαδούς, για τους ίδιους τους αθλητές, με μια συνολική συνθήκη, δηλαδή, που καθιστά τον αθλητικό χώρο έναν τόπο ψυχαγωγίας, επικοινωνίας, εκπαίδευσης. Στην καλλιέργεια μιας κουλτούρας φίλαθλου που ανταποκρίνεται στα ιδεώδη του αθλητισμού. Ας μην ξεχνάμε πως η Ελλάδα είναι η χώρα που γέννησε τους Ολυμπιακούς Αγώνες, η χώρα που ανέπτυξε και καλλιέργησε αυτό το αθλητικό ιδεώδες.

Κύριε Υπουργέ, είναι πολύ θετικό ότι δεσμευτήκατε στην πρότασή μας να εξετάσετε και να υλοποιήσετε τη λήψη δραστικών εκπαιδευτικών μέτρων μακροπρόθεσμου προσανατολισμού, τον σχεδιασμό, την οργάνωση και την εφαρμογή εκπαιδευτικών προγραμμάτων, με τη συμμετοχή κοινωνικών λειτουργών που αποσκοπούν στη διεξαγωγή δραστηριοτήτων για οργανωμένους οπαδούς και την κοινωνία συνολικά σε κάθε ηλικία.

Μιλήσαμε για την αναγκαιότητα των διεθνών συνεργασιών και το παράδειγμα άλλων χωρών, όπως αυτό της Γερμανίας, τη μεγάλη τους καινοτομία, τα οργανωμένα σχέδια δράσης οπαδών, τα επίμαχα πρωτοποριακά σχέδια που άρχισαν να υλοποιούνται ήδη από το 1981 στη Βρέμη, όπου οι οπαδοί έχουν πρόσβαση σε ένα υψηλότερο επίπεδο εκπαίδευσης, εργασίας και οικονομικής ευημερίας. Έχουν περισσότερες επιλογές στη ζωή τους και είναι λιγότερο πιθανό να εμπλακούν σε συμπεριφορές που υπονομεύουν την κοινωνική τους ένταξη, όπως η βία και η εγκληματικότητα.

Συμφωνήσαμε και συμφωνήσατε ότι τα προγράμματα εκπαίδευσης και επανεκπαίδευσης των θεατών, του προσωπικού, της Αστυνομίας, της κοινωνίας συνολικά, σε κάθε ηλικία, είναι εξίσου, αν όχι πιο σημαντικά, από τα μέτρα πρόληψης και καταστολής που αναφέρονται στο σχέδιο νόμου για την εξάλειψη του φαινομένου.

Τέτοιες δράσεις έλαβαν χώρα στη Γερμανία, στην Ολλανδία, στο Βέλγιο. Η μόνιμη επιτροπή της ευρωπαϊκής συνέλευσης για τη βία των θεατών εξέτασε προσεκτικά το θέμα της εκπαιδευτικής και κοινωνικής εργασίας, μεταξύ των νέων οπαδών ήδη από το 1992, αφήνοντας όμως, σε κάθε κράτος την ευχέρεια να το προσαρμόσει στις δικές του φιλοσοφίες και στην εσωτερική κοινωνική του πραγματικότητα. Η καθοδήγηση των οπαδών πρέπει να είναι ευέλικτη και προσαρμόσιμη σε κάθε κατάσταση, ανάλογα με τις τοπικές ανάγκες, τις εθνικές παραδόσεις, τη σύγχρονη πραγματικότητα. Εμείς, όμως, καλούμαστε να υποστηρίξουμε τα προγράμματα αυτά, να αναλάβουμε τις οργανωτικές πτυχές τους και να μεριμνήσουν για την εφαρμογή τους. Χρειαζόμαστε προγράμματα που προκύπτουν από ανταλλαγή εμπειριών και γνώσεων μεταξύ των χωρών της Ευρωπαϊκής Ένωσης, προγράμματα που ενισχύουν και εμπλουτίζουν την πρακτική της Ελλάδας στην αντιμετώπιση της οπαδικής βίας και που συνδέονται με τις τοπικές κοινωνίες, τους συλλόγους, τους φορείς, τη διεθνή εμπειρία και τους διεθνείς οργανισμούς συντονισμού.

Τονίσατε και δεσμευτήκατε πως το νομοσχέδιο κινείται και θέλει να προσανατολιστεί σ’ αυτή την κατεύθυνση με επιπλέον ρυθμίσεις που θα έρθουν εν καιρώ, πράξεις που τις περιμένουμε και θα τις υποστηρίξουμε ως Πλεύση Ελευθερίας, πάντα με γνώμονα το όφελος της κοινωνίας. Εξάλλου, η θέση μας είναι πάγια. Κάθε τι που εξετάζεται, νομοθετείται, οφείλει να έχει κοινωνικό πρόσημο και να μην αποσπάται από το κοινωνικό σύνολο, αφού ό,τι αποφάσεις παίρνουμε πρέπει να έρχονται από την κοινωνία και να γυρνάνε προς όφελός της.

Ο Γενικός Γραμματέας, ο κ. Μαυρωτάς, εξάλλου ανέφερε τη σημασία της διεπιστημονικής, διυπηρεσιακής και διυπουργικής προσέγγισης. Απαιτείται, λοιπόν, η συνεργασία, ο εποικοδομητικός διάλογος και η συμβολή όλων μας προς έναν κοινό στόχο, πέραν κομματικών επιδιώξεων.

Έρχονται το επόμενο διάστημα το άνοιγμα των γηπέδων, αλλά και η επίσκεψη της επιτροπής παρακολούθησης της σύμβασης του συμβουλίου της Ευρώπης τον Μάρτιο, προκειμένου να διαπιστωθεί η πορεία της εφαρμογής των προβλέψεων της σύμβασης επί του πεδίου.

Στόχος και σκοπός μας -όλων μας, νομίζω- είναι και από τα δύο να λάβουμε θετικά αποτελέσματα -ένα θετικό feed back- αλλά και χρήσιμα δεδομένα που θα τα αξιοποιήσουμε, ώστε να προχωρήσουμε το πλαίσιο που θέλουμε να φτιάξουμε και να κάνουμε ένα βήμα παρακάτω. Η τεχνογνωσία μέσω της Σύμβασης Σεντ Ντενί, σε συνδυασμό με την τροφοδότηση και τις καταστάσεις που καλούμαστε να διαχειριστούμε, θεωρώ πως θα αποτελέσουν σημαντικό υλικό, με το οποίο μπορούμε να εργαστούμε. Η δημιουργία μιας ενιαίας ευρωπαϊκής πολιτικής εκπαίδευσης οπαδών, είναι μια σημαντική πρωτοβουλία, που θα μπορούσε να συμβάλει σημαντικά στην πρόληψη της βίας στα γήπεδα. Μια τέτοια πολιτική θα πρέπει να βασίζεται σε ορισμένα βασικά χαρακτηριστικά, όπως:

Συνεκτικότητα. H πολιτική θα πρέπει να είναι συνεκτική σε όλη την Ευρώπη, προκειμένου να διασφαλιστεί ότι οι οπαδοί και οι υπεύθυνοι λήψης αποφάσεων έχουν κοινή κατανόηση των στόχων και των μέσων της.

Τυποποίηση. Η πολιτική θα πρέπει να είναι σχετικά τυποποιημένη, προκειμένου να διευκολυνθεί η εφαρμογή της και η αξιολόγηση των αποτελεσμάτων της.

Διαρκής ανάπτυξη. Η πολιτική θα πρέπει να είναι δυναμική και να προσαρμόζεται στις νέες συνθήκες και απαιτήσεις.

Οι βασικές αρχές της κοινωνικής και εκπαιδευτικής πολιτικής, σε ευρωπαϊκό πλαίσιο, θα πρέπει να αφορούν στα εξής: Εκπαίδευση και ενημέρωση. Η εκπαίδευση και η ενημέρωση των οπαδών είναι απαραίτητη για την πρόληψη της βίας. Η εκπαίδευση θα πρέπει να εστιάζεται στην προώθηση της μη βίας, της ειρηνικής συμβίωσης και της κοινωνικής συνοχής.

Συμμετοχή. Η συμμετοχή των οπαδών, στην ανάπτυξη και την εφαρμογή της πολιτικής, είναι σημαντική για την επιτυχία της. Οι οπαδοί θα πρέπει να έχουν την ευκαιρία να εκφράσουν τις απόψεις τους και να συμβάλουν στη διαμόρφωση των μέτρων, που θα ληφθούν.

Συνεργασία. Η συνεργασία μεταξύ των δημοσίων φορέων των ομοσπονδιών και των οπαδών είναι απαραίτητη για την αποτελεσματική αντιμετώπιση του προβλήματος της βίας στα γήπεδα.

Η εκπαίδευση των οπαδών θα μπορούσε να περιλαμβάνει τα εξής θέματα: Ιστορία και πολιτισμός του αθλητισμού. Η εκπαίδευση θα πρέπει να παρέχει στους οπαδούς μια βασική κατανόηση της ιστορίας και του πολιτισμού του κάθε αθλήματος, καθώς και των αξιών που πρεσβεύει συνολικά ο αθλητισμός.

Νομική διάσταση. Η εκπαίδευση θα πρέπει να ενημερώσει τους οπαδούς για τους νόμους και τους κανονισμούς, που ισχύουν για τη συμπεριφορά τους στα γήπεδα.

Συμπεριφορά και αξίες. Η εκπαίδευση θα πρέπει να προωθήσει την υιοθέτηση μιας μη βίαιης και πολιτισμένης συμπεριφοράς από τους οπαδούς.

Εκδηλώσεις και δραστηριότητες. Η εκπαίδευση θα μπορούσε να συνδυαστεί με εκδηλώσεις και δραστηριότητες, που θα ενθαρρύνουν τους οπαδούς να συμμετέχουν ενεργά στην προώθηση της μη βίας.

Η εφαρμογή μιας ενιαίας ευρωπαϊκής πολιτικής εκπαίδευσης οπαδών θα απαιτήσει την κινητοποίηση και συνεργασία των δημοσίων φορέων, των ομοσπονδιών και των οπαδών.

Σε τοπικό επίπεδο, στην Ελλάδα, η εκπαίδευση των οπαδών θα μπορούσε να υποστηριχθεί από φορείς, όπως τα αρμόδια Υπουργεία. Θα μπορούσαν να δώσουν την ανάλογη χρηματοδότηση και τεχνική υποστήριξη για την ανάπτυξη και την εφαρμογή εκπαιδευτικών προγραμμάτων, με έμφαση φυσικά, στον σωστό καταμερισμό του προϋπολογισμού.

Οι ομοσπονδίες θα μπορούσαν να αναλάβουν πρωτοβουλίες για την εκπαίδευση των οπαδών των ομάδων τους. Οι σύλλογοι οπαδών θα μπορούσαν να συνεργαστούν με φορείς του δημοσίου και των ομοσπονδιών για την ανάπτυξη και την εφαρμογή εκπαιδευτικών προγραμμάτων. Σημαντικός, επίσης, ο ρόλος των συλλόγων, αλλά και των τοπικών αρχών.

Η εκπαίδευση των οπαδών μπορεί να πραγματοποιηθεί με διάφορους τρόπους, όπως μέσω σεμιναρίων και διαλέξεων. Τα σεμινάρια και οι διαλέξεις μπορούν να προσφέρουν στους οπαδούς βασικές πληροφορίες, σχετικές με τις αξίες του αθλητισμού και της μη βίας.

Μέσω προγραμμάτων εθελοντικής εργασίας. Τα προγράμματα εθελοντικής εργασίας μπορούν να βοηθήσουν τους οπαδούς να αποκτήσουν εμπειρίες, που θα τους βοηθήσουν να αναπτύξουν την αίσθηση της ευθύνης και του σεβασμού προς τους άλλους.

Μέσω διαδικτυακών πλατφορμών. Οι διαδικτυακές πλατφόρμες μπορούν να χρησιμοποιηθούν για να παρέχουν στους οπαδούς πρόσβαση σε πληροφορίες και υλικό, σχετικά με την εκπαίδευση των οπαδών.

Τα προγράμματα εκπαίδευσης οπαδών μπορούν να βοηθήσουν τους οπαδούς να αναπτύξουν μια αίσθηση ευθύνης, για τη συμπεριφορά τους. Να μάθουν τις αξίες του αθλητισμού και να κατανοήσουν τις αρνητικές συνέπειες της βίας.

Η συνεργασία μεταξύ της Κυβέρνησης και των συλλόγων και των τοπικών αρχών είναι απαραίτητη για την αποτελεσματική χρηματοδότηση των προγραμμάτων εκπαίδευσης οπαδών.

Ο ρόλος των συλλόγων. Οι σύλλογοι έχουν τη δυνατότητα και πρέπει να διαδραματίσουν έναν σημαντικό ρόλο στην εκπαίδευση, την καλλιέργεια και την κοινωνική ένταξη των νέων ανθρώπων, δίνοντάς τους ευκαιρίες, ώστε να εξοικειωθούν με τις αξίες του αθλητισμού, την πειθαρχία, τη συνεργασία, την ευγενή άμιλλα και τον σεβασμό προς τους άλλους. Οι σύλλογοι μπορούν να χρησιμοποιηθούν ως πλατφόρμα για την προώθηση κοινωνικών μηνυμάτων, όπως η ισότητα, η ανεκτικότητα και η αλληλεγγύη. Επίσης, είναι σημαντικό οι σύλλογοι να διατηρούν μια στενή σχέση με την τοπική κοινωνία. Αυτό μπορεί να γίνει με διάφορους τρόπους, όπως η διοργάνωση κοινωνικών εκδηλώσεων, η συνεργασία με τοπικούς φορείς και η υποστήριξη τοπικών πρωτοβουλιών. Η ενεργή συμμετοχή των συλλόγων στην τοπική κοινωνία μπορεί να βοηθήσει στην ενίσχυση του αισθήματος της κοινωνικότητας και στην προώθηση της κοινωνικής συνοχής.

Τα γήπεδα. Μπορούν να χρησιμοποιηθούν για την οργάνωση ποικίλων εκδηλώσεων, πέραν των αθλητικών αγώνων. Οι σύλλογοι μπορούν να αξιοποιήσουν το γήπεδό τους, για να φιλοξενήσουν κοινωνικές εκδηλώσεις, πολιτιστικές εκδηλώσεις και εκπαιδευτικές δραστηριότητες.

Η χρήση του γηπέδου για μη αθλητικούς σκοπούς μπορεί να βοηθήσει στην ανάδειξή του ως ενός ζωντανού πόλου πολιτισμού και κοινωνικής αλληλεπίδρασης. Η ανάπτυξη ενός νέου μοντέλου λειτουργίας των συλλόγων θα δώσει έμφαση στην κοινωνική διάσταση του αθλητισμού και μπορεί να συμβάλει στην ενίσχυση της κοινωνικής συνοχής και στην προώθηση των αξιών του αθλητισμού. Ρομαντικά; Δεν νομίζω.

Καταλήγω. Λαμβάνοντας υπ’ όψιν τις δεσμεύσεις σας, κύριε Υπουργέ, σε πολλά από τα παραπάνω θέματα, που θα εξειδικεύσει και ο Σπύρος Μπιμπίλας αργότερα, είμαστε θετικοί ως προς το νομοσχέδιο.

Και για να επιστρέψω στην ΑΕΚ, όπως υποσχέθηκα στην αρχή της ομιλίας μου, πολλά από αυτά που συζητούμε σήμερα, όταν τα έλεγε ο Ντέμης, έγινε επανάσταση.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Καραναστάση.

Τον λόγο τώρα έχει ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Πόσα νομοσχέδια για τη λεγόμενη οπαδική βία πρέπει να έρθουν, για να καταλάβετε όλοι σας ότι είμαστε στο ίδιο έργο θεατές πολλά χρόνια τώρα;

Το ερώτημα, βέβαια, πρώτα και κύρια απευθύνεται στην Κυβέρνηση αλλά και στα άλλα κόμματα που έχουν κυβερνήσει. Απλώς, κάθε φορά αλλάζουν οι πρωταγωνιστές, δηλαδή τα θύματα, οι θύτες και οι κυβερνητικοί υπεύθυνοι. Πόσα νομοσχέδια πρέπει να έρθουν, για να κατανοηθεί ότι τα μέτρα καταστολής από μόνα τους δεν λύνουν το πρόβλημα; Πόσα νομοσχέδια πρέπει να έρθουν, για να κατανοηθεί ότι τα φαινόμενα σήψης είναι εδώ, ότι οι συγκρούσεις και τα επεισόδια είναι εδώ, ότι οι συμμορίες είναι εδώ, ότι τα θύματα είναι εδώ; Και κάθε φορά ακολουθεί και ένα νομοσχέδιο, που κατά τα άλλα υπόσχεται σύγκρουση και πάταξη των φαινομένων βίας στον αθλητισμό.

Κατ’ αρχάς, για άλλη μια φορά μιλάμε για ένα αθλητικό νομοσχέδιο που αποκλείει τον αθλητισμό από τη λύση του προβλήματος. Τον αποκλείει και ασχολείται μόνο με την καταστολή, όπως άλλωστε και τα περισσότερα νομοσχέδια για τη λεγόμενη οπαδική βία ήθελαν το κράτος να παρεμβαίνει ως ρυθμιστής του ανταγωνισμού των μεγαλοεπιχειρηματιών των ΠΑΕ και των ΚΑΕ κάθε φορά που η δυσωδία από τον τζόγο, τα «στημένα», τη διαφθορά, τη βία των οπαδικών στρατών ξεχείλιζε. Ακόμη και ο όρος «οπαδική βία» είναι παραπλανητικός, γιατί ουσιαστικά αφήνει στο απυρόβλητο την επιχειρηματική δράση στον χώρο του αθλητισμού, τα παζάρια και τους ανταγωνισμούς των μεγάλων επιχειρηματιών, απ’ όπου απορρέουν και τα φαινόμενα βίας που θέτουν σε κίνδυνο ακόμα και τις ανθρώπινες ζωές.

Ο αθλητισμός, όμως, είναι ένα όπλο που δεν αξιοποιείται. Και εξηγούμαστε. Στην Ελλάδα, σε σύνολο περίπου τριών χιλιάδων ποδοσφαιρικών σωματείων, τα επαγγελματικά σωματεία είναι περίπου πενήντα και όλες οι κυβερνήσεις υποκλίνονται σε αυτά, στους μεγάλους επιχειρηματίες, δίνοντας τηλεοπτικές καλύψεις, χρήματα από το «Στοίχημα». Δεν τους κάνουν κανέναν ουσιαστικό οικονομικό έλεγχο, αν και είναι ανώνυμες εταιρείες. Ακόμα και από τα χρήματα που μοιράζετε μέσα από το «Στοίχημα», αθωώνοντας τον τζόγο, το μεγαλύτερο μέρος πηγαίνει στις ΠΑΕ.

Ταυτόχρονα, το ποσοστό των Ελλήνων μαθητών χαμηλών οικονομικά κοινωνικών στρωμάτων, που δεν αθλείται εκτός σχολείου, υπερδιπλασιάστηκε στα χρόνια της πανδημίας και μαζί με αυτό, βέβαια, το ποσοστό παχυσαρκίας και υπέρβαρων παιδιών.

Οι ώρες της φυσικής αγωγής μειώνονται, αντί να αυξάνονται και λιγότερο από το 20% των Ελλήνων μαθητών δημοτικού και γυμνασίου γυμνάζεται, με το ποσοστό να μειώνεται ακόμα πιο δραματικά στο λύκειο. Μειώνονται οι ώρες συστηματικής άσκησης, μειώνονται οι ασκούμενοι, αυξάνονται τα περιστατικά επιθετικότητας, του bullying. Μετά την πανδημία και τον εγκλεισμό έχει δημιουργηθεί ένα εσωστρεφές, επιθετικό ψυχικό δυναμικό, μία αδυναμία και δυσκολία επικοινωνίας, η οποία εντάθηκε από την ενασχόληση με τα smartphone, τα μέσα κοινωνικής δικτύωσης και άλλα εξαρτησιογόνα. Και αυτό αφορά, κυρίως, τη νεολαία.

Δεν ασχολείστε με αυτά. Κανένα νομοσχέδιο τα τελευταία χρόνια δεν ασχολήθηκε με αυτό. Κανένα νομοσχέδιο δεν ασχολήθηκε με το πόσες ώρες άσκησης χρειάζεται καθημερινά η σχολική ηλικία και φυσικά πόσους γυμναστές χρειάζεται να έχεις για αυτό.

Κανένα νομοσχέδιο, επίσης, δεν ασχολήθηκε με το κάθε άθλημα, τα προβλήματά του, με τα σωματεία και τους ανθρώπους που δραστηριοποιούνται σε αυτά, τα ζητήματα ανάπτυξης, τα ζητήματα υποδομών και των χώρων άθλησης, την αξιοποίηση των ταλέντων, τη χρηματοδότηση, με όλα αυτά, δηλαδή, που αφορούν στην οικογένεια, στους γονείς και στην προσπάθεια που κάνουν, στην αγωνία που έχουν να στηρίξουν τα παιδιά τους.

Γιατί τα λέμε όλα αυτά; Διότι θα ήταν σίγουρα διαφορετική η κατάσταση, εάν η νεολαία είχε κάνει στάση ζωής την ενασχόληση με τον αθλητισμό και την άσκηση, εάν δεν αντιμετωπιζόταν ως παθητικός δέκτης και θεατής αλλά ως πρωταγωνιστής στο γήπεδο, εάν είχε πρόσβαση, χωρίς να μεσολαβεί η τσέπη, στα οφέλη της άσκησης, ένα εκ των οποίων είναι και το να μάθεις να λειτουργείς σε συλλογικά πλαίσια, να σέβεσαι τον αντίπαλο, να μαθαίνεις τους κανόνες και το πώς λειτουργεί το κάθε άθλημα, να βλέπεις τις ικανότητές σου, να μη μένεις μόνος σου τελικά στο περιθώριο, παθητικός παρατηρητής, ευάλωτος. Θα ήταν πιθανόν διαφορετική η συμπεριφορά πολλών παιδιών που σήμερα παρασύρονται, εάν είχαν κάνει στάση ζωής την άσκηση, την ενασχόληση με ένα άθλημα.

Είπαμε, όμως, όταν είναι εμπόριο που πουλιέται και αγοράζεται, η πρόσβαση θα είναι μικρή, γιατί γνωρίζουμε όλοι πάρα πολύ καλά ότι ο αθλητισμός συμβάλλει ώστε ο άνθρωπος να γίνεται ενεργητικός και δραστήριος. Ο νέος άνθρωπος μπορεί να δει από πρώτο χέρι τα αποτελέσματα της συλλογικής, της οργανωμένης δουλειάς στην ανάπτυξη των ατομικών του ικανοτήτων και στην προσφορά του στον σύλλογο. Αυτή η ιδιότητα μεταφέρεται γενικά στη ζωή του και έτσι έχει περισσότερες πιθανότητες να γίνει και κοινωνικά δραστήριος, να παρέμβει στην πραγματικότητα που ζει και να την αλλάξει.

Αυτά, όμως, εσάς δεν σας αγγίζουν. Είστε ταγμένοι στην εμπορευματοποίηση των πάντων, στο να τα μετράτε όλα με όρους οικονομικού κόστους και οφέλους. Αφήστε που πιστεύετε ότι σας βολεύει ιδεολογικά να «τσουβαλιάζετε» εντελώς ανόμοια πράγματα, κάτω από την ταμπέλα της βίας, της παρανομίας, για να στοχοποιείτε συλλήβδην όλη τη νεολαία και κυρίως όσους αγωνίζονται ενάντια στην ανάλγητη πολιτική σας.

Τις τελευταίες ημέρες, μάλιστα, η Κυβέρνηση σας και προσωπικά ο κ. Μητσοτάκης δίνετε τα ρέστα σας. Φτάσατε στο σημείο να ονομάζετε τις καταλήψεις στα πανεπιστήμια παράνομες πράξεις και πως μια τέτοια συλλογική απόφαση των φοιτητών είναι το ίδιο με τη ληστεία του διπλανού μπακάλικου. Ντροπή! Με τέτοιους μπακαλίστικους λαϊκισμούς δεν θα τα βγάλετε εύκολα πέρα με τη νεολαία, που είναι ό,τι πιο ελπιδοφόρο διαθέτει αυτός ο τόπος.

Είστε βαθιά γελασμένοι, εάν νομίζετε ότι με τις αισχρές συκοφαντίες κατά όσων αγωνίζονται, θα τη βγάλετε τελικά καθαρή. Το μόνο που δείχνετε είναι αδυναμία και δεν πρόκειται να πετύχετε τίποτα, γιατί οι φοιτητές, όπως και οι αγρότες, έχουν δίκιο και εσείς έχετε το άδικο. Γι’ αυτό και θα χάσετε. Έχουν δίκιο οι φοιτητές, οι οποίοι μέσα από πρωτόγνωρες μαζικές συνελεύσεις, με μεγάλα συλλαλητήρια, εναντιώνονται με τις μορφές, που εκείνοι κάθε φορά επιλέγουν, βεβαίως, στην ίδρυση των ιδιωτικών πανεπιστημίων. Έχουν δίκιο, γιατί ζητούν πτυχία με αξία και όχι πτυχία σε τιμοκατάλογο. Έχουν δίκιο, γιατί ζητούν να στηριχθούν, επιτέλους, τα δημόσια πανεπιστήμια, οι πραγματικές ανάγκες τους, κόντρα σε ό,τι επιβάλλει η παραπέρα υποβάθμιση των σπουδών τους.

Έχουν δίκιο και οι αγρότες, οι οποίοι αγωνίζονται με τα μπλόκα τους σε όλη την Ελλάδα ενάντια στο ξεκλήρισμά τους από τις κυβερνήσεις και την Ευρωπαϊκή Ένωση. Διεκδικούν αναπλήρωση του χαμένου εισοδήματος, 100% αποζημιώσεις για τις ζημιές, μείωση του κόστους παραγωγής, κατώτερες εγγυημένες τιμές.

Είναι αλήθεια πως η μαζικότητα και η κλιμάκωση των αγροτικών κινητοποιήσεων ενεργοποίησαν τα αντανακλαστικά σας. Αφού κάνατε ό,τι περνούσε από το χέρι σας για να εμποδίσετε το δυνάμωμά τους, αφού φάγατε τα μούτρα σας με τα περί υποκινουμένων μειοψηφιών και καταλάβατε ότι δεν περνούν οι τσαμπουκάδες και οι συκοφαντίες, καθώς οι αγώνες πληθαίνουν καθημερινά σε όλη τη χώρα, τώρα κινείστε πλέον στη γνωστή τακτική της διαστρέβλωσης της πραγματικότητας. Πετάτε στην εξέδρα τις ευθύνες σας για την τεράστια αύξηση του κόστους παραγωγής, μιλώντας για εισαγόμενο πρόβλημα. Προσπαθείτε να κρύψετε ότι η ουσία, η αιτία πίσω από τις τεράστιες αυξήσεις στην ενέργεια, είναι η πολιτική της ονομαζόμενης «πράσινης μετάβασης», την οποία υπηρετείτε εσείς, αλλά και όλα τα άλλα κόμματα που κυβέρνησαν την προηγούμενη περίοδο.

Μας λέτε ότι τα προβλήματα των αγροτών είναι πανευρωπαϊκά και γι’ αυτό βγαίνουν τα τρακτέρ σε όλη την Ευρώπη. Κανείς δεν λέει το αντίθετο. Ακριβώς αυτό συμβαίνει, αυτό λέμε και εμείς. Εσείς, όμως, η Νέα Δημοκρατία, μαζί με τον ΣΥΡΙΖΑ και το ΠΑΣΟΚ, ψηφίσατε τη νέα ΚΑΠ της Ευρωπαϊκής Ένωσης τον Οκτώβριο του 2000 στο Ευρωκοινοβούλιο, μια πολιτική που βάζει περισσότερα εμπόδια στην επιβίωση των βιοπαλαιστών αγροτών, καθώς βασικό της κριτήριο είναι η απαρέγκλιτη ευθυγράμμιση της αγροτικής παραγωγής στις προτεραιότητες των μονοπωλίων της Ευρωπαϊκής Ένωσης, με τον ψηφιακό μετασχηματισμό, με τις αποφάσεις για τη δήθεν εξωστρέφεια κ.λπ..

Είναι πραγματική ευκαιρία, εν όψει και των ευρωεκλογών της 9ης του Ιούνη, αρκετός κόσμος να σκεφτεί εάν αυτή η πολιτική της Ευρωπαϊκής Ένωσης μπορεί να εμπεριέχει έστω ένα φιλολαϊκό ίχνος και ακριβώς να γίνει η ευκαιρία για να δυναμώσει πολύ περισσότερο το ΚΚΕ, το μόνο κόμμα που αντιπαλεύει την πολιτική της Ευρωπαϊκής Ένωσης, που όλοι σας ως κυβέρνηση και αξιωματική αντιπολίτευση εναλλάξ -Νέα Δημοκρατία, ΣΥΡΙΖΑ, ΠΑΣΟΚ- έχετε συνδιαμορφώσει και εξειδικεύσει στην Ελλάδα.

Θυμηθήκατε εσείς, της Νέας Δημοκρατίας, όλως τυχαίως τώρα που οι αγρότες είναι στον δρόμο, την εξαγγελία που είχατε κάνει τον Νοέμβριο για διακανονισμούς στο αγροτικό ρεύμα για καταναλώσεις πριν τον Σεπτέμβρη του 2023. Πρόκειται φυσικά για μέτρο-κοροϊδία. Τι μας λέτε; Ότι ο πνιγμένος αγρότης της Κάρλας, της Καρδίτσας, του Δομοκού, αλλού, με το χωράφι του μπαζωμένο, είναι υποχρεωμένος να πληρώνει τα πάγια και την τρεχούμενη κατανάλωση με 17 λεπτά την κιλοβατώρα από 7 που ήταν το 2020, ενώ εισόδημα από την παραγωγή του θα έχει μετά από δύο, τρία χρόνια, κάτι που δεν είναι καθόλου σίγουρο βέβαια. Και σαν να μην έφτανε όλο αυτό, αποφασίσατε ότι από τον κρατικό προϋπολογισμό θα πληρωθεί το επιτόκιο στους παρόχους, μην τυχόν και απειληθούν τα κέρδη τους.

Όσο για τη δήθεν κρατική αρωγή και τα 5.000 έως 10.000 ευρώ που εξαγγείλατε χθες ότι θα δώσετε, σας λέμε «δώστε πρώτα τις 2.000 ευρώ που ακόμα χρωστάτε σε εκατοντάδες αγρότες σε όλες τις πλημμυρισμένες περιοχές και μετά δίνετε και τα υπόλοιπα».

Μάλιστα δηλώνετε ότι τώρα η Κυβέρνησή σας είναι και ανοιχτή στον διάλογο. Υποκρίνεστε, γιατί ενώ οι διεκδικήσεις των αγροτών είναι γνωστές και χιλιοδιατυπωμένες, εσείς αρνείστε να απαντήσετε επί της ουσίας στα συγκεκριμένα αιτήματα που προβάλλουν, όπως το αίτημα για πλαφόν στο αγροτικό ρεύμα 7 λεπτά την κιλοβατώρα. Αρνείστε να τοποθετηθείτε στο αίτημα για πραγματικά αφορολόγητο πετρέλαιο, σαν και αυτό δηλαδή που έχουν οι εφοπλιστές και όχι αυτά τα ελάχιστα που αναγκαστήκατε να δώσετε το 2022 και το 2023, πάλι υπό το βάρος των κινητοποιήσεων και τα οποία βρίσκονται πολύ κάτω από τα χρήματα που δίνονταν μέχρι το 2016, πριν δηλαδή καταργήσετε με το τρίτο μνημόνιο όλοι μαζί την επιστροφή του φόρου κατανάλωσης στο αγροτικό πετρέλαιο.

Έχουν όλο το δίκιο με το μέρος τους οι αγρότες και το ξέρετε, όπως δίκιο έχουν και οι εργαζόμενοι να διεκδικούν αυξήσεις στους μισθούς τους, γιατί η ακρίβεια και ο πληθωρισμός καταβροχθίζουν το εισόδημά τους και την αύξηση στον κατώτατο μισθό, ο οποίος -θυμίζω- ότι είναι πολύ κάτω από τα επίπεδα του 2009, την έχει φάει ήδη η μαρμάγκα της ακρίβειας. Για να συζητάμε για πραγματικές αυξήσεις στους μισθούς θα πρέπει να μιλάμε πρώτα από όλα για την κατάργηση του νόμου Βρούτση - Αχτσιόγλου, με τον οποίο καταργήθηκαν οι ελεύθερες διαπραγματεύσεις.

Επανέρχομαι τώρα στα του νομοσχεδίου που σήμερα συζητάμε. Φέρνετε ένα νομοσχέδιο μια από τα ίδια. Δεν υπάρχει σχέδιο για την ανάπτυξη του αθλητισμού στο σχολείο, στη γειτονιά, για το πώς θα αναπτυχθεί το κάθε άθλημα, πώς θα ενισχυθεί η συμμετοχή του πληθυσμού και ιδιαίτερα της νεολαίας, ποιες δομές και τι προϋποθέσεις χρειάζονται για να διευκολυνθεί η οικογένεια, τα παιδιά της, προκειμένου να έχουν πρόσβαση στη συστηματική άσκηση ως τρόπο ζωής. Αυτό είναι ένα υπερόπλο που μπορεί να λειτουργεί ως αντίβαρο διαχρονικά. Και λέω διαχρονικά γιατί, όσο πιο πίσω πάμε, τόσο καλύτερα θα δούμε ότι δεν πρόκειται να γίνουν βήματα αν δεν αντιμετωπιστεί η αιτία του προβλήματος, η επιχειρηματική δηλαδή δράση στον αθλητισμό και ιδιαίτερα στο ποδόσφαιρο.

Ας θυμηθούμε κάτι. Δεν είναι λίγες οι παλιές ελληνικές ταινίες, τα ντοκιμαντέρ, που όλοι μας παρακολουθούμε, όπου βλέπουμε εικόνες με γεμάτα τα γήπεδα και τους φιλάθλους των διαφορετικών ομάδων αγκαλιά, με τα πειράγματα να πηγαίνουν και να έρχονται. Είναι έτσι ή δεν είναι; Οι παλιοί το γνωρίζουν πάρα πολύ καλά αυτό.

Πότε όμως αρχίζουν όλα αυτά τα ωραία να φθίνουν και να εξαφανίζονται τελικά στην Ελλάδα; Από τότε που το ποδόσφαιρο σταδιακά έγινε επαγγελματικό, έγινε ανώνυμη εταιρεία, έγινε επιχείρηση. Από τότε ξεκινάει και το μπαράζ νομοσχεδίων αλλάζοντας μόνο το καρμπόν. Τα ανέλυσε και εδώ συγκεκριμένα ένα-ένα τα άρθρα του νομοσχεδίου και τα νομοσχέδια όλα ο εισηγητής μας Μανώλης Συντυχάκης. Τα μέτρα δεν απέδωσαν ούτε στο ελάχιστο, ενώ ολοένα και περισσότερο αποκαλύπτεται η δράση καλά πειθαρχημένων, εξοπλισμένων στρατών με δομή και μεθόδους δράσης που θυμίζουν τάγματα εφόδου, γιατί κανένας από αυτούς τους νόμους δεν ήθελε και δεν μπορούσε να αγγίξει την ουσία του προβλήματος, να καταπολεμήσει τις πραγματικές αιτίες, τα ισχυρά επιχειρηματικά συμφέροντα που κινούν τα νήματα του εμπορευματοποιημένου αθλητισμού.

Οι παρεμβάσεις όλων των κυβερνήσεων ήταν τόσο όσο για να περιφρουρήσουν το προϊόν των μεγαλοεπιχειρηματιών και των χορηγών από την απαξίωση, κάθε φορά που το καπάκι του υπόνομου άνοιγε και η δυσοσμία προκαλούσε γενικευμένες αντιδράσεις.

Και για ποια μέτρα να μιλήσουμε, για ποια αυστηρότητα και αποφασιστικότητα να μιλήσουμε, όταν τις προάλλες έτυχαν υποδοχής ηρώων από τους συμπατριώτες τους οι ναζί χούλιγκαν της Ντιναμό Ζάγκρεμπ που αιματοκύλησαν τη Νέα Φιλαδέλφεια ανάβοντας ακόμα και καπνογόνα στο αεροδρόμιο; Επομένως ούτε καινοτομία ούτε σκληρότητα.

Αξίζει όμως να πούμε κάτι, που «ο κόσμος τό ’χει τούμπανο και εσείς κρυφό καμάρι», μετά τη συρραφή και προσκόμιση στον Άρειο Πάγο από πλευράς της Κυβέρνησης όλων αυτών των δικογραφιών από το παρελθόν μέχρι σήμερα. Αφού γνωρίζουν τις συμμορίες, τη σύνθεση, τη δράση, τους επικεφαλής, που δεν έχουν καμμία σχέση, βεβαίως, με την πλειοψηφία του φίλαθλου κόσμου, γιατί δεν τους αντιμετωπίζουν;

Γιατί χρειάζεται να γίνονται μαζικές συλλήψεις, όπως έγινε πρόσφατα στου Ρέντη, που τρομοκρατούν τον κόσμο, ενώ μπορούν να διαλύσουν αυτές τις συμμορίες μέσα σε μια μέρα;

Καμμιά κυβέρνηση δεν τολμά και δεν θέλει να κόψει το νήμα που συνδέει τα μεγάλα οικονομικά συμφέροντα με τον αθλητισμό, με τους οπαδικούς στρατούς, ακόμα και με τον ίδιο τον κρατικό μηχανισμό, που κατά τα άλλα θα έπρεπε να προστατεύει τους αθλητικούς χώρους. Και αυτό το νήμα είναι που ασκεί πολιτική πίεση σε Βουλευτές, σε κυβερνήσεις, αξιοποιώντας ως δεξαμενή ψήφων τους οπαδούς μιας ομάδας. Αυτό το νήμα είναι που αξιοποιεί επεισόδια και μέτρα για να συσπειρώνει οπαδικούς στρατούς, γιατί όχι να στέλνει και ορισμένους φυλακή, να κλείνουν τα γήπεδα, να τιμωρούνται και ομάδες, για να φαίνεται ότι το σύστημα μπορεί δήθεν με την αυτοκάθαρση να ξαναπαίρνει μπροστά, να κάνει restart. Γιατί τελικά δεν λύνεται το πρόβλημα των επεισοδίων στα γήπεδα;

Η βία στα γήπεδα αποτελεί αντανάκλαση της βίας και της εκμετάλλευσης και της καταπίεσης που δέχεται καθημερινά ο εργαζόμενος λαός, ο νέος της κάθε λαϊκής οικογένειας σε όλους τους τομείς, που αφορούν την ικανοποίηση των αναγκών του μέσα στην κοινωνία, τομείς που οι περισσότεροι λειτουργούν με βάση το κέρδος και έχουν περάσει στα χέρια των μονοπωλίων, πολυεθνικών εταιρειών, μεγαλοεπιχειρηματιών. Η τάξη όλων αυτών γνωρίζει πολύ καλά ότι το γήπεδο αποτελεί έναν χώρο, όπου μπορούν να υπάρξουν εξάρσεις αυθορμητισμού αλλά και οργανωμένες ενέργειες που ανεξάρτητα από το περιεχόμενο και τη μορφή μπορεί να έχουν το στοιχείο και της συλλογικότητας και της αυτενέργειας. Γνωρίζει ότι την αγανάκτηση και την οργή που έχει ένας νέος για την αβεβαιότητα και την ανασφάλεια που ζει την εκφράζει και μέσα στο γήπεδο, ιδιαίτερα σε φάση όξυνσης των προβλημάτων, των αδιεξόδων του, όπως είναι η σημερινή περίοδος, και την αγανάκτηση αυτή την αξιοποιεί, την στρέφει, για να εκτονωθεί, σε ανώδυνα βέβαια κανάλια, στο όνομα της ομάδας και της ιστορίας της.

Ταυτόχρονα, η αντανάκλαση του ανταγωνισμού, του νόμου της ζούγκλας δηλαδή, για να συνεννοούμαστε, εκδηλώνεται στο γήπεδο με τις συγκρούσεις ανάμεσα σε οπαδούς των ομάδων που χωρίζονται σε φίλους και εχθρούς. Έτσι ενώ από τη μια βράζουν μαζί στο ίδιο καζάνι της εκμετάλλευσης έχοντας στον σβέρκο τους τον ίδιο πιθανόν εργοδότη, από την άλλη είναι αντίπαλοι μέσα στο γήπεδο.

Για να έρθουμε και στο διά ταύτα, όταν μιλάμε για τον αθλητισμό και το ποδόσφαιρο η κατάργηση της επιχειρηματικής δράσης πρέπει επιτέλους να έρθει αυτή στο προσκήνιο. Αλλά εδώ μέσα αυτό που σας ενδιαφέρει είναι πώς θα θωρακιστεί αυτή η δράση, τα κέρδη, το «Στοίχημα» που γίνεται χορηγός και ευεργέτης σε αθλητές για την προετοιμασία τους. Και κατά τα άλλα μιλάμε για το ολυμπιακό ιδεώδες, για τις αξίες του Ολυμπισμού! Έχουμε και τους Ολυμπιακούς Αγώνες φέτος στο Παρίσι. Θα τα δούμε και εκεί όλα αυτά.

Λύση, επομένως, ριζική δεν θα δούμε, αν δεν βγουν από τη μέση τα συμφέροντα των μεγάλων ομίλων που αξιοποιούν τον αθλητισμό, τον κόσμο και τη σπουδαία ιστορία των ομάδων ως πίεση για να κερδίζουν περισσότερα. Και φυσικά λύση δεν θα δούμε όσο ο αθλητισμός, η ενασχόληση με ένα άθλημα είναι εμπόρευμα, δηλαδή αφορά τους λίγους και όχι τους πολλούς. Και τέτοιον αθλητισμό, αθλητισμό των πολλών, μπορούμε να έχουμε, αθλητισμό για όλους, που να προάγει την υγεία, να φτιάχνει γερό νου, γερό σώμα, άνθρωπο δραστήριο, ενεργό, που θα αξιοποιούσε και όλες τις υποδομές των Ολυμπιακών Αγώνων του 2004 που τις αφήνετε να μαραζώνουν όλα αυτά τα χρόνια. Θα διόριζε γυμναστές στα σχολεία, θα έφτιαχνε υποδομές με σύγχρονα μέσα, ώστε να καλλιεργείται η άσκηση ως στάση ζωής, αλλά και να ανιχνεύεται το ταλέντο. Θα συντηρούσε τις υπάρχουσες υποδομές και θα σχεδίαζε και άλλες, αξιοποιώντας ελεύθερους χώρους με βάση τις ανάγκες του πληθυσμού. Θα στήριζε τη δουλειά που κάνουν οι άνθρωποι στα σωματεία, το σημαντικό έργο στα αθλητικά σωματεία που δεν πρέπει να χαθεί, γιατί δεν υπάρχει τίποτε άλλο σήμερα μετά το σχολείο.

Εμείς γι’ αυτό παλεύουμε, μαζί με ανθρώπους του αθλητισμού, που τον πονάνε και καταθέτουν και την ψυχή τους ακόμα καθημερινά στο γήπεδο, στο στάδιο, βοηθώντας τα παιδιά μας, τους νέους και τις νέες μας, και έτσι θα συνεχίσουμε, μαζί με όλους και όλες αυτές και αυτούς που μοχθούν για να ανοίξουν έναν δρόμο καλύτερο και μέσα στα γήπεδα και έξω από αυτά, στους δρόμους του καθημερινού αγώνα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κουτσούμπα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και δύο συνοδοί εκπαιδευτικοί από το 17ο Γυμνάσιο Πάτρας(δεύτερο τμήμα).

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Ελληνικής Λύσης κ. Κωνσταντίνος Μπούμπας.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, πριν ξεκινήσει ο κ. Μπούμπας, θα ήθελα να πω ότι επιθυμώ να τοποθετηθώ μόλις τελειώσουν οι αγορητές.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Υπουργέ.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν πάμε να μιλήσουμε για ένα νομοσχέδιο για ένα θέμα πληγωμένο, ένα θέμα το οποίο καίει, διαχρονικό, εδώ και πάρα πολλά χρόνια, σε ό,τι αφορά την οπαδική βία, θα ήθελα να πω ότι, όπως ξέρετε, η κατάσταση αυτή την ώρα στον αγροτικό τομέα είναι έκρυθμη.

Είναι οι καθυστερήσεις των επιδοτήσεων; Είναι η φορολόγηση των επιδοτήσεων; Είναι τα χρήματα που δεν έχουν λάβει από το 2019 αγρότες που μπήκαν σε δειγματοληπτικό έλεγχο; Το νέο κανονιστικό πλαίσιο του ΕΛΓΑ που μιλάει για αύξηση του ασφαλίστρου, που πρέπει να αλλάξει; Είναι το ότι δεν υπάρχει ο φυτοϋγειονομικός έλεγχος σε ό,τι αφορά την ταυτοποίηση των ελληνικών προϊόντων και την απώλεια του όρου «παραγωγού», παρά μόνο πωλητή στις λαϊκές; Είναι η έλλειψη ενός στρατηγικού σχεδιασμού σε ό,τι αφορά τα σχέδια βελτίωσης, τους βοσκοτόπους, σε ό,τι αφορά την ανεξέλεγκτη εισαγωγή, αν θέλετε, και ελληνοποίηση ζώων, και δη πάχυνσης, από το εξωτερικό;

Είναι το πρόβλημα του αγροτικού πετρελαίου, του αγροτικού ρεύματος, που τα τελευταία τρία χρόνια έχει αυξηθεί το ηλεκτρικό ρεύμα κατά 83%, το πετρέλαιο που ξεπερνάει κάθε προηγούμενο, αλλά και κάποιες υποσχέσεις που δόθηκαν στους νέους αγρότες, που νέος αγρότης θεωρείται αυτός που είναι μέχρι ηλικίας τριάντα εννέα ετών; Είναι οι ατασθαλίες, οι αμαρτίες του ΟΠΕΚΕΠΕ, που δαπάνησε περίπου 25 εκατομμύρια ευρώ για πληροφοριακά συστήματα; Είναι το Υπουργείο Αγροτικής Ανάπτυξης, το οποίο έδωσε σε ιδιωτική εταιρεία 800.000 ευρώ γιατί δεν είχε μέντορες, λέει, για τη νέα ΚΑΠ;

Άρα, λοιπόν, είναι όλα αυτά μαζί. Και μάλιστα αυτές οι 800.000 ευρώ που δαπανήθηκαν σε ιδιωτική εταιρεία είχαν ως αποτέλεσμα να έχουμε την πολυπλοκότερη ΚΑΠ αυτή τη στιγμή στην Ευρώπη, αφού το Υπουργείο Αγροτικής Ανάπτυξης κάθε εβδομάδα βγάζει διευκρινιστικές εγκυκλίους.

Άρα, λοιπόν, σύμφωνα με όλα αυτά, ο Πρόεδρός μας Κυριάκος Βελόπουλος και όλοι εμείς στην Ελληνική Λύση ζητούμε, σύμφωνα με το άρθρο 146 -να μην κάνω λάθος- του Συντάγματος μία συζήτηση προ ημερήσιας διάταξης στη Βουλή. Ο Κανονισμός της Βουλής, κύριοι, μας δίνει τη δυνατότητα μία φορά τον χρόνο να προκαλέσουμε μια συζήτηση από όλο το κοινοβουλευτικό τόξο, από όλη τη βεντάλια των κομμάτων, για να γίνουν επιτέλους ουσιαστικές, εμπεριστατωμένες, γόνιμες, εποικοδομητικές και παραγωγικές προτάσεις για τον αγροτικό τομέα. Δεν πάει άλλο! Δεν ενδιαφερόμαστε όπως θα έπρεπε για αγρότες, κτηνοτρόφους και αλιείς.

Φώναζε ο Κυριάκος Βελόπουλος για χάραξη αλιευτικών ζωνών. Το χάσαμε και αυτό, το απωλέσαμε. Άρα, λοιπόν, ζητούμε τη στήριξή σας και τη συγκατάθεσή σας, επειδή το καζάνι βράζει. Αυτή τη στιγμή οι μελισσοκόμοι είναι σε απόγνωση -σας μεταφέρω είδηση- και, αν δεν τους δεχθεί ο Υπουργός στα μπλόκα έξω από τη Θεσσαλονίκη εν όψει της Agrotica, ετοιμάζονται να κατέβουν με τα μελισσοκομικά τους φορτηγά στη συμπρωτεύουσα, στο κέντρο.

Η κατάσταση είναι έκρυθμη και στην εκλογική μου περιφέρεια, στις Σέρρες, όπου τα τρακτέρ βρίσκονται εδώ και μέρες μέσα στην πόλη των Σερρών. Οι αγρότες δεν θέλουν να έρθουν σε ρήξη με άλλες κοινωνικές ομάδες. Βλέπετε όμως τι γίνεται και στη Γηραιά Ήπειρο, στην Ενωμένη Ευρώπη. Οι Γερμανοί αγρότες αγωνιούν για περικοπές που θα τους γίνουν μετά την τριετία για τα 21 λεπτά στο ντίζελ, πολλώ δε μάλλον οι δικοί μας αγρότες, που έχουν πληγεί τα τελευταία χρόνια.

Καλούμε, λοιπόν, ως Ελληνική λύση να γίνει μία εκτός ημερήσιας διάταξης στο Κοινοβούλιο, επιτέλους, να ακουστούν προτάσεις, για να μπορέσουν οι αγρότες να ελπίζουν, να μείνουν στην ύπαιθρο, που σε λίγο θα είναι εγκαταλελειμμένοι πλήρως στα χωράφια τους.

Αυτό σε ό,τι αφορά τον αγροτικό τομέα, γιατί πραγματικά είναι μια πολύ μεγάλη πληγή και εμείς στην Ελληνική Λύση και με βάση το πρόγραμμά μας και αυτό δεν θα έπρεπε να το κάνουμε μόνο εμείς, θα πρέπει όλα τα κόμματα να δώσετε σημασία στον πρωτογενή τομέα.

Χαίρομαι πραγματικά σήμερα που είναι εδώ και η Υπουργός Παιδείας, διότι αυτό το νομοσχέδιο που αφορά την οπαδική βία αφορά και την αγωγή των νέων. Σε ότι αφορά τα άρθρα, τα συζητήσαμε μέσα στην επιτροπή και έχουμε τις επιφυλάξεις μας. Να σας τα αναφέρω επί τροχάδην.

Στο άρθρο 2 δεν φαίνεται ξεκάθαρα από τα μέτρα αυτά να μπορούν να αποδώσουν σε σχέση με τα ειδεχθέστατα εγκλήματα γύρω από την οπαδική βία. Δεν βλέπουμε κάποια μέτρα τα οποία μπορούν να αποδώσουν πραγματικά, να μπει δηλαδή «το μαχαίρι στο κόκκαλο», όπως λέει και ο λαός.

Στο άρθρο 3, η αναμόρφωση του κανονιστικού πλαισίου των ελέγχων για τη διαπίστωση της σύννομης ή μη λειτουργίας των συστημάτων. Ως επί το πλείστον οι κάμερες δεν λειτουργούν με εντολή των ίδιων των ποδοσφαιρικών ανωνύμων εταιρειών. Δηλαδή από τη μια θέλουμε να το κάνουμε, από την άλλη όμως οι ίδιες οι ΠΑΕ δεν θέτουν σε λειτουργία τις κάμερες και αυτό το νομοθετικό πλαίσιο δεν ξέρω πόσο μπορεί να τις υποχρεώνει.

Στο άρθρο 4, αν και μειώνονται τα μέλη της ΔΕΑΒ, δεν παύει να αποτελεί φωτογραφική διάταξη και μάλιστα με επιλογή των μελών, που θα καθορίζονται πραγματικά με τις ευλογίες του αρμόδιου Υπουργού. Βλέπουμε, δηλαδή, και πάλι μία κρεοντική τάση, να έχουμε μία συγκέντρωση, έναν συγκεντρωτισμό εξουσιών στον εκάστοτε Υπουργό, που θα αποφασίζει για τέτοιου είδους ζητήματα. Δεν διευκρινίζεται το κόστος επιβάρυνσης του κρατικού μας προϋπολογισμού από τη διαρκή εκπαίδευση αυτού του ειδικού σώματος παρατηρητών. Πρέπει να ξέρει ο λαός τι θα πληρώσει από την τσέπη του, από το εισόδημά του, το οποίο φορολογείται.

Στην παράγραφο 3, οι διατάξεις που καταργούνται θεωρούμε ότι είναι βασικής αξίας και σημασίας σε ό,τι αφορά την ανάπτυξη πρωτοβουλιών ενημερωτικού και επιμορφωτικού χαρακτήρα με σκοπό την καλλιέργεια του αθλητικού πνεύματος. Εδώ θα μας βρει σύμφωνους, γιατί πρέπει να καλλιεργήσουμε αυτό που λέγεται αθλητικό πνεύμα.

Στην παράγραφο 2 του άρθρου 5, δεν κατανοούμε τον λόγο σύστασης της εν λόγω επιτροπής, μιας νέας επιτροπής όπου αυτό μπορεί να ολοκληρωθεί από τη ΔΕΑΒ. Το λέμε αυτό, διότι η νέα επιτροπή θα έχει κάποια έξοδα που θα επιβαρύνουν προφανώς είτε τη Γενική Γραμματεία Αθλητισμού είτε τον κρατικό προϋπολογισμό. Σε ό,τι έχει να κάνει με χρήματα -να το πούμε απλά στην καθομιλουμένη- πρέπει να είμαστε ιδιαίτερα προσεκτικοί, για να ξέρει το ελληνικό έθνος τι πληρώνει, πόσα πληρώνει και πόσο θα φορολογηθεί από αυτό.

Σε ό,τι αφορά βεβαίως την πίεση που θα ασκηθεί πρωτίστως στους διάφορους αθλητικούς συνδέσμους, οι οποίοι σίγουρα λειτουργούν ως ένα γκέτο πολλές φορές βίαιων -θα λέγαμε- και εγκληματικών συμπεριφορών, σίγουρα θα πρέπει να μας απασχολήσει, αλλά σε πολλά ζητήματα δεν βλέπουμε αυτό να είναι η πανάκεια επί του ζητήματος.

Στο άρθρο 6, με την πράξη νομοθετικού περιεχομένου ορίζεται η διαδικασία ενός δειγματοληπτικού ελέγχου των εισιτηρίων ως ένα έκτακτο μέτρο. Όμως, η δειγματοληψία δεν θα είναι αρκετή όταν απουσιάζουν ή υπολειτουργούν τα λοιπά μέτρα ασφαλείας για τον αποτελεσματικό έλεγχο χιλιάδων οπαδών. Δεν αρκεί, δηλαδή, μόνο αυτό.

Στο άρθρο 8, η ηλεκτρονική εποπτεία αθλητικών εγκαταστάσεων είναι ένα σημαντικό βήμα για την πρόληψη της οπαδικής βίας. Απομένει να διασφαλιστεί επί του πρακτέου η καλή λειτουργία του συστήματος. Είναι καλό να υπάρχει μια ηλεκτρονική εποπτεία, να δούμε τι γίνεται με τις αθλητικές εγκαταστάσεις, διότι πραγματικά είναι πολλές εγκαταλελειμμένες αλλά και επικίνδυνες. Δεν γίνεται να μιλάς, δηλαδή, σήμερα για πάταξη της οπαδικής βίας και να μην έχεις τουλάχιστον ηλεκτρονικό ψηφιοποιημένο έλεγχο σε ό,τι αφορά την καταλληλόλητα των αθλητικών εγκαταστάσεων.

Στο άρθρο 10, ο νομοθέτης προβλέπει ότι σε περιπτώσεις ρίψης εντός του αγωνιστικού χώρου ή των αποδυτηρίων ή σε κερκίδα αθλητικής εγκατάστασης πριν από την έναρξη ή και κατά τη διάρκεια, θα έχουμε μία αυστηρή ποινή. Να θυμηθούμε, όμως, την τελευταία φορά που έριξαν φωτοβολίδα σε αστυνομικό έξω από το γήπεδο και να αναλογιστούμε αν η παρούσα ρύθμιση είναι ικανοποιητική και ικανή να αποτρέψει μελλοντικά και άλλα τέτοια πιθανά φαινόμενα. Διότι το ξέρετε πολύ καλά ότι δεν είναι μόνο η ρίψη της φωτοβολίδας, είναι και τα επεισόδια τα οποία γίνονται περιμετρικά του γηπέδου και εκεί, βεβαίως, δεν βλέπουμε το μέτρο αυτό να ευοδώσει πραγματικά, αν δεν παρθούν τουλάχιστον και άλλα μέτρα ελέγχου και αστυνόμευσης περιμετρικά.

Στο άρθρο 11 εμπεριέχεται μία εξουσιοδοτική διάταξη, σύμφωνα με την οποία με κοινή υπουργική απόφαση εξειδικεύονται οι παραβατικές συμπεριφορές και συνεπάγονται την εφαρμογή της παρούσας, όπου καθορίζονται τα ειδικότερα ποσοστά απομείωσης της χρηματοδότησης. Η ρύθμιση αυτή, όμως, εναπόκειται -κρεοντικά και πάλι- στην ιδιοσυγκρασία ή μάλλον στην κρίση του εκάστοτε Υπουργού. Θα θέλαμε και άλλους φορείς πραγματικά να συναποφασίζουν για αυτό, δεν μπορεί δηλαδή να υπάρχει μια προσφιλής συνήθεια και πολιτική τακτική της Κυβέρνησης για συγκεντρωτισμό εξουσίας και όχι μόνο από αυτή, αλλά και από τις προηγούμενες. Να είμαστε ακριβοδίκαιοι. Υπάρχει αυτή η τάση συγκεντρωτισμού στο πρόσωπο ενός Υπουργού και δεν έχει να κάνει με το πρόσωπο -προς Θεού, μπορεί το πρόσωπο να είναι ικανό, να είναι αμερόληπτο-, μιλάμε θεσμικά.

Στο άρθρο 12, η πρόθεση της Κυβέρνησης είναι να περιορίσει τον αριθμό λεσχών, υπό τη σκέψη ότι αποτελούν πηγές εκδήλωσης έκνομων συμπεριφορών. Το θέμα είναι, όμως, ότι η ύπαρξη μιας λέσχης φιλάθλων, για παράδειγμα στην Αθήνα ή στη Θεσσαλονίκη, περιορίζει το δικαίωμα του φιλάθλου της ομάδας που ζει σε μια διαφορετική πόλη, αν και νομίζω ο Υπουργός το είδε αυτό, για να υπάρχουν και τα λεγόμενα παραρτήματα, γιατί στο κάτω-κάτω μπορεί αυτό το νομικό πλαίσιο να είναι και αντισυνταγματικό, δηλαδή δεν μπορείς να στερήσεις σε κάποιες άλλες περιοχές να υπάρχουν φίλαθλοι. Μιλάμε πάντα για φιλάθλους, δεν μιλάμε για οπαδούς. Αυτό είναι που πρέπει να γαλουχήσουμε και να καλλιεργήσουμε πάνω απ’ όλα, σε οποιονδήποτε νόμο έρχεται που έχει να κάνει με την οπαδική βία.

Στο άρθρο 14, στα μέτρα αστυνόμευσης, πριν την προσθήκη της παραγράφου 6, βλέπουμε ότι θα γίνεται επ’ αυτοφώρω σύλληψη από στελέχη της ΕΛ.ΑΣ. για αγορά εισιτηρίου στη μαύρη αγορά, πέριξ της αθλητικής εγκατάστασης, όπου η τιμή εισιτηρίου ξεπερνά κατά πολύ τη νόμιμη αξία. Εδώ πιστεύουμε ότι η Ελληνική Αστυνομία δεν δύναται να ελέγξει ένα εισιτήριο αν έχει αποκτηθεί νόμιμα ή σύμφωνα με τους κανόνες. Εδώ δηλαδή υπάρχει ένα κενό.

Αν πάμε τώρα σε αυτά τα λεγόμενα πανό, που θα υπάρχει μία -αν θέλετε- λογοκρισία, μία κρίση, αυτό πρέπει λίγο να το δούμε. Αυτό πρέπει λίγο να το δούμε, γιατί δεν μπορούμε να βάλουμε συλλήβδην όλα τα αναρτημένα πανό στα γήπεδα, γιατί είναι μια κοινωνική έκφανση ο χώρος του αθλητισμού. Για παράδειγμα, οι αεκτζήδες εάν είχαν την Αγιά Σοφιά χωρίς τους μιναρέδες, γιατί να μας πειράζει, είναι αλυτρωτικό; Αν είχαν οι φίλαθλοι του ΠΑΣ Γιάννενα έναν χάρτη της Βορείου Ηπείρου, αν είχαν οι αρηανοί τουλάχιστον στο «Κλεάνθης Βικελίδης» ένα πανό που θα ανέφερε ότι δεν συλλήφθηκαν ακόμη οι δράστες μιας δολοφονίας, αν είχαμε από τον Ολυμπιακό ένα πανό που να λέει «Πατρίς - Θρησκεία - Οικογένεια», αν είχαμε ένα πανό του ΠΑΟΚ για τα θύματα των Τεμπών; Να είμαστε και λίγο προσεκτικοί. Δεν μπορεί δηλαδή να απαγορεύσουμε όλα τα πανό, διότι τα μηνύματα έχουν κοινωνικό χαρακτήρα, έχουν να κάνουν με την ιστορία, έχουν να κάνουν με ήθη, έχουν να κάνουν πραγματικά με την ιστορία ενός έθνους και δεν μπορείς συλλήβδην να λες ότι είναι ρατσιστικά, ότι είναι εθνικιστικά κ.λπ..

Οι φίλαθλοι μέσα από τα σωματεία, πολλές φορές, εγείρονται με κάποια μηνύματα που θέλουν να εκφράσουν προς το κοινό. Δεν μπορείς εκεί να πεις ότι αυτά τα μηνύματα είναι εθνικιστικά, φοβικά, ξενοφοβικά, ρατσιστικά -αυτά σίγουρα-, όμως δεν μπορούμε να τα ισοπεδώνουμε όλα.

Για το «Καυταντζόγλειο», ήμουνα νιος και γέρασα, όπως σας είπε και ο επικεφαλής μας, ο Κυριάκος Βελόπουλος. Ένα γήπεδο κόσμημα, κατά τα άλλα, το θέλαμε για τους Ολυμπιακούς Αγώνες, τότε ήταν όλα καλά. Μετά το εγκαταλείψαμε και τώρα έρχονται 48.000 ευρώ για να δοθούν για έναν γενικό συντονιστή, για ένα γήπεδο το οποίο ρήμαξε, όλα κι όλα τρία γήπεδα έχουμε στη Θεσσαλονίκη: Τούμπα, «Βικελίδης» και «Καυταντζόγλειο». Βγάλε τα δύο που είναι ιδιωτικά, μένει ένα κόσμημα, αλλά εδώ έγιναν τραγελαφικά λάθη για τους Ολυμπιακούς Αγώνες. Φανταστείτε ότι στο Εθνικό Στάδιο των Σερρών μπήκε ταρτάν για τους Ολυμπιακούς Αγώνες μετά τους Ολυμπιακούς Αγώνες, για να τα λέμε όλα. Άρα, λοιπόν, αυτό είναι ένα καταπραϋντικό. Αφήσαμε το «Καυταντζόγλειο», το οποίο έγινε με τη φορολογία των πολιτών, δεν το συντηρήσαμε και τρέχουμε τελευταία στιγμή τώρα να προλάβουμε αυτά που δεν μπορούμε. Αυτό σε ό,τι αφορά στα άρθρα.

Πάμε και στην οπαδική βία. Αυτό που είπαμε και στην επιτροπή είναι ότι, αν δούμε την ιστορία των γεγονότων της οπαδικής βίας, μέχρι το 1980 δεν γίνονταν επεισόδια. Ξεκίνησαν από την πρώτη δολοφονία του Άρη Δημητριάδη το 1983 στη Θεσσαλονίκη. Αν δείτε τη ναυτική φωτοβολίδα -τα ξέρει ο Υπουργός-, το πώς έπεσε το 1986 τον Φεβρουάριο στο Αλκαζάρ και σκότωσε τον Χαράλαμπο Μπλιώνα, τον καθηγητή ΣΕΛΕΤΕ, είκοσι εννέα ετών τότε, κάποια στιγμή η ίδια ναυτική φωτοβολίδα έπεσε και τώρα. Άρα, λοιπόν, πολύ φοβόμαστε μην είναι σισύφειος πραγματικά η προσπάθεια. Θέλει πολλή δουλειά η οπαδική βία.

Εγώ δεν λέω ότι δεν υπάρχουν και οι καλές προθέσεις, αλλά εμείς, όπως και την προηγούμενη φορά -λέγεται καμμιά φορά ότι από κάτι απλό μπορεί να έρθουν απτά αποτελέσματα-, κάνουμε και επαναλαμβάνουμε αυτές τις προτάσεις ως Ελληνική Λύση και να τις καταθέσουμε για μία ακόμη φορά στα Πρακτικά.

Εμείς θέλουμε εδώ, κύριε Υπουργέ, να κάνουμε και μια γόνιμη αντιπολίτευση πραγματικά στην ιδεολογική μας πλεύση, που αντικατοπτρίζει το κόμμα μας, πέρα από αυτό, για να βοηθηθεί το κυβερνητικό έργο σε ένα μείζον κοινωνικό ζήτημα, όπως είναι η οπαδική βία. Άλλο παιδεία, άλλο εκπαίδευση. Στην οπαδική βία, αν ψάξουμε το αίτιο και το αιτιατό και το ενδιάμεσο διάστημα, που είναι η αιτιώδης συνάφεια, εκεί θα δούμε, λοιπόν, ότι θέλει και παιδεία να γαλουχηθεί και εκπαίδευση.

Αυτά τα λέω διαβάζοντας κάποιες πανεπιστημιακές μελέτες, που τις είπα και στην επιτροπή, από το Πανεπιστήμιο της Αθήνας το 1986, από την ομάδα του Νέστορα Κουράκη και από το Πάντειο Πανεπιστήμιο, το οποίο έχει υπηρετήσει ο Υπουργός, από τον Αντώνη Αστρινάκη και τη Λίλυ Στυλιανούδη, καθηγητές πανεπιστημίου, που έκαναν κάποιες προτάσεις σε ό,τι αφορά την πάταξη της οπαδικής βίας.

Επειδή ο όρος χουλιγκανισμός, ξέρετε, δεν είναι επιστημονικός όρος, θα πρέπει τουλάχιστον να τις δούμε αυτές τις πανεπιστημιακές μελέτες -και εγώ τις διάβασα προσεκτικά-, για να δούμε πραγματικά ότι είναι ένα φαινόμενο το οποίο είναι με την πολυνομία. Δηλαδή έρχεται ο ν.1646 του 1986, έρχεται ο ν.4725 του 1999 που μιλάει για κάμερες, έρχεται ο ν.3057 του 2002, έρχεται ο ν.4908 του 2022 και βλέπουμε ότι αυτή η πολυνομία δεν έχει οδηγήσει πουθενά. Άρα καλό είναι κάποιους πανεπιστημιακούς να τους έχουμε μέντορες, να δούμε μέσα από το επίσταμαι, ως επαΐοντες, τι έχουν εκπονήσει γι’ αυτό το ζήτημα.

Από εκεί και πέρα, γι’ αυτό που λέμε για ψηφιοποίηση των αθλητικών εγκαταστάσεων, στην εκλογική μου περιφέρεια, στις Σέρρες, το γήπεδο του Πανσερραϊκού κρίθηκε ακατάλληλο. Προσέξτε όμως. Το στέγαστρο, λέει, ήταν επικίνδυνο. Πέρυσι που ο Πανσερραϊκός δεν ήταν στη Σούπερ Λίγκα δεν κινδύνευαν ανθρώπινες ψυχές; Δεν πήγαιναν μέσα οι άνθρωποι να παρακολουθήσουν σε μικρότερη κατηγορία αγώνες;

Δηλαδή όταν ο Πανσερραϊκός αγωνιζόταν στη μικρότερη κατηγορία δεν ελλοχεύει ο κίνδυνος για τις ανθρώπινες ψυχές και όταν ερχόμαστε στην εμπορευματοποίηση των πάντων, στις μεγάλες κατηγορίες, μόνο μάς ενδιαφέρει που θα πάρουμε το VAR ή πού θα μπουν οι ηλεκτρονικές πινακίδες; Δηλαδή δεν μπαίνουν θεατές σε μικρότερες κατηγορίες; Ακούγεται λίγο οξύμωρο, αλλά αυτή είναι μια πικρή αλήθεια.

Ξέρετε, κακά τα ψέματα, ο αθλητισμός είναι εμπορευματοποιημένος. Δεν μπορούμε να πάμε κόντρα σε μια εμπορευματοποίηση. Ένας αθλητισμός που τζογάρει και αυτή τη στιγμή εθίζουμε σε τζόγο δυστυχώς πάρα πολύ κόσμο -όχι εμείς, είναι η παγκοσμιοποίηση, είναι το σύστημα, δεν αντιλέγω- για το πόσες φορές ο παίκτης φτερνίστηκε, ξύστηκε, αερίστηκε και τρέχουν τα παιδιά στους bookmakers, στα στοιχήματα. Ξέρετε, το στοίχημα προκαλεί μίσος, όταν χάνεις τα λεφτά σου και θεωρείς υπεύθυνη μια ομάδα. Όλα, λέει, θεραπεύονται, εκτός από τον τζόγο. Άρα το ξεφτιλίσαμε στο θέμα του τζόγου και δη στη νεολαία, που επηρεάζεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να μη μακρηγορήσω, γιατί είμαστε στο προβλεπόμενο εκ του κοινοβουλευτισμού και κανονισμού χρόνο, να επαναλάβω απλά τις δέκα προτάσεις της Ελληνικής Λύσης.

Κατ’ αρχάς μιλάμε για θέσπιση οικογενειακού εισιτηρίου υποχρεωτικά πλέον στις ομάδες, δωρεάν για εφήβους έως δεκαπέντε ετών, ανάλογα με τη χωρητικότητα, τουλάχιστον για το 10% των θέσεων, θέσπιση δωρεάν γυναικείου εισιτηρίου για κορίτσια μέχρι δεκαεπτά ετών -είναι πάρα πολύ καλό να βάλουμε το γυναικείο φύλο, να εξωραΐσουμε λίγο τα πράγματα απέναντι στη διαχείριση συναισθημάτων στα γήπεδα- και να είναι υποχρεωτικό τουλάχιστον έναντι της χωρητικότητας 10%. Έκπτωση στα γυναικεία εισιτήρια της τάξης τού 50% και θέσπιση, βέβαια, οικογενειακού εισιτηρίου. Κάποια από αυτά φυσικά τα έχετε σκεφτεί. Το θέμα είναι να γίνουν υποχρεωτικά για τις ΠΑΕ.

Ανάρτηση -προσέξτε τώρα, έχει τον ρόλο της- ειδικής μαρμάρινης πλάκας σε εμφανές σημείο περίοπτης θέσης του κάθε γηπέδου, κάτι που έκανε και η ιταλική ομοσπονδία, διότι, όταν θα πηγαίνει ο γονιός με τα παιδιά του στο γήπεδο, πρέπει να βλέπει και αυτά τα ονόματα με τα θύματα και να λέει στα παιδιά του, ως παράδειγμα προς αποφυγή «ήταν εγκληματικές ενέργειες».

Θα πρέπει στις αναμεταδόσεις των αγώνων να υπάρχουν μηνύματα κατά της βίας. Θα πρέπει στις μπουτίκ των ομάδων ό,τι σουβενίρ πουλάνε να γράφονται επάνω μηνύματα κατά της βίας. Για τους εκφωνητές -σας μιλάω βιωματικά, διότι ήμουν εκφωνητής σε γήπεδα Δράμα, Καβάλα, Σέρρες, πάνω από μια τριακονταετία-, ο εκφωνητής γηπέδων μπορεί να παίξει σημαντικό ρόλο, μπορεί να κατευνάσει τα πνεύματα, να έχει πραγματικά έναν χαρακτήρα που πρέπει να έχει και άρα πρέπει να ελέγχεται.

Να γίνουν ομάδες δράσης μέσω των Οργανισμών Τοπικής Αυτοδιοίκησης, τους οποίους, κύριε Βρούτση, έχετε υπηρετήσει και στον Α΄ και στο Β΄ βαθμό, κατά τα πρότυπα της πάταξης των ναρκωτικών. Δηλαδή θα πρέπει να γίνουν ομάδες δράσης, όπου οι γονείς θα ενημερώνονται από ειδικούς πώς αντιμετωπίζεται μια παραβατική συμπεριφορά που θα δουν στα παιδιά τους στο σπίτι.

Σχετικά με τους συνδέσμους, καλό θα είναι οι «αρχηγοί» τουλάχιστον των συνδέσμων, κατά τα ιταλικά και ισπανικά πρότυπα, να παρακολουθούν κάποια ειδικά σεμινάρια συμπεριφοράς.

Όλα αυτά θα παίξουν τον ρόλο τους και επιτέλους και στο προσωπικό της σεκιούριτι, το οποίο έπρεπε να κληθεί ήδη στην επιτροπή, όπως ζητήσαμε εμείς ως Ελληνική Λύση.

Εν κατακλείδι, ακούστε να δείτε, υπάρχουν οι ζωντανοί νεκροί ενός θύματος, του οποίου η ψυχή του έφυγε, υπάρχουν και οι ζωντανοί νεκροί όμως και του θύτη, από την οικογένειά του μιλάω. Δεν μπορεί συλλήβδην οι ποινές να είναι ισοπεδωτικές και οριζόντιες για όλους, «όλοι φταίνε, θα πληρώσουν».

Υπάρχει η οικογένεια του θύτη, διότι υπάρχουν από πίσω αδέρφια, γονείς, ανίψια, εγγόνια. Συλλήβδην τους ισοπεδώνουμε και αυτούς, για ένα μέλος της οικογένειας που μπορεί να είχε παραβατική, έκνομη συμπεριφορά, να μην είχε σωστή διαχείριση συναισθημάτων, να υπέπεσε σε ένα ειδεχθέστατο έγκλημα ή να είναι υπεύθυνος. Δεν μπορεί όμως ο αδερφός, η αδερφή, ανίψι, ο εγγονός να σπιλώνεται και να αμαυρώνεται το όνομά του. Εδώ θα πρέπει να είμαστε ιδιαίτερα προσεκτικοί, αν θέλετε, και στα μέσα μαζικής ενημέρωσης το πώς συλλήβδην όλους αυτούς τους ανθρώπους τούς ρίχνουν στον Καιάδα. Πρέπει να είμαστε προσεκτικοί.

Πρέπει να είμαστε προσεκτικοί σίγουρα στην οικογένεια του θύματος, το οποίο είναι τραγικό -δεν το συζητάμε-, αλλά και στην οικογένεια επίσης του θύτη, που κι αυτή πρέπει να προστατευθεί.

Κύριε Πρόεδρε, σας ευχαριστώ θερμά.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Βουνάργου Ηλείας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Κοινοβουλευτικής Ομάδας της Νίκης, ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, καλούμαστε να εγκρίνουμε το σχέδιο νόμου με θέμα τη λήψη μέτρων για την αποτροπή, αντιμετώπιση και την καταπολέμηση της βίας στο πλαίσιο αθλητικών συναντήσεων, το οποίο κατέθεσε η Κυβέρνηση προς έγκριση.

Σε λιγότερο από έναν χρόνο είχαμε βαριά φαινόμενα αθλητικής βίας, με αποκορύφωμα τις δολοφονίες του Άλκη Καμπανού στη Θεσσαλονίκη και του Μιχάλη Κατσουρή από Κροάτες χούλιγκαν να διασχίζουν ανενόχλητοι τη χώρα και να φτάνουν στο γήπεδο της Νέας Φιλαδέλφειας, στην ΑΕΚ. Και, τέλος, έχουμε τη δολοφονία του αστυνομικού Γιώργου Λιγγερίδη από ναυτική φωτοβολίδα στα επεισόδια του Ρέντη.

Δυστυχώς έπρεπε να έχουμε θύματα, για να αναλάβει νομοθετική πρωτοβουλία η Κυβέρνηση με στόχο την αντιμετώπιση και την καταπολέμηση της βίας στο πλαίσιο αθλητικών συναντήσεων. Το φαινόμενο της βίας στις αθλητικές συναντήσεις υπήρξε για αρκετές δεκαετίες σε πολλές ευρωπαϊκές χώρες, ωστόσο με σοβαρή και μακροχρόνια προσπάθεια έχει περιοριστεί.

Χαρακτηριστικό παράδειγμα αθλητικής βίας ήταν η τραγωδία στο γήπεδο του Χέιζελ των Βρυξελλών στον τελικό του Ευρωπαϊκού Κυπέλλου το 1985, μεταξύ Λίβερπουλ και Γιουβέντους. Τριάντα εννέα άτομα έχασαν τη ζωή τους. Οι αγγλικές ομάδες με απόφαση της UEFA τιμωρήθηκαν με ποινή πέντε έτη αποκλεισμού, ενώ η Λίβερπουλ με έξι έτη.

Πέραν των σκληρών μέτρων που έλαβε η κυβέρνηση Θάτσερ, το σημαντικότερο ήταν ότι οι διοικήσεις των ομάδων συνειδητοποίησαν ότι, αν οι ίδιες βοηθήσουν στην υλοποίηση των σχεδίων κατά της αθλητικής βίας, μπορούν να κερδίσουν εκατοντάδες εκατομμύρια. Βέβαια δεν μπορούν όλες οι χώρες να συγκριθούν με την Αγγλία αναφορικά με τα κέρδη που μπορούν να αποκομίσουν οι ομάδες.

Το σίγουρο, όμως, είναι ότι το παράδειγμα της Αγγλίας δείχνει ότι το φαινόμενο του χουλιγκανισμού δεν αντιμετωπίζεται μόνο με αυστηρά οριζόντια μέτρα, αλλά και με τη συμβολή των ομάδων, οι οποίες με το κατάλληλο δέλεαρ μπορούν να περιφρουρήσουν το προϊόν και τα γήπεδά τους.

Από το παραπάνω παράδειγμα είναι φανερό πως η πράξη νομοθετικού περιεχομένου για τα έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου ήταν αναχρονιστικό μέτρο, περιορισμένου και προσωρινού χαρακτήρα. Το κόμμα μας πιστεύει ότι θα πρέπει να ληφθούν μέτρα που να ωθούν τις ομάδες να αναλάβουν δράση κατά της αθλητικής βίας. Το παράδειγμα της Αγγλίας είναι χαρακτηριστικό.

Για τον παραπάνω λόγο το κόμμα μας θα καταψηφίσει την κύρωση της εν λόγω πράξης νομοθετικού περιεχομένου. Το κόμμα μας έχει προτείνει ουσιαστικά μέτρα κατά της αθλητικής βίας, τα οποία είναι τα κάτωθι:

Την είσοδο στα γήπεδα με ισχυρή ταυτοποίηση, την ουσιαστική λειτουργία συστημάτων εποπτείας με κάμερες υψηλής ευκρίνειας, υπό την προϋπόθεση της έκδοσης θετικής γνωμοδότησης για το συγκεκριμένο ζήτημα από την Αρχή Προστασίας Δεδομένων Προσωπικού Χαρακτήρα, να υπάρξει υποχρεωτική αρίθμηση θέσεων, μόνο ονομαστικές θέσεις και απαγόρευση μεταβίβασής τους, η ευθύνη για τον έλεγχο των γηπέδων και των περιβαλλόντων χώρων να περάσει στις ανώνυμες αθλητικές εταιρείες που τα χρησιμοποιούν, περιοδική ή και ισόβια απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας, οι ποινές για επεισόδια αθλητικής βίας να μην έχουν ανασταλτικό χαρακτήρα, οι καταδικασμένοι να οδηγούνται στη φυλακή για έκτιση των ποινών τους, σε δολοφονικά επεισόδια να προβλέπεται η αποβολή αθλητικών ομάδων από τα πρωταθλήματα ή ο πλήρης μηδενισμός τους.

Δεν θα πρέπει να ξεχνάμε τους εργαζομένους σε αθλητικές εγκαταστάσεις και τα παρεμφερή επαγγέλματα. Θα πρέπει σε περίπτωση τιμωρίας αθλητικού συλλόγου αυτός να είναι υπόχρεος στην καταβολή των μισθών και αποζημιώσεών τους.

Το νομοσχέδιο που φέρνει προς έγκριση η Κυβέρνηση έχει ορισμένα θετικά σημεία. Πολλά από αυτά περιλαμβάνονται και στις προτάσεις του κόμματός μας. Ωστόσο δεν περιλαμβάνονται διατάξεις περί της αποζημίωσης των θυμάτων από τη ρήτρα παραβατικότητας και για την προστασία διαιτητών, παρατηρητών αγώνων και γενικότερα αξιωματούχων της διαιτησίας.

Ο ποδοσφαιροκεντρικός χαρακτήρας του νομοσχεδίου προφανώς αγνοεί ότι τα περισσότερα εκ των επεισοδίων ή και των δολοφονικών ενεργειών μπορούν να συμβούν είτε εκτός αθλητικών εγκαταστάσεων είτε με αφορμή άλλη αθλητική συνάντηση.

Να σημειώσουμε πως πριν λίγες μέρες είχαμε επίθεση από αγνώστους στη σύντροφο του Αναπληρωτή Προέδρου της Κεντρικής Επιτροπής Διαιτησίας Σταύρου Μάνταλου έξω από την οικία τους, οι οποίοι τη χτύπησαν και πριν απομακρυνθούν της είπαν: «Αυτό είναι μήνυμα για τον Μάνταλο». Υπήρξαν και άλλες παρόμοιες επιθέσεις, όπως η εμπρηστική επίθεση σε σπίτι διαιτητή, ο οποίος ανέβηκε στην ταράτσα για να σωθεί, ρίψεις μολότοφ σε πολυκατοικία που έμενε διαιτητής και οι λοιποί ένοικοι, έντρομοι, του ζήτησαν να αποχωρήσει από το διαμέρισμά του, κλοπή και σοβαρές φθορές σε αυτοκίνητο παράγοντα της διαιτησίας.

Θα θέλαμε το νομοσχέδιο να υιοθετήσει τις ποινές που προτείνουμε, όπως την απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας, τον μη ανασταλτικό χαρακτήρα τους και την αποβολή αθλητικών ομάδων από τα πρωταθλήματα ή τον πλήρη μηδενισμό τους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επίσης εντοπίζουμε ορισμένες ελλείψεις και γι’ αυτόν τον λόγο προτείνουμε τις εξής βελτιώσεις και προσθήκες. Στο άρθρο 3 και στην τροποποίηση της παραγράφου 1 του άρθρου 41Α του ν.2725/1999, περί σύστασης και διορισμού προέδρου, αντιπροέδρου και μελών της Διαρκούς Επιτροπής Αντιμετώπισης Βίας, το στοιχείο B΄ να αντικατασταθεί με εν ενεργεία δικαστικό λειτουργό και όχι συνταξιούχο, ο οποίος και θα προεδρεύει της επιτροπής. Με αυτόν τον τρόπο ενισχύουμε ακόμα περισσότερο θεσμικά τη συγκρότηση και τη λειτουργία της επιτροπής, η οποία έχει αυξημένες δραστηριότητες.

Με το άρθρο 3 η Διαρκής Επιτροπή Αντιμετώπισης της Βίας καλείται να υπερκαλύψει τη δικαιοδοσία των πειθαρχικών οργάνων του ν.2725/1999, τόσο αυτών που απαρτίζονται από τακτικούς δικαστές όσο και των έτερων πειθαρχικών οργάνων των λοιπών αθλητικών ομοσπονδιών.

Αναβαθμίζει τον ρόλο της ΔΕΑΒ, η οποία από ένα κατ’ εξοχήν γνωμοδοτικό όργανο, που τουλάχιστον λειτουργούσε μέχρι σήμερα, καθίσταται ένας υπερδικαιοδοτικός φορέας, ο οποίος αναλαμβάνει την επιβολή των αυτοματοποιημένων κυρώσεων υπό αίρεση. Εισάγεται δηλαδή το πρωτοφανές, ένα όργανο να διαθέτει μεν δέσμια αρμοδιότητα, εάν όμως αδρανεί, τελικώς του αφαιρείται αρμοδιότητα και αποφασίζει ο αρμόδιος Υπουργός. Δηλαδή η Κυβέρνηση από τη μία επιθυμεί την ενίσχυση της ΔΕΑΒ, από την άλλη όμως την αντιμετωπίζει με λειτουργική δυσπιστία.

Στο άρθρο 3 και στην τροποποίηση της παραγράφου 3 του άρθρου 41Α του ν.2725/1999 στο έργο της Διαρκούς Επιτροπής Αντιμετώπισης της Βίας προτείνουμε την προσθήκη νέων παραγράφων με τις εξής αρμοδιότητες: τήρηση ειδικού μητρώου με φυσικά πρόσωπα που τους έχει τεθεί περιοδική ή ισόβια απαγόρευση εισόδου στα γήπεδα κατόπιν καταδίκης για επεισόδια αθλητικής βίας, τήρηση αρχείου με οπτικό υλικό για χρήση από τις αρμόδιες αρχές μετά από επεισόδια βίας εντός και εκτός αθλητικών εγκαταστάσεων με την έγκριση της Αρχής Προστασίας Δεδομένων Προσωπικού Χαρακτήρα, επικοινωνία και ανταλλαγή πληροφοριών με αντίστοιχες επιτροπές χωρών μελών της Ευρωπαϊκής Ένωσης για τη λήψη προληπτικών μέτρων, υιοθέτηση βέλτιστων πρακτικών στον τομέα της εκπαίδευσης κατά της βίας.

Για παράδειγμα, στη Γερμανία περισσότερες από εξήντα κοινωνικό-παιδαγωγικές οργανώσεις ενημερώνουν και εκπαιδεύουν νεαρούς φιλάθλους σχετικά με τον οπαδικό εξτρεμισμό. Χρηματοδοτούνται από τις ίδιες τις ομάδες, την εθνική ομάδα ποδοσφαίρου της Γερμανίας και διάφορες τοπικές και ομοσπονδιακές αρχές. Ο στόχος αυτών των οργανώσεων είναι εξαιρετικά απλός. Παρεισφρέουν εντός των κόλπων των οργανωμένων οπαδών και προσπαθούν να ωθήσουν τους νεαρούς φιλάθλους να αξιοποιήσουν την ενέργειά τους με θετικό τρόπο.

Στο άρθρο 4 η σύσταση της Εθνικής Επιτροπής Συντονισμού αποτελεί απλά μεταφύτευση των προβλέψεων της Σύμβασης Σεντ Ντενί, χωρίς προηγούμενη αξιολόγηση ή συγκεκριμενοποίηση του ρόλου της. Αναφέρεται πως είναι συλλογικό όργανο στο οποίο ανατίθεται το έργο του συντονισμού μεταξύ των αρμόδιων φορέων, χωρίς να κατονομάζει ποιοι είναι οι αρμόδιοι φορείς και ποιες οι υποχρεώσεις απέναντι στην επιτροπή.

Στο άρθρο 6 και στην τροποποίηση του άρθρου 41Α του ν.2725/1999, σχετικά με τη λειτουργία πλατφόρμας ταυτοποίησης κατόχων αθλητικών εισιτηρίων, να προστεθεί ιδιαίτερη παράγραφος, όπου να ορίζεται ότι η ηλεκτρονική πλατφόρμα ταυτοποίησης κατόχων αθλητικών εισιτηρίων δεν θα επιτρέπει την έκδοση εισιτηρίων σε πρόσωπα που περιλαμβάνονται στο ειδικό μητρώο με όσους έχει τεθεί περιοδική ή ισόβια απαγόρευση εισόδου στα γήπεδα.

Στο άρθρο 10 και στην προσθήκη του άρθρου 1Β του ν.4326/2015, περί της καθιέρωσης ρήτρας παραβατικότητας για τις αθλητικές ανώνυμες εταιρείες, τμήματα αμειβομένων αθλητών και ερασιτεχνικά σωματεία, που είναι αποδέκτες της προβλεπόμενης χρηματοδότησης από τη φορολογία των κερδών των παικτών στοιχήματος, η απομείωση της χρηματοδότησης σε περίπτωση παραβατικών συμπεριφορών σε αθλητικά σωματεία να διατίθεται και στα θύματα αθλητικής βίας.

Θεωρούμε σοβαρή αδυναμία ότι, μαζί με την καθιέρωση της ρήτρας παραβατικότητας, δεν ορίζονται τα κριτήρια και τα ποσοστά απομείωσης της χρηματοδότησης, ενώ ο νόμος δίνει την εξουσία στον εκάστοτε Υπουργό για την έκδοση υπουργικής απόφασης, που να αποφασίζει κατά το δοκούν τα κριτήρια και τα αντίστοιχα ποσοστά απομείωσης της χρηματοδότησης.

Το άρθρο 11 και στην τροποποίηση του άρθρου 41Β του ν. 2725/1999 (Α΄121), περί λεσχών φιλάθλων, γίνεται μια προσπάθεια να μειωθεί ο αριθμός τους σε μία ανά έμβλημα, μολονότι και σήμερα ισχύει το ίδιο, ενώ είναι προβληματικό και ασαφές το τι θα γίνει αν ιδρυθούν σωματεία, όχι με τη μορφή λεσχών, τα οποία θα επιδιώκουν κοινούς σκοπούς με τις λέσχες. Με το σχήμα που προωθείται θα εμπλέκεται λέσχη αναγνωρισμένη από την ΠΑΕ, μολονότι τα επεισόδια θα διεξάγονται σε μπασκετικό αγώνα.

Στο άρθρο 13, «Υποχρεώσεις αθλητικών φορέων - Μέτρα αστυνόμευσης εκδηλώσεων», ορίζεται ότι η αρμοδιότητα για την τήρηση της τάξης κατά τις αθλητικές συναντήσεις εντός και εκτός των αγωνιστικών χώρων ανήκει στην Ελληνική Αστυνομία ή στο Λιμενικό Σώμα - Ελληνική Ακτοφυλακή, εφόσον η αθλητική συνάντηση διεξάγεται σε περιοχή δικαιοδοσίας τους.

Πιστεύουμε ότι οι αθλητικές συναντήσεις, είτε αυτές είναι μεταξύ ΠΑΕ - ΚΑΕ και λοιπών ανωνύμων εταιρειών είτε μεταξύ ερασιτεχνικών σωματείων, θα πρέπει να εποπτεύονται μεν από το κράτος, αλλά η ευθύνη για όσα συμβούν στον εκάστοτε αθλητικό χώρο να βαρύνει τα αθλητικά σωματεία. Προς τούτο θα πρέπει κι αυτά να έχουν αυξημένη δικαιοδοσία για ενέργειες εντός του γηπέδου, προκειμένου να προστατέψουν την ομαλή διεξαγωγή αγώνων, δικαίωμα στα σωματεία να απαγορεύουν την είσοδο στον οποιονδήποτε θεωρούν τα ίδια ότι θέτει σε κίνδυνο την ασφάλεια του αγώνα με την παρουσία του, δικαίωμα να ασκούν τα ίδια σωματικό έλεγχο, με οποιονδήποτε τρόπο και τεχνολογικά μέσα, παρουσία αστυνομικού, προκειμένου να διασφαλιστεί η ευπρέπεια και ο ουσιαστικός έλεγχος, δικαίωμα να υποδεικνύουν στις αστυνομικές αρχές ποιοι επιθυμούν να ελεγχθούν για κατοχή παράνομων υλών, υλικών και οπλισμού, όπως φωτοβολίδες, μολότοφ, μαχαίρια, λοστοί, δικαίωμα να αποβάλλουν από το γήπεδο οποιονδήποτε επιθυμούν, εφόσον έχει καταγραφεί από το κλειστό κύκλωμα κάποια ενέργειά του που θέτει σε κίνδυνο την ασφάλεια του αγώνα.

Σε περίπτωση εκτεταμένων επεισοδίων, που θα χρειαστούν παρέμβαση της αστυνομίας -ΜΑΤ κ.λπ.-, τα υπεύθυνα σωματεία θα καταβάλλουν αποζημίωση στην ΕΛ.ΑΣ. ίση με δέκα φορές το ημερομίσθιο κάθε απασχολούμενου οργάνου της τάξης. Η σχετική αποζημίωση θα εισπράττεται άμεσα εντός δεκαπέντε ημερών, μέσω της ρήτρας παραβατικότητας, δηλαδή από τη φορολογία των κερδών των παικτών στοιχήματος και θα αποδίδεται ως έκτακτο επίδομα στα όργανα της τάξης που κλήθηκαν για την αντιμετώπιση των επεισοδίων.

Εισάγονται διακεκριμένες ποινικές μορφές δημοσίων δηλώσεων, που παροτρύνουν, υποκινούν, ενθαρρύνουν ή διευκολύνουν με οποιονδήποτε τρόπο και ιδίως δημόσια ή διά του έντυπου, ηλεκτρονικού Τύπου ή του διαδικτύου μεμονωμένα, άτομα ή οργανωμένες ομάδες προσώπων, για να διαπράξουν αδικήματα σχετικά με την αθλητική βία. Προφανώς η περαιτέρω ποινικοποίηση και αυστηροποίηση των εν λόγω πράξεων θέτει ζήτημα συμβατότητας με τα “SLAPPS”, δηλαδή τις στρατηγικές νομικές αγωγές κατά της ελευθερίας έκφρασης στον αθλητισμό, ιδίως από πρόσωπα που ασκούν δημοσιογραφικό λειτούργημα, όπως η δίωξη του δημοσιογράφου Παπαθεοδώρου από τον πρώην Υπουργό Αθλητισμού κ. Λευτέρη Αυγενάκη.

Η Νίκη αισθανόμενη χρέος τιμής απέναντι στα θύματα αθλητικής βίας, θα καταψηφίσει το παρόν νομοσχέδιο, διότι δεν λαμβάνεται πρόνοια για την αποζημίωση των θυμάτων αθλητικής βίας μέσω της ρήτρας παραβατικότητας, αλλά και της προστασίας των διαιτητών παρατηρητών αγώνων και γενικότερα αξιωματούχων της διαιτησίας.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει τώρα ο Υπουργός, ο κ. Βρούτσης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ήρθε η ώρα μου να μιλήσω, να τοποθετηθώ, για ένα νομοσχέδιο για το οποίο οφείλω κατ’ αρχάς να καταθέσω ένα μεγάλο ευχαριστώ, όπως έκανα και στο κλείσιμο της επιτροπής, προς όλα τα κόμματα, προς όλους τους εισηγητές και αυτό το κάνω συνειδητά, διότι σε όλη τη διαδικασία της συζήτησης δεν είδα να υπάρχουν ουσιαστικές αποκλίσεις. Δέχομαι κατά βάση ότι υπάρχουν κριτικές υπό την έννοια του αυτονόητου, τα κόμματα κάνουν την κριτική τους, αυτός είναι ρόλος τους, το δέχομαι. Στην ουσία, όμως, νομίζω ότι όλοι συγκλίνουμε και συγκλίνουμε σε κάποιες βασικές αρχές και αυτό πιστοποιήθηκε ήδη και στις επιτροπές και μέχρι τώρα από τη συζήτηση από τους εισηγητές, σε βασικές αρχές που μας ενώνουν.

Οι βασικές αυτές αρχές λένε ότι αθλητισμός ενώνει και δεν διχάζει, ότι ο αθλητισμός δεν έχει χρώμα, ότι ο αθλητισμός δεν είναι προνομιακό πεδίο για κανένα κόμμα, ότι η βία στον αθλητισμό μάς βρίσκει απέναντι όλους και ότι στο τέλος-τέλος αυτό το οποίο επιδιώκουμε όλοι είναι ένας αθλητισμός με αξίες, ένας αθλητισμός που αξίζουμε ως χώρα, μία χώρα που γέννησε τον αθλητισμό, μια χώρα που γέννησε τους Ολυμπιακούς Αγώνες, μια χώρα που μας κάνει περήφανους εμάς τους Έλληνες για την καταγωγή μας, την ιστορία μας και τον πολιτισμό μας.

Αυτός είναι ο αθλητισμός που θέλουμε και αυτός ο αθλητισμός ενώνει όλη τη Βουλή. Γι’ αυτό καταθέτω ένα ευχαριστώ δημόσια και στα κόμματα που ήδη τοποθετήθηκαν ότι ψηφίζουν το νομοσχέδιο και σε εκείνα που δηλώνουν ότι δεν θα το ψηφίσουν, αλλά βλέπουν θετικές διατάξεις, γιατί πολύ απλά ούτε ένα κόμμα δεν διαφώνησε με τις βασικές αρχές του νομοσχεδίου. Βασικές αρχές του νομοσχεδίου είναι μια μεγάλη μεταρρύθμιση, η οποία έρχεται, όπως είπα και στην επιτροπή, όχι να ανακαλύψει την Αμερική, δεν ανακαλύπτουμε την Αμερική, ουσιαστικά κάνουμε πολιτικές που υλοποιούν πράγματα που εφαρμόζονται ήδη σε άλλες ευρωπαϊκές χώρες.

Ένα στοιχείο κριτικής που θα μπορούσε να ασκηθεί, και το δέχομαι, είναι γιατί αργήσαμε. Ναι, εδώ πράγματι αργήσαμε. Αργήσαμε να υλοποιήσουμε πράγματα που ήδη εφαρμόζονται σε άλλες χώρες. Διαχρονικά, όμως, πρέπει να αναγνωρίσω τη συμβολή πολλών προκατόχων Υπουργών. Του Ανδρέα του Φούρα, με τον εμβληματικό νόμο του 1999, ο οποίος πραγματικά θεμελίωσε -στο ΠΑΣΟΚ ήταν- έναν νόμο για τον αθλητισμό, στον οποίο πάνω εκεί χτίστηκαν πολλές πολιτικές σε επίπεδο νομοθετικών πρωτοβουλιών. Τον Γιώργο τον Ορφανό, ο οποίος πραγματικά έδειξε έναν δρόμο ο οποίος προέβλεψε την ανάγκη να υπάρχουν κάμερες. Δυστυχώς, η νομοθετική πρωτοβουλία της τότε κυβέρνησης ήταν ελλιπής, είχε κενά και έτσι δεν υλοποιήθηκε ποτέ το ζήτημα των καμερών, έτσι όπως έρχεται σήμερα με ακρίβεια να υλοποιηθεί διά μέσου του νόμου.

Ήταν ο Σταύρος Κοντονής του ΣΥΡΙΖΑ, ο οποίος σωστά προέβλεψε τότε, διέβλεψε την ανάγκη ταυτοποίησης των προσώπων που μπαίνουν μέσα στα γήπεδα. Θέσπισε νομοθετικά την κάρτα φιλάθλου, η οποία δεν εφαρμόστηκε ούτε μετά από πέντε χρόνια ΣΥΡΙΖΑ, γιατί απλά ήταν ατελέσφορη, δεν μπορούσε να υλοποιηθεί. Ήρθε ο Λευτέρης ο Αυγενάκης, θέσπισε το 2022 το πιο αυστηρό πλαίσιο σε επίπεδο αθλητικής νομοθεσίας στην Ευρώπη. Έχουμε το πιο αυστηρό πλαίσιο, έχουμε το ιδιώνυμο, κάτι που δεν υπάρχει σε όλη την Ευρώπη συγκριτικά σκληρότερο σε επίπεδο νομοθετικής κύρωσης, και γι’ αυτό ακριβώς δεν φέρνουμε καμμία διάταξη νόμου ποινική πάνω στα ζητήματα της αθλητικής βίας, γιατί έχουμε φτάσει στην οροφή. Αυτή είναι η αλήθεια.

Κανένας δεν διαφώνησε με τις βασικές αρχές του νομοσχεδίου ούτε με τις κάμερες είπε κάποιο κόμμα να μην τις εφαρμόσουμε ούτε με το θέμα της ταυτοποίησης, κανένα κόμμα δεν είπε να μην τις εφαρμόσουμε, τώρα που μπορούμε και περιγράφεται αναλυτικά στο νομοσχέδιο. Κανένα κόμμα δεν είπε να μην υπάρχουν διοικητικές κυρώσεις, πολύ αυστηρές. Κανένα κόμμα δεν είπε ότι διαφωνεί με τις διοικητικές κυρώσεις. Κανένα κόμμα δεν είπε ότι διαφωνεί με τη ρήτρα παραβατικότητας και κανένα κόμμα δεν είπε ότι διαφωνεί με τη μεγάλη μεταρρύθμιση του e-Kouros.

Άρα, λοιπόν, εγώ το εκλαμβάνω, από τη στιγμή που κανένα κόμμα δεν διαφωνεί με τις βασικές αρχές του νομοσχεδίου, ότι υπάρχει μια «ομόφωνη», επιτρέψτε μου να μεταφράσω, αποδοχή της νομοθετικής πρωτοβουλίας της Κυβέρνησης, γιατί, όπως είπα και στην αρχή, ο αθλητισμός ενώνει και σε καμμία περίπτωση δεν ερχόμαστε να πούμε ότι εμείς κάνουμε κάτι που δεν έγινε στο παρελθόν.

Βεβαίως, ερχόμαστε να χτίσουμε και όχι να γκρεμίσουμε, να οικοδομήσουμε πάνω σε ό,τι νομοθετικό περιβάλλον βρήκαμε, εκτάκτως, όμως, εκτάκτως για ένα γεγονός το οποίο είναι ντροπιαστικό για τον αθλητισμό. Οι εγκληματικές ενέργειες που έγιναν, αυτή η αθλητική βία, που δεν μας βρίσκει σύμφωνους και βρίσκει όλα τα κόμματα απέναντι, μας οδηγεί σε μία πράξη νομοθετικού περιεχομένου.

Δύο μήνες κλείσαμε τα γήπεδα οριζόντια, από τις 12 Δεκεμβρίου μέχρι τις 10 Φεβρουαρίου, θα εξηγήσω τι κάναμε και τι θα εξελιχθεί από κει και πέρα. Αλλά μου δίνεται η αφορμή με τις τοποθετήσεις και Αρχηγών κομμάτων και εισηγητών, να κάνω κάποιες διευκρινιστικές αναλύσεις σε δύο, τρία ζητήματα τα οποία τέθηκαν στην αρχή και τα οποία θεωρώ ότι είναι χρήσιμα για τη συζήτησή μας.

Ο κ. Κουτσούμπας, ο Αρχηγός του Κομμουνιστικού Κόμματος Ελλάδας. Τον άκουσα με προσοχή, δικές του απόψεις, δικές του ιδέες για ένα άλλο περιβάλλον του αθλητισμού, το πού υπάρχει αυτό στον κόσμο, δεν ξέρω. Συμφωνώ, όμως, σε δύο σημεία κρίσιμα, στο ζήτημα που αναδεικνύει ως κυριαρχικό το ζήτημα αθλητισμός για όλους και στο ζήτημα το οποίο αφορά τον σχολικό αθλητισμό. Και εξηγούμαι. Αυτά, εκτός νομοσχεδίου αυτή τη στιγμή, είναι δυο ζητήματα τα οποία πρέπει να σηκώσουμε πάρα πολύ ψηλά.

Ναι, πράγματι ο αθλητισμός, το είπε και ο κ. Κουτσούμπας και συμφωνώ, είναι το αντίδοτο στη βία. Ο αθλητισμός καλλιεργεί αξίες, καλλιεργεί συμπεριφορές, δημιουργεί συμμετοχή στο κοινωνικό σύνολο και πρέπει να δούμε τις δύο αυτές έννοιες και τους δύο αυτούς θεσμικούς πυλώνες για τον αθλητισμό, να τις δούμε, να επανατοποθετηθούμε πάνω σε αυτές και να σχεδιάσουμε πάνω σε αυτές, αλλά ουσιαστικά και αποτελεσματικά, γιατί και πώς; Είναι μέσα στις επτά επιμέρους μεταρρυθμίσεις που έχω εξαγγείλει ότι θα κάνουμε με το νομοσχέδιο για τον αθλητισμό, που θα έρθει σε πολύ σύντομο χρονικό διάστημα συνολικά, οριστικά μέσα στο 2024.

Στην καλοπροαίρετη κριτική που άκουσα περί διαβούλευσης για αυτό το νομοσχέδιο, σας λέω, λοιπόν, ότι έγινε εκτενής διαβούλευση, παρ’ ότι είχε επείγοντα χαρακτήρα, αλλά δεν πήγε με επείγουσες διαδικασίες νομοθέτησης. Συνομιλήσαμε με όλους τους θεσμικούς φορείς που μπορεί να συνομιλήσει κάποιος για ένα τέτοιο νομοσχέδιο. Δεν μιλάω για το τυπικό μέρος της διαβούλευσης των δύο εβδομάδων, που έγινε κανονικά, μιλάω ότι συνομιλήσαμε και ευχαριστώ και αυτούς τους θεσμικούς παράγοντες:

Με τη Super League, τον κ. Μηνά Λυσσάνδρου, ο οποίος εκπροσωπώντας τις ΠΑΕ ήταν συνομιλητής όλο αυτό το διάστημα με τις δικές του απόψεις κάποια πράγματα, σε άλλα συμφωνώ, αλλά βοήθησε πολύ πάρα πολύ στην υλοποίηση κάποιων πραγμάτων τα οποία ήδη βρίσκονται σε εξέλιξη, λειτουργεί καταλυτικά. Βοήθησε η ΕΠΟ, με την οποία συνομιλούμε, έχουμε χτίσει ένα καλό κλίμα σχέσης. Βοήθησε η Super League στο μπάσκετ, ο κ. Γαλατσόπουλος, με τον οποίο συνομιλούμε και είμαστε σε διαρκή επαφή για το νομοσχέδιο αλλά και τις πολιτικές που θα ακολουθήσουμε από εδώ και πέρα.

Συνομιλήσαμε, κύριοι συνάδελφοι, με όλες τις ποδοσφαιρικές ανώνυμες εταιρείες από την αρχή, δηλαδή, θυμάστε πάρα πολύ καλά, ενάμιση μήνα πριν όταν συναντηθήκαμε στο ΟΑΚΑ μαζί με όλους τους προέδρους ανωνύμων εταιρειών και εκπροσώπους τους και καταθέσαμε ως Κυβέρνηση -τρία Υπουργεία, Προστασίας του Πολίτη, Ψηφιακής Πολιτικής και εγώ ως αρμόδιο και επισπεύδον Υπουργείο- τις σκέψεις μας για το νομοσχέδιο. Είπαμε ότι ερχόμαστε και θα κάνουμε αυτά τα πράγματα, για να μην αιφνιδιάσουμε.

Και το είπαμε γιατί; Γιατί σε αυτή τη μεγάλη προσπάθεια που θέλουμε να κάνουμε, θέλουμε μαζί μας όχι μόνο τα κόμματα, που είμαστε μαζί, και τις ποδοσφαιρικές ανώνυμες εταιρείες και όλο τον αθλητισμό.

Αυτό ήταν μια καθαρή εξήγηση, συνειδητή επιλογή, να είμαστε σύμμαχοι με όλο τον αθλητισμό και με τις επαγγελματικές ομάδες του ποδοσφαίρου, αυτονόητο, και με όλο τον υπόλοιπο αθλητισμό. Και το κάναμε πράξη έντιμα και έμπρακτα, όχι με λόγια. Και στη συνέχεια το προχωρήσαμε ακόμα παραπέρα, με βήματα τα οποία δεν έχουν προηγούμενο ιστορικά, ναι, γιατί είναι κάποια πράγματα που γίνονται για πρώτη φορά.

Φτιάξαμε τεχνικά κλιμάκια με επικεφαλής τους τρεις Γενικούς Γραμματείς από τα τρία Υπουργεία, o κ. Μαυρωτάς εκ μέρους του Υπουργείου Αθλητισμού και από κάτω με επιστήμονες και ειδικούς συνεργάτες των Υπουργείων Αθλητισμού, Ψηφιακής Πολιτικής και Προστασίας του Πολίτη. Και επισκεφθήκαμε, κυρίες και κύριοι συνάδελφοι, όλα τα γήπεδα. Και εκεί ήταν ο συνδετικός κρίκος της καλής σχέσης και της εμπιστοσύνης που θέλουμε να χτίσουμε, διότι συναντηθήκαμε με εκπροσώπους όλων των ΠΑΕ, με τεχνικούς συμβούλους, με ανθρώπους που γνωρίζουν τα συστήματα ασφαλείας των γηπέδων. Υπήρξε επικοινωνία, καταγραφή των αδυναμιών του κάθε γηπέδου και υπήρξε αυτή η σχέση που δεν υπήρχε στο παρελθόν.

Και τώρα αυτή τη σχέση πάμε να τη μονιμοποιήσουμε, να την κάνουμε μόνιμη, να είμαστε όλοι στην ίδια πλευρά του ποταμού, απέναντι στη βία, με αυτό το νομοσχέδιο το οποίο έρχεται να αντιμετωπίσει αυτό το φαινόμενο. Όμως, θα εξηγηθώ γι’ αυτό, γιατί είναι πολύ σημαντικό να τα ξεκαθαρίσουμε αυτά. Διότι άκουσα και πράγματα τα οποία ειπώθηκαν περί αντιμετώπισης οριστικά της εγκληματικότητας. Όχι, δεν το κάνει αυτό το νομοσχέδιο. Και δεν υπάρχει νομοσχέδιο που να μπορεί να το κάνει. Η εγκληματικότητα είναι ένα κοινωνικό φαινόμενο. Διότι, αν την αντιμετωπίζαμε με τους νόμους που υπάρχουν σε ποινικό επίπεδο, θα μπορούσαν να μην υπάρχουν ούτε δολοφονίες ούτε ποινικές συμπεριφορές, αλλά δεν είναι έτσι. Πάμε άλλο πράγμα να κάνουμε με αυτό.

Επανέρχομαι, λοιπόν, στον κ. Κουτσούμπα και σε αυτά τα δύο κορυφαία που είπε, με τα οποία συμφωνώ: σχολικός αθλητισμός και αθλητισμός για όλους. Έχουν χρησιμοποιηθεί κατά κόρον διαχρονικά και τα δύο. Δυστυχώς, στην ανάλυση που κάνω κι εγώ και οι συνεργάτες μου και ο σχολικός αθλητισμός και ο αθλητισμός για όλους δεν πέτυχαν τον σκοπό τους, αλλά η λειτουργία τους μέχρι σήμερα ήταν και αποσπασματική και τυχαία και ήταν σε μια λογική συμπτωματική, καλών προθέσεων, είτε από τον Υπουργό Παιδείας είτε από τον Υπουργό Αθλητισμού είτε από τον Υπουργό Εσωτερικών.

Τι κάνουμε τώρα; Για το νομοσχέδιο το οποίο έρχεται θα πω τη λέξη «διαβούλευση», γιατί θα κάνουμε κάτι πρωτοποριακό και ήδη το ξεκινήσαμε. Έχουμε στείλει πάνω από οχτώμισι χιλιάδες e-mail, όχι σε τυχαίους, αλλά στο οικοσύστημα του αθλητισμού, δηλαδή σε όλη την κοινωνία του αθλητισμού, στα σωματεία, στις ποδοσφαιρικές ανώνυμες εταιρίες, στον επαγγελματικό, στον ερασιτεχνικό αθλητισμό. Θα πάρουν και τα κόμματα της Βουλής το αντίστοιχο e-mail και εκεί θα καταγράψουμε από κάτω προς τα πάνω ό,τι σκέψεις, προτάσεις, ιδέες έχουν, για να φτιάξουμε έναν νόμο μετά από είκοσι πέντε χρόνια, σύγχρονο νόμο, πάνω στο οικοδόμημα του αρχικού νόμο του Φούρα του 1999, έτσι όπως αυτός οικοδομήθηκε από όλους τους προκατόχους μου Υπουργούς Αθλητισμού. Να τον εκσυγχρονίσουμε, να τον βελτιώσουμε, έτσι ώστε στο τέλος του 2024 πλέον, μαζί με την κωδικοποίηση που ήδη αυτή τη στιγμή τρέχει, να έχουμε έναν σύγχρονο αθλητικό νόμο για την Ελλάδα.

Θα αλλάξει αυτός ο νόμος; Ας πούμε ότι τα καταφέρνουμε και έχουμε ένα ομόφωνο ψήφισμα για έναν νόμο αθλητικό στο τέλος του 2024, επικαιροποιημένο, σύγχρονο και με κωδικοποίηση. Θα αλλάξει κάποτε; Βεβαίως και θα αλλάξει. Διότι καθώς περνάνε τα χρόνια, αλλάζουν και οι οικονομικοαθλητικές συνθήκες και νέα δεδομένα έρχονται και προβάλλουν ως αναγκαία με τη λογική της μεταρρύθμισης. Άρα, αν το καταφέρουμε ως το τέλος του 2024, μετά από είκοσι πέντε χρόνια το πολιτικό σύστημα θα έρθει να βάλει ένα άλλο πλαίσιο στον αθλητισμό. Γι’ αυτό υπάρχει και η πολιτική, να επικαιροποιεί, να αντιμετωπίζει προβλήματα και προκλήσεις των καιρών και να πηγαίνει και να βλέπει μπροστά, να λύνει προβλήματα τα οποία δημιουργούνται με την πάροδο του χρόνου. Αυτή είναι πραγματικότητα.

Και η φιλοδοξία είναι σήμερα να έχουμε τη δυνατότερη ευρεία συναίνεση γι’ αυτό το νομοσχέδιο, ένα νομοσχέδιο το οποίο μέχρι στιγμής έχει τη συναίνεση, όπως την περιέγραψα, ένα νομοσχέδιο το οποίο έρχεται να επιβάλει νομοθετικές διατάξεις λογικής.

Μια άλλη κριτική η οποία θα μπορούσε να ασκηθεί είναι το πώς θα υλοποιηθεί, αφού έχει νομοθετηθεί και στο παρελθόν. Και ο νόμος Ορφανού για τις κάμερες και ο νόμος του Σταύρου Κοντονή, που είχαν τις δυο αντίστοιχες προβλέψεις, δεν υλοποιήθηκαν ποτέ. Το ένα είπα ότι δεν μπορούσε να υλοποιηθεί γιατί ήταν ατελέσφορο, η κάρτα φιλάθλου. Και όσον αφορά τον Γιώργο Ορφανό και το θέμα των καμερών, ήταν ένα ζήτημα το οποίο επίσης δεν περιέγραφε τη διαδικασία βάσει της οποίας θα παρακολουθούνται οι κάμερες.

Σήμερα με αυτό το νομοσχέδιο περιγράφουμε βήμα-βήμα το πώς θα υλοποιηθεί, το πώς θα εφαρμοστεί κάθε διάταξη του νομοσχεδίου. Κι αν ακόμα ο πολιτικός προϊστάμενος του Υπουργείου Αθλητισμού, κύριε Νικολαΐδη, θέλει να μην υλοποιηθεί, δεν μπορεί, γιατί είναι δρομολογημένο πλέον από τη φύση του νομοσχεδίου. Κάθε βηματισμός υλοποίησης προβλέπεται σταδιακά μέσα στο ίδιο το νομοσχέδιο.

Άρα, λοιπόν, είναι διασφαλισμένη η υλοποίησή του. Δεν μπορεί κανείς να ξεφύγει από αυτή την υλοποίηση, γιατί έχουμε σαφή χρονοδιαγράμματα και δεσμεύσεις απέναντι στην κοινωνία του αθλητισμού, που δεν μπορεί να τις παραβλέψει ούτε να αμφισβητήσει κανείς.

Ποια είναι τα ζητήματα τα οποία πραγματεύεται το νομοσχέδιο και τι επιχειρούμε;

Θα μου επιτρέψετε, γιατί στο προφορικό και την τοποθέτηση από στήθους…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θέλω να απαντήσω και σε ένα άλλο ζήτημα, το οποίο είναι κορυφαίο και επίσης σημαντικό, γιατί ειπώθηκε από δυο-τρεις αγορητές: το ζήτημα της ασφάλειας των αθλητικών εγκαταστάσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε πάρει και τη δευτερομιλία σας. Θα σας δώσουμε λίγο χρόνο παραπάνω, απλώς να το γνωρίζετε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε. Ευχαριστώ, αλλά νομίζω ότι είναι σημαντικό να κλείσουμε όλα αυτά τα θέματα.

Είναι, λοιπόν, και το ζήτημα που λέγεται ασφάλεια στις αθλητικές εγκαταστάσεις. Ναι, υπήρχε πρόβλημα. Διαχρονικά δεν υπήρξαν οι προβλέψεις που έπρεπε να υπάρχουν για την ασφάλεια των αθλητικών εγκαταστάσεων. Στοιχείο αυτοκριτικής. Το κάναμε, όμως, και αυτό τώρα. Το πετύχαμε ως πολιτικό σύστημα, ως πολιτεία.

Στο τέλος Αυγούστου του 2023 υπέγραψα υπουργική απόφαση η οποία έχει το στοιχείο τού «πρώτη φορά», βάσει της οποίας δεν μπορεί να ξαναδοθεί άδεια λειτουργίας σε καμμία αθλητική εγκατάσταση στη χώρα, εάν δεν είναι ασφαλής, δηλαδή εάν δεν έχει το στοιχείο της στατικής επάρκειας και της πυρασφάλειας.

Δεν γυρίζω τον χρόνο πίσω για να κάνω την αντίστοιχη κριτική από κόμματα τα οποία μας άσκησαν κριτική για αυτό. Βάζουμε μια τελεία σε ένα παρελθόν το οποίο έγινε όπως έγινε. Κοιτάμε με αισιοδοξία το μέλλον, ναι, γιατί πετύχαμε πράγματι από τώρα, από τον Σεπτέμβριο του 2023, οι αθλητικές εγκαταστάσεις να είναι ασφαλείς, υπό την έννοια των απαραίτητων στοιχείων που χρειάζεται οτιδήποτε φιλοξενεί μέσα αθλητές, φιλάθλους, παράγοντες του αθλητισμού. Ναι, το κάναμε πράξη από τον Σεπτέμβριο του 2023.

Και επανέρχομαι στο νομοσχέδιο. Στο νομοσχέδιο προβλέπεται πραγματικά ένα όργανο, το οποίο λέγεται ΔΕΑΒ, το οποίο όργανο προϋπήρχε στο Υπουργείο Αθλητισμού και το οποίο έρχεται να επιβάλει διοικητικές κυρώσεις. Και ανοίγω μια τεράστια αγκύλη, με θαυμαστικά δίπλα, για να πω κάτι το οποίο επίσης ακούστηκε και πρέπει να διευκρινιστεί από Βήματος Βουλής από τον αρμόδιο Υπουργό, ότι αυτό το νομοσχέδιο σέβεται απόλυτα το αυτοδιοίκητο του ποδοσφαίρου. Αυτό το νομοσχέδιο σέβεται απόλυτα και τη FIFA και την UEFA, τους κανονισμούς τους. Απλώς θέτει σε μια άλλη προτεραιότητα, την ασφάλεια, που είναι δικαίωμα του κράτους.

Η ασφάλεια είναι δικαίωμα του κράτους, αλλά σεβόμαστε και το αυτοδιοίκητο της ΕΠΟ και το αυτοδιοίκητο των οργανισμών του αθλητισμού. Σεβόμαστε τους κανονισμούς και της FIFA, σεβόμαστε και τους κανονισμούς της UEFA. Και το λέω αυτό, γιατί; Επειδή ενίοτε αυτές οι δηλώσεις από εδώ καταγράφονται και αποκωδικοποιούνται στο εξωτερικό, βάζω τα πράγματα στη θέση τους.

Ο αρμόδιος, λοιπόν, Υπουργός Αθλητισμού της χώρας λέει ότι σεβόμαστε τους διεθνείς οργανισμούς. Τους σεβόμαστε απόλυτα, αλλά είναι δικαίωμα της χώρας μας να διασφαλίζει υπέρ των πολιτών ό,τι είναι πιο σημαντικό, την ασφάλειά τους. Και το κάνουμε, λοιπόν, με μέτρα διοικητικού χαρακτήρα, όπως είναι η ΔΕΑΒ. Δεν αμφισβήτησε κανείς ότι πρέπει να υπάρχουν αυστηρές κυρώσεις.

Δεν παρεμβαίνουμε στο πρωτάθλημα, δεν μειώνουμε βαθμολογία, δεν ακυρώνουμε καμμία ομάδα από το πρωτάθλημα. Το πρωτάθλημα εξελίσσεται κανονικότατα. Απλώς, δικαίωμά μας είναι για την ασφάλεια των πολιτών να κλείνουμε, αν και εφόσον υπάρχει παραβατική συμπεριφορά, το γήπεδο από φιλάθλους. Δικαίωμά μας είναι, της πολιτείας, για την ασφάλεια των πολιτών. Ποιος έχει αντίρρηση σε αυτό;

Με βάση, λοιπόν, αυτό το νομοσχέδιο, οι ποινές και οι κυρώσεις δεν έχουν υποκειμενικό χαρακτήρα -προσέξτε μια άλλη δομική αλλαγή-, έχουν αντικειμενικά στοιχεία. Πέφτει φωτοβολίδα; Στην επόμενη αγωνιστική θα είναι κλειστό το γήπεδο από φιλάθλους. Πέφτει αντικείμενο επικίνδυνο για τους φιλάθλους και τους μέσα στο γήπεδο, για τους αθλητές; Θα κλείνει το γήπεδο για μία αγωνιστική, την επόμενη Κυριακή στον εντός έδρας αγώνα της ομάδας. Αυτά έλειπαν και μη σας δημιουργεί απορία αν θα πετύχει ή όχι.

Εάν, λοιπόν, γίνουν αυτά με αντικειμενικό τρόπο και δέσμια αρμοδιότητα, που δεν θα μπορεί η ΔΕΑΒ να αξιολογήσει υποκειμενικά την ποινή, διότι είναι δέσμια αρμοδιότητα -πέφτει φωτοβολίδα, επιβάλλει την ποινή, χωρίς να μπορεί να αξιολογήσει υποκειμενικά την ποινή-, να ξέρετε ότι θα λειτουργήσει.

Και έχουμε παραδείγματα αντίστοιχα εδώ, στην Ελλάδα. Όταν, παραδείγματος χάριν, παίζει μια ομάδα από τις ομάδες μας -δεν θέλω να λέω ονόματα ομάδων, γιατί μπορεί να παρερμηνευθούν- με μια ομάδα του εξωτερικού σε έναν διεθνή αγώνα, βλέπετε τη συμπεριφορά των φιλάθλων πώς είναι άψογη; Δεν πέφτει φύλλο στο γήπεδο και όλοι αισθάνονται κάτι διαφορετικό, ότι εκείνη τη μέρα κάτι άλλαξε. Ενώ όταν παίζουν ελληνικές ομάδες μεταξύ τους, δείχνουν άλλη εικόνα και άλλη συμπεριφορά.

Άρα, λοιπόν, πρώτον, δημιουργία της ΔΕΑΒ, αυτού του οργάνου το οποίο θα βάζει τις κυρώσεις και τις ποινές. Δεύτερον, ποινές οι οποίες δεν είναι υποκειμενικές, είναι αντικειμενικές και συγκεκριμένες και δέσμια αρμοδιότητα. Τρίτον, κάμερες. Οι κάμερες πλέον με τον νόμο, όπως περιγράφεται εδώ, έρχονται να αντικαταστήσουν όλο το παλιό νομοθετικό πλαίσιο και μπαίνουν μέσα σε ένα πλαίσιο συγκεκριμένης οπτικής σε κάθε γήπεδο. Ο νόμος μέσα περιγράφει τι βλέπουν κάμερες.

Άκουσα για τα αποδυτήρια. Ναι, μπαίνει εδώ. Υπάρχει κάμερα στα αποδυτήρια πλέον και υπάρχει αξιωματικός της αστυνομίας, ο οποίος τρεις μέρες πριν θα βλέπει τη λειτουργία των καμερών, θα στέλνει το καλώς έχει ή το κακώς έχει στην πλατφόρμα της ΔΕΑΒ, η οποία πλατφόρμα είναι έτοιμη, θα το υποδέχεται το Υπουργείο Αθλητισμού και θα βγάζει και το αποτέλεσμα αν γίνει κεκλεισμένων των θυρών ή δεν γίνει. Τόσο απλά.

Θα επαναξιολογείται το θέμα των καμερών τη μέρα του αγώνα, με τις αντίστοιχες επιπτώσεις, εάν δεν λειτουργούν οι κάμερες τη μέρα του αγώνα. Τόσο απλά, αλλά είναι βήμα, βήμα που δεν μπορεί να παρεκκλίνει κανένας.

Δεύτερον, το ζήτημα της ταυτοπροσωπίας. Με τις διατάξεις αυτού του νομοσχεδίου ερχόμαστε να καλύψουμε ένα κενό το οποίο έχει καλυφθεί σε άλλες ευρωπαϊκές χώρες εδώ και χρόνια τώρα: Ποιος μπαίνει στο γήπεδο. Θα ξέρουμε, λοιπόν, ότι, και με βάση το χρονοδιάγραμμα, από τις 9 Απριλίου και μετά όποιος ή όποια μπαίνει στο γήπεδο θα γνωρίζει ότι ξέρουμε το όνομά του, τη διεύθυνσή του, το τηλέφωνό του.

Αυτή η ανωνυμία και η απροσωπία που υπήρχε μέχρι σήμερα για την είσοδο στα γήπεδα ήταν η βασική αιτία -τουλάχιστον, μία από τις βασικές αιτίες- της οργάνωσης και της εκκόλαψης παραβατικών συμπεριφορών ή εγκληματικών οργανώσεων ενίοτε μέσα στα γήπεδα, που δεν εκφράζονταν μέσα στα γήπεδα με τέτοια βίαια συμπεριφορά -τα τελευταία χρόνια δεν έχει εμφανιστεί αυτό-, αλλά έξω από τα γήπεδα.

Δεν κρυβόμαστε πίσω από το δάχτυλό μας. Ξέρουμε ότι μέσα στα γήπεδα πλέον δεν γίνονται βίαια επεισόδια. Εκκολάπτεται, όμως, μέσα στα γήπεδα αυτή η βίαιη συμπεριφορά. Γι’ αυτό, λοιπόν, φροντίζουμε με την ταυτοπροσωπία που έρχεται, με τη βοήθεια της τεχνολογίας, να κλείσουμε ένα κενό για την πατρίδα μας, που έχει καλυφθεί εδώ και χρόνια σε υπόλοιπες ευρωπαϊκές χώρες.

Αυτά τα ζητήματα, λοιπόν, της ταυτοπροσωπίας και των καμερών είναι θέματα πολύ σημαντικά, τα οποία έχουν και το στοιχείο της μεταρρύθμισης για τους αθλητικούς χώρους και αυτά θα επεκταθούν μελλοντικά σε όλους τους αθλητικούς χώρους, εκεί που μπορούν να καλύψουν τις ανάγκες των γηπέδων και των αγώνων.

Έχουμε τη ρήτρα παραβατικότητας. Δεν αμφισβητήθηκε από κανέναν. Πράγματι, δίνουμε πρωτοφανείς πόρους από το 2021 και μετά στον αθλητισμό. Από το 2021 και μετά, 66 εκατομμύρια ευρώ καταβάλλονται από αυτή την Κυβέρνηση, με επιλογή της, υπέρ του αθλητισμού, διά μέσου της φορολογίας του στοιχήματος. Τα μισά πάνε στον επαγγελματικό αθλητισμό και τα άλλα μισά πάνε στον ερασιτεχνικό αθλητισμό.

Να, λοιπόν, πεδίο δόξης λαμπρό. Οι παραβατικές συμπεριφορές με υπουργική απόφαση που θα καθορίσει το ποσοστό πάνω στις καταβολές των χρημάτων του στοιχήματος θα παρακρατείται και θα επιστρέφει πού; Στην καρδιά του αθλητισμού, που είναι οι αθλητικές υποδομές και προβλέπεται μέσα στη διάταξη του νόμου. Και κανείς δεν αμφισβήτησε αυτό.

Δύο κορυφαία θέματα, που επίσης δεν αμφισβητήθηκαν από κανέναν στην Αίθουσα: Σύνδεσμοι και λέσχες φιλάθλων. Ναι, και εγώ είμαι από αυτούς -το άκουσα από δυο-τρεις εισηγητές- που πιστεύουν ότι οι φίλαθλοι πρέπει να εκφράζονται, πρέπει να οργανώνονται, πρέπει να υπάρχουν, πρέπει να υπάρχουν οι σύνδεσμοι. Δεν είμαστε της λογικής «καταργούμε τις λέσχες και τους συνδέσμους». Όχι.

Τι κάνουμε, όμως, τώρα; Κάνουμε κάτι διαφορετικό. Φέρνουμε ένα έμβλημα πλέον, μία λέσχη, έναν σύνδεσμο. Θα ξέρουμε ποιος είναι, θα «κουμπώνει» -επιτρέψτε μου την έκφραση- πάνω στην ποδοσφαιρική ανώνυμη εταιρεία, κάτι το οποίο δεν έγινε με τη νομοθεσία του 2022, που είχε προβλεφθεί να γίνει, αλλά δεν έγινε, γιατί βρήκαν τρόπο οι ποδοσφαιρικές εταιρείες και μετέφεραν τους συνδέσμους στα άλλα αθλήματα, δηλαδή μπάσκετ και βόλεϊ και ερασιτέχνη. Τώρα πλέον είναι υποχρεωτικό να ακουμπάει πάνω στην ποδοσφαιρική ανώνυμη εταιρεία. Γιατί αυτό; Για να αναλάβει και η ΠΑΕ τη δική της ευθύνη.

Και τι άλλο κάνουμε στις λέσχες και στους συνδέσμους, κυρίες και κύριοι συνάδελφοι; Τι φιλοδοξούμε να κάνουμε; Έχουμε εκλογικές διαδικασίες σε κάθε λέσχη. Αυτές οι εκλεγμένες πλέον διοικήσεις των λεσχών θα κάτσουν θεσμικά δίπλα με τον Υπουργό Αθλητισμού, θα είναι θεσμικοί εταίροι μας. Θα έρχονται στο τραπέζι με τον Υπουργό Αθλητισμού και θα συζητούμε για όλα τα κρίσιμα ζητήματα, όχι μόνο για τη βία μέσα στους αθλητικούς χώρους, αλλά και για τη βελτίωση του προϊόντος που λέγεται ποδόσφαιρο, την ανάπτυξή του, το πώς έχουν δικαιώματα και οι φίλαθλοι, πώς θα περνούν καλύτερα, και ταυτόχρονα αυτή η Ομοσπονδία Εκπροσώπων Λεσχών και Φιλάθλων θα εκπροσωπείται και στην Ευρώπη.

Στην Ευρώπη υπάρχει όργανο το οποίο εκπροσωπεί τις λέσχες φιλάθλων των πιο σημαντικών και μεγάλων ομάδων της Ευρώπης που γνωρίζετε και η Ελλάδα απείχε. Ναι, τώρα θα το κάνουμε.

Θέλουμε, λοιπόν, να μπουν άνθρωποι που έχουν σκέψη, μυαλό, αγάπη για την ομάδα, γιατί ενίοτε αυτοί οι οποίοι με χουλιγκανικές συμπεριφορές εκφράζονται διά μέσου της οπαδικής βίας δεν αγαπάνε την ομάδα τους, το ξέρουμε όλοι. Ούτε καν είναι η ομάδα την οποία επικαλούνται. Θα μπορούσε άνετα από τον Ολυμπιακό να είναι στην ΑΕΚ, από την ΑΕΚ στον Παναθηναϊκό κι από τον Παναθηναϊκό στον ΠΑΟΚ και στον Άρη. Το κάνουν ως άλλοθι, να βρουν άλλοθι για να εκφράσουν την εγκληματικότητά τους και τις παραβατικές τους συμπεριφορές. Αυτούς, ναι, τους θέλουμε έξω και θα το καταφέρουμε μεσομακροπρόθεσμα μέσα από αυτή την ποιοτική αναβάθμιση των λεσχών.

Κλείνω με το τελευταίο, για το οποίο, επίσης, δεν υπήρξε άρνηση από κανέναν. Είναι μεγάλη μεταρρύθμιση, είναι η «ΕΡΓΑΝΗ» στον αθλητισμό, η «ΕΡΓΑΝΗ» που πλέον το όνομά της θα είναι «e-Kouros». Η μέρα που θα παρουσιάσουμε για πρώτη φορά τα στοιχεία του αθλητισμού στη χώρα είναι η 21η Φεβρουαρίου. Σήμερα δεν τα ξέρει κανείς. Κανείς δεν γνωρίζει τα στοιχεία του αθλητισμού στην Ελλάδα. Από 21 Φεβρουαρίου με την πρώτη έκθεση του e-Kouros θα μάθουμε για πρώτη φορά στην Ελλάδα τα στοιχεία του αθλητισμού για κάθε νομό, για κάθε περιφέρεια ξεχωριστά, για κάθε άθλημα ξεχωριστά, ανά νομό και ανά επικράτεια.

Με βάση αυτά τα στοιχεία που θα πάρουμε στην πρώτη έκθεση και τη μελλοντική του ενδυνάμωση του e-Kouros, ο αθλητισμός θα αποκτήσει μια άλλη δυναμική, γιατί θα έχει στα χέρια του πλέον ένα πολύτιμο εργαλείο, ένα εργαλείο το οποίο δεν είχε μέχρι σήμερα. Η κάθε ομοσπονδία, το κάθε σωματείο, θα γνωρίζει τη δυναμική του αθλήματος στην περιοχή του και τη δυναμική του αθλήματος σε επίπεδο Ελλάδος. Αυτά, λοιπόν, θα αποτελέσουν εργαλεία μέσα από τα οποία θα δυναμώσουμε τον αθλητισμό στη χώρα, γιατί η γνώση είναι δύναμη, η γνώση είναι εργαλείο.

Με αυτές τις σκέψεις, κλείνω πάλι με ένα ευχαριστώ για τη θετική συνεισφορά σας στις επιτροπές και τη δημιουργική σας αντιμετώπιση στο νομοσχέδιο και δεσμεύομαι ενώπιόν σας, ότι όσον αφορά αυτό που θέτετε ως ερώτημα, αν θα το υλοποιήσουμε ή όχι, θα είμαι στην πρώτη γραμμή της υλοποίησης, εκεί που με τάσσει το νομοσχέδιο, εκεί που με τάσσει το καθήκον του Υπουργού Αθλητισμού.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα προχωρήσουμε με δύο ομιλητές.

Τον λόγο έχει ο κ. Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Ξεκινώντας την ομιλία μου θα ήθελα να αποτίσω ελάχιστο φόρο τιμής στους τρεις Έλληνες αξιωματικούς του Πολεμικού μας Ναυτικού, στον Χριστόδουλο Καραθανάση, τον Έκτορα Γιαλοψό και τον Παναγιώτη Βλαχάκο, που σαν σήμερα είκοσι οκτώ χρόνια πριν έπεσαν υπέρ πατρίδος, κατά τη διάρκεια της κρίσης των Ιμίων. Η θυσία τους αποτελεί φωτεινό παράδειγμα, όχι μόνον ηρωισμού, αλλά κυρίως για το τι σημαίνει ουσιαστική υπεράσπιση των κυριαρχικών μας δικαιωμάτων. Και σήμερα η Ελλάδα μας, ειδικά τα τελευταία τεσσερισήμισι χρόνια έχει μεγαλώσει και έχει θωρακιστεί περισσότερο από ποτέ.

Έρχομαι τώρα στο σχέδιο νόμου για την οπαδική βία. Κύριε Υπουργέ, κυρία Υπουργέ, κυρίες και κύριοι συνάδελφοι. «Δύο χρόνια δίχως φως. Πολλές φορές νιώθω ότι πνίγομαι από τον πόνο, πνίγομαι από τη θλίψη, πνίγομαι από τον θρήνο και τότε είναι που προσπαθώ να πάρω μια ανάσα. Αλλά όχι! Αυτός ο αέρας που αποπνέει η κοινωνία μας, αναδύει μια παράξενη μυρωδιά, που στην όσφρησή μου μοιάζει δυσοσμία».

Είναι τα συγκλονιστικά λόγια του Αριστείδη Καμπανού, πατέρα του Άλκη, που δολοφονήθηκε από χούλιγκαν, ακριβώς δύο χρόνια πριν, την 1η Φεβρουαρίου 2022 στο Χαριλάου. Λόγια γροθιά στο στομάχι, τα οποία θα πρέπει να ακούσουμε με προσοχή και να λάβουμε πραγματικά υπ’ όψιν όλοι μας, αναφορικά με μία μάστιγα που ταλανίζει επί δεκαετίες την ελληνική κοινωνία.

Ο Άκης ήταν το τραγικό θύμα της οπαδικής βίας και δυστυχώς το κακό δεν έμεινε εκεί. Ακολούθως, θρηνήσαμε τον Μιχάλη Κατσουρή στη Νέα Φιλαδέλφεια και εσχάτως, πριν από ένα μήνα, τον αστυνομικό Γιώργο Λυγγερίδη, στου Ρέντη.

Δεν πρέπει να κρυβόμαστε πίσω από το δάκτυλό μας, κυρίες και κύριοι συνάδελφοι. Κάτι δεν έχουμε κάνει σωστά. Διαχρονικά και προφανώς διακομματικά. Παρά τα επαναλαμβανόμενα τραγικά περιστατικά και τα μέτρα που κατά καιρούς λαμβάνονται, το αποτέλεσμα δεν είναι αυτό που θέλουμε. Είναι αδιανόητο να εξακολουθούν να χάνονται ζωές με τέτοιον τρόπο, είτε αφορά φιλάθλους είτε αστυνομικούς. Δεν πάει άλλο. Πρέπει αυτή η γάγγραινα να εξαλειφθεί και οι νοσηρές μειοψηφίες να τιμωρηθούν, με τον τρόπο που τους αρμόζει. Και σε αυτό, ξέρετε, δεν χωρούν κομματικές αντιπαραθέσεις και ανταλλαγή πυρών, για τα λάθη και τις παραλείψεις των πολιτικών αντιπάλων. Όλοι, διαχρονικά, όπως ήδη έχω πει, έχουμε τις ευθύνες μας και τώρα ήρθε η ώρα, όλοι μαζί, να δράσουμε, για να μη βλέπουμε να επαναλαμβάνονται τα ίδια εγκλήματα.

Προς αυτή την κατεύθυνση, θεωρώ ότι έρχεται να συμβάλει το συγκεκριμένο νομοσχέδιο, το οποίο συζητάμε σήμερα εδώ και έχει στόχο να θωρακίσει την ασφάλεια των γηπέδων από παραβατικά στοιχεία και έκνομες συμπεριφορές.

Θα πει κάποιος «σύμφωνοι, όμως, η βία ως κοινωνικό φαινόμενο δεν ασκείται τόσο εντός των γηπέδων όσο έξω από αυτά». Η απάντηση σε αυτό είναι η αδιαμφισβήτητη διαπίστωση ότι τα γήπεδα είναι ένας -αν όχι ο βασικός- από τους τόπους όπου γεννιέται, βρίσκει πρόσφορες συνθήκες και αναπτύσσεται σε ομαδικό επίπεδο, η παραβατικότητα, η οποία στη συνέχεια διαχέεται και πέρα από τις κερκίδες. Δεν είναι εύκολο εγχείρημα η εξαφάνισή της, το γνωρίζουμε καλά, αλλά μπορούμε και πρέπει να κάνουμε ό,τι περνάει από το χέρι μας, για να την περιορίσουμε στο ελάχιστο δυνατό. Και η πολιτική βούληση υπάρχει, όπως φαίνεται και στο συγκεκριμένο σχέδιο νόμου. Επιδίωξή μας είναι να παραδώσουμε ξανά ασφαλή τα γήπεδα στους φιλάθλους -ελπίζω στις 12 Φεβρουαρίου- εφόσον οι ομάδες συνεργαστούν επί τούτω, όπως τις προσκαλέσαμε.

Τι ερχόμαστε και λέμε; Θα το κάνω πολύ σύντομα, άλλωστε το έχει αναλύσει με έναν εξαιρετικό τρόπο ο εισηγητής μας ο κ. Φωτήλας και μόλις πριν από λίγο ο αρμόδιος Υπουργός ο κ. Βρούτσης. Τι ερχόμαστε και λέμε, λοιπόν; Ότι εφόσον υπάρξει πλέον κάθε είδους παρανομία σε γήπεδο, όπως ρίψη κροτίδων, βεγγαλικών ή επικίνδυνου αντικειμένου, ο επόμενος αγώνας ή οι επόμενοι αγώνες της ομάδας θα γίνει ή θα γίνουν χωρίς φιλάθλους. Το ίδιο ισχύει, βεβαίως, και αν εισβάλουν στον αγωνιστικό χώρο φίλαθλοι.

Ότι πρέπει όλα τα γήπεδα να έχουν συστήματα ηλεκτρονικής εποπτείας. Αν δεν λειτουργούν σωστά οι κάμερες, το γήπεδο θα ξανακλείσει. Ότι χωρίς να έχει γίνει ταυτοπροσωπία μέσω των σύγχρονων τεχνολογιών, δεν θα μπορεί κάποιος να μπει στο γήπεδο. Ότι η κάθε ΠΑΕ θα πρέπει να έχει μία μόνο λέσχη φιλάθλων. Το ανέλυσε μόλις πριν από λίγο ο Υπουργός, δεν θα επιμείνω σε αυτό.

Επίσης, στο δεύτερο μέρος του νομοσχεδίου περιλαμβάνονται διατάξεις για τον εξορθολογισμό της υπάρχουσας νομοθεσίας, συνολικά για τη λειτουργία του αθλητισμού, την ψηφιακή μετάβασή του και την επίλυση διαφόρων πρακτικών προβλημάτων.

Αξιοσημείωτη είναι -το τόνισε ο κ. Φωτήλας- η θέσπιση του πληροφοριακού συστήματος e-Kouros, μιας ψηφιακής πλατφόρμας, ενός σημαντικού εργαλείου γνώσης, που θα χαρτογραφήσει όλους τους αθλητικούς φορείς και τη λειτουργία τους.

Τα μέτρα που προτείνει η Κυβέρνηση είναι αυστηρά, αλλά αναγκαία. Έρχονται να καλύψουν κενά και παραλείψεις δεκαετιών, κυρίως, συμπληρώνοντας και όχι καταργώντας. Και αυτό, με απαιτούμενη τη συνεργασία και τον καλό συντονισμό όλων των εμπλεκόμενων φορέων, με τη συμφωνία όλων των αθλητικών συλλόγων και τη συναινετική διάθεση των πολιτικών δυνάμεων, οι οποίες σήμερα καλούνται να αποφασίσουν κάτι σημαντικό: Την αποβολή από το ποδόσφαιρο και γενικότερα από τον αθλητισμό, όλων αυτών που αγνοούν τις πραγματικές αξίες του και τον κρατούν πίσω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ τριάντα δεύτερα, κύριε Πρόεδρε.

Το οφείλουμε, πρώτα απ’ όλα, στη μνήμη των νεκρών θυμάτων της τυφλής οπαδικής βίας και στις οικογένειές τους. Πρωτίστως, όμως, το οφείλουμε στις νεότερες γενιές -βλέπω νέους ανθρώπους να παρακολουθούν από τα θεωρεία- οι οποίες περιμένουν από εμάς μια κοινωνία καλύτερη, απαλλαγμένη από τις παθογένειες του παρελθόντος, αγκυλώσεις και λάθος στερεότυπα.

Υπό αυτό το πρίσμα, κυρίες και κύριοι συνάδελφοι, σας καλώ να υπερψηφίσουμε όλοι μαζί το παρόν σχέδιο νόμου, όπως φαντάζομαι και ελπίζω ότι θα ψηφίσετε και την υπουργική τροπολογία, η οποία ξεκινάει τις διαδικασίες για την αύξηση του κατώτατου μισθού, την τέταρτη αύξηση από τη συγκεκριμένη Κυβέρνηση. Από την Κυβέρνηση του Κυριάκου Μητσοτάκη, η οποία παραμένει πιστή στις προεκλογικές της δεσμεύσεις, αλλά κυρίως στη συνεχή στήριξη της κοινωνίας. Και βεβαίως, ελπίζω ότι θα υπερψηφίσετε και το κομμάτι εκείνο της τροπολογίας, το οποίο έρχεται να στηρίξει ακόμη περισσότερο τους Θεσσαλούς αγρότες. Γιατί οτιδήποτε άλλο δεν θα συνάδει με το ενδιαφέρον, που πολύ σωστά επιδεικνύετε και την κριτική, που κακώς κατά την προσωπική μου άποψη ασκείτε στην Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις συνοδοί από το 8ο Γυμνάσιο Λάρισας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Είναι εδώ και οι Βουλευτές Λάρισας, η κ. Λιακούλη και ο κ. Καπετάνος.

Συνεχίζουμε με την κ. Βέττα.

Κατόπιν, κ. Λιακούλη, είστε τρίτη στον κατάλογο, αλλά έχει γίνει συνεννόηση να δοθεί ο λόγος στον κ. Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ:** Επειδή έχω επιτροπή, κύριε Πρόεδρε.

**ΕΥΑΓΓΕΛΙΑ ΛΙΑΚΟΥΛΗ:** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητούμε σήμερα αποδεικνύει με τον πιο περίτρανο τρόπο τα όρια και την αποτυχία της κυβερνητικής αντίληψης για την αντιμετώπιση των περιστατικών οπαδικής βίας στη χώρα μας. Πρόκειται για διατάξεις που διέπονται από την ίδια συνταγή που είχε χρησιμοποιηθεί στο ν.4908/2022, όταν ο προκάτοχος του σημερινού Υπουργού με τη συνήθη αμετροέπεια διατράνωνε την αποφασιστικότητα της Κυβέρνησης στην αντιμετώπιση της βίας στα γήπεδα, τονίζοντας ότι η αυστηρότητα θα επιφέρει ουσιαστικά αποτελέσματα στον συγκεκριμένο τομέα.

Υποστηρίζαμε και τότε, αλλά κάνουμε και σήμερα το ίδιο, ότι η μονομερής κατασταλτική αντιμετώπιση του φαινομένου σε συνδυασμό με την αυστηροποίηση των ποινών δεν λύνουν το πρόβλημα. Λέγαμε ότι είναι μία αναγκαία συνθήκη αλλά όχι ικανή. Επιμέναμε ότι ο ολισθηρός αυτός δρόμος της βίας δεν θα ανακοπεί, θα έχει δυστυχώς και άλλους Άλκηδες και Μιχάληδες. Δυστυχώς δικαιωθήκαμε με το περιστατικό με τον αστυνομικό, μιας και το προηγούμενο νομικό πλαίσιο δεν στάθηκε επαρκές να περιορίσει τα φαινόμενα βίας.

Σήμερα ο εισηγητής της Πλειοψηφίας, όπως και άλλοι Βουλευτές, υποστηρίζουν την ανάγκη νέων βραχυπρόθεσμων μέτρων για την αντιμετώπιση της βίας εντός και εκτός γηπέδων, γιατί ο χρόνος, όπως υποστηρίζουν, δεν αρμόζει για μονιμότερες παρεμβάσεις. Πάλι θεωρείται γενικότερα ότι η αυστηροποίηση θα επιφέρει αποτελέσματα, αγνοώντας τις υποδείξεις και τα πορίσματα των ειδικών ότι σπάνια προκαλεί μείωση των παραβάσεων.

Εμείς υποστηρίζουμε ότι ορισμένα από τα μέτρα μπορούν να αποτελέσουν εφόδια στη φαρέτρα της αντιμετώπισης της βίας, όμως συνολικά και αυτό το νομοσχέδιο εκκινεί από στρεβλή βάση.

Πιο αναλυτικά για το νομοσχέδιο, κυρώνεται η πράξη νομοθετικού περιεχομένου για τα έκτακτα μέτρα απαγόρευσης παρουσίας θεατών σε αγώνες ποδοσφαίρου που ισχύει μέχρι τις 12 Φεβρουαρίου. Ωστόσο, το ερώτημα παραμένει: Πώς τα γήπεδα έκλεισαν τιμωρώντας οριζόντια όλες τις ΠΑΕ, τους εργαζόμενους και τους σωστούς φιλάθλους και ανοίγουν πάλι, χωρίς να υπάρχει καμμία διαφορά, σχετικά με τη διάθεση των εισιτηρίων, τις μετακινήσεις φιλάθλων και μια σειρά άλλων παραγόντων; Τα συμπεράσματα δικά σας.

Επίσης, στο νομοσχέδιο περιγράφεται ο τρόπος απόκτησης εισιτηρίου και ηλεκτρονικής ταυτοποίησης που θα ισχύει από τους επόμενους μήνες. Πρόκειται για μια διαδικασία δύσκολη, αποτρεπτική για όσους δεν είναι εξοικειωμένοι με νέες τεχνολογίες, που θα δημιουργήσει μεγάλους συνωστισμούς και προκλήσεις έντασης μπροστά στις θύρες.

Η Κυβέρνηση και σε αυτό το θέμα, αντί να υιοθετήσει φιλικότερες και πιο αποτελεσματικές λύσεις για την ταυτοποίηση, αποδεικνύει ότι είναι δέσμια μιας αχρείαστης ηλεκτρονικής, θα έλεγα, λαγνείας.

Παράλληλα, με το νομοσχέδιο, όχι μόνο δεν αποφορτίζεται η αστυνομία από το έργο της φύλαξης στα γήπεδα, αλλά επιβαρύνεται με πρόσθετο έργο την ώρα που μέχρι πρόσφατα η κατεύθυνση ήταν άλλη. Αυτό το «μπρος-πίσω» αποδεικνύει την έλλειψη σταθερής και αποτελεσματικής στάσης και σε αυτό το θέμα.

Για τις λέσχες φιλάθλων και τη λειτουργία μόνο μίας ανά ομάδα τα λόγια περιττεύουν. Η εξαγγελία αυτή είναι τόσο επαναλαμβανόμενη και ψευδής, όσο και η ρήση «ότι η ακρίβεια είναι εισαγόμενη».

Με το άρθρο 23, τέλος, θεσμοθετείται το ακατάσχετο της κρατικής χρηματοδότησης για τις αθλητικές ομάδες. Πρόκειται για μία κίνηση που θα μπορούσαμε να συζητήσουμε, εάν συνοδευόταν από μία γενναία αύξηση της κρατικής χρηματοδότησης, αλλά κυρίως εάν συνοδευόταν με μέριμνα για τις οφειλές των αθλητικών ανωνύμων εταιρειών σε αθλητές, ένα ζήτημα που με τόσο δραματικό τρόπο έρχεται διαρκώς στην επικαιρότητα, καθώς συνάνθρωποί μας, δικαιωμένοι από τα δικαστήρια, περιμένουν ματαίως με τον βρόγχο στον λαιμό τους να πάρουν τα χρήματα τα οποία δικαιούνται.

Κυρίες και κύριοι συνάδελφοι, ο ν.4908/2022 που διακήρυσσε την αντιμετώπιση της οπαδικής βίας αποδείχθηκε, όπως είπαμε και πριν, αναποτελεσματικός. Τεκμαίρεται διαχρονικά ότι τα θεσμικά, διοικητικά και κατασταλτικά μέτρα αποτελούν το ένα μέρος και μάλιστα το λιγότερο αποδοτικό για την αντιμετώπιση της βίας. Όσο δεν ασχολείστε με μακροπρόθεσμα μέτρα, θα ψάχνετε βραχυπρόθεσμα ημίμετρα. Γιατί; Διότι η βία εκφράζεται μεν από ταραχοποιά και παραβατικά στοιχεία, αλλά φύεται και μπολιάζετε από μια σειρά παραγόντων που ευδοκιμούν σε όλη την κοινωνία, την παιδεία και τον αθλητισμό.

Πού είναι η μέριμνά σας για τον αθλητισμό, τις υποδομές και τις αξίες του; Πού είναι οι θεματικές εβδομάδες στα σχολεία για τα κοινωνικά ζητήματα; Αφαιρέσατε κάθε ανθρωπιστικό μάθημα και ενότητα από τα σχολεία και εισαγάγατε την ενότητα της επιχειρηματικότητας με προσομοιώσεις, μαθήματα με ανάλογες εργασίες κ.λπ.. Για τη βία στα γήπεδα, τον σεβασμό στην ανθρώπινη ζωή δεν υπήρξε καμμία πρόνοια, δεν υπήρξε κανένα ενδιαφέρον.

Κυρίες και κύριοι συνάδελφοι, αντί να συζητούμε την εξάλειψη της ασθένειας από τη ρίζα, ερχόμαστε στο κλάδεμα και για αυτό θα αποτύχουμε, δυστυχώς για άλλη μια φορά. Αντί να μιλούμε για εκδημοκρατισμό, κίνητρα συμμετοχής και άθλησης, για ενίσχυση του ερασιτεχνικού και σχολικού αθλητισμού, ασχολούμαστε με δρακόντεια και δύσχρηστα μέτρα, αυτόματες ποινές και εφαρμογές ταυτοποίησης στα κινητά.

Εμείς θέσαμε εξαρχής ότι η ουσιαστική λειτουργία των συστημάτων εποπτείας και εγκαταστάσεων, οι ταυτοποιήσεις, οι έλεγχοι και η αύξηση των μέτρων ασφαλείας στα γήπεδα είναι η μία πλευρά αντιμετώπισης του φαινομένου. Την ίδια ώρα, ωστόσο, προτείναμε προγράμματα στα σχολεία για τη φίλαθλη συμπεριφορά, για την υιοθέτηση καλών πρακτικών και δράσεων, για την καθοδήγηση και τη συμβουλευτική των οπαδών. Η διαφορά είναι τεράστια για αυτά τα θέματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνοντας, κύριε Πρόεδρε, στις παραδοχές και στις εξαγγελίες όλες και όλοι συμφωνούμε ότι το φαινόμενο της βίας πρέπει να αντιμετωπιστεί με πρόσφορα μέσα, καθώς πέρα και πάνω από το ζήτημα της ευταξίας πρόκειται για πρακτική που σκιάζει την αθλητική δραστηριότητα. Ωστόσο, η συμφωνία σταματάει εκεί. Στις αξίες, τα μέσα, την πρακτική και τη δράση, η αντίθεσή μας με τη συντηρητική, αναχρονιστική και αποτυχημένη προσέγγιση στο θέμα της βίας στα γήπεδα είναι ριζική. Γνωρίζουμε ότι θα δικαιωθούμε ξανά με την κριτική που ασκούμε, αλλά θα πρόκειται για μια πικρή δικαίωση. Η οπαδική βία θα δηλητηριάζει ξανά τη ζωή μας, τη ζωή και το μέλλον νέων ανθρώπων που θα προβαίνουν σε πράξεις δολοφονικού μίσους και αντιπαλότητας και τότε όλες και όλοι μας για μια ακόμη φορά θα πρέπει να αναμετρηθούμε με τις πράξεις και τις παραλείψεις μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Ζήτησα να προταχθώ ως Κοινοβουλευτικός Εκπρόσωπος, όχι ως απλός ομιλητής. Σας ευχαριστώ.

Πριν ξεκινήσω να μιλάω για το νομοσχέδιο, δράττομαι της ευκαιρίας, να σας πω για ένα περιστατικό που δεν τιμά καθόλου τον χώρο. Εσχάτως εμφανίστηκε ένα post από τον πρώην Υφυπουργό Πολιτισμού, σε σχέση με το νομοσχέδιο για τα ομόφυλα ζευγάρια που έρχεται. Ενώ μιλάει πολύ καίρια και σωστά για το ζήτημα, ξεκινάει με μία περίεργη αναφορά περί των διακοσίων ενενήντα εννέα στρέιτ Βουλευτών και ενός γκέι που μπήκε στη Βουλή με τα παιχνίδια με τις λίστες που έκανε η Πλεύση Ελευθερίας.

Αυτή η αναφορά μάς θίγει όλους εδώ. Δεν δηλώνουμε εδώ όταν μπαίνουμε τη σεξουαλική μας προτίμηση ούτε την αρνούμαστε, αλλά δεν νομίζω ότι μπήκε κανείς εδώ προτάσσοντας τις σεξουαλικές του προτιμήσεις. Το ίδιο ισχύει και για μένα, που με εμπιστεύτηκε η Πρόεδρος της Πλεύσης Ελευθερίας, η κ. Ζωή Κωνσταντοπούλου -και αυτό με τιμά- όχι με τα παιχνίδια με τις λίστες, αλλά για τους κοινωνικούς αγώνες που έχω κάνει τόσα χρόνια για όλους τους ανθρώπους, ανεξάρτητα από τη θρησκεία τους, τη σεξουαλική τους προτίμηση, τη φυλή, ανεξάρτητα από οποιαδήποτε ιδιαιτερότητα έχουν και για την εργασία που έχω κάνει ως τώρα ως πρόεδρος του Σωματείου Ελλήνων Ηθοποιών και ως πρόεδρος του Ταμείου Αλληλοβοηθείας του Σωματείου Ελλήνων Ηθοποιών.

Αυτά τα παιχνίδια εντυπώσεων, λοιπόν, για να κτυπηθεί η Πλεύση Ελευθερίας, εμείς τα στηλιτεύουμε και τα παραληρήματα τύπου κ. Βελόπουλου και άλλων εδώ, που μιλάνε για το «παρά φύσιν» μάς θίγει εδώ όλους ως ανθρώπους και ειδικά αυτούς που τα επικαλούνται. Σας φαίνεται ότι εγώ ως άνθρωπος έχω κάτι διαφορετικό από όλους εσάς; Σας φαίνεται ότι εγώ πρέπει να έχω λιγότερα δικαιώματα από εσάς; Θα πρέπει να ντρέπεστε γι’ αυτό όσοι τα λέτε, γιατί το DNA των ανθρώπων δεν είναι «παρά φύσιν». Τα ίδια έλεγαν και οι ναζί κάποτε, τα ίδια και οι ρατσιστές ανά τον κόσμο, τα ίδια και οι Νοτιοαφρικανοί λευκοί για τους μαύρους πριν πέσει το Απαρτχάιντ.

(Χειροκροτήματα από την πτέρυγα της Πλεύσης Ελευθερίας)

**ΙΑΣΟΝΑΣ ΦΩΤΗΛΑΣ:** Ποιος το είπε αυτό;

**ΣΠΥΡΙΔΩΝ ΜΠΙΜΠΙΛΑΣ:** Ο κ. Γιατρομανωλάκης το είπε.

**ΙΑΣΟΝΑΣ ΦΩΤΗΛΑΣ:** Για τον εαυτό του προφανώς είναι.

**ΣΠΥΡΙΔΩΝ ΜΠΙΜΠΙΛΑΣ:** Όχι, δεν είναι εκείνος στη Βουλή, εγώ είμαι στη Βουλή αυτή τη στιγμή. Δεν μπήκε με την Πλεύση Ελευθερίας ο κ. Γιατρομανωλάκης, με τη Νέα Δημοκρατία μπήκε.

**ΙΑΣΟΝΑΣ ΦΩΤΗΛΑΣ:** Προσπαθώ να το συλλάβω.

**ΣΠΥΡΙΔΩΝ ΜΠΙΜΠΙΛΑΣ:** Δυστυχώς δεν έπεσε στην αντίληψή σας, αλλά καλό είναι να πέσει.

Έρχομαι στο νομοσχέδιο χωρίς να είμαι επαΐων, γιατί σας ομολογώ ότι δεν έχω δει ποτέ μου ποδόσφαιρο -μπορώ να βλέπω θέατρο όλη μέρα, αλλά ποδόσφαιρο όχι-, είμαι όμως ένας ευαισθητοποιημένος πολίτης στο καίριο αυτό θέμα που είναι μελανό σημείο για τη χώρα μας. Δυστυχώς τα γεγονότα βίας που λαμβάνουν χώρα στο πλαίσιο τέτοιων δραστηριοτήτων είναι πολλά και δεν αφήνουν καθόλου περιθώρια για να μείνουμε άπραγοι.

Η διεθνής εμπειρία έχει δείξει ότι ο χουλιγκανισμός είναι ένα φαινόμενο το οποίο δεν μπορεί να αντιμετωπίζεται μεμονωμένα. Η αντιμετώπισή του απαιτεί συνεργασία όλων των μερών, καθώς είναι ένα ζήτημα που προκαλεί προβληματισμό, αλλά που παράλληλα μας παρέχει την ευκαιρία να ενισχύσουμε την ανάληψη θετικής δράσης. Άνθρωποι νέοι, τα παιδιά μας, που είναι είτε από την πλευρά των οπαδών, των φιλάθλων είτε των επιτηρούντων είτε των αστυνομικών, πέφτουν θύματα μίσους και τυφλής οπαδικής βίας και είναι οι τελευταίοι κρίκοι μιας αιματοβαμμένης αλυσίδας θανάτων με φόντο τα γήπεδα και τον αθλητισμό, που συγκλονίζουν τη χώρα τα τελευταία σχεδόν σαράντα χρόνια. Η οπαδική βία στην Ελλάδα αποτελεί τεράστιο πρόβλημα. Μας φέρνει όλους αντιμέτωπους με τις ευθύνες μας. Ποιος μπορεί να ξεχάσει τα αίσχη που έγιναν στη Θύρα 7 και όλα τα αθώα θύματα των τελευταίων ετών, νέοι άνθρωποι που χάνονται άδικα;

Είναι καθήκον μας να αντιμετωπίσουμε τον χουλιγκανισμό με θετική προοπτική, επικεντρώνοντας την προσοχή μας στην εκπαίδευση και την προώθηση των αξιών που προωθεί ο αθλητισμός. Η εκπαίδευση είναι ένα βασικό εργαλείο για την αλλαγή συμπεριφορών και τη δημιουργία μιας θετικής ατμόσφαιρας στα γήπεδα. Στόχο της Πλεύσης Ελευθερίας άλλωστε αποτελεί η ενίσχυση της εκπαίδευσης σε όλους τους τομείς, αλλά και της συνεργασίας μεταξύ μας προκειμένου να επιτευχθούν με τον καλύτερο δυνατό τρόπο όσα συζητάμε. Πρέπει να καταλάβουμε ότι μόνο με τη σύμπνοια μπορούμε να αντιμετωπίσουμε αυτό το απαράδεκτο φαινόμενο.

Όπως ήδη έχουμε πει, η κίνηση της Κυβέρνησης να επέμβει με αυτό το νομοσχέδιο, αποτελεί μια ορθή απόφαση και κινείται προς τη θετική κατεύθυνση, καθώς αποτελεί γεγονός ότι η οπαδική βία πρέπει εξολοκλήρου να αντιμετωπιστεί. Στο σύνολό του, όμως, και παρά το γεγονός πως ο στόχος του είναι η διαμόρφωση του γηπέδου ως χώρου επικοινωνίας, συλλογικής έκφρασης και θεάματος αναφέρεται ως επί το πλείστον σε παραβάσεις και κυρώσεις, χωρίς να γίνεται κάποια περαιτέρω πρόβλεψη για την επίτευξη του απώτερου σκοπού. Διακατέχεται από ένα τιμωρητικό πλαίσιο και ένα πλαίσιο λογοδοσίας προς την ΕΛΑΣ, αποφεύγοντας να ρυθμίσει το πώς θα καταφέρει ουσιαστικά να μεταφέρει τις αξίες που πρεσβεύει ο αθλητισμός στην πράξη.

Ακόμα και να εφαρμοστούν όλα τα παραπάνω, δεν υπάρχει το πλαίσιο που θα μετατοπίσει την εμπειρία του γηπέδου από τη βία σε χώρο επικοινωνίας, συλλογικής έκφρασης και θεάματος. Η Πλεύση Ελευθερίας υποστηρίζει πως η παιδεία σε συνδυασμό με την πρόληψη θα μας οδηγήσουν σε ολοένα και λιγότερα αιματηρά περιστατικά. Μερικά μέτρα, τα οποία θα μπορούσαμε να εξετάσουμε για να μη φθάσουμε στο κλείσιμο των γηπέδων, θα ήταν η αυστηροποίηση ποινών για παραβάσεις που σχετίζονται με τη βία στα γήπεδα, η αυστηροποίηση ελέγχων εισόδου στα γήπεδα συμπεριλαμβανομένων ελέγχων ταυτοπροσωπίας και ελέγχων για την ύπαρξη επικίνδυνων αντικειμένων, οι θέσεις στα γήπεδα να είναι ονομαστικές, ούτως ώστε να χρεώνεται την ευθύνη ο κάτοχος σε περίπτωση φθοράς, εκπαίδευση του προσωπικού ασφαλείας των γηπέδων για την αποτελεσματική αντιμετώπιση περιστατικών βίας, έλεγχος του γηπέδου για κρυμμένα αντικείμενα, όπως κροτίδες, καπνογόνα κ.λπ., συμφωνίες συνεργασίας μεταξύ των αρμοδίων αρχών, των αθλητικών σωματείων και των οργανωμένων οπαδών, ενημέρωση και ευαισθητοποίηση του κοινού σχετικά με τα προβλήματα της βίας στα γήπεδα. Η ενημέρωση και ευαισθητοποίηση θα μπορούσε να γίνει μέσω εκπαίδευσης των εκπαιδευτικών, της προβολής ενημερωτικών μηνυμάτων στα μέσα μαζικής ενημέρωσης και της διοργάνωσης εκδηλώσεων και δράσεων για την ευαισθητοποίηση του κοινού.

Στόχος και σκοπός μας θα πρέπει να είναι η προσέλκυση των φιλάθλων στα γήπεδα, για να νιώσουν ασφάλεια μέσα σε αυτά και όχι η δημιουργία ενός πλαισίου που οι γονείς θα φοβούνται να παρακολουθήσουν τα παιδιά τους έναν αγώνα αν δεν υπάρχει μέσα η αστυνομία, μην τυχόν και ξεσπάσουν επεισόδια. Οι περισσότεροι άνθρωποι από φόβο δεν πάνε μέσα στα γήπεδα.

Έρχομαι σε ορισμένα άρθρα.

Στο άρθρο 2 ορίζεται ως σκοπός η αντιμετώπιση βίας που εκδηλώνεται με αφορμή αθλητικές εκδηλώσεις. Μέσα από ποιες πράξεις και πρωτοβουλίες θα γίνει αυτό; Προβλέψεις για προώθηση του ευ αγωνίζεσθαι μέσω της εκπαίδευσης. Επίσης, μπορούν να προγραμματίζονται δράσεις μέσω αθλητικών σωματείων, σχολικών μονάδων ή ακόμα και με τις λέσχες φιλάθλων, με σκοπό την ενημέρωση εκατέρωθεν και την ανάπτυξη συλλογικών δράσεων.

Στο άρθρο 4 αναφορικά με τη Διαρκή Επιτροπή για την Αντιμετώπιση της Βίας και τη σύστασή της, μήπως να κοιτούσαμε την προσθήκη κοινωνικών λειτουργών; Διαπιστώνουμε καθημερινά πως η κοινωνία αισθάνεται αδικημένη και γι’ αυτόν τον λόγο προκύπτουν οι παραβατικές και βίαιες συμπεριφορές. Θα ήταν εξαιρετικά χρήσιμο να υπάρχουν επιστήμονες κοινωνικών σπουδών σε μια επιτροπή που εξ ονόματος έχει συσταθεί για την αντιμετώπιση της βίας.

Στο άρθρο 7 ορίζεται η ηλεκτρονική πλατφόρμα ταυτοποίησης κατόχων αθλητικών εισιτηρίων. Τι θα γίνεται, όμως, με τους ηλικιωμένους και όσους τυχόν δεν έχουν ΑΦΜ ή τους τουρίστες; Οι ηλικιωμένοι συχνά αντιμετωπίζουν δυσκολίες στη χρήση των νέων τεχνολογιών και αυτό μπορεί να τους δημιουργήσει προβλήματα. Η δυνατότητα να εισέρχονται με την επίδειξη της αστυνομικής ταυτότητάς τους θα το διευκόλυνε αυτό σημαντικά.

Στο άρθρο 8 γίνεται μνεία για την αντιμετώπιση πράξεων βίας και αξιόποινων εν γένει πράξεων με αφορμή αθλητικές συναντήσεις. Τι ορίζεται, όμως, ως αξιόποινες εν γένει πράξεις; Πώς μπορούμε να διαφυλάξουμε τα προσωπικά δεδομένα των παρευρισκομένων;

Στο πέμπτο κεφάλαιο, στο άρθρο 9 προβλέπονται διοικητικές κυρώσεις σε περίπτωση παρότρυνσης, υποκίνησης ρατσιστικών συμπεριφορών και εν γένει φαινομένων βίας. Και πάλι εδώ, τι εννοείτε όσον αφορά τα παραπάνω και πώς μπορεί να αποδειχθεί η παρότρυνση σε τέτοιου είδους πράξεις; Πρέπει να διαφυλαχθούμε από περιπτώσεις λογοκρισίας. Η εξειδίκευση και ο ξεκάθαρος ορισμός των όσων αναφέρονται, θα μας βοηθήσουν να έχουμε ένα ξεκάθαρο πλαίσιο μέσα στο οποίο θα λειτουργούμε.

Στο άρθρο 10 σχετικά με την επιβολή διοικητικών κυρώσεων στο πλαίσιο αθλητικών συναντήσεων αναγράφεται πως θα επιβάλλονται κυρώσεις χωρίς να απαιτείται προηγούμενη κλήση και ακρόαση του ελεγχόμενου νομικού προσώπου.

Γιατί αυτό; Δεν θα πρέπει να διασφαλιστεί το δικαίωμα στην υπεράσπιση;

Το άρθρο 12 αναφέρεται στις λέσχες φιλάθλων. Οι λέσχες θα πρέπει να μείνουν μία ανά ομάδα και όχι να υπάρχει ένα παράρτημα ανά περιφερειακή ενότητα -τα παραρτήματα θα μπορούσαν να αποτελέσουν εστίες βίας και παραβατικότητας- καθώς θα ήταν πιο εύκολο για την αστυνομία να τις ελέγξει. Επιπλέον τα παραρτήματα θα μπορούσαν να χρησιμοποιηθούν για τη μεταφορά όπλων και άλλων επικίνδυνων αντικειμένων σε διάφορες περιοχές της χώρας.

Δύο σκέψεις πάνω σε αυτό. Οι λέσχες οπαδών θα πρέπει να συνεργάζονται με τις αρμόδιες αρχές, για την πρόληψη της βίας. Θα πρέπει να υπάρξει ενημέρωση και ευαισθητοποίηση του κοινού σχετικά με τα προβλήματα της βίας μέσα στα γήπεδα.

Σε αυτό το σημείο να τονίσω και τη σημασία του σχεδιασμού, της οργάνωσης και της εφαρμογής εκπαιδευτικών κυρίως προγραμμάτων, με τη συμμετοχή κοινωνικών λειτουργών, που αποσκοπούν στη διεξαγωγή δραστηριοτήτων αποκλειστικά για οργανωμένους οπαδούς. Για παράδειγμα, η διοργάνωση ποδοσφαιρικών αγώνων στα μικρά γήπεδα 5x5.

Στο άρθρο 20 και συγκεκριμένα για το δικαίωμα αναγγελίας προπονητών χωρίς απολυτήριο λυκείου, θεωρώ πως θα πρέπει να το επανεξετάσουμε αυτό, καθώς η εκπαίδευση θα πρέπει να είναι ένα απαραίτητο κριτήριο. Το γεγονός ότι ένας αθλητής είναι άξιος στο άθλημά του δεν πιστοποιεί την ικανότητά του ως εκπαιδευτή. Το ίδιο ισχύει και για τους ηθοποιούς. Όποιος παίζει χωρίς εκπαίδευση δεν μπορεί να γίνει και καθηγητής.

Επίσης γνωρίζουμε πως ο αθλητικός χώρος, πέρα από όσα καλά έχει να μας προσφέρει, έχει ταυτόχρονα και ένα σκληρό πρόσωπο προς τους αθλητές, οι οποίοι μέσα από την πειθαρχία μαθαίνουν και αναπτύσσονται. Ειδικά μετά από τις καταγγελίες που ήρθαν στο φως για σεξουαλικές παρενοχλήσεις, ψυχολογικής ή σωματικής βίας κ.λπ., θα πρέπει με κάθε δυνατό μέσο να διασφαλίζεται η βέλτιστη εκπαιδευτική διαδικασία προκειμένου να προστατευθούν και οι νέοι αθλητές. Πρέπει να υπάρξει τροποποίηση της κατηγοριοποίησης των προπονητών. Οι κάτοχοι πτυχίου Τμήματος Φυσικής Αγωγής με ειδικότητα στο άθλημα πρέπει να είναι στην ανώτερη βαθμίδα, κατηγορία. Αυτό θα βοηθήσει να διασφαλιστεί ότι οι προπονητές που βρίσκονται σε αυτή την κατηγορία έχουν την υψηλότερη δυνατή εκπαίδευση και κατάρτιση. Η κατοχή πτυχίου Τμήματος Φυσικής Αγωγής με ειδικότητα στο άθλημα είναι ένα πολύ σημαντικό κριτήριο για την απόκτηση άδειας άσκησης επαγγέλματος προπονητή α΄ επιπέδου.

Εν κατακλείδι, θεωρούμε πως το εν λόγω σχέδιο νόμου έρχεται στη σημερινή συζήτηση με πολύ θετική πρόθεση. Η αύξηση των περιστατικών βίας στα γήπεδα της Ελλάδας αποτελεί ανησυχητική πραγματικότητα που απεικονίζει μια δυσάρεστη πτυχή του αθλητισμού μας.

Σημαντικό ρόλο στην ευαισθητοποίηση των φιλάθλων θα έχει και η ανέγερση μνημείων στους τόπους όπου έλαβαν χώρα δολοφονικά γεγονότα, με σκοπό την εκπαίδευση, την πρόληψη και την αποφυγή. Δεν θα πρέπει να ξεχνάμε, ώστε να μην ξαναβρισκόμαστε ποτέ στην ίδια θέση. Από τα λάθη του παρελθόντος γινόμαστε καλύτεροι στο μέλλον.

Στο νομοσχέδιο θα ψηφίσουμε επί της αρχής θετικά και στα άρθρα θα σκεφτούμε.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Λιακούλη από το ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κύριε Πρόεδρε, είμαστε σε μία μέρα που συζητάμε ένα κομβικής σημασίας για το ΠΑΣΟΚ νομοσχέδιο. Παρ’ όλα αυτά, το βλέμμα μας είναι στραμμένο και στην εθνική οδό, αλλά και γύρω από αυτή, αλλά και στα χωριά της περιφέρειας, αλλά και παντού. Μπλόκα σε όλη τη χώρα, τρακτέρ παντού, με ένα κύμα διαμαρτυρίας και μία οργή που ξέρετε ότι είναι ο μανδύας της θλίψης στην πραγματικότητα για τους ανθρώπους που τους έχετε περιφρονήσει. Είχε χρησιμοποιήσει ο Πρόεδρός μας, ο Νίκος Ανδρουλάκης, στην προηγούμενη ομιλία του για την επιστολική ψήφο μια πολύ σημαντική λέξη, η οποία έχει ένα μεγάλο πολιτικό και ηθικό εκτόπισμα, την περιφρόνηση. Το ίδιο κάνετε, λοιπόν, και σε αυτούς τους ανθρώπους.

Ο Πρωθυπουργός εμφανίστηκε να δηλώνει ότι «εμείς δεν δημιουργούμε την ένταση». Τι ακριβώς, όμως, εννοείτε με αυτό που λέτε, κύριε Υπουργέ; Εσείς με τα εξαγγελλόμενα αποσπασματικά σας μέτρα και κατόπιν εορτής προσπαθείτε να συμμαζέψετε τα ασυμμάζευτα και λέτε ταυτόχρονα ότι δεν έχετε καμμία ευθύνη γι’ αυτό που συμβαίνει, τη συστηματική λανθασμένη πολιτική σας τόσον καιρό, τον τρόπο με τον οποίο διαχειριστήκατε τον αγροτικό κόσμο, όλες αυτές τις εξαγγελίες σας τις προεκλογικές; Τώρα πλέον μιλάτε ακόμη και για την επιστροφή του ΦΠΑ ή τον μειωμένο ΦΠΑ στο πετρέλαιο και διαπραγματεύεστε, λέτε, με τους αγρότες όταν ήταν στο προεκλογικό σας πρόγραμμα το 2019;

Και την ίδια ώρα η Θεσσαλία «ώρα μηδέν», πνιγμένη, χωρίς να έχετε αποφασίσει τι θα κάνετε για διακόσιες χιλιάδες περίπου στρέμματα γης που βρίσκονται κάτω από το νερό, χωρίς να έχετε αποφασίσει τι θα κάνετε εσείς για όλους αυτούς τους ανθρώπους που δεν έχουν πλέον ούτε γη ούτε σπίτι ούτε χωριό, όπως τα χωριά που εκκενώσατε, χωρίς να έχετε καταβάλει καν ούτε τις πρώτες αποζημιώσεις, χωρίς να βλέπετε ποιο είναι το παρόν και το μέλλον μιας μεγάλης περιφέρειας η οποία εξαφανίζεται μέρα με τη μέρα!

Κάνατε απλά έναν απολογισμό, κοιταχθήκατε στον καθρέφτη σας για άλλη μια φορά, είπατε πόσο ωραίοι και σπουδαίοι είστε και μετά από αυτό μας είπατε ότι θα σκεφτείτε τι θα κάνετε με το μέλλον του αγροτικού κόσμου, με το απλό ερώτημα που περιφέρονται οι Υπουργοί σας στα τηλεπαράθυρα: «Μα, πού θα βρούμε τα λεφτά;». Αυτό το ερώτημα δίνετε στον ελληνικό λαό και στους αγρότες.

Πού θα βρείτε τα λεφτά; Τα λεφτά θα τα βρείτε από εκεί που τα σουπερμάρκετ το τελευταίο δεκάμηνο του 2023 είχαν 646 εκατομμύρια ευρώ παραπάνω -από εκεί θα τα βρείτε- σε σχέση με το αντίστοιχο εξάμηνο της προηγούμενης χρονιάς.

Πού θα τα βρείτε; Θα τα βρείτε στο δωδεκάμηνο του 2022 τα επιπλέον κέρδη που προσέγγισαν το 1 δισεκατομμύριο, σε σχέση με το δωδεκάμηνο του 2021. Από εκεί, γιατί δεν τα βρίσκετε από εκεί;

Από τις τράπεζες θα τα βρείτε, που έχουν κερδίσει 7,5 δισεκατομμύρια ευρώ, με 3 δισεκατομμύρια να προκύπτουν από υπερχρεώσεις. Από εκεί θα τα βρείτε, αν δεν είστε τροχονόμοι συμφερόντων. Από εκεί θα τα βρείτε λοιπόν, αν ψάχνετε. Θα σας πούμε εμείς από πού θα τα βρείτε.

Τώρα δυο λόγια για το νομοσχέδιο το οποίο συζητάμε.

Κατ’ αρχάς αυτό που πρέπει να πείτε με εντιμότητα στον ελληνικό λαό είναι ότι το τελευταίο χρονικό διάστημα θρηνήσαμε τρία θύματα μετά ή παράπλευρα ή έξω από αθλητικά γεγονότα και έτσι πήρατε νομοθετική πρωτοβουλία. Το υπό ψήφιση νομοσχέδιό σας περιλαμβάνει πράγματα τα οποία είχαμε ψηφίσει ξανά, πράγματα που η ελληνική πολιτεία θέσπισε ξανά και το νομοθετικό Σώμα θέσπισε ξανά, κύριε Υπουργέ, που δεν είστε και εδώ και δεν μας κάνετε τη χάρη ούτε να ακούσετε καν αυτά που λέμε, λες και είναι καθόλου σπουδαία.

Εσείς, λοιπόν, είστε τόσο κοντόφθαλμοι που το μόνο που μπορείτε να κάνετε είναι οριζόντια μέτρα, οριζόντια μέτρα παντού. Έρχεστε και λέτε, λοιπόν: Τι είχα; Φονικό είχα; Κλείνω, λοιπόν, οριζόντια όλα τα γήπεδα, και του ποδοσφαίρου, ενώ δεν έγινε καν σε αγώνα ποδοσφαίρου και δεν έγινε εντός του αθλητικού χώρου. Αυτά κάνετε και ψηφίζετε ξανά όλα αυτά που εμείς ψηφίσαμε πρώτοι στο ΠΑΣΟΚ με τον ν.2725/1999, που δεν εφαρμόστηκαν επί της θητείας σας και έρχεστε και τα ανακυκλώνετε –τόσο κοντόφθαλμοι είστε- αντί να πείτε ότι με αυτήν ακριβώς την τραγική συγκυρία έχω τη δυνατότητα να μαζέψω το πολιτικό σύστημα και να φτιάξω επιτέλους μία εθνική πολιτική γύρω από ζητήματα που αφορούν την οπαδική βία, και να το κάνετε σωστά.

Οι ρυθμίσεις του παρόντος νομοσχεδίου, λοιπόν, αποτελούν μία σειρά παρεμβάσεων που άλλαξαν δήθεν τα προηγούμενα. Επαναλάβατε τον κακό εαυτό σας του 2022, και ομολογία του κυρίου Υπουργού, που τώρα λείπει πάλι, λες και βαριέται να ακούσει αυτά που του λέμε,…

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, είναι εδώ από το πρωί και βγήκε για ένα δευτερόλεπτο.

**ΕΥΑΓΓΕΛΙΑ ΛΙΑΚΟΥΛΗ:** Ναι, του αρμοδίου Υπουργού. Είναι εδώ; Δεν είναι εδώ.

Αυτά που σας λέμε είναι η επανάληψη όλων των πραγμάτων που έχετε κάνει στο παρελθόν. Εμείς έχουμε να πούμε το εξής σήμερα και να σας το καταθέσουμε. Εκτός από αυτά τα οριζόντια μέτρα που και ξεσηκώνουν την ελληνική κοινωνία και δεν είναι αποτελεσματικά, αυτό που πρέπει να σας πούμε είναι ότι σε επίπεδο πρόληψης έχετε κάνει το απόλυτο μηδέν. Αντί να έχετε ένα εθνικό σχέδιο με το οποίο θα αντιμετωπίσετε την οπαδική βία συγκεκριμένα, όπου θα περιλάβετε μέσα και την εκπαιδευτική κοινότητα, θα αξιοποιήσετε δυνατότητες που υπάρχουν σε κάθε νομό, όπως για παράδειγμα τα κέντρα πρόληψης του ΟΚΑΝΑ, ψυχοκοινωνικής ανάπτυξης, από το 2011 που υπάρχουν σε κάθε νομό, και έχουν πλέον όχι μόνο στόχευση την καταπολέμηση των ναρκωτικών, αλλά και τη βία, την παραβατικότητα, την εξάρτηση από το διαδίκτυο και όλα τα συναφή, αντί, λοιπόν, να ενσωματώσετε τέτοιες πολιτικές, εσείς πάτε ακριβώς απέναντι, με οριζόντια μέτρα και χωρίς να υιοθετήσετε ούτε ακριβώς τα ενδεικνυόμενα από τους επιστήμονες, δηλαδή τον ισόβιο αποκλεισμό από τα γήπεδα όλων εκείνων που δημιουργούν τέτοιου είδους επεισόδια, και που είναι πρόταση του ΠΑΣΟΚ.

Με αυτά και με αυτά, λοιπόν, ανακυκλώνετε τον ίδιο κακό και κοντόφθαλμο εαυτό σας.

Εμείς είμαστε η παράταξη του ορθού και του συγκεκριμένου λόγου -σας το έχουμε πει πολλές φορές. Γι’ αυτό τον λόγο και λέμε επί της αρχής «ναι» στο νομοσχέδιό σας, προσπαθώντας να παρέμβουμε όπου μπορούμε, να δημιουργήσουμε ένα νέο πλέγμα προτάσεων και σχέσεων σε εσάς και δείχνοντάς σας τον δρόμο της σύγχρονης αντιμετώπισης τέτοιων φαινομένων που δυστυχώς, με αυτά τα μέτρα τύπου ασπιρίνης δεν μπορείτε να τα αντιμετωπίσετε αποτελεσματικά. Μέχρι να μπορέσετε να κοιτάξετε μακριά από τη μύτη σας, εμείς θα επιμένουμε να σας λέμε το ορθό και το συγκεκριμένο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα ήθελα τον λόγο. Αυτό δεν είναι ωραίο…..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρώτα απ’ όλα δεν σας έχω δώσει τον λόγο.

**ΙΑΣΟΝΑΣ ΦΩΤΗΛΑΣ:** Θέλω τον λόγο για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για ποιο θέμα; Υπάρχει προσωπικό;

**ΙΑΣΟΝΑΣ ΦΩΤΗΛΑΣ:** Υπάρχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει.

**ΙΑΣΟΝΑΣ ΦΩΤΗΛΑΣ:** Δεν μπορεί να είναι εδώ από το πρωί ο Υπουργός και να βγαίνει για ένα λεπτό και εμείς να κάνουμε επικοινωνιακά τρικ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Δεν υπάρχει επικοινωνιακό τρικ. Η Κυβέρνηση έχει ευθύνη. Πρέπει να προστατεύσω το Σώμα. Βάσει του Κανονισμού πρέπει να υπάρχει Υπουργός στην Αίθουσα. Αν δεν ήταν ο κύριος Υφυπουργός θα μπορούσε να ήταν ο Υφυπουργός από το Υπουργείο Παιδείας, όπως ήταν η κ. Μακρή. Σας παρακαλώ πάρα πολύ!

Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ-Κίνημα Αλλαγής κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σήμερα είναι μια οδυνηρή επέτειος. Σήμερα τιμούμε τη θυσία των τριών Ελλήνων αξιωματικών, του Χριστόδουλου Καραθανάση, του Παναγιώτη Βλαχάκου και του Έκτορα Γιαλοψού, τριών αξιωματικών που έχασαν τη ζωή τους υπερασπιζόμενοι την εθνική μας κυριαρχία στα Ίμια. Έχουμε, λοιπόν χρέος, έχουμε καθήκον να γνωρίζουμε και να μην ξεχνάμε τους κινδύνους για να σχεδιάζουμε βάσει αυτών την ενίσχυση των Ενόπλων Δυνάμεων και την αποτρεπτική δύναμη της χώρας.

Κύριε Πρόεδρε, κυρίες και κύριοι συνάδελφοι, η σημερινή μας συζήτηση στην Ολομέλεια της Βουλής αποτελεί μία ακόμη απόδειξη της αποτυχίας της Κυβέρνησης και την απόλυτη έλλειψη πολιτικής βούλησης για να ασχοληθεί σοβαρά, επιτακτικά, με το ζήτημα της αθλητικής βίας. Το υπό ψήφιση νομοσχέδιο περιλαμβάνει μια σειρά μέτρων, τα οποία σε μεγάλο βαθμό ανακυκλώνονται. Άλλωστε, είναι η τρίτη φορά που νομοθετείτε για το ίδιο ακριβώς θέμα σε διάστημα μικρότερο των δύο ετών.

Δυστυχώς, κάθε φορά τα μέτρα έρχονται ως απάντηση σε τραγικά γεγονότα, όπως ήταν οι δολοφονίες του Άλκη Καμπανού τον Φεβρουάριο του 2022, του Μιχάλη Κατσουρή τον περασμένο Αύγουστο και του αστυνομικού Γιώργου Λυγγερίδη τον Δεκέμβριο. Δεν έχετε την πολιτική βούληση να αντιμετωπίσετε τα προβλήματα της βίας και της εγκληματικότητας γι’ αυτό δεν ακουμπάτε τη ρίζα τους. Το νομικό πλαίσιο, το οποίο υπήρχε και υπάρχει, είναι πάρα πολύ αυστηρό, όμως, δεν το εφαρμόσατε και σε αυτό πρέπει να απαντήσετε σήμερα. Γιατί όλα αυτά τα χρόνια δεν εφαρμόσατε αυτό το πλαίσιο για να αντιμετωπιστούν αυτά τα φαινόμενα;

Χαρακτηριστικό παράδειγμα είναι το φιάσκο με τους Κροάτες χούλιγκανς που «έκαναν παρέλαση», πέρασαν τα μισά Βαλκάνια, διασχίζοντας τη χώρα μας μέσω της Εθνικής Οδού, έφτασαν στο κέντρο της Αθήνας, ενώ υπήρχε παράλληλα απαγόρευση μετακίνησης φιλάθλων από την UEFA και ενώ σας είχαν ήδη ενημερώσει αρμόδιες υπηρεσίες άλλων βαλκανικών κρατών, δίνοντάς σας μέχρι τους αριθμούς κυκλοφορίας των οχημάτων τους, αλλά εσείς δεν κάνατε τίποτα.

Τι σας εμπόδισε πραγματικά να τους σταματήσετε; Και σε αυτό πρέπει να απαντήσετε. Γιατί δεν σταματήσατε τους Κροάτες χούλιγκανς και τους αφήσατε να «κάνουν παρέλαση» σε όλα τα Βαλκάνια και την πατρίδα μας, για να φτάσουν έξω από το γήπεδο της ΑΕΚ και να ζήσουμε τα τραγικά γεγονότα του καλοκαιριού;

Έφταιγε και για αυτό το νομοθετικό πλαίσιο ή ότι μετά από τόσα χρόνια διακυβέρνησης από τη Νέα Δημοκρατία, ο κ. Οικονόμου παρέλαβε καμένη γη στην Αστυνομία, όπως σχεδόν ο διάδοχος του ο κ. Χρυσοχοΐδης είπε τονίζοντας για την ανάγκη που έχουμε για νέο restart; Ακόμα και τώρα, στις 11 Δεκεμβρίου, μετά τα αιματηρά επεισόδια στου Ρέντη, η τότε πολιτική ηγεσία του Υπουργείου Προστασίας του Πολίτη έκλεινε τα γήπεδα, μια απόφαση που εμείς αποδοκιμάσαμε, διότι ήταν ένα επικοινωνιακό πυροτέχνημα, μια απόφαση χωρίς ουσία. Και μάλιστα δεσμευτήκατε τότε ότι αυτά θα ανοίξουν μόνο αφότου ελεγχθεί ότι εφαρμόζουν μια σειρά από μέτρα μεταξύ των οποίων οι κάμερες και το σύστημα ελέγχου του ηλεκτρονικού εισιτηρίου.

Και παρ’ όλα αυτά, ενώ τίποτα από αυτά δεν έχει άμεσα ετοιμαστεί, μόλις προχθές ο κ. Βρούτσης προανήγγειλε ότι τα γήπεδα ανοίγουν ξανά για τους φιλάθλους στις 12 Φεβρουαρίου χωρίς κάμερες, χωρίς σύστημα ταυτοποίησης, που θα εγκατασταθούν σύμφωνα με το νέο χρονοδιάγραμμα στις αρχές Μαρτίου και Απριλίου αντίστοιχα. Άρα, κακώς, κλείσατε τα γήπεδα.

Τι κάνετε; Πήρατε μια απόφαση επικοινωνιακά που δεν είχε καμμία επί της ουσίας στόχευση και καμμία αποτελεσματικότητα. Απλά για δύο μήνες απαγορεύσατε στον κόσμο να πηγαίνει στο γήπεδο, τιμωρώντας τους κανονικούς φιλάθλους που πάνε με τα παιδιά τους και με τις οικογένειές τους. Και γι’ αυτό πρέπει να απαντήσετε. Τελικά που βοήθησε αυτό το μέτρο εφόσον τα γήπεδα ανοίγουν χωρίς να έχουν προετοιμαστεί για όλα αυτά που είχατε πει κάποιους μήνες πριν;

Κυρίες και κύριοι συνάδελφοι, το παρόν νομοσχέδιο δεν αντιμετωπίζει συνολικά το φαινόμενο της οπαδικής βίας εντός και εκτός αθλητικών χώρων. Ακριβώς το αντίθετο. Είναι ανεπαρκές. Η βάση του παρόντος νομοσχεδίου είναι ο ν.2725/1999 και περιλαμβάνει επίσης το σύνολο των βασικών ρυθμίσεων του ν.4049/2012, νόμοι και οι δύο Υπουργών του ΠΑΣΟΚ.

Δύο είναι οι βασικές αδυναμίες του νομοσχεδίου. Πρώτον, δεν υπάρχει καμμία μέριμνα για τα οπαδικά επεισόδια εκτός πλαισίου διεξαγωγής αγώνων, ενώ όπως, γνωρίζετε η δολοφονία του Άλκη Καμπανού πριν δύο χρόνια, συνέβη εκτός αθλητικών χώρων. Συνεχίζετε, επίσης, να αντιμετωπίζετε τη βία στα γήπεδα ως κάτι ασύνδετο με άλλα φαινόμενα βίας ή με το οργανωμένο έγκλημα. Συνολικά δε, από το σύνολο των δολοφονιών με οπαδικά κίνητρα μόλις δύο έχουν συμβεί εντός των γηπέδων. Όλες οι υπόλοιπες συνέβησαν εκτός γηπέδου και κάποιες εξ αυτών χωρίς να διεξάγονται καν αγώνες εκείνες τις ημέρες.

Δεύτερον, μια ακόμα βασική αδυναμία του νομοσχεδίου είναι ότι δεν αγγίζει καθόλου το ζήτημα της διαφθοράς στον ελληνικό αθλητισμό και ιδιαίτερα στον χώρο του ποδοσφαίρου. Μια διαφθορά που τροφοδοτείται από ισχυρά οικονομικά και άλλα συμφέροντα, αλλά η Κυβέρνηση προτιμά σε αυτά τα φαινόμενα να κάνει τον τροχονόμο παρά να βάλει κανόνες.

Προ ημερών η UEFA διαβίβασε στη Βουλή φακέλους με είκοσι τρία ύποπτα παιχνίδια. Το Διοικητικό Συμβούλιο της Super League απηύθυνε αίτημα θεσμικής συνάντησης του αρμόδιου εισαγγελικού λειτουργού σε σχέση με τη χειραγώγηση αγώνων. Επίσης το περασμένο Σάββατο διαβάσαμε για ένα ακόμα περιστατικό βίας με θύμα τη σύντροφο του Αναπληρωτή Προέδρου της Κεντρικής Επιτροπής Διαιτησίας, η οποία δέχθηκε επίθεση έξω από το σπίτι της.

Εσείς, λοιπόν, κύριοι της Κυβέρνησης, τι σκοπεύετε να κάνετε με όλα αυτά τα φαινόμενα; Ποια είναι η στρατηγική σας; Πώς θα εξυγιάνουμε τον χώρο του αθλητισμού από τα σκοτεινά κυκλώματα που πρωταγωνιστούν σε φαινόμενα βίας και εγκληματικότητας; Γι’ αυτόν τον λόγο τονίζω ότι το παρόν νομοσχέδιο αγγίζει μόνο μια μικρή πτυχή του προβλήματος.

Για παράδειγμα, το άρθρο 12 τροποποιεί για πέμπτη, παρακαλώ, φορά σε είκοσι χρόνια το καθεστώς για τις λέσχες φιλάθλων, προβλέποντας, λέει, μία ανά έμβλημα συλλόγου, ενώ καθιστά υποχρεωτική τη γραπτή συναίνεση της ΠΑΕ για την αναγνώριση και τη λειτουργία της λέσχης.

Επίσης, εδώ προκύπτει ένα εύλογο ερώτημα. Τι θα γίνεται στην περίπτωση που οι πράξεις βίας θα έχουν τελεστεί από άτομα που δεν είναι μέλη της νόμιμης λέσχης;

Για εμάς το ζήτημα της βίας στον χώρο του αθλητισμού είναι ένα σύνθετο και πολύπλοκο ζήτημα. Απαιτούνται ουσιαστικά μέτρα και ένα συνολικό σχέδιο και όχι τα σημερινά ημίμετρα. Μετά από κάθε τραγική δολοφονία υπήρξαν εξαγγελίες για την αντιμετώπιση της βίας, ακόμη και από τον ίδιο τον Πρωθυπουργό, που, όμως, κάθε φορά αποδείχτηκαν «κενό γράμμα».

Για να σπάσουμε αυτόν τον ατέρμονο κύκλο της βίας και για να σταματήσουμε να θρηνούμε νέους ανθρώπους, εμείς τασσόμαστε υπέρ της εκπόνησης ενός σχεδίου δράσης, προϊόν ευρείας διακομματικής συναίνεσης, ένα σχέδιο που θα αντιμετωπίζει το κακό στη ρίζα του εντός και εκτός γηπέδων, με βάση το τρίπτυχο πρόληψη-έλεγχος-τιμωρία.

Απαιτείται, λοιπόν, και πολυδιάστατη προσέγγιση, αλλά και πραγματική βούληση που δεν δείξατε τα προηγούμενα χρόνια μη εφαρμόζοντας νόμους που είχατε ψηφίσει.

Προτείνουμε λοιπόν, κατ’ αρχάς, όποιος έχει εμπλακεί σε περιστατικά βίας, οπαδικής βίας, εγκληματικών ενεργειών ή έχει καταδικαστεί στο παρελθόν, να του απαγορευθεί ισόβια η είσοδος σε οποιαδήποτε αθλητική δραστηριότητα. Αυτό θα λειτουργήσει άμεσα αποτρεπτικά για τη νέα γενιά, ώστε να μην παρασύρονται εύκολα από οργανωμένα εγκληματικά κυκλώματα που χρησιμοποιούν την οπαδική βία ή το οπαδικό αίσθημα ως ένα περιτύλιγμα για τις εγκληματικές τους δραστηριότητες.

Με αυτόν τον τρόπο καλύπτεται ένα κενό που υπάρχει στο νομοσχέδιο, που δεν λαμβάνει καμμία μέριμνα για την επιβολή ποινών σε όσους προκαλούν επεισόδια, και δεν είναι μέλη οποιασδήποτε νόμιμης λέσχης, όπως είπα προηγουμένως.

Επίσης, ουσιαστική εξυγίανση του χώρου του ποδοσφαίρου, ιδίως από κυκλώματα διαφθοράς και εγκληματικής δράσης.

Επιπρόσθετα, έχουμε καταθέσει συγκεκριμένη δέσμη προτάσεων, προκειμένου η ηγεσία του Υπουργείου Αθλητισμού να τις ενσωματώσει στο νομοσχέδιο. Πρόκειται για παρεμβάσεις οι οποίες προσεγγίζουν τα φαινόμενα αυτά ως ένα κοινωνικό ζήτημα.

Προτείνουμε οι αρμοδιότητες της Εθνικής Επιτροπής Συντονισμού να ενισχυθούν έτι περαιτέρω και να περιλαμβάνουν και τις εξής δράσεις: ενημερωτικές εκστρατείες, εισαγωγή δράσεων καταπολέμησης της αθλητικής βίας σε όλες τις σχολικές βαθμίδες, προβολή θετικών προτύπων και ενεργοποίηση των εν ενεργεία αθλητών προς τον σκοπό αυτό, όπως και ενεργοποίηση της χρυσής και εμβληματικής γενιάς της μεγάλης εθνικής επιτυχίας του 2004.

Το τμήμα αθλητικής βίας έχει χρέος να αξιοποιεί στο έπακρο πληροφορίες με σωστή χρήση της ηλεκτρονικής τεχνολογίας. Έχουν καταγραφεί πολλές περιπτώσεις και στη χώρα μας και στο εξωτερικό, όπου οργανωμένοι οπαδοί έχουν το θράσος να διαφημίζουν τα ραντεβού θανάτου μέσα από τα μέσα κοινωνικής δικτύωσης.

Η εμπειρία δείχνει πως αυτά τα φαινόμενα οπαδικής βίας μπορούν ακόμη να εκδηλωθούν και σε αγώνες πολύ χαμηλών κατηγοριών, αλλά και σε αθλήματα πέραν του ποδοσφαίρου. Άρα η χρήση αυτών των τεχνολογιών είναι σημαντική για την πρόληψη.

Ένα, επίσης, σημαντικό θέμα που αφορά την ασφάλεια των θεατών σε αθλητικούς αγώνες έχει να κάνει με τον οριζόμενο αριθμό των θεατών σε κάθε θύρα. Πρέπει να υπάρχουν συγκεκριμένες προβλέψεις για να αποφεύγεται ο επικίνδυνος συνωστισμός που μπορεί να προκαλέσει μια τραγωδία.

Αγαπητοί συνάδελφοι, το ΠΑΣΟΚ θα σταθεί αρωγός και σύμμαχος σε κάθε προσπάθεια αντιμετώπισης ενός τόσο σοβαρού κοινωνικού προβλήματος. Θα στηρίξουμε επί της αρχής αυτό το νομοσχέδιο, παρά το γεγονός, όπως είπα και προηγουμένως, ότι δεν αντιμετωπίζει με ολιστικό τρόπο τα φαινόμενα της οπαδικής βίας ούτε αγγίζει τις βαθύτερες ρίζες των χρόνιων προβλημάτων του ελληνικού αθλητισμού.

Εμείς έχουμε καταθέσει τις δικές μας προτάσεις, οι οποίες έχουν ως στόχο τη διαφύλαξη της ασφάλειας των πολιτών, την προστασία του αθλητισμού, αυτό το δημόσιο αγαθό, απαραίτητο για όλη την κοινωνία και ιδιαίτερα για τις νεότερες γενιές.

Στεκόμαστε, λοιπόν, με αίσθημα ευθύνης σε αυτό το πολύ σημαντικό ζήτημα, όταν εσείς, για να τα θυμόμαστε όλα, περιμένατε τη δολοφονία ενός νέου ανθρώπου για να πάτε διακόσια ονόματα χούλιγκαν στη δικαιοσύνη. Τι περιμένατε τότε, κύριοι της Κυβέρνησης; Πόσοι νέοι έπρεπε να δολοφονηθούν για να πάτε εκ των υστέρων τα διακόσια αυτά ονόματα στη δικαιοσύνη; Αυτά αποδεικνύουν ότι ακόμη και σε αυτές τις τραγωδίες κάνατε επικοινωνιακά παιχνίδια.

Εμείς θέλω, κλείνοντας, να πω ότι αντιμετωπίζουμε αυτά τα φαινόμενα ολιστικά. Στηρίζουμε επί της αρχής, πρέπει όμως να υπάρξει ένα μακροπρόθεσμο σχέδιο για να αντιμετωπίσουμε πραγματικά αυτά τα φαινόμενα εντός και εκτός γηπέδων, φαινόμενα επικίνδυνα που δυστυχώς εγκληματικές συμμορίες τα αξιοποιούν ως περιτύλιγμα της πραγματικής τους δραστηριότητας.

Κλείνοντας, κυρίες και κύριοι συνάδελφοι, δεν μπορώ να μην αναφερθώ στην τροπολογία που καταθέσατε για τον καθορισμό του κατώτατου μισθού. Για μια ακόμα χρονιά τροποποιείτε την ημερομηνία για την ολοκλήρωση της διαδικασίας διαμόρφωσής του, ώστε αυτή -όλως τυχαίως- να συμπίπτει πάλι με τον εκλογικό κύκλο.

Συμφωνούμε ότι ο κατώτατος μισθός πρέπει να αυξηθεί. Όμως αυτή η αύξηση δεν μπορεί να συνδέεται άλλη μια φορά με τις εκλογικές επιδιώξεις της εκάστοτε κυβέρνησης. Δεν μπορεί οι χαμηλόμισθοι να είναι όμηροι των πολιτικών σας επιλογών.

Η δική μας θέση είναι ξεκάθαρη και την επαναλαμβάνουμε και σήμερα. Ο καθορισμός του κατώτατου μισθού θα πρέπει να επανέλθει στους κοινωνικούς εταίρους και στην Εθνική Συλλογική Σύμβαση Εργασίας, ώστε κανείς εργαζόμενος, κανείς χαμηλόμισθος να μην είναι όμηρος πολιτικών επιλογών και εκλογικών κύκλων, όπως με πελατειακό τρόπο υλοποιεί και σήμερα η Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Φωτόπουλος από την Ελληνική Λύση, μετά η κ. Αναγνωστοπούλου και θα ακολουθήσει ο Κοινοβουλευτικός Εκπρόσωπος του κόμματος Σπαρτιάτες.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω την αναφορά μου σήμερα σε ένα θέμα το οποίο δεν σχετίζεται με το παρόν νομοσχέδιο και αυτό είναι κάτι το οποίο δεν το συνηθίζω, αλλά το χρέος είναι πάνω από τους τύπους, καθώς σήμερα συμπληρώνουμε είκοσι οκτώ χρόνια από την 31η Ιανουαρίου 1996, είκοσι οκτώ χρόνια από την αποφράδα εκείνη νύχτα κατά την οποία χάσαμε τρεις αξιωματικούς μας, τρεις άνδρες οι οποίοι ήρθαν να γράψουν τα ονόματά τους στον μακρύ κατάλογο των ηρώων του έθνους. Είκοσι οκτώ χρόνια από το βράδυ κατά το οποίο ο Έλληνας Πρωθυπουργός ειρωνεύτηκε αρχηγό ΓΕΕΘΑ, όταν ο τελευταίος προσπάθησε να του εξηγήσει πως στη σημαία, την οποία ο πρώτος δεν θεωρούσε κάτι τόσο σημαντικό, ορκίζονται οι Έλληνες στρατιώτες.

Όσοι είχαμε το προνόμιο και την τιμή να υπηρετούμε τη στρατιωτική μας θητεία εκείνες τις ημέρες και ειδικά όσοι υπηρετούσαμε σε μάχιμες μονάδες, όπως είναι αυτές των ειδικών δυνάμεων, όπως ο ομιλών στη 2η Μοίρα Αλεξιπτωτιστών, βιώσαμε καταστάσεις οι οποίες θα μείνουν χαραγμένες για πάντα στη μνήμη και στην καρδιά μας.

Στις μονάδες μας, στα πλοία επιφανείας του στόλου και στις βραχονησίδες του ανατολικού Αιγαίου βιώσαμε στον υπέρτατο βαθμό αυτό που λέγεται «ελληνικό φιλότιμο», αυταπάρνηση, περιφρόνηση στην κακουχία, περιφρόνηση πολλές φορές και στην ίδια τη ζωή, με ηθικό ακμαιότατο, από το τελευταίο κατάστρωμα μέχρι τον διοικητή τής κάθε μονάδας, όλοι έτοιμοι να εκπληρώσουν τότε το εθνικό τους καθήκον απέναντι στον προαιώνιο εχθρό, για την πατρίδα, για τις ειδικές δυνάμεις, για τις οικογένειες, για τους τρεις αδελφούς οι οποίοι έπεσαν υπερασπιζόμενοι ένα κομμάτι υφάσματος και λίγα μέτρα γης, για τα οποία κάποτε όλοι οι Έλληνες στρατιώτες ορκιστήκαμε. Και αυτός ο όρκος όπως ξέρετε, κυρίες και κύριοι συνάδελφοι, δεν έχει ημερομηνία λήξης.

Οι Καραθανάσης, Βλαχάκος, Γιαλοψός πέρασαν στο πάνθεον των ηρώων του έθνους. Όλοι οι απλοί Έλληνες θα τους θυμόμαστε και θα τους τιμούμε όπως αρμόζει, υποκλινόμενοι στο μεγαλείο της θυσίας τους.

Σε ό,τι αφορά τώρα το σημερινό νομοσχέδιο για την αθλητική βία κάνετε λάθος αν πιστεύετε πως η αθλητική βία είναι κάτι ξεχωριστό από αυτό το οποίο επικρατεί σε όλη την ελληνική κοινωνία, την αίσθηση ανομίας, την ενδοοικογενειακή βία, τη βία στους δρόμους, τη βία στα πανεπιστήμια, τη βία στους χώρους δουλειάς.

Ακούμε και διαβάζουμε περισπούδαστες αναλύσεις όπως ότι η βία, λέει, είναι αποτέλεσμα της έλλειψης παιδείας. Και τι κάνατε για την παιδεία, κυρίες και κύριοι συνάδελφοι, που κυβερνήσατε όλα αυτά τα χρόνια; Τίποτα. Μεγαλοστομίες και δήθεν μεταρρυθμίσεις, απλά και μόνο για να γράψει ο κάθε Υπουργός το όνομά του στην ταμπέλα. Μία παιδεία η οποία έχει πάψει από χρόνια να είναι και εθνική και παιδεία, απαξιωμένη, όταν οι ίδιοι Υπουργοί οι οποίοι είναι αρμόδιοι για την παιδεία επιλέγουν ιδιωτικά σχολεία για να στείλουν τα παιδιά τους.

Καταλαβαίνει εύκολα κάποιος πόσο δήθεν είναι όλες αυτές οι συζητήσεις τις οποίες κάνουμε για να αντιμετωπίσουμε κάθε θέμα στην πατρίδα μας, αρκεί να διαβάσει ή να δει ένα ρεπορτάζ σε μια οποιαδήποτε χώρα της Ευρωπαϊκής Ένωσης. Αγωνιζόμαστε, λέτε, να ανοίξουν τα γήπεδα στην Ελλάδα του 2024, όταν σε άλλες χώρες έχουν λύσει αυτό το πρόβλημα εδώ και πολλά, πολλά χρόνια.

Παραδείγματα. Δανία: όσοι μετέχουν σε επεισόδια δεν ξαναμπαίνουν στο γήπεδο.

Αγγλία: Όσοι Άγγλοι έχουν καταδικαστεί για χουλιγκανισμό, είτε στο εσωτερικό της χώρας είτε στο εξωτερικό, δεν μπορούν να βγουν από τη χώρα, δεν ξαναμπαίνουν στο γήπεδο και για ένα μεγάλο χρονικό διάστημα την ώρα των αγώνων βρίσκονται στο αστυνομικό τμήμα.

Γαλλία: Ήδη από το παγκόσμιο πρωτάθλημα του 1998 επιτράπηκαν οι διά νόμου ομαδικές συλλήψεις οπαδών.

Γερμανία: Η νομοθεσία της προσφέρει μια μεγάλη σειρά ποινών στους δικαστές, ανάμεσα στις οποίες και η κατάσχεση διαβατηρίων και αστυνομικών ταυτοτήτων.

Ποιοι λόγοι, κύριοι, προκαλούν τη βία; Το οικογενειακό περιβάλλον, το κοινωνικό περιβάλλον, τα μέσα μαζικής επικοινωνίας και φυσικά η φτώχεια. Κοινωνικά και οικονομικά προβλήματα: φτωχοποίηση, ακρίβεια, ανεργία, μισθοί πείνας. Από όπου, όμως, και να το κοιτάξεις βλέπεις πως αν δεν λύσουμε το θέμα της φτώχειας και της ακρίβειας, που μαστίζει τα νοικοκυριά και είναι ο ελέφαντας στο δωμάτιο, δεν θα λύσουμε κανένα θέμα.

Όσο ο κόσμος πιέζεται και όσο η τηλεοπτική ειρωνεία δημοσιογράφων με το αχαρακτήριστο, θα πω, χιούμορ πως με τέσσερα τοστ χορταίνει μια οικογένεια, δεν πάμε πουθενά.

Όσο ο Πρωθυπουργός, με τις επιλογές του στον τομέα της ενέργειας, φορτώνει τα ελληνικά νοικοκυριά με δυσβάσταχτα βάρη, κατά δήλωσή του με 7 δισεκατομμύρια αντί 1 δισεκατομμύριο για έναν χρόνο, περίπου δηλαδή όσο κοστίζουν και τα F-35, απλά επιδεινώνεται η κατάσταση.

Κανείς δεν είναι πλέον σίγουρος για το αύριο. Η έλλειψη οράματος διατρέχει την ελληνική κοινωνία από την κορυφή της μέχρι τη βάση. Αυτό είναι κάτι παραπάνω από εμφανές.

Τα σουπερμάρκετ το τελευταίο δωδεκάμηνο του 2023 είχαν 646 εκατομμύρια κέρδη παραπάνω από το αντίστοιχο δεκάμηνο της προηγούμενης χρονιάς. Στο δεκάμηνο του 2022 τα επιπλέον κέρδη τους προσέγγισαν το 1 δισεκατομμύριο ευρώ σε σχέση με το δωδεκάμηνο του 2021.

Οι τράπεζες έχουν κερδίσει 7,5 δισεκατομμύρια ευρώ, με τα 3 δισεκατομμύρια να προέρχονται από επιπλέον χρεώσεις.

Τα έσοδα από ΦΠΑ ανήλθαν περίπου σε 23,5 δισεκατομμύρια ευρώ. Τα έσοδα από τον ειδικό φόρο κατανάλωσης ανήλθαν σε 7 περίπου δισεκατομμύρια.

Οι καταθέσεις επιχειρήσεων και νοικοκυριών μειώθηκαν το δίμηνο Οκτωβρίου - Νοεμβρίου κατά 3 δισεκατομμύρια ευρώ, ενώ αν δούμε λίγο τα στατιστικά σε κάθε 100 ευρώ εισοδήματος ο μέσος Ευρωπαίος ξόδεψε 87 ευρώ, ο Γερμανός περίπου 81, ο Ολλανδός 81,5.

Ο Έλληνας αντίστοιχα ξόδεψε 104 ευρώ. Δηλαδή κάθε μήνα που περνάει το ελληνικό νοικοκυριό ξοδεύει από τα έτοιμα είτε δανείζεται, αυτό το λοιδορημένο ελληνικό νοικοκυριό.

Οι μισθοί δεν αυξήθηκαν ανάλογα, ώστε να εμποδίσουν το ροκάνισμα της αγοραστικής δύναμης από το ράλι πληθωρισμού. Η χώρα μας είναι τρίτη από το τέλος στην αγοραστική δύναμη των νοικοκυριών.

Το κράτος με όλη αυτή την κατάσταση γεμίζει τα ταμεία του από φόρους, οι πολυεθνικές από κέρδη και οι Έλληνες πολίτες μένουν με τον «μουτζούρη» στο χέρι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, ξεκινώντας οφείλω κι εγώ εκ μέρους της Κοινοβουλευτικής Ομάδας του ΣΥΡΙΖΑ, όπως έκανε και ο εισηγητής μας κ. Μεϊκόπουλος, να καταθέσω φόρο τιμής στους ήρωες του Πολεμικού Ναυτικού, Καραθανάση, Βλαχάκο και Γιαλοψό, που πριν από είκοσι οκτώ χρόνια έδωσαν τη ζωή τους στην κρίση των Ιμίων και να πω ότι η θυσία αυτή δημιουργεί για όλους μας ευθύνες για να υπηρετήσουμε το καθήκον και της εθνικής ανεξαρτησίας αλλά και της προστασίας της ανθρώπινης ζωής και πάνω απ’ όλα της ειρήνης στην περιοχή μας.

Κύριε Υπουργέ, συζητάμε ένα πολύ κρίσιμο και ευαίσθητο θέμα με πολύ μεγάλο κοινωνικό αποτύπωμα. Οφείλω να πω ότι, δυστυχώς, το συζητάμε με απουσία του Πρωθυπουργού, ο οποίος παρ’ ότι το χρησιμοποιεί πολύ συχνά σε επικοινωνιακές του πρωτοβουλίες, μετά από τραγικές στιγμές, δεν επέλεξε την κοινοβουλευτική συζήτηση. Αυτό δείχνει πολλά και για το κοινοβουλευτικό μέγεθος αλλά και για τις προτεραιότητες τελικά του κ. Μητσοτάκη.

Όμως όλες οι ημέρες οι οποίες περνάνε οφείλω να πω ότι δεν σημαδεύονται από το τραγικό γεγονός που σας έκανε να φέρετε αυτό το νομοσχέδιο, αλλά από τις κινητοποιήσεις. Σε όλη την Ελλάδα κινητοποιούνται πλατιές ομάδες, πλατιές μάζες, θα έλεγα, φοιτητών αλλά και της πανεπιστημιακής κοινότητας, ένα πολύ μεγάλο κομμάτι της πανεπιστημιακής κοινότητας αλλά και πολύ μεγάλες κοινωνικές δυνάμεις των αγροτών.

Πρέπει να σας πω, κύριε Υπουργέ, ότι το σύνθημα των φοιτητών και των αγροτών είναι ένα, «Αφήστε μας να προκόψουμε στον τόπο μας», γιατί η Κυβέρνηση δεν επιτρέπει ούτε στη νέα γενιά το δικαίωμα της γνώσης και της μόρφωσης ούτε στους αγρότες να ζήσουν και να δουλέψουν στον τόπο τους.

Δυστυχώς οφείλω να ξεκινήσω με την πρωτοφανή προσβολή του Πρωθυπουργού εις βάρος των φοιτητών, που έφτασε σε σημείο χθες να τους παρομοιάσει με ληστές. Δηλαδή οι φοιτητές, που αγωνίζονται για το δικαίωμα της παιδείας, για το αγαθό του δημόσιου πανεπιστημίου, προσομοιάζονται με εγκληματίες του Ποινικού Δικαίου. Νομίζω λίγη ντροπή και λίγη συστολή δεν βλάπτει.

Την ένταση και την αναστάτωση στον χώρο της τριτοβάθμιας εκπαίδευσης την προκαλεί η Κυβέρνηση με την αντισυνταγματική προσπάθεια ίδρυσης ιδιωτικών πανεπιστημίων. Και εμείς θέλουμε να ξεκαθαρίσουμε ότι η παιδεία είναι εθνική υπόθεση και δεν είναι πεδίο κερδοσκοπίας, όπως θέλετε να την κάνετε.

Και η Κυβέρνηση πρέπει να αποσύρει άμεσα και να αναστείλει την πρόθεσή της για αυτό το νομοθέτημα, που πιθανά, από ό,τι γνωρίζουμε, θα περιορίζει την πρόσβαση στην παιδεία, την πρόσβαση στην ανώτατη εκπαίδευση. Και επιπλέον τροφοδοτεί και εντάσεις, να σας πω την αλήθεια, φοβόμαστε και προβοκάτσιες.

Για να το ξεκαθαρίσουμε, παράνομοι δεν είναι οι φοιτητές, παράνομη είναι η Κυβέρνηση και γιατί παραβιάζει το Σύνταγμα, αλλά και γιατί παραβιάζει βασικά δικαιώματα της νέας γενιάς. Και αυτή την παρανομία δεν θα την επιτρέψουμε. Όσο και αν θέλετε να τους στοχοποιήσετε, όσο και αν θέλετε να τους συκοφαντήσετε, εμείς είμαστε με το μέρος των φοιτητών, είμαστε με το μέρος των πανεπιστημιακών δασκάλων, είμαστε μαζί με την κοινωνία, η οποία θέλει πανεπιστήμια δυνατά και δημόσια, γιατί θέλει την Ελλάδα δυνατή και προοδευτική, να προχωράει μπροστά.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και προφανώς στηρίζουμε όλους τους αγώνες κόντρα στις αυταρχικές μεθοδεύσεις που γίνονται και κατά ακόμα και των πρυτάνεων, που λένε ότι θέλουν πανεπιστήμια με περισσότερους διδάσκοντες και περισσότερους πόρους.

Και από την άλλη προφανώς, πρέπει να ξεκαθαρίσουμε ότι έχουν βάση και τα αιτήματα των αγροτών. Η Κυβέρνηση εδώ και έξι μήνες κοροϊδεύει τους αγρότες της Θεσσαλίας, γιατί μόνο κοροϊδία μπορεί να είναι ότι έρχεται σήμερα με μία τροπολογία να επιλύσει κάτι που έχει υποσχεθεί, ενώ γίνονται ρευματοκοπές σε πλημμυροπαθείς. Και μάλιστα το παραδέχθηκε η Κυβέρνηση στον κοινοβουλευτικό έλεγχο, όπως και ο ΔΕΔΔΗΕ είχε παραδεχθεί. Έχει αποδειχτεί εγγράφως και από τον Βουλευτή μας και Τομεάρχη κ. Κόκκαλη ότι ο ΔΕΔΔΗΕ εγγράφως έχει παραδεχτεί ότι η Κυβέρνηση δεν είχε δώσει νομοθετική εντολή, με αποτέλεσμα να προχωρούν οι ρευματοκοπές. Εκατοντάδες ήταν οι προετοιμασίες και έγιναν πάρα πολλές.

Υπάρχει έγγραφο, μην κάνετε, κύριε Τσιάρα, ότι το αρνείστε, μην πάτε να αρνηθείτε την πραγματικότητα. Γιατί; Γιατί έρχεστε σήμερα να επουλώσετε το δικό σας πρόβλημα. Νομίζετε, δηλαδή, ότι ένα κοινωνικό πρόβλημα και παραγωγικό θα λυθεί με δελτίο Τύπου; Γιατί αυτό κάνατε.

Εν τω μεταξύ προχωρούν οι ρευματοκοπές σε ανθρώπους που έχουν χάσει τα πάντα στην περιοχή, γιατί υπάρχει τμήμα των αγροτών που δεν έχει πάρει ακόμα την πρώτη αποζημίωση. Και είναι κοροϊδία η χθεσινή εξαγγελία με την οποία έρχεστε να πείτε στους πλημμυροπαθείς ότι θα σας δώσουμε 5.000 ευρώ παραπάνω, ίσως και 10.000, αν έχετε πάρα πολύ μεγάλη καταστροφή, όταν είναι πολύ μεγαλύτερη η καταστροφή που έχουν πάθει και όταν δεν έχετε λύσει άλλα πολύ μεγάλα βασικά προβλήματα σε όλη την αγροτική παραγωγή.

Δηλαδή, τώρα για να το ξεκαθαρίσουμε, δεν γνωρίζετε ότι οι κινητοποιήσεις γίνονται γιατί κάνετε ελλειμματική διαπραγμάτευση για την ΚΑΠ, γιατί είναι κομμένες οι ενισχύσεις των αγροτών σε ένα πολύ μεγάλο ποσοστό της βασικής ενίσχυσης, γιατί έχει πρόβλημα ο ΕΛΓΑ στις αποζημιώσεις και γιατί το κόστος παραγωγής, κυρίως εξαιτίας των καρτέλ στα καύσιμα και στο ρεύμα έχει πάει στο Θεό και μαζί στα αγροεφόδια, στα λιπάσματα και σε όλα τα υπόλοιπα αναγκαία για την αγροτική παραγωγή;

Έχετε ναρκοθετήσει την αγροτική παραγωγή. Για ποιον λόγο; Για τον ίδιο λόγο που το κάνετε σε όλους τους τομείς παραγωγής. Θέλετε να κλείσουν οι μικρές, μικρομεσαίες εκμεταλλεύσεις και να υπάρχουν μόνο πολλοί μεγάλοι που να συνδέονται πιθανά και με χρηματοδοτήσεις ημετέρων -να το πούμε αυτό- είτε από τράπεζες είτε από υπουργικά και βουλευτικά γραφεία. Παλιά μου τέχνη κόσκινο της Δεξιάς. Αλλά ο αγρότης υποφέρει.

Εμείς, λοιπόν, έχουμε καταθέσει και με πρωτοβουλία του Στέφανου του Κασσελάκη, μια πολύ ξεκάθαρη πρόταση. Διαχρονικά ο ΣΥΡΙΖΑ υποστηρίζει αυτήν την πρόταση και την έχουμε επεξεργασμένη. Πρώτον, να μην καταβάλλεται ο ειδικός φόρος κατανάλωσης και το ΦΠΑ στο αγροτικό πετρέλαιο και να επιστρέφεται στους αγρότες.

Δεύτερον, να υπάρχει μείωση του του αγροτικού ρεύματος. Να υπάρχει και όριο του κόστους και να υπάρχει μείωση βασικά των υπερκερδών, δηλαδή, δημόσιος έλεγχος της αγοράς ενέργειας. Έτσι μειώνεται το κόστος στην ενέργεια. Να υπάρχει μείωση του κόστους στις ζωοτροφές, στα λιπάσματα και στα αγροεφόδια. Πώς; Και με μείωση του ΦΠΑ και με παρατηρητήριο κερδών, δηλαδή, έλεγχο των κερδών, αυτό εννοούμε παρατηρητήριο τιμών. Μείωση του ΦΠΑ στα τρόφιμα που βοηθάει και τους καταναλωτές. Χρηματοδότηση με μικροπιστώσεις των αγροτών, όλων των μικρομεσαίων εμείς λέμε, και το είχαμε μάλιστα νομοθετήσει από την κυβέρνηση ΣΥΡΙΖΑ. Αντιπλημμυρικά και αρδευτικά έργα, που δεν γίνανε και με ευθύνη του πρώην Περιφερειάρχη Θεσσαλίας και επανασχεδίαση της ΚΑΠ, γιατί εκεί κρίνεται το θέμα των επιδοτήσεων. Ρύθμιση των οφειλών, γιατί κινδυνεύει και η αγροτική γη τώρα από τις κατασχέσεις. Αυτή είναι μία πρόταση συνολική για τον πρωτογενή τομέα. Οι αγρότες ξέρουν ότι ο ΣΥΡΙΖΑ έχει και θέσεις και είναι δίπλα τους. Το ζήτημα είναι η Κυβέρνηση τι κάνει.

Όσο για την τροπολογία του κατώτατου μισθού -και κλείνω με τα πρόσθετα που έχετε φέρει- πρέπει να ξεκαθαρίσουμε ότι προφανώς και θα ψηφίσουμε από την άποψη ότι δεν θα στερήσουμε έστω και μία ελάχιστη ενίσχυση από τους πολίτες και τους εργαζόμενους. Όμως, αυτή η τροπολογία δεν μπορεί να καλύψει το κόστος διαβίωσης, το οποίο έχει εκτιναχθεί εξαιτίας σας, μετά τη δήθεν εισαγόμενη ακρίβεια, η οποία τουλάχιστον κατά το μισό οφείλεται στον πληθωρισμό απληστίας, όπως έχει αποδειχθεί ακόμα και από την Ευρωπαϊκή Κεντρική Τράπεζα, γιατί δεν λύνεται ούτε το θέμα του εργασιακού μεσαίωνα που κυριαρχεί, ευέλικτες και χαμηλά αμειβόμενες η πλειοψηφία ή τουλάχιστον οι μισές σχεδόν θέσεις εργασίας και πάρα πολλοί εργαζόμενοι εκτός συλλογικών συμβάσεων. Χώρια ότι δεν υπάρχουν πραγματικές αυξήσεις.

Εμείς θέλουμε να σας ξεκαθαρίσουμε ότι απαιτούνται άλλα μέτρα στα σουπερμάρκετ, απαιτούνται άλλα μέτρα για τον πληθωρισμό απληστίας. Η ρύθμιση αυτή καλύπτει ένα μικρό τμήμα των εργαζομένων και με πολύ μικρό, αν θέλετε, πρόσθετο τμήμα της αμοιβής τους, του μισθού τους και χρειαζόμαστε να επεκταθούν οι συλλογικές συμβάσεις συνολικά και να αυξηθούν οι αμοιβές συνολικά. Αυτή είναι η λύση μαζί με την καταπολέμηση της ακρίβειας.

Κυρίες και κύριοι Βουλευτές, θα αναφερθώ, όμως, λίγο περισσότερο προφανώς στο σημαντικό νομοσχέδιο το οποίο συζητάμε. Είναι σημαντικό το θέμα και έχουμε συμμετάσχει στη διαδικασία των επιτροπών ουσιαστικότατα με τον εισηγητή μας και τους υπόλοιπους τους Βουλευτές του ΣΥΡΙΖΑ. Το θέμα του νομοσχεδίου συνδέεται με πολλούς, δυστυχώς, θανάτους. Έχουμε αδικοχαμένους και δυστυχώς συνδεδεμένους με τη χαρά του αθλητισμού. Σε ένα θέμα, δηλαδή, που θα έπρεπε μόνο να χαιρόμαστε και να χαιρόμαστε επιτυχίες των αθλητών μας και των ομάδων μας, εμείς θρηνούμε θύματα. Σκιάζει τη χαρά του αθλητισμού το πρόβλημα αυτό.

Ξέρετε τι μας ανησυχεί ιδιαίτερα; Ότι είτε ο θρήνος είτε η χαρά των αθλητικών επιτυχιών, πολύ εύκολα μπαίνουν στο στόμα του Πρωθυπουργού, που χρησιμοποιεί τα γεγονότα αυτά για τοποθετήσεις εκμεταλλευόμενος και την αγωνία και τη χαρά του κόσμου και το θετικό και το αρνητικό, αλλά δεν γίνονται μεταρρυθμίσεις, δεν γίνονται πράξεις.

Η βασική, αν θέλετε, καταγγελία που κάνουμε, κύριε Βρούτση, για αυτό το νομοσχέδιο είναι πως ό,τι έχετε πει για την -δεν μου αρέσει ο όρος, δεν μου αρέσει καθόλου- «αθλητική-οπαδική βία», ό,τι έχετε πει ως Κυβέρνηση δεν το έχετε κάνει. Μπορεί εσείς να μην είστε παλαιός σε αυτό το χαρτοφυλάκιο, αλλά η Κυβέρνηση κρίνεται συνολικά. Δεν έχετε υλοποιήσει σχεδόν καμμία από τις δεσμεύσεις που έχετε πάρει.

Αντιθέτως, το πρόβλημα γίνεται πολύ μεγαλύτερο. Έχουμε, μετά από κάθε τραγικό γεγονός, μεγάλα λόγια, συσκέψεις κορυφής και δεν έχετε υλοποιήσει ούτε τους δικούς σας νόμους, που έχετε έρθει τουλάχιστον τρεις-τέσσερις φορές εδώ, με νομοθετικές πρωτοβουλίες. Και είναι ασυνεπές και είναι υποκριτικό. Τουλάχιστον, να σιωπήσετε μπροστά στα θύματα, στις οικογένειές τους, στον χώρο του αθλητισμού.

Επειδή, όμως, η οπαδική βία συνδέεται και με το γενικότερο ζήτημα της ασφάλειας, οφείλουμε ως ΣΥΡΙΖΑ - Προοδευτική Συμμαχία να σας καταθέσουμε και μια ευρύτερη ανησυχία που έχουμε. Ο κ. Μητσοτάκης, τον Ιούνιο του 2016, είχε πει ότι: «Δεσμεύομαι, όταν έρθουμε στην κυβέρνηση, ο νόμος και η τάξη να επιστρέψουν το συντομότερο δυνατόν, όχι μόνο στο κέντρο της Αθήνας, αλλά σε ολόκληρη τη χώρα». Ποια είναι η πραγματικότητα, μετά από τεσσεράμισι χρόνια, πρωθυπουργίας του κ. Μητσοτάκη; Αύξηση εγκληματικότητας, μαφιόζικες εκτελέσεις, συμβόλαια θανάτου, ανεξέλεγκτη δράση της Greek-Mafia.

Η Κυβέρνηση παρατηρητής. Πάνω από τριάντα περιστατικά, χωρίς να έχει βρεθεί μία άκρη. Μία τουλάχιστον! Εκρηκτική αύξηση των φαινομένων βίας, ιδιαίτερα στη νεολαία, που μας ανησυχεί. Φαινόμενα βίας ανηλίκων. Προειδοποίησε η Αστυνομία –ακούω μέχρι και για επανεμφάνιση τρομοκρατικών οργανώσεων. Εκτός ελέγχου οπαδική βία. Έχουμε τέσσερις νεκρούς τα τελευταία χρόνια. Τελικά, το ζήτημα της ασφάλειας από τάχα προνομιακό πεδίο έγινε η μεγαλύτερη αδυναμία σας.

Και αυτή είναι η πραγματικότητα. Όσους ανασχηματισμούς και να κάνετε, αυτή είναι η πραγματικότητα. Μπορείτε να κρύψετε ότι ακόμη και ο κ. Χρυσοχοΐδης, επέστρεψε στο Υπουργείο από το οποίο απομακρύνθηκε ως ανεπαρκής το 2021;

Μπορώ να σας μεταφέρω και την έκδηλη ανησυχία των πολιτών. Γιατί, προσθέστε στην ανασφάλεια από τις πλημμύρες, από τις πυρκαγιές, από τις μεγάλες καταστροφές που ζήσαμε και το θέμα της εγκληματικότητας. Διαβάζω σε πρόσφατη έρευνα ότι το 77% των πολιτών κρίνει αρνητικά την Κυβέρνηση. Μόνο το 11% έχει θετική γνώμη στην αντιμετώπιση της εγκληματικότητας. Με λίγα λόγια, το δόγμα «νόμος και τάξη» της Κυβέρνησης έχει καταρριφθεί, αλλά και το δόγμα «μηδενική ανοχή στην ανομία». Μην σας πω ότι γίνεται σχεδόν το αντίθετο.

Έχετε αποτύχει. Και μπροστά, λοιπόν, σε αυτήν την ανεπάρκεια, ο κ. Μητσοτάκης επιδίδεται μόνο στην προσφιλή τακτική της επικοινωνίας, «επικοινωνιακής υποκρισίας», είναι το σωστό.

Πώς είναι δυνατόν να ανακοινώνονται μέτρα για κεκλεισμένων των θυρών στο ποδόσφαιρο, όταν το τελευταίο τραγικό γεγονός όπου χάσαμε αστυνομικό, ήταν σε αγώνα βόλεϊ; Και το μέτρο αυτό ξεκάθαρα είναι μια παραδοχή αποτυχίας. Δηλαδή, τι κάνετε; Κλείνετε τους αγωνιστικούς χώρους -κλείσατε- χωρίς κανένα άλλο μέτρο, δηλαδή τώρα θα ξανανοίξουν χωρίς να έχει αλλάξει τίποτα, παραδεχόμενοι ότι τεσσεράμισι χρόνια αποτύχατε, κύριε Βρούτση. Τουλάχιστον, να ξεκινήσουμε από ένα θετικό βήμα: Την παραδοχή της αποτυχίας, για να χτίσουμε όλοι μαζί. Εμείς θέλουμε να «δομήσουμε» συναίνεση. Προσπαθήσαμε.

Έρχεστε, λοιπόν, επειδή δεν εφαρμόζετε τη νομοθεσία εσείς, τη δική σας και έχετε μόνο κούφιες δηλώσεις, να τιμωρήσετε τους υγιώς σκεπτόμενους φιλάθλους. Δηλαδή, φίλαθλοι που έχουν «διαρκείας» και δεν έχουν προφανώς καμμία ευθύνη και θέλουν να στηρίξουν τον αθλητισμό ή την ομάδα τους, δεν μπορούν να πάνε στα γήπεδα. Βέβαια οι ομάδες εισπράττουν το αντίτιμο των «διαρκείας». Ούτε αυτό το πέναλτι σκεφτείτε να βάλετε.

Και τώρα ετοιμάζεστε να τα ανοίξετε, ενώ δεν έχετε πάρει κανένα μέτρο για την αντιμετώπιση των σοβαρών προβλημάτων. Και ξέρετε γιατί τους τιμωρείτε όλους; Διότι η Κυβέρνησή σας δεν έχει μπορέσει να εντοπίσει περιθωριακά και εγκληματικά στοιχεία που μπορεί να έχουν σχέση και με τον αθλητισμό. Λέω «και με τον αθλητισμό», γιατί δεν το συνδέω μόνο με τον αθλητισμό.

Κατά δικαίων και αδίκων, λοιπόν, στρέφεστε. Το πρόβλημα δεν το λύνετε.

Να το ξεκαθαρίσουμε, κυρίες και κύριοι Βουλευτές, ότι ο ΣΥΡΙΖΑ είναι απολύτως αντίθετος με την πράξη νομοθετικού περιεχομένου. Καταψηφίζουμε αυτό το τμήμα του νομοσχεδίου και οφείλουμε να σας πούμε ότι, αν θέλετε να κάνουμε μια συζήτηση κάποια στιγμή -όποτε είστε έτοιμοι- για τη βία, πρέπει να τη συνδέσουμε και με ευρύτερα προβλήματα. Διότι η έκφραση περιστατικών βίας γύρω από τον αθλητισμό -συνήθως έξω από τους αθλητικούς χώρους, αλλά πολλές φορές και μέσα σε αυτούς- έχει πάρει ανησυχητικές διαστάσεις, αλλά συνδέεται με το ευρύτερο πρόβλημα της κοινωνικής βίας.

Δηλαδή, ποια είναι τα αίτια της βίας και των εντάσεων; Δεν είναι οι ανισότητες, δεν είναι η φτώχεια, δεν είναι η μη τήρηση της νομοθεσίας, δεν είναι η μη απόδοση της δικαιοσύνης, δεν είναι και η κοινωνική εγκατάλειψη και απομόνωση, δεν είναι η απουσία του κοινωνικού κράτους, τα μεγάλα κοινωνικά ελλείμματα; Για αυτά δεν λέτε κουβέντα.

Δεν υποτιμούμε τη δυνατότητα να ληφθούν μέτρα και περιορισμένα και συμμετέχουμε σε αυτή τη συζήτηση, αλλά οφείλουμε να σας πούμε και τα μεγάλα και τα σημαντικά. Επίσης, δεν υποτιμούμε -και θα το πούμε ξεκάθαρα- ότι συμφωνούμε -εξάλλου, ήταν δική μας πρόταση λίγες μέρες πριν το ανακοινώσετε, μην πω ώρες- απολύτως με τη λειτουργία των συστημάτων εποπτείας, με κάμερες υψηλής ευκρίνειας, όπως και με την είσοδο στα γήπεδα μόνο με ταυτοποίηση.

Να πω τώρα ότι ορισμένα από αυτά ήταν εν μέρει νομοθετημένα και δεν τα εφαρμόσατε, ότι δίνονταν άδειες σε γήπεδα που δεν είχαν το κύκλωμα των καμερών ή ότι δεν ελέγχονταν τα εισιτήρια ή ότι δίνονταν εισιτήρια από συνδέσμους, χωρίς να υπάρχει δυνατότητα ταυτοποίησης και χωρίς να υπάρχει ούτε αντιστοίχιση εισιτηρίου με ονόματα; Στη δική σας πολιτεία έγιναν όλα αυτά, στη δική σας διακυβέρνηση.

Εμείς αυτές τις προτάσεις τις καταθέσαμε -ο Πρόεδρος Στέφανος Κασσελάκης- λίγες ώρες μετά το περιστατικό έξω από το «Μελίνα Μερκούρη» στου Ρέντη, αλλά πρέπει να καυτηριάσουμε και αυτή την, αν θέλετε, ψευδή και παραπλανητική εικόνα της Κυβέρνησης. Τι εικόνα δίνουμε στην κοινωνία, όταν κάνετε συσκέψεις σε επίπεδο Προέδρου UEFA, Προέδρων ΠΑΕ μετά από κάθε τραγικό περιστατικό και η κοινωνία βλέπει ότι δεν υλοποιείται τίποτα; Δεν είναι αναξιοπιστία της πολιτικής αυτό; Δεν τροφοδοτείτε, λοιπόν, την αντιπολιτική στάση και πιθανά νέα βία; Διότι, δυστυχώς, πρέπει να το πούμε ότι τίποτα δεν άλλαξε. Η επαναλαμβανόμενη νομοθέτηση είναι ομολογία αποτυχίας και μάλιστα, η εξαγγελία κάποιων πειθαρχικών μέτρων στηρίζεται και σε αυτό που λέμε «αυστηροποίηση των ποινών», το οποίο είναι μια συντηρητική αντίληψη, πρώτα από όλα, γιατί έχει αποτύχει πλήρως. Δεν έχει λύσει κανένα πρόβλημα, γιατί πολύ απλά δεν εφαρμόζετε ούτε καν τον νόμο.

Εδώ, όμως, θέλω να πω κάτι το οποίο μας έκανε ιδιαίτερη εντύπωση και το έχω και γραμμένο. Νομίζω ότι πρέπει να είναι σε μια συνέντευξη στην ΕΡΑ ή στην ΕΡΤ. Ο κ. Χρυσοχοΐδης, ο Υπουργός του αντίστοιχου τομέα, έχει δηλώσει ότι διαφωνεί με την παρουσία των αστυνομικών στα γήπεδα. Λέει ότι δεν έχουν καμμία δουλειά οι αστυνομικοί στα γήπεδα, τον έλεγχο στην είσοδο τον πραγματοποιούν οι ΠΑΕ και δεν πατάσσεις τη βία στα γήπεδα με αυτό το μέτρο.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Εδώ τώρα υπάρχει ένα ερώτημα, κύριε Βρούτση: Μήπως πρέπει να ζητήσουμε ονομαστική ψηφοφορία ή να έρθει ο κ. Χρυσοχοΐδης εδώ να μας πει αν συμφωνεί με το νομοσχέδιο;

Οφείλω να σας πω, κύριε Υπουργέ, όσο και αν είναι πολύ σημαντικό για την κοινοβουλευτική τάξη, ότι εδώ έχετε θέμα διαφωνίας στην Κυβέρνηση και εμείς θέλουμε να ακούσουμε την Κυβέρνηση αν συμφωνεί τελικά με το νομοσχέδιο. Δηλαδή, ο κ. Χρυσοχοΐδης διαφωνεί με το νομοσχέδιο; Και ξέρετε, διαφωνεί, γιατί διαφωνούν και όλοι οι αστυνομικοί υπάλληλοι, τους οποίους εσείς επιλέξατε να αποκλείσετε από την ακρόαση φορέων. Θέλω να το καταγγείλω αυτό στο Κοινοβούλιο. Ζητήσαμε να έρθουν οι εκπρόσωποι -ΠΟΑΣΥ, αν δεν κάνω λάθος- και διαγράψατε την ΠΟΑΣΥ από τους φορείς που θα έρχονταν στην ακρόαση. Γιατί; Για να μην ακούσετε ότι οι αστυνομικοί υπάλληλοι διαφωνούν με το να αναλάβουν την ευθύνη των ΠΑΕ, γιατί θέλετε να κάνετε τις πλάτες και στις ΠΑΕ, παρότι εδώ υπάρχει ένα θέμα που συνδέεται και με τις ΠΑΕ; Αυτή είναι η κατάσταση.

Λοιπόν, ο κ. Χρυσοχοΐδης το έχει πει δημόσια. Εδώ, λοιπόν, υπάρχει ένα θέμα. Σε ένα νομοσχέδιο διαφωνεί ο κ. Χρυσοχοΐδης, σε άλλο νομοσχέδιο διαφωνεί ο κ. Βορίδης, σε άλλο νομοσχέδιο διαφωνεί το μισό Υπουργικό Συμβούλιο.

Τελικά, θα μας πείτε αν υπάρχει κυβερνητική συνοχή; Διότι εδώ υπάρχει απόδειξη ελλείμματος κυβερνητικής συνοχής και απόδειξη ελλείμματος του κ. Μητσοτάκη. Και το λέω με κάθε σοβαρότητα που αντιστοιχεί στη θέση μου και στην εκπροσώπηση της Κοινοβουλευτικής Ομάδας του ΣΥΡΙΖΑ. Η Κυβέρνηση έχει πρόβλημα κυβερνητικής συνοχής και είναι θέμα κοινοβουλευτικής λειτουργίας. Πρέπει να πάρετε θέση για όλα αυτά!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και να το πω και αλλιώς. Δεν γίνεται να γεμίζουν τα πρωτοσέλιδα με μια διαρροή για κάτι που συζητήθηκε σε μια συνεδρίαση του ΣΥΡΙΖΑ ή άλλου κόμματος και εδώ να διαφωνούν οι Υπουργοί και να μην τρέχει τίποτα. Δεν είναι δυνατόν, γιατί στο επόμενο, μεθεπόμενο, ο κ. Βορίδης θα μας πει ότι είναι αντισυνταγματικό το νομοσχέδιο, έτσι;

H Κυβέρνηση, λοιπόν, μέσα σε τέσσερα χρόνια, έχει φέρει πάρα πολλές νομοθετικές πρωτοβουλίες. Τα λέω με τίτλους, για να μην σας ταλαιπωρώ.

Τον Νοέμβριο του 2019, λίγους μήνες μετά την ανάληψη του Υπουργείου από τον κ. Αυγενάκη, τον ν.4639. Εκεί, υπήρχε η ταυτοποίηση των εισιτηρίων -πάλι τι συζητάμε, «παλιά μου τέχνη κόσκινο»- η χρήση οπτικών μέσων, η επέκταση των ποινικών διατάξεων και τα θέματα για τις λέσχες και τους οργανωμένους φιλάθλους.

Δύο μήνες, μετά είχαμε το τραγικό γεγονός της δολοφονίας του 28χρονου Βούλγαρου, Τόσκο Μποζατζίσκι, όπου ήρθε με παρέα φίλων του για τον αγώνα νομίζω ΑΡΗ-ΠΑΟΚ και έχασε τη ζωή του.

Δυστυχώς, η κατάσταση στη Θεσσαλονίκη -και το λέω, γιατί εκπροσωπώ και τη Θεσσαλονίκη- είχε ξεφύγει πέρα από κάθε έλεγχο. Το πρώτο τρίμηνο του 2021 είχαμε δέκα επιθέσεις με οπαδικά κίνητρα, μέχρι και πυροβολισμούς το μεσημέρι στο κέντρο της πόλης.

Τον Ιούνιο του 2021 ο κ. Αυγενάκης νομοθετεί τον 4809. Η Νέα Δημοκρατία με εισήγηση του κ. Αυγενάκη. Πάλι επικαιροποίηση του νομικού πλαισίου για τις λέσχες, το περίφημο ιδιώνυμο, τα θέματα των ποινών για αδικήματα αθλητικής βίας.

Ερχόμαστε στο τραγικό γεγονός, της στυγερής δολοφονίας του Άλκη Καμπανού: 1η Φεβρουαρίου, σαν αύριο του 2022, δύο χρόνια πριν. Μια εν ψυχρώ δολοφονία στο κέντρο Θεσσαλονίκης. Συγκλονιστήκαμε όλοι και όλες! Νομίζω ότι αυτό μπορούμε να το μοιραστούμε. Τι κάναμε; Τι κάνατε; Εσείς ήσασταν Κυβέρνηση. Τι κάνατε;

Ερχόμαστε, λοιπόν, στον ν.4908. Νέα νομοθετική πρωτοβουλία, πάλι αυστηροποίηση των ποινών. Δεν εφαρμόζονται. Τίποτα δεν έχει υλοποιηθεί. Πάλι ειδικό ποινικό αδίκημα -νομίζω για το κάλυμμα της κεφαλής- απαγορεύσεις αναστολής, λουκέτο στις λέσχες και στους συνδέσμους, ψηφιακό μητρώο. Η κατάληξη γνωστή: Μιχάλης Κατσουρής είκοσι εννέα χρονών, Νέα Φιλαδέλφεια. Με απαγόρευση μετακίνησης φιλάθλων. Να έρχονται από την Κροατία, να περνούν τόσες χώρες, να έχετε σήματα από τις γειτονικές χώρες, να τους παρακολουθείτε μέχρι να φτάσουν στην Αττική και να γίνεται μπροστά στα μάτια όλων μία δολοφονία ή μία συμπλοκή εκτεταμένη; Παρ’ ότι είχαμε σήματα από τις γειτονικές χώρες; «Εκατόν είκοσι, τουλάχιστον…» -λέει- «… Κροάτες φασίστες, χούλιγκαν»; Δολοφονική επίθεση! Πάλι εξαγγελίες από τον κ. Μητσοτάκη.

Εδώ τώρα βρήκατε και ένα εύκολο θύμα, ευθύνες στην αστυνομία. Νομίζω στους αξιωματικούς της Τροχαίας. Και μετά από όλα αυτά, συζητούμε για το τραγικό περιστατικό της δολοφονίας του 31χρονου αστυνομικού Γιώργου Λυγγερίδη -πάλι από Θεσσαλονίκη, δυστυχώς, θρηνήσαμε ως πόλη- από ναυτική φωτοβολίδα έξω από αγώνα βόλεϊ. Και οι τρεις νόμοι δεν απέτρεψαν την κλιμάκωση, αλλά δεν εφαρμόστηκαν κιόλας.

Έχουμε σοβαρές επιφυλάξεις, λοιπόν, γι’ αυτό το νομοθέτημα. Έχουμε προτείνει σημαντικά πράγματα, έχουμε συμφωνήσει, αλλά αφού δεν τα εφαρμόζετε, τί στάση να κρατήσουμε; Διότι ο κύκλος της βίας έχει πάρει ανεξέλεγκτες διαστάσεις.

Διαβάσαμε πρόσφατα για σοβαρά επεισόδια, νομίζω στη Γ΄ Εθνική στη Ρόδο. Θέλω να προσθέσω μερικές παρατηρήσεις, όμως, γιατί είπαμε για τα θετικά, αλλά εμείς δεν κρύβουμε τις παρατηρήσεις μας στα υπόλοιπα.

Πρώτον, μειώνονται τα μέλη -λέει- της διαρκούς επιτροπής για την αντιμετώπιση της βίας. Νομίζω ότι μειώνονται οι διατάξεις που ήταν νομοθετημένες εδώ και δεκαετίες. Προσέξτε ποιες μειώνονται, οι διατάξεις που αφορούν στην πρόληψη. Πολύ ωραία! Αντί να κάνουμε κάτι για την πρόληψη, μειώνουμε την πρόληψη και την κάνουν Διαρκή Επιτροπή με επιβολή ποινών. Η Διαρκής Επιτροπή αντί να βοηθάει, θα ασχοληθεί μόνο με την επιβολή ποινών. Και αφαιρείτε τους επιστήμονες. Πρόσφατα επιτεθήκατε στους επιστήμονες του Αστεροσκοπείου, τώρα αφαιρείτε τους επιστήμονες από την επιτροπή για την αντιμετώπιση της βίας -δηλαδή, τους εγκληματολόγος και το εξειδικευμένο προσωπικό- και δίνετε βάρος μόνο στην καταστολή.

Επίσης, καταργείτε διατάξεις του 4326/15. Ξέρετε ποιες; Αυτές που είχαν ποινές στους ιδιοκτήτες μέσων ενημέρωσης στην περίπτωση υποκίνησης και ενθάρρυνσης φαινομένων βίας. Πάρα πολύ ωραία! Δηλαδή, αντί να κάνουμε κάτι, αφαιρούμε και εργαλεία από το οπλοστάσιο που έχει και η πολιτεία. Και εδώ, οι διατάξεις του νόμου του ΣΥΡΙΖΑ, προφανώς, αναγνώριζαν το σημαντικό ρόλο που παίζουν τα μέσα ενημέρωσης στην πρόληψη των φαινομένων βίας. Και εσείς τώρα αφαιρείτε διατάξεις στην πιθανή υποκίνηση; Καταργείτε διατάξεις και αφήνετε στο απυρόβλητο ιδιοκτήτες ΜΜΕ και αφήνετε στον κόσμο να σκεφτεί ότι κάποιοι από τους ιδιοκτήτες -δεν λέω πάντα οι ίδιοι- έχουν σχέση και με τις ΠΑΕ. Αυτή είναι η πραγματικότητα, κύριε Βρούτση. Τι έχετε να πείτε γι’ αυτό;

Κλείνω με τις διατάξεις της αστυνομίας. Σας είπα πως αποκλείσατε από τη συζήτηση την αστυνομία και τις διαφορετικές προσεγγίσεις του κ. Χρυσοχοΐδη.

Όμως, εδώ δεν μπορεί να μετατρέπεται η Ελληνική Αστυνομία σε υπηρεσία των ιδιοκτητών ΠΑΕ, δηλαδή δεν μπορεί να γίνουν οι αστυνομικοί τα σεκιούριτι ανωνύμων εταιρειών και να παρέχουν τις υπηρεσίες τους για δουλειά που πρέπει να κάνουν οι ίδιοι και να ρίχνουν μετά το βάρος στην Αστυνομία, γιατί αυτό θα γίνεται. Ψάχνετε να βρείτε εξιλαστήριο θύμα.

Είναι τόσο δύσκολο να κάνετε αυτό που συμβαίνει στα γήπεδα του εξωτερικού, κύριε Βρούτση; Ειλικρινά απορούμε. Εδώ υπάρχουν πολλά παραδείγματα. Εξυπηρετείτε τις ΠΑΕ, δεν έχουν επιβληθεί ευθύνες, στους φιλάθλους επιβάλλατε ευθύνες, σε αυτούς που είχαν διαρκείας –αυτοί την πληρώσανε- και τώρα μεταφέρετε στην Ελληνική Αστυνομία μια ευθύνη, ενώ είπατε εσείς –σας άκουσα από το κλειστό κύκλωμα- ότι αποδώσατε πριν από λίγο καιρό 66 εκατομμύρια, αν δεν κάνω λάθος, στον αθλητισμό. Έτσι δεν είναι;

Προσέξτε τώρα. Από τα 66 εκατομμύρια που αποδόθηκαν στον αθλητισμό, τα 30 εκατομμύρια δόθηκαν στις ΠΑΕ και εγώ λέω: Τουλάχιστον θα υλοποιούν τις υποχρεώσεις τους;

Κύριε Βρούτση, αυτό μου φαίνεται αδιανόητο. Εμείς δεν διαφωνούμε με την ενίσχυση του αθλητισμού. Εμείς λέμε ότι πρέπει να υλοποιούν τις υποχρεώσεις τους όλοι. Εσείς τώρα περηφανευτήκατε για τη χρηματοδότηση, αλλά αφαιρείτε υποχρεώσεις –πώς συμβιβάζονται αυτά;- ενώ η χρηματοδότηση θα έπρεπε να φέρει αυστηρότερες και ισχυρότερες απαιτήσεις. Η πολιτεία χρηματοδοτεί και έχει απαιτήσεις. Δεν χαρίζει.

Και βέβαια, δεν ξεχνάμε ότι τους αστυνομικούς που θα επιστρατευτούν -και μιλάμε για κάποια αθλητικά γεγονότα μεγάλης κρισιμότητας, μιλάμε για πάνω από χίλια άτομα- θα τους στερηθούν οι πολίτες από τις γειτονιές τους. Έτσι δεν είναι; Αυτό νομοθετούμε σήμερα. Δηλαδή θα τους στερηθούμε από την πρόληψη άλλων μορφών εγκληματικότητας, άρα το ντόμινο θα είναι αρνητικό στην κοινωνία.

Και βέβαια, αφού αποκλείσατε εσείς την Αστυνομία και τους αστυνομικούς υπαλλήλους από τη συζήτηση, να σας καταθέσουμε εμείς τις προτάσεις τους. Πρώτον, να μην εκπροσωπούνται οι παραβάτες για περιστατικά συνδεόμενα με αθλητική βία από νομικούς παραστάτες των ΠΑΕ. Διαφωνείτε; Να μην το κάνουμε, για να μην υπάρχει καμμία σχέση; Να το κάνουμε. Να μη δίνονται πακέτα εισιτηρίων από τα σωματεία, γιατί εκεί υπάρχει και το πρόβλημα της ταυτοπροσωπίας. Να μην το κάνουμε; Να επιστρέψουν οι ΠΑΕ το τίμημα στους κατόχους διαρκείας για την περίπτωση που είναι τιμωρημένες οι ΠΑΕ. Να μην το κάνουμε; Να τιμωρούνται οι φίλαθλοι; Συγκεκριμένα πράγματα. Να επαναφέρουμε την οικογενειακή κερκίδα.

Αυτά τα έχουμε πάρει γραπτά από την Ένωση Αστυνομικών Υπαλλήλων Θεσσαλονίκης που συναντήθηκα εγώ τη Δευτέρα, αφού αρνηθήκατε να τους φέρετε στην ακρόαση φορέων. Αυτό κάνει ο ΣΥΡΙΖΑ, για να καταλάβουμε και πού είναι εδώ τα ταμπού και πού περιορίζονται οι επικοινωνίες όπου η Κυβέρνηση θέλει.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εμείς προφανώς το λέμε ξεκάθαρα: Σταδιακή απεμπλοκή της Αστυνομίας από τη διεξαγωγή αθλητικών συναντήσεων. Η ευθύνη της ασφαλούς διεξαγωγής μιας αθλητικής συνάντησης ανήκει στις ανώνυμες αθλητικές εταιρείες. Τελεία και παύλα. Αυτή είναι η θέση μας.

Προφανώς δεν μπορώ να μη σχολιάσω και τη διάταξη που έχετε βάλει για το Καυταντζόγλειο. Ενώ εμείς περιμέναμε το δεύτερο μεγαλύτερο στάδιο της χώρας να γίνει στολίδι, ενώ κινδυνεύει από κατάρρευση τη στιγμή που η Θεσσαλονίκη φέρει τον τίτλο της Ευρωπαϊκής Πόλης Αθλητισμού, εσείς φέρνετε μια αρνητική διάταξη για να κάνετε το Καυταντζόγλειο εμπορική χρήση και όχι αθλητική χρήση, δηλαδή τώρα αντί να ασχοληθούμε με το πώς θα έχουν οι πολίτες και οι ομάδες και τα ερασιτεχνικά σωματεία πρόσβαση στο Καυταντζόγλειο, μας ενδιαφέρει ένας μάνατζερ για να ανοίξουμε καταστήματα. Αυτό βλέπουμε.

Κυρίες και κύριοι Βουλευτές, κάθε προσπάθεια τροποποίησης του θεσμικού πλαισίου για το μείζον ζήτημα της βίας είναι ξεκάθαρο ότι πρέπει να στηρίζεται σε μία διαβούλευση, σε μία συνεννόηση, πρέπει να χρησιμοποιεί εγκληματολόγους, ψυχολόγους, κοινωνιολόγους και βέβαια -κάτι που λείπει από μέσα- να στηρίζει τη χαρά του αθλητισμού, τον μαζικό αθλητισμό, τη διαπαιδαγώγηση, τα λεγόμενα fan projects που υλοποιούνται με επιτυχία σε άλλες ευρωπαϊκές χώρες. Θέλουμε θετικά μέτρα, προληπτικά μέτρα. Προφανώς θα ζητήσουμε και κατασταλτικά. Εξάλλου συμφωνήσαμε. Κάμερες, ταυτοπροσωπία κ.λπ.. Εσείς δεν εφαρμόζετε τη νομοθεσία, έχετε μια προσχηματική νομοθέτηση, αλλά δεν έχετε και τα θετικά μέτρα που χρειάζεται η νεολαία μας.

Εδώ θέλω να σας πω ότι εμείς θέλουμε στήριξη της εκπαίδευσης για να εφαρμόσουμε πολιτικές, έτσι ώστε οι Έλληνες φίλαθλοι, η νεολαία της χώρας μας, να χαίρεται τον αθλητισμό και με τη συνύπαρξη να επιλύει τα προβλήματα της οπαδικότητας, της κακιάς εννοούμενης. Όταν έχουμε αντιπαραθέσεις, θέλουμε να βρίσκουμε με τη βοήθεια και της νεολαίας την ανατροπή των αιτίων που κινητοποιούν τους χούλιγκανς. Μαζί θέλουμε να το κάνουμε. Όμως, εδώ και τέσσερα χρόνια δεν έχετε πολιτική βούληση και δεν έχετε εφαρμόσει μέτρα προληπτικά ούτε στα σχολεία. Εμείς, λοιπόν, θέλουμε να κάνουμε κάτι για να προχωρήσουμε μπροστά ως κοινωνία.

Αύριο, όπως σας είπα, 1η Φεβρουαρίου, κύριε Βρούτση, συμπληρώνονται δύο χρόνια από την τραγική δολοφονία του Άλκη. Το Σάββατο είχα τη χαρά να συναντήσω από κοντά τον Πρόεδρο της «Δομής 1ης Φεβρουαρίου 2022 - Εις το όνομα του Άλκη» που τους καλέσαμε και στην ακρόαση, ένα μη κερδοσκοπικό σωματείο το οποίο έχει ως σκοπό την ανάπτυξη δράσεων για να μην ξεχαστεί ο Άλκης Καμπανός, να προσφέρει βοήθεια σε θύματα οπαδικής βίας και να αλλάξει η οπαδική κουλτούρα, ώστε να αγαπήσει η νέα γενιά τον αθλητισμό για τη χαρά του και όχι για τις αντιθέσεις.

Οφείλουμε, λοιπόν, ως Κοινοβούλιο να υιοθετήσουμε τις δύο προτάσεις που η Δομή έχει καταθέσει στον δημόσιο διάλογο. Το πρώτο είναι να ορίσουμε την αυριανή μέρα ως «ημέρα φιλάθλου». Δεν θέλουμε να ξεχαστεί ο Άλκης, αλλά θέλουμε να δημιουργήσουμε ένα θετικό παράδειγμα στη νεολαία.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ξέρουμε ότι το έχει δεχτεί η υπηρεσία, κύριε Βρούτση. Άρα σας καλούμε ως ένδειξη συναίνεσης, ως ένδειξη υπέρβασης να ψηφίσετε τουλάχιστον την τροπολογία, ώστε η αυριανή μέρα να είναι «ημέρα φιλάθλου», να είναι ημέρα συνύπαρξης, τα παιδιά με τις φανέλες των ομάδων τους θα πηγαίνουν μαζί στο σχολείο και να γιορτάζουν τη χαρά του αθλητισμού.

Ταυτόχρονα, ο ΣΥΡΙΖΑ θέλει να προχωρήσει και το δεκατετράωρο εκπαιδευτικό πρόγραμμα που έχει δημιουργηθεί από τη Δομή, που δίνει το καλό παράδειγμα της συνύπαρξης. Το οφείλουμε στον Άλκη, που έγινε δυστυχώς με τον χαμό του σύμβολο στον αγώνα ενάντια στη βία. Ελπίζουμε σε αυτό το θέμα να κάνουμε υπέρβαση, να την κάνετε εσείς. Εμείς το καταθέτουμε. Δεν ανήκει στον ΣΥΡΙΖΑ, το ξεκαθαρίζουμε, ανήκει σε όλο το Κοινοβούλιο, γιατί η Δομή είναι πραγματικά ανεξάρτητη και υπερκομματική. Δεν θέλω να υπάρχει καμία παρανόηση ως προς κομματικό κίνητρο και το ξεκαθαρίζω δημόσια, παρότι δεν μου έχει ζητηθεί κάτι τέτοιο.

Κύριε Υπουργέ, νομίζω ότι κατανοείτε τη δίκαιη κριτική που σας κάνουμε. Το νομοσχέδιο εισάγει σωρεία αρνητικών διατάξεων που δεν λύνουν το πρόβλημα. Μειώνουν την ευθύνη των ΠΑΕ, αλλά δεν προχωρούν σε δράσεις πρόληψης. Σκεφτήκαμε πάρα πολύ για όλα αυτά τα θέματα που σας είπα, για τον ρόλο της Αστυνομίας, για την Επιτροπή Αθλητικής Βίας, για τα θέματα της ευθύνης των ιδιοκτητών μέσων ενημέρωσης και για τα επιμέρους, όπως για το Καυταντζόγλειο, τι στάση θα κρατήσουμε. Σκεφτήκαμε πολύ αν πρέπει να καταψηφίσουμε το νομοσχέδιο, γιατί έχει πολλές αρνητικές διατάξεις, γιατί υπάρχει ένα βασικό θέμα. Το λέω με απόλυτη ειλικρίνεια, χωρίς διάθεση αντιπαράθεσης. Πώς μπορεί κάποιος να υπερψηφίσει ένα νομοσχέδιο που έχει μέσα όλα αυτά τα αρνητικά; Συμφωνούμε κι εμείς ότι κάτι πρέπει να κάνουμε για την αθλητική βία. Η αφετηρία είναι κοινή.

Ξέρετε, προσπαθήσαμε όλοι στο προηγούμενο νομοσχέδιο να κάνουμε κάτι από κοινού, να τοποθετηθούμε επί της αρχής θετικά στην επιστολική ψήφο και η Κυβέρνηση πρόδωσε τη συναίνεση και τώρα εδώ έχει μέσα –ας πούμε- δέκα αρνητικές διατάξεις και δύο θετικές, οι οποίες σε έναν βαθμό υπήρχαν και πριν και δεν τις υλοποιεί η Κυβέρνηση. Μπορούμε να αναλάβουμε εμείς την ευθύνη γιατί θα ξαναγίνει επόμενο περιστατικό; Ειλικρινά, δεν θέλω ούτε καν να το σκέφτομαι. Εύχομαι να μη συμβεί κανένα περιστατικό και θα κάνουμε ό,τι είναι δυνατόν κι εμείς συνηγορούμε να μην υπάρχει κανένα περιστατικό αθλητικής βίας. Πώς μπορούμε να πάρουμε την ευθύνη, όταν υπάρχει μια ανυπόληπτη, μια υποκριτική Κυβέρνηση που έχει μια τέτοια στάση; Είμαστε απαισιόδοξοι γιατί ζούμε την ανεπάρκεια της Κυβέρνησης.

Άρα, λοιπόν, παρότι συνηγορούμε με τα μέτρα για την πρόληψη της βίας και πολλά από αυτά τα συνεπεξεργαστήκαμε και θέλω να ευχαριστήσω τον Αλέξανδρο Μεϊκόπουλο για την προσπάθεια και όλα τα μέλη της επιτροπής που είναι εκεί, δεν θα υπερψηφίσουμε συνολικά το νομοσχέδιο, κύριε Βρούτση, γιατί δεν μπορούμε να πάρουμε την ευθύνη της δικής σας ανεπάρκειας, όχι της προσωπικής. Συνηγορούμε με τα μέτρα, θα ψηφίσουμε τα θετικά μέτρα που ήταν και δική μας πρόταση και θα κάνουμε το εξής: Δεν θα καταψηφίσουμε το νομοσχέδιο, αλλά θα σας ελέγξουμε, γιατί είμαστε σίγουροι ότι τα γήπεδα δυστυχώς θα ανοίξουν χωρίς να έχετε πάρει μέτρα και θέλουμε από τώρα να το πούμε για να έχουμε καθαρή τη συνείδησή μας και να έχουμε καθαρή την πολιτική μας θέση απέναντι στην κοινωνία. Δεν θα πάρουμε την ευθύνη για τα δικά σας λάθη και τις δικές σας αδυναμίες, όμως θα πάρουμε την ευθύνη για τα άρθρα που είναι σωστά και γι’ αυτό ούτε θα υπερψηφίσουμε ούτε θα καταψηφίσουμε επί της αρχής το νομοσχέδιο. Θα πάμε στα επιμέρους. Θα ψηφίσουμε τα θετικά, θα καταψηφίσουμε τα αρνητικά.

Κρατάμε, λοιπόν, μια στάση ανοχής, αλλά να είμαστε ξεκάθαροι. Η Κυβέρνηση ευθύνεται για τις αρνητικές εξελίξεις δυστυχώς και στο πεδίο της οπαδικής βίας. Εμείς με τη στάση μας –καλώ όλα τα μέλη και τα στελέχη του ΣΥΡΙΖΑ και προφανώς τους συναδέλφους μου- θα πρέπει να λειτουργήσουμε ως κήρυκες του θετικού μηνύματος, της πρόληψης και νομίζω ότι η δική σας απάντηση θα φανεί από το αν δέχεστε την τροπολογία για την καθιέρωση «ημέρας φιλάθλου».

Σας ευχαριστώ πολύ. Να είστε καλά.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τέσσερις εκπαιδευτικοί συνοδοί από το 8ο Γυμνάσιο Λάρισας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι εδώ ο κ. Φάμελλος εκπροσωπώντας τον ΣΥΡΙΖΑ. Με βάση την τοποθέτησή του, θεωρώ κατ’ αρχάς, κύριε Φάμελλε, θετική τη στάση που κρατάει ο ΣΥΡΙΖΑ συνολικά για το νομοσχέδιο.

Ενημερώνω τον κ. Φάμελλο ότι όλη την προηγούμενη διάρκεια και ο εκπρόσωπος του ΣΥΡΙΖΑ ως αγορητής συνέβαλε θετικά και όλα τα κόμματα. Ξεκινήσαμε από την ίδια αφετηρία ότι είμαστε απέναντι στην αθλητική βία και ότι είμαστε εδώ να ενώσουμε τις δυνάμεις μας γιατί δεν έχει χρώμα ο αθλητισμός. Μας ενώνει ο αθλητισμός και κανείς δεν έχει το προνόμιο να λέει ότι είναι προνομιακός του χώρος. Στη βάση αυτή δεν διεκδίκησα, κύριε Φάμελλε, ότι φέρνουμε το τέλειο. Όμως εχθρός του καλού είναι το καλύτερο και με τις σημερινές συνθήκες λόγω των γεγονότων φέρνουμε ένα νομοσχέδιο έκτακτο όχι όμως με τη διαδικασία του κατεπείγοντος με πλήρη διαβούλευση, με συζήτηση στη Βουλή, με διαβούλευση με τους πολίτες, με διαβούλευση με τους θεσμικούς φορείς.

Έρχομαι σε δύο-τρία επιμέρους θέματα που αναφέρατε για να δώσω κάποιες διευκρινίσεις. Χαιρετίζω εκ μέρους του εκπροσώπου του ΣΥΡΙΖΑ ότι αποδέχεται, ένα, ότι οι κάμερες είναι αναγκαίο μέτρο και πρέπει να εφαρμοστούν. Δυο, ότι η ταυτοπροσωπία είναι αναγκαίο μέτρο και πρέπει να εφαρμοστεί. Και ότι τα διοικητικά μέτρα τα οποία φέρνουμε είναι στη σωστή κατεύθυνση και είναι ιδιαίτερα αυστηρά. Δεν θα γυρίσω αλλά είμαι υποχρεωμένος να το πω. Αν θέλουμε την ταυτοπροσωπία που είναι ένα καινοτόμο θέμα που υπάρχει στην υπόλοιπη Ευρώπη, εύλογα ρωτάει κάποιος γιατί δεν το έκανε ο ΣΥΡΙΖΑ πέντε χρόνια που ήταν στην Κυβέρνηση και όταν ο ίδιος του ο Υπουργός, ο κ. Κοντονής, το 2015 το είχε φέρει αλλά δεν μπορούσε να εφαρμοστεί. Εγώ θέλω να λειτουργήσω εποικοδομητικά και θα το πάμε μέχρι τέλους ενωτικά και εποικοδομητικά, όπως και για τις κάμερες. Το 2005, κυρία Πρόεδρε, ο κ. Ορφανός, ο τότε Υπουργός, είχε φέρει το θέμα των καμερών. Δεν μπορούσαν να λειτουργήσουν. Δεν τις λειτούργησε ούτε ο ΣΥΡΙΖΑ γιατί δεν υπήρχε πλαίσιο να λειτουργήσουν. Και το κάνουμε τώρα. Ποτέ στην πολιτική δεν λέμε ότι φτάνουμε στο τέλος. Είπα και στην ομιλία μου ότι μετά από κάποια χρόνια μια άλλη τεχνολογία θα φέρει κάποια νέα δεδομένα που θα πρέπει να τα εφαρμόσουμε τότε και να τα αλλάξουμε με αυτά.

Το ζήτημα των ποινικών κυρώσεων. Είναι οι πιο σκληρές, οι πιο βαριές της Ευρώπης. Ισχύει. Νομοθετήθηκαν πρόπερσι, το 2022. Το «ιδιώνυμο» είναι το πιο αυστηρό αθλητικό πλαίσιο νόμου στην Ευρώπη. Διατηρείται. Δεν το αλλάζουμε, δεν το πειράζουμε γιατί δεν πάει ψηλότερα. Βαρύτερες ποινές δεν υπάρχουν.

Το ζήτημα των εισιτηρίων διαρκείας. Το είπαμε και στις επιτροπές. Δεν χάνονται. Τα εισιτήρια διαρκείας θα ενσωματωθούν μέσα στο αυτοματοποιημένο σύστημα του κινητού τηλεφώνου με την τεχνολογία η οποία υπάρχει, άρα θα μπορεί ο καθένας που έχει εισιτήριο διάρκειας να μπαίνει κανονικά να βλέπει τον αγώνα. Το μόνο θέμα που υπάρχει και παραμένει ως σήμερα και θα λυθεί στην υπουργική απόφαση είναι τι θέλουν οι ΠΑΕ. Να μεταβιβάζονται τα διαρκείας ή να μη μεταβιβάζονται; Αυτό θα μας το απαντήσει ο κ. Λυσάνδρου και η Super League που έχει πάρει από μένα το ερώτημα για να μου μεταφέρει τι επιθυμούν οι ποδοσφαιρικές ανώνυμες εταιρείες.

Στις 12 Φεβρουαρίου ανοίγουν τα γήπεδα. Δεν ανοίγουν με τον ίδιο τρόπο που έκλεισαν. Στις 13 Φεβρουαρίου που θα ανοίξουν τα γήπεδα, ανοίγουν σε ένα τελείως διαφορετικό περιβάλλον με τρεις ημερομηνίες: 13 Φεβρουαρίου, 6 Μαρτίου και 9 Απριλίου. Οι δύο ημερομηνίες του Απριλίου και του Μαρτίου έχουν να κάνουν με τον χρόνο που χρειάζονται για να βάλουν τα νέα συστήματα. Εάν δεν υπάρξουν τα νέα συστήματα θα κλείνουν τα γήπεδα. Δεν πειράζουμε το πρωτάθλημα. Δεν υπήρχε χρόνος πιο μπροστά να μπουν αυτές οι νέες τεχνολογίες μέσα στα γήπεδα. Δεν πατάς το κουμπί και βάζεις αμέσως τις κάμερες υψηλής ευκρίνειας σε όλο αυτό το σύστημα των γηπέδων. Παραχωρήσαμε λίγο χρόνο για να εφαρμόσουν αυτή τη νέα τεχνολογία. Και η ταυτοπροσωπία είναι νέα δύσκολη τεχνολογία. Στις 13 Φεβρουαρίου, όμως, που ανοίγουν τα γήπεδα οι ποινικές κυρώσεις που είναι στον νόμο είναι ένα νέο περιβάλλον. Δεν υπήρχε στο παρελθόν. Δηλαδή, από 13 Φεβρουαρίου αν πέσει φωτοβολίδα, κλείνουμε το γήπεδο. Διοικητικό μέτρο. Εάν πέσει αντικείμενο επικίνδυνο στο γήπεδο θα κλείνει το γήπεδο από φιλάθλους. Δεν θα διακόπτουμε το πρωτάθλημα.

Ως προς το Καυταντζόγλειο, ναι, κύριε Φάμελλε, έχετε δίκιο. Πολλά πράγματα δεν έχουν προχωρήσει στην πατρίδα μας συνολικά, όπως θα έπρεπε να προχωρήσουν. Κάνουμε μια προσπάθεια. Απόδειξη είναι ότι δεν λέμε ευχές. Το Καυταντζόγλειο και πολλά εθνικά αθλητικά κέντρα στην πατρίδα μας -από 1ης Ιανουαρίου 2024, το συζητήσαμε εδώ, το ανέδειξα και στην ομιλία του προϋπολογισμού- έχουν πρωτοφανή αύξηση προϋπολογισμού συγκριτικά με το παρελθόν. Υπήρξε μια στασιμότητα στους προϋπολογισμούς. Τα χρήματα δόθηκαν υπέρ των σωματείων. Εξήντα έξι εκατομμύρια, τρία χρόνια, υπέρ του αθλητισμού. Άλλη κουβέντα αν πρέπει να δίνονται τα 20 εκατομμύρια στις ποδοσφαιρικές ανώνυμες εταιρείες και τα 42 υπέρ του του υπολοίπου αθλητισμού. Άλλο θέμα αυτό. Αλλά δόθηκαν για τον αθλητισμό. Πρωτοφανείς πόροι.

Οι φετινοί πόροι που δόθηκαν για το Καυταντζόγλειο είναι πρωτοφανείς. Η αύξηση του προϋπολογισμού στο Καυταντζόγλειο είναι 150%. Μια αύξηση προϋπολογισμού που δείχνει ότι θέλουμε να μετατρέψουμε το Καυταντζόγλειο με τις ανησυχίες που διατυπώνονται με την ίδια επιθυμία στο ΟΑΚΑ της βορείου Ελλάδος. Δόθηκαν πάρα πολλοί πόροι. Και ο μάνατζερ που μπαίνει, δεν μπαίνει για να ξεπουλήσει το Καυτανζόγλειο. Προς Θεού. Μπαίνει στα πρότυπα του ΟΑΚΑ της Αθήνας και του ΣΕΦ που έχουν γενικούς διευθυντές, οι οποίοι δουλεύουν αποκλειστικά και μόνο για τα συγκεκριμένα γήπεδα, για τις αθλητικές εγκαταστάσεις. Για να υπάρχει ένας άνθρωπος που όλη τη μέρα θα ασχολείται, ενώ τα διοικητικά συμβούλια που έχουμε στα εθνικά αθλητικά κέντρα είναι ουσιαστικά ανιδιοτελή. Δεν παίρνουν λεφτά. Παίρνουν έξοδα παράστασης. Άρα χρειαζόμαστε έναν άνθρωπο και στο Καυταντζόγλειο, όπως ισχύει στο ΟΑΚΑ που να ασχολείται αποκλειστικά από το πρωί μέχρι το βράδυ με την αθλητική εγκατάσταση, να τρέχει θέματα τα οποία υπάρχουν και όχι για να ξεπουλήσει τις εγκαταστάσεις.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μιχαήλ Χουρδάκης, Ανεξάρτητος Βουλευτής.

**ΜΙΧΑΗΛ ΧΟΥΡΔΑΚΗΣ:** Κυρίες και κύριοι συνάδελφοι, είναι γεγονός πως η αθλητική βία αποτελεί μια σοβαρή πτυχή του αθλητισμού όχι μόνο στην υγεία των αθλητών αλλά και στην κοινωνία γενικότερα. Θα μιλήσω και ως φίλαθλος αλλά και ως ενεργός ερασιτέχνης αθλητής. Έχω δελτίο ακόμα και παίζω μπάσκετ. Χτες είχαμε αγώνα με την ομάδα της Βουλής μεταξύ άλλων. Η αθλητική βία είναι μια συμπεριφορά που περιλαμβάνει φυσική και λεκτική επίθεση, ρατσιστικές ενέργειες, καταστροφή περιουσιακών στοιχείων και άλλες αρνητικές συμπεριφορές με αποκορύφωμα δυστυχώς και την αφαίρεση ανθρώπινων ζωών. Αν πράγματι προσπαθήσουμε να αναζητήσουμε τα αίτια της αθλητικής βίας θα έχουμε σύμπνοια σε ό,τι αφορά το γεγονός ότι είναι πάρα πολλές οι παράμετροι οι οποίες σχετίζονται. Και θα έχουμε ένα θετικό κλίμα σε αυτό. Παράλληλα θα συμφωνήσουμε πως ένα μεγάλο κομμάτι σχετίζεται με το αίσθημα αδικίας που λαμβάνουν οι φίλαθλοι όταν βλέπουν ότι δεν υπάρχει αθλητική δικαιοσύνη. Είμαστε μάρτυρες τα τελευταία πολλά χρόνια ανεξαρτήτως ποια ομάδα κάθε φορά ευνοείται. Η αλλοίωση αποτελεσμάτων, κυρίως στο ελληνικό ποδόσφαιρο ενθαρρύνει την ένταση, οδηγεί σε επεισόδια και σε έκρηξη βίας. Και αυτό επιτείνεται σαφώς από τη δράση των μέσων μαζικής ενημέρωσης που υπερβολικά επιδεικνύουν και αναδεικνύουν τέτοια ζητήματα δυστυχώς μέσα από το πρίσμα του ποιος είναι ο ιδιοκτήτης τους, ποια ομάδα υποστηρίζει ή ανήκει στον ιδιοκτήτη τους και άρα επιτείνοντας το πρόβλημα.

Παράλληλα και σαφώς εμπλέκονται στον αθλητισμό και άλλα πράγματα που σχετίζονται με οικονομικά συμφέροντα: διαφημιστικά δικαιώματα, μεταγραφές, κυρίως όμως ο στοιχηματισμός που αποτελεί μια βασική αιτία για τον σχηματισμό ομάδων κρούσεων. Στρατών, δηλαδή. Δεν πρέπει φυσικά να υποβαθμίζουμε ότι η αθλητική βία πέρα από την φυσική της εκδήλωση αντικατοπτρίζει και πολιτικές πραγματικότητες, επηρεάζεται και επηρεάζει και κοινωνικούς παράγοντες. Βασικό ρόλο σε αυτό παίζουν οι κοινωνικές ανισότητες, καθώς ξέρουμε ότι αρκετοί οπαδοί παρακινούμενοι από πολιτικά και κοινωνικά ζητήματα μπορεί να εκφράσουν αγανάκτηση στο γήπεδο ή στη διαδικασία μιας αθλητικής εκδήλωσης. Άρα, χρειάζονται πολιτικές πρωτοβουλίες για την εξάλειψη τέτοιων κοινωνικών ανισοτήτων για να αποδοθεί ταυτόχρονα πιο αθλητικό περιβάλλον.

Παράλληλα με αυτό θα πρέπει να λειτουργήσει ο αθλητισμός και ως πλατφόρμα για την αποτροπή εκδηλώσεων εθνικιστικών ή και ρατσιστικών αισθημάτων. Και πάλι εδώ χρειάζεται ειδική πολιτική αντίδραση που θα περιλαμβάνει διαμόρφωση ευαίσθητων πολιτικών για ενίσχυση του σεβασμού προς όλους και από όλους. Δεν πρέπει να ξεχνάμε πως σε πάρα πολλές περιπτώσεις και δυστυχώς αυξανόμενες τα τελευταία όχι και τόσο λίγα χρόνια, υπάρχει ένα πολύ συγκεκριμένο μοτίβο στον επαγγελματικό αθλητισμό για το οποίο οι προηγούμενοι ομιλητές δυστυχώς δεν μίλησαν επαρκώς. Μόνο μία ή δύο αναφορές γίνανε σχετικώς. Πιστεύω ότι το κάνουν από οικονομία χρόνου -αυτό θέλω να πιστεύω- και από φόβο να διερευνηθεί εις βάθος το σχετιζόμενο με τις αυξανόμενες καταγγελίες για τη δράση πραγματικά εγκληματικών ομάδων στον επαγγελματικό αθλητισμό. Σε κάποια άλλη χώρα θα λέγαμε απλώς ότι είναι γκάνγκστερ. Γκάνγκστερ που τρομοκρατούν και γκάνγκστερ που αποτελούν κράτος εν κράτει, το όποιο τρέφει, συντηρεί και υποθάλπει την αθλητική βία. Αυτό το κάνει, προφανώς, έχοντας ως προστατευτική ασπίδα στρατό οπαδών, μαύρων, ασπρόμαυρων, κιτρινόμαυρων, ερυθρόλευκων, ασπροπράσινων και ό,τι άλλο μπορείτε να φανταστείτε, οι οποίοι είτε άμεσα, σε λίγες περιπτώσεις, είτε έμμεσα, μέσω της πολιτικής πίεσης που μπορεί να ασκηθεί, χρησιμοποιούνται για τη διατήρηση παρανομιών, για τη σύναψη συμβάσεων με φορείς του δημοσίου. Και δεν νομίζω ότι υπάρχει κάποιος, όχι φυσικά εδώ μέσα αλλά ούτε σε ολόκληρη την Ελλάδα, που να μην έχει ακούσει για τέτοιες παράνομες δραστηριότητες εμφανών ή αφανών ιδιοκτητών, των αθλητικών ομάδων που πρωταγωνιστούν στα εθνικά πρωταθλήματα. Και είναι οι ίδιοι, δυστυχώς, περίπου που πρωταγωνιστούν και στον δημόσιο βίο είτε ως εταίροι ομίλων που συμμετέχουν και συνάπτουν συμβάσεις με το ελληνικό δημόσιο είτε ως ιδιοκτήτες μέτοχοι ενημερωτικών συγκροτημάτων.

Μέχρι, λοιπόν, αυτό το απόστημα να σπάσει με τη συνδρομή της ελληνικής πολιτείας και με την πραγματική θέληση της Κυβέρνησης -είτε της σημερινής είτε της αυριανής είτε με οποιαδήποτε σύμπραξη- και την υποστήριξη της μεγάλης πλειοψηφίας των Ελλήνων πολιτών και υγιώς σκεπτόμενων φιλάθλων, το οποιοδήποτε σχέδιο νόμου, κύριε Βρούτση, θα καταλήξει να έχει την ίδια τύχη που είχαν και όλα τα προηγούμενα. Όπως αναφερθήκατε και στην ομιλία σας είπατε, ο κ. Φούρας του ΠΑΣΟΚ, ο κ. Ορφανός της Νέας Δημοκρατίας, ο κ. Κοντονής του ΣΥΡΙΖΑ, ξανά ο κ. Αυγενάκης της Νέας Δημοκρατίας, τι έκαναν; Ειδικά για τον κ. Αυγενάκη είπατε επί λέξει «το πιο αυστηρό νομοθετικό πλαίσιο στην Ευρώπη». Και; Τι έγινε; Ακόμα σκοτώνονται άνθρωποι. Ακόμα έχουμε όσα περιστατικά έχουμε.

Άρα, εκτός από την αυστηροποίηση των νόμων και της διαρκούς προσθήκης άρθρων και οποιωνδήποτε άλλων περιορισμών ή όποιας άλλης μέριμνας διαφαίνεται ότι είναι σχετική ή αναγκαία, το βασικό που χρειάζεται έχει να κάνει, κυρίως, με την πρόληψη, με την εκπαίδευση και την παραγωγή μορφωμένων και σκεπτόμενων πολιτών.

Εκπαίδευση και ευαισθητοποίηση είναι κάτι το οποίο χρειάζεται και μπορεί να γίνει στα σχολεία. Αναφέρθηκε ο κ. Φάμελλος στη «Δράση στη μνήμη του Άλκη Καμπανού». Έχω συναντηθεί και εγώ με αυτούς τους ανθρώπους και είναι πράγματα πολύ απλά και πολύ φτηνά, αλλά με πολύ μεγάλο τελικό παραγόμενο αποτέλεσμα.

Σε ό,τι αφορά την αστυνόμευση και τη νομοθεσία, δεν αρκεί να υπάρχουν θεωρητικές ποινές, αλλά πρέπει να εφαρμόζονται και όχι να καταλήγουν όλοι σπίτι τους, ανεξαρτήτως ποινής. Συνεργασία με τους οπαδούς, συνεργασία με τις ομάδες, επικοινωνία και αντιμετώπιση των προβλημάτων που σχετίζονται με τη ρατσιστική συμπεριφορά και φυσικά, κοινωνικά προγράμματα για να μπορέσουν άτομα ή κοινότητες που βρίσκονται σε ένα δυσμενέστερο κοινωνικοοικονομικό περιβάλλον να βοηθηθούν και να μην καταλήξουν στον «στρατό» και στις «ομάδες κρούσης» που σας ανέφερα νωρίτερα.

Κυρίες και κύριοι συνάδελφοι, έχω παραβρεθεί σε αθλητικές εκδηλώσεις σε περισσότερες από δέκα χώρες σε τρεις ηπείρους. Έχω πάει σε παγκόσμια πρωταθλήματα, σε NBA, σε ευρωμπάσκετ, σε τελικούς UEFA, πουθενά –πουθενά- δεν υπάρχει αστυνομικός μέσα στο γήπεδο. Συνήθως δεν υπάρχει ούτε έξω από αυτό. Και αν υπάρχει, δεν φαίνεται. Ο ρόλος του αστυνομικού δεν είναι μέσα στο γήπεδο. Ο ρόλος του αστυνομικού είναι να μπορέσει σε αυτήν τη γιορτή –γιατί ο αθλητισμός είναι γιορτή- να προλάβει αυτόν που είναι ταραχοποιός ή τον γνωστό ταραχοποιό να τον διευθετήσει με έναν τέτοιο τρόπο ώστε να εμφανιστεί στο αστυνομικό τμήμα τη μέρα που πρέπει και ο αστυνομικός, λοιπόν, να μπορεί όλες τις υπόλοιπες ώρες να μην βρίσκεται στο γήπεδο, αλλά να παράγει άλλο χρησιμότερο έργο στην πάταξη της εγκληματικότητας.

Συνοψίζοντας, η καταπολέμηση της αθλητικής βίας απαιτεί συντονισμένες προσπάθειες σε πάρα πολλά επίπεδα, που περιλαμβάνουν την εκπαίδευση, τη νομοθεσία και τη συνεργασία με το κοινό. Θέλουμε πολιτικές λύσεις. Θέλουμε -και απαιτείται- κοινωνική δικαιοσύνη για να μπορέσει ο υγιώς σκεπτόμενος φίλαθλος να μην παρασυρθεί. Πρέπει να υπάρξει αντιμετώπιση των θεμάτων που σχετίζονται με εθνικιστικά και ρατσιστικά στοιχεία και μόνο έτσι θα μπορέσει αθλητισμός να αποτελεί κομμάτι μιας σύγχρονης πολιτείας, η οποία δεν θα επιτρέψει την ύπαρξη άλλων θυμάτων, είτε εντός είτε εκτός των γηπέδων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος των Σπαρτιατών κ. Δημητροκάλλης.

Σας ενημερώνω ότι θα ακολουθήσει ο κ. Κέλλας, ως ομιλητής και στη συνέχεια, ο Κοινοβουλευτικός Εκπρόσωπος της Νίκης κ. Τσιρώνης.

Ορίστε, κύριε Δημητροκάλλη, έχετε το λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σαν σήμερα, το 1996 τρεις γενναίοι αξιωματικοί, ο υποπλοίαρχος Χριστόδουλος Καραθανάσης, ο υποπλοίαρχος Παναγιώτης Βλαχάκος και ο αρχικελευστής Έκτορας Γιαλοψός, έδωσαν τη ζωή τους για την πατρίδα υπερασπιζόμενοι την εθνική μας κυριαρχία.

Είκοσι οκτώ χρόνια έχουν περάσει από την κρίση των Ιμίων, από μία μεγάλη στρατηγική ήττα, αφού η κυβέρνηση Σημίτη κατόρθωσε τότε με τους ακατάλληλους έως ενδοτικούς χειρισμούς της να γκριζάρει τις βραχονησίδες Ίμια και να μην μπορεί να τοποθετηθεί ελληνική σημαία. Και ενώ ολόκληρος ο ελληνικός λαός βρέθηκε μια ημέρα μετά με σκυμμένο το κεφάλι, ο κ. Σημίτης ευχαριστούσε από αυτό εδώ το Βήμα της Βουλής τους Αμερικανούς και ο κ. Πάγκαλος έκανε λόγο, όπως έγινε αργότερα γνωστό, για ένα «πανί που το πήρε ο αέρας».

Καμμία σημαία δεν πήρε ο αέρας, ενώ το ελικόπτερο είχε εμφανή σημάδια από τις ριπές των Τούρκων. Έχουμε καθήκον να τιμούμε τους ήρωες που θυσιάστηκαν για την ελευθερία και να διδάσκουμε στα παιδιά μας την αληθινή ιστορία των πρωταγωνιστών. Στη μνήμη των Ελλήνων εθνικιστών θα παραμείνουμε αθάνατοι.

Χαιρετίζω ακόμα και τον αγώνα των αγροτών. Οι αγρότες βρίσκονται στους δρόμους και αυτό έχει αιτιολογία. Και δεν είναι, όπως προσπαθεί να μας πείσει η Κυβέρνηση για να καλύψει την ανικανότητα της, ευρωπαϊκό ζήτημα. Η αιτιολογία είναι ότι εδώ και τέσσερα χρόνια και πλέον δεν έχουμε δει τη Νέα Δημοκρατία να κάνει κάτι ουσιαστικό για να βοηθηθεί ο Έλληνας αγρότης, για να βοηθήσει τον αγροτοκτηνοτροφικό τομέα, έναν τομέα που μαζί με τον τουρισμό αποτελεί βασικό πυλώνα της ελληνικής οικονομίας. Κάθε μέρα γινόμαστε δέκτες της αποτυχίας του επιτελικού κράτους του Κυριάκου Μητσοτάκη.

Σε ό,τι δε αφορά τον αγροτικό τομέα, πάνω από τέσσερα χρόνια διακυβέρνησης της χώρας από τη Νέα Δημοκρατία και οι Έλληνες της αγροτιάς περιμένουν τα ψίχουλα που τους τάζει η Κυβέρνηση. Αυτοί οι άνθρωποι βρίσκονται σε τραγική κατάσταση και δεν έχετε κάνει τίποτα ουσιαστικό για να τους βοηθήσετε και γενικά δεν κάνετε τίποτα για να βοηθηθεί η πρωτογενής παραγωγή, που, όπως είπα και πιο πάνω, πρέπει να αποτελεί το βασικό πυλώνα της ελληνικής οικονομίας.

Έχουμε μόνο υποσχέσεις, όπως είδαμε και χθες από τον Πρωθυπουργό. Μιλάμε για επικοινωνιακά ημίμετρα, που δεν μπορούν να εξισορροπήσουν τη δημοσκοπική κατρακύλα της Νέας Δημοκρατίας από το νομοθέτημα που φέρνει για τα ομόφυλα ζευγάρια. Το έχω πει πολλές φορές και δεν θα σταματήσω να το λέω όσο θα έχω φωνή από αυτό εδώ το Βήμα. Η στήριξη στην οικογένεια και στα δίκαια αιτήματα των αγροτών θα πρέπει να είναι αυτονόητη. Μέτρα, υποδομές, δουλειές, είναι η λύση για το δημογραφικό.

Η λύση είναι να επενδύσουμε ως χώρα και ως έθνος στο εγχώριο ανθρώπινο δυναμικό. Να επενδύσουμε στους ίδιους τους Έλληνες με μέτρα υπέρ της ελληνικής οικογένειας, υποδομές στην περιφέρεια και δουλειές. Μόνο έτσι θα αντιμετωπίσουμε το δημογραφικό πρόβλημα, μόνο με μέτρα που θα βοηθήσουν τον Έλληνα αγρότη και κτηνοτρόφο. Μόνο έτσι θα μπορέσει να ξαναζωντανέψει η επαρχία, θα μπορέσει να ξαναζωντανέψει η παραδοσιακή ελληνική οικογένεια.

Σίγουρα είναι καλοδεχούμενα τα μέτρα που εξήγγειλε ο Πρωθυπουργός. Είναι, όμως, ψίχουλα μπροστά στις πραγματικές ανάγκες των Ελλήνων αγροτών. Πέντε μήνες μετά τις καταστροφές στη Θεσσαλία και οι αγρότες βρίσκονται στο σκοτάδι, χωρίς να μπορούν να προγραμματίσουν την επόμενη μέρα για τη ζωή τους.

Να ξέρουν οι Έλληνες αγρότες ότι είμαστε στο πλευρό τους και θα κάνουμε ό,τι περνάει από το χέρι μας ώστε να υλοποιηθούν τα δίκαια αιτήματά τους.

Όσον αφορά το νομοσχέδιο, δεν αμφιβάλλουμε για τις ειλικρινείς προθέσεις του Υπουργού και του Γενικού Γραμματέα για την αντιμετώπιση της οπαδικής βίας, αλλά δεν αρκούν αυτές, σε ένα τόσο δύσκολο θέμα, που αφορά τη βία στους αθλητικούς χώρους εντός και εκτός αυτών και ειδικότερα στο ποδόσφαιρο και το μπάσκετ.

Σας τα είπε με εύσχημο τρόπο ο δικός μας αγορητής που προέρχεται από τον χώρο του ποδοσφαίρου. Τα βασικά σημεία τριβής στο νόμο είναι οι υπερεξουσίες που δίνονται στη ΔΕΑΒ και ειδικότερα, η δυνατότητα που της παρέχεται είτε να διακόπτει είτε να αναβάλει αγώνες και η προέκταση των αρμοδιοτήτων της, που φτάνει μέχρι και στην επιβολή προστίμου έως και 5 εκατομμυρίων ευρώ.

Άνθρωποι που δεν έχουν καμμία σχέση με το ποδόσφαιρο, που δεν έχουν περάσει καν από τα γήπεδα, θα μπορούν να επιβάλλουν ποινές. Η λογική ότι κλείνουμε τα γήπεδα, όταν γίνει κάποιο επεισόδιο, είναι σαν να λέμε ότι θα κλείνουμε και τα πανεπιστήμια όταν γίνονται επεισόδια μέσα ή έξω από τον χώρο των πανεπιστημίων.

Θυμίζουμε ότι η FIFA αποδέχεται, σαν μοναδική αρχή επιβολής ποινών, τα πειθαρχικά όργανα της Ποδοσφαιρικής Ομοσπονδίας και το έχουν αποδείξει αυτό οι προηγούμενες παρεμβάσεις σε ανάλογες περιπτώσεις.

Δεύτερο σημείο τριβής η υιοθέτηση μιας μοναδικής λέσχης οπαδών σε κάθε σύλλογο ή κατά ένα έμβλημα, η διάλυση στην ουσία όλων των άλλων υπαρχόντων συλλόγων, που είναι σωματεία ή η μη δυνατότητα ύπαρξής τους μέσα στους αγωνιστικούς χώρους. Και αυτό ενώ είναι ιστορικά σωματεία, ιστορικοί σύνδεσμοι που εάν βγάλουμε τα πέντε έως δέκα εγκληματικά στοιχεία που εισχωρούν εκεί, βλέπουμε ότι σε όλα τα χρόνια της παρουσίας τους έχουν αποσοβήσει επεισόδια, έχουν κάνει εκδρομές και συντελούν στο να υπάρχει ήρεμο κλίμα, αρκεί επαναλαμβάνω να αφαιρεθούν χειρουργικά, όπως είπαμε, οι δύο, τρεις, πέντε οπαδοί οι οποίοι θα κάνουν επανειλημμένα ή αρχικά θα σχεδιάζουν εγκληματικές ενέργειες.

Επίσης είναι απαράδεκτο να στεγάζονται τα γραφεία των οπαδών, όπως γράφει το νομοσχέδιο, μέσα στα γραφεία της ΠΑΕ και η ίδια η ΠΑΕ να κάνει εκδρομές στις οποίες να είναι υπεύθυνη γι’ αυτούς. Επίσης πάλι δεν είναι σωστό να πληρώνουν τίμημα βαρύ ποδοσφαιρικές και καλαθοσφαιρικές εταιρίες για το βόλεϊ ή για επεισόδια που κάνουν εκτός γηπέδου οπαδοί, είτε είναι αναγνωρισμένοι είτε όχι είτε μεμονωμένοι. Αυτά είναι τα βασικά σημεία τριβής και αυτά τα δύο σας καλούμε να τα ξαναδείτε.

Στο θέμα της ταυτοπροσωπίας έχουμε τις επιφυλάξεις μας γιατί δεν έχουν όλοι οι οπαδοί κινητό. Υπάρχουν άνθρωποι που κατά πεποίθηση πάνε στο γήπεδο και δεν έχουν κινητά smartphones και όχι μόνο smartphones, που δεν έχουν καν κινητά. Έχω περίπου πέντε, δέκα φίλους που δεν έχουν καν κινητό.

Αυτά είναι τα βασικά θέματα και περιμένουμε από τον Υπουργό να τα ξανασκεφτεί και είμαστε εδώ, ώστε με την εμπειρία μας και μέσα από έναν γόνιμο διάλογο να βοηθήσουμε το Υπουργείο να καταρτίσει ένα νομοσχέδιο, που θα μπορεί πραγματικά να εξαλείψει την οπαδική βία. Πολύ φοβάμαι ότι μετά από ένα χρόνο θα έρθουμε πάλι εδώ για να αντικαταστήσουμε το παρόν νομοσχέδιο που έχετε φέρει.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η οπαδική βία και ο χουλιγκανισμός δεν έχουν καμμία σχέση με το αθλητικό ιδεώδες, το νόημα και την ουσία του αθλητισμού. Και όμως ο ελληνικός αθλητισμός ταλανίζεται από την τυφλή, απρόκλητη αυτή μορφή βίας εδώ και χρόνια.

Τα θύματα πολλά και εντός και εκτός γηπέδων. Η άγρια δολοφονία του Άλκη Καμπανού στη Θεσσαλονίκη τον Φεβρουάριο του 2022 ήταν η σταγόνα που ξεχείλισε το ποτήρι. Η Κυβέρνηση της Νέας Δημοκρατίας αποφάσισε να λύσει το θέμα της παραβατικότητας και του οργανωμένου εγκλήματος στα γήπεδα μια και καλή, για να μη θρηνήσουμε άλλον Άλκη Καμπανό ή άλλον Γιώργο Λυγγερίδη.

Γιατί είναι απαράδεκτο εν έτει 2024 να σκοτώνονται άνθρωποι μέσα στα γήπεδα ή και έξω από αυτά. Γιατί όλη αυτή η βία και η εγκληματικότητα μολύνει τη χαρά όλων των φιλάθλων που θέλουμε να πηγαίνουμε με τα παιδιά μας στα γήπεδα ή να πηγαίνουν τα παιδιά μας να βλέπουν τα αθλήματα, χωρίς να υπάρχει φόβος και ανασφάλεια ότι κάτι κακό θα συμβεί.

Βάζουμε τέλος σε αυτή την παθογένεια. Κοιτάζουμε κατάματα την πραγματικότητα. Λέμε τα πράγματα με το όνομά τους και αλλάζουν άρδην το αθλητικό τοπίο. Πώς το κάνουμε αυτό; Με τέσσερα βασικά μέτρα, τέσσερις μεγάλες δομικές αλλαγές που επιχειρούμε.

Η πρώτη αλλαγή αφορά στις κάμερες. Κάμερες, όπως γνωρίζετε, υπήρχαν και πριν, ωστόσο υπήρχαν κενά. Ο υπάρχων νόμος δεν έλεγε πως θα παρακολουθούνται αυτές οι κάμερες, το ποιος και με ποιες διαδικασίες θα τις παρακολουθεί, πού θα αποστέλλεται το υλικό τους, εάν υπάρχουν παραβατικές συμπεριφορές.

Στο υπό ψήφιση νομοσχέδιο περιγράφονται βήμα-βήμα πώς θα λειτουργούν οι κάμερες από τις 6 Μαρτίου, με χρονοδιαγράμματα, τεχνικά χαρακτηριστικά, διευκρινίσεις για τις περιοχές που θα βρίσκονται οι κάμερες και διευκρινίσεις για το τι ακριβώς θα καταγράφουν. Πρόκειται για διαδικασίες περιγραφόμενες με απόλυτη ακρίβεια, που από τα ποδοσφαιρικά γήπεδα και τα γήπεδα του μπάσκετ, μελλοντικά θα εφαρμοστούν και σε άλλους αθλητικούς χώρους.

Το δεύτερο μέτρο αφορά την ταυτοπροσωπία σε συνεργασία με το Υπουργείο Ψηφιακής Διακυβέρνησης, όπου θεσπίζεται ένα σύγχρονο σύστημα ταυτοποίησης των κατόχων εισιτηρίων των ποδοσφαιρικών αγώνων. Μέσω του κινητού μας τηλεφώνου θα έχουμε το ηλεκτρονικό εισιτήριο το οποίο ταυτόχρονα θα παρέχει και ταυτοπροσωπία διαμέσου της ταυτότητας. Αυτή η διασταύρωση που θα γίνεται μέσω του κινητού, θα είναι το διαβατήριο για να μπει κάποιος στο γήπεδο. Μέσω αυτής της ρύθμισης που θα ισχύσει από τις 9 Απριλίου μπαίνει τέλος στην ανωνυμία και την απροσωπία στα γήπεδα. Τελειώνουμε με τους υπεράριθμους οπαδούς που μπαίνουν μπουλούκια στα γήπεδα.

Τρίτο στοιχείο που εισάγεται: Η Διαρκής Επιτροπή Αντιμετώπισης Βίας, η ΔΕΑΒ, όργανο που υφίσταται ήδη στο Υπουργείο Αθλητισμού εδώ και χρόνια, αναβαθμίζεται και ορίζεται ως το όργανο που θα έχει επιτελικό ρόλο στην παρακολούθηση παραβατικών συμπεριφορών, αλλά και στην επιβολή διοικητικών προστίμων και των ποινών από τις 13 Φεβρουαρίου.

Σημειώνω ότι οι παραβατικές συμπεριφορές θα έχουν επιπτώσεις ακαριαίες και βαριές. Οι ποινές θα επιβάλλονται όχι υποκειμενικά, αλλά με δέσμια αρμοδιότητα. Έτσι για παράδειγμα εάν δεν λειτουργούν οι κάμερες στην επόμενη αγωνιστική, ο αγώνας θα γίνεται κεκλεισμένων των θυρών.

Τέταρτο μέτρο, το πληροφοριακό σύστημα, «e-Kouros», μια ψηφιακή πλατφόρμα προσβάσιμη μέσω της ενιαίας ψηφιακής πύλης της δημόσιας διοίκησης ως σκοπό έχει την καθολική ψηφιοποίηση του αθλητισμού. Πρόκειται για μια μεγάλη μεταρρύθμιση που θα μας επιτρέψει να μάθουμε για πρώτη φορά τα ποσοτικά και ποιοτικά χαρακτηριστικά όλων των αθλημάτων ανά νομό και ανά την επικράτεια. Όπως γίνεται εμφανές από τα παραπάνω, η ασφάλεια των φιλάθλων δεν είναι για μας κενό γράμμα, δεν είναι ευχολόγιο, είναι με μία λέξη αδιαπραγμάτευτη.

Κυρίες και κύριοι συνάδελφοι, δεν θα μπορούσα να μην αναφερθώ και στην τροπολογία που κατατέθηκε από το Υπουργείο Περιβάλλοντος και Ενέργειας και προβλέπει πλήρη αναστολή πληρωμών χρεών στο ρεύμα για δύο χρόνια για τους αγρότες της Θεσσαλίας και πενταετή ρύθμιση των υποχρεώσεών τους με μηδενικό επιτόκιο μέχρι το τέλος του 2030.

Μιλάμε συνολικά για μια επταετή ρύθμιση που και εγώ προσωπικά είχα ζητήσει και είχε εξαγγελθεί από τα συναρμόδια Υπουργεία από το Νοέμβριο του 2023. Αφορά Θεσσαλούς αγρότες που είχαν πληγεί από τη θεομηνία «Daniel». Και έρχομαι εδώ και αναρωτιέμαι, γιατί έπρεπε οι αγρότες μετά την καταστροφή που έπαθαν, επί τρεις μήνες να εκβιάζονται και να απειλούνται από τις εισπρακτικές εταιρείες της ΔΕΗ, να τους κόβουν το ρεύμα και να βγαίνουν στο τέλος στο δρόμο για ένα μέτρο που ήδη είχαμε εξαγγείλει από τον Νοέμβριο;

Είμαστε δίπλα στους αγρότες. Κατανοούμε πλήρως την αγωνία τους. Στηρίζουμε τον πρωτογενή τομέα με κάθε τρόπο. Η ανασυγκρότηση της κατεστραμμένης Θεσσαλίας αποτελεί προσωπικό στοίχημα του Πρωθυπουργού. Γι’ αυτόν άλλωστε τον λόγο ο Κυριάκος Μητσοτάκης, γνωρίζοντας τα μεγάλα προβλήματα, ανακοίνωσε χθες την επιπλέον αύξηση της πρώτης αρωγής στους αγρότες της Θεσσαλίας έως 10.000 ευρώ. Τον ευχαριστώ προσωπικά για την καταλυτική του παρέμβαση στα προβλήματα των αγροτών.

Μήπως όμως τώρα είναι η κατάλληλη ώρα να δούμε και την επίσπευση αποζημιώσεων και πληρωμών προς τον χειμαζόμενο αγροτικό πληθυσμό και όχι μόνο της Θεσσαλίας; Μήπως τώρα να ολοκληρωθούν επιτέλους οι υπολειπόμενες πληρωμές από την κρατική αρωγή από τον «Ιανό» ακόμα;

Κυρίες και κύριοι συνάδελφοι, το νομοσχέδιο για την οπαδική βία δεν είναι παραταξιακό. Δεν αφορά μόνο την Κυβέρνηση. Μας αφορά όλους. Εκφράζει την κοινή μας αγωνία για ένα φαινόμενο που δηλητηριάζει τον ελληνικό αθλητισμό, βάζει τέλος στην εγκληματική δράση ανεγκέφαλων οι οποίοι μολύνουν τον χώρο του αθλητισμού και πιστεύουν ότι μπορούν να δρουν ανεξέλεγκτα εντός ή και εκτός των γηπέδων. Αναχαιτίζει τη βία και διασφαλίζει ότι οι φίλαθλοι θα πάψουν να πληρώνουν τις νοσηρές συμπεριφορές κάποιων θλιβερών μειοψηφιών και να φοβούνται να πάνε στο γήπεδο. Ελπίζουμε ότι θα μετατρέψει και πάλι τον αθλητισμό σε αυτό που πραγματικά είναι, μια γιορτή. Γι’ αυτούς ακριβώς τους λόγους οφείλουμε όλοι να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα καλείται ο Κοινοβουλευτικός Εκπρόσωπος της Νίκης κ. Σπυρίδων Τσιρώνης.

Ορίστε, κύριε Τσιρώνη, έχετε τον λόγο για έξι λεπτά.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, επιτρέψτε μου να αναφερθώ στη θλιβερή επέτειο και εγώ των Ιμίων, όπου τρεις αξιωματικοί μας, οι Γιαλοψός, Βλαχάκος και Καραθανάσης, έχασαν ηρωικά τη ζωή τους. Ποτέ δεν ακούσαμε τον τρόπο από επίσημα χείλη για το πώς έπεσε εκείνο το ελικόπτερο. Ο φάκελος παρέμεινε μέχρι και τώρα κλειστός. Αυτό, όμως, που έχει μείνει μετά από αυτή τη μέρα είναι η χάραξη των συνόρων της πατρίδας μας με την «κόκκινη» γραμμή που άφησε το αίμα τους.

Από την άλλη, όμως, δεν μπορώ να ξεχάσω τη ντροπιαστική στιγμή -μια από τις πιο ντροπιαστικές στιγμές- στο ελληνικό Κοινοβούλιο, όταν από αυτό εδώ το Βήμα ο τότε Πρωθυπουργός Κώστας Σημίτης ευχαριστούσε την Αμερική για τη βοήθεια που μας παρείχε. Δεν ξέρω πόσο περήφανος είναι ο σημερινός Πρωθυπουργός, όταν οι περισσότεροι Υπουργοί πλέον είναι από εκείνο το σημιτικό ΠΑΣΟΚ. Έτσι ίσως εξηγείται και η υιοθέτηση αυτής της οσφυοκαμπτικής εξωτερικής πολιτικής που έχει μέχρι τώρα η Κυβέρνηση. Κρίμα, γιατί έτσι δεν τιμάται το αίμα των ηρώων.

Σχετικά με το νομοσχέδιο τώρα, θα ήταν παράλειψη σε ένα τέτοιο νομοσχέδιο να μην αναφερθεί και μια άλλη πηγή βίας.

Αθλητική βία προκαλούν, κύριε Υπουργέ και τα στημένα παιχνίδια. Την 1η Δεκεμβρίου 2023 έγινε η πρώτη εκδήλωση της Εθνικής Πλατφόρμας Αθλητικής Ακεραιότητας στην Αθήνα, στο πλαίσιο της Εβδομάδας Αθλητικής Ακεραιότητας. Είναι μία εκδήλωση που γίνεται κάθε χρόνο, σε διάφορες χώρες, με σκοπό τη συζήτηση για την αντιμετώπιση της μάστιγας που λέγεται «χειραγώγηση αγώνων». Πραγματοποιήθηκε για πρώτη φορά στη χώρα μας, με τη συμμετοχή εκπροσώπων του Συμβουλίου της Ευρώπης, της Διεθνούς Ολυμπιακής Επιτροπής, της UEFA, της Ιντερπόλ, του Υπουργείου Αθλητισμού, της ΕΠΟ και της Ελληνικής Ολυμπιακής Επιτροπής. Στο κλείσιμο της εκδήλωσης είχαμε τον απολογισμό των δραστηριοτήτων της εθνικής πλατφόρμας. Αυτή δημιουργήθηκε, όταν Υφυπουργός Αθλητισμού ήταν ο κ. Αυγενάκης, με σκοπό την εποπτεία του ελληνικού αθλητισμού για ζητήματα διαφθοράς. Η δημιουργία της ήταν υποχρεωτική από μια σειρά συνθηκών της Ευρωπαϊκής Ένωσης, η οποία απαιτεί από τις χώρες-μέλη της να δείχνουν εμπράκτως ότι επεμβαίνουν στα ζητήματα που αφορούν σε χειραγωγημένους αγώνες.

Όταν ανακοινώθηκε η δημιουργία της ως άνω πλατφόρμας ο κ. Αυγενάκης δήλωσε πως οι εκπρόσωποι της εταιρείας ανίχνευσης στοιχηματικής απάτης «SPORTRADAR» τον ενημέρωσαν ότι για την τελευταία επταετία το ελληνικό ποδόσφαιρο κατέχει την πρώτη θέση σε όλο τον κόσμο σε αγώνες που θεωρούνται ύποπτοι προς χειραγώγηση με, τουλάχιστον, τριακόσιους πενήντα τέτοιους αγώνες. Για όσους δεν γνωρίζουν, αναφέρω τη συγκεκριμένη πολυεθνική εταιρεία με έδρα την Ελβετία, η οποία συλλέγει και αναλύει δεδομένα που αφορούν στον αθλητισμό. Την ίδια ενημέρωση έχει κάνει και στον Πρόεδρο της ΕΠΟ, τον κ. Μπαλτάκο, αλλά και σε ένα κλιμάκιο τακτικών δικαστών που ταξίδεψε στο Λονδίνο πριν από δύο μήνες.

Στη σχετική εκδήλωση ο Γενικός Γραμματέας Αθλητισμού και Πρόεδρος της ΕΠΑΘΛΑ, όπως λέγεται, κ. Γιώργος Μαυρωτάς, προχώρησε σε απολογισμό των πεπραγμένων της για το 2023, αποκαλύπτοντας πως εντός του έτους εξέδωσε πορίσματα για σαράντα υποθέσεις, εννέα εξ αυτών θεωρούνται απολύτως τεκμηριωμένες, ενώ οι υπόλοιπες χρήζουν διερεύνησης. Ανέφερε, επίσης, πως υπάρχουν συνολικά εκατόν πέντε καταγγελίες που αφορούν σε ζητήματα διαφθοράς στο σύνολο του επαγγελματικού αθλητισμού.

Σε συνέχεια των ανωτέρω, ο κ. Σπυρόπουλος, αθλητικός εισαγγελέας, τοποθετημένος από την εισαγγελία Πρωτοδικών Αθηνών, επισήμανε τον σημαντικό ρόλο της ΕΠΑΘΛΑ στις προσπάθειες που καταβάλλονται για τον εντοπισμό χειραγωγημένων αγώνων και αποκάλυψε ότι εντός του 2024 θα ασκηθούν ποινικές διώξεις σε υπό εξέλιξη υποθέσεις, εκφράζοντας, παράλληλα, την πεποίθηση ότι θα σταματήσει το φαινόμενο να εξακολουθούμε να βλέπουμε στον αθλητισμό ανθρώπους που στο παρελθόν είχαν απασχολήσει τη δικαιοσύνη. Με αυτή την τελευταία δήλωση φωτογράφισε τον χώρο του ποδοσφαίρου, διότι οι διώξεις έχουν γίνει μόνο σε ποδοσφαιρικούς παράγοντες, διαιτητές, υπαλλήλους της ΕΠΟ και άλλους που έχουν φωτογραφηθεί με μεγαλομετόχους των ΠΑΕ.

Μάλιστα, ο προϊστάμενος Υπουργός Δικαιοσύνης, κ. Φλωρίδης, υπογράμμισε πως η Κυβέρνηση έχει ακόμα μεγαλύτερη υποχρέωση να ασχοληθεί με την καταστροφή της ουσίας του αθλητισμού, γιατί όταν κυριαρχεί, όπως είπε, η νόθευση, δεν απομένει τίποτα και η μεγάλη χαρά μετατρέπεται σε μεγάλη πίκρα και η πίκρα -θα πούμε εμείς- παράγει βία.

Τα σύγχρονα ηλεκτρονικά μέσα που ευαγγελίζεστε και τα οποία θα εντοπίσουν με γεωγραφική ακρίβεια όσους πετούν κροτίδες στα γήπεδα, δεν μπορούν να εξακριβώσουν το ποιοι, πού και πότε στήνουν παιχνίδια, απειλούν διαιτητές, καίνε καταστήματα και σπίτια, ανατινάζουν συνδέσμους, νοθεύουν τον αθλητισμό και θρέφουν το κτήνος της αθλητικής βίας; Θα βρείτε τους εντολείς που οπλίζουν αυτά τα χέρια με τα εργαλεία που έχετε; Εκεί δεν έχετε αναπτύξει ηλεκτρονικά μέσα; Άλλωστε, η Διεύθυνση Εγκληματολογικών Ερευνών είναι βραβευμένη ως τρίτη στον κόσμο.

Δυστυχώς, στον πόλεμο που γίνεται εκτός των αγωνιστικών χώρων η κυβερνητική πρακτική αυξάνει ολοένα τις αιτίες που καταστρέφουν τον αθλητισμό, απομακρύνοντας τον κόσμο από αυτόν και δημιουργώντας τις προϋποθέσεις για να γίνει και ο αθλητισμός κτήμα των ολίγων.

Αναμφισβήτητα, το υπόβαθρο της βίας στον αθλητισμό είναι κοινωνικό, δεν μπορεί παρά να εκληφθεί ως ένα χαρακτηριστικό, μια έκφανση ή μια παθογένεια της κοινωνίας.

Στην Ελλάδα η βία, παράλληλα με την επικρατούσα αναξιοπιστία των πρωταθλημάτων όλων σχεδόν των ομαδικών αθλημάτων, με τη μη τήρηση των νομοθεσιών και των κανονισμών και με την περιρρέουσα αντίληψη για διαφθορά μεγάλου μέρους των εμπλεκομένων, συνθέτουν ένα εκρηκτικό σκηνικό που λειτουργεί ανασταλτικά ως προς τη γενικότερη στρατηγική που επιχειρεί να επιβάλει η Ευρωπαϊκή Ένωση στα εθνικά πρωταθλήματα.

Την ίδια στιγμή πλήττεται το κύρος του ελληνικού αθλητισμού, επαγγελματικού και ερασιτεχνικού, γεγονός που επιτάσσει την ανάληψη αποφασιστικών μέτρων από την κεντρική ηγεσία. Το κενό στη νομοθεσία εντοπίζεται αποκλειστικά σε θέματα πρόληψης του φαινομένου. Το έλλειμμα είναι, κυρίως, έλλειμμα παιδείας.

Το πολύπαθο νομοθετικό πλαίσιο, που εκ νέου τροποποιεί και αυστηροποιεί η Κυβέρνηση, δεν πρόλαβε να κριθεί επαρκώς στην πράξη, πλην, όμως, τα δικονομικά μέσα για την αντιμετώπιση των παραβατών υπήρχαν, αλλά δεν εφαρμόστηκαν. Το πρόβλημα που οδηγεί στην έξαρση της αθλητικής βίας δεν εντοπίζεται στα δήθεν κενά της νομοθεσίας για θέματα καταστολής και τιμωρίας ούτε στο δήθεν χαλαρό και ήπιο νομοθετικό πλαίσιο, όπως η Κυβέρνηση ισχυρίζεται, αλλά στην απροθυμία για την εφαρμογή των διατάξεων του ήδη υπάρχοντος νομοθετικού πλαισίου.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Αριστοτέλης Σπανιάς, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, πρώτα από όλα, να μου επιτρέψετε να αποδώσω και εγώ με τη σειρά μου τιμή, δόξα και σεβασμό στους ήρωες Χριστόδουλο Καραθανάση, Παναγιώτη Βλαχάκο και Έκτορα Γιαλοψό που στα Ίμια θυσίασαν το ύψιστο αγαθό, την ίδια τους τη ζωή, υπερασπιζόμενοι την πατρίδα μας.

Σήμερα συζητούμε για το σχέδιο νόμου του Υπουργείου Παιδείας, Θρησκευμάτων και Αθλητισμού: «Λήψη μέτρων για την αποτροπή, αντιμετώπιση και καταπολέμηση της βίας στο πλαίσιο αθλητικών συναντήσεων και λοιπές ρυθμίσεις». Οι ρυθμίσεις αποσκοπούν στην ενίσχυση και την ισχυροποίηση του θεσμικού πλαισίου για την αντιμετώπιση της βίας που εκδηλώνεται με αφορμή αθλητικές εκδηλώσεις, από όπου και αν αυτή προέρχεται.

Έτσι, προχωρούμε σε αναμόρφωση της σύνθεσης και των αρμοδιοτήτων της Διαρκούς Επιτροπής για την Αντιμετώπιση της Βίας, τακτοποίηση του χώρου των λεσχών φιλάθλων μέσω του περιορισμού τους σε μία λέσχη ανά έμβλημα αθλητικής ομάδας, ταυτοποίηση των κατόχων εισιτηρίων μέσω αξιοποίησης σύγχρονων τεχνολογικών μεθόδων, ενίσχυση και αναμόρφωση των ελέγχων, των συστημάτων ηλεκτρονικής εποπτείας, αυστηροποίηση της ποινικής αντιμετώπισης δηλώσεων που ενθαρρύνουν πράξεις βίας, θέσπιση ρήτρας παραβατικότητας, σύσταση Εθνικής Επιτροπής Συντονισμού.

Στη Γενική Γραμματεία Αθλητισμού συστήνεται Διαρκής Επιτροπή Αντιμετώπισης της Βίας, που με απόφασή της μπορεί να καλεί εκπροσώπους του Ειδικού Σώματος Παρατηρητών, των διοργανωτών και όποιον άλλον αυτή κρίνει. Με αποφάσεις του αρμόδιου Υπουργού θεσπίζεται κανονισμός λειτουργίας της και συγκροτείται Ειδικό Σώμα Παρατηρητών της ΔΕΑΒ για την τήρηση των όρων ασφαλούς διεξαγωγής αθλητικών συναντήσεων.

Στη Γενική Γραμματεία Αθλητισμού του Υπουργείου Παιδείας συστήνεται Εθνική Επιτροπή Συντονισμού, ένα συλλογικό όργανο που συντονίζει τους αρμόδιους φορείς για τη δημιουργία ενός περιβάλλοντος κατάλληλου για αγώνες και άλλα αθλητικά γεγονότα. Η αστυνομική αρχή δύναται οποτεδήποτε να δημιουργεί δειγματοληπτικούς ελέγχους. Δημιουργείται ηλεκτρονική πλατφόρμα ταυτοποίησης κατόχων αθλητικών εισιτηρίων που λειτουργεί μέσω του gov.gr, με σκοπό την προσωποποίηση των εισιτηρίων και την ισχυρή πιστοποίηση των θεατών, υπό την προϋπόθεση να έχουν ήδη καταχωρήσει τα στοιχεία τους στο εθνικό μητρώο επικοινωνίας.

Η πλατφόρμα λειτουργεί μέσω του κέντρου της Γενικής Γραμματείας Πληροφοριακών Συστημάτων του Υπουργείου, το οποίο λαμβάνει στο κινητό του τηλέφωνο μέσω του gov.gr Wallet. Οι ανήλικοι έχουν άλλον τρόπο ταυτοποίησης. Δρομολογείται καθολική ψηφιοποίηση του αθλητισμού και χαρτογράφηση των αθλητικών φορέων, ένα έργο που θα αποτελέσει τομή, συγκεντρώνοντας όλον τον αθλητισμό σε μια εφαρμογή κινητού τηλεφώνου με ελεύθερη πρόσβαση σε κάθε αθλητή και αθλούμενο.

Στις αθλητικές εγκαταστάσεις οι οποίες χρησιμοποιούνται ως έδρες από τη Super League 1 και Basket League και από τις εθνικές ομάδες ανδρών λειτουργούν ολοκληρωμένα ηλεκτρονικά συστήματα εποπτείας των χώρων και των προσώπων, γίνεται λήψη, αποθήκευση και επεξεργασία πριν, κατά τη διάρκεια και μετά από τη λήξη μιας αθλητικής συνάντησης. Εποπτεύονται από την ΕΛ.ΑΣ. και κατά περίπτωση από τις αρμόδιες ανακριτικές και δικαστικές αρχές.

Κάθε φυσικό ή νομικό πρόσωπο που σχετίζεται με τον αθλητισμό και κάθε αθλητικός φορέας προβαίνει σε κάθε ενέργεια πρόληψης φαινομένων βίας εντός ή εκτός των αθλητικών χώρων. Σε περιπτώσεις τέλεσης επεισοδίων, παρότρυνσης ρατσιστικών συμπεριφορών εντός ή εκτός αγωνιστικών χώρων, η επιτροπή μετά από ακρόαση του ελεγχόμενου μπορεί να επιβάλλει χρηματικά πρόστιμα έως 1 εκατομμύριο ευρώ, σε ανάκληση της ειδικής αθλητικής αναγνώρισης ως και τη διεξαγωγή της αθλητικής συνάντησης χωρίς την παρουσία θεατών.

Η πράξη της ΔΕΑΒ στηρίζεται στο οπτικοακουστικό υλικό, στο φύλλο αγώνος, στην έκθεση της αστυνομικής αρχής, στις εκθέσεις των παρατηρητών και της κατά περίπτωση διοργανώτριας αρχής.

Καθιερώνεται ρήτρα παραβατικότητας σε αθλητικά σωματεία που είναι αποδέκτες της χρηματοδότησης από τη φορολογία των κερδών του «Στοιχήματος» σε περιπτώσεις παραβατικών συμπεριφορών των ιδίων ή των φιλάθλων τους. Το σωματείο ή η ΠΑΕ ασκεί εποπτεία, στη λέσχη που έχει αναγνωριστεί, έχοντας ευθύνη για τις πράξεις βίας σε αθλητικές εγκαταστάσεις.

Η αρχή ελέγχου για τις λέσχες είναι η Γενική Γραμματεία Αθλητισμού και έδρα της λέσχης η έδρα του σωματείου. Μέλος είναι όποιος έχει μόνιμη κατοικία ή σταθερή διαμονή στην Ελλάδα, είναι πάνω από δεκαοκτώ χρονών και δεν έχει κάποιο από τα κωλύματα. Η λέσχη του εκδίδει υποχρεωτικά δελτίο ταυτότητας για ένα έτος. Για την αναγνώριση λέσχης ως σωματείου απαιτείται γραπτή συναίνεση αθλητικού σωματείου της ΠΑΕ, απόσπασμα ποινικού μητρώου των ιδρυτικών μελών, υπεύθυνη δήλωση ότι δεν εκτίουν ποινή. Επιβάλλονται πειθαρχικές κυρώσεις αποβολής από τη λέσχη σε όποιο μέλος διαπράττει αδικήματα βίας με αφορμή αθλητικές εκδηλώσεις.

Σε κάθε λέσχη τηρείται βιβλίο μητρώου μελών, το οποίο θεωρείται από τον οικείο περιφερειάρχη ή από άλλο όργανο. Η λέσχη μπορεί να διατηρεί ένα παράρτημα ανά περιφερειακή ενότητα. Λειτουργούν γραφεία με άδεια της αρμόδιας Ελληνικής Αστυνομίας. Αναστέλλεται η άδεια λειτουργίας από έναν μέχρι δώδεκα μήνες, κατόπιν απόφασης της αρμόδιας αστυνομικής αρχής. Αν τα μέλη διώκονται ποινικά, υποβάλλεται στη Γενική Γραμματεία Αθλητισμού επίσημο αντίγραφο του μητρώου μελών της, υπεύθυνη δήλωση του εκπροσώπου της, οι διευθύνσεις και τα αντίγραφα ποινικών μητρώων των μελών του ΔΣ της λέσχης, που έχουν εκδοθεί το πολύ εντός εξήντα ημερών και υπεύθυνη δήλωση ότι δεν συντρέχει κάποιο κώλυμα.

Διάλυση λέσχης μπορούν να ζητήσουν όταν γίνεται η παραβίαση των υποχρεώσεων. Εντός έξι μηνών οι λέσχες φιλάθλων υποχρεούνται να ιδρύσουν μία αστική μη κερδοσκοπική εταιρεία με την επωνυμία «Πανελλήνια Ομοσπονδία Λεσχών Φιλάθλων», η οποία μετέχει και εκπροσωπεί τη χώρα σε διεθνείς συνομοσπονδίες λεσχών φιλάθλων.

Στη Γενική Γραμματεία Πληροφοριακών Συστημάτων συστήνεται ψηφιακό μητρώο μελών λεσχών φιλάθλων. Χρήστες τους είναι οι νόμιμοι εκπρόσωποι των λεσχών φιλάθλων και υπεύθυνοι των παραρτημάτων τους οι νόμιμοι εκπρόσωποι των αθλητικών εταιρειών, οι αρμόδιοι υπάλληλοι, η Γενική Γραμματεία Αθλητισμού και η ΕΛ.ΑΣ..

Τέλος, στο συγκεκριμένο σχέδιο νόμου γίνεται νομοθετική παρέμβαση για να ανοίξει η συζήτηση για τον καθορισμό του κατώτατου μισθού για το 2024, όπως, επίσης, ρύθμιση για τις οφειλές ηλεκτρικής ενέργειας σε πληγείσες περιοχές από τις πλημμύρες του περασμένου Σεπτεμβρίου.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη λαμβάνοντας υπ’ όψιν το ελληνικό Σύνταγμα που ανάγει τον αθλητισμό σε συνταγματικό θεσμό, έχοντας πλέον συνταγματική υποχρέωση να τον προστατεύσουμε, όπως και να φροντίσουμε για τη διασφάλιση της σωματικής ακεραιότητας όσων συμμετέχουν σε αθλητικές συναντήσεις, στοχεύει στην αντιμετώπιση της οπαδικής βίας εντός και εκτός των γηπέδων, στις παραβατικές συμπεριφορές, στα φαινόμενα χουλιγκανισμού και γενικά, της αθλητικής βίας.

Ο πόλεμος, κυρίες και κύριοι συνάδελφοι, ενάντια στην αθλητική βία αφορά σε ολόκληρη την κοινωνία και είναι χρέος όλων μας να συμμετέχουμε σε αυτόν με ρητές και συγκεκριμένες προβλέψεις, με πιστή εφαρμογή των νόμων και με γρήγορη απονομή δικαιοσύνης, στοχεύοντας έτσι στην αλλαγή του τοπίου στον χώρο του αθλητισμού στη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Βασίλειος Υψηλάντης, Βουλευτής της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ως Βουλευτής Δωδεκανήσου θέλω κι εγώ να αποτίσω φόρο τιμής στη μνήμη των τριών παλικαριών, του Χριστόδουλου Καραθανάση, του Παναγιώτη Βλαχάκου και του Έκτορα Γιαλοψού, οι οποίοι είκοσι οκτώ χρόνια πριν, στη βραχονησίδα Ίμια στα Δωδεκάνησα, έδωσαν τη ζωή τους υπερασπιζόμενοι την ακεραιότητα της χώρας μας.

Ωστόσο, θέλω να σημειώσω και κάτι, επειδή μας παρακολουθούν και νέοι άνθρωποι και πάρα πολλοί συμπατριώτες μας από την τηλεόραση. Ακούω ακροδεξιές φωνές που λένε ότι αυτή η Κυβέρνηση ακολουθεί έναν τρόπο δουλικό στην άσκηση της εξωτερικής πολιτικής. Θέλω, λοιπόν, να τους υπενθυμίσω ότι το ’74, όταν χάναμε την Κύπρο, το μισό νησί της Κύπρου, οι ελληνικές Ένοπλες Δυνάμεις ήταν αποδεκατισμένες -κάτι που πρέπει να θυμούνται όλοι οι Έλληνες-, όταν είχαν κληθεί οι πατεράδες μας να προασπίσουν την ακεραιότητα της χώρας μας.

Θέλω, επίσης, να πω ότι σήμερα με μια υπερήφανη και πολυδιάστατη εξωτερική πολιτική, σε όλες τις πτυχές για τις οποίες η χώρα μας καλείται να εκφράσει άποψη, δίνει τις μάχες που πρέπει κατά τρόπο δυναμικό και αποφασιστικό για την επικράτηση του Διεθνούς Δικαίου, όπως και για τα δίκαια, βέβαια, της χώρας μας, όπου και όποτε κληθούμε.

Επίσης, θέλω να πω ότι με την υπεροπλία που έχουμε αυτή την ώρα και με το αξιόμαχο των Ενόπλων Δυνάμεων, με τις κατάλληλες προμήθειες οπλικών συστημάτων είμαστε έτοιμοι να αντιμετωπίσουμε κάθε πρόκληση.

Τώρα όσον αφορά στο αθλητικό νομοσχέδιο για την πάταξη της αθλητικής βίας, πόσες και πόσες φορές δεν το έχουμε ακούσει. Όμως, τώρα γίνεται πράξη. Συγχαρητήρια, κύριε Υπουργέ!

Υπό το πρίσμα αυτό, λοιπόν, θα πρέπει να βρει όλες τις μεριές του Κοινοβουλίου σύμφωνες και αποφασισμένες, χωρίς δεύτερες κουβέντες, να ανακόψουν οριστικά μια επικίνδυνη και φθοροποιό πραγματικότητα που τραυματίζει την πιο ευγενή και πολιτισμένη εκδήλωση της ανθρώπινης δραστηριότητας, που είναι ο αθλητισμός. Η νομοθετική παρέμβαση περιγράφει με σαφήνεια τις διαδικασίες, τις κυρώσεις και τις ποινές, χωρίς να υπάρχουν κενά και αμφισημίες, προκειμένου να θωρακιστεί επαρκώς το πλαίσιο για την αντιμετώπιση της οπαδικής βίας.

Δύο κρίσιμα, κατά τη γνώμη μου, μέτρα που προβλέπει το κείμενο νομοσχέδιο είναι πρώτο και κεφαλαιώδους σημασίας, αυτό της διάταξης του άρθρου 7 με την οποία δημιουργείται η ηλεκτρονική πλατφόρμα ταυτοποίησης και βεβαίως και η λειτουργία της, την οποία έχουν αναπτύξει εδώ οι συνάδελφοι μας και ο εισηγητής μας προηγούμενα. Και το δεύτερο, βεβαίως, κορυφαίο μέτρο για την εξάλειψη της βίας στα γήπεδα είναι αυτό του άρθρου 8, με το οποίο τίθενται σε ισχύ οι διατάξεις για το νέο πλαίσιο ηλεκτρονικής εποπτείας των αθλητικών εγκαταστάσεων με την τοποθέτηση υπερσύγχρονων καμερών παντού και με τον συνεχή έλεγχο από την Ελληνική Αστυνομία.

Πλέον, καμμία ανώνυμη αθλητική εταιρεία που αγωνίζεται στη σούπερ λίγκα και στη μπάσκετ λίγκα δεν θα αγωνίζεται με θεατές, εάν δεν έχει εγκαταστήσει και σε πλήρη λειτουργία το ηλεκτρονικό σύστημα παρακολούθησης και εποπτείας της αθλητικής εγκατάστασης που χρησιμοποιεί ως έδρα. Υπάρχουν και προβλέψεις εκεί, οι οποίες φέρνουν τις ΠΑΕ -τις ανώνυμες αθλητικές εταιρείες- υπεύθυνες έναντι του νόμου, με ποινές πολύ αυστηρές εφόσον δεν ακολουθείται αυτή η διάταξη του νόμου, μέχρι και ανάκληση του πιστοποιητικού συμμετοχής τους στο πρωτάθλημα.

Οι δύο αυτές διατάξεις, μαζί με τις υπόλοιπες ρυθμίσεις του νομοσχεδίου, αποτελούν μία τομή στον αθλητισμό. Όμως, η εφαρμογή τους και τα αποτελέσματά τους εξαρτώνται από τη συντονισμένη δράση των συναρμόδιων φορέων, αλλά και από την προσωπική στάση του καθενός μας στην κοινωνία. Σε καμμία περίπτωση δεν είναι επιτρεπτή η μετάθεση της βίας εκτός των γηπέδων. Δηλαδή, να λύσουμε το πρόβλημα εντός των γηπέδων, αλλά αυτό να μεταφερθεί εκτός αυτών. Απαιτείται συνεπώς, μαζί με τις προβλέψεις τις νομοθετικές που υιοθετούμε, να καταστήσουμε συνεργούς στην προσπάθεια αυτή όλους -την οικογένεια, το σχολείο, το κράτος- που αποτελούν τα σταθερά θερμοκήπια καλλιέργειας των αξιών που προάγουν τον σεβασμό στην ανθρώπινη προσωπικότητα. Με τις σκέψεις αυτές, καθώς το νομοσχέδιο υπηρετεί ακριβώς αυτόν τον σκοπό του αγωνίζεσθαι και την καλλιέργεια του φίλαθλου πνεύματος μέσω του περιορισμού της αθλητικής βίας, δηλώνω ότι υπερψηφίζω το παρόν νομοσχέδιο.

Πριν, όμως, κλείσω την ομιλία μου, θα ήθελα να αναφερθώ και στην πολύ σημαντική τροπολογία του Υπουργείου Εργασίας για την επίσπευση της διαδικασίας για τον προσδιορισμό του κατώτατου μισθού για το 2024, κατά ένα μήνα νωρίτερα, με σκοπό οι επικείμενες αυξήσεις να χορηγηθούν από την 1η Απριλίου, ώστε να συμπεριλάβουν και τους απασχολούμενους στον τουρισμό στη νέα τουριστική περίοδο που έρχεται. Η τροπολογία αυτή αποδεικνύει τα γρήγορα αντανακλαστικά που έχει αυτή η Κυβέρνηση, αφουγκραζόμενη τον παλμό της κοινωνίας και τις ανάγκες που έχει το εργατικό δυναμικό, κυρίως στον τουριστικό κλάδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κυρία Πρόεδρε.

Κατά το προηγούμενο έτος, 2023, στην κορυφή των ζητημάτων που απασχόλησαν την τουριστική βιομηχανία, ήταν και είναι η έλλειψη προσωπικού. Με τον τρόπο αυτό δίδεται ένα επιπρόσθετο κίνητρο προκειμένου να οργανωθεί καλύτερα ο τομέας αυτός, ο τουρισμός μας, η βαριά βιομηχανία της χώρας μας στον κλάδο των εργαζομένων.

Κυρίες και κύριοι συνάδελφοι σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

Επειδή υπάρχουν και οι ερωτήσεις για τα χρονοδιαγράμματα της διαδικασίας, να σας ενημερώσω ότι θα ολοκληρωθεί η σημερινή συζήτηση με το νούμερο τριάντα, δηλαδή μέχρι και τον κ. Κρητικό. Η συνεδρίαση θα συνεχιστεί αύριο ξεκινώντας από τις 9.00’ το πρωί.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ,κυρία Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με το εξής: Πραγματικός σεβασμός στη μνήμη των τριών αξιωματικών που χάθηκαν στα Ίμια σημαίνει συγκεκριμένα πράγματα. Σημαίνει σοβαρή πολιτική για την άμυνα, τη διπλωματία και την ειρήνη. Αυτό δεν γίνεται με μια χώρα που έχει μετατραπεί σε προβλέψιμο και δεδομένο σύμμαχο των Ηνωμένων Πολιτειών. Δεν γίνεται με μια Κυβέρνηση, η οποία εμπλέκει τη χώρα σε επικίνδυνες καταστάσεις, όπως αυτές που υπάρχουν στην Ερυθρά Θάλασσα αυτή τη στιγμή. Δεν γίνεται με μια Κυβέρνηση, η οποία επιλέγει τη σιωπή για τη σφαγή που γίνεται στη γειτονιά μας και αναφέρομαι για τη σφαγή στη Γάζα. Δεν γίνεται με μια Κυβέρνηση που έχει μετατραπεί στον καλύτερο αγοραστή οπλικών συστημάτων, χωρίς κανέναν ουσιαστικό σχεδιασμό.

Και επιτρέψτε μου εδώ να το ξαναπούμε και να το πούμε καθαρά: Δεν εμπιστευόμαστε την Κυβέρνηση Μητσοτάκη για να διαχειριστεί, όχι τα δισεκατομμύρια των εξοπλιστικών, αλλά δεν εμπιστευόμαστε την Κυβέρνηση Μητσοτάκη για να διαχειριστεί ούτε 5 ευρώ.

Επιτρέψτε μου, επίσης, να συνεχίσω με το εξής: Αυτές τις ημέρες υπάρχει μία τεράστια φοιτητική και εκπαιδευτική κινητοποίηση. Εχθές, ο Κυριάκος Μητσοτάκης προχώρησε σε μια αδιανόητη προσβολή και πρόκληση. Έκανε έναν παραλληλισμό των φοιτητών με ληστές. Είπε συγκεκριμένα ότι μια -εντός εισαγωγικών- δημοκρατική διαδικασία, δεν μπορεί να δικαιολογεί μια παράνομη πράξη, αναφερόμενος στις φοιτητικές κινητοποιήσεις.

Για να τα κάνουμε καθαρά, παράνομη πράξη είναι η ακύρωση του Συντάγματος και όχι αυτοί που υπερασπίζονται το Σύνταγμα. Οι φοιτητικές κινητοποιήσεις δεν είναι ούτε νόμιμες ούτε παράνομες. Είναι δίκαιες. Είναι δίκαιες απέναντι σε μια πολιτική που θεωρεί ότι το Περιστέρι πρέπει να βγάζει μόνο ψυκτικούς, ότι τα παιδιά από το Περιστέρι δεν μπορούν να περάσουν στην Ιατρική, στο Πολυτεχνείο, στη Νομική, ξεπερνώντας τις υπαρκτές εκπαιδευτικές και κοινωνικές ανισότητες που υπάρχουν. Όμως, το δημόσιο δημοκρατικό πανεπιστήμιο ήταν μια τεράστια κατάκτηση της μεταπολεμικής Ελλάδας, την οποία δεν θα ακυρώσετε. Θέλετε πελάτες, δεν θέλετε εκπαίδευση.

Και λέμε το εξής: Όλες οι απειλές με τα ΜΑΤ, όλες οι απειλές με τους εισαγγελείς που ακούμε αυτές τις ημέρες, πρώτα απ’ όλα δείχνουν τον φόβο και την αδυναμία σας. Δείχνουν τον φόβο και την αδυναμία σας να πείσετε, τον φόβο και την αδυναμία που έχει η κυβερνητική παράταξη μέσα στα πανεπιστήμια να κερδίσει συνελεύσεις, τις οποίες διαρκώς χάνει. Αλλά, για να σας το πούμε πολύ καθαρά, απέναντι σε οποιαδήποτε σκέψη να στείλετε ΜΑΤ και Αστυνομία στο πανεπιστήμιο, ούτε να το σκέφτεστε. Καλό είναι να ξεχάσετε αυτές τις σκέψεις πάρα πολύ γρήγορα.

Έρχομαι τώρα στην τροπολογία περί Θεσσαλίας. Θυμηθήκατε ότι υπάρχει πρόβλημα με ανθρώπους που τους κόβουν το ρεύμα και έρχεστε εδώ τώρα να πείτε μέτρα, τα οποία τα είχατε ανακοινώσει πριν από μήνες, τη στιγμή που με βάση τα επίσημα στοιχεία του ΔΕΔΔΗΕ, τι έχετε κάνει; Έχετε κόψει το ρεύμα σε εκατόν ενενήντα έναν ανθρώπους που έχουν πληγεί από τις πλημμύρες και είχαμε οκτακόσιες είκοσι τρεις εντολές, όπως επιβεβαιώνει ο ΔΕΔΔΗΕ, έτοιμες.

Θέλετε συγχαρητήρια; θέλετε συγχαρητήρια, γιατί κόψατε το ρεύμα μόνο σε διακόσιους ανθρώπους και δεν το κόψατε και στους άλλους οκτακόσιους επειδή τη φέρατε τώρα την τροπολογία; Σε πάρα πολλούς δεν έχετε καταβάλει ακόμη αποζημιώσεις. Δεν έχετε τηρήσει συγκεκριμένο χρονοδιάγραμμα. Δεν έχετε κανένα σχέδιο για τη ρύθμιση χρεών αυτών των ανθρώπων που έχουν πληγεί εκεί. Δεν έχετε κανένα σχέδιο για το κόστος παραγωγής και το πώς μπορεί πραγματικά να μειωθεί το κόστος παραγωγής. Δεν έχετε κάνει καν τα αυτονόητα, τα οποία ζητάνε οι κάτοικοι. Η Νέα Αριστερά στις 2 του μήνα ήταν στη Θεσσαλία.

Ευτυχώς, αυτές τις ημέρες θα έρθει τελικά ο Κυριάκος Μητσοτάκης να απαντήσει στην επίκαιρη ερώτηση που έχουμε κάνει. Δεν έχετε βάλει καν ακόμη σχολικά γεύματα σε οικογένειες που παρακαλάνε να υπάρχουν σχολικά γεύματα, γιατί δεν μπορούν να μαγειρεύουν για τα παιδιά τους και να τα στέλνουν εκεί στο σχολείο και να μείνουν εκεί στην περιοχή.

Προφανώς –γιατί η Θεσσαλία δεν είναι πια εξαίρεση- κινδυνεύουμε να είμαστε μια χώρα που θα χάνει μέσα σε κάθε χρόνο 1% με 1,5% του ΑΕΠ από κλιματικές καταστροφές. Προφανώς, δεν έχετε καμμία πολιτική για την κλιματική κρίση και τι κάνατε; Τιμωρήσατε το Εθνικό Αστεροσκοπείο επειδή με τα επιστημονικά δεδομένα εξέθετε την αδιανόητη πολιτική σας και σε αυτά τα ζητήματα.

Και έρχομαι τώρα στο δεύτερο σκέλος της τροπολογίας, για την αύξηση στον κατώτατο μισθό. Ποια αύξηση; Την έχει ήδη «φάει» η ακρίβεια. Την έχει ήδη «φάει» το κόστος ζωής. Από το 2021 μέχρι το 2023 ο πραγματικός μισθός μειώθηκε 8%. Πού αποτυπώνεται αυτή η μείωση; Αποτυπώνεται στα 7 δισεκατομμύρια ευρώ που έχετε πάρει φορολογικά έσοδα παραπάνω από τον ΦΠΑ. Αποτυπώνεται στα 10 δισεκατομμύρια ευρώ κερδοφορία που έχουν οι εισηγμένες στο χρηματιστήριο, πέρυσι ρεκόρ δεκαπενταετίας. Αποτυπώνεται στα 4 δισεκατομμύρια ευρώ κερδοφορίας που έχουν οι τράπεζες. Πανηγυρίζατε γιατί δώσατε δυόμισι χιλιάδες δάνεια για το πρόγραμμα «Σπίτι μου» με 4 δισεκατομμύρια ευρώ κερδοφορία, τη στιγμή που οι πλειστηριασμοί που κάνετε είναι πολλαπλάσιοι. Την αύξηση που τάζετε στον βασικό μισθό, στον καθαρό μισθό, την έχει ήδη «φάει» το κόστος ζωής.

Όμως, σε αυτή τη διαδικασία, δεν είναι φυσικό φαινόμενο. Υπάρχει εχθρός, υπάρχει αντίπαλος και πρώτος εχθρός είστε εσείς. Είναι η πολιτική σας, η οποία ληστεύει τον κόσμο της εργασίας. Είναι τα υπερκέρδη στην ενέργεια, στα διυλιστήρια, στα καύσιμα. Είναι τα υπερκέρδη στα τρόφιμα. Είναι τα υπερκέρδη σε όλους αυτούς τους κλάδους.

Συναντηθήκαμε πρόσφατα, ως Κοινοβουλευτική Ομάδα, με την ομοσπονδία στον επισιτισμό και τουρισμό. Τι μας κατήγγειλαν οι άνθρωποι; Μας κατήγγειλαν ότι μόνο για τα Χριστούγεννα, ένας στους δύο εργαζόμενους στη ναυαρχίδα της ελληνικής οικονομίας, στον επισιτισμό και στον τουρισμό, δεν πληρώθηκαν δώρο Χριστουγέννων.

Αυτή είναι η πολιτική της φθηνής ανάπτυξης που υλοποιείτε, μία χώρα που δουλεύουμε περισσότερες ώρες –φέρατε το δεκατρίωρο- μία χώρα με αρνητικό ρεκόρ σε νεκρούς σε εργατικά ατυχήματα, μία χώρα που ο πραγματικός μισθός δεν έχει καν φτάσει ακόμη τα επίπεδα του 2008-2009.

Χρειάζεται άλλη αρχιτεκτονική. Τι σημαίνει «άλλη αρχιτεκτονική»; Χρειάζονται συλλογικές συμβάσεις. Χρειάζεται να μπει τιμαριθμική προσαρμογή. Και χρειάζεται όλα αυτά να περνάνε μέσα από ένα πραγματικό και ουσιαστικό πλαίσιο συλλογικών συμβάσεων. Ο μέσος όρος κάλυψης εργαζομένων από συλλογική σύμβαση στον ευρωπαϊκό χώρο είναι στο 60%. Στην Ελλάδα δεν ακουμπάμε ούτε το 20%. Όμως, αυτή είναι η πολιτική που υλοποιείτε.

Και μιλώντας για μισθούς, να σας κάνω μόνο ένα ερώτημα σε σχέση με το νομοσχέδιο. Ξέρετε ότι αυτή τη στιγμή στη SUPER LEAGUE 2υπάρχουν 25 εκατομμύρια ευρώ χρωστούμενα προς επαγγελματίες ποδοσφαιριστές. Ξέρετε ότι υπάρχουν δικαστικές αποφάσεις που τους δικαιώνουν. Έχει κάνει συγκεκριμένες καταγγελίες και ο Πρόεδρος του Πανελληνίου Συλλόγου Αμειβομένων Ποδοσφαιριστών Γιώργος Μπαντής. Τι προβλέπει το νομοσχέδιο για το συγκεκριμένο ζήτημα; Τίποτα! Διότι δεν σας ενδιαφέρει ούτε στο συγκεκριμένο ζήτημα τι γίνεται με τους επαγγελματίες αθλητές και τους μισθούς τους.

Ας συζητήσουμε τώρα λίγο για την αθλητική βία. Επιτρέψτε μου να σας θυμίσω κάποια πράγματα που θέλετε να ξεχάσετε. Στις αρχές Μαρτίου 2022, ο Κυριάκος Μητσοτάκης μετά από τη δολοφονία του Άλκη Καμπανού είπε: «Αν δεν λύσουμε τώρα το πρόβλημα με τη βία, δεν θα γίνει ποτέ». Μιλάμε για τον Μάρτη του 2022. Και πού βρισκόμαστε από τον Μάρτη του 2022; Έχουμε μείνει στην επικράτεια του ποτέ! Τι συνέβη μέσα σε αυτήν την επικράτεια του ποτέ; Διακόσιοι νεοναζί χούλιγκαν, αφού ταξίδεψαν τη μισή χώρα, ξεφτίλισαν την Ελληνική Αστυνομία, από τον πρώτο ως τον τελευταίο που συνάντησαν, ξεφτίλισαν την ηγεσία του Υπουργείου Προστασίας του Πολίτη που δεν έκανε τίποτα, έφτασαν στη Νέα Φιλαδέλφεια και ζήσαμε τα επεισόδια που οδήγησαν στη δολοφονία του Μιχάλη Κατσουρή.

Και τι κάνατε εσείς; Τα ρίξετε στην Τροχαία! Διακόσιοι νεοναζί Κροάτες χούλιγκαν ταξίδεψαν όλη τη χώρα και για σας έφταιγε η Τροχαία! Χωρίς καμμία ντροπή! Και έρχεστε να συζητήσουμε τώρα ότι έχετε πολιτική. Πότε; Όταν θρηνήσαμε και το τρίτο θύμα, τον τριαντάχρονο εργαζόμενο στην Ελληνική Αστυνομία, τον Γιώργο Λυγγερίδη.

Και εδώ υπάρχει ένας τεράστιος ανορθολογισμός. Έχουμε επεισόδια στο βόλεϊ και έρχεστε και κλείνετε οριζόντια τους αγωνιστικούς χώρους στο ποδόσφαιρο. Πρώτα από όλα, με αυτόν τον ανορθολογισμό –που το κατανοεί οποιοσδήποτε φυσιολογικός έξυπνος άνθρωπος, χωρίς να ξέρει την ελληνική πραγματικότητα- παραδέχεστε κάτι. Παραδέχεστε ότι δεν μιλάμε απλά για οπαδική βία. Μιλάμε για ένα ευρύτερο πλαίσιο. Και αυτό το ευρύτερο πλαίσιο έχει μία βασική ρίζα, την οποία ποτέ δεν έχετε ακουμπήσει και ποτέ δεν θα ακουμπήσετε. Και είναι η δράση των αθλητικών Α.Ε., των αθλητικών ανωνύμων επιχειρήσεων οι οποίες φτιάχνουν και χρησιμοποιούν στρατούς και εμείς το βαφτίζουμε αυτό «οπαδική βία».

Εδώ είναι κάτι πολύ συνολικότερο. Όμως, ακριβώς επειδή ο εισηγητής μας μίλησε πάρα πολύ για τα ζητήματα αυτού που, για να συνεννοούμαστε, έχουμε βαφτίσει «οπαδική βία», επιτρέψτε μου να αναρωτηθώ αν πραγματικά σας ενδιαφέρει η βία ως ένα συνολικότερο κοινωνικό φαινόμενο και αν θέλετε έστω στοιχειωδώς να το προσεγγίσετε ή αν έχετε μια μεθοδολογία που λέει ότι όταν το μόνο που ξέρεις να χειρίζεσαι είναι ένα σφυρί, γύρω σου βλέπεις μόνο καρφιά, γιατί η δικιά σας μεθοδολογία είναι απλά ποινικός λαϊκισμός. Τίποτα άλλο. Δηλαδή, όποιο και να είναι το ερώτημα, θα κάνουμε πιο αυστηρές ποινές.

Ας μιλήσουμε λίγο, λοιπόν, για τη βία. Αναφορικά με την έμφυλη βία, από το 2019 έως το 2022 είναι 150% πάνω οι γυναίκες θύματα έμφυλης βίας. Μιλάμε γι’ αυτά που έχει καταγράψει η Ελληνική Αστυνομία. Φαντάζεστε ότι υποεκπροσωπούνται τα πραγματικά δεδομένα. Από τέσσερις χιλιάδες εκατόν εβδομήντα μία περιπτώσεις σε δέκα χιλιάδες εκατόν τριάντα μία. Το 2019 εκκρεμούσαν στα δικαστήρια σαράντα υποθέσεις έμφυλης βίας. Το 2022 εκκρεμούσαν τέσσερις χιλιάδες τετρακόσιες ενενήντα εννέα, γιατί ο νόμος για τη συνεπιμέλεια που φέρατε εγκλώβισε χιλιάδες γυναίκες σε κακοποιητικά περιβάλλοντα. Άρα, έχετε μία πολιτική η οποία οξύνει την έμφυλη βία. Το 2019 υπήρχαν οκτώ γυναικοκτονίες, το 2024 υπάρχουν είκοσι δύο. Και δεν κάνετε τίποτα ούτε για τη νομική αναγνώριση του όρου «γυναικοκτονία» ούτε για να υπάρξουν πραγματικές δομές, ακόμα και μετά από το τραγικό περιστατικό της Σαλαμίνας όπου μία γυναίκα πήγε στην Αστυνομία, το κατήγγειλε, έκανε ακριβώς ό,τι της είπε η πολιτεία και η Αστυνομία, μέχρι που ο δολοφόνος πήγε στο σπίτι της και την πυροβόλησε. Κι εσείς χαιρόσασταν γιατί λέγατε: «Της είχαμε δώσει το “panic button”». Λες και το «panic button» σε κάνει αόρατο ή αλεξίσφαιρο.

Θέλετε να μιλήσουμε για την εφηβική βία; Ο Παγκόσμιος Οργανισμός Υγείας λέει ότι η φτωχοποίηση, οι κοινωνικές ανισότητες, η κανονικοποίηση της θεσμικής βίας είναι παράγοντες επικινδυνότητας για την εφηβική βία. Τίποτα δεν κάνετε γι’ αυτά ούτε καν στα σχολεία, τα αυτονόητα. Δηλαδή, η εκπαιδευτική σας πολιτική ήταν να βγει η κοινωνιολογία γιατί κάνουν τα παιδιά μας κομμουνιστές. Δεν θυμάμαι ποιο «αστέρι» της Κυβέρνησης το είχε πει, αλλά αυτή ήταν η αντίληψή σας και η μεθοδολογία σας.

Σήμερα το πρωί είχα μια πολύ σημαντική ευκαιρία να βρεθώ στο σχολείο στις φυλακές ανηλίκων στον Αυλώνα, εκεί που ένας πραγματικά φωτισμένος άνθρωπος, ο Πέτρος Δαμιανός, έχει φτιάξει ένα σχολείο και λειτουργεί τα τελευταία είκοσι τρία χρόνια. Αν πραγματικά σας ενδιέφερε, σήμερα θα συζητάγαμε για το πώς αυτό το σχολείο δεν θα είναι εξαίρεση, αλλά ο κανόνας για το πώς δίνεις τη δυνατότητα σε αυτά τα παιδιά να φτιάξουν το μέλλον τους και να μπουν σε μια κατάσταση που μέσα από τη μόρφωση να κερδίσουν μια καλύτερη ζωή και όχι απλά να τα τιμωρείτε.

Μία τελευταία παρατήρηση στο αν σας ενδιαφέρει ή όχι η βία, αφορά στην αστυνομική αυθαιρεσία, την αστυνομική βία. Και έρχομαι στο τελευταίο περιστατικό με τον Κώστα Μανιουδάκη ο οποίος βρέθηκε νεκρός την 1η Σεπτεμβρίου 2023 στα χέρια της Ελληνικής Αστυνομίας, αφού πρώτα τον είχαν σταματήσει στην εθνική οδό Χανίων-Ρεθύμνου για έλεγχο. Ήταν ένας άνθρωπος ο οποίος έφτασε στο κέντρο υγείας με λιωμένο το κεφάλι, με χτυπήματα σε όλο το σώμα. Η γραμμή της Αστυνομίας ήταν ότι έπαθε ανακοπή και όταν τον δέσατε με χειροπέδες έπεσε και χτύπησε. Γραμμή «ζαρντινιέρας»! Μέχρι που βγήκε η ιατροδικαστική έκθεση και λέει ότι ο άνθρωπος είχε χτυπήματα από γκλομπ.

Οι αστυνομικοί που χτύπησαν τον Κώστα Μανιουδάκη είναι ακόμη στην Υπηρεσία, ναι ή όχι; Έχετε δώσει τα ονόματα στην οικογένεια, ναι ή όχι; Η απάντηση είναι «όχι» για το αν σας ενδιαφέρει η βία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω με το νομοσχέδιο. Ξέρετε μόνο έναν δρόμο, αυτόν του ποινικού λαϊκισμού, με την αυστηροποίηση των ποινών. Δεν σας ενδιαφέρει η πραγματικότητα. Δεν σας ενδιαφέρει ότι είχαμε το αυστηρότερο πλαίσιο για τις ποινές για τους φιλάθλους, αλλά όχι ελέγχους και όχι ουσιαστικές ποινές για τις αθλητικές Α.Ε.. Κανένας σχεδιασμός πρόληψης και δράσεων εκπαίδευσης της κοινωνίας, κανένας ουσιαστικός διάλογος με τους επιστημονικούς φορείς, διότι για εσάς η ζωή είναι απλή, δηλαδή αυστηροποιούμε τις ποινές. Όχι για τους ισχυρούς, όμως. Ποτέ αυτό.

Εμείς προτείνουμε μεικτή διακομματική επιτροπή με συμμετοχή της επιστημονικής κοινότητας. Προτείνουμε κλιμακωτές ποινές, οι οποίες θα περιλαμβάνουν και κοινωνική εργασία και εμπειρικές δράσεις και εκπαιδευτικές διαδικασίες και, προφανώς, αυστηρούς ελέγχους και ποινές για τις αθλητικές Α.Ε..

Όμως, εδώ υπάρχει μια βασική διαφωνία. Δεν θέλετε να αντιμετωπίσετε τη βία. Δεν σας απασχολεί. Θέλετε απλά να προστατέψετε ένα προϊόν, γιατί έτσι κατανοείτε τον αθλητισμό, σαν ένα προϊόν, τη στιγμή που η πολιτική σας οξύνει και γεννάει βία σε όλο το κοινωνικό σύνολο.

Ο μόνος τρόπος είναι να ανατραπεί αυτή η πολιτική και ως Νέα Αριστερά δηλώνουμε ότι θα κάνουμε τα πάντα γι’ αυτόν τον στόχο.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον κ. Δελή, έχει ζητήσει τον λόγο για την τροπολογία η Υπουργός Εργασίας και Κοινωνικής Ασφάλισης κ. Δόμνα Μιχαηλίδου.

Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, με την τροπολογία που καταθέτουμε σήμερα στο υπό συζήτηση νομοσχέδιο, εκκινούμε τη διαδικασία αύξησης του κατώτατου μισθού. Είναι μια διαδικασία τριμερής, μία διαδικασία αποτέλεσμα διαλόγου με τους κοινωνικούς εταίρους, τους εκπροσώπους αυτών, τους εκπροσώπους τόσο των εργαζομένων, όσο και των εργοδοτών. Είναι μία διαδικασία που εφαρμόζεται στις περισσότερες –στις είκοσι μία από τις είκοσι επτά- χώρες της Ευρωπαϊκής Ένωσης. Σκοπός είναι ο νέος κατώτατος μισθός να ξεκινήσει στην αρχή του Απρίλη, ώστε να εφαρμοστεί στην περίοδο του θέρους, μια περίοδο που οικονομικά και αναπτυξιακά αφορά πάρα πολύ στη χώρα μας και σε αυτήν εργάζονται πάρα πολλοί από τους συμπολίτες μας. Οπότε θέλουμε και αυτοί να καλυφθούν, ιδίως αυτοί και αυτές οι οποίοι δεν καλύπτονται σήμερα από συλλογικές συμβάσεις.

Χρέος μας είναι όλες οι Ελληνίδες και όλοι οι Έλληνες να καρπώνονται με δίκαιο τρόπο το μέρισμα της ανάπτυξης, να ανέβουν οι μισθοί, να ανέβουν οι συντάξεις, οι άνεργοι συμπολίτες μας να μπορούν να έχουν περισσότερες και καλοπληρωμένες δουλειές και, κυρίως, το κράτος να συνεχίσει να επενδύει στην κοινωνική συνοχή.

Αυτό είναι και το στοίχημά μας για την τετραετία, δηλαδή τα εισοδήματα να ενισχυθούν και –γιατί όχι- να ξεπεράσουν τον μέσο όρο των εισοδημάτων στην Ευρωπαϊκή Ένωση. Στόχος μας είναι ο κατώτατος μισθός στο τέλος της τετραετίας να φτάσει τα 950 ευρώ και ο μέσος μισθός τα 1.500.

Να σημειώσω εδώ, γρήγορα, ότι αν θυμόμαστε όλοι, κάποια χρόνια πριν, στον κατώτατο μισθό ήμασταν οι ουραγοί στην Ευρώπη και τώρα είμαστε στη δέκατη θέση όλων των κρατών-μελών της Ευρωπαϊκής Ένωσης.

Συνεχίζουμε -και δεν μπορούμε να μείνουμε σε αυτό- και θα συνεχίσουμε, πάντα μέσα στα επιτρεπτά δημοσιονομικά όρια και λαμβάνοντας υπ’ όψιν τις αντοχές της οικονομίας και των επιχειρήσεων. Η σημερινή αύξηση, όμως, είναι σημαντική, όχι μόνο για τους συμπολίτες μας στους οποίους αφορά o κατώτατος μισθός. Είναι σημαντική και για τις και τους συμπολίτες μας οι οποίοι λαμβάνουν επιδόματα, κρατικές παροχές -δεκαεννέα για την ακρίβεια- οι οποίες συνδέονται με τον κατώτατο μισθό. Επιδόματα όπως η ειδική παροχή μητρότητας, το επίδομα γονεϊκής άδειας, ακόμα και προγράμματα ενεργούς απασχόλησης της ΔΥΠΑ, όπως η κοινωφελής εργασία. Με ειλικρίνεια και με ανεμπόδιστο διάλογο με τους κοινωνικούς εταίρους βελτιώνουμε την καθημερινότητα όλων, συγκλίνουμε στην ευρωπαϊκή πραγματικότητα, χωρίς να βάζουμε φρένο στην οικονομία και την ανταγωνιστικότητα της χώρας μας.

Θα φροντίσουμε, κυρίες και κύριοι συνάδελφοι, να τηρηθούν τα ορόσημα, ώστε μέχρι το τέλος Μαρτίου να εισηγηθούμε στο Υπουργικό Συμβούλιο τον νέο κατώτατο μισθό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, θα ήθελα να κάνω μία διόρθωση. Η αυριανή συνεδρίαση θα ξεκινήσει όχι στις 9.00΄, όπως ανακοινώθηκε, αλλά στις 10.00΄ το πρωί.

Ευχαριστώ πολύ.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρία Υπουργέ, σας καλωσορίζουμε στη μακρά χορεία των Υπουργών αυτής της Κυβέρνησης που έχουν έρθει σε αυτή τη Βουλή, έχουν ισχυριστεί και έχουν αυξήσει τον κατώτατο μισθό και έχουν αναβάλει την επιστροφή της χώρας στις συλλογικές διαπραγματεύσεις και στις συλλογικές συμβάσεις εργασίας. Στέκεστε, κυρία Υπουργέ, ήδη δίπλα σε έναν από εκείνους και υπάρχουν και άλλοι Υπουργοί Εργασίας οι οποίοι έκαναν το ίδιο με εσάς.

Δεν είναι μόνο ότι η όποια αύξηση του κατώτατου μισθού και όσες προηγήθηκαν δεν επαρκούν για να καλύψουν τις πληθωριστικές πιέσεις, τις μεγάλες αυξήσεις, τη μείωση στο επίπεδο ζωής και την αύξηση στο κόστος ζωής των πολιτών σε αυτή τη χώρα, είναι ότι συστηματικά και για μία ακόμα φορά και σήμερα συνδέετε την επιστροφή στην κανονικότητα των συλλογικών διαπραγματεύσεων με τον εκλογικό κύκλο. Κρατάτε ομήρους τους εργαζόμενους και δη τους χαμηλοσυνταξιούχους των δικών σας πολιτικών προθέσεων.

Σας άκουσα προσεκτικά να λέτε ότι κάνετε ειλικρινή και ανεμπόδιστο διάλογο με τους κοινωνικούς εταίρους. Σας ενημερώνουμε ότι οι κοινωνικοί εταίροι επιθυμούν να κάνουν κι εκείνοι ειλικρινή και ανεμπόδιστο διάλογο και εσείς τους εμποδίζετε να έχουν αυτόν τον ανεμπόδιστο διάλογο. Οι κοινωνικοί εταίροι είναι εκείνοι -οι εργαζόμενοι και οι εργοδότες, αλλά και όλες οι επίσημες εκφράσεις και φορείς εκπροσώπησης της κοινωνίας μας, τελικά, και του χώρου της εργασίας- οι οποίοι με ρεαλισμό και γνώση μπορούν να διαμορφώσουν και τους κατώτατους μισθούς και τις κατώτατες απολαβές, αλλά και όλους τους υπόλοιπους όρους και τις ρυθμίσεις του εργασιακού βίου, για να έχει ο εργαζόμενος και ιδίως ο νέος εργαζόμενος ασφάλεια και αξιοπρέπεια στους χώρους εργασίας.

Άλλες χώρες της Ευρωπαϊκής Ένωσης που διήλθαν δημοσιονομική κρίση, κυρία Υπουργέ, όπως η Πορτογαλία και η Ισπανία, έχουν επιστρέψει εδώ και πολλούς μήνες έως και χρόνια σε συλλογικές διαπραγματεύσεις και συλλογικές συμβάσεις εργασίας. Εμείς εξακολουθούμε με την επιλογή και καθοδήγηση της Κυβέρνησής σας να βρισκόμαστε ανάμεσα σε άλλων κατηγοριών χώρες στις οποίες ο «πατερούλης» Υπουργός Εργασίας, ο «πατερούλης» Πρωθυπουργός, ένα υπέρ προστατευτικό, δήθεν, κράτος έρχεται να ρυθμίσει τον μισθό και δεν εμπιστεύεται τους κοινωνικούς εταίρους και τις συλλογικές διαπραγματεύσεις.

Αναρωτιόμαστε, πότε επιτέλους θα γίνουμε ευρωπαϊκή χώρα, κυρία Υπουργέ;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Παφίλη, έχετε τον λόγο για τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Κυρία Υπουργέ, μας είπατε ότι θα δοθούν οι αυξήσεις –θα πω μετά πόσες είναι- από την 1η Απριλίου. Είναι σημαδιακή ημερομηνία και θα εξηγήσω γιατί. Κατ’ αρχάς να ρωτήσω: Εσείς δεν είστε με τις ελεύθερες διαπραγματεύσεις; Δεν λέτε ότι πρέπει να προκύπτουν μισθοί, κ.λπ., με «ελεύθερες διαπραγματεύσεις» -εντός εισαγωγικών, λέμε εμείς- εργοδοτών και εργαζομένων; Όμως, κύριε Βρούτση, τι λέει ο νόμος σας; Η Κυβέρνηση θα καθορίζει τις αυξήσεις. Νόμος ονομάστηκε και είναι νόμος της Νέας Δημοκρατίας και του ΣΥΡΙΖΑ, άλλο αν λέγεται Βρούτση - Αχτσιόγλου.

Επομένως, το πρώτο ερώτημα είναι γιατί δεν καταργείτε αυτόν τον νόμο, αφού λέτε ότι κάνετε διαβουλεύσεις με τους κοινωνικούς εταίρους; Ποιοι κοινωνικοί εταίροι, κύριοι του ΠΑΣΟΚ, του ΣΥΡΙΖΑ και όλων των υπολοίπων; Αλήθεια, ο εργάτης και ο βιομήχανος, ο ναυτεργάτης και ο εφοπλιστής, ο υπάλληλος της τράπεζας και οι τραπεζίτες, είναι όλοι αυτοί κοινωνικοί εταίροι; Σοβαρολογείτε; Πώς είναι κοινωνικοί εταίροι; Ο ένας δουλεύει για «ψίχουλα» και ο άλλος έχει κέρδη εκατομμυρίων ή δισεκατομμυρίων. Εμείς αυτόν τον όρο δεν τον δεχόμαστε.

Ωστόσο, παρ’ όλα αυτά, εσείς ως Κυβέρνηση και οι υπόλοιποι της Κυβέρνησης τι θεωρείστε δηλαδή, ότι μοιράζετε λεφτά στους εργαζόμενους και αποφασίζετε εσείς πόσα θα πάρουν και πόσα δεν θα πάρουν; Ένα είναι το θέμα. Λέτε ότι είναι κρατική παρέμβαση ενώ είναι κυβερνητική παρέμβαση. Εσείς που υποτίθεται ότι είστε φιλελεύθεροι.

Δεύτερο ερώτημα. Μας είπατε –εν τη ρύμη του λόγου σας- ότι πρέπει πλέον οι εργαζόμενοι να καρπώνονται το ίδιο κομμάτι –να το πω απλά- από το θέμα της ανάπτυξης. Έτσι ακριβώς το είπατε, αν η φρασεολογία είναι διαφορετική η ουσία είναι αυτή. Ρωτάμε, λοιπόν –όχι εσάς προσωπικά, αλλά γενικά-, αν έχετε διαβάσει τα στοιχεία. Διαβάζετε αύξηση των κερδών 300%; Στους μισθούς και στον κατώτατο 5%. Διαβάζετε για 180%, 75%; Δημοσιεύονται αυτή την ημέρα και δεν τα γράφει ο «ΡΙΖΟΣΠΑΣΤΗΣ». Τα γράφει ο «ΡΙΖΟΣΠΑΣΤΗΣ», δηλαδή, αλλά τα παίρνει από την εκτίμηση που κάνετε εσείς. Υπηρεσίες, δηλαδή, κρατικές. Και έρχεστε και μιλάτε τώρα ότι θα καρπώνονται το ίδιο με το ποσοστό της ανάπτυξης οι εργαζόμενοι όταν οι μισθοί βρίσκονται κάτω από το 2009, δεκαπέντε χρόνια, κυριολεκτικά.

Συνεχίζοντας να πω ότι όταν λέτε σε επιτρεπτά –γιατί τα «ντύνετε» και λίγο- οικονομικά όρια τι σημαίνει αυτό; Σημαίνει ο ένας να κερδίζει 300% και 700% και τα επιτρεπτά για τους εργαζόμενους να είναι 5%. Σημαίνει 8,5 δισεκατομμύρια ευρώ για εξοπλισμούς των Αμερικανών και του ΝΑΤΟ και σας έχουν «ξεφωνίσει» και εσάς και όλους τους υπόλοιπους, γιατί τα γράφουν οι ίδιοι: «ότι ανταποκρίνονται στον σχεδιασμό των Ηνωμένων Πολιτειών της Αμερικής και του ΝΑΤΟ στην ευρύτερη περιοχή».

Αλλά, για τους εργαζόμενους, που παράγουν ότι υπάρχει γύρω μας, υπάρχουν τα επιτρεπτά όρια. Ποιος καθορίζει, αλήθεια, τα επιτρεπτά όρια; Τα καθορίζουν τα κέρδη του κεφαλαίου, όπως λέτε εσείς και όπως έγραφε ο νόμος Βρούτση, θα το θυμάστε, κύριε Βρούτση: Πώς θα καθοριστούν οι αυξήσεις από την Κυβέρνηση; Με βάση την αντοχή της οικονομίας, την ανάπτυξη, τα επιτρεπτά όρια, κ.λπ.. Αυτό δεν λέγατε; Το αντέγραψε αυτό και το επέκτεινε –με καλύτερο τρόπο- και η Κυβέρνηση του ΣΥΡΙΖΑ, όταν ο Τσακαλώτος –να πάω και στη Νέα Αριστερά-, όταν το φέρατε εσείς, έλεγε ότι αυτό είναι τέρας. Μάλιστα, αυτό έλεγε.

Τέλος, και για να μη λέω πολλά θέματα, να πω ότι αυτό που εξαγγέλλετε για μεγάλη αύξηση το πιστεύετε πραγματικά; Δηλαδή, τι αύξηση; Πόσα λεφτά είναι τον χρόνο; Με 40 ευρώ το μήνα; Σαράντα δεν είναι; Τα έχει «καταπιεί» το σουπερμάρκετ, η ακρίβεια η απίστευτη που υπάρχει σήμερα, ναι ή όχι; Ποιος σοβαρός άνθρωπος μπορεί να δεχθεί ότι η αύξηση που δίνετε, εγώ δεν λέω ότι καλύπτει όλα όσα έχουν γίνει τα τελευταία χρόνια, αλλά ειδικά ότι καλύπτει την ακρίβεια που κατατρώει το λαϊκό εισόδημα; Διότι αυτοί που έχουν δεν έχουν κανένα πρόβλημα. Το αντίθετο, μάλιστα. Να μην προχωρήσω παρακάτω, θα τα πούμε μετά. Επομένως, αυτό αποτελεί μια κοροϊδία κατά τη γνώμη μας.

Γιατί δεν απελευθερώνετε έστω αυτές τις ελεύθερες διαπραγματεύσεις που, φυσικά, ο συνεταίρος σας η ΓΣΕΕ, η πλειοψηφία –μην ονοματίσω-, η πλειοψηφία είναι καθαρός συνεταίρος σ’ όλα αυτά και είναι και πολύ συγκρατημένη και κάποτε πανηγύριζε, περίπου η ίδια ηγεσία, για το 1 ευρώ αύξηση που δόθηκε επί κυβέρνησης Γεωργίου Παπανδρέου;

Όμως, ο κόσμος είναι στον δρόμο. Σήμερα οι οικοδόμοι είχαν συμμετοχή 90%. Σας προειδοποιούμε. Κάντε κουβέντα και υλοποιήστε τις δεσμεύσεις του προηγούμενου Υπουργού. Δεν ξέρω αν ήξερε ότι θα φύγει και τις είπε, αλλά είναι δεσμεύσεις που έδωσε στους οικοδόμους, γιατί δεν πρόκειται να ξεμπλέξετε ούτε με τους οικοδόμους ούτε με άλλους εργαζόμενους οι οποίοι θα συνεχίσουν τον αγώνα μέχρι να υποχωρήσετε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ξανθόπουλε, έχετε τον λόγο για τρία λεπτά, για μια παρέμβαση.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κυρία Πρόεδρε.

Κυρία Υπουργέ, να μιλήσουμε ειλικρινά και επί της ουσίας σε αυτή την Αίθουσα. Είστε η Κυβέρνηση που έχετε επανεκλεγεί και φέρνετε μια τροπολογία με την οποία τι στοχεύετε να κάνετε; Να βελτιώσετε, ουσιαστικά, το βιοτικό επίπεδο των εργαζομένων, των ανθρώπων στους οποίους αφορά; Αν αυτός είναι ο λόγος που σας ωθεί στην τροπολογία, θα πρέπει να την επαναπροσδιορίσετε, μάλλον να την επαναφέρετε, για να ανταποκρίνεται και στο αριθμητικό και στο ποσοτικό μέγεθος, διότι έτσι όπως τα λέτε, με έναν πληθωρισμό απληστίας, όπως έχει προσδιορισθεί και δεν αφορά σε κάποια εξειδικευμένα είδη, αλλά αφορά σε συγκεκριμένα είδη ευρείας κατανάλωσης -τα στοιχεία είναι απογοητευτικά για μια χώρα της Ευρωπαϊκής Ένωσης, του πυρήνα, μάλιστα- οι Έλληνες μείωσαν τα γεύματά τους, οι Έλληνες ψωνίζουν πολύ λιγότερο, μολονότι τα pass και όλα αυτά τα βοηθητικά, τα δελτία σίτισης, υποτίθεται ότι τους βοηθούν. Έρχεται, λοιπόν, η Κυβέρνηση και φέρνει αυτή την τροπολογία.

Δεύτερον και θεσμικό: Εφόσον η χώρα επανήλθε στην κανονικότητα, εφόσον οι αγορές πλέον μας υποδέχονται ως το εκλεκτό μέλος, εφόσον, εφόσον, εφόσον, τι είναι αυτό που σας εμποδίζει να επαναφέρετε τις συλλογικές διαπραγματεύσεις;

Τρίτον και εξίσου σημαντικό: Εκτός από αυτές τις συγκεκριμένες παρεμβάσεις γι’ αυτά που βοά ο καθημερινός άνθρωπος αντιμετωπίζοντας το πρόβλημα -ας πούμε- του σουπερμάρκετ, σκοπεύετε να κάνετε κάτι; Σκοπεύετε να παρέμβετε στη μείωση, για παράδειγμα, του ΦΠΑ, για να δουν οι άνθρωποι πραγματικά μια βελτίωση των οικονομικών συνθηκών ή και αυτό αποτελεί ένα ζήτημα το οποίο θα δούμε στο απώτατο μέλλον;

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Ευχαριστώ, κυρία Πρόεδρε.

Τι κάνουμε σήμερα; Καταθέτουμε την τροπολογία αυτή. Τι κάνει η τροπολογία αυτή; Έρχεται και εκκινεί τη διαδικασία -είμαι προσεκτική στον προσδιορισμό των λέξεών μου- αύξησης του κατώτατου μισθού. Πώς γίνεται λίγο περισσότερο από δέκα χρόνια αυτή, από το 2013; Γίνεται τριμερώς. Τι σημαίνει τριμερώς; Σημαίνει πολιτεία, σημαίνει εργαζόμενοι και σημαίνει εργοδότες, σημαίνει εκπρόσωποι των εργαζομένων και των εργοδοτών. Είναι κάτι καινούργιο; Όχι. Γίνεται από το 2013. Είναι κάποια ελληνική καινοτομία; Πάλι όχι. Γίνεται σε κάποια άλλη ευρωπαϊκή χώρα; Βεβαίως. Για την ακρίβεια, γίνεται σε είκοσι μία από τις είκοσι επτά χώρες της Ευρωπαϊκής Ένωσης. Οι υπόλοιπες έξι χώρες της Ευρωπαϊκής Ένωσης είναι κατά αυτού; Όχι. Οι περισσότερες εξ αυτών δεν έχουν καν κατώτατο μισθό.

**ΑΘΑΝΑΣΙΟΣ ΠΑΦΙΛΗΣ:** Να τη χαίρεστε!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Κύριε Παφίλη, εγώ να σας καταλάβω, να καταλάβω ότι διαφωνείτε με αυτό, να καταλάβω ότι διαφωνείτε με μια διαδικασία η οποία συμβαίνει στις είκοσι μία από τις είκοσι επτά χώρες της Ευρωπαϊκής Ένωσης, δεδομένου ότι δεν συμφωνείτε με την Ευρωπαϊκή Ένωση ως ιδέα. Να το καταλάβω αυτό.

Από εσάς, όμως, κύριε Μάντζο, που το 2013 στη συγκυβέρνηση του κόμματός μου με το δικό σας, με υπουργία του κ. Βρούτση, όχι μόνο υπερψηφίσατε τον νόμο αυτόν, αλλά ήσασταν στην κυβέρνηση –υπενθυμίζω- με Υφυπουργό Εργασίας, μέσα στο ίδιο το Υπουργείο μας, δηλαδή, είχατε τον Υφυπουργό σας και συμφωνούσατε πάρα πολύ με τη διαδικασία αυτή, την οποία και εσείς ως συγκυβέρνηση συνδιαμορφώσατε;

**ΔΗΜΗΤΡΙΟΣ ΜΑΝΤΖΟΣ:** Ως διαδικασία έκτακτη. Είχαμε μνημόνια. Έχουμε μνημόνιο και τώρα;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Άρα, κύριε Μάντζο, ο κατώτατος μισθός…

**ΔΗΜΗΤΡΙΟΣ ΜΑΝΤΖΟΣ:** Μέσα στη μεγάλη κρίση …

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Διότι η υποκρισία, ιδιαίτερα μέσα σε ένα Κοινοβούλιο, η υποκρισία, όταν έχετε υπερψηφίσει, συνδιαμορφώσει και έχετε υπάρξει ως Υφυπουργοί από το κόμμα σας μέσα στο συγκεκριμένο Υπουργείο, η κάθε υποκρισία κρίνεται από την ιστορικότητα, από τα στοιχεία και από την πληροφορία, την οποία κάθε συμπολίτης μας μπορεί να εξακριβώσει. Δεν είναι δύσκολο και μάλιστα, γιατί είναι δέκα χρόνια πριν. Δεν είναι εκατό χρόνια πριν, είναι δέκα χρόνια πριν. Σας είχαμε μέσα στο ίδιο Υπουργείο όπου το συνδιαμορφώσατε. Σωστά; Σωστά.

**ΔΗΜΗΤΡΙΟΣ ΜΑΝΤΖΟΣ:** Έχουν αλλάξει οι εποχές, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Νέος είστε στο Κοινοβούλιο κι εσείς -κι εγώ είμαι νέα-, αλλά τουλάχιστον έχω φροντίσει τον Κανονισμό της Βουλής κάπως να τον έχω διαβάσει.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Μην ειρωνεύεστε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Γιατί, λοιπόν, αυξάνουμε τον κατώτατο μισθό; Τον αυξάνουμε και πρέπει να τον αυξήσουμε γιατί αναπτύσσεται η οικονομία, γιατί όπως είπα, κύριε Παφίλη -και σωστά το είπατε-, πρέπει κάθε εργαζόμενος και κάθε εργαζόμενη του τόπου μας να το νιώσει δικό του και δικό της και να λάβει το μέρισμα σε αυτή την ανάπτυξη που έχουμε διασφαλίσει. Είναι η τέταρτη φορά –τρίτος χρόνος τώρα- που αυξάνουμε τον κατώτατο μισθό και έτσι θα συνεχίσουμε.

Ένα τελευταίο σχόλιο ως προς το γιατί το κάνουμε τώρα. Το κάνουμε τώρα γιατί πρέπει να προλάβουμε το καλοκαίρι. Πιστεύουμε και θέλουμε τις συλλογικές συμβάσεις, θέλουμε να επεκταθούν, όμως, υπάρχουν όντως κάποιοι συμπολίτες μας οι οποίοι εργάζονται τη θερινή περίοδο, την τουριστική περίοδο σε εργασίες οι οποίες δεν καλύπτονται από συλλογικές συμβάσεις και δεδομένης της βαρύτητας του τουρισμού στην οικονομία μας, πρέπει να διασφαλίσουμε ότι πριν από την αρχή της θερινής περιόδου ο κατώτατος μισθός θα έχει ανέβει στα επίπεδα που το χρειάζονται οι εργαζόμενοι, οι εργοδότες, η οικονομία και η κοινωνία μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Μετά από τις αυξήσεις τις μεγάλες που παίρνουν οι εργάτες, που πάντα είναι μικρότερες από τις αυξήσεις του πληθωρισμού και άρα διαρκώς χάνουν και αυτό το ζουν κάθε μέρα και κάθε ώρα, να έρθουμε στο σημερινό νομοσχέδιο για να πούμε, ξεκινώντας, ότι κατά βάθος όλοι γνωρίζουμε ότι ο αθλητισμός χάνει την ψυχή του όταν μετατρέπεται σε εμπόρευμα. Όταν, μάλιστα, αυτός ο αθλητισμός γίνεται και επαγγελματικός, δηλαδή γίνεται ένα μεγάλο πεδίο κερδοφόρων επιχειρηματικών επιδιώξεων, άρα και επιχειρηματικών ανταγωνισμών και επιχειρηματικών συγκρούσεων, τότε η βία δεν αργεί να φανεί και να θεριεύει συνεχώς.

Αυτό επιβεβαιώνεται παντού και βέβαια και στη χώρα μας, όταν από τη δεκαετία του ‘80 ακόμη, «επαγγελματοποιούνται» δημοφιλή ομαδικά αθλήματα όπως το ποδόσφαιρο και το μπάσκετ και διάφοροι μεγαλόσχημοι επιχειρηματίες εισβάλλουν μεταφορικά, αλλά κάποιες φορές και κυριολεκτικά –το θυμόμαστε- σε αυτόν τον χώρο του αθλητισμού.

Αυτή είναι η ρίζα του προβλήματος της βίας στον αθλητισμό και όσο αυτή δεν ξεριζώνεται, αλλά παραμένει τότε η βία θα ανακυκλώνεται και συνεχώς θα αυξάνει είτε μέσα είτε έξω από τα γήπεδα. Όπως τώρα, που οι πρόσφατοι λεονταρισμοί της Κυβέρνησης κοπάζουν σιγά-σιγά και τα ποδοσφαιρικά γήπεδα πρόκειται να ανοίξουν και πάλι στις 12 Φεβρουαρίου χωρίς, όμως, να έχει γίνει ουσιαστικά τίποτα αφού τα όποια μέτρα -κάμερες κ.λπ.- θα εφαρμοστούν -αν εφαρμοστούν- από τον Απρίλη και μετά. Εν τω μεταξύ, είναι απορίας άξιο το πώς ακριβώς οι κάμερες των γηπέδων και τα ηλεκτρονικά εισιτήρια θα αντιμετωπίσουν την οπαδική βία όταν αυτή εκδηλώνεται συστηματικά μακριά από τα γήπεδα, όπως έγινε με τις δολοφονίες του Άλκη στη Θεσσαλονίκη, του Μιχάλη στη Νέα Φιλαδέλφεια και του αστυνομικού Γιώργου Λυγγερίδη στον Ρέντη.

Θα περίμενε, επίσης, κάποιος αυτές οι ανώνυμες εταιρίες του ποδοσφαίρου και του μπάσκετ να υπάγονται στη δικαιοδοσία ενός οικονομικού Υπουργείου. Έτσι δεν είναι; Του Υπουργείου Ανάπτυξης, παραδείγματος χάριν. Για δείτε, όμως. Όλες, χωρίς εξαίρεση, οι Κυβερνήσεις επιμένουν να κρατάνε αυτές τις αθλητικές ανώνυμες εταιρείες είτε στο Υπουργείο Πολιτισμού –ναι, ήταν μέχρι πρότινος στο Υπουργείο Πολιτισμού- είτε στο Υπουργείο Παιδείας, εδώ και λίγους μήνες. Την ίδια στιγμή, το ίδιο κράτος εκείνους τους ανώνυμους καλλιτέχνες του δρόμου με τους πάγκους τους αντιμετωπίζει στυγνά ως επιχειρηματίες και τους στέλνει στο Υπουργείο Ανάπτυξης και στα σαγόνια της εφορίας. Δεν λέμε. Λόγο πρέπει να έχει και το Υπουργείο Αθλητισμού, αλλά μόνο για τα αγωνιστικά ζητήματα και όλα τα υπόλοιπα ζητήματα να είναι αρμοδιότητα του Υπουργείου Ανάπτυξης. Εφόσον μιλάμε για επιχειρήσεις, μιλάμε για εταιρείες που ανήκουν σε βιομήχανους, εφοπλιστές. Λογικό δεν είναι αυτό; Έχει φύγει ο Υφυπουργός Αθλητισμού. Δεν πειράζει.

Εμείς, θέλουμε το Υπουργείο Αθλητισμού να είναι υπεύθυνο και να ασχολείται με τον πραγματικό αθλητισμό, τον μαζικό, τον ερασιτεχνικό αθλητισμό για να υπάρχουν και να λειτουργούν σωματεία, γήπεδα. Γιατί για εμάς στο ΚΚΕ ο αθλητισμός, η φυσική αγωγή και η άθληση αποτελούν δικαίωμα των πολλών και ιδιαίτερα της νεολαίας και όχι μια πολυτέλεια για λίγους. Και, βέβαια, ο αθλητισμός και η φυσική αγωγή, γενικότερα, αποκτούν πραγματικό νόημα και αξία όταν οι ίδιοι οι εργαζόμενοι, οι ίδιοι οι νέοι ασχολούνται με αυτόν. Και τότε, σε αυτή τη βάση μέσα από τη μαζική συμμετοχή του λαού και ιδιαίτερα της νεολαίας στον αθλητισμό, είναι που θα υλοποιούνται και οι προϋποθέσεις όχι μόνο για να θωρακίζεται η υγεία αλλά και για να διαμορφώνεται μια ολοκληρωμένη κοινωνική προσωπικότητα.

Για να συμβούν, όμως, όλα αυτά πρέπει το κράτος να παρέχει αυτή τη δυνατότητα του αθλητισμού δωρεάν. Αυτό το κράτος εδώ, το δικό σας, το καπιταλιστικό, ούτε και μπορεί ούτε και θέλει να το κάνει. Έτσι δεν είναι; Το έκαναν, όμως, πράξη όλα τα σοσιαλιστικά κράτη και μάλιστα, πριν από αρκετές δεκαετίες. Το ξαναλέμε. Δωρεάν, είτε μέσα από το σχολείο είτε από το εκάστοτε αθλητικό σωματείο που δραστηριοποιείται σε κάθε πόλη, σε κάθε γειτονιά. Και αυτή η δυνατότητα είναι που θα διαμορφώνει και μια αληθινά κοινωνική στάση ζωής στη νεολαία. Γιατί ξέρετε κατά βάθος ότι αλλιώς θα συμπεριφερθεί ένας νέος άνθρωπος αν έχει από μικρή ηλικία γαλουχηθεί με την άμιλλα, με τον σεβασμό στον αντίπαλο, με τους κανόνες και τους κανονισμούς ενός παιχνιδιού αφού όλα αυτά είναι που αποτελούν ασπίδες ενάντια στον ατομικισμό και στον φανατισμό. Μόνο που όλα αυτά τα μαθαίνει κάποιος κάνοντας αθλητισμό και όχι απλώς παρακολουθώντας αθλητισμό.

Εσείς και οι προηγούμενοι του ΣΥΡΙΖΑ, όμως, τι κάνατε; Απαξιώσατε με την περικοπή της χρηματοδότησής του, μέχρι που πρόπερσι το καταργήσατε τελείως, εκείνο το πρόγραμμα που λεγόταν «Άθληση για όλους». Καταδικάζετε σε οικονομικό στραγγαλισμό πολλά αθλητικά σωματεία και εργαζόμενους σε αυτά και αθλητές μέσα από αυτό το εκβιαστικό μητρώο αθλητικών σωματείων. Πότε; Όταν τα σωματεία στην πλειοψηφία τους δυσκολεύονται να καλύψουν ακόμα και τα λειτουργικά τους έξοδα και η οικονομική δυσκολία της οικογένειας για την μηνιάτικη συνδρομή για τα παιδιά της γίνεται ακόμα μεγαλύτερη. Όχι μόνο δεν αυξάνετε αλλά μειώνετε –άκουσον, άκουσον- τις ώρες της φυσικής αγωγής στα σχολεία σε μια εποχή που σύμφωνα με δικές σας έρευνες λιγότερο από το 20% των Ελλήνων μαθητών δημοτικού και γυμνασίου γυμνάζεται. Για να μη μιλήσουμε για το λύκειο, που είναι πολύ χειρότερα τα πράγματα, με τη χώρα μας να έχει το ρεκόρ της νεανικής παχυσαρκίας. Είστε πια στο Υπουργείο Παιδείας. Δείτε το αυτό και αυξήστε τις ώρες της Φυσικής Αγωγής.

Όταν, λοιπόν, τόσο απροκάλυπτα υπονομεύετε το λαϊκό δικαίωμα στον αθλητισμό, φυσικά και δεν έχετε και κανένα ιδιαίτερο πρόβλημα να καταφέρετε ακόμα ένα πλήγμα στα πτυχία των αποφοίτων των ΣΕΦΑΑ, όπως κάνετε και τώρα, όπως δεν έχετε και κανένα πρόβλημα σε ένα σύνολο περίπου τεσσάρων χιλιάδων σωματείων στη χώρα μας, εσείς και όλες οι κυβερνήσεις να δείχνετε το μεγαλύτερό σας ενδιαφέρον μονάχα σε σαράντα, πενήντα ΠΑΕ δίνοντας τηλεοπτικές καλύψεις και χρήματα από το «Στοίχημα». Αν δε μιλήσουμε και για ένα κάποιο σχέδιο, έστω για την ανάπτυξη του αθλητισμού στα σχολεία, στη γειτονιά, για το πώς θα αναπτυχθεί, παραδείγματος χάριν, το κάθε άθλημα ή για το πώς θα ενισχυθεί η συμμετοχή και η πρόσβαση του πληθυσμού και ιδιαίτερα της νεολαίας, τότε αφήστε καλύτερα. Δεν υπάρχει τίποτα. Κι όμως, σήμερα είναι επιτακτική ανάγκη όσο ποτέ η στήριξη των σωματείων, η δυνατότητα να συνεχίσουν αυτά να υπάρχουν, να προσφέρουν στη νεολαία μας, στο δικαίωμα στην άθληση, είναι επιτακτική ανάγκη να ενισχυθεί η φυσική αγωγή στο σχολείο με σύγχρονες υποδομές με ειδικευμένο προσωπικό που θα βοηθάνε στην ψυχοσωματική ανάπτυξη του παιδιού και βέβαια, θα ανιχνεύουν και τα όποια ταλέντα.

Κλείνω, κυρία Πρόεδρε και ευχαριστώ για την ανοχή. Εν τέλει ο λαός σήμερα έχει ανάγκη από έναν αθλητισμό όπου από απλός θεατής και δέκτης που είναι, να μετατραπεί σε πραγματικό πρωταγωνιστή. Και βέβαια, η νεολαία, οι εργαζόμενοι και τα λαϊκά στρώματα σε αυτόν τον αθλητισμό να συμμετέχουν ακόμα και σε επίπεδο διοίκησης, ακόμα και σε επίπεδο λήψης αποφάσεων.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ιωάννης Γιώργος, Βουλευτής της Νέας Δημοκρατίας.

**ΙΩΑΝΝΗΣ ΓΙΩΡΓΟΣ:** Κυρία Πρόεδρε, κυρίες και κύριοι Βουλευτές, ο μεγάλος Έλληνας ποιητής Γιάννης Ρίτσος είπε «τούτος δω ο λαός δεν γονατίζει παρά μονάχα μπροστά στους νεκρούς του». Σήμερα, λοιπόν, όλη η Ελλάδα γονατίζει μπροστά στους ήρωές της. Τιμή και δόξα στον Καραθανάση, στον Γιαλοψό και στον Βλαχάκο. Θα είναι πάντοτε παρόντες μαζί μας.

Δυο κουβέντες επί της τροπολογίας θα ήθελα να πω. Κυρίες και κύριοι συνάδελφοι του ΠΑΣΟΚ – Κινήματος Αλλαγής και του ΣΥΡΙΖΑ, θα ψηφίσετε ή όχι την τροπολογία του Υπουργείου Εργασίας; Γιατί αν την υπερψηφίσετε, δεν καταλαβαίνω, δεν αντιλαμβάνομαι την τοποθέτησή σας. Αν δεν την υπερψηφίσετε, βγείτε εκεί έξω και πείτε σε αυτούς που επί μια δεκαετία τουλάχιστον, περίμεναν, ότι δεν το κάνατε, δεν το πράξατε. Μετά βέβαια μην απορείτε για το 41%.

Κυρίες και κύριοι Βουλευτές, ολοκληρώνουμε σήμερα τη διαδικασία της συζήτησης και ψήφισης ενός νομοσχεδίου ιδιαίτερα κρίσιμου και σημαντικού καθώς αφορά ένα από τα πιο ευαίσθητα κομμάτια της ελληνικής κοινωνίας, αυτό το οποίο όλοι συζητάμε καθημερινά, τον αθλητισμό. Ένα νομοσχέδιο παρακαταθήκη για το μέλλον της χώρας μας αφού ενδιαφέρει εμάς τους ίδιους, τις οικογένειές μας και τα παιδιά μας βάζοντας στον πυρήνα του ενδιαφέροντος την αθλητική βία. Και εξηγούμαι. Η πολιτεία τολμά και παίρνει τη μεγάλη απόφαση, την μπάλα να την κρατήσει στο γήπεδό της. Δεν την πετά στην εξέδρα. Το 2022 είχαμε τριάντα τρεις απαγορεύσεις μετακινήσεων, ενώ για το 2023 είχαμε ογδόντα οκτώ. Είναι σαφής, επομένως, η αύξηση της επικινδυνότητας. Ναι, θέλουμε κόσμο στα γήπεδα, αλλά θέλουμε και ασφαλή γήπεδα. Το νομοσχέδιο αυτό έρχεται έχοντας ως στόχο, επιτέλους, να αντιμετωπίσουμε ριζικά το ζήτημα της αθλητικής βίας που ταλανίζει την ελληνική κοινωνία με έναν μεταρρυθμιστικό τρόπο.

Έρχεται με σκοπό να επιλύσει τις διαχρονικές παθογένειες, ελλείψεις και παραλείψεις του παρελθόντος, χρησιμοποιώντας νέες τεχνικές ανακαλύψεις. Ερχόμαστε, ειλικρινά, σήμερα να επουλώσουμε τις πληγές που προκάλεσε αυτό το φαινόμενο ανά την επικράτεια. Γιατί με το παρόν νομοσχέδιο προβλέπονται, ακριβώς, με απόλυτα συγκεκριμένες και διακεκριμένες διαδικασίες, το πώς θα υλοποιηθούν οι διατάξεις του και ποιες κυρώσεις θα υπάρχουν.

Ο αθλητισμός δεν διχάζει. Αντίθετα, ο αθλητισμός ενώνει. Είναι προνομιακός χώρος για τον υγιή αθλητισμό, για τους ανθρώπους που θέλουν να αθληθούν, για όλους εμάς, το πολιτικό σύστημα που θέλει να προασπίσει συνολικά τον αθλητισμό στη χώρα, να τον αναβαθμίσει και να τον αναπτύξει και αυτό που πρέπει να τονίσουμε είναι ότι ο αθλητισμός δεν έχει χρώμα.

Το μόνο χρώμα που αναγνωρίζουμε είναι το εθνόσημο που αγωνίζονται οι αθλητές μας με τις εθνικές μας ομάδες, για την πατρίδα και για τη σημαία. Αυτός είναι ο αθλητισμός με τις αξίες του. Γι’ αυτόν τον αθλητισμό ερχόμαστε σήμερα να παλέψουμε και να βελτιώσουμε. Δεν ερχόμαστε να πατάξουμε με ένα νομοσχέδιο την αθλητική εγκληματικότητα. Αν το πιστεύουμε αυτό ή αν το πει κάποιος, ουσιαστικά, είναι σαν να κοιτάμε το δέντρο και να χάνουμε το δάσος, γιατί στην πραγματικότητα, αν μπορούσε να νικηθεί μόνο με νομοθετικές πρωτοβουλίες, δεν θα υπήρχε εγκληματικότητα πουθενά στην κοινωνία.

Χρειάζεται πολλή δουλειά ακόμη. Το γνωρίζουμε. Γιατί αρωγούς στην προσπάθεια αυτή πρέπει και θέλουμε να έχουμε την κοινωνία και όλους τους ασχολούμενους με τον αθλητισμό.

Ωστόσο, το νομοσχέδιο έρχεται να αντιμετωπίσει το οργανωμένο έγκλημα το οποίο έχει εντοπίσει η πολιτεία ότι λαμβάνει χώρα κατ’ εξοχήν μέσα στα γήπεδα του ποδοσφαίρου εσχάτως όμως και σε όλο το φάσμα του αθλητισμού. Επομένως, είμαστε σήμερα στην τελική ευθεία για την ψήφιση ενός πολύ σημαντικού νόμου. Το αντιλαμβανόμαστε όλοι. Και σε τούτη την προσπάθεια όλοι οι θεσμικοί παράγοντες που συνδιαμορφώνουν το ποδόσφαιρο στη χώρα μας είναι ενωμένοι σαν μια γροθιά, με τις επιμέρους διαφοροποιήσεις του καθενός μας που είναι απόλυτα σεβαστές.

Η χώρα μας αναζητεί για πολλοστή φορά λύσεις στο φαινόμενο της βίας η οποία, όπως έχει καταδείξει η διεθνής εμπειρία, είναι ένα πολυσύνθετο κοινωνικό φαινόμενο το οποίο είναι αδύνατο να αντιμετωπιστεί μονοσήμαντα και αποσπασματικά.

Η Κυβέρνηση της Νέας Δημοκρατίας έχει προχωρήσει τα τελευταία χρόνια σε μια σειρά μέτρων, σε νομοθετικό και σε αθλητικό επίπεδο, με στόχο την αντιμετώπιση φαινομένων βίας εντός και εκτός των γηπέδων.

Στην Ελλάδα μέχρι το ’80 τα περιστατικά βίας στα ελληνικά γήπεδα ήταν σπάνια και μεμονωμένα. Από το ’80 και μετά τα επεισόδια άρχισαν να πολλαπλασιάζονται και να λαμβάνουν χώρα ανεξάρτητα από την έκβαση του αγώνα. Επιπλέον, δεν περιορίζονται πια εντός των αγωνιστικών χώρων αλλά επεκτείνονται στους γύρω από το γήπεδο χώρους, σε σιδηροδρομικούς σταθμούς, σε στέκια φανατικών οπαδών, στο μετρό και στις εθνικές οδούς, στη διάρκεια μετακινήσεων των οπαδών από πόλη σε πόλη. Η λίστα των θανατηφόρων επεισοδίων της λεγόμενης οπαδικής βίας που έχουν σημειωθεί στην Ελλάδα είναι μεγάλη, ενώ στη συντριπτική πλειοψηφία τους τα θύματα δεν είχαν καμμία ανάμιξη στα επεισόδια.

Σίγουρα κανείς δεν μπορεί να ισχυριστεί ότι υπάρχει κάποια χώρα όπου η βία εξαλείφθηκε πλήρως. Εντούτοις όπως αποδεικνύεται από θετικά παραδείγματα η πρόληψη, η συνεργασία όλων των αρμόδιων φορέων και ο σωστός σχεδιασμός μπορούν να επιφέρουν σημαντικές λύσεις. Το φαινόμενο αυτό, λοιπόν, δεν αντιμετωπίζεται μόνο με αυστηρά οριζόντια μέτρα αλλά και με τη συμβολή των ομάδων οι οποίες με τα κατάλληλα μέτρα μπορούν να περιφρουρήσουν τους οπαδούς και τα γήπεδά τους.

Το πρόβλημα δεν είναι μόνο αθλητικό είναι γενικό και αφορά ολόκληρη την πολιτεία και την ελληνική κοινωνία. Δεν μπορούμε και δεν δικαιούμαστε πλέον να στρέφουμε το βλέμμα μας αλλού. Πρέπει να πάψουμε να ανεχόμαστε ακραία φαινόμενα. Επιβάλλεται να τολμήσουμε να τα αντιμετωπίσουμε και να τα περιορίσουμε θεσμικά.

Με το παρόν, υπό συζήτηση, νομοσχέδιο -όπως τόνισε και ο κ. Βρούτσης ο Υπουργός μας- στόχος της Κυβέρνησης είναι η απαλλαγή του ελληνικού αθλητισμού και, κυρίως, του ποδοσφαίρου από την τοξικότητα που τον διακατέχει και προκαλεί ένα σκηνικό επαναλαμβανόμενης οπαδικής βίας.

Πρόκειται, λοιπόν, για νομοθετική παρέμβαση με διατάξεις που απαντούν στις σύγχρονες απαιτήσεις και στοχεύουν στην ουσιαστική αντιμετώπιση των φαινομένων της οπαδικής βίας. Χρέος μας είναι να ενωθούμε προκειμένου να εξασφαλίσουμε την ασφάλεια των πολιτών μας τόσο στους χώρους των γηπέδων αλλά και έξω από αυτούς. Για τον λόγο αυτό πρέπει να γίνει μια οργανωμένη προσπάθεια μέσα από την οποία να καθοριστεί με αυστηρότητα το πλαίσιο των αθλητικών συναντήσεων και να καλυφθούν τα όποια νομοθετικά κενά.

Επί της αρχής -αν δεν κάνω λάθος, βέβαια- το σχέδιο νόμου δεν καταψηφίστηκε, επί της ουσίας, από κανένα κόμμα πλην του ΚΚΕ. Επομένως, θεωρούμε πως βρίσκεται στην ορθή κατεύθυνση.

Με την παρούσα ψήφιση κυρώνεται και αποκτά ισχύ νόμου η από 11-12-23 πράξη νομοθετικού περιεχομένου με τις διατάξεις στις οποίες προβλέπονται έκτακτα μέτρα, απαγόρευση διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας. Ταυτόχρονα, από την Τρίτη 13 Φεβρουαρίου επανακαθορίζονται η σύνθεση και ο αριθμός των τακτικών μελών της διαρκούς επιτροπής αντιμετώπισης της βίας, καθιστώντας την πιο ευέλικτη, λειτουργική και αποτελεσματική. Επίσης, τίθενται σε ισχύ οι διατάξεις των διοικητικών μέτρων και ποινών που θα επιβάλλονται από την επιτροπή με χρονική αμεσότητα και κατ’ αρμοδιότητα όταν πρόκειται για τις συχνότερες συμπεριφορές βίας όπως ρίψεις εύφλεκτων υλικών, επικίνδυνων αντικειμένων, ανάρτηση πανό ή άλλων επιγραφών πολιτικού, θρησκευτικού ή ιδεολογικού χαρακτήρα με περιεχόμενο υβριστικό, ρατσιστικό και σεξιστικό.

Μεταξύ άλλων, δημιουργείται συνεργασία με το Υπουργείο Ψηφιακής Διακυβέρνησης, το οποίο με τη βοήθεια σύγχρονων τεχνολογικών εργαλείων κατασκευάζει μια εφαρμογή στο κινητό η οποία θα περιλαμβάνει το ηλεκτρονικό εισιτήριο και θα συνδέεται και με την αστυνομική ταυτότητα του κατόχου του εισιτηρίου.

Αναλυτικότερα, από την Τρίτη 9 Απριλίου σε κάθε γήπεδο θα εγκατασταθεί πρωτοποριακό ψηφιακό σύστημα σάρωσης το οποίο θα επιτρέπει την είσοδο στο θεατή. Οι αστυνομικές αρχές θα μπορούν να προβαίνουν σε δειγματοληπτικούς ελέγχους ταυτοπροσωπίας. Από την Τετάρτη 6 Μαρτίου τίθενται σε ισχύ οι διατάξεις για το νέο πλαίσιο ηλεκτρονικής εποπτείας των αθλητικών εγκαταστάσεων με υπερσύγχρονες κάμερες υψηλής τεχνολογίας για κάθε αγώνα και με συνεχή έλεγχο τους. Θεσπίζεται η ύπαρξη μόνο μιας λέσχης ανά έμβλημα ομάδας η οποία θα πρέπει να λειτουργεί με τη συναίνεση της εκάστοτε ΠΑΕ. Διευρύνεται και τίθεται σε λειτουργία το Ψηφιακό Μητρώο Λεσχών Φιλάθλων, ενώ καταργείται το φαινόμενο της ανωνυμίας.

Κλείνοντας, γνωρίζουμε ότι για κάποιες εβδομάδες οι φίλαθλοι αναγκάστηκαν να θυσιάσουν την αγάπη τους για τον αθλητισμό, προκειμένου να βοηθήσουν την πολιτεία να πάρει μέτρα για να αντιμετωπίσει τη βία στη ρίζα της. Σας καλούμε, λοιπόν, όλες και όλους να ψηφίσετε το παρόν νομοσχέδιο, καθώς ο στόχος δεν είναι άλλος από το να δούμε ξανά στα ελληνικά γήπεδα τα παιδιά, τους νέους, τις νέες, όλους τους πολίτες. Το οφείλουμε σε όσους χάθηκαν άδικα. Το οφείλουμε στα νέα παιδιά. Το οφείλουμε στην ίδια την κοινωνία. Πρέπει και επιβάλλεται να κυριαρχήσει η αγάπη προς τον συνάνθρωπο μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα τώρα καλείται η ομιλήτρια, κ. Αθηνά Λινού, Βουλευτής του ΣΥΡΙΖΑ - Προοδευτική Συμμαχία.

**ΑΘΗΝΑ ΛΙΝΟΥ:** Ευχαριστώ πολύ, κυρία Πρόεδρε.

Κύριοι συνάδελφοι, κύριε Υπουργέ, μιλάμε σήμερα ουσιαστικά για την αντιμετώπιση της βίας στα γήπεδα και σε μια διπλανή αίθουσα, στην αίθουσα της Γερουσίας, μιλάνε για την αντιμετώπιση του καρκίνου του τραχήλου της μήτρας, με μια μεγάλη επιτυχία ότι μπορούμε εκεί να πετύχουμε πρωτογενή πρόληψη με ένα εμβόλιο. Για όσους είναι έμπειροι –όπως η Πρόεδρος- σε θέματα πρόληψης, στην ιατρική μιλάμε -και επιτρέψτε μου τη διαστροφή να χρησιμοποιώ παραδείγματα από την Ιιτρική- για πρωτογενή και δευτερογενή πρόληψη.

Πρωτογενής πρόληψη είναι η διακοπή του καπνίσματος, είναι ο εμβολιασμός, για τον οποίο μιλάνε τώρα, για τον καρκίνο του τραχήλου της μήτρας που δημιουργεί παντελή εκκαθάριση -θα έλεγε κανείς- του καρκίνου. Καμμία πιθανότητα να δημιουργηθεί ξανά -αν το πετύχουμε στην Ελλάδα- καρκίνος του τραχήλου της μήτρας.

Το παράδειγμα των μέτρων που προτείνεται είναι, θα έλεγα, αντιμετώπιση τελικού σταδίου ή το πολύ-πολύ δευτερογενούς πρόληψης. Το καρκίνωμα υπάρχει, η βία υπάρχει και προσπαθούμε εμείς να μη φτάσει να δημιουργήσει θάνατο, να μη σκοτώσει έναν άνθρωπο, ενώ αν πραγματικά μιλάμε για αξίες για τις αξίες του αθλητισμού που δεν δημιουργεί μόνο γερότερα και ικανότερα σώματα αλλά δημιουργεί και χαρακτήρες, τότε πρέπει να μιλήσουμε για πρωτογενή πρόληψη, για πραγματική πρόληψη. Τέτοια πρόληψη -λυπάμαι που το λέω- δεν βλέπω σε κανένα άρθρο του νομοσχεδίου.

Παντού μιλάμε για κυρώσεις, για ποινές, για κλείσιμο των γηπέδων, αλλά θα συνεχίσουμε να έχουμε βία, και η βία μόνο η βία στα σχολεία και γύρω από τα σχολεία έχει κοστολογηθεί από την Παγκόσμια Τράπεζα σε 11 τρισεκατομμύρια.

Είναι, λοιπόν, τρελό να ελπίζουμε ότι θα λύσουμε τη βία στα γήπεδα και γύρω από τα γήπεδα όταν καλλιεργούμε τη βία με κάποιους τρόπους που δεν τους καταλαβαίνουμε στα σχολεία. Δεν είδα ούτε ένα βραβείο για ήθος αθλητού ούτε μία υποτροφία για τον καλύτερο συναθλητή σε ένα γήπεδο ούτε ένα εκπαιδευτικό σεμινάριο ούτε μετατροπή στο πρόγραμμα σπουδών στο νηπιαγωγείο, στην Α΄ δημοτικού, στη Β΄, που θα μάθουν τα παιδιά να συνεργάζονται, να θαυμάζουν, να συγχαίρονται.

Ακόμα και οι εταιρείες, όλες οι ανώνυμες εταιρείες στη χώρα μας υποχρεούνται πλέον διά νόμου να διαθέτουν χρήματα για το καλό του τόπου, για την εταιρική κοινωνική ευθύνη. Γιατί η ανώνυμος εταιρεία των γηπέδων ή των αθλητικών εταιρειών, όπως λέγονται, να μην υποχρεωθούν να πληρώσουν εκπαίδευση; Να είναι υποχρεωτικό για όλους όσους μπορούν να αθληθούν, να συμμετέχουν στις μεγάλες ομάδες, να έχουν εκπαίδευση σε διαχείριση του θυμού, σε διαχείριση της απογοήτευσης και να βελτιώνουν τη συμπεριφορά τους. Γιατί να μην αλλάξουμε το πρόγραμμα σπουδών στα σχολεία μας;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Νομίζω ότι πρέπει να ξανασκεφτούμε όλους τους τρόπους με τους οποίους θέλουμε να αντιμετωπίσουμε τη βία. Η βία κοστίζει. Κοστίζει πολύ, κοστίζει ανθρώπινες ζωές αλλά κοστίζει και στο ανθρώπινο κεφάλαιο. Στην Αμερική υπολογίζουν ότι ένας άνθρωπος αν δεν μπορέσει να καταπολεμήσει τη βία και παραμείνει βίαιος σε όλη του τη ζωή κοστίζει 2 εκατομμύρια. Τι θα ήταν το κόστος αν κάθε εταιρεία αθλητική, κάθε ομάδα αθλητική διέθετε πέντε φορές αυτό το ποσό, 10 εκατομμύρια το χρόνο για πρόληψη της βίας;

Αυτά θέλω να πω και λυπάμαι που είμαι λίγο επιθετική στο ίδιο το νομοσχέδιο, αλλά νομίζω ότι δεν λύνει το πρόβλημα. Θα συνεχίσουμε να έχουμε βία αν δεν την ξεριζώσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Επόμενος ομιλητής ο κ. Μάρκος Καφούρος, Βουλευτής της Νέας Δημοκρατίας.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, σαν σήμερα έπεσαν για την πατρίδα μας οι ήρωες του Πολεμικού μας Ναυτικού Χριστόδουλος Καραθανάσης, Παναγιώτης Βλαχάκος, Έκτορας Γιαλοψός. Ας είναι αιωνία η μνήμη τους!

Συζητάμε σήμερα στο περιθώριο πολύ δυσάρεστων και αποτρόπαιων περιστατικών οπαδικής βίας στη χώρα μας το σχέδιο νόμου του Υπουργείου Παιδείας, Θρησκευμάτων και Αθλητισμού για την αποτροπή και την αντιμετώπιση της βίας στους αθλητικούς χώρους.

Παρακολούθησα με προσοχή τη συζήτηση που έγινε στις επιτροπές μεταξύ των συναδέλφων και των φορέων και αυτό που αποκόμισα για μένα ήταν πολύ αισιόδοξο. Διαπίστωσα, παρά τις επιμέρους παρατηρήσεις των εκπροσώπων των κομμάτων, μια συναίνεση και μια κοινή βούληση, μια επιθυμία να αντιμετωπίσουμε επιτέλους αυτή τη μάστιγα, καθώς για εμάς ο αθλητισμός δεν είναι ένας χώρος για τους περιθωριακούς αλλά είναι ένας χώρος που ενώνει όλους εμάς, ένας χώρος που έχει αξίες και ιδανικά, ένας χώρος χωρίς χρώματα και, κυρίως, χωρίς παρατάξεις.

Στο ίδιο πνεύμα και ο αρμόδιος Αναπληρωτής Υπουργός ο οποίος άκουσε όλους τους φορείς, τους εκπροσώπους των κομμάτων και παρατήρησα ότι μέχρι τέλους κατέθεσε νομοτεχνικές βελτιώσεις πάνω σε αυτό το σχέδιο νόμου στη βάση, βέβαια, των προτάσεων των κομμάτων και των φορέων. Η τροπολογία αυτή ήταν με σκοπό να ενισχυθούν περαιτέρω η εκπαίδευση, η πρόληψη και, κυρίως, η απόλυτη αποσαφήνιση των διατάξεων του νομοσχεδίου.

Κυρίες και κύριοι συνάδελφοι, το παρόν σχέδιο νόμου έρχεται να συμπληρώσει το υφιστάμενο νομοθετικό πλαίσιο που διέπει τον αθλητισμό και τις αθλητικές συναντήσεις, ρυθμίζοντας μια σειρά από θέματα που προκαλούσαν κενά, παραλείψεις, ασάφειες, αοριστίες στην υπάρχουσα σημερινή νομοθεσία.

Θα αναφερθώ εν συντομία στις πιο σημαντικές τομές αυτού του νομοσχεδίου. Αναδιαμορφώνεται κατ’ αρχάς η λειτουργία της Διαρκούς Επιτροπής για την Αντιμετώπιση Βίας, μιας επιτροπής που υπήρχε, η ΔΕΑΒ, όμως μετασχηματίζεται πλέον από ένα γνωμοδοτικό όργανο σε ένα αποφασιστικό που δύναται πλέον να επιβάλλει διοικητικές κυρώσεις κατά της βίας σύμφωνα πάντα με τις κείμενες διατάξεις.

Δεύτερον, γίνεται ηλεκτρονική εποπτεία των αθλητικών εγκαταστάσεων του επαγγελματικού πρωταθλήματος ποδοσφαίρου της Α1 Εθνικής Κατηγορίας Ανδρών, αλλά και της Α1 Εθνικής Κατηγορίας Ανδρών Καλαθοσφαίρισης. Και εδώ μπαίνει το μεγάλο ερώτημα. Μα, κάμερες υπήρχαν, υπάρχουν. Τι θα αλλάξει; Πολύ σωστή παρατήρηση. Πράγματι κάμερες υπήρχαν, αλλά χωρίς ουσία. Αυτή είναι η σκληρή πραγματικότητα.

Ερχόμαστε με το σημερινό νομοσχέδιο και ορίζουμε αναλυτικά όλη τη διαδικασία λειτουργίας, τι θα βλέπουν οι κάμερες, ποιος θα τις ελέγχει, ποιος και πότε θα αξιοποιεί τα δεδομένα καταγραφής. Μπαίνουν, θα λέγαμε, συγκεκριμένες αλλά και διακεκριμένες διαδικασίες στη λειτουργία τους.

Τρίτον, θεσπίζεται η ύπαρξη μόνο μιας λέσχης για κάθε έμβλημα ομάδας η οποία θα πρέπει να λειτουργεί υποχρεωτικά είτε με τη συναίνεση της ΠΑΕ είτε με τη συναίνεση του ερασιτεχνικού αθλητικού σωματείου. Υπάγεται επίσης ο έλεγχος της νομιμότητας των εκλογικών διαδικασιών για τη σύνθεση των διοικητικών συμβουλίων της λέσχης του μητρώου των μελών και προβλέπονται κυρώσεις τόσο για τη λέσχη όσο και για την ΠΑΕ στις περιπτώσεις που θα έχουμε παραβατικότητα.

Τέταρτον, διευρύνεται η προσβασιμότητα στο Ηλεκτρονικό Μητρώο στο οποίο καταχωρίζονται πλέον τα μέλη των λεσχών φιλάθλων, ώστε αυτό να τεθεί σε λειτουργία άμεσα παρέχοντας πληροφορίες στους πιστοποιημένους χρήστες μεταξύ των οποίων, βεβαίως, και η Ελληνική Αστυνομία για τους οργανωμένους φιλάθλους των ομάδων.

Πέμπτον, θεσπίζεται από το Εθνικό Μητρώο Επικοινωνίας σε συνεργασία με το Υπουργείο Ψηφιακής Διακυβέρνησης ένα νέο, σύγχρονο και πρωτοποριακό σύστημα ταυτοποίησης των κατόχων εισιτηρίων των ποδοσφαιρικών αγώνων. Καθιερώνεται για πρώτη φορά η ρήτρα παραβατικότητας για τις αθλητικές ανώνυμες εταιρείες, τα τμήματα αμειβομένων αθλητών και τα ερασιτεχνικά αθλητικά σωματεία που είναι αποδέκτες της προβλεπόμενης χρηματοδότησης από τη φορολογία των κερδών των παικτών του Στοιχήματος. Τι σημαίνει αυτό με απλά λόγια; Οι όποιες παραβατικές συμπεριφορές θα επιφέρουν και μείωση στη χρηματοδότηση των σωματείων.

Έκτον, συστήνεται η Εθνική Επιτροπή Συντονισμού σε εφαρμογή της σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες αλλά και στα άλλα αθλητικά γεγονότα.

Έβδομον και τελευταίο, εισάγονται ρυθμίσεις για την ενίσχυση και τον εκσυγχρονισμό της διοίκησης των εθνικών γυμναστηρίων, ρυθμίσεις για τη δημιουργία του πληροφοριακού συστήματος e-Kouros και κατά συνέπεια την καθολική πλέον ψηφιοποίηση του αθλητισμού. Εισάγονται διατάξεις για τη θητεία των επιτροπών διοίκησης των εθνικών γυμναστηρίων. Και μια και μιλάμε για γυμναστήρια, να επισημάνω στο σημείο αυτό την αναγέννηση του Εθνικού Σταδίου του Καυταντζογλείου το οποίο αποτελούσε τη θερμοκοιτίδα του αθλητισμού στη συμπρωτεύουσα και ευρύτερα στη βόρεια Ελλάδα. Τέλος, εισάγονται ρυθμίσεις για τη δυνατότητα χρηματικής επιχορήγησης σχολικών αθλητικών ομάδων από τους Οργανισμούς Τοπικής Αυτοδιοίκησης του Α΄ Βαθμού.

Κυρίες και κύριοι συνάδελφοι, εξαρχής τόσο η σημερινή Κυβέρνηση όσο και ο ίδιος ο Πρωθυπουργός έδειξαν τη σημασία που αποδίδουν στον αθλητισμό αναβαθμίζοντάς τον σε Υπουργείο και τοποθετώντας τον κάτω από την ομπρέλα της παιδείας. Η ελληνική πολιτεία αναγορεύει τον αθλητισμό σε συνταγματικό θεσμό.

Σύμφωνα άλλωστε με το ελληνικό Σύνταγμα, ο αθλητισμός τελεί υπό την προστασία και την εποπτεία του κράτους. Γιατί; Μα γιατί αγαπάμε τον αθλητισμό, θέλουμε να στηρίξουμε και να ενισχύσουμε τον αθλητισμό. Θέλουμε όλοι μας να βλέπουμε τους φίλους του αθλητισμού στις κερκίδες και, κυρίως, θέλουμε να επιστρέψουν στα γήπεδα οι υγιείς φίλαθλοι, με τις οικογένειες, τα παιδιά, χωρίς τον φόβο της βίας, χωρίς τον φόβο αιματηρών επεισοδίων.

Κυρίες και κύριοι συνάδελφοι, σήμερα με την ψήφιση του παρόντος νομοσχεδίου η Κυβέρνηση της Νέας Δημοκρατίας –φαντάζομαι- και οι άλλες παρατάξεις δείχνουμε έμπρακτα πως έχουμε τη βούληση να απομακρύνουμε όλα τα παραβατικά στοιχεία από τους αθλητικούς χώρους και να δημιουργήσουμε συνθήκες ασφάλειας και ηρεμίας στις αθλητικές εκδηλώσεις.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Σήμερα θεσπίζουμε μέτρα που θα εφαρμοστούν και δεν θα αφήνουν κανέναν έξω από το κάδρο –ολοκληρώνω, κύριε Πρόεδρε- αφού πολιτεία, φορείς, σωματεία, ΠΑΕ, φίλαθλοι και Τύπος αναλαμβάνουν πλέον τις ευθύνες τους. Όλοι έχουμε ευθύνη και υποχρέωση για την επιτυχία των μέτρων αυτών. Ο στόχος είναι ένας και είναι κοινός για όλους.

Για αυτόν τον στόχο, κυρίες και κύριοι συνάδελφοι, σας καλώ να υπερψηφίσετε το παρόν νομοσχέδιο και επιτρέψτε μου τη φράση «από τα γήπεδα κανείς σήμερα από όλους εμάς δεν πρέπει δεν δικαιούται να πετάξει την μπάλα στην κερκίδα».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καφούρο.

Επόμενος ομιλητής ο κ. Κωνσταντίνος Τσιάρας, Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θέλω ξεκινώντας την ομιλία μου να επικροτήσω το γεγονός ότι το σύνολο των πολιτικών Αρχηγών και πολλοί εκ των συναδέλφων που βρέθηκαν σε αυτό το Βήμα ξεκίνησαν με συγκεκριμένη αναφορά στην ιστορική νύχτα των Ιμίων. Και νομίζω ότι είναι η ελάχιστη υποχρέωση όλων μας -προφανώς του ελληνικού Κοινοβουλίου, πρώτα από όλα- να αποτίουμε φόρο τιμής και τον φόρο που, πραγματικά, αξίζει σε αυτούς τους ανθρώπους που σε μια, πραγματικά, δύσκολη στιγμή έδωσαν τη ζωή τους για να στείλουν ένα μήνυμα προς κάθε κατεύθυνση, ότι η Ελλάδα θα μπορεί να προασπίζεται με κάθε τρόπο τα κυριαρχικά της δικαιώματα και αυτό θα φροντίζει, ουσιαστικά, να το επιτελεί μέσα από τον ηρωισμό, μέσα από το σθένος, μέσα από τη στιβαρή παρουσία των δικών της ανθρώπων.

Και αν αυτό, μάλιστα, το συνδυάσει κανείς με το γεγονός ότι η πατρίδα μας κατάφερε επιτέλους να ενταχθεί στο πρόγραμμα των F-35, αντιλαμβάνεται κανείς ότι η αναβάθμιση της αμυντικής μας ικανότητας το τελευταίο χρονικό διάστημα έχει, πραγματικά, καίριο χώρο σε όλες αυτές τις προσπάθειες που η Κυβέρνηση εδώ και αρκετά χρόνια καταβάλλει προς τη συγκεκριμένη κατεύθυνση. Πάψαμε πλέον να είμαστε αυτοί που ενδεχομένως με έναν συγκεκριμένο τρόπο μπορεί να παρακαλούσαμε, έχουμε ξαναγίνει πρωταγωνιστές των ευρωπαϊκών και των παγκόσμιων εξελίξεων.

Η Ελλάδα πλέον είναι μία υπολογίσιμη χώρα και αυτό οφείλεται σε μια στιβαρή, σθεναρή -θα έλεγα- ουσιαστική εξωτερική πολιτική, η οποία προφανώς κατευθύνεται από τον ίδιο τον Πρωθυπουργό. Άλλωστε, η ίδια η παρουσία του Πρωθυπουργού στην προηγούμενη κυβερνητική περίοδο σε όλα τα μήκη και τα πλάτη της υφηλίου επιβεβαίωσε πως οι παλιές πέτρινες μέρες, όπου αρκετοί μας γύριζαν την πλάτη και άλλοι τόσοι δεν μας υπολόγιζαν, βρίσκονται πλέον στο παρελθόν.

Είναι μια πραγματικότητα την οποία πρέπει και μπορεί να αναγνωρίζει κανείς, ειδικά μάλιστα με το -θα έλεγα- θετικό γεγονός, με τη θετική είδηση ότι η Ελλάδα εξασφάλισε τη συμμετοχή της στο πρόγραμμα των F-35, αποκτώντας με αυτόν τον τρόπο ένα ποιοτικό πλεονέκτημα στις Ένοπλες Δυνάμεις και δίνοντας ένα σταθερό μήνυμα προς κάθε κατεύθυνση ότι είμαστε εδώ, προκειμένου με κάθε τρόπο να αντιμετωπίσουμε οποιαδήποτε απειλή.

Δεν γίνεται, όμως, από την άλλη πλευρά να αποφύγω την αναφορά στο γεγονός ότι μόλις χθες η Ελλάδα βγαίνοντας στις αγορές με το δεκαετές ομόλογο -και μάλιστα για ένα ποσό που αφορούσε στα 4 δισεκατομμύρια ευρώ- υπήρξε μια υπερπροσφορά -εννοώ ενδιαφέροντος- προσέτρεξαν ενδιαφερόμενοι σε έναν βαθμό που ποτέ δεν είχαμε δει στο παρελθόν. Για τα 4 δισεκατομμύρια ευρώ που ζήτησε η Ελλάδα για το δεκαετές ομόλογο προσήλθαν επενδυτές θεσμικοί ουσιαστικά παίκτες της παγκόσμιας αγοράς, οι οποίοι προσέφεραν το ύψος του ποσού των 35 δισεκατομμυρίων ευρώ.

Θυμάστε, αλήθεια, πότε η Ελλάδα βρισκόταν σε ανάλογη θέση, κυρίες και κύριοι συνάδελφοι; Ή αλήθεια, πού βρισκόταν η Ελλάδα την προηγούμενη δεκαετία σε σχέση με τις δικές της επιδιώξεις και σε σχέση με την πιστοληπτική της ικανότητα σε αντίστοιχα θέματα ή ζητήματα, τα οποία κάθε φορά γεννούσαν ερωτηματικά και, βεβαίως, έναν γενικότερο προβληματισμό όχι μόνο για τις κυβερνήσεις που είχαν έναν συγκεκριμένο ρόλο αλλά και για την ίδια την ελληνική κοινωνία, για τους Έλληνες πολίτες;

Εδώ καταφέραμε να δανειζόμαστε με ένα επιτόκιο πολύ χαμηλότερο από πολλές άλλες ευρωπαϊκές χώρες, έχουμε αφήσει πίσω μας χώρες οι οποίες θεωρούνταν κολοσσοί στον τομέα της οικονομίας και έπαιζαν έναν κυρίαρχο ρόλο στα ευρωπαϊκά τεκταινόμενα.

Και αυτό, βεβαίως, πιστώνεται σε μια πολύ μεγάλη προσπάθεια η οποία προφανώς είχε ως πρόσφατη κατάληξη την ανάκτηση της επενδυτικής βαθμίδας, το ότι η Ελλάδα αναγνωρίζεται ως μια χώρα αξιόπιστη σε ό,τι αφορά την πορεία της εθνικής της οικονομίας και ότι, βεβαίως, η ανάπτυξη θα είναι αυτή που τα επόμενα χρόνια, το επόμενο χρονικό διάστημα θα δημιουργήσει ένα πραγματικό ενδιαφέρον για κάθε επενδυτή από όποιο σημείο της γης και αν βρίσκεται, δίνοντας με αυτόν τον τρόπο μια ευκαιρία και στην ίδια την πατρίδα μας, στην ίδια την οικονομία μας να αναπτυχθεί όπως πραγματικά της αξίζει.

Και ενώ βρισκόμαστε σε αυτή τη θετική -αν θέλετε- εξέλιξη, βεβαίως, υπάρχουν και προβλήματα τα οποία αντιμετωπίζονται καθημερινά. Κανείς μας δεν αγνοεί ότι η πρόσφατη παρέμβαση του Πρωθυπουργού ειδικά για να αντιμετωπίσει το θέμα που ανέκυψε με τον αγροτικό κόσμο στη Θεσσαλία κινείται προς την κατεύθυνση του να ακούσουμε κοινωνικές ομάδες οι οποίες έχουν θιγεί, πραγματικά, από τα καιρικά φαινόμενα το τελευταίο χρονικό διάστημα και να δώσουμε λύσεις. Όμως, υπάρχουν και άλλα ζητήματα τα οποία μπορεί να απασχολούν την κοινωνία.

Ωστόσο, αυτό που μένει τελικά είναι ότι η Ελλάδα παρά την προσπάθεια μερικών να αλλάξουν την εικόνα της και να δημιουργήσουν κάποια άλλα δεδομένα -εκπέμποντας ή στέλνοντας μηνύματα στην κοινωνία μιας δήθεν πατρίδας, ενός δήθεν κράτους που δεν κινείται στον σωστό δρόμο -τελικά, κυρίες και κύριοι συνάδελφοι, η πραγματικότητα είναι πολύ διαφορετική από την προσπάθεια που γίνεται από πολλούς εκ των εκπροσώπων της Αντιπολίτευσης.

Και το λέω αυτό διότι κατανοώ ότι συζητάμε σήμερα ένα πάρα πολύ σημαντικό νομοσχέδιο το οποίο αφορά πρωτίστως στην αντιμετώπιση της αθλητικής βίας ως ένα γενικό κοινωνικό φαινόμενο το οποίο ξέρουμε πολύ καλά ότι έχει πληγώσει και την πατρίδα μας, έχει πληγώσει και αυτά που όλοι γνωρίζουμε και ζούμε τα τελευταία χρόνια. Το γεγονός, όμως, ότι το σύνολο των πολιτικών Αρχηγών βρέθηκε νωρίτερα σε αυτό το Βήμα συζητώντας ελάχιστα για το νομοσχέδιο και παραπέμποντας τη συζήτηση σε όλα τα άλλα θέματα, δείχνει ακριβώς τη δική τους αγωνία να δηλώσουν το δικό τους παρόν σε μια πραγματικότητα που νομίζω ότι είναι εμφανές -τουλάχιστον για όλη την ελληνική κοινωνία- ότι η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης κρατούν τα ηνία, δίνουν λύσεις, αλλάζουν την πατρίδα μας, την κάνουν καλύτερη, την κάνουν πιο αξιόπιστη και δίνουν στους Έλληνες πολίτες την ελπίδα και την αισιοδοξία για μια καλύτερη επόμενη μέρα.

Διότι, προφανώς, αν το έβλεπε κανείς διαφορετικά, σε ένα νομοσχέδιο το οποίο έτυχε εξαντλητικής συζήτησης -το παρακολούθησα και εγώ προσωπικά- στην αρμόδια κοινοβουλευτική επιτροπή και κατά τη συζήτηση αυτή προσήλθαν τα περισσότερα κόμματα με θετικές απόψεις, βλέπουμε διαφοροποιήσεις σε δεύτερο και σε τρίτο χρόνο ακριβώς για λόγους μικροπολιτικούς και όχι για λόγους ουσιαστικούς.

Γιατί, κυρίες και κύριοι συνάδελφοι, αν πρέπει να μπούμε πλέον στην ουσία της συζήτησης, όταν μιλάμε για την αθλητική βία νομίζω ότι όλοι αναγνωρίζουμε πως μιλάμε για ένα πολύ σύνθετο κοινωνικό φαινόμενο. Και είναι ένα φαινόμενο το οποίο, προφανώς, έχει τη ρίζα του ενδεχομένως και σε εξωαγωνιστικούς λόγους, αλλά είναι και ένα φαινόμενο το οποίο αν δεν το αντιμετωπίζει κανείς δραστικά κατ’ επανάληψη σε διαφορετικούς χρόνους, με διαφορετικούς τρόπους δεν πρόκειται ποτέ να εξαλειφθεί.

Αλήθεια, επειδή υπήρξε πολλές φορές η διατύπωση ενός συγκεκριμένου ερωτήματος από πολλούς συναδέλφους νωρίτερα, «αφού νομοθετήσαμε πριν δύο χρόνια, γιατί ερχόμαστε να νομοθετήσουμε και πάλι;», κυρίες και κύριοι συνάδελφοι, πιστεύετε ότι το φαινόμενο της αθλητικής βίας μπορεί να εξαλειφθεί με έναν νόμο, «one-off», μια φορά και θα τα λύσουμε όλα τα προβλήματα και θα τελειώσουν όλα;

**ΙΑΣΟΝΑΣ ΦΩΤΗΛΑΣ:** Την πατέντα «με έναν νόμο-ένα άρθρο» την έχουν άλλοι!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, μη διακόπτετε!

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν κατανοεί κανείς ότι είναι μια δυναμική διαδικασία η οποία προφανώς ακολουθεί μια γενικότερη κοινωνική πραγματικότητα και παραλλάσσεται, αλλάζει όπως ακριβώς αλλάζουν και πολλά ζητήματα που αφορούν στον τρόπο με τον οποίο εκδηλώνεται η βία, ή εν πάση περιπτώσει τα ζητήματα τα οποία αφορούν στην ίδια την κοινωνία διαμορφώνουν μια άλλη πραγματικότητα;

Θα συμφωνήσω με την άποψη που διατυπώθηκε νωρίτερα. Αν κανείς πιστεύει ότι μόνο με νόμους μπορεί να αντιμετωπιστεί το φαινόμενο της αθλητικής βίας προφανώς αυταπατάται. Είναι δεδομένο πως η παιδεία θα έρθει να παίξει τον κρίσιμο ρόλο και πρέπει κάποια στιγμή το πολιτικό σύστημα, όλα τα πολιτικά κόμματα να εκπέμψουν το ίδιο μήνυμα, το ίδιο παιδαγωγικό μήνυμα προς όλη την κοινωνία. Αν κάθε φορά πρέπει να κρυβόμαστε πίσω από το δάχτυλό μας για τους γνωστούς μικροκομματικούς, μικροπολιτικούς λόγους προκειμένου –τέλος πάντων- να κερδίσουμε μικροπολιτικά, προφανώς δεν συμβάλλουμε, δεν εισφέρουμε προς την κατεύθυνση αυτή. Είναι ένα ζήτημα το οποίο πρέπει να αντιμετωπίσουμε από κοινού.

Είναι πραγματικά κρίμα, γιατί για άλλη μια φορά χάνεται μια ακόμη ευκαιρία για το ελληνικό Κοινοβούλιο να δείξει προς την ελληνική κοινωνία ότι για το ζήτημα της αθλητικής βίας είμαστε όλοι μαζί και ότι δεν υπάρχουν κάποιοι που έχουν διαφορετική άποψη. Ακόμη και αν τα μέτρα δεν είναι τα πάντα ή τα αρκετά ή αυτά που ενδεχομένως κάποιος θα ήθελε να είναι. Δεν μπορεί, όμως, να μπαίνει κάποιος σε μια λογική μιας μικροκομματικής αντιπαράθεσης για ένα ζήτημα που ξέρουμε ότι μας πληγώνει. Χάνονται νέοι άνθρωποι, χάνονται νέα παιδιά, χάνονται νέοι αστυνομικοί, και συζητάμε για το αν θα έπρεπε να προβλέψουμε και το ένα και το άλλο άρθρο ή αν έχουμε και κάτι παραπάνω ή κάτι λιγότερο; Αυτή είναι η συζήτηση μας στο ελληνικό Κοινοβούλιο; Και το λέω με όλον τον σεβασμό, τον οποίο ξέρετε ότι έχω, προς τους εκλεκτούς συναδέλφους της Αξιωματικής Αντιπολίτευσης, γιατί εδώ μιλάμε για ένα ζήτημα το οποίο, προφανώς, ξεφεύγει από τα κομματικά στεγανά μιας κυβερνητικής παράταξης ή ενός κόμματος. Είναι ένα ζήτημα στο οποίο προστρέχουμε όλοι με πολύ μεγάλη προσοχή, με πολύ μεγάλη ένταση, με πολύ μεγάλη ανησυχία, και αφορά βεβαίως όλους μας.

Προσωπικά πηγαίνω με τον γιο μου στο γήπεδο. Δεν θέλω να γίνω ποτέ μέρος μιας πραγματικότητας η οποία, επαναλαμβάνω, μπορεί να δημιουργήσει από έναν ψυχολογικό μέχρι έναν σωματικό τραυματισμό. Και αυτό πρέπει να το αναδείξουμε όλοι με ένα σταθερό, επαναλαμβάνω, παιδαγωγικό μήνυμα από αυτόν τον χώρο που βρισκόμαστε προς όλη την κοινωνία. Δεν είναι θέμα ομάδος, δεν είναι θέμα πράσινου, κόκκινου, μαύρου, μπλε. Είναι θέμα που αφορά την ίδια την κοινωνική πραγματικότητα και ένα θέμα για το οποίο η Κυβέρνηση έχει κάνει μια τεράστια προσπάθεια να το προσεγγίσει. Τα πέτυχε όλα; Εγώ θα σας είμαι ειλικρινής πως όχι δεν τα πέτυχε όλα. Όμως, η αλήθεια είναι ότι τα βήματα που γίνονται είναι προς τη σωστή κατεύθυνση και αυτό είναι που θα έπρεπε να αναγνωρίζει και να υποστηρίζει κανείς.

Και η απουσία σταθερού παιδαγωγικού μηνύματος -και επιμένω προσωπικά- για το συγκεκριμένο ζήτημα είναι ένα θέμα που κάθε φορά μας οδηγεί στο να ανακυκλώνουμε την ίδια συζήτηση ακριβώς με τα ίδια επιχειρήματα.

Νομίζω ότι η πρωτοβουλία που αναλαμβάνει η Κυβέρνηση -και δεν νομίζω ότι χρειάζεται να πω κάτι επιπλέον, διότι όλα αυτά είναι γνωστά, όπως η ταυτοποίηση των εισιτηρίων και οι κάμερες, όπως βεβαίως και το πρόγραμμα «ΚΟΥΡΟΣ» που δημιουργεί μια άλλη διάσταση και αποτελεί κυβερνητική πρωτοβουλία- είναι προς τη σωστή κατεύθυνση και κανείς δεν θα μπορούσε να πει ότι δεν είναι προς τη σωστή κατεύθυνση. Και αυτό που ζητάει κανείς, στην πραγματικότητα είναι, επαναλαμβάνω, να μπορούμε να συνεννοούμαστε τουλάχιστον για αυτονόητα ζητήματα.

Από εκεί και πέρα, όπως αντιλαμβάνεστε, όταν δεν υπάρχει σταθερό μήνυμα από την Αντιπολίτευση, είναι μοιραίο η Κυβέρνηση να είναι ο πρωταγωνιστής των εξελίξεων. Μην αναρωτιέστε, λοιπόν, γιατί η Κυβέρνηση και ο Κυριάκος Μητσοτάκης απολαμβάνουν ουσιαστικά την εμπιστοσύνη της κοινής γνώμης.

Κύριε Ξανθόπουλε, μου έκανε εντύπωση νωρίτερα ο κ. Φάμελλος, διότι προσπάθησε να βρει το ένα και μοναδικό στοιχείο των δημοσκοπήσεων στο οποίο υπολείπεται η Κυβέρνηση. Δεν μίλησε, όμως, για τα άλλα στοιχεία των δημοσκοπήσεων. Και το λέω αυτό, όχι προφανώς γιατί οι δημοσκοπήσεις είναι η ουσία του θέματος, αλλά διότι αν κάποια στιγμή δεν καταφέρουμε να ξεπεράσουμε τον εαυτό μας και να συνεννοηθούμε, τουλάχιστον, για τα αυτονόητα και τα δεδομένα, είναι προφανές ότι και η πολιτική θα απαξιώνεται στα μάτια των πολιτών αλλά και για μικροκομματικούς λόγους δεν θα καταφέρουμε να φέρουμε το αποτέλεσμα το οποίο θέλουμε αλλά πολύ περισσότερο –και αυτό είναι το πιο σημαντικό απ’ όλα- δεν θα καταφέρουμε να εκπέμψουμε το βασικό μήνυμα που πρέπει να εκπέμψουμε προς όλη την ελληνική κοινωνία, ότι είμαστε εδώ για να πάρουμε σωστές αποφάσεις, να λάβουμε τα απαραίτητα μέτρα, να μην κινδυνεύσουν ξανά ζωές και η οπαδική αθλητική βία να μπει επιτέλους στο περιθώριο και να μπορέσουμε να δημιουργήσουμε μια πραγματικότητα, όπως, πραγματικά, την ονειρεύονται και όπως την αξιώνουν οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ξεκινώντας την τοποθέτησή μου ήθελα να πω ότι η αναφορά του Κοινοβουλευτικού Εκπροσώπου της Νέας Δημοκρατίας στις δημοσκοπήσεις παραπέμπει στην αγωνία του κυβερνώντος κόμματος...

**ΚΩΝΣΤΑΝΤΙΝΟΣ ΤΣΙΑΡΑΣ:** Ο κ. Φάμελλος έκανε αναφορά.

**ΓΕΩΡΓΙΟΣ ΠΑΠΑΗΛΙΟΥ:** Εσείς αναφερθήκατε, κύριε Τσιάρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, μην κάνετε διάλογο, σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** …για τις διαθέσεις των πολιτών, για τις προθέσεις του εκλογικού σώματος που σε λίγους μήνες θα ψηφίσει στις ευρωεκλογές.

Κύριε Πρόεδρε, κυρίες και κύριοι συνάδελφοι, όλα τα τελευταία χρόνια έχουν ληφθεί ή υποτίθεται ότι έχουν ληφθεί μέτρα για την αντιμετώπιση της αθλητικής, της οπαδικής βίας. Μάλιστα, κάθε φορά που λαμβάνει χώρα ένα βίαιο περιστατικό που συνδέεται άμεσα ή έμμεσα με τον αθλητισμό, το ποδόσφαιρο, το μπάσκετ αλλά και άλλα αθλήματα και προβάλλεται από τα μέσα μαζικής ενημέρωσης, η Κυβέρνηση σπεύδει να εξαγγείλει μέτρα και να νομοθετήσει. Όμως, νομοθετεί με επικοινωνιακούς όρους βάσει αποσπασματικών συνταγών που είτε έχουν θεσπιστεί και δεν εφαρμόστηκαν είτε εφαρμόστηκαν και κρίθηκαν αποτυχημένες και αναποτελεσματικές.

Σήμερα, λοιπόν, συζητείται άλλο ένα νομοσχέδιο της Κυβέρνησης της Νέας Δημοκρατίας που υποτίθεται ότι θα αντιμετωπίσει αποτελεσματικά τη βία. Σε αυτό το πλαίσιο επιβεβαιώνονται οι ανησυχίες και οι φόβοι μας για το ότι δεν υπάρχει πρόθεση της Κυβέρνησης να αντιμετωπίσει το θέμα με πληρότητα, σοβαρότητα υπευθυνότητα και εν τέλει να φθάσει στην πραγματική πηγή του προβλήματος, στην πραγματική αιτία του. Αυτό γίνεται διότι δεν επιχειρείται η αναζήτηση αυτής της πηγής, της πηγής της οπαδικής βίας που συνδέεται με μεγάλα ισχυρά συμφέροντα τα οποία έχουν στην ιδιοκτησία τους τις ΠΑΕ / ΚΑΕ και τα οποία ανταγωνίζονται σκληρά όχι μόνον και όχι, κυρίως, στον χώρο του αθλητισμού αλλά σε άλλα επιχειρηματικά πεδία.

Εν προκειμένω διατηρούνται οπαδικοί στρατοί για την προώθηση των συμφερόντων αυτών και ασκείται χυδαία προπαγάνδα μέσω αθλητικών οπαδικών μέσων μαζικής ενημέρωσης τα οποία φανατίζουν τους οπαδούς και υποθάλπουν τη βία.

Αν, λοιπόν, δεν αποκοπεί ο ομφάλιος λώρος μεταξύ των ΠΑΕ, των λεγόμενων «λεσχών φιλάθλων», δηλαδή των οπαδικών στρατών και των συγκεκριμένων μέσων μαζικής ενημέρωσης, τα μέτρα που προβλέπονται στο υπό κρίση νομοσχέδιο μπορεί να αμβλύνουν αλλά δεν πρόκειται να χτυπήσουν στη ρίζα της την οπαδική βία. Και, βέβαια, πρέπει να υπάρξει διαπαιδαγώγηση κατά της βίας για τους νέους ανθρώπους στα σχολεία και στους αθλητικούς χώρους. Μόνο σε αυτό το πλαίσιο τα προβλεπόμενα μέτρα μπορεί να καταστούν αποτελεσματικά.

Θα ήθελα να κάνω δύο επισημάνσεις για αρνητικά στοιχεία του συγκεκριμένου νομοσχεδίου. Η Ελληνική Αστυνομία επιφορτίζεται με περαιτέρω αρμοδιότητες, ευθύνες και έργο με τρόπο που τα στελέχη της να καθίστανται υπάλληλοι των ΠΑΕ / ΚΑΕ και να υποχρεούνται να διεκπεραιώνουν εργασίες που θα έπρεπε να αποτελούν ευθύνη των ΠΑΕ /ΚΑΕ, αναγκάζοντάς τες να προασπίζουν οι ίδιες την επένδυσή τους, τον χώρο τους.

Επιπλέον, βγάζει από το κάδρο των ευθυνών μέσα μαζικής ενημέρωσης, εφημερίδες, ιστοσελίδες, ραδιόφωνα, τηλεοπτικούς σταθμούς που έχουν καλλιεργήσει και συνεχίζουν να καλλιεργούν χυδαίες ακραίες συμπεριφορές προς άγραν κομματικής πελατείας. Καταργεί, λοιπόν, τις διατάξεις του ν.4326 που προβλέπουν κυρώσεις σε περιπτώσεις παρότρυνσης, υποκίνησης, ενθάρρυνσης και επιδοκιμασίας φαινομένων βίας τα οποία σχετίζονται με τον αθλητισμό εντός ή εκτός των αθλητικών χώρων.

Ως προς την τροπολογία που κατατέθηκε και η οποία προβλέπει τη διαδικασία αύξησης του κατώτατου μισθού και τη συγκεκριμενοποίησή της.

Κυρίες και κύριοι συνάδελφοι, παρά την αύξηση -η οποία θα έλεγα ότι είναι μηδαμινή και η οποία προβλέπεται να γίνει από τον Απρίλιο του 2024- εδώ και πάνω από ένα χρόνο οι μισθοί εξανεμίζονται κάθε μήνα λόγω της ακρίβειας που προκαλείται από την ασύδοτη αισχροκέρδεια στην αγορά την οποία η Κυβέρνηση επιτρέπει χωρίς να αντιδρά. Η απώλεια της αγοραστικής δύναμης των εργαζομένων φθάνει μέχρι και το 20%. Συνακόλουθα, η αύξηση όντας αναντίστοιχη των πραγματικών αναγκών δεν αντισταθμίζει τις απώλειες που οι μισθωτοί βιώνουν από τις υπερτιμήσεις βασικών αγαθών, από τις υψηλές τιμές της ενέργειας και από τα ενοίκια φωτιά. Σύμφωνα με τα στοιχεία της ΕΛΣΤΑΤ με τον κατώτατο μισθό αμείβονται περίπου εξακόσιες χιλιάδες εργαζόμενοι, όταν στη χώρα συνολικά εργάζονται περίπου δυόμισι εκατομμύρια άνθρωποι. Κατά συνέπεια, η ανακοινωθείσα αύξηση θα αφορά μόνον το 20% περίπου των εργαζομένων αφού μόνον αυτοί καλύπτονται από συλλογικές συμβάσεις εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απαιτείται -και αυτό δεν γίνεται από πλευράς Κυβέρνησης- η αποκατάσταση της συλλογικής αυτονομίας με την ενίσχυση του μηχανισμού των συλλογικών συμβάσεων εργασίας, όπως προτείνεται και στην ενδιάμεση έκθεση του Ινστιτούτου Εργασίας της ΓΣΕΕ με το συνδυασμό αύξησης των μισθών -πέραν του κατώτατου- και επέκτασης των κλαδικών συλλογικών συμβάσεων εργασίας, ώστε να ενισχυθεί η αγοραστική δύναμη των νοικοκυριών, των χαμηλών, μεσαίων εισοδημάτων και η προστασία βιοτικού επιπέδου τους.

Και τέλος, θα αναφερθώ στο θέμα της τροπολογίας που αφορά την αναστολή είσπραξης των απλήρωτων οφειλών από πλευράς Κυβέρνησης. Ο Πρωθυπουργός υπό την πίεση των αγροτικών κινητοποιήσεων, αναγκάστηκε να παραδεχτεί την ανικανότητα της Κυβέρνησής του –το λέω επιεικώς- λέγοντας ότι η εξαγγελία για την αναστολή είσπραξης των απλήρωτων οφειλών και των αποκοπών ηλεκτρικού ρεύματος σε πλημμυροπαθείς αγρότες της Θεσσαλίας που έγινε τον περασμένο Νοέμβριο δεν είχε δεν έχει ψηφιστεί ακόμη από τη Βουλή. Έσπευσε, λοιπόν, η Κυβέρνηση να καταθέσει τη σχετική τροπολογία αφού και ο Άγιος φοβερά θέλει.

Όμως, το πρόβλημα του αγροτικού κτηνοτροφικού ηλεκτρικού ρεύματος δεν περιορίζεται στους πλημμυροπαθείς αγρότες της Θεσσαλίας. Το ρεύμα αποτελεί στοιχείο του υπέρογκου κόστους παραγωγής και εκτροφής ζώων και αφορά στο σύνολο του αγροτοκτηνοτροφικού κόσμου ο οποίος αντιμετωπίζει πρόβλημα επιβίωσης.

Σε αυτό το πλαίσιο, εμείς ως ΣΥΡΙΖΑ - Προοδευτική Συμμαχία έχουμε προτείνει ένα σύνολο μέτρων που θα ανακουφίζουν βραχυμεσοπρόθεσμα τους αγρότες και κτηνοτρόφους, όπως τη θεσμοθέτηση μη καταβολής του ειδικού φόρου κατανάλωσης του αγροτικού πετρελαίου, τη μείωση της τιμής του ηλεκτρικού ρεύματος μέσω της επιβολής πλαφόν, την ενίσχυση για την αγορά λιπασμάτων και ζωοτροφών, τη μείωση του ΦΠΑ στα αγροεφόδια, τη χρηματοδότηση αγροτών κτηνοτρόφων με τη χορήγηση μικροπιστώσεων. Αυτά τα άμεσα μέτρα εφαρμογής και επιπλέον, η κανονικοποίηση της καταβολής των ενισχύσεων από τον ΟΠΕΚΕΠΕ, η ρύθμιση των αγροτικών κτηνοτροφικών δανείων και η ολοκλήρωση των διαχειριστικών σχεδίων βόσκησης όπως και η αντιμετώπιση ελληνοποιήσεων και νοθείας αλλά και άλλες παρεμβάσεις μέσω του ανασχεδιασμού του Εθνικού Στρατηγικού Σχεδίου στο πλαίσιο της ΚΑΠ και ο αναπροσανατολισμός των πολιτικών του Ταμείου Ανάκαμψης και Ανθεκτικότητας αλλά και η ανακατεύθυνση των σχετικών πόρων για την ανάπτυξη δημοσίων αγροτικών υποδομών….

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** …πρέπει να ενταχθούν σε ένα στρατηγικό σχέδιο ανασυγκρότησης της υπαίθρου που βρίσκεται στο περιθώριο της όποιας ανάπτυξης.

Οι δήθεν ανοιχτές πόρτες των Υπουργών -επειδή το ακούμε τελευταία- και του Πρωθυπουργού, αν δεν συνοδεύονται από ανοιχτά αυτιά, αν δεν συνοδεύονται από αποδοχή των δίκαιων αιτημάτων, όπως συμβαίνει από την έναρξη της θητείας της Νέας Δημοκρατίας, είναι κενά λόγια.

Νομίζω ότι οι αγρότες και οι κτηνοτρόφοι δεν θα πέσουν στην παγίδα της Νέας Δημοκρατίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Παρακαλώ πολύ να τηρείται ο χρόνος ομιλίας. Δεν γίνεται να φτάνουν τα δέκα λεπτά.

Καλείται στο Βήμα η κ. Παναγιώτα Γρηγοράκου, Βουλευτής του ΠΑΣΟΚ και μετά θα ακολουθήσει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

Παρακαλώ, κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Σήμερα το πρωί στη Λάγια του Δήμου Ανατολικής Μάνης, τελέστηκε επιμνημόσυνη δέηση για τον Αξιωματικό του Πολεμικού Ναυτικού Παναγιώτη Βλαχάκο, ο οποίος έπεσε την ώρα του καθήκοντος στα Ίμια. Ο ηρωισμός του είναι πάντοτε χαραγμένος στη μνήμη μας και αποτελεί παράδειγμα για τις νεότερες γενιές.

Σήμερα, λοιπόν, δεν κατάφερα να είμαι στη Μάνη, διότι εδώ στο ελληνικό Κοινοβούλιο συζητιέται ένα νομοσχέδιο το οποίο αφορά την οπαδική βία η οποία αφορά σε πάρα πολύ μεγάλο βαθμό την ελληνική κοινωνία. Όταν θέλουμε να πούμε σε κάποιον ή κάποια ότι μιλάει με τρόπο προσβλητικό, ότι έχει συμπεριφορά ανάγωγη, ότι πολλές φορές ίσως είναι και επικίνδυνος και έχει ανάρμοστη συμπεριφορά του λέμε ότι εδώ δεν είναι γήπεδο. Ακριβώς, λοιπόν, αυτή η φράση συμπυκνώνει το φορτίο των εμπειριών μας, καταγράφει και σηματοδοτεί τα βιώματα της κοινωνίας μας. Αυτή μάλιστα η φράση μιλάει για το φαινόμενο της βίας και της παραβατικότητας στα γήπεδα, μαρτυρώντας πως ούτε κάτι καινούργιο είναι ούτε όμως και κάτι άγνωστο. Κάθε άλλο μάλιστα.

Ήταν, όμως, οι άδικες δολοφονίες τριών νεαρών συνανθρώπων μας -του Άλκη Καμπανού, του Μιχάλη Κατσουρή και του Γιώργου Λυκερίδη- που φαίνεται να κινητοποίησαν την Κυβέρνηση. Βέβαια, είναι σαφές πως αυτή η αφετηρία της κινητοποίησης είναι λάθος. Είναι ακριβώς αυτό που μας φέρνει σήμερα εδώ να ξανασυζητούμε για μέτρα που ήδη έχουν θεσμοθετηθεί, ωστόσο, όμως, ουδέποτε έχουν εφαρμοστεί στην πράξη.

Ο Υπουργός, κατά τη διάρκεια της Επιτροπής Μορφωτικών Υποθέσεων, υποστήριξε πως πρόκειται για ένα νομοσχέδιο το οποίο έρχεται ως επείγον για να καλύψει τις ρωγμές, τις παραλείψεις, να κλείσει τις χαραμάδες και ουσιαστικά να άρει όλα εκείνα τα εμπόδια τα οποία έχουμε συναντήσει κατά την εφαρμογή των όσων έχουν κατά καιρούς θεσμοθετηθεί. Καμμία αντίρρηση. Ωστόσο, αυτό το οποίο πρέπει να ξέρουμε είναι ότι τελικά δεν πρόκειται για μία καινοτομία, ούτε για κάποια μεταρρύθμιση.

Η κριτική μας στο νομοσχέδιο αυτό ξεκινάει από το επείγον και την απουσία διαβούλευσης πάνω σε ένα θέμα που όλοι συμφωνούμε πως χρήζει διακομματικής συνεννόησης και συναίνεσης. Διότι, για να αντιμετωπιστεί η οπαδική βία, αφετηρία και βάση οποιασδήποτε νομοθετικής προσπάθειας αποτελεί η πολιτική βούληση καθώς και η αναγνώριση και ανάλυση αυτού του φαινομένου σε βάθος. Είναι ένα φαινόμενο που όλοι γνωρίζουμε ότι δεν αφορά μόνο την Ελλάδα αλλά αφορά και πάρα πολλές χώρες της Ευρωπαϊκής Ένωσης. Αποτελεί και σοβαρή παθογένεια της κοινωνικής πραγματικότητας καθώς συνδέεται με τη νεανική παραβατικότητα και επομένως με την οικογένεια, το σχολείο και, βέβαια, με τα αδιέξοδα και κυρίως τις προκλήσεις που διαμορφώνονται για τους νέους σε κάθε εποχή.

Η κουλτούρα της βίας στην εποχή μας έχει άλλα χαρακτηριστικά. Πρόκειται για μια κουλτούρα η οποία καθημερινά διαμορφώνεται και ενισχύεται άλλοτε μέσα από στίχους τραγουδιών που συγκινούν τους νέους, άλλοτε μέσα από βίντεο βίαια τα οποία παρακολουθούν οι νέοι μέσω των σόσιαλ μίντια και άλλοτε με τη σιωπηλή αποδοχή κακοποίησης και του μπούλινγκ στον πιο αδύναμο ή τον λιγότερο ικανό στο σχολείο. Οι ψυχολόγοι παρατηρούν πως στο δίπολο απογοήτευση-επιθετικότητα, στην ουσία η επιθετικότητα είναι αποτέλεσμα της απογοήτευσης για την αποτυχία των προσπαθειών ή την παρεμπόδιση των στόχων κάποιου ατόμου.

Κυρίες και κύριοι της Κυβέρνησης, το νομοσχέδιο κινείται στη σωστή κατεύθυνση, αλλά η θέση του ΠΑΣΟΚ είναι πως δεν αντιμετωπίζει το πρόβλημα της αθλητικής βίας συνολικά. Παρατηρούμε στην ουσία ότι συνεχίζετε να κινείστε μέσα στις απλουστευτικές και σχηματικές λογικές της μηδενικής ανοχής και των σκληρών μέτρων. Διότι, για τρίτη φορά μέσα σε ένα έτος εξαγγέλλετε μέτρα κατά της οπαδικής βίας χωρίς επί της ουσίας να φέρνετε τίποτα καινούργιο.

Περιορίζεστε και εδώ, όπως και σε πάρα πολλά άλλα νομοσχέδια, σε επικοινωνιακά πυροτεχνήματα που πολύ φοβάμαι πως δεν θα μπορέσουν να αποτρέψουν ένα επόμενο χτύπημα κάποιων χούλιγκανς που θα ξεφύγουν και πάλι από τα βλέμματα των καμερών. Διότι, ξέρετε πως όσο εξελίσσεται η τεχνολογία και όπως αντίστοιχα εξελίσσονται και τα συστήματα ασφαλείας, άλλο τόσο εξελίσσονται και οι μέθοδοι των χούλιγκαν όταν θέλουν να προκαλέσουν διάφορες παράνομες συμπεριφορές. Αποφεύγετε, δηλαδή, στην ουσία και τα ουσιαστικά μέτρα πρόληψης της οπαδικής βίας και τα αποτελέσματα είναι άλλωστε γνωστά.

Με την πράξη νομοθετικού περιεχομένου του άρθρου 1 του νομοσχεδίου αφ’ ενός τιμωρήθηκαν οριζόντια όλοι οι φίλαθλοι με ό,τι αυτό συνεπάγεται για εκείνους που έχουν συνδέσει την ύπαρξή τους με το γήπεδο και τον αθλητισμό, αφ’ ετέρου μετατρέψατε τελείως αδόκιμα μία ποινή που αφορούσε τις ομάδες σε μέτρα αντιμετώπισης της βίας. Και κλείσατε, λοιπόν, τα γήπεδα για να ετοιμαστούν για το συγκεκριμένο νομοθετικό πλαίσιο. Και τα ανοίγετε τα γήπεδα. Ωστόσο δεν είμαστε έτοιμοι. Άρα, λοιπόν, τι μπορεί να υποθέσει ο ελληνικός λαός; Μήπως τελικά πρόκειται για ακόμα μία επικοινωνιακή φιέστα όπως αυτές στις οποίες μας έχετε συνηθίσει στην Κυβέρνηση της Νέας Δημοκρατίας;

Στο συζητούμενο νομοσχέδιο για άλλη μια φορά τοποθετείτε και περιορίζετε την οπαδική βία μέσα στους αθλητικούς χώρους, παρ’ ότι η πραγματικότητα διαψεύδει με εκκωφαντικό τρόπο αυτή σας την προσέγγιση. Αποφεύγετε και πάλι να μιλήσετε για την οργανωμένη οπαδική βία η οποία εμφανίζεται ως εγκληματική οργάνωση εκτός των γηπέδων με παράλληλες εγκληματικές δραστηριότητες. Καμμία διάταξη του υπό συζήτηση νομοσχεδίου δεν βλέπει αυτή την παράμετρο. Προτεραιότητα λέτε πως είναι τα ασφαλή γήπεδα για τον κάθε φίλαθλο και τον κάθε οικογενειάρχη. Το θέμα είναι, όμως, ότι ο αγώνας δεν ξεκινάει και δεν τελειώνει μέσα στο γήπεδο. Πρέπει ένας οικογενειάρχης, ένας φίλαθλος να πάει ασφαλώς στο γήπεδο, να δει τον αγώνα αλλά να γυρίσει με εξίσου ασφάλεια στο σπίτι του. Αυτό, πραγματικά, πρέπει να είναι το διακύβευμα κάθε νομοσχεδίου, η ασφάλεια του πολίτη.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Με το συζητούμενο νομοσχέδιο δημιουργείται ένα πλαίσιο δρακόντειων μέτρων που εδώ είμαστε να δούμε τελικά τι θα γίνει με την εφαρμογή τους. Παρ’ όλα αυτά, όμως, γνωρίζουμε και συμφωνούμε όλοι πως, δυστυχώς, το πρόβλημα της αθλητικής βίας θα παραμείνει. Και θα παραμείνει γιατί πρόκειται για ένα πρόβλημα πολυεπίπεδο που ούτε αρχίζει ούτε τελειώνει μέσα στα γήπεδα, που ούτε μπορεί να αντιμετωπιστεί όταν προσπαθούμε συνεχώς να κάνουμε την καταστολή. Τι γίνεται με το κομμάτι της πρόληψης; Μιλάμε για την πρόληψη, για προληπτικά μέτρα τα οποία, πραγματικά,θα μπορέσουν να βοηθήσουν στην αποφυγή τέτοιων φαινομένων. Απαιτείται επένδυση στην παιδεία, στην εκπαίδευση, γιατί πρέπει να μιλήσουμε για παρεμβάσεις σε όλες τις βαθμίδες της εκπαίδευσης με προβολή θετικών προτύπων αλλά και την ενεργοποίηση αναγνωρισμένων αθλητών, διότι μόνο με ουσιαστικές και συνεχείς παρεμβάσεις στην κρίσιμη και ευαίσθητη ηλικία θα διαμορφωθούν διά βίου στάσεις και συμπεριφορές υψηλής κοινωνικής, παιδαγωγικής και αθλητικής ευθύνης.

Όλοι συμφωνούμε πως η βία στον αθλητισμό είναι πάνω και πέρα από τα κόμματα. Γι’ αυτό και το ΠΑΣΟΚ θα ψηφίσει υπέρ του συγκεκριμένου νομοσχεδίου. Ωστόσο, αυτό το οποίο περιμένουμε είναι η πραγματική πρωτοβουλία της ελληνικής Κυβέρνησης για συζήτηση, για διαβούλευση πάνω σε αυτό το μείζον ζήτημα για την ελληνική κοινωνία.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γρηγοράκου.

Επόμενος ομιλητής είναι ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κρίμα που δεν πρόλαβα τον κ. Τριαντόπουλο!

Θα έρθω σε σας, κύριε Βρούτση, σε πολύ λίγο. Θα ξεκινήσω με κάτι άλλο και θα έρθω αμέσως στο νομοσχέδιο για να δούμε και τη σημασία της πολιτικής, της προσφοράς των πολιτικών, των κομμάτων, των παρατάξεων.

Διαβάζω τις σημερινές δηλώσεις του κ. Τριαντόπουλου που αφορούν στις καταστροφές που υπέστησαν οι αγρότες, οι κτηνοτρόφοι, οι αλιείς ιδίως στις περιοχές που επλήγησαν από τη θεομηνία στη Λάρισα και λέει ότι σε επτά με δέκα μέρες από τη μέρα που θα κάνουν αίτηση θα λάβουν έως 10.000 ευρώ.

Θα σας πω το εξής: Ένας Ευρωβουλευτής της Ελληνικής Λύσης, ο Μανώλης Φράγκος, ένα κόμμα του 4,5%, να δείτε τι μπορεί να προσφέρει στην πατρίδα για πολλοστή φορά.

Κύριε Βρούτση, εάν εμείς μπορούμε να προσφέρουμε αυτό που θα σας πω τώρα –γιατί έχω την απάντηση της Ευρωπαϊκής Επιτροπής σε ερώτημα του Ευρωβουλευτή μας- με το 4,5%, φανταστείτε τι θα προσφέραμε αν είχαμε 41%. Είναι κάτι που δεν κάνετε εσείς ως παράταξη. Τι ρωτήσαμε την Ευρωπαϊκή Επιτροπή με αφορμή τις ζημιές; Γι’ αυτό ήθελα να προλάβω τον κ. Τριαντόπουλο. Επειδή οι καταστροφές είναι ανυπολόγιστες –δείτε τι ενδιαφέρον έχει- και επειδή οι αγρότες πρέπει να παραμείνουν στη γη εκεί και για να γίνει αυτό πρέπει να δοθεί κάποιο πλεονέκτημα στην παραγωγή, αλλιώς δεν πρόκειται να μείνουν αυτοί οι άνθρωποι εκεί, τι τους είπαμε εμείς; Μιλάμε για εκμηδένιση φόρου που αποτελεί ένα πάρα-πάρα πολύ σημαντικό πλεονέκτημα για να ξεκινήσουν άμεσα την οικονομική τους δραστηριότητα.

Για τα νησιά του Αιγαίου με λαθρομετανάστες αποδόθηκε η έκπτωση φόρου. Εκεί δεν το κάνουμε που είναι οι πληγείσες περιοχές που υποφέρουν οι αγρότες μας. Άδικο; Τελείως. Ρατσιστικό έναντι των Ελλήνων; Εντελώς.

Και τι απαντά η Ευρωπαϊκή Επιτροπή στον Μανώλη Φράγκο; Δύο προγράμματα έχουν συζητηθεί με την επιτροπή για ενίσχυση της Θεσσαλίας και λέει ότι η επιτροπή ενημερώνει ότι λόγω της καταστροφής μπορούν να δοθούν 200.000 ευρώ ανά δικαιούχο. Ανά δικαιούχο! Αυτές οι χορηγίες μπορούν να δοθούν μέσα από τη φοροαπαλλαγή που προτείναμε εμείς ως Ελληνική Λύση μέσω του Ευρωβουλευτή μας, του Μανώλη Φράγκου, ώστε να μην υπάρχει άμεση βοήθεια από την Κυβέρνηση, δηλαδή η πελατειακή εμπλοκή του κράτους «σου δίνω πέντε, σου δίνω δέκα, σε κρατάω λάφυρο να με ψηφίσεις στις επόμενες εκλογές» και πάει λέγοντας.

Αυτή είναι η απάντηση της Κομισιόν. Παρακαλώ τις εναπομείνασες και τους εναπομείναντες Βουλευτές στην Αίθουσα αυτή που εκπροσωπεί τα κόμματά σας να τα δουν. Θα τα καταθέσουμε εμείς σήμερα, εγώ τώρα αυτή τη στιγμή, στα Πρακτικά της Βουλής. Είναι η ερώτηση του Μανώλη Φράγκου, του Ευρωβουλευτή μας, και η απάντηση της Κομισιόν. Έως 200.000 ευρώ ανά δικαιούχο! Και δίνετε διχίλιαρα και τριχίλιαρα αυτή τη στιγμή στους Έλληνες αγρότες. Είναι μία τεράστια αποκάλυψη η οποία έγινε πριν από λίγη ώρα.

Σας τα καταθέτω για τα Πρακτικά τώρα και παρακαλώ να διανεμηθούν στους συναδέλφους.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελληνική Λύση με τον έναν Ευρωβουλευτή, με το 4,5%! Αυτή είναι η προσφορά στην πατρίδα! Αυτό είναι το νόημα μιας παράταξης να υπάρχει και να προσφέρει. Δεν έχει νόημα να ερχόμαστε εδώ και να διαβάζουμε ένα κείμενο των επιστημονικών συνεργατών και να φεύγουμε. Αυτό θα πει πολιτική και προσφέρω στην πατρίδα. Αυτό προσφέρει η Ελληνική Λύση και γι’ αυτό ο κόσμος την αγκαλιάζει!

Κύριε Βρούτση, πάμε τώρα στα δικά σας. Υπήρχε μια ταινία παλιά, η «Ημέρα της Μαρμότας». Είναι ένας τύπος ο οποίος είναι εγκλωβισμένος και ζει κάθε μέρα την ίδια μέρα μέχρι που τρελαίνεται. Κάθε μέρα, ο τύπος ξυπνάει –μετεωρολόγος ήταν- και ζει την ίδια μέρα. Βγαίνει από το σπίτι του, βλέπει το ίδιο αυτοκίνητο να περνάει, το ίδιο σκυλάκι να γαβγίζει, το ίδιο ποδήλατο. Η «Ημέρα της Μαρμότας», τρέλα κανονική. Τρελάθηκε ο άνθρωπος!

Αυτό ζούμε εμείς εδώ μέσα. Βλέπω πρόσωπα γνωστά εκεί πίσω που ήταν του Υπουργείου σας, πριν αναλάβετε εσείς, δηλαδή το 2019, το 2020, το 2021. Στις επιτροπές τα λέγαμε, εδώ τα λέγαμε. Νομοσχέδια ήρθαν, νέες διατάξεις ήρθαν, Αυγενάκης, νόμος, κάμερες.

Βρήκα ένα δημοσίευμα, κύριε Υπουργέ –σας το έχω ξαναπεί- το 2003 επί ΠΑΣΟΚ που λέει «Μπαίνουν κάμερες στα γήπεδα».

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Το 2005 ήταν.

**ΚΩΝΣΤΑΝΤΙΝΟΣ ΧΗΤΑΣ:** Το 2005 ήταν; Το 2005. Δεν σας τιμά ως άνθρωπο που έχει διοικήσει τη χώρα αυτή. Έχουμε 2024! Είκοσι χρόνια τώρα και σήμερα νομοθετούμε να μπουν κάμερες στα γήπεδα! Καταλαβαίνετε τώρα για τι μιλάμε; Απίστευτα πράγματα! Είκοσι χρόνια να μπουν κάμερες! Το συζητάμε ακόμα να μπουν κάμερες! Και τι κάνουμε σήμερα εδώ; Νομοθετούμε για να λύσουμε προβλήματα τα οποία θα έλυνε το προηγούμενο νομοσχέδιο που νομοθετήσατε ως Υπουργείο όχι εσείς αλλά ο προκάτοχός σας ο οποίος πήρε ένα άλλο νομοσχέδιο το οποίο θα έλυνε τα προβλήματα τα οποία δεν λύθηκαν ποτέ!

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Και μιλάμε για επεισόδια. Μάλιστα. Κλείσαμε τα γήπεδα. Τα επεισόδια έγιναν εκτός γηπέδου! Δεν έγιναν τα επεισόδια μέσα σε γήπεδο! Όλα εκτός έγιναν! Όλα εκτός!

Και ξέρετε ποιο είναι το πρόβλημα, κύριε Υπουργέ; Το πρόβλημα είναι πως για όλα όσα έχουν γίνει εκτός γηπέδων, όπου χάθηκαν ζωές, δεν βρήκαμε τους δράστες. Μας ξέφυγαν! Κλείσαμε τα γήπεδα κι ερχόμαστε ως σερίφηδες τώρα και λέμε ότι θα λύσουμε το πρόβλημα. Κρατήστε μικρό καλάθι θα εκτεθείτε πολιτικά. Μη νομίζετε ότι θα λύσετε το πρόβλημα. Δεν θα το λύσετε. Δεν έχω μαντικές ικανότητες. Εμπειρία λέγεται αυτό. Δεν θα το λύσετε, και όχι γιατί δεν θέλετε. Άντε, εμείς είμαστε καλοπροαίρετοι. Δεν λέμε ότι δεν θέλετε. Θέλετε αλλά δεν μπορείτε. Δεν μπορείτε. Δεν μπορείτε γιατί τα αφεντικά των ομάδων έχουν κανάλια. Τα αφεντικά των ομάδων είναι πλοιοκτήτες, κάνουν το εμπόριο πετρελαίου, είναι μεγάλα οικονομικά κεφάλαια της χώρας, έχουν μεγάλους μιντιακούς ομίλους, έχουν και ομάδες για να έχουν δύναμη. Δεν μπορείτε. Και να θέλετε, δεν μπορείτε! Τι δεν καταλαβαίνετε; Τίποτα δεν θα κάνετε. Απολύτως τίποτα!

Τον Αύγουστο –ξαναλέω- δολοφονήθηκε ένας νέος άνθρωπος στη Νέα Φιλαδέλφεια. Πιάστηκαν οι δράστες; Όλοι οι Κροάτες βγήκαν έξω. Αφέθηκαν ελεύθεροι. Όλοι οι Κροάτες αφέθηκαν ελεύθεροι! Ακόμα ψάχνουν! Σε κατοικημένη περιοχή με δεκάδες κάμερες δεν βρήκαμε ποιος έκανε το έγκλημα! Αστυνομικός, φάκελοι, πήγατε εκεί στον Άρειο Πάγο παραδώσατε υπόπτους. Πού είναι; Πιάσατε κάποιον και τον πιτσιρικά τον δολοφόνο του αστυνομικού; Τίποτα! Έχουν καταγραφεί τόσα και τόσα –οπαδικές συμπλοκές στους δρόμους, επιθέσεις σε διαιτητές, σε ανθρώπους του ποδοσφαίρου, επιθέσεις σε δημοσιογράφους- και ποτέ δεν βρίσκεται ο δράστης για να πληρώσει! Ποτέ! Και αυτό είναι το πρόβλημα!

Δεν έχουμε έλλειψη νόμων, κύριε Υπουργέ, μια χαρά είναι οι νόμοι που έχουμε. Εάν εφαρμόζονταν οι νόμοι και υπήρχε μία πολιτεία η οποία θα έκλεινε μέσα αυτά τα καθάρματα δεν θα άνοιγε ρουθούνι! Όταν, λοιπόν, ξέρει κάποιος που θα πετάξει το μπουκάλι ότι δεν θα ξαναπάει στο γήπεδο και θα μπει στη φυλακή δεν θα το ξανακάνει. Έχει περάσει ενάμισης μήνας από την τραγωδία στου Ρέντη, έχουν κλείσει τα γήπεδα περίπου ενάμιση μήνα. Τι έχει γίνει; Πείτε μας λίγο τι θα αλλάξει. Θα βάλετε κάμερες; Δεν βάλατε στη Λιβαδειά ή στο γήπεδο της Λαμίας. Πού θα τις βάλετε τις κάμερες; Δεν υπάρχουν ούτε σκέπαστρα δεν υπάρχει τίποτε, πού θα τις βάλετε; Με κολόνες; Να το θυμηθείτε πως θα οδηγηθείτε σε απόλυτο φιάσκο.

Σας άκουσα επίσης να λέτε ότι όλη η Ευρώπη έχει ονομαστικό εισιτήριο. Καμμία χώρα δεν έχει αυτή την ταυτοποίηση που πάτε να κάνετε εσείς. Τι έχουν; Ας πούμε πως θέλω να πάω εγώ να δω ένα ματς στο Μάντσεστερ. Πολύ ωραία. Θα μπω ηλεκτρονικά, θα βάλω το εισιτήριό μου το οποίο θα λέει επάνω Χήτας Κωνσταντίνος και έτσι θα μπω μέσα στο γήπεδο. Δεν μου κάνει ταυτοποίηση. Δεν τους νοιάζει και ξέρετε γιατί; Γιατί εάν εγώ που μπήκα στο Ντόρτμουντ για να δω τον αγώνα Ντόρτμουντ - Χόφενχάϊμ ή οπουδήποτε αλλού θα πάρω και θα πετάξω το μπουκαλάκι της μπύρας που πίνω εκείνη την ώρα, σε τριάντα δευτερόλεπτα θα έχουν έρθει και θα με έχουν πάρει «τσιμπητό». Σε τριάντα δευτερόλεπτα! Είτε λέγομαι Χήτας είτε λέγομαι Πανίκας δεν τους νοιάζει. Με έχουν πιάσει και δεν ξαναμπαίνω στο γήπεδο.

Εδώ όμως τι γίνεται; Ορδές βαρβάρων, κροτίδες, φωτοβολίδες, βεγγαλικά, έχουν απ’ όλα και δεν γίνεται τίποτα. Και που έχει κάμερες; Το Καραϊσκάκη δεν έχει κάμερες που πέταξαν κάτι σε έναν παίκτη του Παναθηναϊκού; Και επειδή έχει κάμερες; Γιατί δεν τον «τσίμπησαν» αυτόν τον φίλαθλο; Έχει κάμερες, ορίστε, πιάστε τον!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, κύριε Πρόεδρε. Δείξτε μία ευαισθησία δεν έχουμε ομιλητές και εμείς σήμερα.

Ευχαριστώ πολύ.

Αυτή είναι η ουσία του πράγματος. Γι’ αυτό έξω δεν έχουμε τέτοια φαινόμενα και εδώ έχουμε.

Να πω και κάτι άλλο, κύριε Υπουργέ, κύριε Γενικέ Γραμματέα. Δεν ξέρω ποιος από τη νομοθετική το έχει βάλει αυτό μέσα. Μιλάμε για τη ΔΕΑΒ που είναι ένας κρατικός οργανισμός, μια αρχή ας πούμε ανεξάρτητη –ο Θεός να την κάνει ανεξάρτητη, γιατί η Κυβέρνηση βάζει αυτούς που θέλει μέσα- και θα τιμωρεί η ΔΕΑΒ το ποδόσφαιρο; Προβλέπεται, δηλαδή, ότι η Διαρκής Επιτροπή Καταπολέμησης της Βίας – μια δήθεν Ανεξάρτητη Αρχή η οποία ορίζεται από τον Υπουργό θα επιβάλει ποινές στις ΠΑΕ όποτε το κρίνει αυτή. Κρίνει, δηλαδή, η ΔΕΑΒ ότι πετάχτηκε ένα μπουκάλι –προσέξτε, γιατί έχει σημασία αυτό- θα τιμωρεί η ΔΕΑΒ. Βάζετε, δηλαδή, την ΔΕΑΒ, ανεξάρτητα από τα δικαιοδοτικά όργανα του ποδοσφαίρου που είναι η αθλητική δικαιοσύνη και οι εν ενεργεία δικαστές τους οποίους εμμέσως αμφισβητείτε και δεν εμπιστεύεστε. Το αυτοδιοίκητο του ποδοσφαίρου. Θα εκπέσει αυτό, δεν πρόκειται να προχωρήσει σας το λέω. Εάν το είπατε και το συζητήσατε -θέλω μία δέσμευση από εσάς- με την Super League και την ΕΠΟ, με τον κ. Λυσάνδρου και τον κ. Μπρατάκο. Εάν σας είπαν ο κ, πείτε μου ότι είπαν ο κ. Εάν σας είπαν όχι, πείτε μου ότι σας είπαν όχι. Δεν πρόκειται να εφαρμοσθεί αυτό. Θα έρθει η FIFA θα μας επιβάλει ποινές, μπορεί να αποβάλει δικές μας ομάδες, την Εθνική Ομάδα, μπορεί να βάλει πρόστιμα. Δεν μπορεί μια αρχή κρατική να τιμωρήσει και να παρέμβει στο αυτοδιοίκητο του ποδοσφαίρου. Τι δεν καταλαβαίνετε; Δεν γίνεται.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Νομοθετείτε, δηλαδή, κάτι το οποίο δεν μπορεί να εφαρμοστεί. Το καταλαβαίνετε; Αυτό τώρα ή είναι έλλειψη γνώσης ή σιγουριά για κάτι το οποίο δεν πρόκειται να γίνει και να το ξέρετε πως δεν θα γίνει.

Κάντε κάτι ακόμη. Εφαρμόστε τους νόμους. Να συλλαμβάνετε επιτόπου οποιονδήποτε ταραξία και κλείστε τον μέσα. Να δουν ότι υπάρχει εφαρμογή του νόμου και να μην μπορούν να ξανακάνουν τίποτε. Κατά τα άλλα, κύριε Υπουργέ, γεροί να είμαστε τα χρόνια θα περνάνε και εδώ θα είμαστε και θα λέμε ότι ήρθε η ώρα να πατάξουμε τη βία. Και θα μιλάμε και θα μιλάμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Χήτα.

Καλείται στο Βήμα η κ. Θεανώ Φωτίου, Βουλευτής της Νέας Αριστεράς.

Θα ακολουθήσει ο κ. Αλέξανδρος Μαρκογιαννάκης, η κ. Αικατερίνη Παπακώστα και η κ. Σοφία Ασημακοπούλου.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Βουλή καλείται σήμερα να ψηφίσει ένα ανεπαρκές, αντιεπιστημονικό, αντικοινωνικό και αναποτελεσματικό νομοσχέδιο για την οπαδική βία ως συνέχεια μιας πράξης νομοθετικού περιεχομένου την οποία φέρατε ενώ η Βουλή ήταν ανοιχτή και νομοθετούσε στις 4/11, για καθαρά επικοινωνιακούς λόγους, και ενώ συζητιέται μια βδομάδα τώρα αυτό το νομοσχέδιο στις επιτροπές και σήμερα εδώ και όλα τα μέσα μαζικής επικοινωνίας τηρούν άκρα του τάφου σιγή.

Πού είναι ο κ. Τσιάρας που μας λέει γιατί δεν μιλάει η Αντιπολίτευση για το νομοσχέδιο και λέει άλλα πράγματα να τον ρωτήσω γιατί κανένα μέσο μαζικής ενημέρωσης –εφημερίδες, τηλεοράσεις- δεν λέει κουβέντα για το συγκεκριμένο νομοσχέδιο; Δεν αφορά κανέναν και καθόλου εάν ο νέος νόμος αποτρέπει την επέλαση -όπως λέτε- ντόπιων και Κροατών φασιστών, με θύμα τον φίλαθλο της ΑΕΚ Μιχάλη Κατσούρη ή στου Ρέντη με θύμα τον αστυνομικό Γιώργο Λυγγερίδη για επεισόδια εκτός γηπέδου σε αγώνα βόλεϊ γυναικών; Δεν αναρωτιέται κανένας έγκυρος δημοσιογράφος γιατί δεν απέφερε αποτελέσματα ο νόμος του 2022 της Νέας Δημοκρατίας, ο αυστηρότερος στην Ευρώπη, με επαναφορά του ιδιώνυμου για παραβιάσεις οπαδικής βίας; Αναρωτιέται κανένας έγκριτος δημοσιογράφος τι έγινε; Με πλήθος προληπτικών μέτρων που δεν εφαρμόστηκαν ποτέ, όπως παρουσία στο αστυνομικό τμήμα την ημέρα του αγώνα, απαγόρευση εισόδου και τα λοιπά. Τα ξέρετε όλα. Γιατί αυτή η άκρα του τάφου σιωπή αυτές τις μέρες, λοιπόν, από τα μέσα μαζικής επικοινωνίας;

Αλήθεια, για πέστε μου εσείς που τα ξέρετε, κύριε Υπουργέ, σε ποιες ευρωπαϊκές χώρες οι ιδιοκτήτες των ομάδων είναι ταυτόχρονα ιδιοκτήτες τηλεοπτικών σταθμών, εφημερίδων, ηλεκτρονικού Τύπου, στοιχηματικών εταιριών, κατασκευαστικών εταιριών και άλλων εταιρειών που συναλλάσσονται με το δημόσιο και τα λοιπά; Μήπως γι’ αυτό η σιωπή; Και μήπως γι’ αυτό ποτέ δεν τόλμησε η Κυβέρνηση της Νέας Δημοκρατίας να αγγίξει το ίδιο το σύστημα του επαγγελματικού αθλητισμού, να προχωρήσει σε δομικές αλλαγές και διαρθρωτικές μεταρρυθμίσεις; Ποτέ η Νέα Δημοκρατία δεν θέλησε να χαλάσει τις παγιωμένες ισορροπίες συμφερόντων μέσα στον επαγγελματικό αθλητισμό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρία Φωτίου…

**ΘΕΑΝΩ ΦΩΤΙΟΥ:** Κύριε Υπουργέ, δεν θα με κόβετε όποτε θέλετε εσείς. Σεβασμό σε εμένα θα έχετε. Θα με ακούσετε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Με όλον τον σεβασμό, πέντε χρόνια αυτά που λέτε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αν θέλετε παίρνετε μετά τον λόγο.

**ΘΕΑΝΩ ΦΩΤΙΟΥ:** Αυτά που έχετε κληρονομήσει από τον κ. Γεωργιάδη να τα σταματήσετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Θυμάστε τι έγινε…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, αφήστε την ομιλήτρια να μιλήσει. Μη διακόπτετε.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Μερικά πράγματα πονάνε.

Ποτέ, λοιπόν, δεν υλοποιήθηκε μια ολιστική προσέγγιση με χαρακτηριστικά συμπερίληψης των νέων, των φιλάθλων, με παιδαγωγικές λειτουργίες, με συμμετοχικότητα. Ποτέ δεν ασχολήθηκε σοβαρά με τους επαγγελματίες αθλητές, ποδοσφαιριστές ή άλλους επαγγελματίες των άλλων ομαδικών αθλημάτων. Τους έχετε ή δεν τους έχετε απλήρωτους πολλούς από αυτούς;

Επομένως οι δύο πυλώνες που συνιστούν ακριβώς το θέμα που συζητάμε, δηλαδή ο επαγγελματίας αθλητής από τη μία και ο φίλαθλος από την άλλη και η σχέση τους, για εσάς είναι κάτι εντελώς ξένο. Δεν υπάρχει αυτή η σχέση.

Φτάσαμε, λοιπόν, στο σημείο ο αθλητισμός να διοικείται ουσιαστικά από την Αστυνομία. Έτσι κι αλλιώς το ελληνικό κράτος έχει εδώ και δεκαετίες μετατραπεί σε ουσιαστικό συνεταίρο των αθλητικών ανώνυμων εταιρειών. Πόσες φορές δεν έχει πληρώσει τα σπασμένα; Δεν εξαιρώ καμμία κυβέρνηση, ούτε και του ΣΥΡΙΖΑ. Πόσες φορές οι ποδοσφαιριστές δεν έχουν μείνει απλήρωτοι; Πόσες δικαστικές υποθέσεις εκκρεμούν ως προς αυτό; Πόση ασυδοσία μπορεί πια να γίνει ανεκτή;

Μας παρουσιάζονται σήμερα ως νέες αλλαγές, πρώτον η λέσχη φιλάθλων, δεύτερον οι κάμερες στα γήπεδα, τρίτον τα ηλεκτρονικά εισιτήρια που ήταν θεσμοθετημένα εδώ και τα τρία δεκαετίες τώρα; Οι κάμερες μάλιστα ήταν από την εποχή Ορφανού. Όλοι θυμόμαστε το σκάνδαλο με τη χρηματοδότησή τους από το κράτος τότε. Μήπως το ξεχάσαμε;

Την ίδια στιγμή, λοιπόν, που στην Ελλάδα συμβαίνουν αυτά, στην υπόλοιπη Ευρώπη ασχολούνται με τα εξής θέματα: Πρώτον, πώς θα επιβάλουν όρους ανταποδοτικότητας από τον επαγγελματικό αθλητισμό στον αθλητισμό βάσης στο πλαίσιο της αλληλεγγύης. Δεύτερον, θεσπίζουν μέτρα για τη συμμετοχή των φιλάθλων στη διακυβέρνηση των συλλόγων, ελέγχουν και παίρνουν μέτρα για την τήρηση της ισοτιμίας ανάμεσα στον επαγγελματικό αθλητισμό των ανδρών αλλά και τον επαγγελματικό αθλητισμό των γυναικών, για την προστασία των ανήλικων αθλητών, για την προστασία όσων επαγγελματιών παικτών - παικτριών εγκαταλείπουν το άθλημα, ιδιαίτερα σε νεαρή ηλικία, για την προστασία των ανηλίκων παιδιών από την εξάρτηση στον αθλητικό στοιχηματισμό. Μήπως υπάρχει κάτι σε αυτό το νομοσχέδιο από αυτά και το έχω χάσει;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγη ανοχή, κύριε Πρόεδρε.

Στην Ευρώπη αναπτύσσουν και βελτιώνουν τις αθλητικές υποδομές. Οι μεγάλες Λίγκες ενισχύουν οικονομικά τις μικρότερες κατηγορίες, ώστε να δώσουν κίνητρα στις λιγότερο εμπορικές ομάδες, κυρίως όμως κατανοούν ότι η «οπαδική» λεγόμενη βία είναι ένα πολυπαραγοντικό φαινόμενο και ότι τα συνεχώς αυστηρότερα μέτρα αστυνόμευσης δεν έχουν κανένα αποτέλεσμα.

Λέμε, λοιπόν, ότι εμείς με τη λογική αυτή που ανέπτυξα, καταψηφίζουμε αυτό το σχέδιο νόμου. Όσον αφορά τις προτάσεις της Νέας Αριστεράς και το τι πρέπει να γίνει, μίλησε ο εισηγητής μας Χουσεϊν Ζεϊμπέκ.

Όσο για την τροπολογία, πρόκειται για τον περιβόητο καθορισμό των βημάτων μέχρι τις 22 Μαρτίου, όταν ο αρμόδιος Υπουργός Εργασίας θα κάνει την εισήγησή του στο Υπουργικό Συμβούλιο. Είναι μια διαδικασία που καταγγέλλεται από τη ΓΣΕΕ, απ’ όλους τους κοινωνικούς εταίρους που απεργούν στις 28 Φεβρουαρίου και ζητούν επαναφορά των συλλογικών συμβάσεων και διαπραγματεύσεων, υπογραφή των συλλογικών συμβάσεων εργασίας παντού, άρση όλων των αντεργατικών και αντισυνδικαλιστικών νόμων που ψηφίσατε και εσείς, κύριε Βρούτση, και οι επόμενοι από εσάς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Φωτίου.

**ΘΕΑΝΩ ΦΩΤΙΟΥ:** Τελειώνω.

Η Κυβέρνηση, αντί να επαναλαμβάνει μια διαδικασία που θα καταλήξει σε έναν κατώτατο μισθό της τάξης των 700 ευρώ για να θριαμβολογεί ο κ. Μητσοτάκης, θα έπρεπε πρώτον, να επαναφέρει τη διαδικασία στους κοινωνικούς εταίρους και δεύτερον, να χρησιμοποιεί έναν αλγόριθμο που εκτός από τον πληθωρισμό ως αποκλειστικό δείκτη -γιατί αυτό κάνει για την αύξηση του κατώτατου-, θα έπρεπε να χρησιμοποιεί αυτό που κάνουν πολλά κράτη στην Ευρώπη, έναν αλγόριθμο που λαμβάνει υπ’ όψιν του τον πληθωρισμό, την ακρίβεια, την αγοραστική δύναμη των μισθών, τα έξοδα στέγης. Τίποτα από όλα αυτά δεν συμβαίνει. Επομένως εμείς θα καταψηφίσουμε και αυτή την τροπολογία για τον κατώτατο μισθό.

Να μην πω για τους αγρότες…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

**ΘΕΑΝΩ ΦΩΤΙΟΥ:** Καλά, ό,τι θέλετε. Δεν πειράζει. Τα έχει πει ο εισηγητής μας έτσι κι αλλιώς.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Eυχαριστούμε.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πόσες φορές έχουμε ακούσει -και μάλιστα σε βαθμό κοινοτοπίας- και έχουμε αισθανθεί ότι ο αθλητισμός ενώνει, ότι ο αθλητισμός είναι μια γιορτή ζωής και τόσα πολλά ακόμα!

Τους τελευταίους μήνες, όμως, έχουμε βρεθεί τελικά αντιμέτωποι με φαινόμενα αποκρουστικής, εγκληματικής και φονικής βίας μέσα και γύρω από τα γήπεδά μας. Τα θλιβερά συμβάντα των τελευταίων μηνών και μόνο αρκούν για να αποδείξουν ότι η παρακολούθηση ενός αθλητικού γεγονότος δυστυχώς έχει γίνει ένα επικίνδυνο σπορ για όσους έρχονται ως φίλαθλοι στα γήπεδα για να χαρούν μια αθλητική συνάντηση, ειδικά στο ποδόσφαιρο.

Η πικρή αυτή διαπίστωση φυσικά δεν είναι τωρινή. Μετράει χρόνια και μετράει πολλές δεκαετίες στην πατρίδα μας. Τουλάχιστον από το 1999 η πολιτεία, οι κυβερνήσεις που πέρασαν έχουν προσπαθήσει με πολλούς τρόπους να αντιμετωπίσουν το φαινόμενο της βίας στον χώρο του αθλητισμού.

Θα συμφωνήσω με τον κύριο Υπουργό, ο οποίος μιλώντας στην αρμόδια επιτροπή αλλά και στην Ολομέλεια για το παρόν νομοσχέδιο, αναγνώρισε σε όλες αυτές τις προσπάθειες, τις ειλικρινείς προθέσεις των προκατόχων του Υπουργών να βάλουν τέλος σε αυτή την απαράδεκτη κατάσταση. Όπως πολύ σωστά δήλωσε, η σημερινή Κυβέρνηση δεν έρχεται να γκρεμίσει όσα θετικά έχουν γίνει, αλλά έρχεται με τρόπο μεθοδικό και συγκροτημένο να «χτίσει» πάνω σε αυτά, να βελτιώσει και να προσθέσει στην προσπάθεια της πολιτείας μας να προστατέψει τους φιλάθλους, αλλά και τον ίδιο τον αθλητισμό.

Το σχέδιο νόμου του Υπουργείου Παιδείας, Θρησκευμάτων και Αθλητισμού είναι ακριβώς μια τέτοια προσπάθεια. Συγκεκριμένα οι διατάξεις του αντλούν την εμπειρία όλων αυτών των ετών, έχουν προκύψει από τη σύνθεση προτάσεων και απόψεων από τους εμπλεκόμενους φορείς, συμπεριλαμβάνουν πολλές επισημάνσεις που έγιναν με δημιουργική διάθεση από τα κόμματα της Αντιπολίτευσης, αξιοποιούν όλα τα εργαλεία που μας προσφέρει η σύγχρονη τεχνολογία.

Τα μέτρα που εισηγείται το Υπουργείο οργανώνονται σε τέσσερις βασικές παρεμβάσεις.

Πρώτον, με την εισαγωγή ενός ολοκληρωμένου συστήματος καμερών μέσα στα γήπεδα, με συνεχή έλεγχο από την Αστυνομία για τη σωστή και αποτελεσματική λειτουργία του. Ο επιτυχής προληπτικός έλεγχος από τα αρμόδια όργανα του συστήματος με τις κάμερες πριν από κάθε αγώνα καθίσταται όρος απαράβατος για τη διεξαγωγή του αγώνα με θεατές. Σε κάθε άλλη περίπτωση και χωρίς καμμία εξαίρεση οι αγώνες θα διεξάγονται κεκλεισμένων των θυρών. Η προστασία των θεατών είναι το μόνο και το απόλυτο κριτήριο. Ακόμα και στην υποψία ότι αυτή δεν μπορεί να διασφαλιστεί, τότε καθαρά προληπτικά η παρουσία τους θα απαγορεύεται όχι για να τιμωρηθούν εκείνοι, αλλά όσοι δεν φρόντισαν ενώ είχαν την ευθύνη.

Δεύτερον, με την υιοθέτηση ενός συστήματος ταυτοπροσωπίας στα εισιτήρια με τη χρήση σύγχρονων και δοκιμασμένων πρακτικών. Εδώ η πλούσια εμπειρία που έχουμε αποκτήσει ως κράτος τα τελευταία πέντε χρόνια στις ψηφιακές εφαρμογές αξιοποιείται πλήρως. Πλέον η ταυτοπροσωπία θα είναι προϋπόθεση για την είσοδο στα γήπεδα και μάλιστα με την ελάχιστη εμπλοκή φυσικών προσώπων σε διαδικασίες ελέγχου. Η ταυτοποίηση των κατόχων εισιτηρίων των ποδοσφαιρικών αγώνων της Super League θα γίνεται αυτόματα και αδιάβλητα μέσω ειδικής εφαρμογής που θα είναι εγκατεστημένη στο κινητό του κατόχου του εισιτηρίου και σε συνδυασμό με το εθνικό μητρώο επικοινωνίας.

Τρίτον, με τη δημιουργία του ηλεκτρονικού συστήματος e-Kouros, για το οποίο δηλώνει υπερήφανος -και δικαιολογημένα- ο κύριος Υπουργός, προχωράμε σε μια άλλη διάσταση στον χώρο του αθλητισμού. Μέσα από τις καταγραφές αυτού του συστήματος η πολιτεία αποκτά ένα υπερπολύτιμο εργαλείο. Με αυτό το σύστημα θα έχουμε μια μετρήσιμη καταγραφή της αθλητικής δραστηριότητας σε όλη την επικράτεια, σε κάθε περιφέρεια, σε κάθε περιφερειακή ενότητα, κάτι που ποτέ στο παρελθόν δεν έχει συμβεί. Αυτό θα μας επιτρέψει την καθολική ψηφιοποίηση του αθλητισμού, τη χαρτογράφηση των αθλητικών φορέων όλων των βαθμίδων και εγκαταστάσεων και την παρακολούθηση της συμμόρφωσής τους με όλες τις απαιτήσεις αδειοδότησης, λειτουργίας, προστασίας και ασφάλειας.

Τέταρτον, με την αναβάθμιση της διαρκούς επιτροπής αντιμετώπισης της βίας με τις ρυθμίσεις του νομοσχεδίου αυτή καθίσταται ευέλικτη λειτουργική και κυρίως αρμόδια και υπεύθυνη για την παρακολούθηση παραβατικών συμπεριφορών αλλά και για την άμεση επιβολή των διοικητικών προστίμων τα οποία αυστηροποιούνται σε πολύ σημαντικό βαθμό.

Υπάρχει όμως και μία ακόμα ρύθμιση που δείχνει την αποφασιστικότητα της Κυβέρνησης και θα ήθελα να την ξεχωρίσω. Η αναδιοργάνωση που επιφέρει το σχέδιο νόμου στις λέσχες φιλάθλων. Δεν τις καταργούμε κάτι το οποίο περισσότερο θύμιζε μία σπασμωδική κίνηση αλλά τις ρυθμίζουμε εξαντλητικά. Πλέον θα υπάρχει μόνο μία ομάδα και θα είναι απολύτως συνδεδεμένη με την αντίστοιχη ΠΑΕ. Δημιουργούμε, δηλαδή, μία σχέση απόλυτης συνυπευθυνότητας μεταξύ ΠΑΕ και λέσχης ώστε οι πράξεις της τελευταίας να έχουν αυτόματες επιπτώσεις στην ομάδα χωρίς να μπορεί κανείς να κρυφτεί πίσω από δικαιολογίες. Και μόνο με την εισαγωγή του μέτρου δείχνουμε σε όλους ότι η πολιτεία δεν αστειεύεται και ότι δεν υπάρχουν ορφανές ευθύνες για τη βία στα γήπεδα. Κάθε πράξη θα έχει πλέον και συνέπειες. Και οι συνέπειες σε κάθε επίπεδο θα είναι αυστηρές. Κανείς δεν θα μπορεί εφεξής να νίπτει τας χείρας του όταν θρηνούμε θύματα εγκληματικής βίας. Λογοδοσία και ανάληψη ευθύνης. Αυτή θα είναι η νέα πραγματικότητα για όλους τους εμπλεκόμενους. Οι εποχές του «δεν ξέρω, δεν άκουσα, δεν φταίω» τελειώνουν εδώ.

Κυρίες και κύριοι συνάδελφοι, είμαι σίγουρος ότι έχουμε μπροστά μας ένα πλαίσιο ρυθμίσεων που μπορεί να κάνει τη διαφορά στο ζήτημα της αντιμετώπισης της βίας στα γήπεδα. Και είμαι σίγουρος, επίσης, ότι η μεγαλύτερη δυνατή στήριξη των ρυθμίσεων αυτών από τη Βουλή θα δώσει ένα ακόμα πιο ισχυρό μήνυμα για την αποφασιστικότητα της πολιτείας μας να θέσει ένα τέρμα στην εγκληματική βία στα γήπεδα. Ως νέος άνθρωπος με προσωπική εμπλοκή στον αθλητισμό από τα μικρά μου χρόνια θέλω να δω επιτέλους αυτή την αλλαγή να γίνεται πράξη. Σίγουρα οι νόμοι και οι διατάξεις από μόνες τους, όση αρτιότητα και αν διαθέτουν δεν μπορούν να σταματήσουν διά μαγείας τη βία στα γήπεδα. Μπορούμε, όμως, σήμερα να κάνουμε ένα αποφασιστικό βήμα. Το οφείλουμε στις οικογένειες των αδικοχαμένων θυμάτων, στη μνήμη τους, αλλά και σε όλους όσοι αγαπούν τον αθλητισμό και ειδικά το ποδόσφαιρο και δικαιούνται να το απολαμβάνουν χωρίς φόβο και μακριά από κινδύνους και απειλές. Ας κάνουμε, λοιπόν, αυτό το βήμα υπερασπίζοντας σήμερα ή αύριο το πρωί αυτό το παρόν νομοσχέδιο.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα η κ. Αικατερίνη Παπακώστα, Βουλευτής της Νέας Δημοκρατίας.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, σήμερα είναι πράγματι ημέρα τιμής και μνήμης των ηρώων μας, του αντιναυάρχου Βλαχάκου, του υποπλοιάρχου Καραθανάση και του αρχικελευστή Γιαλοψού, καθώς υπερασπιζόμενοι την πατρίδα μας εν ώρα καθήκοντος με αυταπάρνηση έχασαν τη ζωή τους θυμίζοντας σε όλους εμάς ότι τίποτε από ό,τι απολαμβάνουμε σήμερα με τόση ευκολία, με ύψιστο αγαθό την ελευθερία, δεν κερδίζεται και δεν αποκτάται δίχως θυσία.

Θα ήθελα, επίσης, πριν ξεκινήσω την ομιλία μου να εκφράσω την ικανοποίησή μου τόσο προς τον Υπουργό Περιβάλλοντος και Ενέργειας τον κ. Σκυλακάκη όσο και προς τον Υπουργό, κ. Βρούτση που συμπεριέλαβε την σχετική τροπολογία σχετικά με τη ρύθμιση των οφειλών των πληγέντων της Θεσσαλίας καθώς ως προερχόμενη από έναν νομό που ακόμη μετρά τις πληγές του από την κακοκαιρία «Daniel», αυτή τη σφοδρή κακοκαιρία, τον Νομό Τρικάλων, νοιώθουμε ότι τέτοιου είδους, εν πάση περιπτώσει, ρυθμίσεις και πρωτοβουλίες, ανακουφίζουν πραγματικά τους πληγέντες συμπολίτες μας.

Όσον αφορά στο νομοσχέδιο, παρακολουθώντας τη συζήτηση στην αρμόδια επιτροπή όλες αυτές τις μέρες αναρωτήθηκα αν πραγματικά έχει καταστεί σαφές σε όλους ποιο είναι το τέρας που προσπαθούμε να αντιμετωπίσουμε. Τι είναι η οπαδική βία και γιατί μέχρι σήμερα δεν κατέστη εφικτό να ελεγχθεί παρά διογκώθηκε πολλαπλασιάζοντας δυστυχώς τον αριθμό των θυμάτων της. Είναι αποτέλεσμα ελλιπών μέτρων ασφαλείας στις αθλητικές εγκαταστάσεις; Είναι προϊόν μιντιακής προπαγάνδας; Είναι συνέπεια κοινωνικοοικονομικών παραγόντων και έλλειψης παιδείας; Είναι μια διαστρεβλωμένη -θα μου επιτρέψετε την έκφραση- ακόμα και διεστραμμένη έκφραση της ένθερμης υποστήριξης των φιλάθλων που υποκινείται ή δεν ελέγχεται αποτελεσματικά από τα αθλητικά σωματεία; Ή μήπως το γινόμενο όλων των παραπάνω;

Πρόκειται κατά την ταπεινή μου άποψη, κυρίες και κύριοι συνάδελφοι, για μια ολοκληρωτικά στρεβλή και αποπροσανατολισμένη έκφραση υποστήριξης προς τα αθλητικά σωματεία. Ή τουλάχιστον έτσι ξεκίνησε. Ο λεγόμενος χουλιγκανισμός συμπορεύεται με τον αθλητισμό ήδη από τα τέλη του 19ου αιώνα και πρωτοεκφράστηκε ως αντιδραστική τάση εντός γηπέδου σχετιζόμενη με το αγωνιστικό αποτέλεσμα. Σύντομα όμως, αποσυσχετίζεται από αυτό, απελευθερώνεται από τα στενά χωροταξικά όρια του γηπέδου, οργανώνεται συστηματικά και ισχυροποιείται με την παντιέρα μιας οργανωμένης αδικίας σε βάρος των σωματείων του αθλητισμού και του ίδιου του ανθρώπου.

Κάπως έτσι, λοιπόν, ερχόμαστε σήμερα να αντιμετωπίσουμε την πιο τρομακτική του μορφή που δεν είναι άλλη από τον εγκληματικό φανατισμό που εξισώνει τα θύματά του με τρόπαια. Με το τέρας αυτό είναι η αλήθεια πως αναμετρήθηκαν πολλές ελληνικές κυβερνήσεις μέχρι σήμερα με διαφορετικές στρατηγικές θεωρήσεις και τακτικές κάθε φορά. Τολμώ να πω, όμως, πως αυτή η έλλειψη συνέπειας και δέσμευσης απέναντι σε υιοθετούμενες πολιτικές και η διαρκής μεταπήδηση σε νέες κρινόμενες ως αποτελεσματικότερες δεν έδωσε τελικά την ευκαιρία σε καμμία να δοκιμαστεί αρκετά και να επιφέρει αποτελέσματα. Και εξηγούμαι δανειζόμενη τα λόγια του αντιεισαγγελέα του Αρείου Πάγου κ. Φλωρίδη, ο οποίος τονίζει πως η συνεπής και μακρόχρονη εφαρμογή του νόμου είναι αυτή που διαπλάθει συνείδηση.

Το ατού της υπό συζήτηση ρύθμισης είναι ακριβώς αυτό, το γεγονός δηλαδή ότι με την κύρωση της πράξης νομοθετικού περιεχομένου για τα μέτρα, για την αντιμετώπιση της οπαδικής βίας, δεν αλλάζουμε στρατηγική εξαιτίας των νέων περιστατικών που καταγράφηκαν. Παραμένουμε πιστοί στην αρχική στρατηγική και την ενισχύουμε αυστηροποιώντας τις ποινές, εμπλουτίζοντας τα εποπτικά μέσα, πολλαπλασιάζοντας τα επίπεδα των ελέγχων, διευρύνοντας τις συνεργασίες ώστε να συμπεριλάβουμε όλους τους σχετιζόμενους με τον αθλητισμό φορείς στην αμυντική συμμαχία που χτίζουμε ενάντια στην οπαδική βία. Και αυτό όπως τόνισε επανειλημμένως και ο Αναπληρωτής Υπουργός, κ. Βρούτσης, αποτελεί μόνο την αρχή η οποία λειτουργεί ως προάγγελος ενός νέου αθλητικού νόμου ο οποίος θα ακολουθήσει για να εμπλουτίσει το ισχύον νομοθετικό πλαίσιο με ένα ευρύ φάσμα μέτρων και στρατηγικών πρόληψης και αντιμετώπισης των περιστατικών.

Παράλληλα, λοιπόν, με όλα τα παραπάνω δημιουργούμε συνθήκες αποκλεισμού για κάθε παραβατική συμπεριφορά, πρόθεση ή ενέργεια είτε αυτή προέρχεται από οργανωμένα σωματεία, είτε από τα μέσα μαζικής ενημέρωσης, είτε ακόμη και από μεμονωμένα άτομα. Και πώς θα το επιτύχουμε αυτό; Με διαφάνεια και με επιβολή αναλογικών κυρώσεων. Οι φωνές της βίας πρέπει να πάψουν να ακούγονται μέσα από το σκοτάδι και να έρθει ο καθένας μας αντιμέτωπος με τις επιλογές του και τις πράξεις του.

Μέσω του συστήματος ηλεκτρονικής ταυτοποίησης υλοποιούμε το πρώτο σημαντικό βήμα ως προς την αναγνώριση των υποκινητών και πιθανών δραστών αλλά και τη διασφάλιση ενός προστατευμένου αθλητικού περιβάλλοντος για τους σύννομους φιλάθλους και συμπληρώνουμε με την κάλυψη των κενών του νόμου περί καμερών ο οποίος πλέον διαθέτει συγκεκριμένα χρονοδιαγράμματα για τον έλεγχο λειτουργίας των εποπτικών συστημάτων ασφαλείας, την καταγραφή του υλικού και την αποστολή του στις αρμόδιες εποπτικές αρχές. Η δε διεύρυνση των κυρώσεων, η αύξηση των προστίμων και η καθιέρωση για πρώτη φορά ως προϋπόθεση για την καταβολή χρηματοδοτήσεων προς τις αθλητικές ανώνυμες εταιρείες και τα τμήματα αμειβομένων αθλητών, την μη επιβολή κατ’ επανάληψη κυρώσεων για παραβατικές συμπεριφορές αποσκοπεί στη συσπείρωση όλων των αρμόδιων φορέων προς την κατεύθυνση της αποτροπής και της υιοθέτησης κουλτούρας πρόληψης.

Ήδη, λοιπόν, από το πρώιμο αυτό βήμα αλλαγής του αθλητικού σκηνικού παρατηρείται μια ολιστική προσέγγιση η οποία αποδίδει κλιμακωτά την ευθύνη σε όλους ανεξαιρέτως τους συμμετέχοντες και εμπλεκόμενους στις αθλητικές διοργανώσεις. Ανάμεσά τους βρίσκονται σαφώς και τα μέσα μαζικής ενημέρωσης τα οποία εκτιμάται ότι ακόμα και παρουσιάζοντας ως προφητεία -αν μου επιτρέπετε την έκφραση- την εκδήλωση φαινομένων βίας στους αθλητικούς χώρους συμβάλλουν πολύ πιθανόν τελικά στη υποκίνηση υποσυνείδητα των επεισοδίων.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Λίγη ανοχή, κύριε Πρόεδρε, σας παρακαλώ, όπως και στους προηγούμενους ομιλητές.

Λαμβάνοντας, μάλιστα, υπ’ όψιν τις επιστημονικές μελέτες που μιλούν για τη δύναμη του μιμιτισμού, οφείλουμε όχι μόνο να αποτρέψουμε την υποκίνηση βίαιων συμπεριφορών, αλλά και να περιορίσουμε αποτελεσματικά ακόμα και την προβολή τους, καθώς ελλοχεύει ο κίνδυνος να οδηγηθούμε σε νέα, ακόμα μεγαλύτερης έκτασης, περιστατικά στο μέλλον. Υιοθετούμε, μάλιστα, μια μορφή αστυνόμευσης με βάση την πληροφορία, αφού με την χρήση των εποπτικών μέσων και μέσω της σύστασης Εθνικής Επιτροπής Συντονισμού -στην οποία θα συμμετέχουν Κυβερνητικοί Εκπρόσωποι, αθλητικά σωματεία, η ΕΛ.ΑΣ., ο πρόεδρος της ΔΕΑΒ και άλλοι- θα μπορούμε να αξιολογούμε τα περιστατικά και τις τάσεις, να συντάσσουμε προτάσεις για την περιοδική αναθεώρηση του εθνικού νομικού κανονιστικού και διοικητικού πλαισίου και να βελτιώνουμε την αποτελεσματικότητα του προσωπικού δημόσιας και ιδιωτικής ασφάλειας και προστασίας.

Με αυτόν τον τρόπο, λοιπόν, θέτουμε τις βάσεις που θα μας οδηγήσουν αργότερα στην υιοθέτηση πολιτικών πρόληψης, οι οποίες θα βασίζονται στην αναγνώριση των δεδομένων του προβλήματος για την ανάπτυξη προγραμμάτων εκπαίδευσης και καλλιέργειας μιας υγιούς φιλαθλητικής φιλοσοφίας.

Κλείνοντας, δεν θα μπορούσα να μην αναφερθώ στο εμβληματικό έργο της ψηφιακής χαρτογράφησης του αθλητικού χώρου που επιχειρείται μέσω του πληροφοριακού συστήματος e-Kouros, το οποίο διαλειτουργώντας με άλλα συστήματα του δημοσίου μεταφέρει με έξυπνο τρόπο και φιλικό, εννοείται, προς τον πολίτη τον αθλητισμό στη νέα ψηφιακή εποχή, αναβαθμίζοντας το επίπεδο υπηρεσιών και ενισχύοντας τη διαφάνεια, την πρόσβαση στην πληροφορία και το αίσθημα ασφάλειας των φιλάθλων.

Κυρίες και κύριοι συνάδελφοι, ακόμα μία φορά σε αυτό εδώ το Κοινοβούλιο η Κυβέρνηση επιχειρεί σημαντικές τομές που έχουν ως στόχο να ανατρέψουν τα κακώς κείμενα της χώρας. Η βία, όμως, είναι πολυπρόσωπη και, όπως απέδειξε, δεν περιορίζεται στα στενά όρια ενός γηπέδου, μιας γειτονιάς ή μιας ομάδας αθλητών και ανθρώπων. Είναι στο χέρι μας να μην αυτοπεριοριστούμε και εμείς στα όρια των ιδεολογικών μας αντιλήψεων και αν στ’ αλήθεια θέλουμε να την αποτρέψουμε, να αφήσουμε τα λόγια και με ομοφωνία να ταχθούμε με πράξεις απέναντί της πιο ισχυροί και πιο ενωμένοι από ποτέ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παπακώστα.

Έχει ζητήσει τον λόγο, για να υποστηρίξει την τροπολογία του ο Υφυπουργός Κλιματικής Κρίσης και Πολιτικής Προστασίας, κ. Χρήστος Τριαντόπουλος. Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι συνάδελφοι, αναφέρομαι στο άρθρο 2 της τροπολογίας που αφορά το αγροτικό ρεύμα, δηλαδή τη ρύθμιση για τις οφειλές ηλεκτρικής ενέργειας σε περιοχές που επλήγησαν από τα ακραία πλημμυρικά φαινόμενα του Σεπτεμβρίου του 2023 και αναφέρομαι στις περιοχές της Θεσσαλίας, της Φθιώτιδας, της Εύβοιας και όλο το εύρος των περιοχών που επλήγησαν από τα πρωτοφανή πλημμυρικά φαινόμενα πριν από λίγους μήνες.

Με τον τρόπο αυτό, θεσμοθετείται ένα μέτρο, που είχε αρχίσει να εφαρμόζεται, όμως, από τη στιγμή που ανακοινώθηκε. Και ανακοινώθηκε μέσα στο 2023 -τον Νοέμβριο- σε ένα πλαίσιο συνεργασίας του Υπουργείου Κλιματικής Κρίσης και Πολιτικής Προστασίας, με το Υπουργείο Περιβάλλοντος και Ενέργειας και του Υπουργείου Αγροτικής Ανάπτυξης και Τροφίμων. Και μάλιστα, θεσμοθετείται σήμερα ένα μέτρο, το οποίο παρουσιάστηκε στο Υπουργικό Συμβούλιο στις 9 Ιανουαρίου. Δεν έρχεται τώρα άρον – άρον, όπως ειπώθηκε. Και φυσικά, θεσμοθετείται ένα μέτρο για να αποτρέψει τις όποιες ελάχιστες αρρυθμίες που, όντως, και εμείς εντοπίσαμε από τους παρόχους, όσον αφορά την υλοποίησή του. Εντοπίσαμε τις αρρυθμίες, τις διορθώσαμε άμεσα και το παρακολουθούμε στενά για να μπορέσει η στήριξη να φθάσει σε όλους τους δικαιούχους αγρότες.

Η ρύθμιση είναι επταετής. Τα πρώτα δύο χρόνια έχουμε την αναστολή της είσπραξης των οφειλών, που είχαμε από δω και πίσω και φυσικά την επόμενη πενταετία -έτσι ώστε να συμπληρωθεί η επταετία- έχουμε τη ρύθμιση των οφειλών άτοκα. Το κόστος των τόκων θα το αναλάβει το κράτος, έτσι ώστε να μην υπάρξει αυτή η επιβάρυνση στους αγρότες.

Αυτό που αξίζει να αναφέρουμε, κύριε Πρόεδρε, είναι ποιους αφορά. Δεν αφορά μόνο τους αγρότες. Αφορά και τους οργανισμούς άρδευσης, τους ΤΟΕΒ –οι οποίοι, όπως γνωρίζουμε, είναι και οι ίδιοι μεγάλοι καταναλωτές ρεύματος- αλλά και τους δήμους. Υπάρχουν δήμοι στη Θεσσαλία οι οποίοι έχουν στη διαχείρισή τους δίκτυα άρδευσης, μέσα από την αξιοποίηση του ηλεκτρικού ρεύματος. Άρα αφορά και αυτές τις περιπτώσεις.

Είναι ένα μέτρο, μία ρύθμιση, η οποία προέκυψε μέσα από τις συζητήσεις και τη ζύμωση με τους ίδιους τους αγρότες είτε στο πρώτο σκέλος, όταν μαζί με τους αγρότες προέκυψε η ανάγκη και διαμορφώσαμε το μέτρο, αλλά και κατά την καταγραφή της διάταξης, καθώς την εμπλουτίσαμε μέσα από την εισφορά που είχαμε από τις συζητήσεις μας με τους ΤΟΕΒ αλλά και τους δήμους που έχουν στη διαχείρισή τους αρδευτικά δίκτυα. Οπότε, αποτελεί ακόμη ένα μέτρο στο ευρύτερο πλαίσιο της κρατικής αρωγής προς τους αγρότες οι οποίοι επλήγησαν στη Θεσσαλία -και όχι μόνο- από τα ακραία πλημμυρικά φαινόμενα του Σεπτεμβρίου του 2023.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τριαντόπουλο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υφυπουργέ της Πολιτικής Προστασίας, κύριε Τριαντόπουλε, δεν ξέρω αν ήσασταν εδώ την ώρα της ομιλίας μου. Έχω καταθέσει στα Πρακτικά μια αποκαλυπτική απάντηση της Ευρωπαϊκής Επιτροπής, της Κομισιόν, σε ερώτηση του Ευρωβουλευτή της Ελληνικής Λύσης και μέλος του του ECR, του Μανώλη Φράγκου.

Κατόπιν δικής του ερώτησης, προέκυψε κάτι πάρα πάρα πολύ αποκαλυπτικό. Επαναλαμβάνω, είναι κάτι που έχω καταθέσει στα Πρακτικά και αν θέλετε σάς το προσκομίζω και εσάς: Η Κομισιόν έχει εγκρίνει καθεστώς για άμεσες χορηγίες ως 200.000 ευρώ ανά αγρότη, αν η ελληνική Κυβέρνηση καθυστερεί οποιαδήποτε πρωτοβουλία. Μιλάμε για πολύ περισσότερα χρήματα από αυτά που δίνει η Κυβέρνηση.

Και στην πραγματικότητα, κύριε Υπουργέ, βρίσκει υλοποιήσιμη η Κομισιόν –αυτό λέει στην απάντησή της- την πρόταση του Ευρωβουλευτή μας, της Ελληνικής Λύσης δηλαδή, του κ. Φράγκου, για φορολογική απαλλαγή των αγροτικών επιχειρήσεων στη Θεσσαλία ώστε έτσι -αν θέλετε- να επανεκκινήσει η αγροτική δραστηριότητα το γρηγορότερο δυνατό.

Ήταν πολύ αποκαλυπτική σήμερα η απάντηση της Κομισιόν στην ερώτηση του Ευρωβουλευτή μας. Και εδώ αναρωτιόμαστε -και το είπαμε και πριν- αν ένα κόμμα με έναν Ευρωβουλευτή στο 4,5% καταφέρνει τέτοια πράγματα στην Ευρωβουλή, τι θα μπορούσε να κάνει η Κυβέρνηση του 41%. Και εδώ είναι κάτι πάρα πολύ σημαντικό -θα σας τα δώσω να τα δείτε- μιλάμε για ποσά έως 200.000 ευρώ ανά αγρότη, πέρα από τα προγράμματα που τρέχει -το ένα είναι με προϋπολογισμό 116,1 εκατομμύρια ευρώ και ένα άλλο με προϋπολογισμό 29 εκατομμύρια ευρώ. Αυτά είναι δύο ξεχωριστά πράγματα. Μιλάμε και για άλλα 80 εκατομμύρια και έως 200.000 ευρώ για κάθε αγρότη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Κύριε Τριαντόπουλε, θέλετε τον λόγο;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ναι, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν έχω δει το έγγραφο στο οποίο αναφέρεστε, κύριε συνάδελφε, αλλά είμαι σχεδόν σίγουρος ότι, ουσιαστικά, αποτυπώνει σημεία από το ευρύτερο πλαίσιο των κρατικών ενισχύσεων που επιτρέπει. Δηλαδή, η Ευρωπαϊκή Επιτροπή σού λέει μέχρι ποιο ύψος μπορείς να ενισχύσεις τις επιχειρήσεις, τις αγροτικές εκμεταλλεύσεις είτε μέσω de minimis είτε μέσω άλλων σχημάτων. Δεν σου χορηγεί τους πόρους.

Είμαι σίγουρος ότι αυτό το έγγραφο δεν είναι έγγραφο στο οποίο η Ευρωπαϊκή Επιτροπή λέει ότι σου δίνει η Ευρωπαϊκή Ένωση τους πόρους για να τους δώσεις και εσύ δεν τους δίνεις. Απλώς –υποθέτω- θα αναφέρει ποιο είναι το θεσμικό πλαίσιο που σου επιτρέπει είτε να χρησιμοποιήσεις επιχορηγήσεις -grants τα λέει μέσα- είτε tax reliefs, δηλαδή φορολογικές απαλλαγές. Όμως, θα δω το έγγραφο και μπορώ να σας απαντήσω και κατ’ ιδίαν, μιας και η προηγούμενη ιδιότητά μου ήταν στο Υπουργείο Οικονομικών ως Γενικός Γραμματέας Οικονομικής Πολιτικής που είχα τη διαχείριση όλων αυτών των σχημάτων κρατικών ενισχύσεων.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τριαντόπουλο.

Καλείται στο Βήμα η κ. Σοφία Ασημακοπούλου, Βουλευτής της Ελληνικής Λύσης.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εδώ και πάρα πολλά χρόνια μέτρα εξαγγέλθηκαν, νόμοι ψηφίστηκαν, διατάξεις άλλαξαν, το τέρας της χουλιγκανικής βίας, όμως, είναι ακόμη εδώ ως άλλη Λερναία Ύδρα. Οι προσπάθειες αντιμετώπισης του φαινομένου στο παρελθόν, από τους ισχύοντες νόμους και κανονισμούς, δεν έχει οδηγήσει ως σήμερα σε ικανοποιητικά αποτελέσματα. Ο φανατισμός και η βία αποτελούν εκδηλώσεις ξένες προς τις αξίες και το ήθος που αντιπροσωπεύει το αθλητικό ιδεώδες και συνδέονται με τις γενικότερες συνθήκες, οι οποίες χαρακτηρίζουν τον χώρο του επαγγελματικού αθλητισμού στην εποχή μας.

Η αντιμετώπιση του προβλήματος συνίσταται στον περιορισμό των αιτίων και των συνεπειών του σε κοινωνικά ανεκτές διαστάσεις, καθώς η ολοκληρωτική εξάλειψή του μοιάζει, δυστυχώς, πολύ μακρινή.

Είναι σαφές ότι η ελαστικότητα στην εφαρμογή των νόμων ενθαρρύνει την παραβατική και αξιόποινη συμπεριφορά και έχει κάνει τα γήπεδα στην Ελλάδα ξέφραγα αμπέλια και από την άλλη η προσπάθεια καταστολής της βίας μόνο μέσα στα γήπεδα, δεν την αντιμετωπίζει άμεσα και αποτελεσματικά, αλλά την ωθεί έξω από αυτά.

Λέτε πρώτα πρώτα ότι, μεταξύ άλλων, αντικείμενο του παρόντος υπό ψήφιση νομοσχεδίου είναι η αναμόρφωση της σύνθεσης και των αρμοδιοτήτων της Διαρκούς Επιτροπής για την Αντιμετώπιση της Βίας, ώστε να καταστεί λειτουργικότερη, πιο ευέλικτη και πιο ενεργή στην αντιμετώπιση φαινομένων βίας με αθλητικό υπόβαθρο.

Στην επίσημη ιστοσελίδα της Γενικής Γραμματείας Αθλητισμού αναφέρεται ότι η Διαρκής Επιτροπή για την Αντιμετώπιση της Βίας συστήθηκε με το άρθρο 41Α΄ του ν.4725 του 1999, στο οποίο και αναφέρονται λεπτομερώς, όπως και σε άλλα άρθρα του, το έργο, οι αρμοδιότητές της κ.λπ. και αποτελεί το κυρίαρχο όργανο της πολιτείας στην αντιμετώπιση της βίας στον αθλητισμό. Τι έκανε τόσα χρόνια η επιτροπή; Τι αλλάζει επί της ουσίας;

Κάνετε επίσης λόγο για την αναμόρφωση της ρύθμισης των λεσχών φιλάθλων μέσω του περιορισμού τους σε μία λέσχη ανά έμβλημα αθλητικής ομάδας. Τα ίδια δεν λέγατε πριν από έξι μήνες; Τι ακριβώς περιμένατε; Τον επόμενο νεκρό;

Συστήνεται Εθνική Επιτροπή Συντονισμού στη Γενική Γραμματεία Αθλητισμού του Υπουργείου Παιδείας, Θρησκευμάτων και Αθλητισμού, η οποία θα συγκροτείται με απόλυτη διαφάνεια, με κοινή απόφαση των Υπουργών Παιδείας, Θρησκευμάτων και Αθλητισμού και Προστασίας του Πολίτη. Αξιοσημείωτο είναι δε ότι οι πάσης φύσεως δαπάνες της Εθνικής Επιτροπής Συντονισμού βαρύνουν τον τακτικό προϋπολογισμό των συμμετεχόντων φορέων ή αν αυτό δεν είναι δυνατό, τον προϋπολογισμό της Γενικής Γραμματείας Αθλητισμού.

Προβλέπεται, επίσης, η σύσταση και λειτουργία της ψηφιακής πλατφόρμας e-Kouros στη Γενική Γραμματεία Αθλητισμού του Υπουργείου και καθορίζονται οι σκοποί της. Θα τηρήσετε το χρονοδιάγραμμα που εξαγγείλατε για την υλοποίησή της ή θα περιμένουμε έναν χρόνο, όπως με αυτή που προβλεπόταν στον ν.5029 του 2023 για τη σχολική βία; Επίσης ποιο θα είναι το κόστος για τη δημιουργία του;

Σχετικά με την προσαρμογή καταστατικού αθλητικών σωματείων, αθλητικών ενώσεων και αθλητικών ομοσπονδιών, με την παρούσα τροποποίηση τροποποιείται η καταληκτική ημερομηνία περί της υποχρέωσης αθλητικών σωματείων, αθλητικών ενώσεων και αθλητικών ομοσπονδιών να τροποποιήσουν το καταστατικό τους έως στις 30-6-2024 ενώ ήταν μέχρι τις 31-12-2023. Ο νόμος ψηφίστηκε το 2020. Φτάσαμε 2024 και ακόμη δεν έχει εφαρμοστεί. Τι ακριβώς περιμένετε; Δεν αρκεί μόνο η θέσπιση νόμων, αλλά απαιτείται και η εφαρμογή τους.

Είναι ξεκάθαρο ότι η διαχείριση των προβλημάτων που δημιουργεί η παραβατική συμπεριφορά πρέπει να στοχεύει στην πρόληψη. Η βία στα γήπεδα είναι βαθιά κοινωνικό φαινόμενο με συγκεκριμένες αιτίες. Όσο αυξάνεται η επιθετικότητα στην κοινωνία, με αντίστοιχο αναλογικό τρόπο θα αυξάνεται και στον αθλητισμό. Γι’ αυτό και η παιδεία οφείλει να καλλιεργεί τη συμμετοχή στην ομάδα, να αναπτύσσει την ομαδικότητα και τη συλλογικότητα και όχι τον ανταγωνισμό.

Δυστυχώς το σχολείο δεν προσφέρει όπως θα έπρεπε αθλητική παιδεία, η οποία θα είναι ικανή αργότερα να τους οδηγήσει στο να γίνουν φίλαθλοι και όχι φανατικοί οπαδοί. Οι αθλητές και εν γένει οι παράγοντες που σχετίζονται με τον αθλητισμό χρειάζεται να παρακινούνται συστηματικά, προκειμένου να συμμετέχουν ενεργά σε προγράμματα μείωσης των επιθετικών και βίαιων συμπεριφορών.

Η ενίσχυση των κανόνων θεμιτής συμπεριφοράς, η θέσπιση αυστηρών ποινών και η εξάλειψη των τρόπων ενίσχυσης των βίαιων συμπεριφορών είναι μερικοί από τους τρόπους με τους οποίους μπορεί να επιτευχθεί η καθολική παύση των αρνητικών συμπεριφορών στον αθλητισμό.

Η δημιουργία αθλητικών και πολιτιστικών κέντρων σε συνδυασμό με την αθλητική παιδεία είναι μία διέξοδος που μπορεί να περιορίζει τις εκδηλώσεις βίας, με απώτερο στόχο βέβαια ο πολίτης να συνειδητοποιήσει ότι πρέπει να λειτουργεί ως φίλαθλος και όχι ως παθητικός δέκτης και καταναλωτής θεάματος, με ό,τι αυτό συνεπάγεται. Η εξοικείωση των νέων με τον υγιή αθλητισμό και αντίστοιχη αθλητική παιδεία θα αναβάθμιζαν το ενδιαφέρον τους προς τα αθλητικά γεγονότα και θα μείωναν το χουλιγκανισμό και τη βία στα γήπεδα.

Το είπαμε και κατά τη διάρκεια της επιτροπής, όλοι οι εμπλεκόμενοι στον αθλητισμό φορείς και όχι μόνο, είναι αναγκαίο να συμμετέχουν συχνά σε ειδικές ημερίδες και σεμινάρια για να μπορούν να διασφαλίζουν την κοινή κατανόηση του θέματος της βίας, το γιατί αυτή προκαλείται, το κόστος εμφάνισής της, καθώς και τους αποτελεσματικούς τρόπους αντιμετώπισής της. Χορτάσαμε από ευχολόγια. Ας δούμε επιτέλους υλοποιήσεις.

Η πολιτεία οφείλει να είναι ασυμβίβαστη και αυστηρή έναντι ενεργειών που καλλιεργούν τον φανατισμό. Είναι προφανές ότι αν τιμωρούσε με μεγάλη αυστηρότητα όλα αυτά τα ξεσπάσματα βίας, θα είχε διαφοροποιηθεί εδώ και καιρό η συμπεριφορά των οπαδών. Οι ποινές, τα πρόστιμα, οι επιτηρήσεις κρίσιμων σημείων, η σωματική έρευνα, η αστυνόμευση είναι μερικά μόνο μέτρα για την απώθηση των ταραχοποιών από τους αθλητικούς χώρους.

Εμείς στην Ελληνική Λύση, όπως είχαμε ξαναπεί για την οπαδική βία, επαναλαμβάνουμε ότι οι κρίσιμες οικονομικές και κοινωνικές συνθήκες βρίσκονται στη βάση αυτών των βίαιων συγκρούσεων. Αυτή είναι η πηγή της μάστιγας και αυτή η μάστιγα πρέπει να εκριζωθεί. Χρειάζεται συνέπεια και αυστηρότητα για την αντιμετώπισή της.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ασημακοπούλου.

Επόμενος ομιλητής ο κ. Ιωάννης Οικονόμου, Βουλευτής της Νέας Δημοκρατίας και μετά θα ακολουθήσει η Πρόεδρος της Πλεύσης Ελευθερίας κ. Κωνσταντοπούλου.

Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ για να συζητήσουμε για την αντιμετώπιση της βίας με οπαδικό υπόβαθρο υπό τη βαριά σκιά της δολοφονίας του Γιώργου Λυγγερίδη, ο οποίος υπέστη τη δολοφονική επίθεση αφιονισμένων χούλιγκαν. Και θέλω να θυμίσω ότι προχθές αστυνομικές δυνάμεις, ξανά στο κέντρο της Αθήνας, δέχτηκαν επίθεση με ρίψη φωτοβολίδων.

Ο Λυγγερίδης δεν ήταν το πρώτο θύμα βίας με οπαδικό υπόβαθρο που εκδηλώνεται μέσα, γύρω ή σε σχέση με αθλητικά γεγονότα. Για να είμαστε ειλικρινείς και τίμιοι η πραγματικότητα είναι ότι από τύχη δεν έχουμε θρηνήσει πολλά περισσότερα θύματα, αφού εδώ και χρόνια τα περιστατικά συμπλοκών είναι δεκάδες, ενώ η χρήση φωτοβολίδων και άλλων φονικών εργαλείων έχει γενικευτεί.

Το θέμα είναι ευρύτατο. Είναι εξαιρετικά σημαντικό. Η βία με οπαδικό υπόβαθρο είναι παγκόσμιο τέρας και έχει γιγάντιες κοινωνικές επιπτώσεις. Μετά την πανδημία ο δυτικός κόσμος μαστίζεται από μια ιδιότυπη πανδημία βίας, για την οποία ευθύνονται μια σειρά από μεγάλες αποτυχίες σε επίπεδο κοινωνίας, οικογένειας, δικαιοσύνης, απονομής δικαιοσύνης, μαζικής κουλτούρας. Η βία και η γενικευμένη απείθεια έχουν αποκτήσει ενδημικά χαρακτηριστικά στην νεολαία και προβάλλονται ως στάση ζωής στην ελληνική υποκουλτούρα, στα βιντεοπαιχνίδια, στις μουσικές που ακούνε, στα βίντεο, στις ταινίες και όσο τα παρατηρούμε παθητικά, δυστυχώς η κατάσταση θα γίνεται χειρότερη.

Επίσης θέλω να συνειδητοποιήσουμε ένα άλλο αξιακό πρόβλημα σε ό,τι αφορά την κοινωνία, τη νέα γενιά και τον αθλητισμό. Κυρίες και κύριοι συνάδελφοι, οι ομάδες μας, ιδίως στο ποδόσφαιρο και στο μπάσκετ, αποτελούν την πιο προβεβλημένη πτυχή του αθλητισμού. Το πώς διεξάγεται ο ανταγωνισμός σε αυτό το επίπεδο, πολλές φορές δίνει τον τόνο για το πώς λειτουργεί η κοινωνία. Είναι εκεί που τα νέα παιδιά παίρνουν τα πρώτα βιώματα, τα πρώτα μαθήματα για το πώς λειτουργεί συνολικά η ελληνική κοινωνία.

Αυτά τα παραδείγματα, λοιπόν, πρέπει να τα περιφρουρήσουμε και να είναι σωστά. Δεν μπορούμε να επιτρέψουμε να επικρατούν στρεβλές αντιλήψεις ή να επικρατεί η νοοτροπία της επικράτησης με κάθε τρόπο και με κάθε μέσο στον αθλητισμό.

Συζητούμε σήμερα ένα νομοσχέδιο, κύριε Πρόεδρε, κυρίες και κύριοι, που έρχεται αποφασιστικά να ενισχύσει το πλαίσιο για να μπορέσουμε να αντιμετωπίσουμε ουσιαστικά την τοξικότητα στον αθλητισμό, τη βία, την παραβατικότητα με αθλητικό υπόβαθρο.

Αναλύθηκε και από τον Υπουργό και από τον εισηγητή μας και από αρκετούς συναδέλφους και στην επιτροπή το τι προσφέρει, το τι προσθέτει το νομοσχέδιο αυτό. Η ταυτοπροσωπία του κατόχου με το εισιτήριο, το να ξέρουμε ποιος κάθεται πού, οι κάμερες σε συγκεκριμένες ζώνες, η μεταρρύθμιση αλλαγής στη ΔΕΑΒ, η αυτοματοποίηση της επιβολής των ποινών μέσω και μιας καινούργιας διαδικασίας αυτοματοποιημένης, αλλά και ως προς το είδος και την κλιμάκωση, είναι αναμφισβήτητα στοιχεία που θα προσθέσουν.

Αναλύθηκαν, όπως είπα, διεξοδικά, οπότε θα μου επιτρέψετε, κύριε Πρόεδρε, να αναφερθώ στην ομιλία μου σε δύο βασικά κομμάτια από όσα άκουσα από τη συζήτηση στην Ολομέλεια, στην Αίθουσα, αλλά και στο δημόσιο διάλογο το προηγούμενο διάστημα.

Πρώτα από όλα, σε μια σειρά από ενστάσεις που ακούστηκαν κυρίως από τα κόμματα της Αντιπολίτευσης, με τη συναινετική τους -έχω να πω- διάθεση και με τη διάθεσή τους να προσφέρουν και να συμπληρώσουν στο νόμο, κύριε Υπουργέ και κύριε γενικέ, όπως και εσείς είπατε και σήμερα και όλο το προηγούμενο διάστημα στις επιτροπές.

Πρώτα από όλα τι καινούργιο φέρνει ο νόμος; Γιατί τον φέρνει η Κυβέρνηση τώρα; Τι κάνατε μέχρι στιγμής; Κυρίες και κύριοι συνάδελφοι, ας είμαστε ειλικρινείς. Η πολιτική απέναντι στη βία, σε κάθε βία και συγκεκριμένα στη βία με οπαδικό υπόβαθρο οφείλει να είναι δυναμική, να προσαρμόζεται κάθε φορά στις εξελίξεις.

Καταφέραμε να αντιμετωπίσουμε αποτελεσματικά το φαινόμενο της βίας με οπαδικό υπόβαθρο στην Ελλάδα; Όχι. Ποια χώρα έχει καταφέρει να το αντιμετωπίσει οριστικά; Ακόμα και στη Μεγάλη Βρετανία και στην Αγγλία, που χρησιμοποιείται συχνά ως παράδειγμα, γεγονότα συμβαίνουν. Δείτε τα πρωταθλήματα της Γαλλίας, της Ολλανδίας, δείτε τον τελικό του Champions League πέρσι, πρόπερσι με αντίστοιχα φαινόμενα οπαδικής βίας, παρά το γεγονός ότι και εκεί έχουν κάνει βήματα. Και στην Ελλάδα έγιναν βήματα. Δεν έγινε τίποτα; Δεν είναι αληθές.

Μετά τη στυγνή δολοφονία του Άλκη Καμπανού υπήρξε μια νομοθεσία που επέτρεψε να μπουν ισόβια και να έχουν και βαρύτατες ποινές -και άλλοι με βάση τον αθλητικό νόμο- οι δολοφόνοι του Άλκη Καμπανού. Μετά τα μέτρα που πήραμε ύστερα από την δολοφονία του Κατσουρή στη Νέα Φιλαδέλφεια έγιναν δεκάδες έφοδοι σε συνδέσμους οργανωμένων οπαδών, έκλεισαν, σφραγίστηκαν, κατέβηκαν πινακίδες από συνδέσμους οι οποίοι λειτουργούσαν χωρίς άδεια. Κατασχέθηκαν ένα σωρό φονικά εργαλεία.

Η πολιτική απέναντι στη βία οφείλει να είναι δυναμική και αυτό ακριβώς εξυπηρετεί και το συγκεκριμένο νομοσχέδιο.

Παρατήρηση δεύτερη: Είναι δυνατόν να κλείνετε τα γήπεδα για ένα επεισόδιο που έγινε σε αγώνα βόλεϊ; Αλήθεια τώρα; Είμαστε ειλικρινείς; Δεν καταλαβαίνουμε, δεν συνειδητοποιούμε ότι η μήτρα της οπαδικής βίας είναι μέσα στα γήπεδα, μέσα στο ελληνικό ποδόσφαιρο; Αμφισβητεί κανείς ότι εκεί είναι που πρέπει να το χτυπήσουμε και να το αντιμετωπίσουμε πρώτα, για να το περιορίσουμε και αλλού και ύστερα; Έχει σχέση το άθλημα; Είναι η πρώτη φορά που έγινε με αφορμή άλλο άθλημα δολοφονικό χτύπημα; Να θυμίσω -για τους παλιότερους- την υπόθεση Φιλόπουλου στα Λιόσια με αφορμή πάλι αγώνα βόλεϊ γυναικών –νομίζω- και πάλι τότε το μακρινό 2009, 2010, αν θυμάμαι καλά;

Επίσης, απαραίτητη προϋπόθεση, κυρίες και κύριοι συνάδελφοι -και το λέω διότι όντως διεφάνη στη σημερινή συνεδρίαση- είναι να υπάρχει η διάθεση με τις προτάσεις, με την κριτική συναινετικά να προχωρήσουμε.

Θέλω να σημειώσω, κύριε Υπουργέ, ότι προσωπικά δεν βρίσκω κακή ιδέα να εξετάσει με θετικό μάτι η Κυβέρνηση την πρόταση του κ. Φάμελλου, πρόταση που στην ουσία μετέφερε την τροπολογία της ομάδας αυτής εις το όνομα του Άκη να καθιερωθεί αυτή η ημέρα, έτσι όπως το ζητούν και το προδιαγράφουν οι άνθρωποι. Δεν ξέρω αν τεχνικά είναι εφικτό, αν μπορεί να γίνει σήμερα ή κάποια στιγμή στο μέλλον, αλλά προσωπικά το βρίσκω μια καλή ιδέα για την οποία δεν νομίζω ότι υπάρχει λόγος να διαφωνήσουμε.

Θέλω να αναφερθώ σε τρία, τέσσερα χαρακτηριστικά του φαινομένου που έχουμε, προσπαθώντας να συνεισφέρω και να βοηθήσω στον δημόσιο διάλογο, για να καταλάβουμε τι είναι αυτό που ερχόμαστε να αντιμετωπίσουμε.

Κυρίες και κύριοι συνάδελφοι, οι ομάδες των χούλιγκαν έχουν χαρακτηριστικά εγκληματικών οργανώσεων και ως τέτοιες επιβάλλεται να τις αντιμετωπίσουμε. Έχουν δομή, έχουν ιεραρχία, έχουν σχέδιο, έχουν πόρους, πόρους που αντλούν από εγκληματικές δραστηριότητες, έχουν διασύνδεση με το οργανωμένο έγκλημα, έχουν διασύνδεση με ριζοσπαστικές πολιτικές τάσεις της άκρας Δεξιάς ή των αντιεξουσιαστών, έχουν διαπλοκή με αντίστοιχες εγκληματικές οργανώσεις του εξωτερικού.

Δεύτερον, σας καλώ να αναλογιστούμε γιατί στα ίδια γήπεδα με τους ίδιους οπαδούς και με τους ίδιους μηχανισμούς ελέγχου, όταν έχουμε ευρωπαϊκές διοργανώσεις περίπου δεν ανοίγει μύτη, ενώ στις αντίστοιχες ελληνικές διοργανώσεις έχουμε προβλήματα. Η δική μου απάντηση είναι διότι σε ό,τι αφορά τις εγχώριες διοργανώσεις, υπάρχει εδώ και χρόνια μια εμπεδωμένη κουλτούρα ατιμωρησίας που αξιοποιεί διάφορα κενά, παράθυρα, ή δαιδαλώδεις διαδρόμους, πολλούς από τους οποίους το νομοσχέδιο αυτό έρχεται να κλείσει.

Τρίτη παράμετρος: Η οπαδική βία, κυρίες και κύριοι συνάδελφοι, υποδαυλίζεται από τη λήθη. Η ευκολία και η ταχύτητα με την οποία προσπερνάμε και ξεχνάμε τραγικά περιστατικά με αθλητικό υπόβαθρο βίας είναι πρωτοφανείς. Και ακόμα χειρότερο είναι ότι τα υποτιμούμε και τα προσπερνάμε, προκειμένου να μη φτάσουμε στην αντικειμενική ευθύνη εκείνων που τα προκαλούν και στο να οδηγηθούν στη δικαιοσύνη.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θα χρειαστώ λίγο χρόνο ακόμα, την ανοχή σας, κύριε Πρόεδρε.

Σας ευχαριστώ πολύ.

Στην ουσία, όμως, η λήθη αυτή είναι ένα σινιάλο σε όσους κάνουν τα επεισόδια, για να συνεχίσουν ακόμα πιο εντατικά και το σινιάλο αυτό -μην έχετε καμμία αμφιβολία!- το λαμβάνουν.

Πέμπτο σημείο: Οι φυσικοί αυτουργοί της βίας με αθλητικό υπόβαθρο, κυρίες και κύριοι συνάδελφοι, δυστυχώς, νιώθουν ότι δεν είναι μόνοι. Και ακόμα χειρότερα, φαίνεται ότι τελικά δεν είναι μόνοι. Βρίσκουν νομιμοποιητική βάση για την εγκληματική τους δραστηριότητα και τις εγκληματικές τους πράξεις σε ανεύθυνες και εμπρηστικές δηλώσεις, σε νομική υποστήριξη, σε αναλύσεις στον Τύπο.

Τα όσα ανέφερα παραπάνω είναι –νομίζω- κάποια βασικά χαρακτηριστικά του φαινομένου της οπαδικής βίας στον τόπο μας, της βίας με αθλητικό υπόβαθρο και το νομοσχέδιο -είπα και προηγουμένως- έχει αρκετές θετικές πρόνοιες, έρχεται να συμπληρώσει αδυναμίες, κενά του παρελθόντος για να τα αντιμετωπίσει.

Η προσπάθεια, όμως, δεν πρέπει να σταματήσει εκεί. Οφείλουμε να είμαστε ξεκάθαροι σε ό,τι αφορά τη βούλησή μας, τη διαρκή μας βούληση για την αντιμετώπιση της πανδημίας βίας σε κάθε χώρο και με κάθε αφορμή. Χρειάζεται, επίσης, να μιλήσουμε από νωρίς στην ψυχή και στην καρδιά και στο μυαλό των νέων ανθρώπων, να διαμορφώσουμε υγιείς φιλάθλους και όχι μισαλλόδοξους οπαδούς.

Βρισκόμαστε, κύριε Πρόεδρε, κυρίες και κύριοι συνάδελφοι, σε ένα σημείο καμπής και θέλω να κλείσω με αυτό: Σε αυτή τη χρονική στιγμή που βρισκόμαστε η πολιτεία νομοθετεί αποτελεσματικά μέτρα. Η δικαιοσύνη -άκουσα την κριτική προηγουμένως- έχει στα χέρια της για πρώτη φορά μετά από καιρό κρίσιμα στοιχεία με ονόματα, με περιστατικά, στοιχεία τα οποία μπορεί να αξιοποιήσει για όσους εμπλέκονται με διάφορους τρόπους σε εγκληματικές πράξεις με αθλητικό υπόβαθρο και όχι μόνο, πράξεις που φανερώνουν την αλληλεπίδραση αυτών των παράνομων δραστηριοτήτων και των σκοτεινών κυκλωμάτων. Οι διωκτικές αρχές έκαναν και εξακολουθούν να κάνουν μεθοδικά τη δουλειά τους και με επαγγελματισμό, με στόχο να φτάσουν στην άκρη του νήματος για τη δολοφονία του Λυγερίδη στου Ρέντη, με ό,τι συνεπάγεται αυτό και με όσους συνεπάγεται.

Το momentum δεν πρέπει να χαθεί, η δυναμική της συγκυρίας με όλες αυτές τις ενέργειες που εξελίσσονται σε πολλά και σε παράλληλα επίπεδα οφείλει να συνεχιστεί, γιατί είναι ζήτημα αξιοπρέπειας για μια πολιτεία που σέβεται τον εαυτό της να αντιμετωπίσει τη βία και να συστρατευθούμε όλοι σε αυτό, η Κυβέρνηση, τα πολιτικά κόμματα, η Αστυνομία, η δικαιοσύνη και όλα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΙΩΑΝΝΗΣ ΟΙΚΟΝΟΜΟΥ:** Μα, πάνω από όλα, κύριε Πρόεδρε –και κλείνω με αυτό, ευχαριστώντας για μια ακόμη φορά για την ανοχή σας- εκείνο που χρειάζεται, το πρώτο βήμα μιας μεγάλης υπέρβασης της τοξικότητας στον ελληνικό αθλητισμό, προκειμένου να σπάσει ο κύκλος του αίματος που έχει πληγώσει βαριά την ελληνική κοινωνία, είναι μια αρραγής κοινωνική συμμαχία απέναντι στη βία, χωρίς αστερίσκους και υποσημειώσεις, όλοι, χωρίς καμία απολύτως εξαίρεση, να δείχνουμε μηδενική ανοχή στη βία, σε κάθε εκδήλωσή της, στα σχολεία, στα πανεπιστήμια, στους δρόμους, στις πλατείες, στους χώρους διασκέδασης, στις οικογένειες και φυσικά και στα γήπεδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Καλείται στο Βήμα η κ. Ζωή Κωνσταντοπούλου, η Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υπουργέ, για το νομοσχέδιο για τον αθλητισμό, για τη βία, αλλά κυρίως για την αθλητική παιδεία, για το αθλητικό πνεύμα μίλησαν ήδη ο εισηγητής μας, ο Διαμαντής Καραναστάσης, ο Κοινοβουλευτικός μας Εκπρόσωπος, ο Σπύρος Μπιμπίλας και θα μιλήσω και εγώ αύριο το πρωί και ελπίζω να είστε παρών, για να ανταλλάξουμε απόψεις και ελπίζω να προχωρήσουμε θετικά σε αυτά τα οποία αφορούν ολόκληρη την κοινωνία.

Σήμερα ζήτησα τον λόγο για τρία θέματα, που δεν μπορούν να περιμένουν μέχρι αύριο, που αισθάνομαι την ανάγκη να τα θέσω στη Βουλή και που θεωρώ χρέος της Εθνικής Αντιπροσωπείας να τα αντιμετωπίσει και με αυτά να ασχοληθεί.

Το πρώτο αφορά τη σημερινή επέτειο, την επέτειο της κρίσης και της τραγωδίας των Ιμίων, που αποτελεί μια μαύρη σελίδα στην πρόσφατη, στη σύγχρονη ιστορία μας και ταυτόχρονα, αποτελεί μια σκοτεινή και γκρίζα σελίδα. Δεν αρκεί να τιμούμε τους ήρωες που χάθηκαν ούτε αποτελεί επαρκή τιμή να τους μνημονεύουμε. Εάν πραγματικά θέλουμε να τιμήσουμε αυτούς τους τρεις ανθρώπους αλλά και όλους όσοι έδωσαν το αίμα τους, τη ζωή τους για την πατρίδα και για την ελευθερία, τους οφείλουμε αλήθεια και δικαιοσύνη.

Ανήκω στη γενιά εκείνη που οι φίλοι μου υπηρετούσαν στο Ναυτικό, στον Στρατό την περίοδο των Ιμίων. Εγώ ήμουν στο δεύτερο έτος της Νομικής. Θυμάμαι πάρα πολύ καλά και είναι χαραγμένη στη μνήμη μου εκείνη η νύχτα, εκείνο το ξημέρωμα και όλα όσα ακολούθησαν. Δεν έχει μέχρι σήμερα αποδοθεί η αλήθεια ούτε στα θύματα ούτε στις οικογένειές τους ούτε στην ελληνική κοινωνία.

Και αν η Βουλή πραγματικά θέλει να τιμήσει την επέτειο, οφείλει να ανοίξει μία διαδικασία διερεύνησης στην Επιτροπή Θεσμών και Διαφάνειας, όπου όλοι οι υπεύθυνοι και όλοι οι γνωρίζοντες θα εκθέσουν στην ελληνική κοινωνία την αλήθεια. Διότι δεν είναι αλήθεια πολλά από όσα ακούστηκαν τότε προς την ελληνική κοινωνία, όπως δεν είναι δίκαιο για τους πεσόντες ούτε σωστό για τους επιζώντες να συσκοτίζεται ένα τόσο σοβαρό γεγονός.

Προφανώς σήμερα είκοσι οκτώ χρόνια μετά δεν μπορεί να υιοθετήσουμε τη ρήση του τότε Υπουργού Εξωτερικών ότι δεν μπορεί να κάνει εξωτερική πολιτική ένας δήμαρχος, επειδή ύψωσε την ελληνική σημαία εντός της επικράτειάς του, ούτε μπορεί να υιοθετήσουμε όσα στρεβλά και καταδήλως ψευδή ειπώθηκαν, ότι δήθεν υπέστη vertigo ο χειριστής του ελικοπτέρου και γι’ αυτό κατέπεσε.

Κυρίες και κύριοι, πολλοί από εσάς κάνατε μνεία στην επέτειο. Εάν, λοιπόν, θέλουμε να τιμήσουμε τη μνήμη των ανθρώπων αυτών, αλλά και τη δική μας αποστολή, οφείλουμε μια διαδικασία απόδοσης της αλήθειας.

Ο δεύτερος λόγος για τον οποίο ζήτησα να μιλήσω και να κάνω αυτή τη σύντομη παρέμβαση συνδέεται με έναν τρόπο με τη σημερινή επέτειο και με όλα όσα ειπώθηκαν για την πατρίδα, για τους πεσόντες, αλλά και με όλα όσα αναγγέλλονται και προαναγγέλλονται σε σχέση με νέους εξοπλισμούς και με την εθνική άμυνα.

Ενώ ετοιμαζόμουν και πληροφορήθηκα ότι θα συνεδριάσουμε και αύριο και αποφάσιζα να μιλήσω αύριο τελικώς για τον αθλητισμό, δέχθηκα ένα τηλεφώνημα από τους εργαζόμενους στα Ελληνικά Αμυντικά Συστήματα. Μιλάμε για τους ανθρώπους εκείνους που προσφέρουν την εργασία τους, τον ιδρώτα τους, το αίμα τους, την ψυχή τους γι’ αυτό το οποίο όλοι επαινούν. Κι όμως, σήμερα στα Ελληνικά Αμυντικά Συστήματα είκοσι πέντε εργαζόμενοι, είκοσι πέντε άνθρωποι βρίσκονται χωρίς δουλειά με μη ανανέωση των συμβάσεων με τις οποίες απασχολούνται κάποιοι από αυτούς από το 2006 - 2007 -για σκεφτείτε, δεκαεπτά χρόνια!-, κάποιοι από αυτούς ελάχιστους μήνες πριν πάρουν σύνταξη και κάποιοι από αυτούς παίρνοντας τον κατώτατο μισθό, τα 700 ευρώ ή λίγο περισσότερα -αυτά που η Κυβέρνησή σας αναγγέλλει ότι θα αυξήσει με την τροπολογία- και τρέφοντας τις οικογένειές τους με αυτόν τον κατώτατο μισθό.

Έσπευσα στα Ελληνικά Αμυντικά Συστήματα και συνάντησα τους εργαζόμενους, όπως και τον πρόεδρο των ΕΑΣ, ο οποίος απερχόταν και μου είπε ότι δεν είναι εκτελεστικός πρόεδρος, οπότε δεν έχει γνώση του θέματος και να μιλήσω αύριο με τον κ. Κωστόπουλο που είναι διευθύνων και εκτελεστικός.

Κοιτάξτε -κύριε Βρούτση, το λέω και σε εσάς, πέρασε και η κ. Μιχαηλίδου νωρίτερα και παρακαλώ να της το μεταφέρετε- δεν επιτρέπεται να μείνουν στον δρόμο είκοσι πέντε άνθρωποι, ούτε επιτρέπεται την ώρα που έρχεται τροπολογία ευεργετική και θετική σε σχέση με τον βασικό μισθό -ανεξαρτήτως του ότι δεν θεωρούμε επαρκή αυτή την αναγγελία-, την ίδια ώρα να μένουν άνθρωποι στον δρόμο, άνθρωποι να αγωνιούν και να καταγγέλλουν ότι πρόκειται για εκδικητικές απολύσεις, για εκδικητικούς αποκεφαλισμούς και ξαφνικούς –εντός εισαγωγικών- «θανάτους», επειδή αυτοί οι άνθρωποι ανήκουν στο σωματείο «Η Συσπείρωση», το εργατικό σωματείο των εργαζομένων και όχι σε ένα εργοδοτικό σωματείο το οποίο έχει συγκροτηθεί και αποποιείται απ’ ό,τι αφηγούνται την εκπροσώπηση των εργαζομένων.

Την ώρα που η Κυβέρνηση ευαγγελίζεται -κι εμείς αυτό θα το στηρίξουμε εφόσον γίνει πράξη- τη βελτίωση των αποδοχών και του κατώτατου μισθού, δεν μπορεί την ίδια ώρα άνθρωποι που η εργασία τους με κεκαλυμμένες συμβάσεις με το ελληνικό δημόσιο, άνθρωποι που η εργασία τους είναι ο βιοπορισμός τους και συνδέεται με το ελληνικό δημόσιο και με μία τόσο σημαντική βιομηχανία, όπως είναι τα Ελληνικά Αμυντικά Συστήματα, να μένουν στον δρόμο.

Ανέλαβα ενώπιόν τους -και ξέρετε, εμείς αυτό που λέμε το κάνουμε πράξη- ότι θα μεταφέρω και την αγωνία τους και το αίτημά τους στη Βουλή. Και αυτός είναι ο δεύτερος λόγος για τον οποίο παίρνω τον λόγο σήμερα και ελπίζω αύριο στην κυρίως ομιλία μου να έχετε να μου πείτε και ένα καλό νέο, ότι οι άνθρωποι αυτοί, τους οποίους συνάντησα και οι οποίοι είναι άνθρωποι της βιοπάλης, δεν θα μείνουν στον δρόμο, διότι αυτό είναι άδικο και δεν δικαιολογείται την ώρα που η ευημερία, όπως εσείς την αφηγείστε, έρχεται.

Ο τρίτος λόγος που ζήτησα να μιλήσω σήμερα και δεν μπορούσε να περιμένει αφορά μία εντελώς ανοίκεια, απαράδεκτη επίθεση που έγινε στον Βουλευτή μας, τον Σπύρο Μπιμπίλα, αλλά και στην Πλεύση Ελευθερίας από ένα πρώην κυβερνητικό στέλεχος και στέλεχος της Νέας Δημοκρατίας, τον κ. Γιατρομανωλάκη.

Ο Σπύρος Μπιμπίλας, όπως ξέρετε, είναι ένας άοκνα εργαζόμενος ηθοποιός, ένας καλλιτέχνης που έχει καταθέσει την ψυχή του επί δεκαετίες στον πολιτισμό, που υπηρετεί ως Πρόεδρος των Ελλήνων ηθοποιών τους συναδέλφους του, που υπηρετεί και συνδράμει επί δεκαετίες τους συνταξιούχους ηθοποιούς και τους γηραιότερους συναδέλφους του μέσα από το ΤΑΣΕΗ, το Ταμείο Αλληλοβοήθειας του Σωματείου Ελλήνων Ηθοποιών, στο οποίο είναι επίσης Πρόεδρός του, είναι ένας άνθρωπος που βρίσκεται εδώ στη Βουλή, όπως όλοι οι Βουλευτές της Πλεύσης Ελευθερίας -αυτή η μικρή μας ομάδα που δεν κουράζεται και είναι συνέχεια εδώ, όπως και σήμερα-, είναι ένας άνθρωπος που δεν έκρυψε τον σεξουαλικό του προσανατολισμό, αλλά και δεν τον έκανε εισιτήριο για οτιδήποτε.

Ο Σπύρος Μπιμπίλας ό,τι έχει κερδίσει και κατακτήσει στη ζωή του το έχει κερδίσει και κατακτήσει με τη δουλειά του και με την αξία του και με την αγάπη του για τους ανθρώπους. Και είναι τιμή για την Πλεύση Ελευθερίας να είναι Βουλευτής μας. Και βεβαίως είναι Βουλευτής της Πλεύσης Ελευθερίας, γιατί τον ψήφισαν οι πολίτες ως πρώτο στη λίστα στις εκλογές του Ιουνίου, όπως και όλους τους Βουλευτές μας.

Η Πλεύση Ελευθερίας είναι αυτό το περίεργο, ιδιόρρυθμο κίνημα που επιμένει να σας κάνει θετικές προτάσεις εκεί όπου υπάρχουν πεδία συναίνεσης -και μίλησε γι’ αυτά κατ’ επανάληψη ο κ. Καραναστάσης-, αυτό που επιμένει να σας κάνει κριτική εκεί όπου υπάρχουν σημεία και κριτικής και σύγκρουσης, αυτό που επιμένει να είναι εδώ την ώρα που όλοι απουσιάζουν.

Η Πλεύση Ελευθερίας είναι, λοιπόν, αυτό το μικρό, περίεργο κόμμα που το πρώτο που ενόχλησε ήταν η αμφίεση των Βουλευτών του, της Τζόρτζιας Κεφαλά και του Σπύρου πάλι και γενικώς ενοχλεί. Είναι αυτό το κόμμα που είναι το μοναδικό μέσα στη Βουλή -το μοναδικό, το μοναδικό!- που λέει ξεκάθαρα ότι το νομοσχέδιο για τα δικαιώματα των ομόφυλων ζευγαριών θα το ψηφίσουμε και λέει ξεκάθαρα ότι αυτό είναι ζήτημα ανθρωπίνων δικαιωμάτων, είναι κορυφαίο ζήτημα ανθρωπίνων δικαιωμάτων και όλα τα κόμματα έχουν εμφανίσει προβλήματα. Μάλιστα, λέγεται ότι δεν θα υπάρξει καμμία Κοινοβουλευτική Ομάδα να ζητήσει ονομαστική ψηφοφορία, γιατί όλες έχουν προβλήματα. Εμείς έχουμε έξι Βουλευτές. Δεν επαρκούμε για να ζητήσουμε ονομαστική ψηφοφορία. Όμως, βάζω το ζήτημα.

Όταν, λοιπόν, η Πλεύση Ελευθερίας είναι το μοναδικό κίνημα, κόμμα που υπερασπίζεται τα δικαιώματα των ομόφυλων ζευγαριών και όλων των ανθρώπων και λέει «όλοι οι άνθρωποι ίσα δικαιώματα», πώς είναι δυνατόν να δέχεται επίθεση και μάλιστα επίθεση με προσωποποιημένη στοχοποίηση του Σπύρου Μπιμπίλα, του Βουλευτή μας που είναι γνωστό, χωρίς να έχει ο ίδιος με οποιονδήποτε τρόπο εκμεταλλευτεί τη σεξουαλική του ταυτότητα, τον σεξουαλικό του προσανατολισμό -είναι γνωστή, όμως, γιατί δεν την έκρυψε- να δέχεται επίθεση από στέλεχος της Νέας Δημοκρατίας, με την εξής φράση: «Σε λίγες μέρες διακόσιοι ενενήντα εννέα στρέιτ Βουλευτές του ελληνικού Κοινοβουλίου (και ένας γκέι, χάρη στα παιχνίδια με τις λίστες που έκανε η Πλεύση Ελευθερίας), θα αποφασίσουν για τα δικαιώματα ημών των ΛΟΑΤΚΙ, κάποιων εξ ημών για την ακρίβεια, και των παιδιών μας, τα οποία ειρήσθω εν παρόδω δεν είναι σώνει και ντε ΛΟΑΤΚΙ»;

Τα γράφει αυτά ένας άνθρωπος που υπήρξε κυβερνητικό στέλεχος που διαφήμισε ότι είναι ο πρώτος ανοιχτά γκέι Υφυπουργός και στοχοποιεί έναν Βουλευτή έντιμο, ο οποίος είναι εδώ με την αξία του και με κανένα παιχνίδι, γιατί εμείς δεν παίζουμε παιχνίδια. Η Πλεύση Ελευθερίας είναι εδώ με την αξία της, παρά τα παιχνίδια που παίχτηκαν εις βάρος μας και παρά την ανηλεή επίθεση που δέχθηκε ως το μοναδικό κόμμα που σε προεκλογική περίοδο δεχόταν μόνο επίθεση και λάσπη.

Πώς είναι δυνατόν, κύριε Υπουργέ, το μοναδικό κόμμα που στηρίζει το νομοσχέδιο που η Κυβέρνησή σας φέρνει, να δέχεται επίθεση από κυβερνητικό στέλεχος και μάλιστα επίθεση στη σεξουαλική ταυτότητα, στον σεξουαλικό προσανατολισμό του Βουλευτή μας; Γιατί απαξιώνεται ένας άνθρωπος, ο οποίος έχει κερδίσει και τη ζωή του και το ψωμί του και την αξία του και την καλλιτεχνική του οντότητα και ακεραιότητα και την πολιτική του υπόσταση, με τον κόπο του και με την ποιότητα του; Πώς είναι δυνατόν να απαξιώνεται κατ’ αυτό τον τρόπο, δηλαδή ότι βρίσκεται στη Βουλή γιατί είναι ο μοναδικός γκέι που για να μπει στη Βουλή παίχτηκαν παιχνίδια με τις λίστες;

Ακούστε, θα το πω πολύ καθαρά για να το διαμηνύσετε και στον κ. Μητσοτάκη και σε όλους όσοι αισθάνονται ότι μπορούν να παίζουν τέτοια παιχνίδια με τα δικαιώματα: Εμείς με τα δικαιώματα δεν παίζουμε, όπως δεν παίζουμε με την αξία μας, όπως δεν παίζουμε με την προσπάθεια μας, όπως δεν παίζουμε με τη σχέση μας που είναι γνήσια και αδιαμεσολάβητη με τους πολίτες, με τους ανθρώπους αυτού του τόπου. Δεν παίζουμε παιχνίδια. Παιχνίδια παίζουν άλλοι.

Η Πλεύση Ελευθερίας κατήρτισε λίστες τον Ιούνιο, όπως έκαναν όλα τα κόμματα και όλα τα κόμματα, βεβαίως, έκαναν και αλλαγές στην κατάταξη της λίστας. Περίμενα η πρώτη που θα έβγαινε να μιλήσει απέναντι σε αυτή την επίθεση να είναι η κ. Μπακογιάννη, η οποία είναι γνωστό ότι στις λίστες του Ιουνίου του 2012 μπήκε πρώτη στο Επικρατείας και έγινε Βουλευτής στην Κυβέρνηση της Νέας Δημοκρατίας και του ΠΑΣΟΚ. Περίμενα να είναι η πρώτη που θα μιλούσε. Περίμενα να μιλήσουν και άλλοι και άλλοι. Όμως, αφού δεν μιλάει κανείς, ας μιλήσουμε εμείς και ας πούμε τέρμα τα παιχνίδια με τα ψέματα. Λίστες κατήρτισαν όλα τα κόμματα. Αλλαγές στην κατάταξη έκαναν όλα τα κόμματα. Οι αλλαγές αυτές είναι που έβαλαν -με τα ποσοστά που έβαλαν- τα κόμματα στη Βουλή και την Πλεύση Ελευθερίας. Για κανέναν Βουλευτή μας δεν θα δεχθώ άλλη τέτοια λάσπη και άλλα τέτοια επίθεση και για το μοναδικό κόμμα που στέκεται με τον τρόπο που στέκεται, με εντιμότητα και όχι με παιχνίδια. Η Πλεύση Ελευθερίας δεν δέχεται παιχνίδια.

(Χειροκροτήματα από την πτέρυγα της Πλεύσης Ελευθερίας)

Και κάτι άλλο. Τα δικαιώματα όλων των ανθρώπων είναι αδιαπραγμάτευτα και ακόμη και αν μείνουμε μόνοι μας οι έξι μας να τα υπερασπιζόμαστε, πάλι θα είμαστε εδώ για να τα υπερασπιζόμαστε. Όμως, πιστεύουμε ότι ο κόσμος βλέπει καλά και τι συμβαίνει και ποια παιχνίδια παίζονται. Πιστεύουμε ότι αυτή η επίθεση συνδέεται και με την άνοδο που σημειώνει η Πλεύση Ελευθερίας δημοσκοπικά. Πιστεύουμε, βέβαια, ότι πολύ μεγαλύτερη απήχηση θα καταγράψουμε εκλογικά. Σε αυτά τα παιχνίδια, θα απαντάμε πάντα με την αλήθεια μας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία η κ. Βολουδάκη.

Παρακαλώ, κυρία συνάδελφε.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, θα ήθελα και εγώ με τη σειρά μου να αναφερθώ, θέλοντας να αποτίσω φόρο τιμής, στους τρεις ήρωες που έπεσαν στο καθήκον υπέρ πατρίδος, τους Καραθανάση, Βλαχάκο, Γιαλοψό. Θα ήθελα να τονίσω κι εγώ ότι θα τους θυμόμαστε πάντα.

Περνώντας τώρα στο σχέδιο νόμου, η συζήτηση του παρόντος νομοσχεδίου επιβάλλει κάποιες συγκεκριμένες παραδοχές, τις οποίες νομίζω ότι όλοι μας θεωρούμε δεδομένες, αλλά για διάφορους λόγους έχουμε αποφύγει έως σήμερα να τις αντιμετωπίσουμε με την επιβαλλόμενη αποφασιστικότητα και αποτελεσματικότητα. Η λεγόμενη οπαδική βία είναι ένα φαινόμενο κοινωνικό, με διαρκώς αυξανόμενη ένταση και έκταση που πλήττει την αθλητική ιδέα, διαμορφώνει συνθήκες ακραίας εχθρικής αντιπαράθεσης, πλήττει την ομαλή διεξαγωγή των αγώνων, καταστρέφει τις αθλητικές υποδομές και τέλος, θέτει σε κίνδυνο την ακεραιότητα αθλητών, παραγόντων, φιλάθλων και οργάνων της τάξης.

Το φαινόμενο έχει κριθεί εκ του αποτελέσματος ότι αντιμετωπίζεται όχι αποτελεσματικά, πλημμελώς και ανεπιτυχώς, με συνέπεια όχι μόνο την αδυναμία αποφυγής καταστάσεων που ουδεμία σχέση έχουν με τον αθλητισμό, αλλά και τη διαμόρφωση ενός πλαισίου διεξαγωγής των αθλητικών εκδηλώσεων που έχει καταλήξει να δυσφημίζει ποικιλοτρόπως τη χώρα μας.

Για τη διόγκωση του φαινομένου σε βαθμό που δεν επιτρέπει πλέον υπαναχωρήσεις, αναβολές, ημίμετρα και υπεκφυγές, θα έλεγα ότι δεν έχει σημασία ποιος φταίει περισσότερο ή λιγότερο όσο επικρατεί η εντελώς ακατανόητη και απαράδεκτη αναβλητικότητα ως προς την αντιμετώπισή του και η ανοχή και η ατιμωρησία, ακόμη και στις περιπτώσεις που οι ισχύουσες νομοθετικές ρυθμίσεις προβλέπουν και κυρώσεις και συνέπειες.

Το τελευταίο τραγικό θύμα της οπαδικής βίας, ο αδικοχαμένος τριάντα ενός έτους αστυνομικός Γιώργος Λυγγερίδης, ήρθε όχι μόνο να μας θυμίσει τις αντίστοιχες τραγικές απώλειες του παρελθόντος, όπως ο Άλκης Καμπανός, ο Μιχάλης Κατσούρης και παλαιότερα ο Μιχάλης Φιλόπουλος και ο Χαραλάμπος Μπλιώνας, αλλά να μας καταγγείλει την αδυναμία μας και την πλημμέλειά μας να θέσουμε επί τάξη τον νόμο και τη δικαιοσύνη δίπλα στην αθλητική ιδέα, ως εγγυήσεις για τη διατήρηση και τη διασφάλιση του αθλητικού πνεύματος στη χώρα που αυτό γεννήθηκε.

Η δημοκρατία μας δεν μπορεί να εννοείται -όπως, δυστυχώς, συμβαίνει στην περίπτωση της οπαδικής βίας- ως πεδίο εκδήλωσης βαθύτατα αντικοινωνικών συμπεριφορών, παρανοϊκών καταστάσεων και απάνθρωπων μεθόδων που δεν εξηγούνται παρά μόνο ως παρεκτροπές, πέρα από κάθε λογική και μάλιστα από νέους ανθρώπους που θα έπρεπε να βλέπουν τον αθλητισμό ως υγιή ενασχόληση και ευκαιρία επικοινωνίας και συναδέλφωσης.

Οι παραδοχές αυτές δεν νομίζω ότι μπορούν να βρουν ούτε αντίλογο ούτε ενστάσεις, διότι απλούστατα απορρέουν από την πραγματικότητα που ζούμε τις τελευταίες δεκαετίες, μία πραγματικότητα που πλέον μας υπαγορεύει επιτακτικά και χωρίς επιφυλάξεις και αναβολές να προχωρήσουμε στη λήψη μέτρων για την άμεση και αποτελεσματική αντιμετώπιση του φαινομένου.

Δεν θα σας απασχολήσω με τις σκέψεις μου επί των συγκεκριμένων διατάξεων του υπό συζήτηση νομοσχεδίου, γιατί θα ήταν σαν να συμμετέχουμε σε μια ακόμη συζήτηση στην οποία οι αντιπαραθέσεις μόνο ως αδυναμία να συμφωνήσουμε επί της ουσίας θα μπορούσαν να εκληφθούν. Και η ουσία εν προκειμένω εδώ που έχουμε φτάσει είναι, όπως λέει και ο Κωστής Παλαμάς, «Δεν υπάρχει άλλο σκαλί στου κακού τη σκάλα».

Επανέρχομαι στο υπό ψήφιση σχέδιο νόμου, το οποίο περιλαμβάνει διατάξεις για την οπαδική βία, την ψηφιακή αναβάθμιση στον χώρο του αθλητισμού και τη βελτίωση των αθλητικών υποδομών.

Ειδικότερα, με τις διατάξεις του Α΄ Μέρους κυρώνεται σύμφωνα με το άρθρο 44 του Συντάγματος η από 11-12-2023 πράξη νομοθετικού περιεχομένου, με την οποία προς αντιμετώπιση των έκτακτων συνθηκών αποφασίστηκε απαγόρευση διάθεσης εισιτηρίων και παρουσίας θεατών σε αγώνες ποδοσφαίρου μέχρι τις 12-2-2024.

Στο Β΄ Μέρος περιλαμβάνονται διατάξεις για τη λειτουργία της Διαρκούς Επιτροπής για την Αντιμετώπιση της Βίας, ώστε να είναι πιο ευέλικτη, με πέντε μέλη αντί για δέκα που ίσχυε προηγουμένως, ενώ προβλέπεται και η επιβολή κυρώσεων εκ μέρους της που διαπιστώνονται κατά τον έλεγχο των εισιτηρίων. Μάλιστα προβλέπεται και η δημιουργία ηλεκτρονικής πλατφόρμας ταυτοποίησης κατόχων αθλητικών εισιτηρίων, ώστε και να προλαμβάνονται και να αντιμετωπίζονται άμεσα τυχόν παραβατικές συμπεριφορές, ενώ αναμορφώνεται το σύστημα ηλεκτρονικής εποπτείας των αθλητικών εγκαταστάσεων και απαγορεύεται αθλητική συνάντηση σε εγκατάσταση η οποία δεν θα έχει τέτοιο ηλεκτρονικό σύστημα εποπτείας.

Θεσπίζονται, επίσης, ειδικές περιπτώσεις επιβολής διοικητικών κυρώσεων, όπως η ρίψη αντικειμένων εντός του αγωνιστικού χώρου, των αποδυτηρίων ή των κερκίδων αθλητικής εγκατάστασης ή της παράνομης εισόδου σε αυτή, ώστε να υπάρχει πλέον το κατάλληλο κυρωτικό πλαίσιο για τις παράνομες συμπεριφορές στους αθλητικούς χώρους.

Τέλος, δημιουργείται η ψηφιακή πλατφόρμα e-Kouros, με την οποία επιτυγχάνεται ο τόσο απαραίτητος ψηφιακός μετασχηματισμός στον χώρο του αθλητισμού, με χαρτογράφηση -εκτός των άλλων- των αθλητικών εγκαταστάσεων ώστε οι φορείς να είναι ενημερωμένοι, αλλά και οι αρμόδιες αρχές να αντιμετωπίζουν τις αδυναμίες και τις ελλείψεις και να έχουν τη δυνατότητα να δρουν ακόμη πιο στοχευμένα.

Για εκείνους που θα υποστηρίξουν ότι τα προτεινόμενα μέτρα είναι ανεπαρκή, θα πω ότι επιτέλους θα πρέπει να προχωρήσουμε έστω και με αυτά. Για εκείνους που θα υποστηρίξουν ότι τα προτεινόμενα μέτρα είναι πολύ αυστηρά, θα πω ότι κριτήριο δεν μπορεί να είναι η τυχόν αυστηρότητα που έχει η υποκειμενική βάση, αλλά η μέχρι σήμερα αναποτελεσματικότητα που βασίζεται σε χειροπιαστές αποδείξεις. Για εκείνους που διστάζουν, αμφιταλαντεύονται και προβληματίζονται, θα πω ότι οι ατέρμονες συζητήσεις, αντιπαραθέσεις, διαφοροποιήσεις και ενστάσεις δεν νοούνται εκεί όπου, όπως συμβαίνει με την περίπτωση της αθλητικής βίας, κάθε μέρα που περνά με την υφιστάμενη κατάσταση είναι μια νέα δοκιμασία για κάθε αθλητική εκδήλωση, για κάθε αθλητή, για κάθε αληθινό φίλαθλο και για κάθε υγιή παράγοντα.

Οφείλουμε σήμερα να αναλάβουμε όλοι τις ευθύνες μας και πρώτοι εμείς οι εκπρόσωποι του λαού, οι νομοθέτες της πολιτείας, για να θυμίσουμε σε όλους το χρέος μας. Η κοινωνία, η δικαιοσύνη, η αστυνομία, οι φίλαθλοι, οι παράγοντες, οι αθλητές, πρέπει όλοι να αντιληφθούν ότι η ψήφιση του νόμου αυτού περικλείει τη θέληση και την αποφασιστικότητα όλων μας ώστε να δοθεί τέλος στη βία των γηπέδων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε και για τη συνέπεια στον χρόνο.

Τον λόγο τώρα έχει από το ΠΑΣΟΚ - Κίνημα Αλλαγής ο κ. Στέφανος Παραστατίδης.

Παρακαλώ, κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, θα σας περιγράψω την ιστορία μιας κάμερας. Στον αθλητικό νόμο 2725/1999 προστέθηκε το μακρινό 2002 το άρθρο 41Ε για την αντιμετώπιση της οπαδικής βίας. Το άρθρο περιείχε το πλαίσιο για τη ρύθμιση του ζητήματος ηλεκτρονικής εποπτείας, δηλαδή με απλά λόγια τις κάμερες στα γήπεδα. Ακολούθησαν τρεις νομοθετικές τροποποιήσεις: άρθρο 5 του ν.3262/2004, άρθρο 8 του ν.3708/2008, ν.4326/2015. Άρθρα μπήκαν, κάμερες δεν μπήκαν.

Το κάθε άρθρο περιείχε μία εξουσιοδοτική διάταξη που έδινε στον Υπουργό με υπουργική απόφαση τη δυνατότητα να ρυθμίζει τις λεπτομέρειες για τις προδιαγραφές, την εγκατάσταση και τη λειτουργία των καμερών. Στο άρθρο υπήρχε ρητά καταληκτική ημερομηνία για τη λειτουργία των καμερών. Πέρα από την ημερομηνία που όριζε, δεν επιτρεπόταν να γίνουν αγώνες.

Προσέξτε. Υπήρξαν ακόμη δεκαεπτά υπουργικές αποφάσεις. Υπήρξαν δύο το 2006, δύο το 2007, το 2008, το 2009, το 2015, το 2016, τρεις το 2017, μία ανά έτος από το 2018 ως το 2023. Ξαναλέω, υπήρξαν δεκαεπτά υπουργικές αποφάσεις. Οι δεκατέσσερις από αυτές είχαν παράταση της καταληκτικής προθεσμίας. Είκοσι χρόνια παρατάσεις.

Ερχόμαστε στο σήμερα, στο σημερινό νομοσχέδιο. Η Κυβέρνηση αλλάζει ξανά το καθεστώς των καμερών. Αλλάζει και την ίδια την εξουσιοδοτική διάταξη. Νέες προδιαγραφές, νέοι όροι, νέες υπουργικές αποφάσεις. Τι λείπει από τη νέα εξουσιοδοτική διάταξη; Η καταληκτική ημερομηνία. Αυτή τη φορά δεν έχουμε ούτε καταληκτική ημερομηνία. Έχουμε, βέβαια, προφορική διαβεβαίωση. Αυτό από μόνο του θα μπορούσε να γίνει ένα ντοκιμαντέρ με τίτλο «Η ιστορία μιας κάμερας» και διά της επανάληψης του παραδείγματος, να καταλάβουν όλοι ποιο είναι το πραγματικό πρόβλημα της χώρας.

Κατά τα άλλα, συνεχίζουμε τις βαφτίσεις, βαφτίζοντας τον συγκεκριμένο νόμο ως «μεταρρύθμιση» και αυτόν και διαμέσου αυτού καλούμαστε για πολλοστή φορά να ψηφίσουμε μία ακόμα τροποποίηση της αθλητικής νομοθεσίας.

Εντός αυτής της νομοθεσίας δεν θα μπορούσαν να λείπουν εθιμοτυπικά οι φωτογραφικές διατάξεις και οι απευθείας τοποθετήσεις στελεχών σε θέσεις ευθύνης, όπως αυτή στο Καυταντζόγλειο. Εδώ ταιριάζει προς τον κύριο Υπουργό, τον κ. Βρούτση, το «Τι είχες, Γιάννη, τι είχα πάντα».

Κυρίες και κύριοι συνάδελφοι, εμείς αυτό το έλλειμμα εφαρμογής της νομοθεσίας το αποδίδουμε σε πρόθεση. Όμως, ας υποθέσουμε ότι εμείς είμαστε κακοπροαίρετοι και εσείς έχετε όλη την καλή θέληση και το πρόβλημα είναι οργανωτικής φύσεως, δηλαδή λειτουργικό. Δηλαδή, θέλετε, αλλά δεν διεκπεραιώνετε. Κι αυτό, διότι η ήδη θεσμοθετημένη Διαρκής Επιτροπή για την Αντιμετώπιση της Βίας υπολειτουργεί, είναι υποστελεχωμένη και σε άμεση εξάρτηση με το Υπουργείο.

Τι κάνει γι’ αυτό η Κυβέρνηση; Με το άρθρο 5 του νομοσχεδίου θεσμοθετεί ένα ακόμη όργανο συντονισμού, εκτός της αρχιτεκτονικής του αθλητικού νόμου 2725/1999. Η απάντηση, λοιπόν, της Κυβέρνησης σε όλα αυτά που συμβαίνουν, ποια είναι; Είναι μία ακόμα επιτροπή πολυπρόσωπη, με θολές ή αλληλοκαλυπτόμενες αρμοδιότητες με εκπροσώπους διαφόρων Υπουργείων και φορέων, η οποία στη βασική της σύνθεση είναι ενδεκαμελής, μπορεί δε με τις υποεπιτροπές και τους εμπειρογνώμονες να φτάσει και να ξεπεράσει τα πενήντα άτομα. Αντιλαμβάνεστε τι σημαίνει αυτό σε γραφειοκρατικό και δημοσιονομικό κόστος. Το πράττει, μάλιστα, όπως ρητά αποτυπώνεται στην παράγραφο 1 του άρθρου κατ’ εφαρμογή της Σύμβασης του Σεντ Ντενί που κυρώθηκε στη χώρα μας με τον ν.4901/2021. Διαβάζοντας δε την παράγραφο 5 του άρθρου 4 του 2021 που κύρωσε τη Σύμβαση του Σεντ Ντενί διαφαίνεται πως η Κυβέρνηση μάλλον παραβιάζει τη Σύμβαση του Σεντ Ντενί, παρά την εφαρμόζει. Να συναινέσουμε και σε αυτό. Μην πείτε ότι σας βάζουμε εμπόδια.

Η νομοθετική αυτή παρέμβαση αποτελεί τον προτελευταίο κρίκο ενός γνώριμου μοτίβου πολιτικής συμπεριφοράς της Κυβέρνησης που το παρακολουθούμε να επαναλαμβάνεται ξανά και ξανά την τελευταία πενταετία. Τι περιλαμβάνει αυτό το μοτίβο; Αρχικά, ένα ή περισσότερα περιστατικά που αποκαλύπτουν την παράλυση του κρατικού μηχανισμού. Στην περίπτωσή μας, οι τρεις δολοφονίες, με διαφορετικά χαρακτηριστικά η καθεμία, που αποκάλυψαν όλες τις πτυχές της γύμνιας του κρατικού μηχανισμού πρόληψης, παρακολούθησης και καταστολής. Στη συνέχεια, η επικοινωνιακή διαχείριση με στοιχεία θεατρικότητας. Εδώ μια ΠΝΠ εντελώς προβληματική και άδικη, επισκέψεις δύο Υπουργών στην Εισαγγελία του Αρείου Πάγου με φακέλους δικογραφιών παραμάσχαλα -λες και δεν υπάρχει άλλος τρόπος να διαβιβαστούν για να κάνει το έργο της η δικαιοσύνη- και βεβαίως εντυπωσιακές ανακοινώσεις στα μίντια.

Ο τρίτος κρίκος στην αλυσίδα των ενεργειών είναι το νομοσχέδιο που φέρατε σήμερα προς ψήφιση, που μοιάζει με τον σκύλο που κυνηγάει την ουρά του. Τροποποιούμε, δηλαδή, για πολλοστή φορά διατάξεις που δεν έχουν εφαρμόσει -κάποιες από αυτές μάλιστα μόλις ενάμιση χρόνο μετά την τελευταία τροποποίηση-αυστηροποιούμε το πλαίσιο κυρώσεων που σπάνια επιβάλλουμε, «ξεδοντιάζοντας» ακόμη περισσότερο τη γενικοπροληπτική και ειδικοπροληπτική του λειτουργία και προσθέτουμε πολυπρόσωπα όργανα και επιτροπές με «θολές» αρμοδιότητες και αλληλοεπικαλυπτόμενες εξουσίες.

Ο τέταρτος κρίκος που θα ακολουθήσει είναι η επ’ αόριστον αναβολές εφαρμογής του νέου νομοθετικού πλαισίου, απαξίωση των θεσμικών οργάνων παλιών και νέων, ανοχή σε εμπρηστικές συμπεριφορές ιδιοκτητών ομάδων, παράλυση των διωκτικών αρχών και νέα περιστατικά βίας. Και ξανά από την αρχή.

Κυρίες και κύριοι συνάδελφοι, τα επιτυχημένα μοντέλα αντιμετώπισης των φαινομένων βίας, σχετιζόμενη με τον αθλητισμό, βασίζονται σε τρεις αρχές. Η μία είναι η σταθερότητα και η απλότητα του νομοθετικού πλαισίου. Η δεύτερη είναι η πολιτική βούληση στην εφαρμογή του νόμου η οποία τόσο πολύ σας λείπει και η τρίτη είναι οι μηχανισμοί παρακολούθησης, πρόληψης και καταστολής απαλλαγμένοι από τα δεσμά του κομματισμού και της παραλυτικής κομματοκρατίας. Όταν αυτές οι αρχές δεν τηρούνται βλέπουμε τα αποτελέσματα που βιώνουμε στη χώρα.

Πάνω απ’ όλα πρέπει να βλέπουμε τη μεγάλη εικόνα που τοποθετεί το φαινόμενο της βίας σε ένα άλλο πεδίο και θεμελιώνεται σε ένα ιδιότυπο καθεστώς ασυλίας των θυλάκων εγκληματικότητας εντός των οργανωμένων οπαδών, στη στενή διασύνδεση οργανωμένων οπαδών με το οργανωμένο έγκλημα, όπως προκύπτει από ευρήματα ποινικών δικογραφιών. Και εδώ δεν χωρεί παραίτηση, αλλά εγρήγορση και πολιτική βούληση.

Κλείνω λέγοντας ότι στη βία δεν υπάρχουν δικοί σας και δικοί μας. Θα πρέπει να βάζουμε τη βία απέναντι. Αυτό ζητάμε και αυτό ζητάτε και από τις ομάδες, τους οπαδούς, τους φιλάθλους, τους πολίτες. Ζητάμε, δηλαδή, να διαχωρίσουν τη βία, ανεξάρτητα από την ομάδα τους. Όμως, είναι κάτι που διά του παραδείγματος εσείς το κάνετε σε όλα τα άλλα επίπεδα της πολιτικής. Όταν εσείς, ως Κυβέρνηση, βολεύετε παντού τους δικούς σας, τοποθετείτε παντού τους δικούς σας και λειτουργείτε κατ’ αυτόν τον τρόπο, πώς ζητάτε από τους πολίτες να κάνουν αυτόν τον διαχωρισμό, δηλαδή, να μην κοιτάξουν και να μην προστατέψουν αυτοί τους δικούς τους; Ποιο είναι το όριο της δικαιοσύνης εδώ;

Ξέρετε εμείς στο ΠΑΣΟΚ μιλάμε για αλλαγή παραδείγματος, εσείς με βεβαιότητα είστε το λάθος παράδειγμα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η κ. Σπυριδάκη Αικατερίνη από το ΠΑΣΟΚ και θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Μάντζος.

Ορίστε, κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις μέρες μας οι διαχρονικές αξίες του αθλητισμού όπως η ευγενής άμιλλα -«Εύ Αγωνίζεσθαι»-, η ισότητα, η αλληλεγγύη, η συναδέλφωση και η ειρήνη συχνά ξεθωριάζουν, διότι πλήττονται από την εμπορευματοποίηση, τον καταναλωτισμό και τις πολιτικές σκοπιμότητες. Χρέος κάθε συγκροτημένης πολιτείας και υπεύθυνης κυβέρνησης αποτελεί η προάσπιση του αθλητικού ιδεώδους και των αρχών του αθλητικού κινήματος, η στήριξη των αθλητών και των αθλητριών και η ανάπτυξη του αθλητισμού, μακριά από συμφέροντα, σκοπιμότητες, βία και ευτελισμό.

Οι Κυβερνήσεις του ΠΑΣΟΚ στήριξαν τον ελληνικό αθλητισμό και τον βοήθησαν να ανθίσει. Στηρίξαμε τους ανθρώπους του αθλητικού κινήματος, τους αθλητές και τις αθλήτριες. Δώσαμε ηθικά, αλλά και υλικά κίνητρα. Διαμορφώσαμε μια δημοκρατική, διαφανή, αποτελεσματική και οργανωτική δομή στον αθλητισμό. Αναπτύξαμε ένα σημαντικό δίκτυο αθλητικών υποδομών. Εισάγαμε τον μαζικό λαϊκό αθλητισμό. Υλοποιήσαμε προγράμματα εκπαίδευσης για το «Ευ Αγωνίζεσθαι» όπως αυτό της ολυμπιακής παιδείας, με την πρόσληψη χιλιάδων καθηγητών φυσικής αγωγής, διπλασιάσαμε τις ώρες φυσικής αγωγής στην πρωτοβάθμια εκπαίδευση και πολλά άλλα, που αφορούν κυρίως θέματα πρόληψης.

Την τελευταία πενταετία η Κυβέρνηση της Νέας Δημοκρατίας ακολούθησε άλλον δρόμο. Σε μια περίοδο όπου υπήρχαν οι προϋποθέσεις για την καλλιέργεια του αθλητικού πνεύματος, τη θωράκιση των αθλητικών θεσμών, την επιβράβευση όσων διακονούν τον εθελοντισμό και τον αθλητισμό η Κυβέρνηση έδωσε προτεραιότητα στον κομματικό έλεγχο του αθλητισμού. Δίχασε το αθλητικό κίνημα, τους αθλητές, τις αθλήτριες, ακόμα και τους Ολυμπιονίκες και το Παραολυμπιακό Κίνημα.

Κυρίες και κύριοι συνάδελφοι, σε χρόνια του επιτελικού κράτους ο αθλητισμός στέναξε και δυστυχώς συνεχίζει να στενάζει. Νομοθετικές ρυθμίσεις και τροπολογίες με φωτογραφικές και παρεμβατικές διατάξεις, ώστε να ελέγχονται κομματικά οι ομοσπονδίες και τα σωματεία, τραυμάτισαν τον αθλητισμό. Τρία τραγικά πρόσωπα: Άλκης Καμπανός, Μιχάλης Κατσουρής, Γιώργος Λυγγερίδης. Θύματα και οι τρεις της βίας στον χώρο του αθλητισμού σφράγισαν με οδυνηρό τρόπο την κυβερνητική αναποτελεσματικότητα.

Μετά το τελευταίο τραγικό περιστατικό η Κυβέρνηση εξήγγειλε μέτρα για τρίτη φορά μέσα σε ένα έτος. Μέτρα όπως η εγκατάσταση καμερών ασφαλείας και συστήματος ηλεκτρονικής εισόδου φιλάθλων, με έλεγχο ταυτοπροσωπίας, που είχαν θεσπιστεί μεν ήδη, αλλά δεν εφαρμόστηκαν ποτέ. Το πρόσφατο μέτρο της διεξαγωγής ποδοσφαιρικών αγώνων χωρίς θεατές για δύο μήνες -αντιλήψεις προ ετών όπου «πονάει κεφάλι-κόβουμε κεφάλι»- ουσιαστικά τιμώρησε οριζόντια και τους υγιείς φιλάθλους που αγαπούν τον αθλητισμό.

Κυρίες και κύριοι συνάδελφοι, το υπάρχον νομοθετικό πλαίσιο είναι ισχυρό, αλλά δεν εφαρμόστηκε ποτέ και θα κάνω μια σύντομη αναφορά στον ν.4049/2012. Στον νόμο αυτό υπάρχουν ρυθμίσεις για τη λειτουργία των λεσχών, για την εγκατάσταση καμερών, για τη διαδικασία ταυτοπροσωπίας και το ηλεκτρονικό εισιτήριο, για το πόθεν έσχες σε σωματεία των λεσχών, για τη θέσπιση ρήτρας- παραβατικότητας που αφαιρεί ποσοστό χρηματοδότησης των ομάδων από πόρους του στοιχήματος που κατευθύνονται στο επαγγελματικό ποδόσφαιρο. Με τη μη εφαρμογή του νόμου γεννιέται το εξής ερώτημα: Τι έχει μεγαλύτερη αξία; Οι σχέσεις κάποιων κυβερνήσεων με τις διοικήσεις και το μικροκομματικό όφελος ή οι ζωές των παιδιών που καθημερινά βρίσκονται εκτεθειμένες και απειλούνται από φαινόμενα βίας εντός και εκτός γηπέδων;

Ερχόμαστε, λοιπόν, στο σήμερα με τη σκέψη ότι η όποια επιπλέον αυστηριοποίηση του νομικού πλαισίου και οι όποιες βελτιώσεις για να φέρουν αποτελέσματα θα πρέπει να αποτελούν προϊόντα διαλόγου και ευρείας συναίνεσης και κυρίως να συνοδεύονται από την αναγκαία πολιτική βούληση για την εφαρμογή τους. Ο ειδικός αγορητής μας κ. Τάσος Νικολαΐδης επισήμανε αδυναμίες, στάθηκε θετικά στις όποιες βελτιώσεις και διατύπωσε πλαίσιο προτάσεων. Ενδεικτικά αναφέρω τη δημιουργία Ταμείου Χρηματοδότησης Παρεμβάσεων και Εκπαίδευσης για τη Βία στον Αθλητισμό, δημιουργία Κώδικα Δεοντολογίας όλων των αθλητικών παραγόντων, την ενίσχυση των αθλητικών υποδομών, την προσθήκη αρμοδιοτήτων στην Εθνική Επιτροπή Συντονισμού για πραγματοποίηση δράσεων επιμορφωτικού χαρακτήρα στην εκπαίδευση και την κοινωνία, την οποία ο Υπουργός αποδέχθηκε, όπως έπραξε και με την πρότασή μας για απαγόρευση ανάρτησης πανό αντίπαλων ομάδων.

Επιτρέψτε μου όμως να σταθώ σε κάποια αδύναμα σημεία του νομοσχεδίου, σχετικά με την πράξη νομοθετικού περιεχομένου που αναφέρθηκα. Η αντίληψη «πονάει κεφάλι-κόβουμε κεφάλι» είναι λανθασμένη. Υποτίθεται ότι κλείσαμε τα γήπεδα για να προετοιμαστούν ώστε να ανταποκρίνεται η λειτουργία τους στο νομοθετικό πλαίσιο. Οι υποδομές δεν ετοιμάστηκαν, αλλά τα γήπεδα ξανανοίγουν. Άρα, τα κλείσαμε απλώς για επικοινωνιακούς λόγους, τιμωρώντας και τους υγιείς φιλάθλους;

Απαιτείται πληθώρα υπουργικών αποφάσεων, αλλά και διευκρινίσεων σε πολλές ρυθμίσεις του νομοσχεδίου και αυτό μας κάνει να ανησυχούμε και να αμφιβάλλουμε για την επιτυχία των σκοπών του. Η Διαρκής Επιτροπή για την Αντιμετώπιση της Βίας πρέπει να αναβαθμιστεί, να στελεχωθεί και να λειτουργήσει ως ανεξάρτητη αρχή, με διαφάνεια, ανοικτές και αξιοκρατικές διαδικασίες συγκρότησης, ώστε να ανταποκριθεί με επάρκεια στον ρόλο της. Με βάση το νομοσχέδιο θα έχει αυξημένες αρμοδιότητες και ουσιαστικά θα επιβάλλει διοικητικές κυρώσεις. Κατά συνέπεια απαιτείται η ανεξαρτησία της έναντι της πολιτικής εξουσίας.

Δεν καθορίζεται ο ρόλος της Αστυνομίας, γεγονός που δημιουργεί σύγχυση, γιατί εάν η Αστυνομία ευθύνεται για τον σωματικό έλεγχο των φιλάθλων, δεν είναι λογικό να τιμωρούνται αθλητικά σωματεία σε περίπτωση ρίψης αντικειμένων. Προβλέπονται μεν δειγματοληπτικοί έλεγχοι εκτός και εντός των γηπέδων, αλλά μοιάζουν ανεφάρμοστοι και επικίνδυνοι. Επίσης, ο αποκλεισμός της Ομοσπονδίας Αστυνομικών Υπαλλήλων από την ακρόαση φορέων προκαλεί ερωτηματικά.

Η βαθμίδα ταυτοποίησης κατόχων αθλητικών εισιτηρίων όπως θεσμοθετείται δεν καλύπτει αρκετές κατηγορίες κατόχων και ουσιαστικά δυσχεραίνει τους απλούς φιλάθλους. Οι προβλέψεις για τις λέσχες φιλάθλων τροποποιούνται για πέμπτη φορά. Το ένα παράρτημα ανά περιφερειακή ενότητα δημιουργεί σοβαρά προβλήματα σε νησιά, ορεινές και δυσπρόσιτες περιοχές, ενώ υπάρχει το ενδεχόμενο οι οπαδοί με παραβατική συμπεριφορά να μην ενταχθούν στις λέσχες με κίνδυνο οι ρυθμίσεις να μην ανταποκριθούν στην πραγματικότητα.

Κυρίες και κύριοι συνάδελφοι, η βία στον αθλητισμό είναι ένα πολύπλοκο και πολυδιάστατο φαινόμενο με προεκτάσεις πέραν του αθλητισμού. Συνδέεται με το ευρύτερο φαινόμενο της βίας στην κοινωνία. Είναι μια άλλη μορφή, μια άλλη διέξοδος εκτόνωσης της βούλησης για βία που εκδηλώνεται στην κοινωνία. Είναι λάθος να θεωρείται ότι η βία εντός και εκτός γηπέδων είναι ξεχωριστό κομμάτι από τη βία στην κοινωνία, που δυστυχώς εντείνεται και αυξάνεται διαρκώς. Παρακολουθούμε καθημερινά τραγικά περιστατικά βίας και κυρίως βία στους ανήλικους. Οι αιτίες πολλές και απαιτείται μελέτη, ώστε να προβούμε ως πολιτεία στις αναγκαίες παρεμβάσεις. Οι συνέπειες της οικονομικής κρίσης και της πανδημίας, οι οικονομικές ανισότητες, η υποχώρηση της συλλογικότητας έναντι της ατομικότητας, η αλλαγή του τρόπου ζωής, η ανεπαρκής εκπαίδευση και πολλά άλλα. Απαιτούνται μέτρα πρόληψης και αντιμετώπισης, πολιτικές άρσης ή έστω άμβλυνσης των αιτιών που προκαλούν τα φαινόμενα βίας.

Δυστυχώς, δεν βλέπουμε κάτι τέτοιο από την Κυβέρνηση, γιατί δεν σας απασχολεί στην ουσία η βία, κύριοι της Κυβέρνησης και δεν σας απασχολεί διότι η βία είναι φαινόμενο ταξικό. Δεν θα αναφερθώ στις συνεχιζόμενες κυβερνητικές πολιτικές που εντείνουν τις κοινωνικές ανισότητες.

Θα αναφέρω δύο απλά παραδείγματα από τον χώρο της εκπαίδευσης. Ουσιαστική έλλειψη συστήματος πρόληψης και αντιμετώπισης της ενδοσχολικής βίας, αλλά και απουσία προγραμμάτων αθλητικής εκπαίδευσης για το ευ αγωνίζεσθαι. Στέκομαι σ’ αυτά γιατί υπήρχαν και ήταν έργα του ΠΑΣΟΚ και οι επόμενες κυβερνήσεις τα αποδιοργάνωσαν και αναρωτιέμαι. Δεν ήταν αποτελεσματικά ή δεν απασχολούσε τόσο η ανάγκη για πρόληψη και διαμόρφωση της αθλητικής παιδείας;

Σήμερα απαιτείται ένα εθνικό σχέδιο δράσης με ευρεία διακομματική συναίνεση, βασισμένο στο τρίπτυχο πρόληψη-έλεγχος-τιμωρία, δίνοντας έμφαση στην πρόληψη και στον ρόλο της εκπαίδευσης που πρέπει να είναι καθοριστικός.

Εμείς θα συμβάλουμε σε κάθε προσπάθεια πρόληψης και αντιμετώπισης του φαινομένου της βίας, όπου κι αν εκδηλώνεται. Κυρίως, όμως, θα συνεχίσουμε να εργαζόμαστε και να δημιουργούμε πολιτικές θέσεις και προτάσεις, που θα αντιμετωπίζουν τα αίτια που οδηγούν στη βία, γιατί οι μεταρρυθμίσεις εκεί θα κριθούν, όχι μόνο στη θέσπιση, αλλά κυρίως στην εφαρμογή τους, ειδάλλως θα επαναληφθεί η ιστορία του παρελθόντος με τα νομοθετικά μεταρρυθμιστικά «πυροτεχνήματα» που τελικά απομειώνουν τις όποιες μεταρρυθμίσεις και απογοητεύουν τους πολίτες.

Κλείνοντας, να θυμίσω ότι η απογοήτευση γεννά βία, ότι η φτώχεια γεννά βία, η έλλειψη ελπίδας γεννά βία. Πολίτες ευάλωτοι και περιθωριοποιημένοι, νέοι χωρίς όνειρα για το αύριο και το μέλλον αποτελούν την εκρηκτική ύλη κάθε οργής, κάθε μορφής βίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Μάντζος και θα ακολουθήσει ο κ. Σταμάτης.

Παρακαλώ, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Είναι ελάχιστη υποχρέωση, όπως ειπώθηκε ήδη, αυτή τη δύσκολη μέρα η απότιση φόρου τιμής στους ήρωες της μοιραίας εκείνης νύχτας των Ιμίων, είκοσι οκτώ έτη μετά. Είναι μια υπενθύμιση ότι η εθνική μας κυριαρχία σε γη, σε αέρα και σε θάλασσα είναι αδιαπραγμάτευτη και οι Ένοπλες Δυνάμεις μας υπερασπίζονται αυτή την κυριαρχία και με την ύστατη ακόμη θυσία της ίδιας της ανθρώπινης ζωής. Ένα συλλογικό τραύμα που έχει χαραχτεί στη συλλογική μας συνείδηση απαιτεί σεβασμό στην ιστορική μνήμη αυτών των ηρώων.

Απαντώντας σε ένα σχόλιο της κυρίας Προέδρου της Πλεύσης Ελευθερίας, δεν μπορώ παρά να συμφωνήσω στο ότι οποιαδήποτε αναφορά σε σεξουαλικό προσανατολισμό, καταγωγή, φύλο, θρησκεία ή άλλη διάκριση ανάμεσα στους Βουλευτές, αλλά και σε όλους τους πολίτες, είναι απολύτως και απερίφραστα απορριπτέα και έτσι θα πρέπει να είναι, χωρίς αστερίσκους και επιφυλάξεις σε κάθε περίπτωση.

Πριν μπω στο σχέδιο νόμου, στεκόμενος στην τροπολογία και αφού έκανα τις παρατηρήσεις που έκανα στην παρέμβασή μου στην κυρία Υπουργό, δεν μπορώ να μη σχολιάσω την αμετροέπεια και το μέγιστο πολιτικό σφάλμα της Υπουργού Εργασίας να έλθει εδώ προσπαθώντας να δικαιολογήσει την αβελτηρία της Κυβέρνησής της να αναβάλει για μία ακόμη φορά την επαναφορά σε συλλογικές συμβάσεις εργασίας, μιλώντας και συγκρίνοντας το 2023 με όρους 2013.

Το 2013, να υπενθυμίσω στην κυρία Υπουργό -δεν είναι εδώ προφανώς, αλλά φαντάζομαι ότι παρακολουθεί τη Βουλή- ότι ήταν σε σκληρή μνημονιακή εποπτεία η χώρα. Κάποιοι και τότε έβαζαν ξανά πλάτη από το ΠΑΣΟΚ. Είναι οι ίδιοι που είχαν πάρει μόνοι τους όλο το κόστος της μεγάλης κρίσης που το κόμμα της, η Νέα Δημοκρατία, δημιούργησε. Στη συνέχεια το ΠΑΣΟΚ πάλι έβαλε ξανά πλάτη, αναλαμβάνοντας πάλι με υπευθυνότητα νέο κόστος. Και τώρα έρχεται να μιλήσει σε αυτό το κόμμα η κ. Μιχαηλίδου με όρους 2013, δέκα χρόνια μετά, εκ των οποίων τα πέντε κυβερνά το κόμμα της, η Νέα Δημοκρατία.

Εμείς τι λέμε; Ότι συμφωνούμε. Ακούσαμε τον κ. Τσίπρα τα προηγούμενα χρόνια, ακούμε σήμερα τον κ. Μητσοτάκη να μας λέει ότι βγήκαμε από τα μνημόνια. Ωραία. Αφού βγήκαμε από τα μνημόνια, γιατί δεν κάνουμε την πρώτη ενέργεια, που είναι η επαναφορά σε συνθήκες συλλογικών διαπραγματεύσεων και συλλογικών συμβάσεων εργασίας στον εργασιακό χώρο, να δοθεί στους κοινωνικούς εταίρους, όπως οι ίδιοι αξιώνουν, το δικαίωμα των διαπραγματεύσεων; Το έκαναν άλλες χώρες, το έκανε η Ισπανία, το έκανε η Πορτογαλία. Αυτοί ξέρουν λιγότερο από εμάς;

Θα συμφωνήσω, ωστόσο, μαζί της σε κάτι, ότι η ιστορία πράγματι δείχνει και αποδεικνύει την υποκρισία, δείχνει όμως και την ειλικρίνεια και γι’ αυτό καταθέτω στα Πρακτικά της Βουλής όλες τις προτάσεις μας όλα αυτά τα χρόνια για επαναφορά των συλλογικών διαπραγματεύσεων στον χώρο της εργασίας, 7 Φεβρουαρίου του 2019 με πρόταση νόμου της Δημοκρατικής Συμπαράταξης, 28 Ιανουαρίου του 2020 με τροπολογία-προσθήκη του Κινήματος Αλλαγής, 20 Σεπτεμβρίου του 2023 με τροπολογία-προσθήκη του ΠΑΣΟΚ - Κινήματος Αλλαγής.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά στο σχέδιο νόμου, η συζήτηση έχει προχωρήσει. Έχουν ειπωθεί ήδη πάρα πολλά. Ο ειδικός αγορητής μας κ. Τάσος Νικολαΐδης έχει αναδείξει με λεπτομέρεια τις ενστάσεις, τις παρατηρήσεις και τις προσθήκες μας. Ο Πρόεδρός μας Νίκος Ανδρουλάκης νωρίτερα εξέθεσε το δικό μας σχέδιο για την αντιμετώπιση αυτού του φαινομένου και μάλιστα κατέθεσε από τώρα τη συναινετική διάθεση του κινήματός μας -όπως σε όλα τα ζητήματα- και σε αυτό το κοινωνικό ζήτημα της βίας με αφορμή τον αθλητισμό, υπό την προϋπόθεση ότι θα υπάρξει διάλογος. Το ίδιο σας λέμε και στην παιδεία, στην υγεία και παντού: Διάλογος. Θα περιμένουμε αυτός ο διάλογος να ανοίξει.

Ο ίδιος ο Υπουργός σήμερα ομολόγησε ότι αυτό που φέρνει δεν είναι μεταρρύθμιση, δεν λύνει το πρόβλημα, απλώς ακολουθεί την επικοινωνιακή διαχείριση των προηγούμενων μηνών, συσκέψεις, δηλώσεις, επισκέψεις στην εισαγγελέα του Αρείου Πάγου με κάμερες, νέα μέτρα τα οποία είναι παλιά μέτρα, τα οποία δεν έχουν εφαρμοστεί. Είναι μέτρα που έχουν θεσμοθετηθεί -τα περισσότερα από αυτά- τουλάχιστον από το 2012, με την ψήφο μάλιστα της Νέας Δημοκρατίας σε πρωτοβουλίες του ΠΑΣΟΚ, τα οποία δεν εφαρμόστηκαν. Και οι κάμερες και η ταυτοπροσωπία και οι αυτόματες διοικητικές ποινές σε περίπτωση ρίψης αντικειμένων και η αφαίρεση του ποσοστού χρηματοδότησης των ομάδων από το «ΣΤΟΙΧΗΜΑ», όλα υπήρχαν σε ένα νόμο, τον ν.4049/2012.

Τώρα, μας λέτε ότι θα επανενεργοποιηθεί η είσοδος των φιλάθλων στα γήπεδα και όλα αυτά χωρίς να γίνει αξιολόγηση και να υπάρξει λογοδοσία για το κατά πόσον υπήρχε η προετοιμασία, κατά πόσον δηλαδή εκπληρώθηκε ο σκοπός της αναστολής της εισόδου των θεατών στα γήπεδα. Για ποια ασφάλεια, λοιπόν, μιλάμε, όταν δεν έχει αξιολογηθεί το μέτρο της αναστολής εισόδου στα γήπεδα;

Κυρίες και κύριοι συνάδελφοι, η Κυβέρνηση λανθασμένα αντιμετωπίζει τη βία στα γήπεδα ξέχωρα από τη βία στην κοινωνία. Δείχνει να μην έχει συνειδητοποιήσει ότι το πρόβλημα εντοπίζεται ιδίως στους χώρους εκτός των αθλητικών εγκαταστάσεων. Η βία είναι πράγματι μια κοινωνική παθογένεια. Δεν μπορεί να περιορίζεται στην έννοια της οπαδικής, της αθλητικής βίας. Θα ήταν λάθος αν πιστεύαμε ότι με ένα σχέδιο νόμου σαν το σημερινό θα τελειώναμε με τη βία στα γήπεδα ή πολύ περισσότερο μακριά, έξω από αυτά. Ο αθλητισμός είναι απλώς σημείο εκτόνωσης. Είναι βία με αφορμή, ούτε καν με αιτία τον αθλητισμό.

Ποιοι είναι οι νέοι που εμπλέκονται ή παγιδεύονται στις εκδηλώσεις βίας με αφορμή τον αθλητισμό; Μήπως είναι τα παιδιά από τα ελληνικά σχολεία, από τις γειτονιές των πόλεων, τα παιδιά που γίνονται μέλη σε ομάδες σχολικού εκφοβισμού, που μπορεί να προέρχονται από οικογενειακά περιβάλλοντα βίαια, τα παιδιά που βλέπουν μπροστά τους ένα τείχος, στη ζωή τους, τα παιδιά που βλέπουν μια κοινωνία να τους στρέφει την πλάτη, χωρίς προσδοκίες, χωρίς όνειρα, πρόθυμα να ανήκουν κάπου, ακόμα κι αν αυτό το «κάπου» είναι ομάδες εγκληματικές, ομάδες που είναι παρακλάδια εγκληματικών οργανώσεων;

Τι κάνει η πολιτεία μας για αυτήν τη μορφή της βίας; Τίποτα. Τι κάνει η πολιτεία μας για να αντιμετωπίσει κατασταλτικά, αλλά και προληπτικά, την εγκληματικότητα, όταν αυτή η Κυβέρνηση έχει εκλεγεί με το «νόμος και τάξη» ως σύνθημα το 2019 και έχει αφήσει την Αστυνομία την ίδια χωρίς υποδομές, χωρίς εκπαίδευση, χωρίς μέτρα προστασίας, χωρίς άρτια επιχειρησιακή ικανότητα, με νέους εργαζόμενους στα Σώματα Ασφαλείας να διατρέχουν κίνδυνο ζωής, χωρίς προστασία;

Κάλεσε ο αγορητής μας την ΠΟΑΣΥ στην επιτροπή. Δεν δεχτήκατε την πρόσκλησή της. Δεν είχε τίποτα να πει η ΠΟΑΣΥ; Ασχολούμαστε με την τιμωρία και ξεχνούμε τη δίωξη. Ακούμε τον Υπουργό Δικαιοσύνης με ποινικό λαϊκισμό να μας λέει ότι όποιος δεν είναι με την αυστηροποίηση των ποινών είναι με το έγκλημα.

Εγώ ρωτώ: Αφού έχουμε τόσο αυστηρό αθλητικό ειδικό ποινικό «οπλοστάσιο», γιατί έχουμε νεκρούς στον αθλητισμό, τρεις νεκρούς σε λίγους μήνες;

Ξεχνούμε τη δίωξη, την εξιχνίαση. Αλήθεια εκείνος ο κατάλογος των διακοσίων χούλιγκανς τι γίνεται; Έπρεπε να σκοτωθεί ο Γιώργος Λυγγερίδης για να συγκεντρωθούν τα ονόματα αυτά; Τι γίνεται με τον κατάλογο που παρέδωσε ο Υπουργός Χρυσοχοΐδης τον Μάιο του 2021 με πεντακόσια ονόματα σε οργανωμένο έγκλημα; Τώρα που επέστρεψε τι θα κάνει με αυτόν τον φάκελο; Δολοφονείται ένας άνθρωπος στο Νέο Κόσμο και μέσα σε λίγα λεπτά γνωρίζουμε ποιος ήταν, σε ποιο παρακλάδι, ποιας οργάνωσης, τι είχε κάνει. Αφού τα γνωρίζουμε αυτά και τα μέσα ενημέρωσης τα βρίσκουν, η πολιτεία γιατί δεν έχει δράσει προληπτικά πριν το έγκλημα; Γιατί το κράτος δικαίου υποχωρεί συνεχώς και σήμερα η διεθνής διαφάνεια μας παρατηρεί ότι δέκα χρόνια μετά από βελτίωση υποχωρούμε ξανά στους δείκτες ανεξαρτησίας της δικαιοσύνης, ανεξαρτησίας των ανεξάρτητων αρχών και ελευθερίας του Τύπου; Πώς θα τελειώσουν ένα σχολείο και μια σχολή χωρίς εφόδια τα παιδιά μας, πώς θα πιάσουν μια δουλειά με αξιοπρεπείς μισθούς, πώς θα πληρώσουν το νοίκι; Αυτές είναι οι μεγάλες κοινωνικές ανησυχίες που αναγεννούν και αναπαράγουν τη βία.

Κλείνω, κύριε Πρόεδρε και ευχαριστώ για την ανοχή.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κλείστε. Δεν υπάρχει άλλη ανοχή.

**ΔΗΜΗΤΡΙΟΣ ΜΑΝΤΖΟΣ:** Η βία απαιτεί δημόσιες πολιτικές στην κοινωνία για καλύτερη δημόσια εκπαίδευση, θα δημιουργεί όνειρα και θα καλλιεργεί προοπτικές. Αυτό δεν γίνεται από τη μια μέρα στην άλλη. Θέλει δουλειά για να καταφέρουμε έναν τέτοιο κόσμο, καλά δημόσια σχολεία και πανεπιστήμια, λειτουργικά δημόσια νοσοκομεία, συλλογικές συμβάσεις εργασίας, ένα κράτος κοινωνικό ξανά με σχέδιο, με δίκαιες κοινωνικές μεταρρυθμίσεις. Εμείς αυτό πιστεύουμε. Γι’ αυτό αγωνιζόμαστε εμείς και όλοι όσοι μαζί με εμάς πιστεύουν τα ίδια.

Σας ευχαριστώ θερμά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Σταμάτης έχει τον λόγο.

Παρακαλώ, κύριε συνάδελφε.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Δυστυχώς είκοσι χρόνια μετά τους Ολυμπιακούς Αγώνες είμαστε εδώ και συζητάμε για τη βία. Άρα κάτι δεν έχουμε κάνει καλά είκοσι χρόνια. Χάσαμε πολύ μεγάλη ευκαιρία για τους Ολυμπιακούς Αγώνες αλλά ταυτόχρονα δεν πρέπει να ξεχνάμε πώς ξεκίνησε όλη αυτή η ιστορία που σήμερα ο Υπουργός έρχεται να νομοθετήσει. Κύριε Υπουργέ, να είναι η τελευταία ευκαιρία να μπει το μαχαίρι στο κόκκαλο, γιατί η έλευση του ερασιτεχνικού στον επαγγελματικό αθλητισμό έχει αυτά. Και επειδή πολλοί στον δημόσιο διάλογο επικαλούνται την αείμνηστη Θάτσερ θέλω να σας ενημερώσω, αγαπητοί κυρίες και κύριοι συνάδελφοι, ότι αν ψάξετε σε όλα τα Πρακτικά της Θάτσερ δεν υπάρχει τίποτα για την βία. Τη Θάτσερ δεν την ενδιέφερε καθόλου το ποδόσφαιρο. Την ενδιέφερε μόνο ο νόμος, η τάξη και η εικόνα της χώρας. Κατά την προσωπική μου άποψη η χώρα έχασε πολλές ευκαιρίες. Αφού το πολιτικό σύστημα δεν ήταν ικανό να δώσει λύσεις, η ίδια η UEFA να αποκλείσει τη χώρα μπας και αυτοί που έχουν τις ομάδες έβαζαν μυαλό γιατί το πολιτικό σύστημα δεν μπορούσε να ανταπεξέλθει.

Ευτυχώς τώρα, κύριε Υπουργέ, μετά από όλα αυτά που έχουν συμβεί, αυτό το νομοσχέδιο που φέρνετε ελπίζουμε να δίνει ένα μήνυμα σε αυτούς που θέλουν να κάνουν μια κοινωνία με μη δημοκρατικούς κανόνες. Όλοι γνωρίζουμε από πού προέρχεται αυτή η βία. Εγώ, κύριε Υπουργέ, θα ήθελα αυτό το νομοσχέδιο να έρθει μαζί με το Υπουργείο Οικογένειας και Κοινωνικής Συνοχής γιατί όλοι αυτοί οι άνθρωποι έχουν οικογένεια. Από κάπου προέρχεται αυτή η βία. Προφανώς μέσω των κοινωνικών ανισοτήτων, προφανώς μέσω της φτώχιας κάποιων ανθρώπων, προφανώς μέσω των οδών που εμείς δεν έχουμε δώσει. Η αλήθεια είναι όμως ότι στην Αγγλία οι ίδιες οι ΠΑΕ αποφάσισαν να αλλάξουν κοινό. Κι εγώ δεν σας λέω να πάμε σε μια διαδικασία όπου μόνο οι πλούσιοι θα πηγαίνουν στα γήπεδα, αλλά εμείς εδώ έχουμε φτάσει σε ένα σημείο να επιχορηγούμε την κάθε ομάδα να έχει το δικό της γήπεδο, ο κάθε Βουλευτής να έχει τη δική του ομάδα, ο κάθε πολιτικός παράγοντας έχει τη δική του ομάδα και όταν γίνονται τα επεισόδια οι ίδιοι παράγοντες των ομάδων να πηγαίνουν να βγάζουν τους οπαδούς, τους χούλιγκαν, τους μπαχαλάκηδες -όπως θέλετε να το πείτε- από τη δικαιοσύνη. Η Αγγλία τι άλλο έκανε; Έβαλε στοπ στην Αστυνομία. Να μην χειραγωγείται η Αστυνομία. Να κάνει τη δουλειά της. Και χαίρομαι -ασχέτως τι συνέβη μετά- που ο Γιάννης Οικονόμου πήγε να κάνει μια κάθαρση και πήγε να οδηγήσει στη λύση πολλών προβλημάτων.

Κύριε Υπουργέ, αυτή είναι η τελευταία ευκαιρία της χώρας μας για να δείξουμε σε αυτούς τους ανθρώπους ότι ο νόμος και η τάξη, ότι το ποδόσφαιρο, το μπάσκετ, ο αθλητισμός δεν είναι γι’ αυτούς τους λίγους, είναι για όλους. Και χαίρομαι που μέσα από το νομοσχέδιο έχετε την επιχορήγηση του σχολικού αθλητισμού μέσω των δήμων. Πρέπει να κοιτάξουμε και πέρα από εδώ. Δεν είναι μόνο το κέρδος. Είναι και τι θέλει η κοινωνία. Και αν το πετύχετε, όλη η κοινωνία θα είναι μαζί σας.

Εγώ δεν θέλω να πω κάτι παραπάνω. Θα ήθελα όμως να πω ότι μέσα στο νομοσχέδιο θα ήθελα την υποχρέωση των ομάδων -αφού εκεί θα ανήκουν οι λέσχες φιλίας- να κάνουν συγκεκριμένα παραδείγματα. Το έχει κάνει η Ολλανδία, το έχει κάνει το Βέλγιο, το έχει κάνει η Γερμανία. Πρέπει να δημιουργηθούν και ομάδες ομοτίμων. Πρώην άνθρωποι χούλιγκαν να έρθουν να μιλήσουν σε αυτούς τους ανθρώπους. Πρέπει να έχουμε πρεσβευτές σε αυτή τη διαδικασία. Πρέπει η τηλεόραση να παίζει έναν κοινωνικό ρόλο. Και βέβαια όταν μιλάμε για τη βία δεν θα ξεχνάμε τους δημοσιογράφους που χύνουν δηλητήριο. Που δεν είναι δημοσιογράφοι. Πείτε μου πόσοι από εμάς από δω μπορούν να πάνε στο γήπεδο με το κασκόλ της ομάδας που αγαπάνε. Κανένας δεν μπορεί να πάει. Γιατί όταν γίνεται ό,τι γίνεται στην Ευρώπη, δεν κουνιέται φύλλο; Γιατί θα τους αποκλείσει η Ευρώπη. Θα χαθούν τα έσοδα. Τα πολλά εκατομμύρια. Κύριε Υπουργέ, είναι η ευκαιρία σας με αυτόν τον νόμο αυτοί να βάλουν μυαλό, να εφαρμοστεί ο νόμος, με την πρώτη ρήξη στο οτιδήποτε γίνει να τους αποκλείσετε, να τελειώνει αυτή η ιστορία. Και ο λαός θα είναι μαζί σας.

Κλείνοντας θέλω να μιλήσω γι’ αυτό στο οποίο αναφέρθηκε η Πρόεδρος της Πλεύσης Ελευθερίας. Στη δημοκρατία, κυρίες και κύριοι συνάδελφοι, αυτός που αποφασίζει ποιοι θα μπουν στη Βουλή είναι ο λαός. Κι αν υπάρχει θέμα με τις λίστες αυτοί που αποφασίζουν είναι οι πρόεδροι των κομμάτων. Και είναι πολύ μεγάλη ευτυχία κάποιοι που δεν ανήκουν σε μια ομάδα, μια κατηγορία, να ψηφίζουν για τους άλλους που είναι σε μια άλλη κατηγορία. Αυτή είναι η νίκη της δημοκρατίας και τίποτα άλλο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Γιάννης Πασχαλίδης.

Παρακαλώ, κύριε συνάδελφε.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημασία του αθλητισμού για εμάς τους Έλληνες είναι τόσο ουσιώδους σημασίας που είμαστε από τα ελάχιστα κράτη που έχουμε αναγορεύσει τον αθλητισμό, συνταγματικό θεσμό. Και πολύ ορθώς φυσικά διότι ο αθλητισμός είναι βασικός συντελεστής παιδείας, υγείας, πολιτισμικής εξίσωσης, υγιούς ψυχαγωγίας και συναδέλφωσης. Ένας χώρος που καλλιεργείται το ήθος και το φίλαθλο πνεύμα. Μάλιστα στο άρθρο 16, παράγραφος 9 του Συντάγματός μας, θεσπίζεται η συνταγματική υποχρέωση προστασίας του αθλητισμού από το κράτος. Δυστυχώς, το τελευταίο χρονικό διάστημα εκδηλώνονται πράξεις ανεξέλεγκτης αθλητικής βίας με αφορμή αθλητικές εκδηλώσεις που αλλοιώνουν τον ίδιο τον σκοπό του αθλητισμού. Γι’ αυτόν ακριβώς τον λόγο η Κυβέρνηση της Νέας Δημοκρατίας έχει βάλει ψηλά την ατζέντα στο θέμα της αντιμετώπισης της οπαδικής βίας και του χουλιγκανισμού και φέρνει το σημερινό νομοσχέδιο προς ψήφιση.

Μια βασική αιτία αδυναμίας απόδοσης ευθυνών στα αθλητικά σωματεία είναι η ύπαρξη δυσεφάρμοστων διατάξεων, που αφορούν στις υποχρεώσεις ελέγχου και εποπτείας των λεσχών φιλάθλων. Επίσης, η έλλειψη κανόνων για δημοκρατική και διαφανή λειτουργία των λεσχών φιλάθλων καθώς και η λειτουργία ενός πλημμελούς συστήματος ελέγχου ταυτοποίησης των θεατών που εισέρχονται σε αθλητικούς χώρους αλλά και εποπτείας των αθλητικών εγκαταστάσεων, δυστυχώς οδήγησαν στα τραγικά γεγονότα που όλοι γνωρίζουμε. Ακριβώς αυτές τις στρεβλώσεις του υφιστάμενου πλαισίου θα αντιμετωπίσουν οι διατάξεις του σημερινού νομοσχεδίου.

Αναλυτικότερα, το υπό συζήτηση σχέδιο νόμου πέραν της κύρωσης της ήδη ισχύουσας πράξης νομοθετικού περιεχομένου, βάσει της οποίας διεξάγονται χωρίς θεατές οι αγώνες της Super League και του Κυπέλλου, περιλαμβάνει μεταξύ άλλων την αναμόρφωση και την ενίσχυση του ρόλου της Διαρκούς Επιτροπής για την Αντιμετώπιση της Βίας, ΔΕΑΒ.

Μάλιστα, η επιτροπή δύναται, πλέον, να επιβάλει πρόστιμα έως και 1 εκατομμυρίου ευρώ σε αθλητικές ανώνυμες εταιρίες, τμήματα αμειβομένων αθλητών, ομοσπονδίες και φυσικά πρόσωπα, καθώς επίσης και ποινή απαγόρευσης διάθεσης εισιτηρίων, απαγόρευσης διεξαγωγής αγώνων ή ακόμη και διακοπή του πρωταθλήματος. Ύστερα από εισήγηση της ΔΕΑΒ, η Επιτροπή Επαγγελματικού Αθλητισμού δύναται να επιβάλει πρόστιμα ύψους έως και 5 εκατομμυρίων ευρώ. Τα ανωτέρω θα εφαρμόζονται και σε περιπτώσεις παρότρυνσης και υποκίνησης επεισοδίων, καθώς και ρατσιστικών συμπεριφορών.

Επιπλέον, στο νομοσχέδιο προβλέπονται συγκεκριμένες διοικητικές κυρώσεις, όπως μια αγωνιστική χωρίς θεατές, σε οποιαδήποτε διοργάνωση για ρίψεις αντικειμένων που μπορούν να προκαλέσουν τραυματισμούς, δηλαδή καπνογόνα, πυρσοί, φωτοβολίδες, κροτίδες και ούτω καθεξής.

Επίσης, η ποινή της μίας αγωνιστικής χωρίς θεατές θα επιβάλλεται και σε περίπτωση εισόδου στον αθλητικό χώρο θεατών ή άλλων μη διαπιστευμένων προσώπων. Εάν ένα τέτοιο συμβάν οδηγήσει σε ματαίωση ή οριστική διακοπή αναμέτρησης, η ποινή αυξάνεται σε τρεις αγώνες.

Με στόχο την αντιμετώπιση της τοξικότητας των δημοσίων δηλώσεων σε βάρος των θεσμοθετημένων διοικητικών δικαστικών και πειθαρχικών οργάνων του επαγγελματικού αθλητισμού, καθώς και των διαιτητών αλλά και μελών της διοίκησης των ομάδων, η οποία υποδαυλίζει την οπαδική βία με το υπό συζήτηση νομοσχέδιο, προβλέπονται πλέον και ποινικές κυρώσεις.

Ιδιαίτερη αναφορά θα ήθελα να κάνω και στην πρόβλεψη περί απομείωσης κατά 50% της χρηματοδότησης των αθλητικών ανωνύμων εταιρειών ή των τμημάτων αμειβομένων αθλητών από τη φορολόγηση των κερδών του «Στοιχήματος», σε περίπτωση που κατά το προηγούμενο ημερολογιακό έτος έχουν τιμωρηθεί τελεσίδικα και κατ’ επανάληψη για παραβατικές συμπεριφορές είτε των ιδίων είτε των φιλάθλων τους.

Μεγίστης σημασίας είναι και η διάταξη σχετικά με την υποχρεωτική και αποκλειστική χρησιμοποίηση ηλεκτρονικού εισιτηρίου και συστήματος ταυτοποίησης των εισερχομένων θεατών. Σε διαφορετική περίπτωση, οι αγώνες θα διεξάγονται κεκλεισμένων των θυρών.

Επιπλέον, αναμορφώνεται το πλαίσιο που διέπει την εποπτεία των αθλητικών εγκαταστάσεων, δεδομένου ότι, πλέον, οι ομάδες πρέπει να έχουν εγκαταστήσει και να βρίσκεται σε πλήρη λειτουργία το ηλεκτρονικό σύστημα παρακολούθησης και εποπτείας της αθλητικής εγκατάστασης. Υπεύθυνη για τη χρήση και τη λειτουργία των συστημάτων αυτών είναι η Ελληνική Αστυνομία, η οποία ελέγχει πριν από κάθε αγώνα και βεβαιώνει τη σύννομη λειτουργία τους.

Σε περίπτωση που διαπιστωθεί πλημμέλημα του συστήματος, μπορεί να αποφασιστεί η διεξαγωγή αγώνα, ανεξαρτήτως διοργάνωσης, χωρίς θεατές.

Σε αυτό το σημείο, θα ήθελα να υπογραμμίσω ότι ήδη κλιμάκιο πραγματοποιεί επισκέψεις και στα δεκατέσσερα γήπεδα της Super League, προκειμένου να ενημερώσει τους εκπροσώπους των ΠΑΕ για το νέο νομοθετικό πλαίσιο και τις τεχνικές προδιαγραφές των καμερών, ώστε με τη συνεργασία πολιτείας και ΠΑΕ να προχωρήσει τάχιστα η υλοποίηση του νέου μέτρου.

Αναφορικά με τις λέσχες φιλάθλων, θεσπίζεται πλέον η ύπαρξη μόνο μίας λέσχης ανά έμβλημα ομάδας, η οποία πρέπει να λειτουργεί υποχρεωτικά με τη συναίνεση της ΠΑΕ και θα ορίζεται ως καταστατική έδρα της η έδρα της ΠΑΕ -εφόσον υφίσταται ΠΑΕ- άλλως, αυτή του ερασιτεχνικού αθλητικού σωματείου.

Τέλος, το σημερινό νομοσχέδιο προβλέπει τη λειτουργία του πληροφοριακού συστήματος e-Kouros στη Γενική Γραμματεία Αθλητισμού με στόχο την καθολική ψηφιοποίηση του αθλητισμού, τη χαρτογράφηση των αθλητικών φορέων και τον εκσυγχρονισμό της λειτουργίας, καθώς και τη χρηστή διακυβέρνηση. Η εφαρμογή του e-Kouros θα είναι ελεύθερα προσβάσιμη στους πολίτες, προκειμένου να αποτελέσει εργαλείο οργάνωσης και αναβάθμισης της καθημερινότητάς τους.

Το υπό συζήτηση νομοσχέδιο αποδεικνύει ότι η σημερινή Κυβέρνηση και η ηγεσία του Υπουργείου Αθλητισμού έχει τη βούληση και το σθένος να αντιμετωπίσει την οπαδική βία.

Είναι χρέος όλων μας να παραδώσουμε και πάλι ασφαλή τα γήπεδα στους φιλάθλους, στις οικογένειες και στα παιδιά.

Η Κυβέρνηση του Κυριάκου Μητσοτάκη δίνει αυτόν τον τεράστιο αγώνα για την εξυγίανση, τη διαφάνεια και την καταπολέμηση της βίας. Ας ελπίσουμε, λοιπόν, ότι με το σημερινό νομοσχέδιο θα ξημερώσει μια καινούργια μέρα για τον αθλητισμό και θα τελειώσει εδώ ο κύκλος του αίματος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στο χρόνο.

Το λόγο τώρα έχει ο κ. Κυριαζίδης από τη Νέα Δημοκρατία και ολοκληρώνουμε με τον κ. Νεοκλή Κρητικό.

Παρακαλώ, κύριε συνάδελφε.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, κύριε Υπουργέ, συναδέλφισσες και συνάδελφοι, το νομοσχέδιο στην ουσία αφορά την αντιμετώπιση της οπαδικής βίας σε αθλητικούς, ειδικότερα επαγγελματικούς, χώρους.

Υπήρξαν άλλες νομοθετήσεις; Βεβαίως και υπήρξαν. Υπήρξε, όμως, αποτελεσματική αντιμετώπιση της βίας; Όχι. Αυτό έγινε αποδεκτό και επισημάνθηκε από όλα σχεδόν τα κόμματα σήμερα εδώ στην Ολομέλεια, πλην κάποιων διαφορετικών φωνών από συναδέλφους της αντιπολίτευσης. Και μου προξένησε ιδιαίτερη εντύπωση, αρνητική βεβαίως, η δήλωση του κ. Φάμελλου ότι «κατά τη διάρκεια» λέει «της κυβερνητικής θητείας του ΣΥΡΙΖΑ όλα ήταν ομαλά και όλα ήταν σε έναν βαθμό ικανοποιητικό».

Θα πρέπει να θυμίσω στους συναδέλφους ότι η χειρότερη -θα έλεγα- οπαδική βία υπήρξε το 2017 κατά τον αγώνα ΑΕΚ - ΠΑΟΚ στο Βόλο, όπου είχαμε εβδομήντα τρεις τραυματισμούς -μερικοί εκ των οποίων μάλιστα ήταν σοβαροί τραυματισμοί- αλλά και άλλα γεγονότα.

Οφείλω, όμως, να συνεχίσω και να επισημάνω ότι οι συγκεκριμένοι αθλητικοί χώροι, όπως ανέφερα, κατέστησαν αρκετές φορές χώροι οργανωμένου εγκλήματος. Αντί, λοιπόν, οι αθλητικοί χώροι να αποτελούν καταφύγιο των νέων, όπου θα έπρεπε να αναπτύσσεται ένα πνεύμα ευγενούς ανταγωνισμού και σωματικής άθλησης αλλά και επαγγελματικής -οφείλω να επισημάνω- αναζήτησης, αποτέλεσαν χώρους οργανωμένων εκδηλώσεων, αγανάκτησης ή εκτόνωσης, όπου δυστυχώς συχνά αναπτύσσεται, μέχρι σήμερα, οπαδική βία.

Το συζητούμενο νομοσχέδιο, ύστερα από είκοσι πέντε χρόνια μιας -θα έλεγα- ορθής νομοθέτησης, οδηγεί -όπως αναπτύχθηκε αναλυτικά και με ιδιαίτερο τρόπο και από τον Αναπληρωτή Υπουργό κ. Βρούτση, αλλά και από τον εισηγητή μας- στην αντιμετώπιση των ακραίων φαινομένων εντός και εκτός αθλητικών χώρων, καθότι λαμβάνονται μέτρα σε κάθε επίπεδο. Αρκεί, βεβαίως, να υπάρξει η εφαρμογή του νόμου προς κάθε κατεύθυνση, κύριε Υπουργέ, καθώς και να υπάρξουν συνέπειες.

Χωρίς να είμαι μέλος της αρμόδιας διαρκούς επιτροπής, παρακολούθησα τις εργασίες, καθώς διένυσα τον εργασιακό μου βίο στο χώρο της Αστυνομίας, σε ανώτατο βαθμό, αλλά και ως πρόεδρος των αστυνομικών. Έχω βιώσει την οπαδική βία εντός και εκτός των αθλητικών χώρων. Ο χαρακτηρισμός των παραβατικών συμπεριφορών ως ιδιώνυμα αδικήματα, εγκλήματα και ως πλημμέλημα, αποτελεί όχι εξαγορά ή δυνατότητα, αλλά φυλάκιση. Αυτό δεν θα σημάνει, βεβαίως, την έκλειψη της βίας, αλλά βεβαίως θα την περιορίσει σε μεγάλο βαθμό.

Τι συμβαίνει σε άλλες χώρες, από πλευράς -αν θέλετε- του εργασιακού αυτού χώρου; Κάθε επαγγελματική αθλητική οργάνωση, ως εταιρεία, ζητάει τον αριθμό των αστυνομικών που θα διασφαλίσει την «ομαλή» διεξαγωγή των αγώνων. Και από την ίδια αυτή την ποδοσφαιρική εταιρεία, θα έλεγα, υπάρχει η αποζημίωση των μετεχόντων αστυνομικών κατά την εκτέλεση κάθε αγώνα.

Τι συμβαίνει στη χώρα μας, ειδικότερα στο Λεκανοπέδιο, εδώ στην Αθήνα; Περίπου τρεις χιλιάδες αστυνομικοί -ιδιαίτερα όταν οι επαγγελματικές αυτές ομάδες συναντιούνται στο Λεκανοπέδιο- απασχολούνται με τη διασφάλιση της ομαλής διεξαγωγής αυτών των αγώνων, εντός και εκτός. Τι σημαίνει αυτό για τον αστυνομικό ως εργαζόμενο; Έρχεται η ημέρα Κυριακή με μία αγωνία για το αν θα επιστρέψει στο σπίτι του, εάν δηλαδή θα είναι μια ομαλή διεξαγωγή του αγώνα.

Αυτό, βεβαίως, έχει συνέπειες όχι μόνο στη δημόσια ασφάλεια και την ασφάλειά του, αλλά και των συμπολιτών μας, η οποία κυλάει και όλη την επόμενη εβδομάδα, με την έννοια της απασχόλησης τριών χιλιάδων αστυνομικών που κατά τη διάρκεια της εβδομάδας που έρχεται, θα πρέπει και οι ίδιοι να έχουν μία ανάπαυση, μία ημερήσια ανάπαυση. Αυτό δηλαδή μειώνει την παρουσία τους, μειώνει τη δημόσια ασφάλεια των πολιτών. Άρα, λοιπόν, η ενασχόλησή τους κατά το χρόνο αυτών των ποδοσφαιρικών εκδηλώσεων, των συναντήσεων θα πρέπει όχι να βαρύνει το φορολογούμενο πολίτη, αλλά αυτές τις εταιρείες.

Οφείλω δε ταυτοχρόνως να σημειώσω ότι κάθε χρόνο σε αυτόν τον εργασιακό χώρο υπάρχουν δεκάδες τραυματισμοί και όπως και τελευταία δυστυχώς υπήρξαν εγκληματικές ενέργειες. Είχαμε αφαίρεση ζωών και οφείλουμε -και εγώ ο ίδιος και όλοι μας- να αποτίσουμε φόρο τιμής σε αυτούς τους εργαζόμενους.

Οφείλω επίσης να επισημάνω τη θετική θέση από πλευράς συναδέλφων και κατά τη διάρκεια της συζήτησης στην επιτροπή, όπου τοποθετήθηκαν θετικά στο σχετικό νομοσχέδιο. Ο ίδιος, παρ’ ότι δεν είμαι μέλος, παρευρέθηκα και ένιωσα για πρώτη φορά ότι επιτέλους μπορούμε σε αυτόν τον χώρο να συνεννοηθούμε. Εκτός από τη θέση και την κοινή προσπάθεια που πρέπει να υπάρξει, εκτός από την εισαγωγή της κυκλοφοριακής αγωγής στα σχολεία, θα πρέπει να υπάρξει και μία αγωγή αναφορικά με την αντιμετώπιση της οπαδικής βίας που σήμερα συζητούμε.

Τέλος, επειδή προέρχομαι από έναν αγροτοκτηνοτροφικό νομό, οφείλω να αναφέρω τη θετική θέση του Πρωθυπουργού μας αναφορικά με τα μέτρα που ανακοινώθηκαν για τους αγροτοκτηνοτρόφους της Θεσσαλίας. Περιμένουμε και από πλευράς μας μέσα στην εβδομάδα αυτή να υπάρξει ενίσχυση και για τους αγρότες των δικών μας περιοχών, των αγροτοκτηνοτροφικών, αναφορικά με το αγροτικό πετρέλαιο, με το ρεύμα, όπως και επιδοτήσεις που αναμένουν οι αγρότες.

Βεβαίως η όποια, θα έλεγα, αντιμετώπιση και ικανοποίησή τους μέχρι τον Ιούνιο, τους στερεί τη δυνατότητα των νέων καλλιεργειών, γιατί έχουν την αγορά σπόρων, λιπασμάτων και άλλων ενεργειών στις οποίες θα πρέπει να προβούν προκειμένου να προχωρήσουν στη φετινή καλλιέργεια.

Ευχαριστώ για την ανοχή σας, αγαπητέ Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συνεδρίαση με την τοποθέτηση του Βουλευτή της Νέας Δημοκρατίας κ. Νεοκλή Κρητικού.

Κύριε συνάδελφε, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η προστασία του αθλητισμού είναι υπόθεση όλων μας και αυτή η μάχη απαιτεί τη συστράτευση και συνέργεια όλων μας.

Το τελευταίο εξάμηνο δυστυχώς εκδηλώθηκαν ξανά πράξεις ανεξέλεγκτης αθλητικής βίας, με αφορμή αθλητικές εκδηλώσεις ή αθλητικό υπόβαθρο που αλλοιώνουν τον ίδιο το σκοπό του αθλητισμού. Τραγικές συνέπειες αυτού του έκρυθμου κλίματος η δολοφονία του Μιχάλη Κατσούρη και η δολοφονική επίθεση εν ώρα καθήκοντος στον Γιώργο Λυγγερίδη, δύο απώλειες που προστέθηκαν στον κατάλογο των θυμάτων από τυφλή οπαδική βία.

Η επιτακτικότητα λοιπόν θέσπισης ολοκληρωμένων μέτρων προέκυψε από την πύκνωση των φαινομένων βίας, εντός και εκτός γηπέδων και από το βαρύ φόρο αίματος του χουλιγκανισμού που πληρώνουμε διαχρονικά και βέβαια από τη θεμελιώδη υποχρέωση περιφρούρησης του συνταγματικού αγαθού του αθλητισμού.

Θα διατρέξω τα τρία μέρη του νομοσχεδίου. Με το Α΄ Μέρος κυρώνουμε την από 11-12-2023 πράξη νομοθετικού περιεχομένου, όπως ορίζει η συνταγματική επιταγή της παραγράφου 1 του άρθρου 44. Η έκδοση πράξης νομοθετικού περιεχομένου είχε ως σκοπό τη λήψη μέτρων, λόγω της εξαιρετικά επείγουσας και απρόβλεπτης ανάγκης προστασίας της δημόσιας τάξης και ασφάλειας, καθώς και της ζωής και σωματικής ακεραιότητας των παρευρισκομένων σε αθλητικές εκδηλώσεις.

Όμως μια ολοκληρωμένη πολιτική για τον αθλητισμό δεν περιορίζεται στη λήψη έκτακτων μέτρων, αλλά προκρίνει την εισαγωγή ενός ολιστικού νομοθετικού πλαισίου για την προαγωγή του αθλητισμού και της προστασίας όλων όσων συμμετέχουν σε αθλητικές συναντήσεις.

Γι’ αυτό φροντίζει το επόμενο μέρος του υπό ψήφιση σχεδίου νόμου. Σκοπός των ρυθμίσεών του η συμπλήρωση και ενίσχυση του υφιστάμενου νομοθετικού πλαισίου που διέπει τον αθλητισμό και τις αθλητικές συναντήσεις, ένα πλαίσιο το οποίο παρά τις αλλεπάλληλες τροποποιήσεις που υπέστη από τη θέσπισή του, το 1999, κύριε Υπουργέ, δεν αντιμετώπισε με τρόπο σφαιρικό το πολυπαραγοντικό φαινόμενο της αθλητικής βίας.

Ειδικότερα αντιμετωπίζει ζητήματα αναδιαμόρφωσης της λειτουργίας της Διαρκούς Επιτροπής για την Αντιμετώπιση της Βίας, καθώς και του πλαισίου της ηλεκτρονικής εποπτείας αθλητικών εγκαταστάσεων. Εξειδικεύει μια σειρά μέτρων, που διατρέχουν όλο το οικοδόμημα της οπαδικής βίας, από τις λέσχες φιλάθλων, τις ποινές, τα αδικήματα βίας ή παρότρυνση σε αυτή με αφορμή αθλητικές συναντήσεις, τις εκτελέσεις των ποινών, την ευθύνη των σωματείων και των αθλητικών ανωνύμων εταιρειών.

Να μιλήσουμε για την ταυτοποίηση κατόχων εισιτηρίων; Αξίζει να σταθώ στο πρωτοποριακό σύστημα που εισάγεται με την αξιοποίηση των σύγχρονων τεχνολογιών και του Εθνικού Μητρώου Επικοινωνίας σε συνεργασία με το Υπουργείο Ψηφιακής Διακυβέρνησης. Θεσπίζεται λοιπόν ένα σύγχρονο σύστημα ταυτοποίησης των κατόχων εισιτηρίων των ποδοσφαιρικών αγώνων μεταξύ ομάδων της Super League 1.

Η ταυτοποίηση γίνεται πλέον αυτόματα, αδιάβλητα και χωρίς να απαιτείται η διενέργεια ελέγχων από φυσικά πρόσωπα, μέσω εφαρμογής που εγκαθίσταται στο κινητό τηλέφωνο του κατόχου του εισιτηρίου. Συγχρόνως όμως διασφαλίζουμε και προστατεύουμε τα παιδιά κάτω των δεκαπέντε ετών, τα οποία θα εισέρχονται οπωσδήποτε με την εποπτεία γονέα.

Συστήνεται η Εθνική Επιτροπή Συντονισμού σε εφαρμογή της Σύμβασης Σέντ Ντενί του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα, η οποία κυρώθηκε με τον ν.4901/2022.

Και περνώ στο Γ΄ Μέρος του σχεδίου νόμου όπου προβλέπεται η θέσπιση ενός έργου που φιλοδοξεί να αποτελέσει τομή, το πληροφοριακό σύστημα e-Kouros ή αλλιώς όλος ο αθλητισμός σε μια εφαρμογή κινητού τηλεφώνου, μια ψηφιακή πλατφόρμα που σκοπό έχει την καθολική ψηφιοποίηση του αθλητισμού, τη χαρτογράφηση των αθλητικών φορέων όλων των βαθμίδων και εγκαταστάσεων και την παρακολούθηση της συμμόρφωσής τους με όλες τις απαιτήσεις αδειοδότησης, λειτουργίας, προστασίας και ασφάλειας.

Ο αθλητισμός, κυρίες και κύριοι, από μόνος του δεν παράγει βία. Όλοι έχουμε καταλήξει στο ότι υπάρχει οργανωμένο έγκλημα, το οποίο δρα με πρόσχημα τον αθλητισμό και έχει εισχωρήσει στον χώρο των οργανωμένων οπαδών. Το σχέδιο νόμου περιγράφει με απόλυτη σαφήνεια διαδικασίες, κυρώσεις και ποινές με οριζόντιο τρόπο προς όλους τους εμπλεκόμενους και επιδιώκει να κλείσει κενά και να διορθώσει παραλείψεις που ανάγονται στο παρελθόν.

Βέβαια, τα νέα μέτρα θα έχουν ουσιαστικό αντίκτυπο μόνο μέσα από τη συντονισμένη δράση των αρμοδίων Υπουργείων, των ΠΑΕ, ΚΑΕ, αθλητικών σωματείων και της αθλητικής οικογένειας.

Σε τι αποσκοπούμε, λοιπόν, εμείς σήμερα εδώ; Στη θωράκιση της ασφάλειας των γηπέδων από παραβατικά στοιχεία και έκνομες συμπεριφορές. Πρέπει να μπει ένα τέλος στην εγκληματική δράση νοσηρών μειοψηφιών, οι οποίες μολύνουν τον χώρο του αθλητισμού και πιστεύουν ότι μπορούν να δρουν ανεξέλεγκτα εις βάρος όλων εκείνων που πληρώνουν την εγκληματική συμπεριφορά τους και θέλουν να εξακολουθήσουν να πιστεύουν ότι o αθλητισμός είναι γιορτή.

Ας παραδώσουμε ασφαλή τα γήπεδα στους φιλάθλους, στις οικογένειες και στα παιδιά.

Κυρίες και κύριοι συνάδελφοι, το αίμα των ανθρώπων που δολοφονήθηκαν δεν ξεχνιέται. Η οπαδική βία είναι μία ανοιχτή πληγή στο σώμα του αθλητισμού, αλλά και ολόκληρης της κοινωνίας και είναι χρέος όλων μας να προσπαθήσουμε να την κλείσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την απόλυτη συνέπεια στον χρόνο.

Κυρίες και κύριοι συνάδελφοι, πριν κλείσουμε τη συνεδρίαση, παρακαλώ να επικυρωθούν τα παρακάτω Πρακτικά συνεδριάσεων της Ολομέλειας τα οποία έχουν διανεμηθεί ηλεκτρονικά στη διαδικτυακή σελίδα της Βουλής των Ελλήνων, όπως επίσης και στα Τμήματα Έκδοσης Πρακτικών και Εντύπων από όπου και μπορείτε να τα αναζητήσετε με ημερομηνίες: Τετάρτης 1η Νοεμβρίου 2023, Πέμπτης 2 Νοεμβρίου 2023, Παρασκευής 3 Νοεμβρίου 2023, Δευτέρας 6 Νοεμβρίου 2023, Τετάρτης 8 Νοεμβρίου 2023, Πέμπτης 9 Νοεμβρίου 2023, Παρασκευής 10 Νοεμβρίου 2023, Δευτέρας 13 Νοεμβρίου 2023, Τετάρτης 15 Νοεμβρίου 2023, Πέμπτης 16 Νοεμβρίου 2023 και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς τα Πρακτικά των συνεδριάσεων: Τετάρτης 1η Νοεμβρίου 2023, Πέμπτης 2 Νοεμβρίου 2023, Παρασκευής 3 Νοεμβρίου 2023, Δευτέρας 6 Νοεμβρίου 2023, Τετάρτης 8 Νοεμβρίου 2023, Πέμπτης 9 Νοεμβρίου 2023, Παρασκευής 10 Νοεμβρίου 2023, Δευτέρας 13 Νοεμβρίου 2023, Τετάρτης 15 Νοεμβρίου 2023, Πέμπτης 16 Νοεμβρίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 21.11΄ λύεται η συνεδρίαση για αύριο, ημέρα Πέμπτη 1η Φεβρουαρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**